
INTRODUCERE 



Sfântul Maxim Grecul sau 
despre litera care ucide 

Foarte puţin cunoscut credincioşilor din România, Sfântul Maxim „Grecul" reprezintă 
una din cele mai tulburătoare figuri ale aghiografiei ortodoxe. In cele ce urmează, se va 
încerca oferirea unui corpus complet, compus din viaţa, opera şi slujba acestui mare Sfânt, 
umplându-se astfel un gol - realizat din păcate de foarte puţini dintre noi - din literatura 
noastră teologică şi duhovnicească. 

Ca orice altă scriere patristică, opera Sfântului Maxim nu reprezintă un simplu hrisov 
istoric prăfuit, uitat într-un raft al istoriei, ci ea poartă în ea cuvintele cele dătătoare de viaţă 
ale lui Hristos, Dumnezeul nostru, transpuse într-un limbaj accesibil nouă. 

Secolul XVI - în care a trăit şi pătimit Cuv. Maxim - a fost, în Rusia, unul dintre cele 
mai tulburate din punct de vedere religios. Credincioşii, ducând mare lipsă de preoţi cât de cât 
învăţaţi, se mulţumeau cu cele auzite la amvon şi nu numai că nu se îndoiau cu nimic de 
adevărul celor predicate ci ar fi fost oricând în stare să moară sau - aşa cum s-a şi întâmplat în 
cazul Sfântului Maxim - să ucidă pentru „adevărurile" auzite. Credinţa ortodoxă căzuse în 
superstiţii, magii şi alte multe practici păgâne şi nimeni nu încerca să facă ordine. Singurele 
izvoare de zidire duhovnicească, operele Sfinţilor Părinţi, căzuseră de mult în uitare. Şi chiar 
dacă ar fi dorit cineva să le studieze, nu ar fi reuşit deoarece marea majoritate dintre ele erau 
în greaca veche. Ce-i drept, existau aşa numitele „selecţii" care, la începuturile lor, conţineau 
extrase tematice din operele patristice. Şi spun „la începuturi" deoarece, cu timpul, au devenit 
nişte compilaţii grosolane în care se amestecau ca într-un autentic ghiveci, adevărurile de 
credinţă cu ereziile, creştinismul cu păgânismul, magia cu pronia dumnezeiască. Oamenii le 
ţineau însă ca pe nişte talismane sacre, crezând că dacă ele sunt atât de vechi, în mod sigur 
sunt şi bune. Ce făceau păstorii în tot acest timp? Iată un fragment dintr-o cronică a epocii 
care va face lumină asupra activităţii acestora: 

„Păstorii bisericii" numai cu numele sunt păstori iar la fapte sunt lupi, numai cu 
numele şi exteriorul sunt învăţători însă în realitate sunt chinuitori ai sufletelor omeneşti". Ca 
argument pentru cele spuse, autorul anonim al acestei scrisori, vorbeşte despre beţiile din 
rândul clericilor şi despre lipsa de evlavie faţă de sfintele slujbe. Preoţii fac chiar şi slujbele în 
stare de beţie, încalcă ordinea lor, străduindu-se să le sfârşească cât mai repede. Nu sunt atenţi 
la comportamentul necuviincios al credincioşilor, nici în biserică şi nici în afara ei. Călugării 
"iubesc argintul şi aurul, înfrumuseţarea chiliilor", duc o viaţă destrăbălată, dau mită 
autorităţilor bisericeşti pentru a primi locul egumenului ori a chelarului. Autorul socoate la fel 
de nedemnă şi conduita arhiereilor. (Extras dintr-o plângere a unui necunoscut către Patriarhul 
Iosif 1642-1652) 

După cum spuneam mai sus, cărţile folositoare de suflet ale Sfinţilor Părinţi ajunseseră 
de nerecunoscut. In aceeaşi stare se aflau însă şi cărţile de cult: „Mineiele", „Psaltirea", 
„Triodul" etc. care, din cauză că fuseseră copiate neatent şi de cele mai multe ori în grabă, 
aveau foarte multe greşeli dintre care unele se învecinau cu hula. Insă să-1 fi ferit bunul 
Dumnezeu pe cel care ar fi îndrăznit să schimbe vreun cuvânt sau chiar vreo literă din ele. Era 
imediat pus la stâlpul infamiei ca un al doilea Iuda care încerca să-L vândă din nou pe 
Mântuitorul, prezent de această dată în rândurile cărţii sfinte. Tot din vechime îşi făcuseră 

apariţia în Rusia foarte multe cărţi de inspiraţie bogomilică cum ar fi: „Apocalipsa lui 
Avraam", „Visul şi Apocalipsa Maicii Domnului", „Testamentul celor 12 Patriarhi", 
„Porţile lui Aristotel", „Sestocril" şi altele, care au contribuit şi ele nu puţin la introducerea 
de noi practici rituale în Biserică. Poate că unele din aceste lucruri ni s-ar părea nouă, celor de 
azi, nişte copilării. Nu trebuie însă să uităm faptul că în acele timpuri, mentalitatea era cu totul 
alta. Oamenii erau cu mult mai mult legaţi de tradiţii şi obiceiuri, care, cu cât erau mai 
exotice, cu atât erau declarate mai adevărate de cei simpli, decât cei de azi. Un alt motiv care 
ajuta la întreţinerea acestui duh pseudo-ultraconservator - deoarece inovaţii se făceau şi atunci 
destule - era fobia faţă de occident. Occidentul era privit de către omul simplu ca un teritoriu 
al diavolului, ca un loc unde mişună cele mai oribile creaturi ale iadului, ca un spaţiu în care 
Dumnezeu de mult nu mai era prezent. Bineînţeles că toate acestea nu erau decât nişte 
exagerări întreţinute în mod voit de şi în anumite cercuri. Totuşi, la o privire obiectivă, ne 
dăm seama că prin filiera vestică începuseră deja să pătrundă în prea patriarhala societate rusă 
primii germeni ai liber cugetării. Este clar că ei nu aveau încă evidenţa şi puterea pe care o vor 
dobândi începând cu secolul XVIII-lea, dar totuşi au constituit un semnal de alarmă real 
pentru Marele cneaz al Moscovei Vasile III Ivanovici (1505-1533) care, în dorinţa de a apăra 
tradiţia ortodoxă de influenţele mai sus arătate, s-a adresat patriarhului de Constantinopol 
Teolipt I, cu rugămintea de a i se trimite un cleric - sau chiar un monah învăţat - care să facă 
„puţină" rânduială în cărţile manuscrise greceşti şi să traducă în slavonă cele mai importante 
opere din biblioteca lui. Singurul care putea să îndeplinească o astfel de lucrare s-a arătat a fi 
Sfântul Maxim. A părăsit liniştea Sfântului Munte pentru a ajuta un popor să iasă din negurile 
neştiinţei în care zăcea, neştiind că nu va mai reveni niciodată înapoi. 

Spre deosebire de toţi Sfinţii Bisericii noastre, Sfântul Maxim Grecul are o pătimire 
mai puţin obişnuită. Dacă Sfinţii Mucenici au pătimit - în general - de la cei de alte credinţe şi 
dacă Cuvioşii şi-au topit trupurile prin mari nevoinţe, acest Sfânt a pătimit de la cei pe care a 
încercat să-i ajute, de la cei de aceeaşi credinţă cu el, de la cei care se doreau a fi fala 
ortodoxiei universale. Aşa au ştiut ei să răsplătească binele făcut. „Mă torturau cu fumul, 
frigul şi foamea pentru păcatele mele cele multe şi nu pentru vreo erezie" - mărturisea el. 
întemniţat fiind, el nu avea voie să scrie, să primească scrisori sau să predice. Lucrurile 
personale i-au fost confiscate iar în schimbul lor şi a bunătăţii pe care a avut-o faţă de toţi i-au 
dat lanţuri şi carceră. O altă „particularitate" a pătimirii acestui mare sfânt ortodox a fost locul 
de detenţie. Dacă marii mucenici au suferit în cumplitele temniţe romane iar neomartirii 
Greciei şi-au dat duhul în şi mai cumplitele temniţe turceşti, Sfântul Maxim şi-a sfârşit viaţa 
pământească într-o mănăstire - "ales-am a fi lepădat în casa Domnului în toate zilele vieţii 
mele" (Ps. 26, 7). Cu toate acestea, prin tot ceea ce a pătimit, el va ajunge la o cunoaştere 
foarte adâncă a firii omeneşti, la a-şi da seama că omul, fără harul lui Dumnezeu, nu este 
altceva decât un lup pentru cel de lângă el. Sfântul spunea: "Din ceea ce eu însumi am îndurat 
mulţi ani, am putut să îi învăţ şi pe alţii să aibă o astfel de răbdare în necazurile neaşteptate 
care vin asupra lor prin judecăţile tainice ale lui Dumnezeu, pentru unele păcate ale noastre." 

Scrise într-un limbaj uneori ciudat de aspru pentru urechile noastre, scrierile acestui 
mare Sfânt Părinte - în număr de 60 - acoperă aproape toată panoplia teologică: 15 împotriva 
islamului, 7 contra latinilor şi a protestanţilor, 5 contra apocrifelor şi a "Zapisului lui Adam" 
de sorginte bogomilică, 15 morale, 7 istorice, etc. Deschizător de drumuri în teologia rusă, a 
fost urmat de Ioasaf, mitropolitul Moscovei şi mai ales de mitropolitul Macarie al Moscovei, 
ilustru cărturar şi teolog. Acesta a redactat împreună cu alţi ucenici ai Sfântului Maxim, 
"Domostr oi "-ui, publicat în 1526, care este un fel de "Hristoitie" a Sfântului Nicodim 
Aghioritul. A mai pregătit pentru tipar şi o uriaşă ediţie a Vieţilor Sfinţilor - 12 volume 
masive conţinând 1300 de vieţi - dar care din păcate nu a mai apărut. Pe bazele puse de acest 
mare mitropolit, a putut să apară în 1564 prima carte tipărită - „Apostolul". Acest apostol mai 
conţinea şi cele 10 porunci, Tatăl nostru şi Crezul. A avut o răspândire foarte mare şi prin 
părţile noastre, întărind peste tot Ortodoxia. 

Odată cu trecerea sa în împărăţia cea veşnică, Sfântul Maxim Grecul a rămas totuşi în 

conştiinţele oamenilor ca un mare povăţuitor duhovnicesc şi ca un mare luptător pentru 
dreapta credinţă. Chiar dacă nu a fost canonizat oficial decât în anul 1988, totuşi în bisericile 
Lavrei se aflau portrete de-ale lui şi i se făcea pomenire în fiecare an la 21 Ianuarie. Mai jos 
vom da pe larg despre cum au fost descoperite Sfintele lui moaşte. 

Nouă celor de azi, nu ne rămâne decât să ne hrănim duhovniceşte cu operele pline de 
înţelepciune nu de la oameni ci de la Duhul Sfânt primită ale acestui Cuvios Părinte şi, atunci 
când vom avea o clipă de răgaz, să rostim acest vechi tropar al Sfântului, pentru a-1 dobândi 
ca ajutător atât în suferinţele pe care trebuie să le trecem în timpul pământeştii noastre vieţi, 
cât şi ca mijlocitor înaintea scaunului Prea Sfintei Treimi, mijlocire de care - trebuie să 
recunoaştem - avem cu toţii atâta nevoie: 

"Fiind luminat cu lumina Duhului Sfânt, te-ai învrednicit de înţelegerea celor ce 
trăiesc cu înţelepciunea lui Dumnezeu. Şi, luminând cu lumina credinţei inima oamenilor cea 
întunecată de necunoştinţă, te-ai arătat sfeşnic luminător al ortodoxiei, Cuvioase Maxime 
care, pentru râvna către Cel ce pe toate le vede, ai fost înstrăinat de patrie şi locuitor al ţărilor 
ruseşti te-ai arătat. Fie ca pentru suferinţele tale cele din temniţă, să te încununeze dreapta 
Celui de Sus şi să faci minuni. Şi fii apărător neschimbat pentru noi, cei ce cinstim cu 
dragoste pomenirea ta cea sfântă" 



Descoperirea Sfintelor moaşte ale 
Sfântului Maxim Grecul 

Prin şedinţa din 6-9 iunie 1988 a Sfântului Sinod al Bisericii Ortodoxe din Rusia, ţinut 
la Mănăstirea Sfântului Serghie din Radonej, Sfânta Treime, s-a hotărât trecerea oficială în 
rândul Sfinţilor a Cuviosului Maxim Grecul (1480-1556). In actul de canonizare se putea citi 
printre altele: 

„Plăcutu-i-a Duhului Sfânt şi nouă a trece în rândul Sfinţilor lui Dumnezeu din 
Biserica Rusă pe marele atlet a evlaviei creştine. Cuviosul Maxim Grecul care este cinstit ca 
fiind făcător de minuni, călugăr ascet şi povăţuitor al vieţii monahiceşti. Ca unul care a răbdat 
mulţi ani de temniţă, şi şi-a păstrat cugetul neînfrânt şi dreapta credinţă iar ca autor a diferite 
scrieri duhovniceşti, a afirmat adevărurile sfinte ale Ortodoxiei. Ca povăţuitor duhovnicesc, a 
tâlcuit vechile învăţături ale Sfinţilor Părinţi" spre a fi înţelese atât de cei din vremea lui cât şi 
de noi cei de astăzi. 

Sfintele moaşte ale Sfântului sunt atestate încă de la începutul secolului XVI, fiind 
făcătoare de minuni. Tot în acea perioadă i s-a compus un condac, un tropar şi o slujbă. Puţin 
mai târziu au apărut şi icoane cu chipul lui. Cu toate acestea, Sinodul mai sus amintit a avut o 
mare şi singură nedumerire: unde se află exact Sfintele moaşte? In documentele oficiale emise 
cu această ocazie, se spunea că Sfintele moaşte, cele mai slăvite şi mai curate decât aurul, s-ar 
afla la peretele de nord-vest al bisericii Sfântului Duh din Lavra. Dar, între momentul 
hotărârii canonizării şi cel al începerii săpării locului mormântului Sfântului, la suprafaţă nu 
mai exista nici un indiciu. Bineînţeles că această situaţie nu a existat din totdeauna. Există 
posibilitatea ca la sfârşitul secolului XVI, să fi existat deasupra mormântului o capelă care, cu 
trecerea timpului, a fost de mai multe ori reconstruită şi mărită. In anul 1930 exista o astfel de 
capelă dar, ca extrem de multe alte locaşuri sfinte care au avut „îndrăzneala" să reziste 
timpului şi să ajungă în timpul comunismului, a fost rasă de pe faţa pământului. 

Deoarece conform celor spuse mai sus, nu se ştia exact locul Sfintelor moaşte, a fost 
nevoie să se facă excavaţii arheologice. înainte de începerea săpăturilor, la 24 iunie 1996, s-a 
făcut o slujbă în cinstea Sfântului Maxim în biserica Sfântului Duh. A slujit arhimandritul 
Kiril (Pavlov) din Lavra, unul dintre cei mai mari duhovnici ai Rusiei contemporane. Apoi au 
început săpăturile. Deoarece zona demarcată era pavată, în unele regiuni, de dalele trotuarului, 
a fost nevoie ca mai întâi să se îndepărteze pavajul. Pentru a se evita orice greşeală, a fost 
îngrădită şi excavată o zonă destul de întinsă: pe axa est-vest, aproximativ 10 metri, iar pe axa 

nord-sud, aproximativ 6 metri. Pe parcursul săpăturilor, au fost descoperite fundaţiile mai 
multor structuri, majoritatea din secolul al XlX-lea, precum şi un paraclis şi o anexă din anul 
1867. Marea descoperire a fost făcută de-a lungul colţului de nord-vest al zidului bisericii 
Sfântului Duh. Aici au fost scoase la lumină fundaţiile unuia dintre cele mai vechi paraclise 
construite pe mormântul Sfântului Maxim. De îndată ce aceste fundaţii au fost descoperite, 
lucrările s-au concentrat în special în această zonă. Solul era acoperit de o argilă grea şi 
lipicioasă de culoare gri. 

în jurul prânzului din ziua de 30 iunie, dinspre partea de sud a săpăturilor, a venit o 
mireasmă frumoasă şi nu a mai durat mult şi a ieşit la suprafaţă Sfântul cap al Cuviosului 
Maxim. Această mireasmă a durat mai multe zile. Lucrările au continuat până noaptea târziu. 
Pe la 2 dimineaţa toţi s-au retras. După ce s-a mai înaintat cu săpăturile, au putut fi trase 
următoarele concluzii: trupul Sfântului a fost înmormântat pe o scândură de lemn foarte 
groasă, o adevărată lespede. Aceasta s-a păstrat intactă. Sfintele moaşte se aflau exact pe locul 
indicat de planul mănăstirii din anul 1745. Alte locuri de îngropare în perimetrul fundaţiei 
paraclisului descoperit, nu se mai aflau. Dovezile istorice şi arheologice precum şi mireasma 
distinctă care persista de mai multe zile, dovedeau toate că acele Sfinte rămăşiţe pământeşti 
aparţineau Sfântului Maxim. Patriarhul Alexei II al întregii Rusii, şi-a dat binecuvântarea 
pentru examinarea antropologică a rămăşiţelor păstrate. Acest lucru s-a făcut în ziua de 2 iulie 
de către antropologi de frunte, membri ai Academiei de ştiinţe din Moscova. In urma 
cercetărilor, aceştia au confirmat faptul că Sfintele moaşte descoperite aparţineau unei singure 
persoane, această persoană era bărbat şi a murit la vârsta de aproximativ 80 de ani. O 
comparaţie a Sfântului cap cu cele mai vechi icoane existente ale Sfântului, pe care au fâcut-o 
tot antropologii, a arătat asemănările evidente. Aşadar, şi antropologii au confirmat faptul că 
acele rămăşiţe sfinte aparţineau Sfântului Maxim Grecul. In urma acestor lucruri, Patriarhul 
şi-a dat binecuvântarea, în ziua următoare - 3 iulie 1996, de a se ridica Sfintele moaşte. Pentru 
ca să nu rămână în pământ nici cea mai mică părticică din Sfintele moaşte, s-a hotărât ca ele 
să fie ridicate dimpreună cu lespedea şi cu un strat de sol. Pentru aceasta a fost necesar să se 
sape solul de sub lespede deşi acea argilă s-a rupt şi a împiedicat multă vreme ridicarea 
întregii piese. 

Sfintele moaşte au fost mutate într-o raclă provizorie, pregătită special pentru aceasta, 
şi au fost acoperite cu o mantie călugărească. Racla a rămas pe locul unde a fost descoperit 
mormântul până a venit în Lavră Patriarhul Alexei II. Odată cu venirea lui, s-a început slujba 
în cinstea Sfântului Maxim. La sfârşitul rugăciunii citite de Patriarh, corul a început a cânta 
„mărimurile": „Te cinstim Sfinte Părinte Maxim...". In timpul acestei cântări, arheologii care 
au săpat, au ridicat racla pe marginea gropii de unde au luat-o călugării din Lavră precum şi 
vieţuitorii din metocul moscovit al Mănăstirii Sfântul Pantelimon din Muntele Athos. In timp 
ce corul continua să cânte, racla a fost mutata în biserica Duhului Sfânt unde a fost depusă 
într-un loc special pregătit. 

Descoperirea Sfintelor moaşte ale Sfântului Maxim Grecul a fost o mare sărbătoare 
atât pentru Biserica Rusă cât şi pentru întreaga Ortodoxie deoarece acest mare Cuvios este 
cinstit atât de Biserica din Constantinopol cât şi de Biserica Greacă. Şi, poate datorită apariţiei 
pentru prima dată în româneşte a operelor sale, îşi va găsi un loc binemeritat şi printre Sfinţii 
noştri. 

VIATA 

Cuviosului părintelui nostru 

MAXIM GRECUL 



„Iar sufletele drepţilor sunt în mâna lui Dumnezeu şi nu se va atinge de dânsele 
muncă. Părutu-s-au în ochii celor nepricepuţi a muri şi s-a socotit pedepsire ieşirea lor. Şi 
mergerea de la noi sfărâmare, iar ei sunt în pace. Că înaintea feţii oamenilor de vor lua şi 
munci, nădejdea lor este plină de nemurire. Şi puţin fiind pedepsiţi, cu mari faceri de bine se 
vor dărui, că Dumnezeu i-a ispitit pe dânşii şi i-a aflat Luişi vrednici." (Intel. 3, 1-5) 

Acest cuvânt ai Scripturii şi-a găsit deplina expresie în persoana Cuviosului Maxim, a 
cărui viaţă sfântă s-a scurs, în cea mai mare parte a ei, în temniţe şi suferinţe unde a dat 
dovadă de spirit de sacrificiu, îndurând greutăţi spre folosul şi mântuirea aproapelui. Acesta 
este soarta tuturor celor care încep cu adevărat „să slujească Domnului" (Sirah 2, 1). Nu 
degeaba spune Scriptura că „toţi care voiesc cu bună credinţă a vieţui întru Hristos Iisus, 
goniţi vor fi." (II Tim. 3, 12). Ei se supun prigonirilor din partea celor de rea-credinţă pentru 
care viaţa dreptului este insuportabilă. Aceştia spun despre el: „Greu ne este nouă şi a-1 vedea 
că viaţa lui nu este ca a celorlalţi, şi schimbate sunt cărările lui. Necuraţi suntem socotiţi 
înaintea lui şi se fereşte de căile noastre ca de nişte necuraţii, fericeşte cele mai de pe urmă ale 
drepţilor... Deci să vedem de sunt cuvintele lui adevărate şi să ispitim cele ce se vor întâmpla 
lui. Cu ocară şi cu muncă să-1 cercăm pe el ca să cunoaştem blândeţile lui şi să ispitim 
răbdarea răului lui." (Intel. 2, 14, 15, 16, 17, 19). Prin aceste trăsături adevărate Scriptura a 
zugrăvit în Vechiul Testament destinul celui drept pe pământ. Deoarece întotdeauna cuvântul 
lui Dumnezeu este viu şi lucrător, el se împlineşte cu o precizie uimitoare în fiecare din cei ce 
doresc „cu bună credinţă a vieţui în Hristos Iisus", aşa cum vom vedea şi din viaţa dreptului 
bărbat pomenit aici. 

Cuviosul Maxim a fost la origine grec, din oraşul Arta din Albania, lângă Epir. S-a 
născut în jurul anului 1480, din părinţi bogaţi şi evlavioşi, Manuel şi Irina. Tatăl lui a fost un 
demnitar renumit şi s-a distins prin apărarea dreptei credinţei ortodoxe, de aceea 1-a educat şi 
pe fiul său în spiritul evlaviei şi fricii de Dumnezeu. 

La început, Maxim a dobândit formaţia şcolară de la însuşi părintele său, căci în 
vremea aceea, din cauza căderii Constantinopolului şi subjugării tuturor provinciilor greceşti 
de către mahomedani, toate şcolile au fost distruse. Mâna cea distrugătoare a turcului a trecut 
prin foc şi sabie toate cele cu care se mândrea Grecia înaintea celorlalte popoare. In acea 
perioadă vrednică de milă învăţaţii Greciei s-au răspândit în toate statele apusene, care, din 
respect pentru tezaurul literaturii greceşti, i-au primit cu dragoste pe savanţi şi au încurajat 
ştiinţele. Pentru ei erau deschise curţile domnitorilor, catedrele universităţilor şi prietenia 
celor bogaţi şi renumiţi. 

Deoarece în Grecia acelor timpuri nu mai era posibil ca o minte însetată de cunoştinţe 
să dobândească o formaţie şcolară mai înaltă, mulţi tineri se îndreptau spre ţările europene 
pentru a studia. In acele vremuri, Italia se distingea printr-o grijă deosebită faţă de ştiinţe şi 
pretutindeni în oraşele ei cele mai cunoscute se înfiinţau biblioteci. Papii, domnitorii şi 
cetăţenii bogaţi s-au grăbit să salveze manuscrisele greceşti de la distrugerea provocată de 
turcii ignoranţi. De aceea, pentru tânărul Maxim era firesc, din dragostea pentru cunoaştere, să 
caute să se formeze în afara ţării sale. De aceea s-a îndreptat prima dată spre Paris, unde a 
studiat la renumitul grec Ioan Lascaris teologia, filosofia, istoria, literatura şi limbile: greaca 
veche, latina, franceza şi italiana. 

După ce a terminat studiul la Lascaris, Maxim, dorind să cunoască mai bine limbile 
vechi, s-a îndreptat spre Veneţia. Acolo s-a împrietenit cu renumitul tipograf Aldo Manucci, 
care avea o cunoaştere profundă a limbilor vechi, deoarece la el întotdeauna se afla un grup de 
oameni învăţaţi, care îl ajutau la tipărirea cărţilor alcătuite din manuscrise vechi. Cu ajutorul 
unor astfel de profesori, Maxim a făcut cunoştinţă cu operele literare ale vechii Elade, aşa 
încât, mai târziu, el însuşi a tradus adesea vechii poeţi în operele sale. 

Din Veneţia, Maxim a plecat în Florenţa unde, de asemenea, a petrecut mult timp 
printre învăţaţi. Insă, din păcate, aceştia erau contaminaţi de credinţe păgâne. Dar el, ca o 
albină înţeleaptă, a extras din filozofie numai ceea ce nu contravenea religiei creştine. In 
secolul al XV-lea, Italia suferea cumplit de boala necredinţei şi, aşa cum se întâmpla de obicei 
în urma dreptei judecăţi a lui Dumnezeu pentru lepădarea credinţei celei curate, ea a fost 
lăsată în voia jalnicei superstiţii. Contemporanul lui Maxim, italianul Dominic Beniven 
vorbeşte despre acest lucru astfel: „păcatele şi faptele rele s-au înmulţit în Italia pentru că 
această ţară a pierdut credinţa în Hristos". Atunci oamenii credeau că totul în lume şi, în 
special, soarta omenească este doar un lucru întâmplător. Câţiva gândeau că totul este condus 
prin mişcarea şi influenţa stelelor, nu credeau în viaţa viitoare şi râdeau de religie. Filozofii o 
găseau prea simplă, bună numai pentru femeile bătrâne şi inculţi. Alţii vedeau în ea un 
vicleşug şi o plăsmuire omenească. Aşa era în toată Italia, cu deosebire în Florenţa. Toţi 
bărbaţii şi femeile se îndreptau spre obiceiuri păgâne, credeau în poeţi, astrologi şi în orice 
putea fi numit superstiţie. Chiar şi reprezentanţii bisericii apusene îşi pierduseră credinţa. 

Această contaminare generală a necredinţei nu a putut să nu îl influenţeze şi pe Maxim 
care, la vârsta lui fragedă, învârtindu-se printre molime, nu a putut să deosebească întotdeauna 
cu exactitate rătăcirea filozofică de adevărul evanghelic. Insă, din pricina adâncii sale evlavii 
moştenită de la părinţi, s-a învrednicit de o deosebită, tainică şi binefăcătoare iluminare care 1- 
a păstrat nevătămat de la înecul în valurile necredinţei. „Dacă n-ar fi fost Dumnezeu, Cel ce se 
îngrijeşte de mântuirea tuturor, - scrie Maxim - Care să mă miluiască şi să mă învrednicească 
de harul Său şi să lumineze gândul meu, atunci demult aş fi murit şi eu împreună cu 
propovăduitorii relei credinţe care se aflau acolo". 

Şi într-adevăr, prin contaminarea generală a necredinţei, era imposibil ca, fără ajutorul 
deosebit al lui Dumnezeu, tânărul să stea drept când înşişi învăţătorii mergeau acolo unde îi 
trăgea valul obiceiurilor păgâne. De aceea Maxim, nu fără temei, se minunează de modul în 
care el a putut să fugă din calea acestui val care înghite tot şi cu adevărat îi atribuia voii lui 
Dumnezeu dreapta sa credinţă şi faptul că, printre atei fiind, el a rămas nevătămat de patimi şi 
a păstrat credinţa curată în Dumnezeu. 

După ce şi-a cules destule informaţii din ştiinţele vremii şi a învăţat temeinic limbile 
greacă, latină, franceză şi italiană, Maxim a părăsit Florenţa însă nu s-a întors în ţară ci s-a 
îndreptat spre Athos, preferând viaţa liniştită şi singuratică în loc de zarva lumească. 

Unii teologi consideră că alegerea unui astfel de mod de viaţă de către Maxim s-a 
făcut sub influenţa propovăduirii unui renumit predicator de atunci. In Florenţa el 1-a ascultat 
pe renumitul Savonarola care, cu înfocata râvnă a proorocului de demult, demasca desfrâul 
locuitorilor Florenţei şi îi chema la pocăinţă. Cuvântul lui însufleţit a avut o mare influenţă 
astfel încât societatea semipăgână şi răsfăţată a lepădat desfătările deşarte şi a trecut la 
nevoinţe aspre, la pocăinţă şi la fapte de milostenie. Insă autoritatea bisericească a pus capăt 
activităţii marelui predicator care şi-a imortalizat învăţătura prin moarte mucenicească pe rug. 
In acea vreme învăţaţii, chiar şi cei din rândul preoţilor, îşi băteau joc de biserică şi nu îşi 
ascundeau necredinţa. Când apăreau personalităţi care se străduiau să trezească în societatea 
creştină credinţa cea vie şi lucrătoare, biserica latină îi persecuta, îi întemniţa şi îi tortura; 
căci, năzuind mai înainte de toate spre puterea acestei lumi, ea cerea de la fiii săi doar 
supunere oarbă şi socotea primejdioasă orice manifestare a forţelor sufleteşti vii în legătură cu 
credinţa. Din câteva cuvinte ale lui Maxim se poate trage concluzia că propovăduirea 
înflăcărată a lui Savonarola şi moartea lui martirică, a cărui martor a fost (1498), au produs o 
schimbare în viaţa lui. El a hotărât să se dedice cu totul lui Dumnezeu şi a trăit zece ani la 

Athos în aspre nevoinţe monahale. 

Faptul că Maxim şi-a ales Athos-ul ca loc pentru nevoinţele monahale se explică prin 
acea împrejurare în care mai sus numitul Ioan Lascaris, la care a studiat în Paris şi care, mai 
târziu, a locuit în Veneţia în calitate de ambasador al lui Ludovic al XH-lea, a fost la Athos, 
plecând din Florenţa după manuscrise şi a adus de acolo până la 200 de cărţi vechi. Nu o dată 
a auzit Maxim de la el că în bibliotecile mănăstirilor athonite se mai păstrează o mulţime de 
asemenea comori preţioase şi că, în afară de cărţi, în aceste mănăstiri se află mulţi stareţi- 
filozofi mari, care slujesc cu deplină înţelepciune duhovnicească, strălucind atât prin 
contemplaţie cât şi prin viaţa dusă în nevoinţe. 

într-adevăr, în acel timp la Athos, în cele douăzeci de mănăstiri, se aflau cele mai 
bogate biblioteci greceşti, însă mai cu seamă mănăstirea Vatopedu poseda preţioasele comori 
ale literaturii duhovniceşti pe care le-au lăsat după moartea lor doi împăraţi care s-au călugărit 
acolo: Andronic Paleologul şi Cantacuzin. 

Maxim a ajuns la Athos în jurul anului 1507 şi a intrat în obştea mănăstirii Vatopedu, 
ce avea hramul Buna Vestire. Tot aici a primit şi tunderea în monahism. Aici în singurătate, 
departe de zgomotul valurilor lumeşti, de diferitele înşelăciuni şi polemici, dar aflându-se în 
mijlocul stareţilor celor plini de experienţă şi cu viaţă sfântă, Maxim a început să-şi ducă viaţa 
după pravilele mănăstirii, îndeplinind cu sârguinţă jurămintele monahale ale nealipirii de cele 
pământeşti şi tăierii voii proprii. Astfel, i s-a dat nu o dată ascultarea de a pleca din mănăstire 
pentru a strânge ajutoare deoarece în vremea aceea mănăstirea Vatopedu nu mai putea să se 
întreţină prin mijloacele proprii. Deşi pentru tânărul călugăr, care tindea spre singurătate era 
dureros să se despartă de obşte şi să pribegească prin aşezările lumeşti, totuşi, ca un adevărat 
lucrător al ascultării, având în vedere folosul celor apropiaţi în acel timp de cruntă sărăcie, 
pleca cu dragoste în călătorie şi, mergând prin sate şi oraşe, strângea de la cei binevoitori şi 
darnici ajutoare bogate. Pe binefăcătorii săi îi răsplătea din izvorul nesecat al înţelepciunii sale 
dându-le un cuvânt de folos prin care îi învăţa să-şi păstreze firea curată şi credinţa nepătată. 

Cuviosul Maxim a trăit aproape zece ani în mănăstirea Vatopedu în nevoinţe, înfrânare 
şi rugăciune, studiind scrierile Sfinţilor Părinţi şi operele diferiţilor autori renumiţi din 
literatura duhovnicească. Ca o albină harnică Maxim a adunat mierea duhovnicească din toate 
florile înmiresmate ale Athos-ului şi s-a gândit ca aici, în liniştea cea netulburată, să-şi 
sfârşească în pace zilele închinate lui Dumnezeu. Insă Domnul a hotărât altfel: 1-a dus pe un 
drum - un drum de mucenic - fără slavă deşartă, într-o ţară străină unde i-a fost dat să îndure 
greutăţi apostolice ce au culminat cu ani mulţi de chinuri în diferite închisori. 

Fiul marelui unificator al Rusiei, ţarul Ioan al III-lea şi al Sofiei, fiica conducătorului 
Greciei, a fost marele cneaz Vasili Ioanovici. Acesta, domnind într-o perioadă de linişte, a 
acordat atenţie multor cărţi greceşti vechi din biblioteca personală care au fost aduse de mama 
sa ţarina şi a dorit să găsească un învăţat grec ce ar putea să se ocupe de aranjarea acestor cărţi 
şi de traducerea câtorva dintre ele. A mai existat şi o altă iniţiativă: aceea de a găsi şi a chema 
din Grecia în Rusia un bărbat învăţat. Aceasta era necesară pentru a se aduce îmbunătăţiri 
cărţilor de cult, Sfintei Scripturi şi scrierilor Sfinţilor Părinţi care fuseseră expuse în timp unei 
alterări puternice din cauza lipsei de experienţă atât a traducătorilor cât şi a copiştilor. 

încă de la începutul creştinismului în Rusia, oamenii au înţeles că aceste cărţi sunt 
necesare şi de aceea transcrierea lor a început să fîe considerată un lucru plăcut lui Dumnezeu. 
Primii ţari creştini şi stareţii de mănăstiri s-au îngrijit să înmulţească cărţile, au cumpărat şi au 
comandat manuscrise. înşişi ţarevicii şi prinţesele au transcris adesea cărţile sfinte şi le-au 
donat bisericilor şi mănăstirilor spre pomenirea sufletelor lor. Cărţile au fost transcrise 
îndeosebi în mănăstiri de către călugării învăţaţi care începeau această muncă bineplăcută lui 
Dumnezeu cu binecuvântarea stareţului. Transcrierea cărţilor era adeseori responsabilitatea şi 
obligaţia călugărului învăţat care începea întotdeauna acest lucru cu frică şi cu evlavie, ca pe 
un lucru sfânt faţă de care nu trebuia să se poarte cu nepăsare. Insă, chiar şi în timpul unei 
atenţii pline de evlavie pentru lucrul cel bineplăcut, puteau uşor să facă greşeli de transcriere. 
Acestea au început să se întâmple mai des când, o dată cu trecerea timpului, necesitatea 

cărţilor a sporit iar transcrierea lor a devenit o meserie avantajoasă. Astfel, au ajuns să se 
ocupe cu ea diferiţi copişti care nu înţelegeau întotdeauna importanţa lucrului lor. In măsura 
în care se răspândea corectarea gramaticală, în fiecare an era nevoie de mai multe cărţi iar 
această muncă se plătea scump; se înţelege că începuseră să fie scrise cât se poate de repede. 
De acest lucru profitabil se apucau deseori copişti cu experienţă slabă; în manuscrise greşelile 
se înmulţeau şi nu exista nimeni care să le îndrepte; copiştii cu puţină carte scriau pentru 
cititorii cu puţină carte iar cărţile se deteriorau gramatical din ce în ce mai mult; în diferite 
manuscrise s-au făcut greşeli care au pătruns şi în slujbele bisericeşti. 

La acest lucru trebuie să adăugăm şi neglijenţa traducătorilor. Mulţi au început 
traducerea cărţilor greceşti fără să cunoască îndeajuns limba greacă. O făceau doar pentru că 
„s-au deprins puţin cu ea", aşa cum s-au exprimat ei înşişi. împreună cu ruşii, care se 
deprinseseră puţin cu limba greacă, au tradus şi slavii, care ştiau prost limba slavă-rusească. 
Putem arăta la ce greşeli a fost supus primul text: câteva cuvinte neînţelese au fost trecute cu 
vederea, pe altele nici nu s-au străduit să le traducă şi le-au publicat direct în limba greacă, 
altele au fost explicate de traducător - însă nu întotdeauna corect. In mâinile copiştilor inculţi, 
aceste traduceri au fost supuse la noi şi variate greşeli. Un copist care a întâlnit în manuscris o 
expresie neînţeleasă de dânsul, a scris pe margine presupunerile sale; altul, care a copiat 
manuscrisul aceluia, a introdus acea notă chiar în text; un altul, care nu a înţeles un oarecare 
cuvânt, 1-a schimbat cu altul. E imposibil să evaluăm toate schimbările şi greşelile la care au 
fost supuse textele cărţilor sfinte de cult. Se subînţelege la ce mare degradare au fost supuse 
cărţile cele mai necesare cum ar fi: „Evanghelia", „Psaltirea" şi cărţile de cult, care au fost 
copiate des. 

Sfinţiţii noştri slujitori au acordat de mult atenţie denaturării cărţilor. Mitropolitul 
Alexie s-a îngrijit de îndreptarea lor şi el însuşi a pornit la traducerea „Evangheliei" deoarece 
cunoştea bine limba greacă. Cu cărţile s-a ostenit şi Mitropolitul Ciprian însă a introdus în ele 
multe cuvinte şi construcţii verbale sârbeşti. Cu cât erau mai vechi cu atât erau mai deteriorate 
cărţile; treburile au evoluat până acolo încât nu s-a putut găsi nici o transcriere corectă a 
„Psaltirii". In cele din urmă s-a ajuns la convingerea că este necesar să fie confruntate cărţile 
noastre [cele ruseşti - n. n.] cu cele greceşti şi îndreptate sub îndrumarea unui bărbat învăţat 
care să fie chemat din Grecia. 

De aceea, marele cneaz Vasili Ioanovici în anul 1515 s-a adresat cu o cerere către 
patriarhul ecumenic Teolipt şi către cel mai bătrân dintre stareţii Sfântului Munte, Simeon, ca 
să îl trimită la el la timp pe stareţul mănăstirii Vatopedu, Sava pentru a traduce cărţile 
greceşti. Este evident că pe Sava 1-a recomandat ieromonahul Neofit din mănăstirea 
Vatopedu, cel ce fusese la Moscova şi se întorsese acum din Rusia. Cu această cerere şi cu o 
donaţie bogată, au fost trimişi de către marele cneaz la Sfântul Munte boierul Vasili Kopâlov 
şi negustorul Ivan Varavvin. După ce au ajuns la Sfântul Munte, trimişii s-au oprit la 
mănăstirea Vatopedu şi l-au vizitat pe stareţul Sava. La auzul invitaţiei marelui cneaz al 
Moscovei, acesta a răspuns că, datorită bătrâneţii şi stării bolnăvicioase a picioarelor, nu poate 
să meargă în Rusia. Insă nu era cuviincios ca cererea marelui cneaz al Moscovei, de la care 
Grecia şi Muntele Athos s-au folosit de multe binefaceri să rămână nesatisfăcută. Aşa că 
Protul (cel mai bătrân dintre stareţii de la Athos) împreună cu obştea mănăstirii Vatopedu au 
hotărât să-1 înlocuiască pe Sava, cel împovărat de ani, cu monahul Maxim. Egumenul 
mănăstirii Vatopedu, Antim, le-a scris Marelui Cneaz şi Mitropolitului că stareţul Sava, pe 
care îl recomandase trimisul rus, din cauza bătrâneţii adânci şi a stării bolnăvicioase a 
picioarelor, nu poate să îndeplinească porunca împăratului şi a preasfinţitului. De aceea 
cuviosul părinte prot 1-a ales pe cel mai cinstit dintre ei, pe fratele Maxim din sfânta mănăstire 
Vatopedu. Acesta era priceput în scrierile dumnezeieşti şi talentat în interpretarea tuturor 
cărţilor bisericeşti şi elineşti şi deşi nu ştia limba rusă (doar greacă şi latină) o putea învăţa în 
scurt timp. 

Astfel, pornind la drum cu rugăciunea şi binecuvântarea părinţilor din Sfântul Munte, 
Maxim a plecat împreună cu trimişii în Rusia, luându-1 cu el pe Neofit, ieromonahul pomenit 

mai sus, şi pe Lavrentie. care aveau câteva cunoştinţe de limbă rusă. 

Călătoria lor a fost foarte lungă, deoarece trimişii ruşi au avut nevoie să petreacă mult 
timp în Krîm pentru câteva treburi. Maxim a folosit acest timp pentru studiul limbii ruse. La 
Moscova au ajuns abia la începutul anului 1518. 

Cu bucurie şi cu mare stimă 1-a întâmpinat pe Maxim marele cneaz. Reşedinţa i-a 
stabilit-o la Mănăstirea Minunilor iar plata o lua de la Curte. De asemenea Cuviosului Maxim 
i-a acordat o deosebită atenţie şi Inaltpreasfinţitul patriarh al Moscovei, Varlaam, care era un 
bărbat cu viaţă sfântă. Biblioteca marelui cneaz nu fusese descuiată timp de o sută de ani şi 
numai acum s-a deschis pentru Maxim. Ea conţinea o mulţime de manuscrise vechi şi cărţi în 
greacă şi latină care fuseseră aduse de către marea ţarină Sofia Fominişna din Constantinopol 
în vremea când a venit în Rusia pentru căsătoria cu Ioan al III-lea, tatăl lui Vasili Ioanovici. 
Insă câteva cărţi îi fuseseră trimise în dar de către patriarhii din Constantinopol. Comorile 
erudiţiei greceşti l-au umplut de încântare pe grecul iubitor de învăţătură. Maxim i-a spus cu 
uimire marelui cneaz că nici pe pământul grecesc nu i-a fost dat să vadă o asemenea mulţime 
de cărţi. Trebuie să spunem că împăraţii greci nu doreau ca popoarele apusene, care se 
despărţiseră de Biserica Orientală, să aibă în traducere latină operele învăţaţilor orientali şi au 
interzis cu severitate aducerea cărţilor greceşti în ţările apusene. Prin urmare, pentru apus 
literatura grecească era inaccesibilă deşi acesta dorea cu ardoare să aibă traduceri din ea. însă, 
când a fost trimis de voia lui Dumnezeu neamul barbar peste regatul grecesc şi după căderea 
Constantinopolului, turcii înverşunaţi au început să ardă toate acele comori preţioase cu care 
Grecia se mândrea aşa de mult înaintea celorlalte popoare, comori inaccesibile pentru 
popoarele străine ca religie. Atunci, câţiva creştini cucernici, temându-se să nu se stingă până 
la sfârşit astrul ortodoxiei greceşti, au luat o mulţime de cărţi greceşti şi au plecat cu ele la 
Roma. 

Aici aceste cărţi au fost întâmpinate cu mare bucurie deoarece romanii le aşteptau de 
mult. Cu atenţie încordată au început sa traducă şi să tipărească în limba latină toate cărţile 
aduse iar originalele greceşti le-au ars cu perfidie. Astfel, erudiţia grecească s-a epuizat 
complet fiind distrusă în Grecia de mâinile barbarilor iar în apus de faptele nu mai puţin 
barbare ale latinilor. Insă nici în Rusia nu a rezistat mult timp biblioteca marelui cneaz, mort 
în vremurile tulburi care au urmat; s-a păstrat numai ceea ce a reuşit Cuviosul Maxim să 
scoată din ea. 

Maxim s-a apucat cu râvnă de aranjarea depozitului de cărţi în care a găsit multe opere 
netraduse în limba slavă. Prin comun acord s-a hotărât ca, înainte de toate, să înceapă 
traducerea Psaltirii tâlcuite deoarece aceasta carte, mai mult decât altele, slujeşte ca obiect al 
lucrării evlaviei; după abecedar, oamenii au început să înveţe să citească pe Psaltire; ea 
foloseşte mai ales în rostirea rugăciunilor bisericeşti dar slujeşte şi pentru pravila personală de 
rugăciune - atât a nevoitorului singuratic cât şi a fiecărui mirean. Ca ajutoare, i s-au dat lui 
Maxim doi traducători - Dimitrie Gherasimov şi un alt bărbat învăţat, Vlas, de care marele 
cneaz avea nevoie în relaţiile cu străinii, pentru că ei ştiau limbile latină şi germană. Insă nici 
unul nici altul nu ştia limba greacă. La rândul lui, Maxim stăpânea destul de puţin limba slavă 
bisericească. De aceea, el le traducea textul grecesc în limba latină iar ei transmiteau, în 
ruseşte, traducerea lui către doi copişti desemnaţi pentru acest lucru: călugărul Siluan de la 
mănăstirea Sfânta Treime din Serghiev Posad şi Mihail Medovarţev. 

Au muncit astfel aproape un an şi jumătate la Psaltirea tâlcuită la care învăţatul Maxim 
a anexat mărturiile istorice despre cei ce au tâlcuit-o. La această traducere Maxim a trebuit sa- 
şi dea silinţa nu numai pentru ca să redea cu deplină claritate expresiile corecte ale Sfinţilor 
tâlcuitori ci ca să îndrepte chiar şi tâlcuirile greşite, deoarece în tâlcuirea generală a psalmilor 
au fost unite explicaţiile a douăzeci de interpreţi diferiţi, între care nu au existat asemănări 
nici în felul tâlcuirii, nici în explicaţiile unora şi aceloraşi psalmi - căci între tâlcuitori se aflau 
câţiva din aceia care în Biserica veche erau numiţi eretici iar pe alţii ortodoxia îi considera 
îndoielnici. De exemplu: în rând cu numele Sfântului Vasile cel Mare şi al lui Ioan Gură de 
Aur au stat Origen, Apolinarie, Sever din Antiohia şi alţii. 

Lui Maxim i-a fost greu să separe grâul curat al tâlcuirii Sfinţilor Părinţi de amestecul 
de pleavă eretică; pentru acest lucru era necesară o atenţie aspră şi o cunoaştere temeinică a 
Teologiei. Cu toate acestea, datorită ajutorului lui Dumnezeu şi efortului sporit, Maxim a 
biruit toate greutăţile şi după un an şi cinci luni i-a prezentat marelui cneaz finalul muncii sale 
printr-o scrisoare în care, printre altele, a scris: „ar trebui ca această carte, ce cuprinde 
asemenea valori, să aibă un traducător mai priceput în creaţia literară. Acesta ar putea nu 
numai să redea corect cuvântările adânci ale celor înţelepţiţi de Dumnezeu ci şi să recupereze 
vremea pierdută şi să repare stricăciunile provocate de ignoranţa copiştilor. Căci chiar şi noi, 
grecii, deşi am studiat la profesori renumiţi, totuşi stăm la poalele muntelui Tabor cu cei nouă 
ucenici deoarece, datorită grosolăniei minţii, nu suntem încă în stare să participăm la vederea 
dumnezeiască a lui Iisus Cel schimbat la faţă de care se învrednicesc numai cei ce strălucesc 
prin înalte fapte bune. Spun acest lucru deoarece limba greacă, prin bogăţia de sensuri ale 
cuvintelor şi ale modurilor diferite de exprimare inventate de ritorii antici, prezintă destule 
greutăţi în traducere iar pentru biruirea lor ne-ar mai trebui mult timp şi efort. După cât ne-a 
dăruit Dumnezeu de sus şi după cât am putut să înţelegem noi înşişi, nu ne-am reţinut de la 
osteneală pentru ca cele ce ne-au fost încredinţate să fie traduse clar, corect şi convingător. Iar 
daunele provocate de copişti sau de trecerea timpului, acolo unde a fost posibil cu ajutorul 
manualelor sau prin presupuneri personale, ne-am străduit să le îndreptăm. Unde nu am putut 
să facem nimic, a rămas aşa cum a fost". Prin aceasta Maxim nu a negat că în traducerea lui se 
pot găsi şi greşeli, care provin din neatenţie şi neînţelegere, şi a cerut, dacă e posibil, să fie 
îndreptate de cineva care cunoaşte bine limba greacă, gramatica ei, retorica şi sensurile 
cuvintelor greceşti. Maxim a cerut mai departe ţarului răsplată demnă pentru colaboratorii săi: 
traducătorii şi copiştii iar pentru sine a cerut o singură favoare - să i se dea voie să se întoarcă 
la Sfântul Munte împreună cu însoţitorii săi, Neofit şi Lavrentie. „Izbăvindu-ne de tristeţea 
despărţirii îndelungate - a scris el ţarului - să ne întoarcem în cinstita mănăstire Vatopedu 
după care râvnim de mult. Ingăduiţi-ne să săvârşim jurămintele monahale acolo unde le-am 
făcut înaintea lui Hristos şi a straşnicilor Săi îngeri, în ziua călugăriei. Slobozeşte-ne mai 
repede în lume ca să vestim şi ortodocşilor ce se află acolo, slava ta împărătească. Să vadă 
creştinii sărmani din acele ţări că există în lume un Ţar care nu numai că stăpâneşte multe 
popoare ci e şi bogat în adevăr şi ortodoxie, asemenea lui Constantin cel Mare şi a lui 
Teodosie cel Mare. Să dea ţie Domnul să domneşti vreme îndelungată iar nouă să fim 
sloboziţi de tine din robia celor rău credincioşi". 

Insă lui Maxim nu i-a fost rânduit să se mai întoarcă vreodată în ţara sa. Marele cneaz, 
primind de la Maxim psaltirea tradusă, a predat-o mitropolitului. Bogăţia de cugetări 
pilduitoare, claritatea şi limpezimea traducerii, toate acestea au adus aprobarea tuturor pentru 
această lucrare, după cum se mărturiseşte în „Povestire despre Maxim ": 

„Preasfinţitul mitropolit a sosit la palatul ţarului împreună cu întreaga adunare a celor 
sfinţiţi fiind însoţiţi de preotul care ducea Psaltirea nou tradusă. Toţi cei adunaţi au aprobat-o 
şi au numit-o „izvorul evlaviei". Atunci marele cneaz a primit cu bucurie această carte şi i-a 
cinstit pe lucrători nu numai cu laude mari ci şi cu răsplată îndoită". 

Astfel, traducerea a arătat că se puteau aştepta multe din partea învăţatului grec. De 
aceea marele cneaz cu nici un chip nu a fost de acord să îl lase să plece ta Sfântul Munte ci i-a 
încredinţat, după cum 1-a sfătuit mitropolitul, traducerea tâlcuirilor vechilor părinţi la Faptele 
Apostolilor şi comentariul lui Ioan Gură de Aur la Evangheliile după Matei şi după Ioan. 
Traducerea acestor cărţi a fost foarte importantă pentru noi [Biserica rusă - n. n.] deoarece ea 
ne-a adus tot ce era mai bun la greci. De asemenea, mai târziu au fost traduse de către el şi 
canoanele apostolice, ale sinoadelor ecumenice şi ale celor locale; extrasele proorociilor din 
cărţi cu tâlcuiri şi viaţa Maicii Domnului scrisă de Metafrast. Marele cneaz 1-a copleşit cu 
darurile sale pe traducătorul învăţat. Insă cu acestea nu s-a terminat activitatea lui: i-au 
încredinţat corectarea cărţilor bisericeşti de cult. In aceste cărţi existau o mulţime de greşeli 
care, aşa cum am spus mai sus, proveneau din ignoranţa copiştilor şi a traducătorilor. Munca 
nu era puţină şi Maxim s-a apucat cu sârguinţă să cureţe pleava cu ambele mâini, după cum el 

14 



Viaţa şi cuvinte de folos 

însuşi a mărturisit. Se subînţelege că toate acestea cereau un efort de mulţi ani. Cu trecerea 
timpului, Maxim a învăţat limba rusă, a făcut cunoştinţă cu viaţa rusească şi a urmărit cu 
atenţie tot ce s-a întâmplat în jurul lui. Vioi şi receptiv, înzestrat cu minte ascuţită, pregătit 
întotdeauna să răspundă la fiecare întrebare, Maxim a fost imediat antrenat în toată agitaţia 
vieţii contemporane. Mai mult de 130 de articole mici care au ieşit de sub peniţa lui Maxim 
mărturisesc despre interesul viu pe care el îl avea faţă de tot ceea ce preocupa şi frământa 
gândirea moscovită în acea vreme. Toate se resimt în operele lui Maxim care, pentru acest 
motiv, reprezintă pentru noi un preţios monument istoric; în ele se oglindeşte toată viaţa lui 
modernă cu concepţiile, întrebările şi frământările ei. Aici întâlnim şi tâlcuirile învăţăturii 
bisericeşti despre ritualul bisericesc, şi obiecţiile celor de altă credinţă, şi analiza creaţiilor 
literare de atunci, şi demascarea intensă a viciilor care domneau, a superstiţiei şi a ignoranţei. 
Un astfel de om ca Maxim, învăţat, evlavios, ortodox riguros şi în acelaşi timp cu o atitudine 
înflăcărată faţă de toate evenimentele din viaţa rusească, trebuia să aibă o influenţă puternică 
asupra contemporanilor. In scurt timp i s-au alăturat toţi aceia în care s-a născut simpatia 
pentru ştiinţă şi dorinţa de cultivare duhovnicească. 

Perioada în care a avut loc activitatea culturală a Cuviosului Maxim în Rusia a fost o 
perioadă de diferite confuzii triste care proveneau pe de o parte din influenţele diverşilor 
oameni veniţi de pe alte tărâmuri iar pe de altă parte din problemele interne. Trăind în Rusia, 
Maxim, spre mâhnirea lui, a văzut în viaţa de zi cu zi puţine roade ale credinţei. Aici, acest 
lucru nu era consecinţa pasiunii pentru o ştiinţă păgână sau orice altă ştiinţă, ca în apus ci, 
dimpotrivă, era consecinţa absenţei cultivării şi a dezvoltării intelectuale. Nu li se putea 
reproşa ruşilor nepăsarea în credinţă: ei îi erau devotaţi cu înfocare însă orbeşte; majoritatea 
nu ştiau nici cele mai elementare adevăruri ale învăţăturii creştine şi, din aceasta cauză, îşi 
îndrumau puţin viaţa şi aveau puţină activitate viabilă. Preţuindu-şi credinţa ca pe o comoară 
care trebuie să fie păzită cu grijă, majoritatea s-a limitat la împlinirea exterioară a datinilor ei 
considerând că acest lucru este suficient pentru mântuire, îndeplinind cu sârguinţă ritualul 
exterior, puţini erau cei care-i ştiau semnificaţia lui fundamentală, mistică. Puţini erau cei care 
se străduiau să afle acest lucru. Absenţa cultivării şi a dezvoltării intelectuale a lăsat libertate 
deplină superstiţiei. Râvna pentru propria credinţă s-a manifestat nu numai ca o dorinţă de a o 
studia şi a îndeplini ceea ce arată ea ci şi printr-un dispreţ faţă de credinţele străine, mai ales 
în ceea ce priveşte credinţa bisericii latine faţă de care aveau o ură deosebită. 

In timpul lui Vasili Ioanovici, precum şi, mai înainte, în timpul tatălui său, au apărut în 
Moscova soli din partea domnitorilor apuseni, care au căutat cu tot dinadinsul să îl convingă 
pe marele cneaz să se unească cu ei împotriva turcilor. S-a vorbit şi despre unirea Bisericii, 
prin aceasta înţelegându-se, desigur, supunerea Bisericii noastre faţă de Papa, capul lumii 
creştine; s-a spus că Constantinopolul este moştenirea legală a marelui cneaz, ca fiu al ţarinei 
elene şi că nu va fi împiedicat să-1 stăpânească dacă se supune Papei. In foarte scurt timp de la 
venirea lui Maxim în Moscova a sosit aici şi agentul papei Leon al X-lea, Shomberg, şi a 
vorbit cu scopul de a-1 convinge pe cneaz să se împace cu Lituania spre a folosi toate forţele 
împotriva turcilor. Shomberg spunea că Biserica Rusă nu poate să îl recunoască pe patriarh ca 
şi conducător al ei deoarece este supus necredincioşilor; iar papa doreşte să-i primească pe 
ruşi în comunitatea şi armonia Bisericii Romane, fără să ştirbească şi fără să schimbe legile şi 
obiceiurile bune ci, dimpotrivă, să-i întărească şi să-i binecuvânteze cu învăţătura apostolică. 
Atunci Papa îl va ridica pe mitropolitul rus în rangul de patriarh iar pe marele cneaz îl va 
încorona cu coroana de rege. La aceste propuneri linguşitoare, Vasili a răspuns că este pregătit 
pentru reiaţii prieteneşti cu papa privind treburile oficiale ale Europei, dar că Rusia, cu 
ajutorul lui Dumnezeu, va păstra credinţa cea grecească [ortodoxă - n. n.]. Mai târziu papa 
Clement al VH-lea a reînnoit aceste propuneri dar a primit acelaşi răspuns. 

Uneltiri secrete în folosul latinităţii s-au făcut prin câţiva străini, care locuiau în 
Moscova pentru comerţ - în special prin medicul german Nicolae Liuev sau Bulev, cunoscut 
mai mult sub numele Nicolae Neamţul. Fiind un doctor priceput, el se bucura de bunăvoinţa şi 
încrederea marelui cneaz şi a celor mai renumite persoane de la curte, deoarece locuia de mult 

timp în Moscova şi cunoştea limba rusă. El a intrat în discuţii cu Maxim, care cu această 
ocazie a prezentat în scris învăţătura Bisericii Ortodoxe şi a demascat abaterea de la adevăr a 
bisericii latine. In scrisorile către Maxim Liuev a arătat posibilitatea unirii Bisericii sub 
conducerea Papei. Şi Maxim dorea cu ardoare unirea Bisericii însă pentru aceasta considera 
necesară îndreptarea latinilor către ortodoxia orientală. 

Liuev sau Bulev, numindu-se pe sine profesor în medicină şi ştiinţe astrologice, a 
răspândit în societatea rusească diferite concepţii. In această perioadă, în Europa occidentală, 
oamenii învăţaţi erau puternic atraşi de astrologie. De asemenea, astrologia prezenta la noi o 
vie curiozitate - însă o curiozitate amestecată cu o oarecare teamă faţă de ştiinţa osândită 
împreună cu magia, vrăjitoria şi altele de către Biserică. Insă oamenii care se aflau în relaţii cu 
străinii şi primeau de la ei o oarecare instruire - foarte superficială însă, erau mai puţin 
incomodaţi de această teamă decât ceilalţi şi erau pe deplin convinşi şi atraşi de ispitele 
ştiinţelor secrete. Nicolae Neamţul, ca tâlcuitor al astrologiei, avea influenţă în rândul unor 
astfel de oameni. Unul dintre cei mai cultivaţi boieri ai acelei vremi, Teodor Karpov a fost 
atras de concepţiile doctorului german, însă, adresându-se lui Maxim pentru sfat, a primit de 
la el o scrisoare în care acesta i-a vorbit despre astrologie ca despre o ştiinţă falsă care şovăie 
în credinţa în voia lui Dumnezeu. In câteva articole, el a atins acest subiect care a dat naştere 
multor zvonuri. 

Lui Maxim i-a fost dat să ducă o luptă cruntă împotriva oricărui gen de superstiţie: 
credinţa în vise, în ghicitori şi în semnele de tot felul. Au fost supuse analizei severe a 
învăţatului grec şi cărţile apocrife care fuseseră aduse la noi îndeosebi din Bulgaria şi care au 
avut o influenţă puternică asupra dezvoltării intelectuale a vechii societăţi ruseşti. In mare 
parte aceste cărţi au fost elaborate de eretici, însă, aşa cum erau privite obiectele sfinte, aşa 
erau cinstite şi cărţile acestea „dumnezeieşti". In afară de povestirile false despre Hristos, 
Maica Domnului şi Sfinţi şi diverse „rugăciuni", oamenii şi-au însuşit din ele diferite 
descântece împotriva bolilor, diferite cunoştinţe conform cărora soarele nu apune în ziua a 
şaptea cea sfântă care din aceasta cauză este considerată singura „zi mare" precum şi alte 
învăţături ca de exemplu: datorită îngropării unui om înecat sau omorât vin gerurile. Din 
timpuri străvechi, preoţii noştri i-au avertizat pe ortodocşi cu privire la cărţile apocrife, le-au 
interzis să le citească şi au ameninţat cu excomunicarea din Biserică a celor care încep să 
folosească „rugăciunile şi canoanele false". Insă acest lucru a ajutat puţin, astfel încât 
oamenii, chiar şi cei cultivaţi, nu ştiau cu precizie ce cărţi anume trebuie considerate scrieri 
sfinte şi ce cărţi sunt povestiri apocrife. Chiar şi în sentimentul viu al credinţei nu ştiau clar ce 
trebuie să creadă şi de aceea credinţe diferite, uneori cu totul străine de învăţătura creştină, 
înlocuiau credinţa multora acoperind adevărul sfânt. Insă aceste credinţe erau viaţa acelora 
care se deprindeau cu ele. De aceea mulţi au fost indignaţi atunci când Maxim, analizând 
critic aceste cărţi apocrife, a început să le demonstreze că ele nu respectă Sfânta Scriptură, că 
nu sunt scrise de acele persoane cu numele cărora sunt semnate şi că ele comunică informaţii 
false. Multora li se părea că el atacă şi că acoperă însăşi sfânta credinţă atunci când divulgă 
superstiţiile din ele. 

Cu un astfel de sentiment al neîncrederii au primit şi corectura cărţilor. Monahul 
Maxim a încercat o grea soartă fiind deseori lovit de cei ce se înălţau mai presus de societatea 
contemporană pe care năzuiau să o lumineze şi să o transforme. Cu toate că oamenii buni ai 
acelei vremi preţuiau mult ostenelile învăţatului grec şi acordau multă atenţie şi recunoştinţă 
sfaturilor lui iar mulţi dintre ei, din fericire, se considerau ucenicii lui, în cealaltă parte a 
societăţii se auzea încă rumoarea şi se exprimau îndoieli. „Se poate oare, se întrebau mulţi, să 
fie corectate cărţile datorită cărora atâţia bărbaţi sfinţi au făcut pe plac lui Dumnezeu? Maxim 
nu corectează, ci distruge cărţile sfinte şi aduce o mare insultă făcătorilor de minuni ruşi". 

Demascările îndrăzneţe făcute de Maxim au amplificat mânia împotriva lui. In multe 
articole de-ale sale, el i-a mustrat aspru pe ascultători pentru necunoaşterea şi nerespectarea 
legii creştine, pentru superstiţia care a înlocuit credinţa, pentru împlinirea unor obiceiuri 
exterioare care nu sunt sfinţite printr-o nevoinţă duhovnicească interioară, pentru toate viciile 

care locuiau în mulţi alături de o evlavie aparentă. El i-a convins pe ortodocşi să nu-şi lase 
mântuirea numai în împlinirea exactă a hotărârilor exterioare ale Bisericii, în înfrânarea de la 
carne şi peşte în timpul postului şi în plecăciuni dese ci să se străduiască din toate puterile 
sufletului să înţeleagă legea lui Dumnezeu, să-I facă pe plac prin milostenie, pocăinţă şi 
curăţenia vieţii; el a spus că oamenii nu fac decât să-1 mânie pe Dumnezeu deoarece îi oferă 
„cântări bineglăsuite şi dangătul clopotelor, împodobirea de mult preţ a icoanelor, fără să îi 
miluiască pe săraci şi orfani sau să se lase de răutate şi viciu. Şi atunci, astfel zice Dumnezeu: 
„voi împodobiţi din belşug cartea Mea şi pe dinăuntru şi pe dinafară cu argint şi aur; cele 
scrise în ea, însă, nu le primiţi şi nu le împliniţi". într-un articol de-al său, Maxim scrie: 
„Cuvântul Născătoarei de Dumnezeu către răuvoitori şi orice răutate, împlinit prin canoane 
mari, este de ajuns pentru cei ce aşteaptă mântuirea". Ca din partea Născătoarei de Dumnezeu, 
el spune creştinului: „Ceea ce să faci des e să te bucuri". îmi vei fi mie plăcut, însă, atunci 
când te vei lăsa de răutăţi, minciuni, desfrâu, furtul avutului străin. Atât timp cât îi vei asupri 
pe săraci, copleşindu-i cu biruri, tu nu te vei deosebi nicicum de păgâni şi de ucigătorii lui 
Hristos, chiar dacă te lauzi cu botezul". 

In asemenea cuvinte mulţi au fost gata să vadă dacă nu o erezie directă, cel puţin o 
desconsiderare a datinilor sfinte. La acest lucru s-a alăturat uneori şi nemulţumirea personală. 
Când îndrăzneţul acuzator al răului a arătat cruzimea şi nedreptatea celor puternici în relaţiile 
cu supuşii, neadevărul şi corupţia din tribunale, indiferenţa preoţimii faţă de morala socială şi 
alte vicii, atunci nu puţine persoane s-au simţit jignite de mustrările lui şi s-au supărat pe el. 
Aceşti duşmani ai lui Maxim s-au revoltat împotriva lui foarte mult timp în secret, căci avea 
mulţi prieteni şi ocrotitori puternici: mitropolitul Varlaam - care a fost permanent binevoitor 
faţă de el şi marele cneaz căruia îi plăcea să discute cu el. Maxim avea trecere liberă la el şi 
deseori a stăruit înaintea lui pentru cei nenorociţi şi osândiţi. 

Insă a venit timpul când Maxim şi-a pierdut puternicii ocrotitori. Marelui cneaz nu i-a 
mai plăcut foarte mult exprimarea liberă a părerilor lui atunci când i-a mustrat propriile fapte; 
acest lucru 1-a încercat şi vrednicul mitropolit Varlaam prin următoarea întâmplare. Cneazul 
Şemiakin a ieşit de sub tutela Lituaniei şi a intrat în slujba marelui cneaz al Moscovei. El i-a 
slujit cu credinţă însă numele său dădea de bănuit. Vas iii 1-a chemat la Moscova, fâgăduindu-i 
siguranţă, iar când Şemiakin a venit, l-au închis în temniţă. Egumenul Porfirie al mănăstirii 
Sfintei Treimi şi mitropolitul şi-au exprimat înaintea marelui cneaz nemulţumirea pentru o 
asemenea trădare. Când marele cneaz, la scurt timp după întemniţarea lui Şemiakin, a sosit la 
mănăstirea Sfintei Treimi, egumenul 1-a întâmpinat cu cuvintele: „Dacă tu, cneazule, ai venit 
la biserica Preasfintei Treimi să ceri iertare pentru păcatele tale, atunci fii mai înainte tu însuţi 
milostiv faţă de cel prigonit pe nedrept". La mânie, Vasili 1-a izgonit pe Porfirie, care s-a 
retras în mănăstirea Belozerscaia. O astfel de bărbăţie creştinească a avut şi mitropolitul. Fiind 
martor şi chezăşie pentru actul oficial de încreştinare al lui Şemiakin, 1-a mustrat aspru pe 
marele cneaz pentru trădare şi i-a predat cârja sa. Cneazul i-a poruncit să se retragă în 
mănăstirea Spaso-Kamennîi, iar locul lui 1-a ocupat Daniil, ucenicul Sfântului Iosif din 
Volokolamsk, cel care a fost timp de şapte ani egumenul mănăstirii Volokolamsk, după 
Sfântul Iosif Daniil, fâcându-i în toate pe plac marelui cneaz, a dobândit în scurt timp o mare 
putere. 

încă de la început Daniil a manifestat lipsă de bunăvoinţă faţă de Maxim ca urmare a 
participării lui la discuţiile despre averile mănăstireşti. La acest lucru au contribuit şi alte 
pricini. Era cunoscut faptul că Maxim considera necanonică aşezarea lui Daniil ca mitropolit 
fără a avea legături cu patriarhul grec; de asemenea el numea necanonică introducerea 
obligatorie în jurământul arhieresc a faptului că nimeni nu trebuie să primească cinul preoţesc 
prin punerea mâinilor Patriarhului ecumenic din Constantinopol. Aceste introduceri noi l-au 
tulburat realmente pe cel ce sprijinea unitatea dintre Biserica Rusă şi Biserica Grecească. Din 
această cauză, el s-a străduit să dezmintă ideea falsă care apăruse în Rusia în vremea aceea şi 
conform căreia cele mai sfinte locuri din Orient au fost profanate de şederea îndelungată „în 
teritoriu a turcilor fără Dumnezeu şi a împăratului păgân" şi de aceea nu trebuie acceptată 

punerea mâinilor Patriarhului Bisericii din Constantinopol aşa cum nu e acceptată cea a 
bisericii latine şi să nu li se dea voie în biserică celor hirotoniţi acolo. La întrebarea lui Maxim 
de ce noul mitropolit e instalat fără acordul Patriarhului grec, i s-a răspuns că pentru acest 
lucru se află în Moscova o scrisoare binecuvântată de la Patriarhul Constantinopolului prin 
care i se permite Mitropolitului Rusiei să-şi instaleze proprii episcopi. Totuşi, în cadrul unei 
cercetări minuţioase, o astfel de scrisoare nu s-a găsit. 

Se înţelege că asemenea întrebări şi nedumeriri nu i-au plăcut lui Daniil. La 
nemulţumirea lui definitivă faţă de Maxim a contribuit şi următoarea împrejurare: noului 
mitropolit i-a venit în minte să traducă din limba greacă în limba rusă „Istoria Bisericească a 
Fericitului Teodoret" şi a vrut să-i încredinţeze lui Maxim să se ocupe de acest lucru. Maxim 
însă a refuzat spunând că în această carte se află multe documente eretice care pot aduce 
daune poporului de rând. Mitropolitul s-a supărat foarte mult din cauza unui astfel de refuz 
luând acest lucru drept neascultare. Ca atare, intriga împotriva lui Maxim a crescut. Acesta nu 
a fost însă tulburat de acest lucru ci a continuat să facă îndreptarea primită, să mustre viciile şi 
bolile morale pe care el le-a observat în societatea contemporană. Cu o deosebită fermitate a 
demonstrat răul provocat de faptul că mănăstirile stăpâneau domenii populate. 

încă din timpurile străvechi, oamenii evlavioşi de la noi se deosebeau prin 
generozitatea faţă de mănăstiri: cât erau în viaţă le dăruiau pământuri, bunuri agricole sau 
renunţau la ele prin testament spre pomenirea sufletului. Cu trecerea timpului, averile 
mănăstireşti au devenit foarte mari. Insă, în acelaşi timp, chiar şi printre monahi a existat 
părerea că mănăstirile n-ar trebui să aibă în stăpânire sate deoarece grijile pentru averi şi 
administrarea lor îi îndepărtează pe călugări de viaţa duhovnicească. O astfel de părere avea şi 
mitropolitul Ciprian iar Sfântul Chirii Belozerski a refuzat să primească în dar un sat spunând 
că stăpânirea feudelor nu foloseşte călugărilor. In ultimul timp acest punct de vedere a început 
să fie exprimat tot mai des. 

In anul 1503 problema averilor mănăstireşti a fost supusă dezbaterii Sinodului. Ioan al 
IlI-lea a poruncit ca în numele său să fie pusă Sinodului întrebarea: se cuvine ca preoţimea şi, 
în special, călugării să aibă sate în stăpânire? Cuviosul Nil Sorski a răspuns imediat negativ. 
Paisie Iaroslavov şi câţiva călugări din mănăstirea Belozerski au fost de aceeaşi părere „căci - 
scria un contemporan - dacă îşi amintesc bine învăţăturile părinţilor despre nealipirea de cele 
pământeşti necesară pentru cel îmbrăcat în negru, se vor întrista pentru faptul că mănăstirile 
posedă localităţi, că în zadar e rostită lepădarea de lume de către monahi atunci când ei se 
frământă ca şi mirenii şi se ceartă, merg la tribunale, duc procese...". Sfântul Iosif din 
Volokolamsk a fost de părere contrarie: el considera că mănăstirile trebuie să fie bogate şi fără 
griji ca să aibă resurse pentru binefaceri generoase (ca cele pe care el le făcea realmente în 
mănăstirea sa) şi să pregătească viitorii păstori ai Bisericii. S-au pornit dezbateri înflăcărate. 
In încheiere, mitropolitul Simon i-a răspuns marelui cneaz în numele întregului sinod: „de la 
cneazul Vladimir cel întocmai cu apostolii şi în vremurile cele mai înaintate, preoţii şi 
mănăstirile de pretutindeni au stăpânit oraşe şi sate; nici un sinod nu a interzis acest lucru şi 
chiar şi necinstiţi împăraţi ai dinastiei Ordîn, temându-se de Dumnezeu, au cruţat averile 
preoţilor. Prin urmare noi nu vom îndrăzni şi nu vom binevoi să restituim averea bisericească 
deoarece ea este a lui Dumnezeu şi de neatins". 

Fiecare membru al Sinodului şi-a susţinut propria părere, însă, în general, în cadrul 
Sinodului nu şi-a putut da acordul pentru predarea averilor care aparţineau Bisericii. Marele 
cneaz nu a insistat şi la scurt timp după aceea a murit. Pentru fiecare faptă hotărâtă dinainte 
voia lui Dumnezeu alege instrumentele potrivite: Ioan al IlI-lea, datorită evlaviei sale, 
neţinând cont de recunoaşterea faptului că este nepotrivită pentru mănăstiri posesiunea 
feudelor, nu a putut să hotărască restituirea lor şi să fie împotriva părerii Sinodului. 

Insă problema ridicată nu a încetat ci a stârnit dezbateri înflăcărate. Principalii 
reprezentanţi ai celor două orientări contradictorii referitoare la această problemă erau două 
personalităţi importante, ambele incluse mai târziu în rândul sfinţilor: Cuviosul Nil Sorski şi 
Cuviosul Iosif din Volokolamsk. Primul dintre ei vedea în monahism numai viaţa tainică în 

Hristos, dedicată rugăciunii şi lucrării interioare a sufletului. Cuviosul Nil acorda puţină 
atenţie laturii exterioare a vieţii monahale, nu cerea nici post aspru, nici număr mare de 
metanii; el chiar şi-a exprimat gândul că nevoinţele nemăsurate pot deveni primejdioase, 
hrănindu-1 pe fariseul lăuntric şi aducând nevoitorului gândul la meritul înaintea lui 
Dumnezeu. Insă cerea ca nevoitorul să-şi conducă cu stricteţe gândurile şi mişcările interioare 
ale sufletului, urmărind ca mintea şi voinţa sa se îndrepte după poruncile evanghelice. 
Poruncile acestea să fie mai întâi îndeplinite lăuntric deoarece numai în acest caz ele vor fi 
îndeplinite fără piedici şi fără greşeală şi în faptele exterioare. Iar dacă cineva nu se călăuzeşte 
lăuntric după porunci, acela nu poate să le îndeplinească nici prin comportamentul său 
exterior. De asemenea, el i-a învăţat pe oameni şi cele despre rugăciune şi a pretins mai ales 
rugăciunea interioară. „Rugăciunea minţii, scrie el, e mai înaltă decât cea exterioară. Cine se 
roagă numai cu buzele iar de minte nu se îngrijeşte, acela se roagă în văzduh căci Dumnezeu 
ascultă mintea. Nevoinţa rugăciunii lăuntrice îl conduce pe om până la înalta treaptă a 
desăvârşirii duhovniceşti... Dacă nu te poţi ruga fără gânduri, şi chiar le vezi înmulţindu-se, nu 
te descuraja, ci fii permanent în rugăciune". La Sinoade, Cuviosul Nil a cerut călugărilor 
nealipirea de cele pământeşti şi să fie milostivi faţă de ereticii care se pocăiesc. 

Cuviosul Iosif din Volokolamsk vedea monahismul oarecum diferit. In vremea aceea, 
Cuviosul Nil vedea în călugăr persoana care s-a lepădat complet de lume şi nu dorea ca 
monahii să primească funcţii bisericeşti. Sfântul Iosif însă vedea în monahism o forţă care 
trebuie să influenţeze lumea şi să educe între zidurile mănăstirii viitori lucrători pentru 
activitatea bisericească exterioară: învăţători înţelepţi, păstori ai Bisericii etc. Aspru faţă de 
eretici şi sever cu el însuşi, Sfântul Iosif s-a întristat pentru slăbirea vieţii monahale şi 
considera că este necesar ca monahii să fie supuşi unui regulament mai sever, folosindu-se 
măsuri mai aspre împotriva celor care îl încalcă. învăţăturile Sfântului Iosif, deşi nu se 
refereau atât de profund la viaţa lăuntrică, erau foarte ziditoare. Cnejii i se adresau pentru 
sfaturi şi el îi îndemna verbal şi în scris să fie drepţi cu supuşii, milostivi cu săracii, să nu îi 
copleşească pe robii lor cu munci nemăsurate şi să se îngrijească de bunăstarea lor. Mila şi 
generozitatea faţa de cei nevoiaşi erau o regulă în mănăstirea Sfântului Iosif Ea era 
întotdeauna deschisă pentru săraci, îi ospăta pe cei înfometaţi şi îi adăpostea pe cei străini şi 
bolnavi. Pentru aceştia din urmă a fost construită în mănăstire o casă de primire a străinilor. In 
timpul foametei, mănăstirea Volokolamsk a hrănit zilnic până la 700 de săraci, 
aprovizionându-i pe cei deportaţi cu seminţe şi cu tot ce aveau nevoie. Pe toţi cei care veneau 
după ajutor, Sfântul Iosif îi primea cu bucurie. Binefacerile generoase necesitau resurse foarte 
mari - şi mănăstirea lui Iosif le primea din belşug de la donatori binevoitori. Având păreri 
diferite faţă de cuviosul Nil în felul de a privi monahismul şi modul de a acţiona împotriva 
ereticilor, totuşi nu a fost în dezacord cu el în ceea ce priveşte râvna slujirii lui Dumnezeu, 
deşi amândoi mergeau către aceasta pe drumuri diferite. 

Convingerile Cuviosului Nil s-au dezvoltat îndeosebi în mănăstirile Belozersk şi 
Vologod, şi în general în aşa numita Zavolj; ucenicii Cuviosului Iosif din mănăstirea 
Volokolamsk ţineau cu tărie pravila lui. După moartea Cuviosului Nil, dezbaterea despre 
averile bisericeşti s-a amplificat atunci când Vassian Kosoi a devenit principalul potrivnic al 
Sfântului Iosif din Volokolamsk. 

Vassian, în lume Vasili, a fost fiul cneazului Ivan Iurievici Patrikiev-Kosov, ruda 
marelui cneaz Ioan al III-lea şi primul boier de la curtea acestuia. Din cauza căderii în 
dizgraţie survenită Patrikievilor, Vasili Patrikiev s-a tuns în monahism la mănăstirea Chirilo- 
Belozerski cu numele Vassian. Renumit în lume datorită vitejiei în luptă, inteligenţei şi 
aptitudinilor, cneazul-călugăr s-a evidenţiat în scurt timp şi în monahism printr-o viaţă aspră 
şi o erudiţie vastă. El a studiat profund operele Părinţilor Bisericii, a ascultat învăţăturile 
cuviosului Nil, a început să-şi exprime pe deplin părerile sale privind monahismul şi în 
articolele sale 1-a atacat puternic pe Sfântul Iosif din Volokolamsk. Această dispută era în toi 
atunci când a venit Maxim la Moscova. Aici el s-a apropiat imediat de Vassian ca de un om 
mai cultivat decât ceilalţi iar Vassian a devenit partizanul înfocat al lui Maxim în care şi-a 

găsit un învăţător şi un îndrumător. Ei aveau acelaşi punct de vedere cu privire la aproape 
toate problemele bisericeşti, printre care şi la monahism. 

In articolele sale despre mănăstiri, Maxim condamnă cu tărie posesiunea feudelor şi 
atacă puternic monahismul contemporan cu el pentru că unii călugări au dat ţăranilor, pe 
datorie, bani cu dobânzi mari iar apoi, când ei nu au putut să plătească datoria sau dobânda, s- 
au purtat aspru cu ei şi, în general, i-au împovărat pe ţărani cu munci peste măsură. In acest 
sens este scris de către el articolul cu privire la discuţiile dintre Aktimon şi Filoktimon (cel ce 
iubeşte avuţia şi cel ce nu iubeşte avuţia). E foarte posibil să fi existat o exagerare în cuvintele 
lui Maxim şi ale lui Vassian atunci când ei au descris viaţa luxoasă a monahilor şi sărăcia 
cruntă a ţăranilor care munceau pentru ei. După câteva date exacte se poate trage concluzia că 
ei au admis generalizarea cazurilor unice şi excepţionale care pot avea loc întotdeauna în orice 
societate şi că aceste cazuri au fost prezentate de ei pentru boala generală, care se întâmplă 
des în asemenea cazuri. Nefiind în Rusia de prea mult timp, Maxim cunoştea mai bine 
mănăstirile din apus decât pe ale noastre; el a înfăţişat monahismul rus după modelul 
mănăstirilor apusene în care, după cum spunea, se menţinea cu severitate deplina nelipire de 
cele pământeşti. Printre altele e cunoscut faptul că în acea vreme în Italia exista o dispută 
fierbinte cu privire la uriaşele averi mănăstireşti şi grupul reformatorilor vieţii bisericeşti din 
apus ataca puternic viaţa răsfăţată şi luxoasă a autorităţilor mănăstireşti şi bisericeşti. Pe de 
altă parte, în Rusia nu toate mănăstirile foloseau rău averile lor şi nici nu îi asupreau pe ţărani. 
Majoritatea dintre ele îşi folosea resursele pentru binefaceri şi îi ajutau pe ţărani în nevoile lor. 
Ca dovadă pentru acest lucru slujeşte chiar mănăstirea Volokolamsk al cărei egumen, 
Cuviosul Iosif, era principalul apărător al menţinerii averilor mănăstireşti. Desigur, nu puţine 
erau alte asemenea mănăstiri; în general egumenii şi călugării acelui timp în mare parte trăiau 
simplu şi chiar sărăcăcios. Iată, de exemplu, cum descrie situaţia călugărilor din acel timp un 
contemporan, Zenovie Otenski, mustrându-1 astfel pe Vassian care locuia în acea vreme în 
Simonov întreţinut fiind de marele cneaz. 

„îmi vine să plâng din cauza tristeţii inimii când îmi amintesc cum trăiesc aceşti 
călugări osândiţi pentru stăpânirea satelor: pielea de pe mâinile lor a crăpat din cauza muncii, 
mâinile şi picioarele li s-au umflat, feţele s-au scofâlcit; perceptorii de impozite îi chiuie; au 
atâţia bani încât un cerşetor are mai mulţi decât ei; hrana lor - pâine de ovăz nevânturat, spice 
de secară pisate, mâncare fiartă din frunze de varză; legume - sfeclă şi ridichi; dulciuri - 
scoruşă şi călin"... 

Disputa s-a tot înrăit; murmurul şi mânia faţă de Maxim s-au amplificat. Aceste 
atacuri la adresa călugărilor-proprietari păreau o hulă împotriva Sfinţilor Ruşi, care au stăpânit 
sate, exact aşa cum îndreptarea cărţilor era considerată o jignire adusă Sfinţilor care prin ele 
au plăcut lui Dumnezeu. însuşi mitropolitul Daniil se afla în rândul celor nemulţumiţi de 
Maxim şi privea cu neîncredere corectura cărţilor. In cele din urmă o împrejurare le-a luat lui 
Maxim şi Vassian bunăvoinţa marelui cneaz, care îi protejase până atunci. 

Neavând copii din căsătoria de douăzeci de ani cu virtuoasa Solomonia, marele cneaz 
s-a gândit să divorţeze de ea şi să se căsătorească din nou. El s-a sfătuit cu mitropolitul, 
prezentându-i ca scuză intenţia sa căci, neavând moştenitor pentru tron după moartea sa, statul 
poate fi expus pericolului de a nu avea conducător. Daniil a fost de acord cu el şi pe virtuoasa 
Solomonia au călugărit-o cu forţa la mănăstirea Rojdestven din Moscova. După aceea au dus- 
o în Suzdal şi au închis-o în mănăstirea de maici Pokrov iar marele cneaz, cu blagoslovenia 
mitropolitului, în anul 1524 s-a căsătorit cu Elena Glinskaia, fiica unui nobil originar din 
Lituania. O astfel de încălcare a legii bisericeşti a provocat nemulţumire exprimată cu voce 
tare de mulţi care i-au condamnat şi pe marele cneaz şi pe mitropolit. Vasili a început să-i 
pedepsească aspru pe cei care au îndrăznit să ridice glasul împotriva lui. In rândul celor care 
au condamnat această faptă nelegiuită a marelui cneaz au fost Maxim Grecul şi prietenul său, 
stareţul Vassian. îndemnat de râvnă, Cuviosul Maxim i-a scris marelui cneaz o povaţă în care 
a încercat să-1 convingă să nu se lase cucerit de patimile trupeşti, „Să-1 cinsteşti ca monarh 

absolut adevărat, o binecredinciosule ţar - a scris el - pe acela care îşi conduce supuşii după 
adevăr şi după lege iar dorinţele arzătoare ale sufletului său se străduieşte să le biruiască în 
sine. Cine e biruit de ele, acela nu este modelul însufleţit al Stăpânului Ceresc ci numai chipul 
omenesc şi asemănarea firii necuvântătoare". 

Se înţelege că o asemenea scrisoare îndrăzneaţă nu putea să placă marelui cneaz care, 
de obicei, nu iubea împotrivirile. Şi iată că în locul bunăvoinţei de dinainte, peste Maxim s-a 
revărsat mânia lui. Acum, duşmanii lui Maxim care aşteptau de mult această întâmplare, au 
putut să acţioneze mai îndrăzneţ. Au căzut peste el reclamaţii şi învinuiri şi, începând să-1 
supravegheze, au observat că oamenii căzuţi în dizgraţie şi nemulţumiţi de marele cneaz îl 
vizitează des; au spus că el îi compătimeşte şi este atent la tânguielile lor, că el însuşi îi mustră 
pe marele cneaz şi pe mitropolit, că el analizează împreună cu cei maziliţi treburile statului, că 
se întâlneşte cu trimişii Turciei, ai Greciei dezbinate, şi doreşte să îi aducă pe turci pe 
pământul rusesc. Toate aceste învinuiri, evident, au fost nedovedite. Dintre vizitatorii 
frecvenţi ai lui Maxim, suspectaţi în mod special de guvern, erau vestitul boier Bersen- 
Beklemişev, un om cult care făcea treburi de ambasador şi diacul Fedor Jarenîi. Pe ei i-au 
prins şi i-au supus interogatoriului. 

Din interogatoriu s-a aflat că, într-adevăr, Bersen se plângea de marele cneaz care i-a 
luat cu forţa casa şi de aceea i-a mustrat faptele şi modul de guvernare. In cuvintele lui a fost 
exprimată nemulţumirea întregului grup al vechilor boieri care în trecut participaseră la 
treburile statului iar acum fuseseră înlăturaţi datorită absolutismului puternic. „împăratul nu 
se sfătuieşte cu nimeni - a spus Bersen - hotărăşte totul singur şi se supără atunci când este 
contrazis. Insă tatălui său Ioan îi plăcea ca adevărul să fie exprimat liber. Toată dezordinea 
noastră a venit de la mama marelui cneaz, de la ţarina Sofia. Iar mitropolitul! Ştim noi, oare, 
că avem mitropolit? Mitropoliţii dinainte se mâhneau pentru cei asupriţi iar cel de azi nu se 
mâhneşte pentru nimeni şi nici cuvinte de învăţătură nu auzi de la el. Toate obiceiurile vechi 
s-au zdruncinat iar tu, domnule Maxim eşti singurul care ştii. Am auzit însă de la oameni 
pricepuţi, că pământul care îşi pierde obiceiurile nu va dăinui mult timp". 

La aceste ultime cuvinte, Maxim a răspuns: „Nu, domnule. Pământul care încalcă 
legile lui Dumnezeu va primi de la Dumnezeu pedeapsă iar obiceiurile împărăteşti şi împăraţii 
pământeşti se vor schimba după cum e mai bine pentru stat". De altfel şi Maxim s-a plâns de 
faptul că cneazul nu îl lasă să se întoarcă la Athos deşi 1-a rugat de multe ori. „Şi nici nu te va 
lăsa, a spus Bersen; tu eşti un om priceput şi ai locuit mult timp la noi; ai aflat cele bune şi 
cele rele ale noastre şi dacă vei pleca din Rusia, vei putea să povesteşti totul; de aceea nu-ţi 
vei vedea ţara". 

Aceste cuvinte au fost analizate şi discutate de persoanele care îi purtau ură lui 
Maxim. Cu toate acestea, nu au putut dintr-o dată să-i aducă o învinuire importantă. Totuşi, 1- 
au ţinut întemniţat în Simonov iar pe Bersen l-au executat. 

Au trecut câteva luni şi l-au chemat iarăşi pe Maxim la interogatoriu, cercetându-1 
direct pentru activitatea cărturărească. Pentru acest lucru a fost convocată o adunare în palatul 
împărătesc care s-a ţinut în prezenţa marelui cneaz şi a fraţilor lui, a mitropolitului şi a 
preoţimii, a cnejilor, a boierilor şi a guvernatorilor. Pe Maxim l-au învinuit de distrugerea 
cărţilor şi au arătat greşelile din traducerile lui. Erau într-adevăr greşeli care proveneau, 
evident, din cunoaşterea puţină a limbii ruse. Aceştia însă le-au dat semnificaţia unei ereziei 
intenţionate. L-au învinuit, printre altele, şi pentru că în Triod ar fi denaturat intenţionat 
înţelesul Sfintei Scripturi şi că în Scriptură se vorbeşte de un timp continuu iar el a tradus la 
timpul trecut. 

Maxim a arătat importanţa gramaticală a cuvintelor citate care se găseau la timpul 
trecut însă nu au vrut să îl asculte şi l-au condamnat ca pe un eretic. Maxim şi-a cerut cu 
smerenie iertare pentru această greşeală care nu a depins de el, spunând faptul că în vremea 
aceea el nu cunoştea bine limba slavă bisericească şi a avut intenţia de a preda traducătorilor 
ruşi textul în limba latină. Cu privire la cuvântul „circumscris" s-a străduit să se justifice cu 
dovada din Sfânta Scriptură însă în murmurul şi zgomotul general, acestei îndreptăţiri a lui nu 

i s-a acordat atenţie. Fericitul Maxim s-a aruncat la pământ de trei ori în faţa Sinodului 
implorând milostivire de dragul milei lui Dumnezeu şi pentru neputinţele cele omeneşti. A 
cerut cu lacrimi să-i fie iertate greşelile, dacă acestea au fost tolerate de el în cărţi însă totul a 
fost în zadar: mândria rănită cerea răzbunare şi l-au osândit ca pe un eretic. Şi, ca pe un 
păcătos nepocăit, l-au îndepărtat de la împărtăşania cu Sfintele lui Hristos Taine şi i-au 
interzis să meargă la biserică. In secret, l-au scos din Moscova şi l-au dus în mănăstirea 
Volokolamsk unde li s-a poruncit egumenului şi stareţilor să nu dea voie să meargă la el nici 
unul dintre străini. In acel timp, egumen era Nifon, ucenicul mitropolitului Daniil, un om 
străin în ceea ce priveşte iubirea de oameni şi milostenia şi care, de dragul mitropolitului, îl 
jignea în fel şi chip şi îl persecuta pe cel întemniţat. 

Şase ani a petrecut Cuviosul Maxim în mănăstirea Volokolamsk într-o strictă 
captivitate, printre călugări care îl urau, într-o chilie umedă şi strâmtă, unde a îndurat foame, 
frig şi miros greu - fără ocupaţie, căci i-au luat cărţile şi i-au interzis să scrie. Din cauza 
suferinţelor grele deseori a ajuns la capătul puterilor şi a fost ca mort. Lipsit de bucuria 
Sfintelor Taine şi de orice ocupaţie, prizonierul s-a mângâiat numai cu rugăciunea. Dar 
Domnul nu 1-a lăsat fără mângâiere pe mucenicul Său: i-a apărut la sfârşit îngerul Domnului, 
care 1-a întărit în răbdare, zicând: „Rabdă, stareţule: prin aceste chinuri vremelnice te izbăveşti 
de chinurile veşnice". Mângâiat de această vizită cerească, Maxim i-a mulţumit lui Dumnezeu 
din toată inima şi a cântat Canonul Sfântului Duh Mângâietorul pe care 1-a găsit scris cu 
cărbune pe peretele chiliei sale şi care începe cu cuvintele: „Cu mană fiind hrănit Israel în 
pustie"... Prin aceste cuvinte el gândea bineînţeles la mângâierea lăuntrică binefăcătoare cu 
care, asemenea manei, 1-a hrănit vizita cerească. Al doilea vers al canonului începea cu 
cuvintele: „împreună cu slujitorii Tăi fără de trup, îndrăznind, Te cânt şi eu"... Aici este 
arătată apariţia către el a slujitorului netrupesc al Domnului. Acest canon a fost acceptat în 
rânduiala bisericească şi în câteva mănăstiri se citeşte în ziua Pogorârii Sfântului Duh. 

In anul 1531, Sinodul 1-a chemat din nou pe Maxim. Acum a fost şi Vassian chemat la 
răspuns şi învinuit de vătămarea cărţilor, de hulă la adresa făcătorilor de minuni ruşi, de liberă 
cugetare, de păreri tăioase cu privire la treburile bisericeşti şi la autorităţile bisericeşti. 
Vassian se ocupase demult de alcătuirea unei culegeri complete a regulilor bisericeşti. La 
întrebările puse, el a răspuns cu asprimea lui obişnuită, şi-a exprimat părerile liber şi a 
condamnat unele fapte ale autorităţilor bisericeşti, care s-au ridicat cu putere împotriva lui. 
Mitropolitul Daniil a fost deosebit de potrivnic faţă de el. împotriva lui Maxim au repetat 
învinuirile de mai înainte şi în mod special au arătat legăturile lui cu trimisul turc, care nu 
demult a murit în Moscova. L-au învinuit de faptul că ar fi vorbit fără respect despre Biserica 
Rusă; că, nefiind de acord cu independenţa ei faţă de Patriarh, ar fi spus: „Mitropoliţii şi 
episcopii ruşi, instalându-se fără binecuvântarea Patriarhului, se instalează necuviincios". 
Maxim s-a purtat foarte umil, a plâns, s-a căit şi s-a rugat pentru iertare. L-au mutat în 
mănăstirea Otroci din Tver, fără să înlăture de la el interdicţia bisericească. Vassian a fost 
exilat în mănăstirea lui Sfântului Iosif pe care o ura şi unde, peste câţiva ani, a murit în strictă 
captivitate. 

Au suferit şi colaboratorii lui Maxim: Medovarţev şi Siluan. Unul a fost exilat în 
Kolomna iar altul la mănăstirea din insula Soloveţ. Numai pe Dimitrie Gherasimov nu l-au 
atins. 

Odată cu mutarea lui Maxim în mănăstirea Otroci, situaţia lui s-a îmbunătăţit prin 
faptul că a intrat sub supravegherea bunului şi milosului episcop Acachie din Tver care 1-a 
tratat cu blândeţe, 1-a cercetat cu bunăvoinţă şi deseori 1-a invitat la masa lui. Aici, fericitul 
mucenic, în afară de duioşie a avut mare mângâiere prin faptul că i s-a dat voie să citească şi 
să scrie cărţi. El a luat peniţa şi, pentru mângâierea şi întărirea lui în răbdare, a scris: „Nu te 
întrista şi nu te necăji iubitul meu suflet pentru că duci dorul după adevărul din mâinile 
acelora de la care ar trebui să primeşti tot binele deoarece tu i-ai hrănit la masa 
duhovnicească, pregătită de Sfântul Duh - tâlcuirea psalmilor lui David insuflaţi de 
Dumnezeu, pe care i-am tradus din limba greacă în limba rusă. De aceea mulţumeşte 

Stăpânului tău şi preamăreşte-L pentru că te-a învrednicit în această viaţă cu necazuri 
vremelnice ca să-ţi plăteşti cu folos toata datoria. Ia seama la tine însuţi, dar nu te gândi că 
vremea aceasta este vremea tânguirii ci, dimpotrivă, recunoaşte că aceasta este vremea 
bucuriei dumnezeieşti, nu tânji după o sărăcie de două ori mai mare, care să te chinuie pentru 
nerecunoştinţa ta în veacul acesta şi în veacul viitor. Dacă te înarmezi aşa întotdeauna, 
bucură-te şi veseleşte-te căci răsplata ta multă este în ceruri, după cum grăieşte Adevărul 
Ceresc". 

In anul 1534 Maxim a aflat că Marele Cneaz Vasili Ioannovici a murit şi s-a gândit să 
se folosească de timpul prielnic pentru ca să se justifice în acuzaţiile care îi fuseseră aduse. El 
a presupus că, odată cu moartea ţarului care 1-a izgonit, noul guvern va acorda atenţie 
întemniţării lui de mulţi ani şi, fâcându-i-se milă, îl vor pune în libertate. Pentru a câştiga şi 
mai mult bunăvoinţa cârmuitorilor ca să îl judece drept, el a scris o mărturisire prin care a 
dezminţit calomniile ce-i fuseseră aduse. „Unora - scria el - nu ştiu de ce, nu le e frică să mă 
numească eretic deşi sunt un om complet nevinovat şi ei mă numesc chiar duşmanul şi 
trădătorul statului rus. De aceea socotesc că e necesar să le explic defăimătorilor mei faptul 
că, din mila marelui Dumnezeu, cred cu adevărat în Mântuitorul meu Iisus Hristos şi 
mărturisesc cu tărie dogmele Sfintei Biserici. Deşi eu nu sunt înzestrat cu raţiune înaltă şi nu 
sunt priceput în înţelegerea scrierilor dumnezeieşti, totuşi am fost trimis aici de la Sfântul 
Munte de către marii părinţi cuvioşi în urma rugăminţii marelui cneaz binecredincios, de la 
care, pe parcursul a nouă ani, m-am bucurat de consideraţie şi respect. După porunca sa, eu 
am tradus nu numai tâlcuirea psaltirii greceşti ci şi alte cărţi insuflate de Dumnezeu care erau 
denaturate de copiştii ignoranţi - şi acestea toate prin mine, cu ajutorul Sfântului Duh, au fost 
îndreptate. Insă nu ştiu de ce susţin aceia cu duşmănie faţă de mine că eu aş fi distrus cărţile 
prin corectură. Dimpotrivă, conştiinţa mea e curată şi nu voi răspunde pentru aceasta în faţa 
înfricoşătoarei judecăţi a lui Dumnezeu deoarece m-am străduit cu toată atenţia şi frica de 
Dumnezeu să corectez în cărţi numai ceea ce era denaturat de copiştii nepricepuţi. Datorită 
acestui lucru, pot exista duşmani care să mă învinuiască de faptul că sfinţii plăcuţi lui 
Dumnezeu care au strălucit prin minunile făcute în Rusia, au plăcut lui Dumnezeu şi prin 
cărţile neîndreptate; de aceea eu aş fi adus jignire marilor făcători de minuni ai Bisericii Ruse. 
La acestea, eu îl am martor pe Apostolul Pavel care spune: „Iar fiecăruia se dă arătarea 
Duhului spre folos. Că unuia prin Duhul se dă cuvântul înţelepciunii; iar altuia cuvântul 
cunoştinţei întru acelaşi Duh; şi unuia credinţa întru acelaşi Duh; iar altuia darurile 
tămăduirilor întru acelaşi Duh; unuia lucrarea puterilor, iar altuia proorocie; unuia alegerea 
duhurilor, iar altuia feluri de limbi; şi altuia tălmăcirea limbilor; şi toate acestea le lucrează 
unul şi acelaşi Duh, împărţind deosebi fiecăruia precum voieşte." (I Cor. 12, 7-11). Din acest 
text, fiecare trebuie să vadă că nu se dau fiecăruia împreună toate darurile duhovniceşti. Eu 
cred din toată inima mea că Sfinţii Ruşi făcători de minuni, după darurile date lor de sus, au 
strălucit ca stelele, luminând pământul rusesc; eu le mulţumesc şi mă închin lor ca celor 
plăcuţi lui Dumnezeu. In ceea ce priveşte cunoaşterea limbilor şi tălmăcirea acestora, ei nu le- 
au primit de la înţelepciunea atotbună a Sfântului Duh. De aceea nu trebuie să ne mirăm dacă 
atâţia bărbaţi sfinţi au evitat îndreptarea acelor locuri din cărţile insuflate de Dumnezeu care 
sunt corectate de mine căci lor, datorită smeritei înţelepciuni, blândeţii şi sfinţeniei vieţii, le- 
au fost date darurile vindecării şi minunilor mari. Altuia, deşi e mai păcătos decât toţi 
oamenii, i s-a dat darul cunoaşterii şi tălmăcirii limbilor". 

„Dumnezeu mi-e martor mie, nevrednicului, înaintea voastră, a binecredincioşilor: nu 
vă scriu cu făţărnicie ca să vă linguşesc sau să dobândesc de la voi uşurare în necazul 
vremelnic ce se află asupra mea de 19 ani". 

In încheierea scrisorii sale, Cuviosul Maxim a implorat să fie lăsat să plece la Muntele 
Athos la mănăstirea lui de mai înainte, arătând şi faptul ca judecata asupra lui aparţine nu 
episcopilor ruşi ci patriarhului ecumenic. Insă, la glasul mucenicului nu s-a dat nici o atenţie 
deoarece boierii răzvrătiţi care conduceau statul în perioada copilăriei lui Ioan al IV-lea erau 
ocupaţi cu uneltirile lor şi, în planurile ambiţioase pe care le aveau, se distrugeau unul pe 

altul. Maxim a rămas la mănăstirea Otroci însă şi aici situaţia lui s-a schimbat în mai rău, el 
pierzând simpatia blândului Acachie din următoarea cauză. Incendiul care a distrus minunata 
biserică din Tver, construită de Acachie, i-a dat ocazia lui Maxim să expună, după obiceiul 
său, adevărul despre locuitorii din Tver şi despre păstorul lor. Acest lucru a stârnit puternica 
nemulţumire a lui Acachie faţă de el şi a declarat că acuzaţia lui nu este ortodoxă. 

In sfârşit a venit şi vremea judecăţii lui Dumnezeu asupra prigonitorilor martirului 
nevinovat. Ţarina Elena, după patru ani de la moartea bărbatului ei, a murit, după cum se 
presupune, din cauza otrăvii. In scurt timp, Mitropolitul Daniil, care cârmuise timp de zece 
atât de prost Biserica Rusă, a fost exilat în mănăstirea Volokolamsk. Aici, trăind în nevoinţe 
exterioare, a continuat să-şi hrănească sufletul cu răutatea de mai înainte pentru Cuviosul 
Maxim. Aflând despre acest lucru şi dorind să împace conştiinţa Mitropolitului izgonit, 
Maxim, cu blândeţe, 1-a rugat în scris în numele Tatălui Ceresc să renunţe la ură şi, cu 
smerenie adâncă, i-a vorbit despre nevinovăţia sa, explicându-i că învinuirea de erezie pe care 
oamenii nu încetează să o arunce împotriva lui este numai lucrarea mândriei rănite care 
întotdeauna e neîndurătoare faţă de ceilalţi. Daniil nici acum nu a acordat atenţie explicaţiei şi 
rugăminţii lui Maxim şi a rămas în răutatea lui de mai înainte. Această împrejurare a 
confirmat încă o dată superioritatea virtuţilor lăuntrice, sufleteşti, faţă de nevoinţele 
exterioare, trupeşti, lucru despre care Maxim a scris cu atâta fermitate în operele sale, 
atrăgând spre el atitudinea duşmănoasă a adepţilor evlaviei exterioare. 

In locul lui Daniil pe scaunul Mitropoliei din Moscova a fost adus în anul 1539 
virtuosul Ioasaf, egumenul mănăstirii Sfânta Treime a Sfântului Serghie, din familia nobililor 
Skripiţîn. Maxim, fiind acuzat de erezie şi condamnat pentru ea, a considerat că este necesar 
să îi prezinte situaţia despre neprihănirea lui în credinţa cea adevărată. Ioasaf a cunoscut şi 
mai înainte nevinovăţia lui Maxim însă, năpădit fiind de boierii răzvrătiţi, nu a putut imediat 
să facă ceva în folosul lui ci doar 1-a mângâiat printr-o scrisoare în care, printre altele, a scris: 
„Iţi sărutăm lanţurile ca unuia dintre sfinţi însă nu putem să facem nimic spre uşurarea ta". 
Totuşi, el a hotărât ca Maxim să se împărtăşească cu Sfintele lui Hristos Taine şi să meargă la 
biserică. 

Faptul că virtuosul Ioasaf nu a putut în realitate să facă nimic spre uşurarea sorţii 
martirului nevinovat - reiese din aceea că duşmanii lui Maxim au hotărât ca interdicţiile să-i 
fie ridicate numai în cazul în care e cuprins de o boală înainte de moarte. Insă Maxim, 
socotind umilitor adaosul plin de vicleşug faţă de un lucru atât de sfânt, nu a fost de acord cu 
o asemenea condiţie şi a fost dezlegat de Mitropolit fără această condiţie. 

Vă puteţi închipui cu ce bucurie şi cu ce sentiment de adâncă umilinţă s-a apropiat 
Cuviosul, după treisprezece ani de excomunicare, de împărtăşirea cu Preacuratul Trup şi 
Cinstitul Sânge al Domnului nostru Iisus Hristos deşi, în realitate, nu a fost excomunicat şi de 
El. Ca dovadă a legăturii pe care o avea cu Hristos, slujeşte acea vizită cerească de care s-a 
învrednicit în temniţă, după ce a fost excomunicat din Biserică. Excomunicarea pricinuită de 
invidia şi ura omenească îi îndepărtează mai repede pe cei ce afurisesc ca pe unii care au 
întrebuinţat rău puterea bisericească şi au încălcat legea dumnezeiască; pentru cel 
excomunicat însă, aceasta are o semnificaţie opusă, după cum se spune în Scriptură: 
„blestema-vor ei, şi tu vei binecuvânta" (Ps. 108, 27). 

Preasfinţitul Ioasaf nu a stat mult timp la mitropolie. El a devenit victima uneia din 
acele discordii care, în vremea de atunci, erau provocate de boierii răzvrătiţi ce năzuiau către 
putere având în vedere copilăria marelui cneaz. Astfel, după moartea ţarinei Elena, soţia lui 
Vasili Ioanovici, puterea a fost luată de familia Şuiski. Insă guvernarea ei, crudă şi lacomă, nu 
a fost de lungă durată. După doi ani, familia Şuiski a căzut şi puterea a trecut în mâinile 
cneazului Ivan Belski şi ale mitropolitului Ioasaf. A sosit o perioadă mai îmbucurătoare: 
persecuţiile au încetat, prizonierii nevinovaţi au fost puşi în libertate, pretutindeni domnea 
ordinea. Insă, în anul 1542, această cârmuire bună a fost doborâtă prin violenţă de uneltirile 
familiei Şuiski a cărei dorinţă de putere nu avea margini. Adunând câteva sute de soldaţi 
răzvrătiţi, tânărul Şuiski, în noaptea de 4 ianuarie a anului 1542 1-a atacat pe Belski, 1-a prins 

şi 1-a dus la mănăstirea Kirilov unde, după porunca lui Şuiski, a fost sugrumat. In acelaşi timp, 
răzvrătiţii au înconjurat casa mitropolitului din mănăstirea Minunilor şi au început să arunce 
cu pietre în ferestre. Tulburat de un asemenea atac neaşteptat, preasfinţitul stareţ s-a retras la 
curtea cneazului însă răzvrătiţii l-au atacat şi acolo, sculându-1 şi speriindu-1 pe tânărul ţar. 
Pentru ca să nu îl expună pericolului, mitropolitul s-a îndreptat spre lăcaşul Sfintei Treimi. 
Acolo s-a năpustit asupra lui şi mulţimea care se pregătise să-1 sfâşie şi numai rugămintea cu 
lacrimi la egumen 1-a izbăvit de la moarte. In cele din urmă l-au prins şi l-au dus tot în 
mănăstirea Kirilov de unde, peste câtva timp, i s-a dat voie să se întoarcă în mănăstirea 
Cuviosului Serghie, unde a stat până la sfârşitul vieţii sale. 

Samavolnicia şi violenţa boierilor-guvernatori nu au cunoscut margini în acea vreme. 
Până şi robii lor deveniseră stăpânii Rusiei şi asupreau poporul. Nu exista nici tribunal, nici 
judecată. Nimeni nu era sigur de averi şi nu avea siguranţă personală. Aşa descrie cronicarul 
situaţia tristă a Rusiei: „Pe atunci (după moartea lui Vasili Ioanovici) cnejii, boierii şi 
judecătorii orăşeneşti, erau cuprinşi de samavolnicie şi trăiau fără frică, judecând nedrept şi 
umblând după mită. Erau oameni violenţi şi nu se temeau de nimeni deoarece marele cneaz 
era tânăr şi nu le păsa nici de întreţinerea pământurilor ruseşti. Acolo, păgânii cei mârşavi se 
luptau cu creştinii şi îi distrugeau deoarece guvernatorii şi boierii îi distrugeau mai înainte 
prin mită şi biruri mari. Pe atunci, în oraşe şi sate se înmulţiseră minciunile şi insultele, se 
înmulţiseră tâlhăriile şi scandalurile şi erau multe jafuri". Datorită unei asemenea guvernări 
inumane au existat „lacrimi şi bocete şi multă jale pe tot pământul rusesc" (Nikon. Cronic. 
VII, 48). 

Toate acestea au stârnit râvna în Cuviosul Maxim şi, sfidându-i pe toţi cei care 
avuseseră puterea de a a-1 arunca în primejdii, a hotărât să zugrăvească alegoric, cu mână 
pricepută situaţia imperiului rus din acea vreme prin următoarea parabolă: „Mergeam pe 
drumul greu şi plin de jale şi am văzut o femeie care stătea în drum cu capul plecat, plângând 
amarnic şi tânguindu-se nemângâiată, îmbrăcată în veşminte negre, de văduvă. In jurul ei erau 
o mulţime de animale sălbatice: lei, urşi, lupi, şacali. Eu m-am îngrozit de această întâlnire 
ciudată şi neaşteptată. Totuşi, am îndrăznit să mă apropii de femeie cu întrebări: cine este ea, 
care este numele ei şi de ce stă pe acest drum şi plânge? Femeia aceea uimitoare a refuzat 
mult timp să răspundă la întrebările mele, deoarece se temea ca nu cumva să aştern în scris 
cele auzite de la ea şi să mă expun prigoanei din partea acelora care s-au abătut de la adevăr 
căci, după spusele ei, va pricinui moarte sigură conducătorilor şi autorităţilor omeneşti. In cele 
din urmă, cedând rugăminţilor mele fierbinţi, a răspuns: „Eu, o străine, sunt una dintre 
nobilele şi slăvitele fiice ale împăratului Ceresc. Numele meu este Vasilia, ceea ce înseamnă 
împărăţie. Eu am primit acest nume de la Cel de Sus pentru ca cei pe care îi conduc să 
slujească cu tărie şi convingere pentru supuşii lor iar nu din motive de prăpăd şi 
neorânduială". La întrebarea mea despre cauza tristeţii ei şi pentru ce sade pe drumul cel 
pustiu, ea a răspuns: „fără să mai vorbesc despre multe alte necazuri grele - cei conduşi astăzi 
de mine, după marea lor cruzime, nu mai primesc nicicum sfaturile bune care le fac bine. Din 
cauza dezvoltării nemăsurate a patimilor din ei, m-au făcut să nu mai fiu folositoare nicăieri şi 
m-au necinstit iar ei înşişi au devenit robii tuturor celor ce îi înconjoară. Toţi iubitorii de 
plăceri şi de putere se străduiesc să mă supună pe mine lor dar sunt foarte puţini aceia care ar 
râvni, într-adevăr, după mine şi care m-ar împodobi, care, fiind vrednici de Tatăl meu şi de 
numele meu împărătesc, ar îmbunătăţi situaţia oamenilor ce trăiesc pe pământ. O mare parte 
din supuşii mei, fiind stăpânită de iubirea de argint şi de răutate, îi chinuie pe datornici prin 
orice supliciu, prin sancţiuni băneşti, prin munci forţate la construirea clădirilor valoroase care 
nu contribuie nicicum la înrădăcinarea puterii ci slujesc numai pentru mulţumirea exagerată 
de sine şi pentru satisfacerea dorinţelor sufletului lor desfrânat... Casele lor sunt case ale 
fărădelegii deoarece sunt construite prin nedreptate şi violenţă şi întotdeauna sunt pline de 
răutate şi necuviinţă... Ei (fiind la putere), prin fiecare minciună şi răutate a lor şi prin 
rătăcirile păcătoase, distrug armonia şi evlavia din imperiu. Picioarele lor se grăbesc la 
vărsarea de sânge din cauza mâniei lor nedrepte şi a înverşunării crunte... Ei nu primesc nici o 

învăţătură folositoare de suflet de la preoţi, nici sfaturile stareţilor pricepuţi, nici ameninţările 
scrierilor insuflate de Dumnezeu. Faţă de acestea toate ei sunt surzi şi ca viperele surde îşi 
astupă urechile şi se lasă numai în voia unui joc satanic, a beţiei şi robiei patimilor trupeşti. 
De aceea ei sunt părăsiţi de Dumnezeu şi lăsaţi în puterea duhurilor viclene iar demonii îi 
călăuzesc..." Fiind cuprins de mâhnire pentru toate acestea, eu am întrebat-o pe acea femeie 
nobilă: „ce înseamnă acest drum pustiu şi aceste animale sălbatice care te înconjoară?" Ea a 
răspuns: „Acest drum pustiu este imaginea acestui ultim veac blestemat care şi-a pierdut ţarii 
binecredincioşi şi înţelepţi ce tânjeau după Tatăl meu cel Ceresc"(Cuvânt pentru cneazul 
Akad. 26, Sinod. 28).' 

Deşi toate aceste nenorociri ale Rusiei au umplut de tristeţe adâncă sufletul Cuviosului 
Maxim totuşi, au existat şi zile de bucurie pentru inima lui chinuită. Astfel, în anul 1541, 
datorită apariţiei împărătesei Cereşti, Moscova s-a bucurat de retragerea neaşteptată din Rusia 
a armatei înspăimântătoare a Hanului din Krîm. Maxim a cântat un psalm de mulţumire 
Domnului Iisus pentru salvarea Rusiei. In acelaşi timp, în singurătatea sa, şi-a exprimat 
mâhnirea pentru soarta sufletului păcătos dincolo de marginile mormântului şi a tradus 
cuvântul Sfântului Chirii despre ieşirea sufletului. 

In anul 1545 Patriarhii Orientali: Dionisie al Constantinopolului şi Ioachim al 
Alexandriei şi-au îndreptat atenţia spre chinul îndelungat din Rusia al martirului pentru adevăr 
şi l-au rugat pe ţarul Ioan al IV-lea să-1 elibereze pe fericitul Maxim. Cu deosebire a intervenit 
pentru martirul nevinovat Ioachim, care i-a scris lui Ioan: „Avem un cuvânt şi o mică cerere 
către imperiul tău şi te rugăm să asculţi bine. Aici, pe pământul împărăţiei tale, se află un 
anume om, un călugăr de la Sfântul Munte Athos, învăţător al credinţei ortodoxe, al cărui 
nume este Maxim. Datorită lucrării diavoleşti şi uneltirilor oamenilor răi, asupra lui s-a mâniat 
cu putere majestatea ta şi 1-a închis în temniţa şi în lanţuri şi nu poate să meargă nicăieri să 
înveţe cuvântul lui Dumnezeu după cum i-a fost dat de Dumnezeu. Noi am auzit despre el şi 
am primit scrisori de la mulţi oameni mari care trăiesc acolo şi de la Sfântul Munte Athos şi 
am aflat că acel Maxim este pe nedrept legat şi ţinut captiv de imperiul şi puterea ta. Creştinii 
ortodocşi nu fac aşa celor sărmani, mai ales călugărilor iar împăraţii sunt învredniciţi cu 
raţiune înaltă şi cinstiţi de Dumnezeu ca judecători drepţi şi trebuie să aibă uşa deschisă către 
toţi cei ce vin la ei. E drept să-i pui în lanţuri pe cei care nu se tem de tine, care sunt îndârjiţi 
şi să-i legi pe cei care îţi vor răul însă pe cei săraci, cum e acel învăţător Maxim, care i-a 
învăţat şi i-a îndrumat pe mulţi creştini şi le-a fost de folos în imperiul tău nu se cuvine şi nu e 
drept să-i prinzi şi să-i închizi cu forţa - căci suspinele săracilor nu pier până la sfârşit, mai 
ales ale călugărilor. Nu e bine ca înălţimea ta să dea crezare fiecărui cuvânt şi fiecărei scrisori 
care vin către tine fără să le analizeze şi să le cerceteze. De aceea te rugăm ca, atunci când vei 
vedea scrisoarea noastră, să-1 eliberezi pe călugărul pomenit mai sus, pe Maxim de la Sfântul 
Munte şi să-i acorzi toată libertatea de a merge unde doreşte, mai ales acolo unde a fost tuns 
în monahism. Ajută-1 şi zoreşte-1, atât cât ajută Dumnezeu inima ta, după obiceiul înălţimii 
tale demne de laudă şi fără să ne faci de ruşine. Dacă vei asculta cuvintele mele, vei avea 
laudă la Dumnezeu iar de la noi rugăciune şi binecuvântare. Eu nu ţi-am scris niciodată până 
acum şi nu ţi-am cerut mângâiere pentru nimeni - nu mă insulta şi nu mă forţa să scriu o altă 
scrisoare către înălţimea ta cu o a doua rugăminte căci nu voi înceta să fac asemenea cereri 
până nu mă va asculta înălţimea ta şi nu mi-1 va da pe acest om" (Istor. Act. 1. pag. 339-341). 

Insă probabil că, după voia lui Dumnezeu, măsura răbdării martirului încă nu era 
deplină şi Cuviosului i-a fost dat să mai trăiască şase ani în exil căci rugămintea Patriarhilor 
nu a fost ascultată. Se prea poate ca duhul neîncrezător al acelui timp să nu fi putut să admită 
acest lucru din motive politice, aşa cum i-a vorbit despre acestea Cuviosului Maxim boierul 
Bersen care fusese în Dumă. 

In sfârşit, în anul 1551, după douăzeci şi cinci de ani de exil, egumenul mănăstirii 
Sfânta Treime a Sfântului Serghie, Artemie, prietenul fericitului Maxim, împreună cu câţiva 
boieri virtuoşi l-au rugat pe ţar să-1 elibereze pe nevinovatul martir din exil. Fericitul Maxim a 
fost primit cu blândeţe în Moscova şi apoi a intrat cu cinste în obştea Sfântului Serghie. Insă 

mucenicul era istovit din cauza greutăţii lanţurilor şi a încarcerării, a durerilor şi suferinţelor 
interioare şi exterioare, avea picioarele şi tot trupul slăbite însă sufletul lui era viguros şi apt 
pe deplin pentru nevoinţele cele duhovniceşti. 

Liniştindu-se după atâtea furtuni şi tulburări în obştea Cuviosului Serghie, Cuviosul 
Maxim, la rugămintea ucenicului său Nil, din neamul cnejilor Kurliatev, s-a ocupat de 
traducerea psaltirii din limba greacă în limba rusă. 

In anul 1553 ţarul Ioan Vasilievici, în timpul şederii sale la mănăstirea Cuviosului 
Serghie 1-a vizitat pe Sfântul Stareţ în chilia lui cea sărăcăcioasă şi, printre altele, i-a spus 
intenţia sa de a săvârşi o călătorie la mănăstirea Kirilov ca recunoştinţă pentru vindecarea de 
boală. Stareţul chibzuit i-a spus împăratului un cuvânt sincer, cum se obişnuise să spună 
întotdeauna, neţinând scama de persoană: „Legământul înălţimii tale nu admite ca văduvele, 
orfanii şi mamele bătute şi chinuite să mai verse lacrimi, aşteptând ajutorul tău grabnic. 
Adună-i pe toţi sub ocrotirea ta împărătească şi atunci toţi Sfinţii lui Dumnezeu se vor bucura 
pentru tine şi vor înălţa o rugăciune caldă pentru împărăţia ta căci Dumnezeu şi Sfinţii Lui nu 
răspund rugăciunilor noastre după poziţia pe care o avem ci după bunăvoinţa inimii noastre". 
Ţarul a ascultat cu smerenie cuvântul sincer al Stareţului călit în suferinţe însă nu a vrut să-şi 
schimbe intenţia deoarece o considera evlavioasă. Atunci Sfântul i-a spus Cneazului Kurbski, 
unuia dintre cei patru boieri care îl însoţeau pe ţar, un cuvânt proorocesc pe care 1-a rugat să-1 
transmită ţarului: „dacă nu mă asculţi pe mine, care te sfătuiesc în Dumnezeu şi dispreţuieşti 
sângele celor torturaţi de păgâni, fii atent că va muri fiul tău cel nou născut Dimitrie". Insă 
Ioan nu a ascultat şi proorocia Sfântului s-a împlinit. 

Acest lucru a trezit şi mai mult dragostea ţarului către Cuviosul Maxim, nu numai 
pentru că era un mărturisitor al adevărului ci şi pentru că era înzestrai cu darul proorociei. In 
anul următor, în Moscova s-a întrunit sinodul datorită noilor frământări apărute în Biserica 
Rusă din partea unui oarecare Matei Başkin care, fiind molipsit de o erezie asemănătoare cu 
cea calvinistă, respingea învăţătura dogmatică a Bisericii Ortodoxe şi obiceiurile cultului 
creştin. Ţarul, care avea acum o părere foarte bună despre Maxim, 1-a invitat în Moscova la 
Sinod pentru înfruntarea acestei erezii care apăruse din nou şi de care Başkin se molipsise de 
la falşii învăţători occidentali. Insă Maxim, datorită bătrâneţii adânci şi sănătăţii şubrede, nu a 
putut să facă acest efort şi a renunţat la plecarea spre Moscova. Atunci ţarul i-a scris o 
scrisoare prin care 1-a rugat să-i trimită părerea sa despre noua învăţătură ciudată. „Să-ţi fie 
ştiut, a scris ţarul, datorită cărei pricini m-am apucat să-ţi scriu această scrisoare. A ajuns până 
la urechile noastre faptul că unii eretici nu II mărturisesc pe Fiul lui Dumnezeu ca fiind egal 
cu Tatăl şi spun că Sfântul Trup al Domnului nostru Iisus Hristos şi Cinstitul Lui Sânge nu se 
transformă în nimic ci primesc simplu pâine şi vin. Ei contestă Biserica şi numesc icoanele 
Domnului, ale Preacuratei Lui Maici şi ale tuturor Sfinţilor, idoli. Nu primesc canoanele de 
pocăinţă şi nici învăţăturile Părinţilor, punând mândria lor în locul celor şapte Sinoade 
Ecumenice. Datorită acestui lucru eu m-am cutremurat cu sufletul şi am suspinat din adâncul 
inimii şi nu puţin am suferit pentru faptul că o asemenea răutate a intrat pe pământul nostru în 
perioada nesigură din ultimii ani şi m-am gândit să aduc mâhnirea mea înaintea lui Dumnezeu 
ca să se adune toţi episcopii, egumenii şi călugării ce se află în ţinutul meu şi să smulgă 
neghina din grâul cel curat şi să fie urmaşii grabnici ale celor şapte Sfinte Sinoade Ecumenice. 
Am găsit de cuviinţă să trimit şi după tine spre a fi şi tu apărătorul ortodoxiei, aşa cum au fost 
primii părinţi purtători de Dumnezeu, ca să te primească şi pe tine locaşurile cereşti, aşa cum 
au fost primiţi râvnitorii de mai înainte ai credinţei, ale căror nume îţi sunt cunoscute. Şi astfel 
să te înfăţişezi lor ca un apărător grabnic care a primit de la Dumnezeu darul judecăţii şi să 
sosească la mine mustrarea pentru nelegiuirea de azi. Am auzit că te întristezi şi te gândeşti că 
eu am trimis după tine pentru faptul că te socotesc alături de Matei. Dar să nu fie una ca 
aceasta ca cel credincios să fie judecat împreună cu necredincioşii. Lasă de o parte orice 
îndoială şi, după darul care ţi-a fost dat, nu lăsa fără răspuns această scrisoare. Pace ţie în 
Hristos. Amin". 

Şi aşa, tocmai la apusul zilelor, i-a fost recunoscut, în sfârşit, meritul deplin 

mărturisitorului adevărului. Răspunsul lui către ţar despre erezia lui Başkin, care a fost 
alcătuit fără îndoieli, deşi, din păcate, nu a ajuns până la noi, constituie ultima lucrare 
bisericească a acestui Mare Mucenic. La un an după aceasta, pe 21 Ianuarie 1556 el a luat 
calea împărăţiei Cereşti, după ce a petrecut treizeci şi opt de ani în eforturi şi suferinţe în 
folosul Bisericii Ruse. Vechiul povestitor al sosirii lui Maxim la Moscova mărturiseşte că, 
după moartea Cuviosului, a luat naştere o mare evlavie faţă de el şi mulţi dădeau năvală în 
Lavră [spre a se închina] la sfintele lui rămăşiţe ca la nişte adevărate sfinte moaşte, numindu-1 
mare învăţător şi prooroc. Cneazul contemporan cu el, Kurbski, nu îl numeşte în operele sale 
pe Maxim Grecul altfel decât sfânt şi cuvios. El a scris primul „Povestire despre Maxim". 

Cuviosului Dionisie, arhimandritul mănăstirii Sfânta Treime a Sfântului Serghie, care 
a muncit mult la corectarea cărţilor, asemenea lui Maxim, şi care a pătimit pentru acest lucru, 
îi plăcea să citească în chilie şi în biserică dialogurile despre Evanghelie şi Epistolele 
Apostolice. „Această carte, după cum se povesteşte în viaţa Cuviosului Dionisie, a fost 
tradusă în mănăstirea lui în timpul domniei lui Ioan Vasilievici, cu binecuvântarea Sfântului 
mitropolit Macarie, de către Selivan, ucenicul lui Maxim Grecul iar acest minunat filosof 
Maxim, cu mâna lui a corectat-o pe toată. De asemenea, el a comentat şi Apostolul şi multe 
alte epistole şi povestiri minunate. Mai înainte de acest Sfânt Dionisie, în obştea făcătorului 
de minuni Serghie, egumenul Loghin şi economul Filaret nu iubeau cărţile lui Maxim Grecul 
şi nici cărţile traduse de ucenicul lui, Selivan. Drept aceea, în biserică în zilele de sărbătoare, 
nu îngăduiau să fie citite. Cuviosul Dionisie, găsind în Tipicul bisericesc faptul că în multe 
zile praznicale, în special la înălţare şi Cincizecime, este rânduit să se citească comentariile 
Sfântului Ioan Gură de Aur la Evanghelii şi Epistolele Apostolice, nu a rămas în nepăsare faţă 
de acest lucru ci a încredinţat copiştilor buni transcrierea diferitelor cărţi şi le-a trimis unde 
ştia, în multe mănăstiri, cu deosebire la catedrale, precum în oraşul împărătesc Moscova..." 
Astfel a fost râvna lui faţă de răspândirea cărţilor traduse de Cuviosul Maxim. 

Mitropolitul Platon al Moscovei (care a murit în anul 1812) a construit peste 
rămăşiţele pământeşti ale Cuviosului Maxim o raclă şi un cavou iar admiratorul zelos al 
oamenilor mari, conducătorul Lavrei Sfânta Treime, arhimandritul Antonie, a construit în anul 
1833 deasupra mormântului său un paraclis unde tot timpul, după evlavia doritorilor, se 
slujeşte panihida pentru Cuviosul Maxim. 

In tradiţiile Lavrei Sfântului Serghie e înregistrată minunea care a avut loc la 
mormântul fericitului Maxim în anul 1561 în zilele Patriarhului Nicon. Un oarecare om a 
venit din Moscova, din suburbia Koşelnaia, în Lavra Sfântului Serghie şi, după Liturghie, 
săvârşindu-se Sfântul Maslu, aşa cum el însuşi le-a povestit călugărilor, a obosit şi s-a aşezat 
lângă biserica Sfântului Duh. Dintr-o dată însă, o putere dumnezeiască 1-a aruncat de pe 
cavou. Nefericitul s-a lovit în timpul căderii şi mult timp nu a putut să se mai ridice. Atunci 
când şi-a adunat puţin forţele şi s-a ridicat, a mers la mormânt şi a început să-i întrebe pe 
oamenii care stăteau acolo cine se odihneşte sub acea lespede? Şi i s-a răspuns; „călugărul 
Maxim Grecul". Atunci cel lovit a strigat: „Părinte Maxim, iartă-mă". La rugămintea lui, s-a 
slujit panihida pentru Cuviosul Maxim după care cel slăbit a dobândit vindecare completă. 

Ucenicul de chilie al stareţului Vassian, pe nume Ioan, nu a crezut această minune şi, 
din înfumurare, s-a aşezat pe acelaşi cavou, gândind în sine: „voi crede minunea care s-a 
întâmplat atunci când se va întâmpla şi cu mine acelaşi lucru". Nefericitul a fost lovit de 
mânia lui Dumnezeu şi de trei ori a fost aruncat de pe cavou iar faţa lui a fost zdrobită până la 
sânge, dinţii i s-au sfărâmat şi limba i s-a stricat. Când s-a ridicat şi a conştientizat lipsa lui de 
încredere, s-a îndreptat cu rugăciuni către icoana Mântuitorului zicând: Doamne, iartă-mă!" 
Pe loc s-a cufundat într-un somn adânc şi a văzut înaintea icoanei Mântuitorului Atotmilostiv 
un călugăr necunoscut care se ruga şi pe care 1-a întrebat: „Cine eşti?" Acela i-a răspuns: „Eu 
sunt Maxim Grecul". Ioan i-a cerut iertare pentru că 1-a mâniat însă sfântul i-a spus cu mânie: 
„Pentru ce mă necinsteşti? Tu ai auzit că în această zi a fost aruncat un om care şedea pe 
mormântul meu. Iată că pentru neîncrederea ta ai primit pedeapsa cuvenită". Şi fără să-i dea 
iertare, Cuviosul s-a făcut nevăzut de el. 

In timpul vieţii lui, Cuviosul Maxim a crescut mulţi ucenici care l-au cinstit adânc pe 
învăţătorul lor, împărtăşindu-i punctele lui de vedere şi năzuind spre adevărata iluminare. 
Aceştia studiau cu râvnă Sfânta Scriptură şi operele Sfinţilor Părinţi. Dintre ucenicii lui foarte 
buni au fost cneazul Andrei Kurbski şi călugărul Nil Kurliatov. 

Deşi Cuviosul Maxim Grecul nu este socotit în rândul sfinţilor [a fost canonizat oficial 
abia în anul 1988] totuşi, în Lavra Sfânta Treime a Sfântului Serghie se cinsteşte pomenirea 
lui şi este numit cu numele de Cuvios. Portretele lui se află în bisericile Lavrei la aceeaşi 
înălţime cu ceilalţi nevoitori preamăriţi ai Bisericii Ruse. In ziua pomenirii lui, 21 Ianuarie, la 
cavoul lui se săvârşeşte panihida în timpul căreia se cântă următorul tropar, glasul al 8-lea: 

„Fiind luminat cu lumina Duhului Sfânt, te-ai învrednicit de înţelegerea celor ce trăiesc cu 
înţelepciunea lui Dumnezeu. Şi, luminând cu lumina credinţei inima oamenilor cea întunecată 
de necunoştinţă, te-ai arătat sfeşnic luminător al ortodoxiei. Cuvioase Maxime care, pentru 
râvna către Cel cepe toate le vede toate, ai fost înstrăinat de patrie şi locuitor al ţărilor ruseşti 
te-ai arătat. Fie ca pentru suferinţele tale cele din temniţă, să te încununeze dreapta Celui de 
Sus şi să faci minuni. Şi fii apărător neschimbat pentru noi, cei ce cinstim cu dragoste 
pomenirea ta cea sfântă ". 

Operele Cuviosului Maxim au fost publicate în anul 1859 de către Academia 
Duhovnicească din Kazan în limba slavă, fără traducere. In cadrul lor, la prefaţă, printre altele 
se spune: „Perioada în care s-a desfăşurat activitatea culturală a lui Maxim Grecul în Rusia, a 
fost o perioadă de triste neorânduieli care proveneau, pe de o parte, din diferitele influenţe 
străine iar pe de altă parte, din cauzele interne... într-o asemenea perioadă grea a venit la noi, 
din Grecia, acest bărbat luminat şi vestit. In persoana lui, Grecia Ortodoxă a acordat un ajutor 
binevenit Bisericii noastre în apărarea acelei credinţe pe care ea i-a transmis-o şi care, în 
această perioadă, începuse să fie expusă primejdiilor... El a învăţat limbile rusă şi slavă, a 
cunoscut starea religioasă şi morală a Rusiei, cu nevoile şi lipsurile ei, a urmărit cu atenţie tot 
ce se întâmpla în ea şi, la orice eveniment important, îşi spunea cuvântul său povăţuitor. El a 
apărat Biserica Rusă de pretenţiile bisericii romane, a scris împotriva învăţăturilor raţionaliste 
ale reformei apusene, împotriva iudeilor, păgânilor şi mahomedanilor, a îndreptat cărţile de 
cult, a explicat datinile bisericeşti şi a combătut povestirile false şi superstiţioase care circulau 
în popor. II convingea de adevărurile credinţei şi moralei pe fiecare din cei ce i se adresau 
numai pentru sfat, a tradus câteva opere patristice şi, lucrând astfel, a învăţat mulţi oameni, 
care au putut continua după moartea lui marea lucrare a cultivării spirituale a Rusiei începută 
de el. 

Contemporanii nu au putut să preţuiască meritul lui Maxim. Pentru ochii lor, 
întunecaţi de indiferenţă, a fost prea puternică acea lumină a adevărului cu care el a dezvăluit 
înaintea lor rătăcirile şi viciile de care erau cuprinşi. Pentru eforturile lui cele mari ei l-au 
răsplătit cu grele prigoane şi cu întemniţare de lungă durată în mănăstire. Pentru noi, însă, 
operele lui devin preţioase. In ele s-au oglindit pe deplin atât personalitatea lui cea înaltă şi 
luminoasă cât şi trăsăturile cele întunecate ale timpului său". 



29 



Sfântul Maxim Grecul 



PREFAŢA 

Operele cuviosului Maxim Grecul au fost publicate între anii 1859-1860 de către 
Academia Duhovnicească din Kazan în limba slavă, exact aşa cum au fost scrise de Cuviosul. 
Ele sunt editate în trei părţi: prima parte conţine operele lui dogmatico-polemice. A doua parte 
cuprinde operele cu învăţături de folos, iar a treia parte - operele lui pe diferite teme. In 
prefaţa la ediţia academică pomenită, printre altele, se spune: „Perioada în care s-a desfăşurat 
activitatea culturală în Rusia a Cuviosului Maxim Grecul, a fost o perioadă de triste 
neorânduieli, care erau provocate, pe de o parte, de diferitele influenţe străine iar pe de altă 
parte, de cauzele interne... Intr-o asemenea perioadă grea a venit la noi din Grecia acest bărbat 
vestit şi luminat. In persoana lui, Grecia ortodoxă a dat un ajutor binevenit Bisericii noastre în 
apărarea acelei credinţe pe care ea i-a transmis-o şi care, în acel timp începuse să fie supusă 
primejdiilor... El a învăţat limbile rusă şi slavă, a cunoscut starea religioasă şi morală a Rusiei, 
cu nevoile şi lipsurile ei, a urmărit cu atenţie tot ceea ce se întâmpla în ea şi, la orice 
eveniment important, îşi spunea cuvântul său povăţuitor"... 

In anul 1909, Lavra Sfânta Treime a Sfântului Serghie, a publicat viaţa Cuviosului 
Maxim Grecul în care autorul, cu scopul de a face cunoscut cititorului şi caracterul operelor 
acestui bărbat cuvios, a publicat la sfârşitul cărţii, ca adaos, două cuvinte cu învăţături de 
folos din a doua parte a operelor lui: cuvântul întâi şi cuvântul al doilea, traducându-le în 
limba rusă, deoarece textul slav original în anumite locuri este foarte greu şi nu este înţeles 
peste tot. Aprobările unora faţă de această traducere precum şi mulţumirea de mulţi exprimată 
cu ocazia cunoaşterii operelor ziditoare de suflet ale Cuviosului Maxim, ale acestui 
îndrumător minunat al înaltei moralităţi creştine, l-au determinat pe traducător să continue 
această lucrare a lui, în nădejdea de a dobândi şi el însuşi un real folos sufletesc atât din 
această lucrare cât şi din rugăciunile acelora care se vor folosi prin citirea acestor opere cu 
învăţături înalte, răsplată pe care o cere cu sârguinţă cititorilor binevoitori pentru munca sa. 

Trebuie să spunem că pentru această traducere a fost aleasă de la început tocmai a 
doua parte a operelor Cuviosului Maxim, deoarece învăţăturile duhovniceşti şi morale sunt 
cele mai folositoare pentru cei ce caută mântuirea, pregătindu-i astfel şi pentru primirea 
dogmelor corecte ale învăţăturii de credinţă creştină ortodoxă, precum reiese şi din viaţa 
Sfântului Meletie, arhiepiscopul Antiohiei (12 februarie). In ea se arată că Sfântul Meletie, 
primind scaunul Antiohiei, a învăţat încă de la început pe oamenii (care căzuseră în erezie) 
viaţa virtuoasă şi obiceiul cel bun „spre a netezi în inimile lor calea către dreapta credinţă. 
Căci cel ce năzuieşte să fie sfânt, mai întâi să îndrepte obiceiurile lui rele şi să smulgă de pe 
ogorul inimii lui mărăcinii şi volbura spre a semăna în loc sămânţa ortodoxiei". Şi Sfântul 
Ioan Scărarul, povăţuitorul monahilor, spune: „nu vom fi, o fraţilor, osândiţi pentru că nu am 
învăţat cele despre Dumnezeu ci vom da răspuns pentru că nu ne-am plâns păcatele". Această 
învăţătură despre cunoaşterea şi jelirea păcatelor noastre este înfăţişată în toate operele cu 
învăţături de folos ale Cuviosului Maxim Grecul. De aceea a şi fost tradusă şi publicată dintru 
început tocmai această parte a operelor lui, care în această ediţie este numită „prima" iar 
operele lui dogmatico-polemice alcătuiesc partea „a doua". Teologul a păstrat acea ordine pe 
care o are ediţia academică iar trăitorului din obştea monahală îi va fi uşor din acest punct de 
vedere să se călăuzească cu înţelegerea lui înaltă. 

Nu putem să nu recunoaştem faptul că această traducere nu constituie o lectură uşoară 
în comparaţie cu literatura modernă. Cauzele acestui lucru sunt pe de o parte, stilul greco- 

latino-slav al vorbirii Cuviosului autor, pauzele sale lungi, pline de o mulţime de cuvinte şi 
propoziţii explicative şi completive, în care deseori este foarte greu să ne dăm seama şi să 
găsim sensul pe care a vrut să îl redea Sfântul Părinte, iar pe de altă parte, însuşi obiectul 
traducerii, care are nevoie deseori de folosirea expresiilor celor mai obişnuite în operele de 
acest gen, nu poate să constituie o lectură uşoară. 

Nevoia de a publica traducerea operelor Cuviosului Maxim Grecul în limba rusă a 
apărut demult. Astfel, preotul A. Sinaitul, alcătuind două broşuri despre Cuviosul Maxim, în 
care analizează operele şi activitatea lui, spune printre altele într-una dintre ele care a fost 
publicată în anul 1902, la pagina a cincea: „Despre publicarea operelor Cuviosului Maxim de 
către Academia Duhovnicească din Kazan trebuie să spunem că multe din operele lui 
dogmatico-polemice (de asemenea şi cele cu învăţături de folos), care sunt scrise în limba 
literară slavo-rusă după construcţia greco-latină, sunt lăsate fără traducere în limba rusă, din 
care cauză ele, potrivit cu observaţia dreaptă a mitropolitului Macarie („Istoria Bisericii 
Ruse") sunt foarte greu de înţeles". La sfârşitul aceleiaşi broşuri, la pagina 21, se spune: „Ar fi 
bine dacă lucrările Cuviosului părinte, scrise în vechea limbă bisericească slavo-rusă, ar fi 
traduse în limba rusă modernă". 

întrucât această nevoie a fost împlinită prin traducerea de faţă, îi lăsăm să judece pe 
oamenii pricepuţi la aceasta dacă în traducere există anumite greşeli. Dacă da, îi rugăm să le 
îndrepte, pentru reîntregirea adevărului, spre slava lui Dumnezeu şi spre cinstea plăcutului 
Său, a Cuviosului Maxim Grecul. Cei ce doresc să facă îndreptări, să binevoiască să le 
comunice Soborului Duhovnicesc al Lavrei Sfintei Treimi a Sfântului Serghie (cel ce a 
publicat această traducere), pentru a fi adăugate, în măsura posibilităţilor, la ediţia de faţă. 

Fratele Moise 

CUVÂNTUL I 

Cuvânt foarte folositor pentru sufletul celor care sunt atenţi la el scris ca un dialog 
între minte şi suflet; tot aici şi împotriva cămătăriei. 

Pentru ce, dragul meu suflet, predăm în mod necuviincios uitării slava şi fericirea 
cununilor cereşti, cu care Hristos, împăratul tuturor, promite să-i încununeze pe aceia care se 
împotrivesc bărbăteşte duşmanilor celor netrupeşti? De ce nu păstrăm în minte acel scop 
dumnezeiesc, datorită căruia am fost creaţi de Dumnezeu după chipul Său, ci, ca animalele 
cele lipsite de raţiune, petrecem toată vremea vieţii noastre în favoarea pântecelui? De ce, 
fiind creaţi pentru moştenirea bunurilor cereşti, o suflete, ne agăţăm fără de minte de cele 
pământeşti? Eu sunt [făcut după] chipul lui Dumnezeu. Potrivit cu aceasta, noi trebuie să fim 
şi înţelepţi pentru a dobândi bunătăţile cele din început. Să ştii că tu trebuie să te porţi potrivit 
cu Prototipul tău cu Care trebuie să ai şi asemănare adevărată. [Pe aceasta o vei dobândi] 
atunci când cu sârguinţă, chiar până la ultima ta suflare, îţi vei conduce viaţa după poruncile 
Lui cele dumnezeieşti, când te vei îndepărta de robia în care te ţin dorinţele pătimaşe ale 
trupului şi când vei dezrădăcina din inima ta orice minciună şi fire linguşitoare şi invidie 
dăunătoare. Să iubim în toate adevărul, mintea dreaptă, bunătatea sfântă şi traiul cu evlavie. In 
caz contrar, nimeni să nu se numească pe sine chip al lui Dumnezeu dacă nu a dobândit în el 
toate frumuseţile Prototipului. 

Noi suntem creaţi pe pământ ca să fim râvnitorii frumuseţii nemuritoare şi părtaşi la 
convorbirile tainice ale lui Dumnezeu. Cunoaştem, suflete, înălţimea slavei tale şi nu te 
asemănăm cu animalele cele necuvântătoare. Noi nu vom avea unul şi acelaşi sfârşit cu ele, o 
suflete, deoarece nu avem unul şi acelaşi chip. Lor le este specific să se aplece întotdeauna în 
jos şi să-şi umple permanent pântecele cu mâncare stricăcioasă, însă noi avem, suflete, un trup 
minunat construit direct de către preaînţeleptul Artist. Despre celelalte frumuseţi ale tale pe 
care le-ai primit de la Dumnezeu şi cu care eşti foarte împodobit, eu nu voi vorbi. Ele ne arată 
foarte convingător faptul că patria noastră este cerul şi că putem să ne lăudăm că avem Tată 
chiar pe Dumnezeul Cel de sus. De aceea, să ne străduim întotdeauna a ne îndrepta mintea la 
cele de sus unde sunt Tatăl nostru şi locuinţa noastră. Dacă Cel de Sus ne numeşte pe noi fiii 
Lui atunci de ce noi, oamenii, suntem izgoniţi cu ruşine din această viaţă (dumnezeiască) (Ps. 
81,6, 1)1 Să îl preamărim pe Cel de Sus pe pământ ca şi El să ne împodobească pe noi cu 
cununile cele cereşti. Să II preamărim pe Cel de Sus cu toată inima prin păzirea dreaptă şi 
desăvârşită a poruncilor Lui; să ne străduim cu putere pentru viaţa viitoare. Să urâm din toată 
inima tot ce e josnic şi să aruncăm de la noi jugul patimilor. Să stăm pe tăria înaltei libertăţi, 
pe tăria libertăţii dumnezeieşti cu care tu te-ai îmbogăţit înainte de toate. Căci ai căzut în 
puterea diavolului ticălos când, pierzându-ţi slava ta nemuritoare, te-ai asemănat dobitoacelor 
fără minte (Ps. 48, 21). Cu îndrăzneală te-ai desfătat, vorbind faţă către faţă cele dumnezeieşti 
cu Creatorul tău, străduieşte-te aşadar să intri din nou în această slavă prin obiceiurile 
adevăratei şi bunei credinţe. 

Oare mult timp vom mai fi înrobiţi, o suflete, de poftele trupeşti, al căror sfârşit sunt 
viermii şi focul care arde necontenit? Până când ne vom lăsa ispitiţi cu mintea, trăind în 
gânduri ademenitoare? Până când vom iubi cu dragoste puternică bucatele delicioase ca pe o 
fericire nesfârşită? Până când ne va ademeni slava deşartă, ne va încânta aurul şi ne vom 

pângări cu desfrâul? Viaţa de aici, o suflete, e nestatornică şi nimic în ea nu este adevărat - 
toată este plină de necazuri şi amăgiri. Slava şi orice hrană desfătătoare, bogăţia şi frumuseţea, 
toate acestea ca florile de primăvară trec cu timpul şi se pierd. Iată că te-ai preamărit, te-ai 
hrănit bine, te-ai desfătat, ai obţinut biruinţe renumite, ai trăit multe zeci de ani. Dar după 
acestea, ce va fi? Viermi şi putreziciune, duhoare îngrozitoare şi chinuri înfricoşătoare şi fără 
de nenumăr în cele de dedesubt... Ce fel de folos putem să aşteptăm, suflete, după moarte de 
la acele bunătăţi, când pe noi ne aşteaptă o asemenea pieire? Oare nu repede pier toate precum 
visul şi fumul şi se răspândesc ca şi cum ar fi duse de vânt? Dacă tu, suflete, după moarte te-ai 
întoarce în neant, precum fiinţa necuvântătoarelor, şi dacă nu ar trebui să dai răspuns 
Judecătorului tuturor şi împăratului pentru faptele şi gândurile tale, atunci nu ar fi o crimă 
ademenirea bunătăţilor vremelnice deoarece viaţa ta ar ţine numai până la mormânt. Dar eşti 
creat nemuritor, raţional şi veşnic şi, fiind după chipul lui Dumnezeu, porţi în tine trăsăturile 
Prototipului tău. Prin acestea, stai mai sus decât fiinţa necuvântătoarelor şi eşti, după Cuvântul 
lui Dumnezeu, cea mai sfântă casă a Celui de Sus, casă pe care nu o ai păstrat aşa cum 
trebuie. De aceea, trebuie ca tu să respingi de la tine tot ceea ce după moarte nu te urmează 
cum ar fi: bogăţia, dorinţele murdare, hrana desfătătoare, desfătarea cu băuturi, slava grabnic 
dăunătoare, lenea, mândria şi îndrăzneala acestei vieţi blestemate şi toată această deşertăciune 
şi să îţi însuşeşti virtuţile care se opun acestora. Având frica de Dumnezeu ca învăţător 
neprihănit, cu cea mai caldă râvnă şi cu raţiunea întotdeauna trează să mergi în urma 
dumnezeiescului tău Prototip. Dacă doreşti cu adevărat să te învredniceşti de slava Lui 
dumnezeiască şi să te desfâtezi cu harul strălucitor al frumuseţii Lui şi să te numeşti robul 
Tatălui Ceresc, atunci caută-L neîncetat „dis-de-dimineaţă" pe împăratul tău Iisus, 
implorându-L cu sfinte rugăciuni şi, având „pământul" lipsit de gânduri murdare şi 
necuviincioase, adică trupul, istovit din cauza secetei, curăţat de patimi şi „pustiu", aşa cum 
spune psalmistul cuvântător de Dumnezeu, „arată-te" suflete Celui ce împărăteşte în cele de 
sus ca să „vezi" „slava" Lui cea sfântă şi să se umple „de seu şi de grăsime" cerească „gura" 
ta şi să cânţi „cu buze de bucurie". Demonii ticăloşi care „caută" întotdeauna pieirea ta „intra- 
vor în cele mai de jos ale pământului" şi în prăpăstiile întunecate „ale pământului" şi „da-se- 
vor în mâinile săbiei" distrugătoare şi „părţi vulpilor vor fi" (Ps. 62, 2-10). 

Nu prefera ca un fără minte, o suflete, ceea ce e trecător în loc să trăieşti veşnic în 
fericirea cerească. Să nu se întâmple cu tine ceea ce le-a spus Homer meoniiţilor ( locuitorilor 
ţării Meonia sau Lidia din Asia Mică unde, după tradiţie, s-a născut Homer): „omul nesocotit 
îşi va veni în fire doar atunci când va cădea în nenorocire şi nu va mai putea fi ajutat". Doar 
fapta virtuţii este aşezată în această viaţă, din care mai înainte noi am căzut în mod îngrozitor, 
unde potrivnicii noştri întotdeauna se află înaintea noastră. Dacă ne luptăm vitejeşte cu 
aceştia, vom ajunge cu bucurie în patria noastră minunată creată de Dumnezeu, Edenul. Ea şi 
numai ea trebuie să fie ţelul nostru principal; să trudim cu bucurie chiar până la mormânt 
pentru slava lui Dumnezeu. Celor ce lucrează bine, le dăruieşte această faptă minunată Acela 
care este însuşi dătătorul şi păzitorul vieţii. Atunci are loc cu adevărat singura şi dulcea 
veselie, pentru ca cel ce trăieşte să aibă în inimă bunătatea dumnezeiască. în aceasta constă 
nădejdea nemincinoasă şi puternică: în dorinţa de a săvârşi faptele cele bune. Numai o singură 
avuţie ne urmează, de obicei, după moarte: aceea care e adunată prin râvna faţă de virtuţile 
cele dumnezeieşti. In aceasta constă singura înţelepciune şi adevărata artă: în a birui totdeauna 
patimile cele neghioabe. Numai o singură bogăţie adevărată există: bogăţia sufletească pe care 
o dăruieşte Hristos-Impăratul prietenilor Săi. Toate celelalte sunt râs care înveseleşte inima pe 
moment dar mai apoi pedepseşte cu veşnicele chinuri în cele de dedesubt. 

Să nu ne lăsăm, suflete, ademeniţi fără minte de deşertăciunile celor iubitori de pofte 
ci să mergem cu mare râvnă spre viaţa cea fără patimi, păstrând obiceiurile celui cinstit. 
Oglinda care s-a acoperit cu un strat gros de praf, nu poate să primească strălucirea luminii 
soarelui. Tot astfel şi sufletul înrobit de ticăloasele patimi trupeşti, nu primeşte razele luminii 
celei veşnice. Şi, lipsit fiind de ea, nu se deosebeşte prin nimic de animalele cele 
necuvântătoare căci frumuseţea sufletului raţional constă în râvna înfocată către Dumnezeu. 

Pe aceasta, suflete, să o căutăm cu toată inima. Căci toate celelalte care sunt minunate pe 
pământ, sunt deşertăciune şi minciună şi sunt trecătoare. Aşa cum este necuviincios să 
împleteşti lâna cu urzeală de aur sau să împodobeşti arama dându-i înfăţişarea aurului, tot aşa 
de ruşinos este pentru cei ce poartă numele lui Hristos să se pângărească cu patimile cele 
ticăloase ale trupului. Hristos este un împărat pe deplin curat, minunat şi sfânt, iar ucenicii 
Lui trebuie să fie, de asemenea, sfinţi. Cei ce nu sunt astfel, se aseamănă cu cei care aleargă în 
zadar după cârdul de păsări rare. Căci nimeni dintre cei care nu au sfinţenie nu II vede pe 
Dumnezeu, precum a mărturisit înţeleptul Pavel. 

Aşadar, suflete, să ne cunoaştem mai repede şi să fim înţelepţi, potrivit naturii noastre, 
fără să fim cuprinşi de somn şi lene ca şi cum am fi într-o plutire cu totul liniştită. Tu eşti 
supus de către Cel de Sus la suferinţe şi nevoinţe spre a lupta împotriva duşmanilor celor 
nevăzuţi şi îţi este pregătită cinstea sau pedeapsa ţinând cont de felul în care vei lupta: 
bărbăteşte sau cu înfrângere. Dacă vei fi curajos, vei dobândi laudă, o viaţă veşnic tânără şi 
însuşi cerul întreg cu toţi locuitorii lui şi vei fi fiul iubit al Dumnezeului Celui de Sus, 
îndestulându-te cu înalta înţelepciune a Tatălui tău. Ce laude minunate ţi se păstrează, suflete, 
dacă învingi! Dacă ai o judecată sănătoasă, atunci vei năzui permanent către acestea. Dacă 
însă întorci spatele, atunci îţi sunt pregătite chinuri înfricoşătoare, boli şi foc care îi arde 
necontenit pe oamenii necinstiţi, acolo unde este plângerea neîncetată şi scrâşnirea dinţilor, 
unde viermele îngrozitor mestecă necontenit, unde este întuneric şi beznă şi o noapte care 
niciodată nu se sfârşeşte. 

Şi vei fi chiar pe fundul celor mai de dedesubt, unde sunt cei osândiţi de dreapta 
judecată a lui Dumnezeu şi unde nu există nici un fel de speranţă. Cine ţi-a hotărât, suflete, 
unele şi altele? Oare nu Acela al Cărui semn zguduie pământul din temelii şi tulbură mările cu 
vânturi puternice şi vijelioase? Cine ţine şi duce toate cu puterea Sa ca Dumnezeu Care, prin 
adierile blânde şi liniştite ale Sfântului Duh şi prin oameni neînvăţaţi i-a distrus pe cei violenţi 
ca o furtună, [a pierdut] discursurile retorice şi învăţăturile filosofice cele dăunătoare şi a 
destrămat ca pe o pânză de păianjen înşelăciunea diavolească cea îngrozitoare şi urzitoare de 
rele care era respectată mai înainte pe tot întinsul pământului şi, ca pe un fum foarte întunecat, 
a împrăştiat-o imediat în toate părţile? Cine a pus în cugetul oamenilor învăţătura teologiei 
celei neprihănite precum şi Tainele cele adevărate? împăratul Hristos, Unicul Dumnezeu 
puternic şi înfricoşător care are putere asupra vieţii şi a morţii. Dacă, datorită nebuniei tale, nu 
te vei acuza, blestematule, prin cuvântul adevărat şi dumnezeiesc al Domnului tău, atunci iată 
înţelepţii care vorbesc despre acelaşi lucru. Primeşte-i ca îndrumători spre cunoaşterea 
adevărului. Nu există pentru tine nici un fel de mustrare pentru iarba folosită în scopul 
vindecării durerii de stomac. Doar să nu acţioneze foarte puternic şi să nu provoace moartea. 
Dacă ai judecată dreaptă, înţelege că eu îţi vorbesc cu îndoieli. Să nu te înşele pe tine şarpele 
cel dăunător sufletului, încredinţându-te că nu va fi răsplată pentru faptele omeneşti şi că 
Domnului nu Ii pasă de căderile desfrânate ale tinereţii şi că e imposibil să ceri curăţie de la 
toţi, fără excepţie. Suflete, acest gând este dăunător sufletului, aceasta este înşelăciunea 
şarpelui urzitor de rele care vrea să te ducă în jos şi pe tine împreună cu el, blestematul, chiar 
în fundul celor de dedesubt. Tu să nu-ţi apleci urechile la sfaturile lui ci să stai ferm şi cu 
credinţă puternică şi să te aperi tare cu frica cea dumnezeiască, alungând din inimă orice 
neîncredere. Există un Ochi drept Care vede şi simte totul, precum mărturisesc toate scrierile 
vechi. Dacă nici un fel de cuvânt precis şi nici un fel de minte nu te pot determina să aştepţi 
judecata viitoare, atunci să te convingă isteţul din Odiseea care a coborât în iad şi a văzut şi 
câmpiile Elizee. Pe acestea, oamenii virtuoşi erau întotdeauna luminaţi de o lumină puternică. 
Alţii, însă, cei din iad, erau daţi chinurilor amare. Să te convingă iarăşi Minos şi Radamant - 
aceşti judecători legendari din iad şi râurile de foc Cotit şi Aheron în care sunt condamnaţi toţi 
nelegiuiţii pentru necinstea lor. 

Gândeşte-te, de asemenea, cu înţelepciune pentru ce te-a împodobit Domnul cu astfel 
de daruri dumnezeieşti: nemurire, raţiune, darul cuvântului, judecată şi voinţă liberă? Şi, frică 
având de chinuri, îndepărtează-te de rău - căci ţi se dă pentru curaj răsplată şi cununi iar 

34 



Viaţa şi cuvinte de folos 

pentru nepăsare - osândă şi chinuri. Să ştii şi aceasta că oamenii, nu în zadar îşi scriu legi şi 
stabilesc fapte şi laude legate de ele ci, într-adevăr, acordă slavă şi onoare celor care le 
lucrează, iar celor care dispreţuiesc legea - dispreţ şi mâhnire. Dacă oamenii se îngrijesc atât 
de adevăr şi înţelepciune atunci trebuie, suflete, să-L înţelegi şi pe Dumnezeu. El este însăşi 
bunătatea, înţelepciunea şi adevărul. înfricoşător este Cel de Sus. El a creat totul cu 
înţelepciune şi conduce cu dreaptă socoteală. El şi pe tine, suflete, te-a împodobit mai mult 
decât pe toate făpturile care există pe pământ, îmbogăţindu-te cu daruri dumnezeieşti, pentru 
ca tu, urmând raţiunea şi judecata dreaptă, să imiţi întotdeauna bunătatea Lui cea 
dumnezeiască, să urăşti orice răutate şi, cu cântare plăcută lui Dumnezeu, să-L cinsteşti 
întotdeauna pe Creatorul tău, urmându-L pe căi drepte. E cu neputinţă la El ca virtutea ta să 
rămână fără de răsplată şi fapta rea să rămână fără pedeapsă. Aşa cum focului îi sunt specifice 
căldura şi lumina, aşa şi lui Dumnezeu Ii este specific să răsplătească fiecăruia după faptele 
sale. Să presupunem, suflete, că în Dumnezeu iubirea pentru adevăr este în aceeaşi măsură în 
care o au şi stăpânii pământeşti care nu contenesc în fărădelegi şi nepăsare faţă de supuşii lor, 
ci îi chinuie fără milă. Totuşi, dacă află că unii duc o viaţă demnă de laudă, îi preamăresc, 
chiar dacă ar fi şi străini. Şi tu îi lauzi pe stăpânii pământeşti când ei pedepsesc răul iar 
virtutea o cinstesc, dar despre Acela, Care după fiinţă este însuşi Adevărul, adâncimea 
binefacerilor şi unica bunătate, tu gândeşti că, aşa cum nu se bucură de adevăratele faptele 
bune, nici răutatea celor mândri nu o pedepseşte. Cu adevărat eşti cel mai nebun dintre toţi 
oamenii şi prin nimic nu te deosebeşti de animale. Insă, îndepărtând de cugetul tău toate 
aceste idei ca pe nişte hule, supune-te legii credinţei şi, ca unul care are împotriva sa o 
mulţime de vrăjmaşi nevăzuţi, fii treaz întotdeauna şi fereşte-te de atacurile lor vătămătoare 
ştiind că vieţuirea aceasta este lucrarea vieţii şi a morţii. Alungă orice lene ştiind că ai ca 
martor al nevoinţelor tale pe Hristos Dumnezeu Care de sus, cu iubire de oameni, îţi întinde în 
ajutor mâna Sa cea puternică. Să ştii, de asemenea, că şi preacuratele puteri cereşti te ajută cu 
sârguinţă în eforturile tale împotriva vrăjmaşilor celor puternici, adică a demonilor vătămători 
care se silesc necontenit să te lipsească de viaţa veşnică. O, cât de minunată, binefăcătoare şi 
măreaţă este, suflete, fapta sfintelor tale lucrări! Fapta ta să nu fie spre viaţa vremelnică sau 
moarte ci să fie spre dobândirea cu cinste a unui loc în cer; să nu fie închidere în tartarul 
întunecat şi în chinuri nesfârşite. 

Aruncă din toată inima orice gând deşert şi stai cu îndrăzneală, înarmându-te cu acea 
armă dumnezeiască cu care te înarmează Pavel, povăţuindu-te în lupta cu vrăjmaşii fără de 
trup. In locul platoşei primeşte credinţa neîntinată, în locul scutului - nădejdea şi în locul 
coifului - dragostea neîncetată către Dumnezeu; în locul săbiei - cuvântul lui Dumnezeu pe 
care ţi-1 pregătesc cărţile cereşti insuflate de Dumnezeu prin intermediul focului Sfântului 
Duh Dătătorului de viaţă (Ef 6, 17). La acestea adaugă rugăciunea curată rostită neîncetat şi 
ca frâu al trupului nestăpânit - hrana săracă. Să ştii că rugăciunea curată şi plăcută lui 
Dumnezeu care ajunge întotdeauna la urechile Lui, este aceea care arde în inimă cu înduioşare 
sfântă, ajutată fiind de cărbunele smeritei înţelepciuni, dăunător pentru patimi; o asemenea 
rugăciune conduce inima negreşit spre porţile cereşti şi, înălţând-o acolo, o pune înaintea 
tronurilor cereşti. Inima se aseamănă, o suflete, cu bineglăsuitorii, mintea cu un artist priceput 
în cântări melodioase, limba - cu instrumentul care este atins de coarde, iar buzele 
bineglăsuitoare - chiar cu coardele. Tu, implorându-L pe înfricoşătorul Judecător, dacă doreşti 
să îi aduci împăratului cântare plăcută şi prin ea să îl atragi către tine ca un milostiv - 
veghează ca toate acelea să fie în acord una cu alta. Pentru aceasta, limba să cânte întotdeauna 
în armonie cu buzele cântări dumnezeieşti împăratului tuturor şi Dumnezeu iar de jos inima 
să-I aducă suspine dese, fiind în întregime înfierbântată cu focul cel dumnezeiesc. Ochii, 
revărsând lacrimi curate, să spele de murdărie trupul tău. Mintea, locuind în cer, trecând pe 
lângă toate stelele, să aştearnă totul la picioarele împăratului tuturor. Astfel să te arăţi tu, 
suflete, ca o jertfă minunată şi bineprimită de împăratul tuturor şi Dumnezeu. 

Să urăşti câştigul, pentru că este pricina pieirii sufletului, şi slava deşartă, căci este 
dăunătoarea virtuţilor; să iubeşti urâţenia hainelor şi sfânta priveghere, căci este mama 

înţelepciunii. Socotesc că privegherea este aceea cu care sufletul se luminează în timpul 
studiului cărţilor şi se înţelepţeşte din belşug cu sfânta rugăciune. Pune frâu puternic limbii 
neruşinate, rânduieşte-ţi măsură şi în vorbă şi în tăcere ca să vorbeşti numai ceea ce slujeşte la 
preamărirea Domnului şi să dea har duhovnicesc celor ce ascultă. Mai presus de acestea să 
iubeşti tăcerea, temându-te de acea prăpastie mult păcătoasă în care este atrasă limba 
neînfrânată. Citeşte neîncetat cărţile insuflate de Dumnezeu ca întotdeauna să crească în tine 
dragostea dumnezeiască pe care, suflete, o vei avea din belşug dacă vei înrădăcina în mintea 
ta sfintele lor învăţături şi le vei împlini întotdeauna cu sârguinţă prin faptă, spre slava Celui 
de Sus iar nu de dragul celor pământeşti. 

Văd că tu suferi puternic din cauza îngâmfării şi te temi puternic de deşteptăciunea 
deşartă. Pentru ce te înfurii atât datorită slavei omeneşti deşarte şi o cauţi prin toate 
mijloacele? Spune-mi ce folos nădăjduieşti să obţii de la ea în viaţa actuală sau în cea 
următoare? Dimpotrivă, dacă vei chibzui bine la dânsa, vei găsi că ea ascunde pricina relelor 
celor mari: ea provoacă certuri mari şi duşmănii între oameni, invidie dăunătoare şi vorbe 
linguşitoare. Unul care o doreşte, îi linguşeşte neîncetat pe toţi şi toate cuvintele şi faptele lui 
sunt pătrunse de linguşire. Dacă însă nu o dobândeşte, se ascunde din cauza tristeţii inimii şi, 
văzând pe altul că o dobândeşte, îl invidiază şi îl urăşte prin toate mijloacele şi nu încetează 
cu vrajba până când nu îl lipseşte pe acela de această slavă. Dacă totuşi nu poate să ajungă 
până la acest lucru, atunci se îndreaptă către dorinţele cele tainice şi se gândeşte la cum ar 
putea să îl lipsească de această lumină. Dorinţa de slavă, în cazul nedobândirii ei, dă naştere la 
invidie iar din invidie se nasc toate urmările dăunătoare. Cea care îi dă naştere ei (invidiei) 
este mândria puternică iar mama acesteia este încălcarea sfintelor porunci, adică nebunia, care 
slujeşte ca pricină a oricărui rău în general şi a pieirii popoarelor nefericite. Ai înţeles tu, oare, 
pricina căror rele este pentru tine dorinţa de slavă deşartă pe care o iubeşti? Fugi de ea, 
suflete! Năzuieşte neîncetat şi cu toată inima spre slava cea veşnică, după porunca Domnului. 
Nimic să nu consideri, suflete, mai cinstit şi mai scump decât iubirea dumnezeiască căci ea, 
de obicei, fiind economul dumnezeiesc al obştii întregii dumnezeiri, se arată ca un luptător 
straşnic, nebiruit şi foarte puternic pentru potrivnicii săi. Cu dragoste înflăcărată lipeşte-te de 
Iisus ca şi cum cineva s-ar lega sufleteşte de părintele său iubit. Teme-te de El ca de Domnul 
şi grăbeşte-te să împlineşti toate poruncile Lui, ca un rob înţelept. Dorinţa dumnezeiască nu 
poate în nici un chip să sălăşluiască mult în inimă dacă este cuprinsă de lenevia dăunătoare, ci 
îşi ia zborul din cauza greutăţii cumplite, lăsând tot lăuntrul tău lipsit de lumină. Incălzeşte-te 
cu focul dumnezeiesc al Dătătorului de viaţă şi predă-te Dumnezeului celui viu ca o jertfă 
curată şi vie. Viaţa monahală, suflete, e asemenea unui câmp pe care se seamănă grâu şi are 
nevoie de mare sârguinţă. Dacă vrei să îţi aducă spice multroditoare, care constituie hrana 
vitelor, iar nu mărăcini şi orice iarbă murdară, atunci trezeşte-te şi munceşte ca să aduci 
Domnului rodul tău însutit sau de şaizeci sau de treizeci. Acest lucru este cerut şi de la aceia 
care s-au unit după lege cu femeile. Străduieşte-te să te arăţi Făcătorului tău ceresc cu 
bunătăţile pământului iar nu cu piatră, nici cu mărăcini. Căci, sau din cauza trândăviei ai fost 
prădat de păsările dăunătoare care au răpit ceea ce a fost sădit de sus în inima ta, sau din cauza 
arşiţei împrejurărilor triste [spicele] se usucă imediat deoarece nu sunt înrădăcinate în adâncul 
inimii, sau prin grijile dăunătoare ale vieţii acesteia, care sunt ca nişte mărăcini, sunt înăbuşite 
şi nu aduci rod ceresc. Ochii tăi să fie permanent îndreptaţi în jos, spre pământ, iar cugetarea 
să se înalţe acolo unde cetele dumnezeieşti de îngeri II slăvesc pe Hristos împreună cu Tatăl 
fără de început şi cu preabunul Duh - pe Treimea atotţiitoare, stăpânitoare şi dătătoare de 
viaţă. Nu primi în urechile tale cuvinte necuviincioase; fugi, cât te ţin puterile, de orice 
discuţie nelegiuită: ea este mai tăioasă decât orice cuţit căci printr-însa vrăjmaşul, aducându- 
ţi-o aminte mai apoi, îţi răneşte inima. Aşază mâna pe poruncile evanghelice şi veghează să 
nu te întorci înapoi. Grăbeşte-te să răspunzi chemării cereşti, uitând întotdeauna nevoinţele 
împlinite şi îndreptându-te spre cele viitoare până când secera morţii te va tăia din această 
viaţă. Păşeşte pe drumul strâmt cu toată talpa piciorului ca piciorul tău să se învrednicească să 
stea în marea patrie cerească. Fereşte întotdeauna gâtlejul tău ca să nu te bage cu forţa în 

adâncul vârtejului pântecelui care se frământă tot timpul. Străduieşte-te să scoţi din inimă 
orice dorinţă nedreaptă care desfată trupul ci, dimpotrivă, necăjeşte-1 cu traiul sever, socotind 
umilitor tot ce îl răsfaţă. Nu uita că eşti legat de o fiară îngrozitoare care se înfurie pe tine şi 
latră neîncetat. Străduieşte-te să îi potoleşti întotdeauna poftele dăunătoare sufletului prin post 
şi sărăcie cruntă. Băuturile plăcute, mâncărurile gustoase, paturile moi şi somnul lung - toate 
acestea înfierbântă fiara şi, din această cauză, tu dai înapoi. Dacă, într-adevăr, vrei să potoleşti 
nebunia ei, atunci printr-o viaţă fără câştig, întotdeauna cu stomacul uşor să pluteşti pe marea 
vieţii, rugându-te lui Hristos. Să consideri un exil viaţa aceasta în care eşti condamnat pentru 
fărădelegea ta. Sentinţa va fi aceea că, dacă în cea de-a doua luptă, nu te vei feri de 
înfrângerea pe care în trecut ai suferit-o de la şarpele urzitor de rele, nu vei fi părtaş grădinii 
Eden cu teama de primejdiile morţii, în cazul gustării rodului oprit. Insă, aşa cum spune 
făgăduinţa nemincinoasă a lui Hristos, unde este însuşi Domnul Dumnezeu, acolo vei fi şi tu, 
îndestulându-te de slava Lui cea dumnezeiască. Urmăreşte ca timpul dat ţie de Dumnezeu 
pentru vindecarea rănilor tale celor sufleteşti să nu îl petreci fără minte în hrănirea cu 
dulcegării şi beţii urmând ca, în loc să te veseleşti în lumina cea neapusă, să nu stai în 
întunericul cel îngrozitor. 

Tu ai auzit că există mai multă bucurie între locuitorii cereşti pentru un păcătos care se 
căieşte, decât pentru nouăzeci şi nouă de drepţi. Nu minte această făgăduinţă a lui Hristos ci 
slujeşte cunoaşterii clare a milostivirii dumnezeieşti pe care Domnul o are faţă de neamul 
omenesc. Străduieşte-te întotdeauna ca, prin împlinirea poruncilor Stăpânului, să îi înveseleşti 
pe îngeri şi să nu bucuri prin fapte nelegiuite mulţimile ticăloase şi dispreţuitoare de oameni 
ale demonilor ticăloşi. Aşa cum se bucură de mântuirea ta Sfinţii îngeri, aşa se veselesc de 
pieirea ta urâţii demoni. Tu, suflete, eşti asemenea unei corăbii care pluteşte în vâltoare şi eşti 
năpădit de toate vânturile groaznice, care se silesc să te ducă în fundul celor mai de jos ale 
pământului şi să arzi mereu în focul cel puternic. Urmăreşte aşadar ca întotdeauna să fii 
condus de vânturi liniştite şi răcoroase, adică de învăţăturile Sfântului Duh. Pe El să-L vezi 
mereu şi pe El singur să-L asculţi. Cu El să-ţi umpli velele gândurilor tale, cu El să-ţi întăreşti 
fără şovăială catargul inimii tale ca să ajungi fără vreo lipsă la portul ceresc, păstrând în 
întregime toată bogăţia virtuţilor tale. Păstrează-ţi lampa trupului tău în simplitate ca 
întotdeauna să lumineze cu lumină neapropiată. In caz contrar, lumina firească ce locuieşte în 
tine, se transformă din cauza nepăsării şi neînfrânării, în întuneric înfricoşător, aruncându-te 
în întunericul cel mai din afară unde sunt cumplita scrâşnire a dinţilor şi lacrimile neîncetate, 
fără însă nici un folos. Să dobândeşti bogăţia lacrimilor dăruite de Dumnezeu, lacrimi prin 
care împăratul Hristos se îndreaptă imediat către milă. Să dobândeşti răbdarea - acest stâlp 
neclintit al sufletului care stă împotriva atacurilor ce vin asupra ta. Dar să nu cazi atunci când 
năvăleşte asupra ta furtuna ispitelor rele. Căci nimeni nu se încununează dacă nu va lucra 
după lege. Fugi de asemănarea cu fariseul cel nebun şi păcătos şi nu îl osândi pe aproapele 
tău; uită-te întotdeauna la bârna care se află în ochiul tău şi care este povara cea nemăsurată a 
patimilor tale. Să te îngrijeşti mereu să stai departe de această asemuire ca să te consideri 
permanent, nu numai cu limba ci şi în inimă, un câine necurat şi batjocura oamenilor. Iar paiul 
care se află în ochiul aproapelui şi care înseamnă un păcat foarte mic, să nu îţi dai voie să-1 
priveşti. Căci fiecare, o scumpul meu suflet, va da răspuns pentru păcatele sale Judecătorului 
tuturor. Să-ţi aduci aminte întotdeauna, suflete, de chinurile iadului şi să păşeşti drept pe 
drumul credinţei. Căci fiecare nelegiuit care se desfată cu fărădelegi va fî dat chinurilor celor 
veşnice. Să păstrezi întotdeauna cu tărie poruncile dumnezeieşti, conducând cu sârguinţă după 
ele viaţa ta. Căci altfel, este cu neputinţă să te mântuieşti, aşa cum nici sănătatea nu o 
dobândeşte cel ce nu se supune doctorilor. Să te încredinţeze de acest lucru acela care a fost 
alungat chiar de la ospăţul dumnezeiesc în focul chinurilor deoarece nu avea haine potrivite 
sfintei cununii, ţesute din fapte cucernice. Credinţa, suflete, este ca urzeala de aur iar fiecare 
fir minunat de bătătură (pentru această ţesătură) este o faptă bună. Şi cum firul, care se află 
singur separat, nu poate fî numit o ţesătură minunată, aşa nici credinţa fără fapte bune nu e 
desăvârşită şi nici faptele bune fără credinţă; una fără alta moarte sunt. Cuvântul: „Foc am 

venit să arunc pe pământ" (Luca 12, 49) înseamnă râvna dumnezeiască pentru poruncile Lui 
mântuitoare prin care, ca şi prin focul dumnezeiesc, se distruge orice necurăţie şi murdărie 
trupească iar în jurul tău se împodobeşte haina purtătoare de lumină a sfinţeniei care te 
acoperă în chip minunat. Străduieşte-te să cureţi cu acest foc dumnezeiesc toate murdăriile 
trupului tău. Şi nu te lăsa atras de erezia care spune că după moarte, murdăriile trupeşti ale 
păcătoşilor se curăţă prin foc. Aceasta este o înşelăciune îngrozitoare, o prăpastie nesfârşită şi 
învăţătura ereziei lui Origen. Nu prin foc curăţitor ci prin înfrânare a poruncit Judecătorul să 
dobândim împărăţia cerească. De asemenea, înainte să se închidă uşa cerească, ne-a poruncit 
să ne străduim să intrăm pe calea cea strâmtă. Prin calea cea îngustă să înţelegi, suflete al 
meu, îndreptarea ta spre împlinirea sfintelor porunci iar prin închiderea necruţătoare a uşilor 
după moarte să înţelegi îndelunga răbdare a lui Dumnezeu. Căci dacă trăim drept, uşa aceasta 
va fi întotdeauna deschisă pentru noi şi îi primeşte înăuntru cu dragoste pe cei adormiţi de 
pretutindeni. Dacă însă trăim nelegiuit şi fără pocăinţă, atunci când vom fi răpiţi de aici de 
moarte, ea se va închide fără milă pentru noi. Această închidere necruţătoare a uşii 
dumnezeieşti, dezvăluie falsitatea învăţăturii despre focul curăţitor (purgatoriu). Dacă pentru 
cei necinstiţi şi nedrepţi care au murit ar exista o oarecare nădejde în focul curăţitor de după 
moarte, atunci uşa casei nunţii dumnezeieşti nu ar fi fost zăvorâtă pentru fecioarele care nu şi- 
au luat cu ele în vase untdelemn şi nu s-ar păstra ca răspuns pentru ultima judecată cuvântul 
deşert care este cel mai uşor dintre toate păcatele. Acele fecioare nu au dus o viaţă desfrânată 
în râsete necuviincioase însă unele dintre ele cleveteau întotdeauna iar altele plângeau. Insă, 
când s-au rugat sa li se deschidă porţile cereşti, atunci au auzit: „Amin zic vouă, nu vă ştiu pe 
voi" blestematelor (Mt. 25, 12). De asemenea, nu ar mai fi fost osândit în focul cel veşnic, 
acela care îl numeşte pe aproapele său nebun (Mt. 5, 22). Prin toate acestea, suflete, Domnul 
ne învaţă clar că viaţa aceasta este dată spre a ne nevoi atât pentru dobândirea virtuţilor cât şi 
pentru nimicirea oricărui rău. După moarte, potrivit cu aceste nevoinţe, se primeşte ori 
răsplată ori pedeapsă. Acest lucru este arătat mai clar prin acea parabolă dumnezeiască în care 
Domnul ne învaţă prin exemplul bogatului care ardea în foc pentru nemilostivirea lui şi care, 
însă, nu se curăţa. Şi i s-a înfăţişat Avraam şi i-a spus: „Fiule, adu-ţi aminte că ai luat cele 
bune ale tale în viaţa ta", tot la fel precum şi acel sărac care a luat „pe cele rele" (Luca 16, 
25), îndurând cu mare răbdare o mulţime de necazuri. Astfel, El a arătat limpede că viaţa 
aceasta e dată tuturor oamenilor pentru dobândirea virtuţilor şi pentru izbăvirea de păcate, aşa 
cum este spus mai sus, iar în viaţa de dincolo de mormânt ne aşteaptă ori răsplata ori chinul. 
Un mare părinte (Antonie cel Mare), când s-a rugat să i se descopere ce loc vor primi după 
moarte sufletele drepţilor şi sufletele păcătoşilor, i-a fost descoperit de sus că sufletele 
drepţilor îşi iau zborul ca păsările care zboară cât mai sus şi le primeşte în interiorul său cerul 
iar cei care şi-au sfârşit viaţa în fărădelegi, sunt băgaţi cu forţa într-un lac puturos, întunecos 
şi înspăimântător în cele mai de jos ale pământului şi o mână uriaşă îi aruncă jos în iad. Insă 
nu îi purifică focul curăţitor şi nu ies la lumină curaţi de acolo. Amândoi sunt mari şi lăudaţi 
din plin: şi acela care povesteşte (Atanasie cel Mare) şi acela care a contemplat cu mintea 
(Antonie cel Mare). Unul dintre ei este preaînţeleptul episcop al Alexandriei iar celălalt este 
minunata căpetenie a sfinţilor călugări. 

Să nu te laşi atras de cuvintele deşarte ale proorocilor mincinoşi ci, supunându-te 
învăţăturii evanghelice, străduieşte-te prin fapte bune şi lacrimi de umilinţă să speli povara 
multelor tale păcate. Pentru aceasta împlineşte mereu, cu toată sârguinţa, până la ultima iotă, 
poruncile dumnezeieşti ale Mântuitorului dacă doreşti să te arăţi fără de ruşine atunci înaintea 
Domnului tău. Căci „atunci", spune psalmistul, „nu mă voi ruşina când voi căuta spre toate 
poruncile tale"; şi iarăşi: să „fie inima mea fără prihană întru îndreptările tale, ca să nu mă 
ruşinez" (Ps. 118, 6; 80). Inimă neprihănită şi fără ruşine în poruncile Celui de Sus are acela 
care nici nu râde şi nici nu nesocoteşte vreuna dintre ele neîmplinind-o cu fapta ci împlineşte 
totul exact, cu frică. 

Fugi de trândăvia dăunătoare şi, prin lucrul mâinilor, alungă gândurile tristeţii. Nimic 
nu e mai dăunător decât trândăvia; din ea s-a născut în neamul nostru fiecare rău. Fă, aşadar, 

totul de dragul lui Dumnezeu iar foloasele care se obţin, necruţându-le, aşază-le în mâinile 
săracilor şi nu le păstra fără minte pentru tine dacă, într-adevăr, doreşti să moşteneşti veşnica 
bogăţie cerească. „Căci unde este comoara voastră, acolo va fi şi inima voastră" (Mt. 6, 21) 
spune Domnul nostru. Hrăneşte-te din muncile tale cele cinstite, după cum a arătat de la 
început dumnezeiasca poruncă a Domnului: „întru sudoarea feţei tale vei mânca pâinea ta" 
(Fac. 3, 19) în toate zilele vieţii tale. Să nu ai în stăpânirea ta aşezări, ca un stăpân; ci, ca 
ucenicul lui Hristos, să trăieşti apostoleşte, câştigându-ţi pâinea cu propriile tale mâini, 
împărţind în prealabil tot ce ai cu săracii, după porunca Mântuitorului. Să consideri că e mai 
bine să lucrezi tu singur pentru ceilalţi decât să îi stăpâneşti pe ceilalţi. Căci cu primul lucru se 
înlătură tristeţea iar cu ultimul te împărţi în două: dacă vei rândui ceea ce ţi s-a încredinţat ţie 
potrivit cu învăţăturile lui Dumnezeu, vei fi fericit. Dacă însă vei încălca aceste învăţături, 
atunci vei fi osândit împreună cu călcătorii de lege. 

Să preferi a fi mai bine sărac decât să ai belşug de argint. Dacă te neliniştesc lipsurile, 
mai bine îndură-le decât să îi nelinişteşti pe ceilalţi. Aceasta să îţi fie regulă şi să nu-ţi doreşti 
să te hrăneşti cu sângele săracilor, cerând de la ei dobândă la argint. Altfel, nu vei merge în 
urma săracului Hristos, blestemăţiile, ci în urma păgânilor nelegiuiţi şi vei cădea sub 
blestemul legii şi te vei face moştenitorul focului celui nestins. Căci „blestemat să fie tot 
omul, care dă argintul său cu camătă aproapelui său" (citat aproximativ după Lev. 25, 36; 
Deut. 27, 26). Ai auzit, suflete, că pentru cel ce „a risipit" şi „a dat săracilor", iar nu pentru cel 
ce a dat argint cu camătă „dreptatea rămâne în veacul veacului" (Ps. 111, 9). Pentru ce, ca o 
viperă surdă, îţi astupi urechile? Dacă II iubeşti cu adevărat pe Iisus Hristos care S-a răstignit 
şi doreşti să moşteneşti slava Lui fericită, sărăceşte împreună cu El şi toate dorinţele tale 
strămută-le în cer. Pentru rudele tale, pentru cunoştinţe şi prieteni să fii străin, necunoscut, 
pribeag, neavând nici patrie, nici nume şi fiind ca şi cum ai avea puţină minte. Să împărţi tot 
ce ai săracilor. Să urăşti şi să arunci de la tine toate obiceiurile pe care le aveai înainte precum 
şi toată voia ta cea scumpă. Să te afli în foame şi în sete, şi de bunăvoie şi fără voie; rabdă în 
necazuri; bucură-te dacă vei fi închis în temniţă. Mântuitorul a spus: „De slujeşte cineva Mie, 
Mie să-Mi urmeze, şi unde voiu fi Eu, acolo şi sluga Mea va fi; şi de va sluji cineva Mie, îl va 
cinsti pre el Tatăl meu." (Ioan 12, 26). 

Fugi de râul păcătoasei cămătării care este urmat de groaznica încălcare a poruncilor 
lui Dumnezeu şi a adevărului Lui; împotrivirea îndrăzneaţă, fapta rea şi linguşirea, înconjoară 
neîncetat zidurile oraşelor, datorită cărui fapt limbile sunt blestemate (Ps. 54, 10), fiind 
ciopârţite de sus de sabia dumnezeiască. Fugi de răul cămătăriei pe care o are antihrist cel ce 
este duşmanul poruncilor evanghelice şi al oricui se alină cu ele. Căci Hristos Domnul, aşa 
cum e scris, a venit să dezlege sufletele săracilor legate de camătă nedreaptă (Ps. 71, 14; Luca 
4, 18). Cămătarul însă, înfuriindu-se din cauza turbării iubirii de aur, îi leagă iarăşi cu lanţurile 
dobânzilor. Fugi de răul cămătăriei care îl transformă pe ucenicul tău într-un necredincios şi 
slujitor al idolilor urâţi de Dumnezeu (Ef 5, 5). Dacă această cămătărie este deplină slujire a 
idolilor, după cum auzim de la dumnezeiescul propovăduitor, atunci fugi cu toate puterile de 
veninul cămătăriei. Dacă doreşti negreşit să te veseleşti în locaşul dumnezeiesc împreună cu 
sfinţii plăcuţi lui Dumnezeu şi dacă vrei să te veseleşti veşnic împreună cu ei în lumină, atunci 
fugi de această ticăloşie căci pe iubitorii ei - pe păgâni - cântarea dumnezeiască din gurile 
tuturor credincioşilor de pe întreg pământul îi blestemă şi se roagă întotdeauna cu mare râvnă 
pentru arderea lor, zicând: „Potopeşte Doamne, şi împarte limbile lor..."(Ps. 54, 9) precum şi 
altele care sunt cunoscute cititorilor şi dispreţuite de ei. Hrănindu-te cu sângele celor care 
trăiesc în sărăcie şi alinându-te cu camătă dăunătoare, tu te asemeni cu o fiară mâncătoare de 
sânge şi din oasele slabe te străduieşti să storci măduva, asemenea câinilor şi corbilor. Ţi s-a 
poruncit, o nepriceputule, să hrăneşti săracii prin munca ta iar nu să bei sângele celorlalţi prin 
intermediul cămătăriei; să slujeşti altora iar nu să stăpâneşti peste ceilalţi. Pentru ce ascuţi 
cuţitul pe inima ta? Hristos Domnul a iubit până la sfârşit sărăcia cruntă astfel încât nu a avut 
unde să-Şi plece sfântul Său cap. Tu însă, blestemăţiile, nu te temi să-i chinui necontenit prin 
camătă dăunătoare, pe locuitorii cei sărmani. O, ce sălbăticie îngrozitoare! Nu te ruşinezi oare 

de însăşi viaţa Hristosului tău pe Care II slăveşti? Cum II înţelegi tu, suflete, pe Hristos? 
Gândeşti oare că El nu este atent la acest lucru şi că nu va cere răspuns la înfricoşătoarea 
judecată? Ingrozeşte-te de ameninţările Lui căci spune: „mustra-te-voi şi voi pune înaintea 
feţei tale păcatele tale" (Ps. 49, 22). Sau gândeşti că, prin puţinele tale bucăţi de pâine pe care 
le dai uneori săracilor ce se apropie de porţile tale, după moartea meritată pentru cruzimea ta 
te vei izbăvi de torturi şi chinuri în foc? Eşti nebun şi te amăgeşti; stai departe de drumul care 
îi duce pe cei drepţi în împărăţia cerească. Căci cămătarii nu moştenesc împărăţia cerească, 
spune dumnezeiescul Pavel - gura cea nemincinoasă ale lui Hristos (Ef 5, 5). Dacă nu te vei 
asemăna cu sârguinţă aceluia care a dat împătrit celui asuprit de el şi nu vei împărţi ca şi el 
jumătate din avutul tău săracilor, atunci nici în casa ta nu va fi Hristos - împăratul şi nu spera 
să auzi de la El: „Astăzi s-a făcut mântuire casei acesteia" (Luca 19, 9). Mila arătată săracilor 
şi dragostea, dintr-o inimă curată, către Domnul şi către toţi oamenii - iată tot ce cere de la noi 
Hristos Dumnezeu. Fără acestea, toate celelalte nu aduc foloase - nici înfrânarea la mâncare, 
nici nevoinţele lungi în rugăciune. Căci nu jertfă voiesc, ci milă - spune Domnul. Să te 
convingă exemplul „fecioarelor nebune" care nu aveau untdelemn în vasele lor. Ele nu au 
dobândit nici un folos din celelalte virtuţi ale lor ci au fost alungate din cămara cerească. 

Să-ţi aminteşti întotdeauna, suflete, de înfricoşătoarea judecată şi cum El, la vremea 
judecăţii, pentru fapte bune va împleti săracilor, ce vor sta atunci „de-a dreapta Lui", cununi şi 
le va dărui împărăţia nesfârşită şi viaţa şi slava cea cerească; iar pentru nemilostivire va 
cuvânta ameninţător celor ce vor sta „de-a stânga Lui": duceţi-vă de la Mine, blestemaţilor, în 
focul cel nestins. Despre toate celelalte fapte bune sau rele ale unora şi altora nu se pomeneşte 
pentru că ele nu merită nici laude nici mustrări. Insă, prin cuvintele de mai sus, este arătat clar 
că şi virtutea şi răul constau în aceea că ori îi miluieşti pe săracii care trăiesc în necazuri, ori îi 
dispreţuieşti. Astfel, nu te bucura nici de suspinul, nici de reaua suferinţă a săracilor căci 
răsplătitorul şi apărătorul lor este însuşi Cel de Sus. încetează, aşadar, să-i împovărezi pe cei 
săraci cu biruri şi dobânzi urâte de Dumnezeu. Căci „Pentru necazul săracilor şi suspinul 
mişeilor, acum Mă voi scula, zice Domnul" (Ps. 11, 5). Teme-te, nebunule, teme-te şi aruncă 
obiceiul tău cel nebunesc pe care l-ai dobândit de mult prin nesătula iubire de aur. Iubeşte-i cu 
toată convingerea pe săraci ca să atragi de sus nu mânia ci harul dumnezeiesc. Nu te asemăna 
trântorului care îşi umple întotdeauna pântecele prin munca altora; râvneşte la lucrul cel 
vrednic de laudă al albinei înţelepte ca să te arăţi atunci Judecătorului stând de-a dreapta Lui 
şi să te numeri cu aceia care L-au ospătat pe El, săracul de aici, cu orice milostenie dată 
săracilor iar nu cu aceia care au trecut fără milă pe lângă Dânsul. 

Poruncile lui Dumnezeu sunt asemănătoare cununii împletite din aur şi acoperite cu 
pietre preţioase; străduieşte-te să-I oferi tot ce ai împăratului tău ca să primeşti de sus harul iar 
nu mânia. Să săvârşeşti fără dorinţă de câştig această faptă, după cum e legea dată ţie de 
Legiuitorul tău, dacă doreşti, într-adevăr, să cunoşti acel ospăţ dumnezeiesc pe care l-ai 
pierdut ducându-te în mod nechibzuit la ţarină. Nu te lăsa ademenit de gândurile blestemate şi 
dăunătoare care te sfătuiesc că se cuvine să ai avuţie - aur şi averi - în cazul bătrâneţii adânci 
şi al bolilor grele care se întâmplă des. Ce fel de scuză este aceasta pentru tine, blestemăţiile, 
când renunţi la averile tale, ca şi cum ai face-o de dragul lui Dumnezeu, dar obţii altele? Tu 
cazi din nou în aceleaşi griji care îţi acoperă ochii minţii tale cu orice necuviinţă dăunătoare a 
trupului cu care, la fel ca şi cu mărăcinii sălbatici, se înăbuşă în mod jalnic tot ceea ce a fost 
semănat de sus în inima ta iar tu singur te arăţi în chip văzut ca un nelegiuit care clădeşte din 
nou ceea ce mai înainte a distrus. Astfel, te asemeni celui care fuge de fum şi ca un fără de 
minte fiind, cade chiar în foc. Să ştii că aceasta este plasa pescarului viclean care te prinde în 
mrejele grijilor, ca şi cum acestea ar fi îndreptăţite, prin ele îndepărtând cu viclenie gândul tău 
de la iubirea sfântă a lui Dumnezeu şi te leagă iarăşi de mărăcinii pe care tu i-ai părăsit când 
te-ai lepădat de viaţa aceasta. Nu te lega din nou, suflete, cu astfel de plase ca să nu fii aruncat 
din cămara cerească. Cum vei fi socotit purtătorul crucii sau cel ce s-a lepădat de sine şi a 
mers fără şovăire în urma lui Hristos, când tu eşti iarăşi cuprins de grijile păcătoase pentru aur 
şi averi? Este spus: „Nimeni punându-şi mâna sa pe plug" - plug este numită aici săvârşirea 

poruncilor evanghelice dumnezeieşti - şi se întoarce din nou la faptele rele ale vieţii acesteia, 
„ [nu] este îndreptat întru împărăţia lui Dumnezeu" (Luca 9, 62). Nu poţi, suflete, să slujeşti la 
doi Domni: „lui Dumnezeu şi lui mamona" (Mt. 6, 24), aşa cum nu se poate nici să priveşti cu 
un ochi spre pământ iar cu celălalt spre înaltul cerului; ci cu amândoi trebuie să priveşti ori în 
sus ori în jos. Dacă II iubeşti pe Hristos, să urăşti desăvârşit aurul deoarece sunt potrivnici 
unul altuia la fel ca şi viaţa cu moartea sau lumina cu întunericul. Ce au în comun Hristos şi 
aurul? Hristos împăratul vrea ca tu să locuieşti cu totul în El, să plângi şi să te căieşti 
întotdeauna, să nu te îngrijeşti deloc nici de hrană, nici de îmbrăcăminte ci, părăsind toate 
acestea, să mergi fără întoarcere pe urmele Lui ducând o singură avuţie - crucea omorârii de 
sine. Aceasta cere Hristos. Iar aurul care te înconjoară iarăşi din toate părţile cu griji 
dăunătoare, te prinde ca şarpele îngrozitor din cauza căruia, mintea se îndepărtează treptat de 
vederea cerească şi îngerească şi de voile dumnezeieşti. Căci trupul care se îngraşă încet-încet 
cu mâncăruri gustoase, se cufundă într-un somn adânc dând naştere deseori la murdarele 
dorinţe şi pângăriri trupeşti, ce păcat!, nu numai în somn ci şi în timpul trezviei. Ochii privesc 
dispreţuitor astfel încât inima se înalţă cu speranţe deşarte de bogăţie şi câştiguri şi el deja se 
consideră cineva măreţ iar nu ultimul dintre toţi, aşa ca mai înainte. De aceea fiecare lucru 
este îndreptat la el spre dobândirea laudelor pământeşti. Pentru aceea, ajungând la ceea ce şi-a 
dorit, dacă, în acelaşi timp, se arată în el o oarecare urmă de smerenie făţarnică, el o aruncă 
înapoi şi fără ruşine se arată mândria care se ascunsese mai înainte în el. El lasă în urmă 
învăţătura cea sfântă care îl condamnă şi îl pune pe robul cel mândru, ce se înfurie cu putere 
din dorinţa de a conduce şi a da ordine celor asemenea lui, la un loc cu necredincioşii şi cu 
neascultătorii. Acesta, în mândria lui, gândeşte că este pus să comande chiar legii iar nu să 
ţină cont de ea pentru cârmuirea dreaptă a supuşilor. Se mândreşte, încalcă legea, se mânie 
puternic, torturează, ia mită, mănâncă fără înfrânare, toată mintea lui e ocupată cu aur şi toată 
grija lui este cum să fie pe plac autorităţilor. Limba lui este obraznică, neavând frâiele sfinte 
ale tăcerii. Zice totul cu mânie şi supărare iar pe limba lui se învârt multe asemenea celor 
specifice oamenilor mârşavi şi desfrânaţilor ticăloşi. Mâna lui însă nu trândăveşte ci, înălţând 
sceptrul în sus, ameninţă cu mânie să-1 lovească în spate pe omul sărac; ochii minţii lui sunt 
acoperiţi de iubirea slavei deşarte şi de mândria îngrozitoare. Omorând bunătatea sufletească 
ce însufleţeşte mulţimea bogăţiilor duhovniceşti, se străduieşte să-şi împodobească 
întotdeauna aspectul exterior cu ţesături moi de mătase în diferite culori, cu aur, argint şi 
mărgăritare preţioase iar faţă de învăţătura dumnezeiască ce îi condamnă pe aceia care se 
îmbracă în haine moi, el, vipera cea surdă, îşi astupă urechile. Mâinile lui, uitând să se întindă 
să dea milostenii celor ce trăiesc în sărăcie cumplită, vai!, fără milă îi torturează cu biciul 
pentru datoriile cu dobânzi mari, pe care ei nu sunt în stare să le plătească sau îi lipseşte de 
libertate şi îi înrobeşte pentru totdeauna la el. Sau, luându-le proprietăţile, îi izgoneşte pe 
săraci cu mâinile goale din locuinţele lor. Având sate în stăpânire, el se înalţă cu putere în 
inima sa, dar ca să se îngrijească de locuitori ca de membrii săi de familie, după porunca 
Domnului, nu există la el ci, ca pe robii cumpăraţi, îi chinuie permanent prin munci grele. 
Dacă ei greşesc în ceva, imediat cu mânie le pune picioarele în lanţuri de fier. Fălindu-se cu 
puterea, se duce în prăpastia adâncă fără nici o teamă, asemenea calului furios care, scăpând 
din frâu, aruncă cu îndrăzneală din spinarea lui pe călăreţ şi se înfurie liber, zburdând încolo şi 
încoace, nechează şi se rostogoleşte vijelios până când se întâlneşte, săracul, cu fiarele 
carnivore şi este sfâşiat şi mâncat de ele. Aşa şi sufletul: mândrindu-se din cauza mulţimii 
averilor, puţin câte puţin scoate din inima lui frica de Dumnezeu şi pierzând-o, nu se păzeşte 
nici de minciună şi nici de hulă. Invidiază, se mânie, se laudă puternic şi se bucură foarte mult 
de dezbinări hrănindu-se, ca lipitoarea, cu sânge şi pândind întotdeauna păcatele altora iar pe 
ale sale niciodată nu le simte. L-au lăudat şi el s-a bucurat. Dacă însă nu i-au acordat atenţie, îl 
roade mânia de fiară şi îl acoperă o mare tristeţe. Sfânta Scriptură, care îi porunceşte să cheme 
la masa lui săracii, nu bogaţii, el o dispreţuieşte şi întotdeauna îi ospătează cu dărnicie pe cei 
bogaţi, se bucură împreună cu ei şi fără milă risipeşte cu ambele mâini bunurile săracilor 
pentru desfătările de tot felul ale inimii sale. întotdeauna se veseleşte prin toate mijloacele şi 

se îmbracă în haine scumpe iar celor care mor în chip jalnic de foame şi frig nu le acordă nici 
o atenţie. Se hrăneşte în fiecare zi din belşug, având o mulţime de servitori şi robi în 
apropiere. Şi ce mult vorbeşte! Tu dovedeşti prin faptele tale de zi cu zi că poruncile 
dumnezeieşti le socoteşti doar cuvinte pentru unii şi că monahismul îl consideri ca fiind doar 
o închistare în veşmânt negru. însă are dreptate Acela Care a spus; „după roadele lor îi veţi 
cunoaşte" căci îşi manifestă cu făţărnicie evlavia lor. De asemenea spune: „nu poate pom rău 
să facă roade bune. Au doară vor culege din spini struguri? sau din ciulini, smochini?" (Mt. 7, 
18;16). Astfel, pierzând frica de Dumnezeu şi pierind lumina care îi dezvăluia patimile 
sufleteşti, el urmăreşte cu agerime numai curăţia exterioară care nu are nici o însemnătate. Se 
străduieşte să-şi păstreze întotdeauna mâinile curate spălându-le cu săpun de murdăria 
exterioară dar de faptul că ele se murdăresc permanent prin cămătăria urâtă de Dumnezeu nu 
îi pasă deloc. Când se întâmplă să îi curgă sânge din gură consideră că este imposibil pentru el 
să se apropie de Sfintele Taine dar pentru faptul că limba lui se murdăreşte de nenumăratele 
vorbe murdare, urâte de Dumnezeu, nu se învinuieşte deloc. Când i se întâmplă în somn o 
pângărire fără voie, atunci socoteşte umilitor chiar să se atingă de haine dar cu cele ce au 
provocat-o, cu bucatele gustoase, băuturile şi somnul lung, se îmbuibă până la saturaţie, fără 
înfrânare. Se fereşte miercurea şi vinerea să guste vin şi untdelemn, respectând învăţăturile 
Sfinţilor Părinţi dar îi ameninţă fără să tremure pe oameni, jignindu-i prin defăimări şi 
cleveteli nemaiauzite. Cu limba îi ponegreşte în ascuns fără de milă dar în faţă le arată în mod 
făţarnic, prietenie. Din cauza satelor merge adesea la tribunale. Se sfădeşte puternic cu rivalii 
săi şi, neavând împotriva lor dovezi puternice însă dorind să-i acuze pe deplin, cere voie 
judecătorilor să-şi rezolve disputa pe câmpul de luptă cu arma. Şi atunci, deşi e poruncit să se 
împace imediat cu duşmanii săi şi să nu se mai împotrivească asupritorului ci să arunce totul 
la gunoi, el, pentru un petic mic de pământ şi adesea nu pentru al lui, se luptă cu rivalul său, 
vai!, cu arma fără să tremure deloc nici chiar în faţa lui Dumnezeu şi nici în faţa martorilor, 
adică a îngerilor înaintea cărora a ales viaţa fără câştig. Nu tremură şi nu se ruşinează de 
făgăduinţele lui prin care singur s-a afierosit lui Dumnezeu. După ce a păcătuit aşa de rău, el 
se gândeşte să ajungă desăvârşit însă acesta este semnul nebuniei definitive. Orice păcat este 
îngrozitor dar să te lauzi cu ceea ce reprezintă păcatul este dovada depravării celei mai adânci 
şi definitive. Fiind atât de netrebnic, o blestemăţiile, când îţi vei veni în fire şi vei vărsa 
lacrimi mântuitoare de pocăinţă? Cum vei sădi în inima ta frica de Dumnezeu şi pomenirea 
morţii şi a chinurilor iadului? Iar rugăciune curată când vei face, fiind puternic revoltat de 
pulberea care este mulţimea nenumărată a neliniştilor sufleteşti şi a grijilor lumeşti? Cum vei 
dobândi tu blândeţea, smerita înţelepciune şi tăcerea sfântă a inimii, când eşti adeseori atras în 
mod violent de înverşunarea şi certurile pentru pământuri - ba cu locuitorii înşişi, ba cu 
vecinii tăi? Şi dacă ţi se pare că ei te-au jignit cu ceva anume, atunci te străduieşti să-i 
necăjeşti ca pe nişte duşmani. Cum poţi să te aşezi să mori pentru aproapele tău, când tu 
întotdeauna îl chinui fără milă cu sarcini şi cămătărie? Fără dobândirea acestor virtuţi, vei fi 
condamnat pe vecii vecilor la întunericul cel sumbru şi vei fi predat chinurilor din cele mai de 
jos ale pământului, neprimind nici un folos nici de la rugăciunile dese şi lungi, nici de la 
veşmântul acela negru pe care îl porţi. Căci rugăciunea şi acest veşmânt negru sunt plăcute şi 
preţioase înaintea lui Dumnezeu atunci când împlineşti cu sârguinţă şi exactitate toate 
poruncile lui Dumnezeu şi nu după cum judeci tu ci după cum a poruncit şi a învăţat Domnul 
tău. El nu cere nimic altceva de la tine - nici rugăciuni lungi, nici înfrânare de la căsătorie ci 
numai împlinirea poruncilor. Căci doar de dragul împlinirii poruncilor au fost stabilite toate 
rugăciunile, posturile, privegherile, însingurările. De aceea să nu te lauzi cu nimic din acestea 
dacă dispreţuieşti împlinirea poruncilor. Străduieşte-te mai mult decât toate să împlineşti 
acestea care este preferată înaintea oricărei alte virtuţi. Căci Mântuitorul a spus: „De Mă 
iubeşte cineva pe Mine, cuvântul Meu va păzi; şi Tatăl Meu îl va iubi pe el" (Ioan 14, 23). Şi 
iarăşi zice: „Nu tot cel ce îmi zice Mie: Doamne! Doamne! Va intra întru împărăţia cerurilor, 
ci, cel face voia Tatălui Meu Care este în ceruri" (Mt. 7, 21). Tu, blestemăţiile, adăpându-te 
fără milă din sângele săracilor prin intermediul cămătăriei şi al altor fapte nedrepte, îţi procuri 

din belşug tot ce îţi place, când şi cum doreşti, cutreierând prin oraşe pe cai pursânge, cu o 
mulţime de servitori din care unii te urmează iar alţii aleargă înainte cu ţipătul şi cu biciul, 
gonind poporul care te înghesuie. Purtându-te astfel, gândeşti ca prin rugăciuni lungi şi 
veşminte negre Ii faci pe plac lui Hristos Care iubeşte mila mai mult decât jertfa şi condamnă 
pe oricine urăşte pe sărac? Cu adevărat te-ai lăsat puternic ademenit şi te-ai rătăcit de la calea 
cea dreaptă şi îţi clădeşti casa pe nisip, nu pe piatra tare care reprezintă împlinirea cu fapta a 
tuturor poruncilor Mântuitorului. Fereşte-te aşadar, să nu auzi şi tu, cel ce te-ai desfătat pe 
parcursul întregii vieţi: „ţi-ai primit răsplata în viaţa ta". Tu, blestemăţiile, te desfeţi, 
adunându-ţi prin cămătărie nedreaptă, ca jidovii, bogăţie, străduindu-te să ai întotdeauna 
magaziile pline de orice fel de alimente şi băuturi delicioase şi în fiecare an aduni, 
blestemăţiile, în satele tale stoguri mari şi dese, pe care, din dorinţa de câştiguri mari, le 
păstrezi în mod special pentru vreme de foamete; nu te temi deloc de ameninţările lui 
Dumnezeu prin care sunt puşi sub blestem aceia care îşi lasă semenii să moară de foame, 
păstrând grâul să-1 vândă la un preţ mai mare, conducându-se după dorinţa de câştiguri mari 
(Pilde 11,26). 

Fugi, suflete, de judecata celui ce a hotărât să-şi lărgească jitniţele ca să nu fii şi tu 
numit de Dumnezeu nebun, asemenea lui. Să urăşti asemănarea cu acel bogat care se hrănea 
întotdeauna cu bucate gustoase iar pe sărac 1-a chinuit. Urmează-1 cu toată inima pe înţeleptul 
Lazăr ca să te primească şi pe tine sânul sfânt al lui Avraam şi nu prăpastia focului care arde 
veşnic. Făgăduind Domnului tău la tunderea în monahism să împlineşti cu fapta toate sfintele 
Lui porunci, străduieşte-te din toate puterile să fii mai presus de toate grijile deşarte ale 
acestei vieţi, ascultând sentinţa lui Hristos împăratului tău care spune că, dacă nu dobândiţi 
virtuţi prin fapte demne de laudă mai mult decât cărturarii şi fariseii, nu veţi intra în împărăţia 
cerurilor (Mt. 5, 20). Dacă însă te vei arăta, blestemăţiile, în virtuţi nu mai presus de aceia ci 
mult mai rău, ce crezi că te va aştepta după aceea? Vai, ce ruşine şi ce nenorocire va fi atunci 
pentru tine? Căci este limpede că viaţa ta e mult mai rea decât a cărturarilor şi a fariseilor. 
Acel fariseu mândru nu era nici nedrept, nici prădător, ci dădea săracilor a zecea parte din 
veniturile lui; noi însă sugem întotdeauna, fără milă, sângele şi vlaga lor prin iubirea noastră 
de argint şi prin cămătărie. Astfel, încălcând noi legea mai rău decât fariseii, putem dobândi 
viaţa şi slava veşnică? Acestea, suflete, sunt speranţe copilăreşti şi neghioabe şi înşelăciunea 
învederată a vrăjmaşilor celor nevăzuţi. Nimeni nu poate să se elibereze de răul febrei dacă nu 
se supune prescripţiilor doctorului înţelept. De asemenea şi cârmaciul, trăind în sărăcie pe 
mare, nu poate să îndrepte spre port corabia sa fără vânturi prielnice. Tot astfel şi sufletul: 
dacă nu spală toate murdăriile lui prin toate poruncile dumnezeieşti, nu poate să ajungă cu 
bine la portul sigur pentru că nu are harul Sfântului Duh să îl conducă. 

Iată, iubitul meu suflet, că nouă ne este promis cerul întins de sus unde este prăznuirea 
şi dulcea şi sfânta cântare a întâilor născuţi 1 şi cetele îngerilor care radiază de lumină precum 
şi însuşi tainicul Mire ceresc. Acestea toate însă numai dacă dobândim veşmântul cuvenit 
pentru acestea care e împletit din virtuţi şi nevoinţe plăcute lui Dumnezeu. 

Pământul, deschizându-şi larg gura sa, ne arată fundul întunecat al iadului şi ameninţă 
cu focul cel nestins al gheenei dacă nu ne trăim viaţa după regulile evlaviei. Să ne temem de 
ceea ce se află în jos şi să mergem cu picior neşovăielnic, implorând întotdeauna cele de sus 
până când ne vom ridica acolo. Iată masa 2 cu trei cuţite 3 şi complet rotundă şi pe ea potirul cel 



1 Sfânta Scriptura numeşte întâi născuţi pe toţi sfinţii în general, pe aleşii cei plăcuţi lui Dumnezeu, fiind în acord 
cu obiceiul nostru deoarece şi la noi, fiul întâi născut are prioritate înaintea celorlalţi fraţi. Explicaţia Cuviosului 
Maxim 

2 Prin masă să înţelegi toată taina credinţei. 

Nota traducătorului: în ediţia academică, după care este făcută prezenta traducere, există următorul 
adaos: „Cum este acest loc, aşa sunt în acel manuscris, după care s-a tipărit cuvântul acesta, toate locurile 
următoare explicate: tipărite între paranteze. Tot aşa s-au şi tipărit. însă, în alte manuscrise, ele sunt scrise pe 
laterală în faţa cuvintelor explicate-aşa cum şi trebuie". - în această traducere, toate informaţiile asemănătoare, 
pentru o citire mai bună, se află între paranteze. 

de aur 4 , plin de nectarul ceresc 5 . Dacă doreşti, suflete, să te saturi de acesta şi să te desfeţi cu 
harul dumnezeiesc, atunci întăreşte cu putere în inima ta cele trei virtuţi corespunzătoare care 
susţin masa. Fiecare dintre ele îşi pune nădejdea sigură în celelalte astfel încât, dacă părăseşti 
una, toate celelalte sunt nefolositoare. Străduieşte-te, aşadar, cu cea mai caldă dorinţă, să o 
dobândeşti pe cea mai mare dintre ele 6 . Căci fără ea, toate celelalte sunt nefolositoare: şi 
doborârea celor mai înalţi munţi şi cunoaşterea limbilor omeneşti şi îngereşti şi dărnicia către 
săraci şi arderea trupului. Pe ea să o doreşti sincer. 

Tu să te lepezi complet de tine şi să te numeşti străin pentru toată această viaţă deşartă 
şi de aceea să nu te desfeţi nici cu mâncarea gustoasă, nici cu slava, nici cu bogăţia, nici cu 
prietenia celor vestiţi. Cine renunţă dintr-o dată la toate acestea printr-o viaţă fără câştig, prin 
lacrimi, tăcere, rugăciuni, privegheri şi exerciţiul citirii cărţilor, hrănindu-se raţional cu 
bunătatea dumnezeiască, acela se bucură, fiind întotdeauna plin de veselie dumnezeiască. 

Iată în ce constă viaţa celor cuvioşi şi feciorelnici! Iată bogăţia lor! Iată slava lor 
nemincinoasă şi bucuria! In aceasta constă răsplata însutită promisă lor: într-o logodnă mai 
înainte făcută cu bunurile viitoare iar nu în faptul de a obţine din nou câştigul averilor 
trecătoare, aşa cum în mod fals gândesc slujitorii şi iubitorii aurului. Domnul a spus: „Nu 
puteţi să slujiţi lui Dumnezeu şi lui mamona". Şi nimeni nu poate să slujească la doi domni. 
Dacă cineva doreşte să se sature atunci de ospăţul dumnezeiesc împreună cu cei cuvioşi, fiind 
chemat să nu refuze ca un nebun din cauza ţarinei, nici din cauza perechii de boi, nici pentru 
motivul căsătoriei cu o femeie (Luca 14, 18-20). Dacă refuză pentru unul din aceste motive, 
atunci un asemenea om să ştie precis că el e lipsit de cina dumnezeiască, martor al acestui 
lucru fiind Acela Care a adeverit căderea prin jurământ. 

De aceea, fugi de adunarea celor cu înţelepciune lumească; să iubeşti tăcerea 
permanentă care te uneşte în mod plăcut cu Dumnezeu. Bucură-te când eşti supus necinstei; 
rabdă ponegrirea bărbăteşte, răsplătindu-le cu rugăciuni tuturor celor care te supără. Poartă-te 
aşa încât nimeni să nu pară înaintea oamenilor nebun ci plăcut Lui Dumnezeu, având ca 
tezaur în inima sa înţelepciunea. Pentru acest lucru să dobândeşti smerita înţelepciune care 
este comoara cea tare a virtuţilor ce nu poate fi furată. Să nu o dobândeşti pe aceea care, de 
obicei, se manifestă în chip fals prin plecăciuni adânci, vorbă liniştită, îmbrăcăminte din 
pânză de casă vopsită şi prin înfăţişarea exterioară a trupului plăcut şi slugarnic sau prin 
lipsuri, fără nimic frumos în interior, de care să se bucure împăratul şi anume: să fie ascunsă 
în inimă frica de Dumnezeu, să verse neîncetat lacrimi calde, să se osândească singur pe sine 
întotdeauna în toate şi să se socotească pământ secat şi cenuşă. îndreptarea lui să se arate 
întotdeauna Celui Care Singur vede în ascuns iar greşelile sale să le dezvăluie fără de ruşine 
înaintea oamenilor şi orice mustrare din partea acestora să o prefacă în laudă. Să socotească 
întotdeauna umilitor umbletul prin oraşe, să se bucure de pustiurile fără margini. Să îi urască 
întotdeauna numai pe diavolii ticăloşi iar de toţi credincioşii să se bucure. Cu acest zefir 7 care 
pluteşte liniştit, umflă-ţi velele tale, săvârşind cu putere minunata plutire călugărească. Cu 
adierea liniştită care conduce spre port, se aseamănă un lucru foarte preţios: smerita 
înţelepciune. Fiind îndrumat cu atenţie de ea, vei scăpa de plasele vrăjmaşului. Cu ajutorul 
Sfântului Duh dobândind, asemenea porumbiţei, „aripi argintate" în minte şi „spatele ca 
aurul" (Ps. 67, 14), cu veselie îţi vei lua zborul de la pământ către locaşurile cereşti. 

3 Aşa cum e confirmată de Sfânta Treime şi îndreptată de cele trei virtuţi: de credinţă, nădejde şi dragoste. 

4 Prin potirul de aur să înţelegi darurile Sfântului Duh. 

5 Cel ce dă băutura nemuririi. 

6 Să înţelegi dragostea. 

7 Zefirul este un vânt de vară, linişti şi lin, foarte prielnic pentru navigarea corăbiilor. El împinge repede corabia 
înainte fără agitaţie deosebită. Bate din partea de sud-vest iar la anumite popoare el este numit „trecătorul". O 
altă tâlcuire. Zefirul este un vânt de vară ce bate din vest şi care mişcă corabia liniştii şi lin, fără agitaţie 
deosebită. Cu zefirul se aseamănă sfânta smerenie care întăreşte toate virtuţile călugărului şi îl duce usor-uşor 
înainte către portul neclintit al vieţii veşnice. 

Şi astfel, dacă într-adevăr doreşti să dobândeşti cele spuse iar nu numai să vorbeşti 
despre aceasta inutil, numai cu cuvinte, atunci străduieşte-te să împlineşti cu fapta exact ceea 
ce înveţi pentru a ţi se porunci să intri în împărăţia cerească. 
Următorul lucru este spus de către autorul acestui cuvânt 

Dacă cineva este dedicat în lăuntrul lui sincer, nu făţarnic, buneicredinţe şi curăţeniei; 
dacă cineva este lipsit de reacredinţă, de orice făţărnicie, de slavă deşartă şi înjurături şi 
doreşte permanent să se apropie de Hristos, mai presus de Care nu există nimic din tot ce e 
slăvit pe pământ şi în cer, acela să mă primească cu bucurie şi să scrie în mintea lui această 
învăţătură proastă şi aceste vorbe neiscusite care însă nu sunt pline de cuget rău. Cel înţelept 
trebuie să aibă o dorinţă foarte mare pentru ele dacă doreşte să aibă întotdeauna folos din cele 
scrise care se află în gândurile lui şi să nu asculte numai cu urechile. Drept creşte chiparosul, 
întinzându-se mult în înălţime, însă numai ochilor pricinuieşte plăcere. Smochinul chiar de jos 
este înconjurat de ramuri noduroase, însă prin roadele sale dulci ca mierea încântă gâtlejul. 



CUVÂNTUL II 

Convorbirea sufletului cu mintea, cu întrebări şi răspunsuri, despre locul unde se nasc 
în noi patimile; tot aici şi despre Voia lui Dumnezeu şi împotriva astrologilor. 

Sufletul. Draga mea minte! Port astăzi cu tine discuţia obişnuită. Nu puţină uimire mă 
umple de modul în care tu eşti pusă de Creator, ca şi cum ai fi pusă de un anumit stăpân şi de 
cum întreţii toate forţele mele vitale şi toate părţile trupului, fără excepţie, ca un împărat, care 
stăpâneşte un oraş puternic sau ca un cârmaci iscusit conduci tot trupul prin lucrările tale 
intelectuale cele mai pricepute. Precum un călăreţ, care, fiind aruncat de calul furios, pierde 
biruinţa, deseori chiar şi viaţa, aşa şi tu, fiind adesea cuprinsă de o anumită patimă întunecată 
- sau de invidia dăunătoare, sau de mânie, sau de tristeţe - intri imediat într-o tulburare 
puternică şi te mâhneşti îngrozitor şi atunci toate judecăţile şi cuvintele tale devin 
necuviincioase şi, ca să spun mai pe scurt, nu mai recunoşti atunci pe nimeni, nici pe rude, 
nici pe cei mai dragi prieteni ai tăi. Să-ţi spun mai mult? Atunci tu vei răspândi hula nelegiuită 
la adresa Celui, Care este Singur Bun. Spune, te rog: de ce se întâmplă acest lucru cu noi - cu 
mine şi cu tine? Doresc cu putere, draga mea, să aflu aceasta de la tine. 

Mintea. Tu, suflete, doreşti cu râvnă să afli de la mine un lucru foarte neclar şi de 
neînţeles pentru raţiune. De aceea eu aş prefera cu mare încântare tăcerea desăvârşită dacă nu 
m-aş ruşina de dumnezeiescul propovăduitor, care cere să fim pregătiţi întotdeauna pentru a 
da răspuns oricui ne cere socoteală despre nădejdea noastră (I Petru 3, 15). Astfel, cât pot, cu 
ajutor de sus, îţi voi spune puţin despre ceea ce ai întrebat. 

îngrozitoare, foarte îngrozitoare boală este, suflete, iubirea de sine. Acest obicei rău, 
pentru că se întăreşte vreme îndelungată în sufletele noastre, are nevoie de nevoinţe şi eforturi 
mari până când va fi alungat din noi. Cândva a existat o perioadă când eu şi tu eram liberi de 
aceste patimi şi aveam o viaţă pe deplin liniştită şi netulburată, săturându-ne cu gândurile 
înalte şi curate ale dorinţelor dumnezeieşti, când nu ne frământam nici pentru slava deşartă, 
nici cu vreo ceartă, nici cu invidia, nici cu mândria ci năzuiam mereu la înţelepciunea simplă 
şi blajină fiind încurajaţi de dorinţa binelui desăvârşit. Creatorul nostru, suflete, este simplu şi 
nu este părtaş la nici un fel de rău şi de viclenie. Acesta este singurul bine, singura 
înţelepciune şi singurul adevăr. El este milostiv, darnic, cu totul sfânt şi drept. Din El se 
revarsă din belşug orice sfinţenie, orice bunătate şi toate darurile duhovniceşti. Dorind El să-1 
ridice la această desăvârşire şi pe cel pe care 1-a creat la început după chipul Său cel 
dumnezeiesc, preabunul i-a dat o poruncă dumnezeiască prin care, dacă ar fi împlinit-o până 
la sfârşit fără de sminteală, ar fi fost într-adevăr fericit şi s-ar fi desfătat întotdeauna curat şi 

fără de patimi în împreună-vorbirea cu însuşi Dumnezeu. Căci prin acea suflare 
dumnezeiască. El a pus în om toate acele virtuţi preţioase care se află şi în fiinţa 
dumnezeiască şi atotsfântă. Ele sunt: bunătatea, milostivirea, blândeţea, adevărul, dragostea şi 
cele asemănătoare cu ele. Cu toate acestea, nu i-a dat dintr-o dată şi desăvârşirea pentru ca, pe 
de o parte, să nu se înalţe cu mulţimea darurilor şi să nu fie lipsit definitiv de iubirea 
dumnezeiască iar pe de altă parte, fiind încurajat de dorinţa binelui desăvârşit şi curat, el să 
năzuiască mereu mai mult spre dobândirea lui. Mă obligă să înţeleg aşa acea împrejurare în 
care el nu a putut să se înfrâneze mult timp de la încălcarea poruncii lui Dumnezeu. Dacă el ar 
fi avut o credinţă neclintită, atunci ar fi avut şi o reuşită sigură căci din credinţă se naşte 
înţelegerea după cum spune clar cugetarea înţeleaptă a Scripturii: „dacă nu credeţi, nu veţi 
înţelege". Astfel, cauza căderii lui Adam a fost nedesăvârşirea credinţei şi a iubirii faţă de 
Creator. E satisfăcută acum, suflete, dorinţa ta sau nădăjduieşti să ţi se spună mult mai mult 
despre aceasta? 

Sufletul. Dacă nu este un efort deosebit pentru tine, atunci te rog să spui mai clar. De 
asemenea să spui şi despre modul în care se poate dobândi blândeţea. 

Mintea. Cu bucurie îndeplinesc pentru tine şi acest lucru dacă harul lui Dumnezeu îmi 
va da de sus cuvântul înţelepciunii. Aşa cum am spus mai sus, cauza căderii noastre a fost 
slăbiciunea credinţei noastre pe care o urmează neapărat necunoaşterea binelui desăvârşit. 
Aceasta la rândul lui, provoacă întunecarea ochilor noştri intelectuali şi ne face asemănători 
suflete, vai!, cu vitele cele fără de minte aşa cum spune şi psalmistul insuflat de Dumnezeu - 
căci el a cântat despre acestea într-un mod deosebit şi clar: „Omul în cinste fiind n-a priceput; 
alăturatu-s-a cu dobitoacele cele fără de minte şi s-a asemănat lor" (Ps. 48, 21). Protopărinţii 
noştri, din cauza nedesăvârşirii minţii, nu au înţeles vicleşugul şarpelui duşmănos şi, 
asemenea peştelui care înghite undiţa, au primit sfatul lui şi fără înfrânare au gustat din rodul 
pomului interzis. De aceea, prin dreapta judecată a lui Dumnezeu, au pierdut fericirea şi 
şederea dumnezeiască în rai. Fiind lipsiţi de luminarea dumnezeiască cea de dinainte şi supuşi 
imediat morţii lăuntrice, ei au primit în primul rând în ei două boli sufleteşti foarte rele: 
uitarea şi necunoştinţa. Din cauza acestora, au fost puternic vătămaţi ochii minţii, ei devenind 
astfel împreună locuitori cu diversele patimi. 

Din cauza uitării, au pierdut pentru totdeauna din memorie acea slavă dumnezeiască 
de care, vai!, fără de minte s-au lipsit dorind cu tot sufletul această slavă vătămătoare care 
domneşte pe pământ. Noi, ajungând la ea, ne mândrim cu putere şi ne preaslăvim ca cedrii 
Libanului. Dacă însă o pierdem, ne umplem cu totul de tristeţea inimii şi de săgeţile invidiei 
dăunătoare. Căci nu putem răbda atunci când vedem că suntem nerespectaţi iar alţii sunt 
învredniciţi de laude mari. Din cauza acestui lucru ne predăm mâniei: pentru că ne 
considerăm mai mult decât toţi vrednici de cinste. Dacă ne-am aminti că noi toţi suferim, 
totuşi, din cauza necunoştinţei şi uitării, atunci în fiecare caz am fi mai blânzi şi nu ne-am 
arunca, suflete, unul asupra altuia asemenea fiarelor sălbatice. Astfel, din cauza uitării se nasc 
slava deşartă şi mânia, invidia dezastruoasă şi mândria iar din acestea se naşte majoritatea 
patimilor celor mai rele care, asemenea fiarelor sălbatice, se aruncă asupra noastră, ne 
necăjesc puternic, ne înşală şi ne tulbură, băgându-ne cu forţa în nenumărate nenorociri. 
Necunoaşterea binelui desăvârşit este un rod rău. Rădăcina tuturor relelor sunt iubirea de 
argint şi dobânzile care provin din ea, faptul de a cere camătă fără milă şi de a răpi fără ruşine 
bunul străin, de a se dedica sălbăticiilor murdare ale trupului şi de a nu se cunoaşte pe sine şi 
de a nu avea niciodată amintirea morţii. Iar mai presus de orice rău este acela de a nu se teme 
deloc de Dumnezeu şi de a nu se cutremura de înfricoşătoarea judecată viitoare ci a trăi 
întotdeauna asemenea animalelor necuvântătoare în satisfacerea pântecelui nesătul şi a 
dorinţelor trupeşti considerând că aceste desfătări trupeşti sunt binele desăvârşit. De aici 
pleacă războaiele şi luptele şi captivitatea şi atacurile războinicilor pe tot pământul şi pe mare. 
întocmai ca un om care are patima beţiei şi, fiind copleşit puternic de vin, necinsteşte totul şi 
vorbeşte necuviincios iar pe cei cinstiţi şi cu bunăcuviinţă îi consideră necinstiţi şi 
necuviincioşi şi în nimic nu are judecată sănătoasă, aşa sunt şi eu împreună cu tine: fiind 

întunecaţi în gânduri cu necunoştinţa binelui adevărat, devenim uşor jertfa furtunilor patimilor 
dăunătoare: ba ieşindu-ne din fire prin înverşunare şi mânie, ba slăbind din cauza invidiei, ba 
împlinind cu totul dorinţele trupeşti până acolo încât ne lepădăm de însăşi viaţa noastră... Şi 
ce multe sunt de spus! Asemenea corăbiei care şi-a pierdut catargul, parâmele, velele şi chiar 
şi cârma şi e purtată de vânt încolo şi încoace fiind lovită permanent cu putere de valurile 
uriaşe sau, lovindu-se de piatră, este împrăştiată de valuri şi cade în adânc, aşa şi noi, suflete, 
suntem permanent supuşi atacului patimilor dăunătoare căci am omorât fără minte frumuseţea 
noastră de dinainte, ascultând de vicleşugul linguşitor al şarpelui. De atunci noi am murit cu 
moartea cea lăuntrică cu care ne-a pedepsit Domnul pentru încălcarea poruncilor Lui iar viaţa, 
care presupune nepătimire şi iluminare dumnezeiască, s-a dus departe de la noi. 

Supunându-ne duşmanului neîmpăcat al neamului omenesc, acesta ne-a învăţat orice 
rău şi orice fărădelege, silindu-se, ca un luptător împotriva lui Dumnezeu, să ne înstrăineze 
complet de credinţa şi iubirea faţă de Creator. El, ticălosul, în locul slujirii Celui Singur 
necreat şi Dumnezeului fără de început Care este întreit în Persoane şi Unul în fiinţă, a pus 
slujirea faţă de mulţimea nenumărată a dumnezeilor mincinoşi. In locul voinţei libere date 
nouă prin care, în fond, ne deosebim de fiinţa celor necuvântătoare şi, pe cât e posibil 
neputincioasei fiinţe omeneşti, ne asemuim Aceluia Care ne-a creat după chipul Său, 
vrăjmaşul ne-a supus credinţei false în acţiunea pe care o are asupra noastră cursul stelelor, 
încredinţându-ne că de aici vine influenţa asupra voinţei noastre în alegerea binelui şi răului 
astfel încât noi nu putem să facem sau să dorim ceva împotriva a ceea ce ne este hotărât de 
ursita cursului nemincinos al stelelor. De asemenea, ne încredinţează că de cercul mişcării 
stelelor depinde şi fericirea şi tot ce ne preocupă pe noi. In acest fel, el a născocit pentru cei ce 
i se supun fără minte trei rele şi nenorociri: în primul rând, pe Dătătorul tuturor bunurilor, Cel 
singur bun şi drept după fiinţă Care, ba prin făgăduinţa binelui dumnezeiesc, ba prin 
ameninţarea chinurilor groaznice şi nesfârşite, ne îndepărtează de orice rău şi ne încurajează 
spre viaţa virtuoasă şi plăcută lui Dumnezeu, el, ticălosul, fără ruşine se străduieşte să-L arate 
ca fiind vinovat pentru orice rău faţă de oameni, ca Cel ce i-a supus prin forţă, influenţei 
stelelor. In al doilea rând, îndepărtează de la sine încercarea de a fi numit de toţi oamenii 
singurul vinovat al oricărui rău iar în al treilea rând, pe cei ce s-au supus fără minte acestei 
învăţături necinstite şi dăunătoare de suflet, el îi menţine întotdeauna în săvârşirea 
fărădelegilor deoarece ei sunt încredinţaţi că sunt încătuşaţi cu putere de influenţele stelelor. 
Mi s-a întâmplat să aud de la mulţi că, atunci când sunt descoperiţi într-o anumită fărădelege, 
ei spun că nu se pot despărţi în nici un chip de acest lucru deoarece stelele, sub influenţa 
cărora se află ei, îi atrag cu putere către acel lucru împotriva voinţei lor şi îi leagă straşnic de 
această patimă. 

Mai rău decât aceasta, cine ar putea să născocească ceva anume ca să aducă hulă 
Adevărului Dumnezeiesc? Dacă El prin poruncile Sale ne interzice cu asprime să dorim 
femeie străină sau să nedreptăţim iar apoi prin forţa cea tare a influenţei stelelor ne sileşte 
către orice fărădelege şi orice rău, atunci în ce fel Se poate numi drept dacă rânduieşte pentru 
noi ceea ce e complet imposibil? Căci cine dintre toţi cei cu trup poate sta întotdeauna 
împotriva celor trei luptători puternici potrivnici lui, adică împotriva demonilor, împotriva 
stelelor şi împotriva atacului neîncetat al patimilor firii care se năpustesc întotdeauna asupra 
noastră? Se pare că El a supărat puternic neamul omenesc atunci când le-a dat cetelor de sus, 
adică îngerilor, împărăţia Lui gratuit iar nouă ne-a pus potrivnici pe diavoli, pe stele şi pe 
planete care ne interzic cu forţa să intrăm în ea. De asemenea: în ce mod se arată adevărat 
cuvântul dumnezeiesc care spune: „Iată dau vouă stăpânire să călcaţi peste şerpi şi peste 
scorpii şi peste toată puterea vrăjmaşului" (Luca 10, 19) - dacă prin influenţa stelelor noi 
suntem atraşi spre patimi rele? Spunându-ne despre şerpii veninoşi, El ne-a învăţat clar că nu 
prin influenţa stelelor suntem atraşi spre faptele rele ci prin diavolii cei ticăloşi din cauza 
cărora noi, suflete, încă de la început, am suferit căderea vrednică de plâns, aşa cum 
mărturiseşte limpede, marele şi prealuminosul soare, înţeleptul lui Dumnezeu, Pavel care 
spune că celor credincioşi le este pregătită „lupta nu împotriva trupului şi a sângelui", adică 

nu împotriva firii neputincioase a omului, ci împotriva „împotriva începătorilor şi a domniilor 
şi a stăpânitorilor întunericului veacului acestuia", împotriva celor vicleni cu duhul, care 
născocesc toate relele (Ef 6, 12). Cu puterea lor, au săvârşit în trecut pe tot pământul 
răzvrătiri diabolice şi închinarea la idoli care reiese de aici. Reprezentanţilor vrăjilor drăceşti 
şi astrologice, le-au acordat atenţie şi retorii şi filosofii şi împăraţii puternici. Ucenicii lor sunt 
toţi vrăjitorii şi cititorii în stele şi cei ce stabilesc soarta omului în funcţie de naşterea sub 
influenţa unei stele sau a alteia care, după asemănarea şarpelui, revarsă în sufletele omeneşti 
iadul răutăţii lor şi vraja astrologiei. Peste ei toţi, în general, noi primim putere, dacă slujim cu 
bună credinţă Creatorului tuturor, împăratului şi Dumnezeului nostru, săvârşind întotdeauna 
cu fapta toate sfintele Lui porunci. Dacă le încălcăm, atunci cădem în necazuri nenumărate. 
Toate aceste lucruri ni se întâmplă datorită voii lui Dumnezeu şi nu datorită lucrării norocului 
orb şi nici datorită influenţei stelelor, aşa cum explică în mod fals nebunia astrologică. 

Stelele sunt puse nu să domnească peste noi, suflete, ci ele sunt rânduite pentru a 
alunga cu lumina lor întunericul nopţii. Sunt puse, de asemenea, pentru a le arăta celor ce 
navighează pe mare, drumul plutirii neprimejdioase iar celor ce lucrează pământul, vremea în 
care trebuie să-1 are. Dacă prin influenţa puternică a stelelor, unii sunt iubitori de virtuţi iar 
alţii sunt următori răului - ştiind că începutul oricărui bine este credinţa în adevăratul 
Dumnezeu iar răul cel mai mare dintre rele este necredinţa - atunci de nici o osândă nu vor 
avea parte cei care II necinstesc pe Dumnezeu iar cei care II cinstesc cu evlavie, nu vor primi 
de la El nici o răsplată şi nici un har. Căci nici unii şi nici alţii nu sunt liberi, ci sunt sub 
influenţa forţată a stelelor după care unii sunt atraşi spre credinţă, iar alţii spre necredinţă. Ce 
înţeles va avea după acestea cugetarea dumnezeiască: „Şi vor merge aceştia în muncă veşnică 
iar drepţii în viaţa veşnică" (Mt. 25, 46). Unii vor merge la viaţa veşnică iar alţii în chinurile 
focului din cele mai de jos ale pământului. Căci ceea ce se face împotriva voinţei, nu merită 
nici răsplată nici pedeapsă chiar de va fi bine sau rău, aşa după cum cuvântează cinstitul şi 
dumnezeiescul Ioan Damaschin care spune: grecii gândesc că tot ce ne priveşte pe noi 
depinde de influenţa acestor stele, a soarelui şi a lunii, a răsăritului şi a apusului. Pe acestea se 
sprijină ştiinţa astrologică. Insă noi suntem convinşi că ele slujesc prevestirii ploii sau secetei, 
frigului şi căldurii, uscăciunii şi vânturilor şi celor asemenea cu ele dar ca îndrumător al 
faptelor noastre, nicidecum nu pot să slujească. Căci noi suntem făcuţi de Creator cu voinţă 
liberă şi stăpâni pe faptele noastre. Dacă facem totul sub influenţa stelelor, atunci facem din 
constrângere ceea ce facem. Iar ceea ce se face din constrângere nu se numeşte nici bine, nici 
rău. Dacă nu facem nici bine, nici rău, atunci nu merităm nici laude, nici răsplată, nici 
mustrări, nici chinuri. Astfel, Dumnezeu pare a fi nedrept deoarece dă prin acţiunea stelelor 
unora bunăstare iar altora nefericire. Dacă totul merge şi se petrece în sărăcie, atunci 
Dumnezeu nu îndrumă pământul şi nu are nici un fel de intenţie cu privire la creaţia Lui. Cum 
vor fi adevărate cuvintele proorociţei Ana care spune că: „Domnul omoară şi face viu, 
pogoară în iad şi ridică. Domnul face sărac şi îmbogăţeşte, smereşte şi înalţă. Ridică de la 
pământ pe cel lipsit şi din gunoi scoală pe cel sărac"( I Regi 2, 6-7), dacă prin acţiunea 
norocului orb şi prin cercul mişcării stelelor, unii se înalţă de pe pământ iar alţii se duc în 
pământ? Dacă sunt adevărate cuvintele proorociţei Ana, atunci credinţa în fericire şi nefericire 
este o minciună, e o născocire a necredincioşilor şi nu o învăţătură a sfinţilor. De aceea noi, ca 
nişte credincioşi adevăraţi, trebuie să ne organizăm viaţa şi să o înfrumuseţăm cu obiceiuri 
demne de laudă şi cu învăţătura binecredincioasă. Dacă viaţa aceasta este un sat iar familiile 
cele bune sunt fiii împăratului ceresc şi familiile cele rele sunt pleava, adică săvârşitorii 
oricărei fărădelegi, atunci din aceste cuvinte dumnezeieşti reiese că nu prin forţa mişcării 
stelelor unii sunt iubitori de virtuţi iar alţii sunt dedicaţi răului, ci acest lucru depinde de faptul 
că unii, supunându-se lui Dumnezeu, sunt buni iar alţii, urmând diavolului urzitor de rele, fac 
fapte rele. 

Nu vom căuta ceva mai bun decât încredinţările spuse căci nu există nimeni mai 
înţelept decât Dumnezeu. Dacă Dumnezeu 1-a creat pe om după chipul Său şi după 
asemănare, adică liber şi propriul său stăpân, ca să năzuiască după voia proprie să se înalţe 

către locaşul dumnezeiesc, apoi, ca şi cum s-ar fi căit, 1-a supus influenţei puternice a cursului 
stelelor şi astfel, ca pe un rob netrebnic îl trimite spre patimile neruşinate şi pentru aceasta 
iarăşi se mânie puternic pe noi, deoarece le împlinim, atunci se pare că El nu e de acord cu 
Sine însuşi deoarece El este izvorul oricărei înţelepciuni. Aşadar, nici cercul norocului orb şi 
nici stelele ci însuşi preabunul şi Singurul drept, care împărăteşte peste toţi prin străvederea 
dumnezeiască a Lui şi Care vede tot ce ne interesează pe noi cu înţelepciune şi cu dreptate, 
rânduieşte şi conduce aşa cum este mai folositor pentru noi: „Eu voi ucide şi voi face viu." 
(Deut. 32, 39) spune împăratul tuturor. „Toată darea cea bună şi tot darul desăvârşit de sus 
este, pogorându-se de la Părintele luminilor" (Iac. 1, 17) şi de la Fiul Său cel fără de început şi 
de la Sfântul Duh, prin care totul este condus în chip minunat. Vinovatul oricărui rău este şi 
diavolul dar şi noi care, fără minte, ne supunem lui. Fiind plin de invidie şi de toate relele, 
răsturnat din cer datorită mândriei sale, el nu poate să îndure când vede că noi suntem 
predispuşi la pace între noi ci, ca un câine turbat, pe oricine ar întâlni l-ar muşca, înfuriindu-se 
la fel pe toţi. Acest ticălos, fiind doborât din înălţime şi supus necinstei extrem de mari, 
vâzându-1 pe omul care mai înainte i-a fost supus şi care s-a umilit prin orice faptă necurată 
iar acum îl preaslăveşte pe Dumnezeul Cel de sus în persoana lui Iisus Hristos, se rupe în 
bucăţi din cauza invidiei, turbează şi scrâşneşte permanent din dinţi. Ca o fiară sălbatică, el 
întotdeauna în taină, prin gânduri, latră asupra noastră, născocind orice cursă şi se străduieşte, 
ticălosul, să ne împiedice să intrăm pe drumul care duce către viaţa fără patimi şi 
neîmbătrânitoare. Pentru cel ce invidiază şi face rău, de obicei, constituie o bucurie şi o 
desfătare să îi vadă prăpădiţi pe toţi cei pe care îi urăşte. De aceea, el ne luptă mereu prin 
gânduri urâte, prin invidie şi prin mândrie. El este învăţătorul hoţiei şi al uciderii, el însuşi 
este începătorul oricărei minciuni şi linguşiri, el convinge [pe jefuitori] să sape mormintele 
morţilor şi să le fure fără frică hainele de pe trupurile care miros urât. însă pentru ce te 
plictisesc cu vorba lungă? El este născocitorul oricărui rău şi nenumăratelor răutăţi cu care a 
umplut toată lumea pentru că ne invidiază din cauza harului dumnezeiesc dăruit nouă de sus. 
Fiind puternic supăraţi permanent de asemenea patimi atât de rele, ca fiarele sălbatice, ce e de 
mirare, o suflete, dacă noi ne abatem des de la obiceiul cel bun şi de la traiul moral? Doar 
nimeni nu se miră de faptul că marea se agită des din cauza bătăii puternice a vânturilor. Şi eu 
cu tine nu ne deosebim cu nimic de suprafaţa mării agitate de toate vânturile. Iată că deja ai 
primit din plin, suflete, ceea ce ţi-ai dorit, după cum am crezut eu de cuviinţă că trebuie să-ţi 
prezint toate acestea, deşi pe scurt. Acum să asculţi şi despre modul în care se poate dobândi 
blândeţea, deoarece m-ai rugat mai înainte. 

„începătura înţelepciunii este frica Domnului" (Ps. 110, 9), aşa cum a cântat 
psalmistul înţelepţit de Dumnezeu, fiul lui lesei. Să consideri frică de Dumnezeu, suflete, 
împlinirea cu sârguinţă a poruncilor dumnezeieşti iar acea frică ce este exprimată în unele 
cuvinte deşarte, să nu o consideri frică, suflete, şi nici evlavie ci vraja sufletului profanat de 
vrăjmaşii cei fără de trup din cauza grozavei lui nebunii. Domnul a spus: „Şi tot cel ce aude 
cuvintele Mele acestea şi nu le face pe ele, asemăna-se-va bărbatului nebun care şi-a zidit casa 
sa pe nisip" (Mt. 7, 26). Va fi asemenea unui om care a dobândit de la stăpânul lui conducerea 
unui oraş. El a primit de la el şi nişte reguli minunate după care ar trebui şi el însuşi să trăiască 
bine şi cinstit şi situaţia locuitorilor de acolo să o rânduiască corect. Dar el, trăind în oraş şi 
săturându-se cu tot ce este mai bun în el, se înalţă puternic în mândrie şi nu se mai îngrijeşte 
de respectarea regulilor date lui şi nu mai vrea nici chiar să trăiască în acele limite ale puterii 
care i-au fost stabilite ci devine pentru toţi apăsător, impunător şi crud, demonstrând acest 
lucru prin ţipăt, privire sălbatică şi durere. Făcând astfel, nu numai că pierde conducerea ci se 
supune şi chinurilor demne de nebunia lui. Tot aşa face şi acela care, uitând rânduielile 
dumnezeieşti adică: dărnicia, mila, iubirea cea sfântă, lucrarea legii, adevărul, liniştea, 
blândeţea, înţelepciunea demnă de laudă şi smerita înţelepciune, îşi închide buna credinţă la 
auzul scripturii dumnezeieşti. Este orb cu ochii sufleteşti şi se îndepărtează de cuvioasele 
adunări ale sfinţilor. „Căci nu ascultătorii cuvântului", spune Sfântul propovăduitor al lui 
Dumnezeu (Iac. 1, 22), sunt plăcuţi lui Dumnezeu, ci aceia care îl împlinesc întotdeauna cu 

sârguinţă. 

De aceea, ca temelie principală, să dobândeşti această frică curată de Dumnezeu căci 
fără ea toate celelalte sunt nefolositoare: şi înfrânarea de la căsătorie şi petrecerea îndelungată 
în rugăciune. Domnul ne mustră foarte aspru, zicând: „Şi de ce mă chemaţi Doamne, 
Doamne, şi nu faceţi cele ce vă zic?" (Luca 6, 46). Pe această temelie fermă şi neşovăielnică 
(pe frica de Dumnezeu) străduieşte-te să construieşti frâul 8 puternic al trupului sau al 
pântecelui care se ridică asupra noastră cu năzuinţe puternice şi ne supără cu dorinţele lui. 

Căci dacă el se lărgeşte, noi pierim şi, dimpotrivă, când el se usucă, noi trăim în toată 
vremea o viaţă dreaptă. Se întâmplă ca şi cu focul: dacă el primeşte o cantitate mică de lemne 
proaste, atunci arde liniştit, fără zgomot şi cumpătat. Dacă însă vor fi adăugate multe lemne 
groase, atunci imediat se înalţă şi produce un zgomot puternic. Aşa şi eu cu tine: dacă 
pântecele nostru se îngraşă din cauza neînfrânării, devenim foarte cruzi şi sălbatici şi, ca 
fiarele lipsite de blândeţe, ne mâniem pe oricine şi suntem predispuşi în mod foarte 
necuviincios la ţipete şi mânie. Când trupul nostru se înfrânează, atunci toate vor fi la noi în 
blândeţe şi linişte. La acest lucru nu puţin contribuie şi faptul de a trăi în doi sau în trei, toţi cu 
acelaşi caracter. Convieţuirea cu mai mulţi dă adeseori ocazia predispoziţiei la mânie chiar şi 
împotriva voinţei proprii când se întâmplă să audă ceva necuviincios sau să vadă fapte 
necuviincioase, potrivnice învăţăturilor Părinţilor. Dobândirea blândeţii depinde mult şi de 
faptul că trebuie să ducem o viaţă neiubitoare de câştig, să exersăm des în tăcere citirea 
Vieţilor Sfinţilor şi să ne deprindem cu gândul la moarte. Căci nimic nu ne face atât de fioroşi 
ca stăpânirea averilor. Aşa cum suprafaţa mării în vreme liniştită are o înfăţişare minunată şi 
te înveseleşti când te uiţi la ea dar când bate vântul puternic se agită grozav şi are valuri cât 
munţii şi vuieşte, tot aşa şi sufletul: îngâmfându-se cu stăpânirea averilor, se aprinde de 
mânie, se înalţă pe sine, se întunecă cu mintea, îşi pierde înduioşarea şi se înverşunează cu 
inima care devine tare ca piatra. Căci unde este dorinţa de dobândire a averilor, acolo sunt 
neapărat şi iubirea nemăsurată a aurului şi pofta şi grijile şi certurile iar prin toate acestea se 
înăbuşă, ca de mărăcini, cuvântul mântuitor pogorât din cer în inimile noastre referitor la 
împlinirea cu fapta a poruncilor Mântuitorului, la pomenirea bunurilor veşnice, a 
înfricoşătoarei judecăţi viitoare şi a chinurilor amare. Unde se găsesc din belşug patimile 
pomenite, acolo este şi cămătăria şi faptul de a face totul pentru a fi plăcut de oameni. 
Datorită acestora, ia naştere cruzimea şi asemenea oameni devin cruzi ca fiarele. Din aceasta 
reiese că sunt înşelaţi puternic cei care se îngrijesc permanent de înmulţirea bogăţiei şi 
câştigurilor. 

Ascultă suflete, conţinutul pe scurt al tuturor celor spuse şi străduieşte-te să le 
îndeplineşti fără lene cu fapta. Aşa cum am spus mai sus că, din cauza uitării şi necunoaşterii 
binelui adevărat şi minunat, au luat naştere în noi toate patimile şi ne-au adus o mulţime 
nenumărată de rele încât am decăzut până la asemănarea cu vitele, tot aşa spun şi faptul că 
amintirea deasă a celor zise mai sus şi efortul de a le înţelege şi dorinţa neîncetată a inimii 
pentru acea slavă dumnezeiască ce este mai presus de orice cuvânt, sunt de ajuns nu numai 
pentru a dobândi blândeţea desăvârşită a firii ci şi pentru a fi în stare să stăm înaintea Celui ce 
împărăteşte în cele de sus şi pentru a deveni moştenitorii pământului mântuit pe care stau cu 
tărie picioarele celor blânzi ce se veselesc de lumina dumnezeiască. 

Sufletul. Te rog, draga mea [minte - n. n.], mai fă un mic efort şi explică-mi ceea ce te 
întreb. Dacă Domnul omoară şi învie, sărăceşte şi îmbogăţeşte, smereşte şi înalţă, aruncă în 
iad şi scoate aşa cum ai spus mai sus şi, aşa cum spune El în alt loc, rânduieşte şi răul, atunci 
în ce mod este satana numit vinovat pentru orice rău? 

Mintea. Nu te înşela, suflete, cu denumirile asemănătoare ale răului şi nu gândi că 
desfrâul şi sărăcia sunt unul şi acelaşi rău. Desfrâul constituie încălcarea poruncii lui 
Dumnezeu, e urât şi dezgustător, ucide sufletul, îl aruncă în iad şi îl predă chinurilor 
nesfârşite. Sărăcia este răpirea mijloacelor cu care se hrăneşte patima desfrânării şi ea se naşte 
pentru unii după voia lui Dumnezeu. Căci Domnul, ca un doctor preaînţelept şi mântuitor de 



8 Prin frâu să înţelegi postul şi înfrânarea. 



50 



Viaţa şi cuvinte de folos 

suflet, dorind să facă în scurt timp neamul omenesc părtaş al slavei dumnezeieşti, nu foloseşte 
pentru toţi aceeaşi metodă de vindecare ci, potrivit cu boala fiecăruia, găseşte cu înţelepciune 
metoda puternică a vindecării. De aceea, dacă pentru cineva bogăţia este pricină de îngâmfare 
şi mândrie sau forţa este pricină de îndrăzneală sau frumuseţea de desfrâu, atunci pe acesta îl 
lipseşte de frumuseţe trimiţându-i o boală care îi desfigurează înfăţişarea exterioară sau icter, 
îndrăzneala voinicului nesuferit o potoleşte prin slăbirea mădularelor trupeşti sau prin boli de 
lungă durată. Mândria care este provocată de bogăţie, o detronează prin crunta sărăcie. De 
asemenea şi oraşelor şi popoarelor întregi care II mânie prin faptele lor nelegiuite, le trimite 
recoltă proastă, boli distrugătoare, invazie neaşteptată a popoarelor îndepărtate sau cutremur 
puternic ca, prin acestea, să smulgă din rădăcină răul lor dăunător pentru suflet sau, ca să spun 
mai pe scurt, toate patimile dăunătoare sufletului care, de obicei, coboară sufletul în iad. El, ca 
un doctor bun şi preaînţelept, vindecă cu foarte mare pricepere prin diferite metode. Aşadar, 
nimeni să nu-L numească, ca un nebun, pe Cel Atotbun, vinovat pentru relele dăunătoare 
sufletului deoarece nici doctorul, de obicei, nu este numit rău pentru faptul că vindecă cu 
fierul încins şi cu briciul gangrena şi alte bube molipsitoare, presărând, după necesitate, 
prafuri care acţionează puternic. Iar pentru acele rele care, într-adevăr, conduc în iad şi ne dau 
chinurilor îngrozitoare, principalul vinovat este Satana dar şi noi înşişi atunci când, fără 
minte, ne supunem lui. Dorind cu putere pieirea noastră, el, ticălosul, nu încetează să o 
născocească pentru noi. Ştiind care sunt poruncile lui Dumnezeu ce ne conduc fără piedici 
spre chemarea cerească, ne convinge să ne ridicăm împotriva lor, ademenind gândurile 
noastre prin orice mijloc. Astfel: pe unii îi aţâţă întotdeauna cu nelegiuitele patimi trupeşti, pe 
alţii îi înconjoară din toate părţile cu lanţurile iubirii de argint, pe unul îl distruge amarnic prin 
beţie iar pe altul îl învaţă să se bucure de orice omor omenesc. Şi unora dintre ei le arată 
adâncul nesfârşit al iubirii dumnezeieşti, pe alţii îi îndeamnă să nu aştepte judecata cea 
viitoare şi să nu se gândească la faptul că Dumnezeu proniază viaţa noastră ci [le insuflă - n. 
n.] că prin mişcarea stelelor şi prin cercul norocului se săvârşesc aşa sau altfel toate lucrările 
omeneşti. Spus mai pe scurt: el, ticălosul, construieşte intrigi nenumărate pentru ademenirea 
gândurilor noastre. Aşa cum vânătorul priceput nu pune una şi aceeaşi momeală pentru toate 
păsările rare ci, ştiind pe fiecare dintre ele către ce este înclinată mai mult, aceea îi şi pune, tot 
aşa face şi acest diavol ticălos când află lucrul de care ne bucurăm mai mult ori datorită 
înclinaţiei noastre fireşti ori datorită obiceiului. Prin acestea, ne ţese cu foarte mare viclenie 
plasa şi ne încurcă în ea. Astfel, suflete, vinovat de orice rău distrugător este satana şi noi 
dimpreună cu el. 

De aceea, nu vom începe să învinuim stelele şi planetele ca şi cum ele ne atrag spre 
săvârşirea fărădelegilor şi nu ne vom teme de cercul norocului, de parcă el urcă şi coboară în 
măsură inegală împrejurările vieţii noastre. Toate acestea sunt plăsmuirile caldeilor atei şi nu 
învăţătura creştinilor evlavioşi. Aceia au ascultat permanent numai de diavoli şi de idoli şi de 
de aceea nu au putut să înveţe de la ei nici un adevăr căci poate cineva să înveţe ceva bun de 
la minciuna însăşi? Noi avem un singur Dumnezeu Care rânduieşte foarte înţelept şi cuvios 
tot ce ne priveşte pe noi spre marele nostru folos. Şi nu prin cercul norocului, nici prin 
mişcarea stelelor, ci prin tainica Lui providenţă, cum ştie El singur. Această taină a 
providenţei şi varietatea ei neînchipuită nu le-au cunoscut urmaşii răutăcioşi ai asirienilor 
care, prin cercul norocului şi mişcarea stelelor, au prescris toate neorânduielile acestei vieţi. 
Ca un oarecare doctor nepriceput, dorind să-1 vindece pe cel ce suferă de hidropică sau de 
boală de stomac, în loc să vadă cauza bolii în firea rea a bolnavului, din nepricepere prescrie 
cauza bolii ca fiind influenţa dăunătoare a aerului şi a hranei în timp ce folosirea cumpătată a 
lor poate fi folositoare, tot aşa şi aceia, părăsind fără mustrare de conştiinţă stăpânirea de sine 
şi voinţa liberă în alegerea faptelor rele sau bune, din cauza cărora Dumnezeu ori se mânie pe 
noi când trăim nelegiuit ori se îngrijeşte de noi cu milă când ne petrecem viaţa bine şi cu 
evlavie, au pus toate faptele noastre pe seama influenţei stelelor şi a cercului norocului. 

Sufletul. Trebuie să respingem complet astrologia ca fiind o născocire a caldeilor atei? 

Mintea. Nu, dragă suflete. Ea nu trebuie să fie respinsă cu totul, însă nu poate fi nici 

primită fără judecată. Căci şi ştiinţa, numită logică, nu trebuie să fie pe deplin respinsă doar 
pentru că unii se folosesc de ea pentru întreceri false şi periculoase. Insă întrucât aceasta ne 
îndeamnă la preamărirea lui Dumnezeu şi încălzeşte sufletul cu marea iubire dumnezeiască, 
neîmpotrivindu-se deloc cuvintelor sfinte şi de Dumnezeu insuflate ale Scripturii, ci este pe 
deplin de acord cu ele - într-atât e de bună, suflete - trebuie să o studiem deoarece este opera 
preocupărilor bune ale unor bărbaţi foarte cinstiţi din trecut. Această învăţătură nu este cu 
totul invenţia oamenilor rău credincioşi ci numai ceea ce atrage către prăpastia morţii, 
atribuind mişcării stelelor şi cercului norocului toate faptele noastre rele şi bune, ceea ce ne 
îndeamnă să petrecem timpul în bunăstare sau nefericire. Ea îndrăzneşte să prezică viitorul şi 
ne obligă să observăm zilele şi timpul şi orele de parcă unele dintre ele ar fi aducătoare de 
bine iar altele de rele. Toate acestea, suflete, sunt hule la adresa lui Dumnezeu şi potrivnice 
cuvintelor sfinte ale lui Pavel şi Isaia. Căci Pavel, demascându-i pe Galatenii care observau 
lunile, timpurile şi zilele, îi numeşte nebuni (Gal. 4, 10). Isaia, de asemenea, proorocind 
pustiirea Egiptului care avea să fie în curând atacat de mânia lui Dumnezeu, apelează la el în 
mod ironic, zicând: „Unde sunt oare înţelepţii tăi" - astrologii, „să te vestească" şi să spună ce 
va fi cu tine ( Isaia 19, 12). Vai de tine, vai de tine. Această artă a ta şi această înţelepciune te- 
au omorât. Căci gândeşti că nu prin mânia dumnezeiască pentru fărădelegile noastre ci prin 
influenţa câtorva stele rele şi datorită cercului mişcării stelelor şi norocului îndoielnic se 
întâmplă grindina şi molima, războaiele şi distrugerea roadelor, cutremurul şi toate cele 
asemenea lor. Aceasta este, într-adevăr, înţelepciunea nebunilor şi ateilor care presupun că 
totul pe pământ se săvârşeşte fără voia lui Dumnezeu. Nu minte cel care ameninţă că 
cercetează „cu toiag" toate „fărădelegile" noastre dacă nu trăim după sfintele Lui porunci 
adică dacă nu le săvârşim întotdeauna cu fapta. Căci spune: „De vor spurca dreptăţile Mele şi 
poruncile Mele de nu le vor păzi, certa-voi cu toiag fărădelegile lor şi cu bătăi strâmbătăţile 
lor." (Ps. 88, 31, 32). De asemenea, Isaia spune: „Şi de veţi vrea şi Mă veţi asculta, bunătăţile 
pământului veţi mânca. Iar de nu veţi vrea şi de nu Mă veţi asculta, sabia vă va mânca pe voi 
că gura Domnului a grăit acestea" (Isaia 1, 19-20). Nu II vom considera creatorul stelelor rele 
pe Acela Care este Singur bun. Căci cum va fi posibil să-L numim cu dreptate: atotbun, dacă 
unele din creaţiile Lui sunt minunate şi folositoare iar alte dăunătoare? Căci nici izvorul nu 
poate fi şi dulce şi amar în acelaşi timp; nici smochinul nu face şi roade dulci şi roade amare 
la un loc şi nici albina nu face şi miere şi fiere în acelaşi timp. 

Aşadar, nu trebuie să respingem complet învăţătura astrologică ci să ne ferim, suflete, 
numai de ceea ce, aşa cum am spus, ne atrage spre prăpastia morţii şi ne îndepărtează de Cel 
de Sus. Această învăţătură rea şi necinstită a caldeilor să o lăsăm lor. Noi, ca fii ai împăratului 
de Sus care suntem puşi de către El să fim stăpâni şi care am primit de la El puterea de a călca 
pe şerpi şi scorpioni, nu ne vom teme nici de influenţa stelelor şi nici de cercul norocului ci, 
cu bucurie şi libertate, vom trece câmpul acestei vieţi cântându-I întotdeauna împăratului 
Hristos cântecul biruinţei. Căci prin moartea Lui noi am primit libertatea de care fusesem 
lipsiţi prin păcatul strămoşesc. Aşadar, suflete, învăţătura astrologică e bună şi cine se 
raportează la ea prudent, acela va dobândi multă veselie. Altfel nici nu poate fi căci această 
ştiinţă descoperă minunata înţelepciune a Cuvântului lui Dumnezeu care a creat totul şi, în 
afară de aceasta, nu puţin folos reiese de aici şi pentru viaţa omenească deoarece ea ne învaţă 
negreşit să cunoaştem cursul soarelui şi al lunii şi cauza schimbării celor patru anotimpuri; de 
asemenea, [tot cu ajutorul ei - n. n.] se calculează anii. Dar să nu spună hoţul că pentru hoţia 
lui vinovată este planeta Mercur, de parcă ea îl atrage împotriva dorinţei lui spre furt, nici 
desfrânatul să nu considere ca fiind vinovată pentru desfrâul lui planeta Venera, nici asasinul 
să nu arate că vinovate sunt pentru omorul săvârşit de el planetele Saturn sau Marte. Ci fiecare 
să se mustre sincer pe sine pentru că a îndepărtat de la el pomenirea judecăţii înfricoşătoare de 
apoi şi frica de Dumnezeu prin care oricine, după mărturia dumnezeieştii Scripturi, se 
îndepărtează de rău (Pilde 15, 27) şi devine râvnitorul înfocat al virtuţilor şi părtaş al 
locaşurilor cereşti. 

Sufletul. Care este dauna pentru credinţa cea bună dacă se atribuie influenţei stelelor 

binele şi răul? 

Mintea. Dauna este foarte mare şi foarte îngrozitoare. Această părere, după cum am 
spus mai sus, nu numai că II arată pe Dumnezeu ca vinovat al oricărui rău pentru oameni şi ca 
nefiind de acord cu El însuşi, deşi El e singur, după fiinţă, atotbun şi atotdrept, dar îl arată şi 
ca fiind vinovat pentru pagubele mulţimii nenumărate de oameni deoarece, în realitate, aşa 
cum e spus în Scriptură, foarte puţini se mântuiesc (Mt. 7, 14). Căci noi vedem că o mare 
parte din oameni, din cauza comportamentului lor desfrânat şi nelegiuit şi a nenumăratelor 
fapte rele, mor cu ruşine şi cu necinste. Şi nu numai până la aceasta se întinde hula ci chiar şi 
legea insuflată de Dumnezeu o smulg cu totul din rădăcină şi sunt determinaţi să-şi piardă 
orice nădejde pentru dobândirea virtuţilor demne de laudă fiind încredinţaţi că acest lucru este 
foarte greu sau cu totul imposibil deoarece stelele nu contribuie la el. De aceea, cei care 
acordă cu bucurie atenţie acestei învăţături, gândesc că nu pot să renunţe la patimile necinstite 
şi fiecare înfăţişează ca îndreptăţire a răului său, influenţa stelelor. Din această cauză mulţi 
suferă în gândurile lor de această credinţă cumplit de rea şi numai cu limba şi cu buzele se 
arată a fi păstrători ai sfintei credinţe creştine şi fac acest lucru numai pentru că se cutremură 
de focul în care ard necredincioşii credinţei celei adevărate. Şi întrucât se află în ei credinţa în 
mişcarea stelelor şi o consideră ca fiind un lucru dumnezeiesc trăiesc fără pocăinţă, neavând 
nici o grijă pentru judecata viitoare şi consideră că toate sunt nefolositoare: şi rugăciunile şi 
jertfele, dacă nu intervine forţa stelelor. Asemenea oameni îşi petrec viaţa aidoma animalelor 
necuvântătoare, făcând pe plac în orice chip pântecelui nesătul şi dorinţelor ruşinoase ale 
trupului, considerând că acest lucru este desfătarea cu fericirea desăvârşită deşi sfârşitul lor 
este chinul veşnic în foc. 

Toate acestea se întâmplă cu ei pentru că nu ascultă de dumnezeiasca Scriptură care 
porunceşte: în afară de Domnul Dumnezeul tău să nu te temi de nimeni altcineva, Aceluia 
singur să te supui şi să slujeşti. Dacă ei, într-adevăr, s-ar teme de Acela care împărăteşte în 
cele de sus şi ar îndeplini cu sârguinţă sfintele Lui porunci, atunci nu ar mai fi deloc atenţi la 
fanteziile acestea pierzătoare şi nu ar mai pune pe seama stelelor meritul lor ci ar fi ei înşişi, 
potrivit cu Scriptura, dumnezei şi fiii ai Celui de Sus, supunându-se Lui în toate cu inimă 
bună. Ei ar fi împodobiţi cu slavă cerească şi ar fi ca îngerii, aşa cum au fost în trecut Moise şi 
Daniil şi minunatul Iosif, plini de tot harul dumnezeiesc. Pentru că ei [evreii - n. n.] au 
preferat născocirile egiptene în locul sfintelor porunci ale Celui de Sus şi au atribuit mişcării 
stelelor şi forţei planetelor toate faptele lor şi toate împrejurările vieţii lor, au pierdut 
cârmuirea dumnezeiască şi au pierit, fiind murdari de toate faptele ruşinoase. „Că iată cei ce 
se depărtează pe sineşi de la Tine, vor pieri" (Ps. 72, 26) iar pe cei care se străduiesc 
întotdeauna să Mă preamărească, pe aceia şi Eu îi voi preamări iar cei ce Mă necinstesc vor 
primi necinstea veşnică (I Regi, 2, 30). Având asemenea cuvântări clare şi pe deplin 
credincioase, noi putem în mod liber şi limpede să spunem că înţelepciunea potrivnică lui 
Dumnezeu, arătată mai sus, este o înşelăciune care ne îndepărtează de preabunul Dumnezeu, 
Cel ce îi construieşte în orice mod neamului omenesc drumul potrivit care duce la cer. Mulţi 
dintre oameni, păstrând înţelesul despre influenţa cursului stelelor, sunt ucigaşi puternici şi 
complicii începătorului oricărui rău şi oricărei fărădelegi, celui vinovat pentru morţile şi 
chinurile nenumărate, ticălosului veliar, contribuind la mânia şi ura lui faţă de om. Căci nimic 
altceva nu ne poate îndepărta atât de mult de credinţa în Domnul Iisus, nimic nu poate să 
înmulţească atât răul şi să desconsidere virtuţile ca faptul de a-i convinge pe oameni că prin 
intermediul stelelor se însuşesc şi virtuţile şi viciile. Ce altceva poate fi mai plăcut diavolului 
şi mai potrivit pentru moartea omenească? Asemenea oameni, dacă trăiesc în bunăstare, sunt 
recunoscători norocului iar nu lui Dumnezeu; dacă însă începe iarăşi o vreme de restrişte 
pentru ei, atunci învinuiesc stelele, însă pe ei - niciodată. Fără mustrarea de sine, nu există 
posibilitatea de a dobândi iertarea păcatelor. în afară de aceasta, cei care gândesc aşa, nu îl fac 
pe diavol vinovat pentru nici un rău. Dacă pe cei mândri şi ucigători de suflet îi face aşa 
planeta Marte, după cum spun ei, pe hoţi şi pe slugarnici - Mercur; pe desfrânaţi şi adulteri - 
Venera, pe mânioşi, pe asasini şi pe cei ce pomenesc răul - Saturn, iar celelalte fapte rele 

depind, de asemenea, de influenţa altor planete care se arată în cunoscutele semne ale cercului 
zodiacal, atunci diavolul, după gândirea lor nebună, nu e vinovat pentru nici un rău şi rămâne 
liber de orice învinuire. Şi dacă este aşa, atunci nimeni să nu se roage pentru izbăvirea de 
mulţimea ticăloaselor lui curse drăceşti ci să se roage lui Dumnezeu împotriva stelelor care îl 
atrag forţat spre tot răul. Pentru ce mai există postul şi privegherea dacă împotriva voinţei 
fiecăruia, după nevoie, este atras către satisfacerea dorinţelor trupeşti? Aceste mijloace 
[postul, privegherea...- n. n.] eu le-am primit de la Dumnezeu împotriva acelui rău a cărui 
nimicire depinde de voinţa mea iar nu împotriva celui care nu depinde de mine. Este clar că 
această învăţătură este urâtă de Dumnezeu şi de aceea o vom îndepărta din gândurile noastre. 
Căci ea este îndepărtată şi aruncată, ca fiind un lucru neruşinat, în general de către toţi Sfinţii 
Părinţi care au strălucit cu înţelepciunea, cu sfinţenia şi cu evlavia creştină. Această învăţătură 
alungă complet din inimă frica de Dumnezeu şi niciodată nu determină pe cineva, din cei ce 
trăiesc în fărădelegi, să se mustre pe sine deoarece îl convinge că toate i se întâmplă prin forţa 
influenţei nedeterminate a mişcării stelelor. De aceea nici înşişi judecătorii nu se mânie în 
mod deosebit pe criminali deoarece presupun că acest lucru nu li se întâmplă după voinţa lor. 

Vrăjmaşul, punând asemenea idei în gândurile celor care i se supun, nu numai că îi 
îndepărtează pentru totdeauna de orice virtute ci, pune în lăuntrul lor tainic gândurile rele 
despre singurul Dumnezeu preabun şi preaînţelept, astfel încât mulţi îndrăznesc, cu 
neruşinare, să confunde ceea ce nu poate fi confundat şi pun la un loc adevărul şi minciuna. 
Domnul nostru Iisus Hristos prin puterea Sa dumnezeiască, guvernează toate minunat şi drept. 
In mâna Lui se află potirul plin cu vin din care, după cuvântul dumnezeiesc, beau toţi 
păcătoşii pământului. Prin acest potir se înţelege judecata cea dreaptă a lui Dumnezeu care dă 
tuturor, şi drepţilor şi păcătoşilor, ceea ce se cuvine - ori răsplată ori chinuri. Urmaşii 
învăţăturii nebune despre noroc pomeniţi mai sus, înfăţişează la picioarele împăratului tuturor, 
Iisus, chipul Fortunei - zeiţa legendară a norocului, sub forma unei femei care cu o roată îi 
ridică pe unii de jos în sus iar pe alţii îi coboară de sus în jos, dorind ca prin aceasta să arate 
că, printr-un asemenea mijloc, Domnul rânduieşte uneori aşa iar uneori altfel împrejurările 
omeneşti. Despre această nebunie şi neruşinare a lor am hotărât să nu mă întind mult în 
cuvântul de faţă căci destul îi demască un anumit înţelept dintre înţelepţii lor pe nume Hesiod 
sau, mai bine, chiar acele oracole pomenite de el care, aşa după cum spun ei, sunt dătătoarele 
oricărei înţelepciuni. Ele, fiind întrebate de Hesiod pentru ce motiv unii dintre oameni sunt 
slăviţi şi renumiţi iar alţii necinstiţi şi necunoscuţi, i-au răspuns că nu prin cercul norocului şi 
influenţa planetelor se întâmplă aşa, ci după voia marelui Zeus adică, altfel spus, prin voia 
nerostită a lui Dumnezeu. La fel afirmă şi cinstita proorocită Ana şi dumnezeiescul psalmist 
care s-au exprimat în acord despre acest lucru - aşa cum ne putem încredinţa din cuvintele lor 
dumnezeieşti. Insă Egiptul şi Asiria care au pus început acestei învăţături dezastruoase, au 
primit-o de la demonii înşişi ce sunt potrivnici lui Dumnezeu deoarece ei au ascultat 
întotdeauna cu plăcere vorbele diavolilor şi au trăit permanent, potrivit cu răutatea lor, în 
fărădelegi. Căci fiecare îşi însuşeşte în gândurile sale acea învăţătură pe care o ştie că este 
învăţătorul ce vieţuieşte împreună cu el. Aşa şi ei (egiptenii şi asirienii), fiind ucenicii 
ascultători ai demonilor, duşmanii Dumnezeului Celui de Sus, vor fi pângăriţi de vrăjitoria lor 
fiind, împreună cu învăţătorii lor, moştenitorii chinurilor focului. Noi, având împărăţia 
dumnezeiască în lăuntrul nostru, împărăţie care constă în atracţia firii noastre spre săvârşirea 
faptelor plăcute lui Dumnezeu prin care devenim părtaşi ai slavei Lui dumnezeieşti şi, 
învăţând de la prietenii dumnezeieşti şi sfinţi ai lui Dumnezeu în care El a insuflat Preasfântul 
Duh dumnezeiesc, nu putem gândi că influenţa stelelor ar putea să interzică dobândirea 
virtuţilor demne de laudă sau să le încurajeze. Cunoscând slava noastră, pe care noi am 
primit-o de la Dumnezeu 9 , cu bucurie şi frică vom face pe plac Domnului, supunându-ne în 
toate poruncilor Lui, pentru încălcarea cărora întotdeauna cădem în necaz, exact aşa cum prin 
îndeplinirea lor trăim în bunăstare. 

Nimeni, fiind ispitit, să nu II învinuiască pe Dumnezeu pentru aceasta „Dumnezeu este 



9 Prin slavă să înţelegi stăpânirea de sine dăruită nouă. 

neispitit de rele. Ci fiecare se ispiteşte de a sa poftă fiind tras şi amăgit" zice un anumit om 
ceresc şi insuflat de Dumnezeu (Iac. 1, 13-14). Şi dacă acest lucru este adevărat, atunci nu este 
limpede că aduc hulă Celui singur drept şi preabun aceia care filozofează cum că El 
determină, cu stelele, oamenii spre patimi rele? Căci dacă există în stele o oarecare forţă 
răufăcătoare ce îi determină pe oameni la rău şi la patimi, atunci fiecare lucru rău făcut de 
aceştia pune forţa aceasta să stăpânească peste oameni. Insă această concepţie este o hulă 
urâtă de Dumnezeu care însă este îndreptată împotriva capetelor hulitorilor de către însuşi Cel 
Atotdrept şi Preabun. Numai o singură stea să recunoşti, suflete, ca fiind cea care te îndrumă 
negreşit către virtuţile minunate: frica curată de Dumnezeu, prin care oricine se îndepărtează 
de rău, aşa cum spune dumnezeiasca Scriptură (Pilde 15, 27). Pe ea să o păstrezi întotdeauna 
cu tărie, plutind drept către liniştitul port ceresc. De asemenea să ştii că împlinirea cu fapta a 
sfintelor porunci este prielnică fricii de Dumnezeu. Să socoteşti, iarăşi, că numai o singură 
planetă este pocită: aceea care cu înverşunare puternică te atrage spre prăpastia răutăţii - 
diavolul ticălos care în trecut te-a alungat, prin gustarea rodului, din Eden şi acum se sileşte 
din nou să te îndepărteze de Hristos Domnul Dumnezeul tău prin învăţătura pocită a 
astrologilor. Atunci [în Rai - n. n.], L-a clevetit pe Domnul în faţa ta, zicând că El din invidie 
ţi-a interzis să guşti din fruct pentru ca voi să nu deveniţi dumnezei nemuritori. Acum II 
defăimează din nou ticălosul, zicând că prin forţa stelelor El te determină la săvârşirea 
faptelor ruşinoase. Fugi prin toate mijloacele de cursele lui şi nu te teme de mişcarea stelelor 
neînsufleţite. Urmăreşte întotdeauna capul lui ticălos deoarece şi el urmăreşte întotdeauna cu 
atenţie călcâiul tău (Fac. 3, 15). Duşmănia între tine şi el a fost pusă încă de la început. De 
asemenea, să ştii că el este singurul tău duşman. Toate stelele sunt în slujba ta căci au fost 
create de dragul tău ca să-ţi slujească iar nu să te stăpânească. Să recunoşti stăpânirea de sine 
dată ţie. Să nu te supui nici unei făpturi ci numai Creatorului tău. Lui să-I slujeşti întotdeauna 
cu toată înţelepciunea ca unui Dumnezeu şi Creator, ca unui Părinte şi Domn, cântându-I 
mereu cu veselie împreună cu psalmistul: „Domnul este luminarea mea şi Mântuitorul meu şi 
scutitorul vieţii mele, de cine mă voi înfricoşa?"(Ps. 26, 1-2) De cine mă voi înfricoşa, 
avându-L pe Hristos apărătorul meu? Strigă şi tu cu îndrăzneală, zicând: „Ziua nu mă voi 
teme, şi eu voi nădăjdui spre Tine" (Ps. 55, 3). Invocând întotdeauna marele şi înfricoşătorul 
şi cinstitul Lui Nume în rugăciuni şi cântări, să clădeşti, să sădeşti şi să lucrezi pământul, 
întărit fiind cu putere în credinţa lui Hristos. Să lucrezi fără teamă în fiecare zi, cu excepţia 
acelor zile în care acest lucru îţi este interzis de rânduiala dumnezeieştilor Părinţi. Căci în 
aceste zile trebuie să-L preamărim cu toată înţelepciunea pe împăratul nostru, ca pe Dătătorul 
tuturor bunurilor. Căci Lui I se cuvine întotdeauna slava, cinstea şi puterea, Singurei Lumini 
întreite. 



CUVÂNTUL III 

Discuţie despre viaţa cea aspră a călugărilor, în care persoanele ce discută sunt: 
Filoktimon şi Aktimon, adică: iubitorul de avuţie şi neiubitorul de avuţie. 

Discuţia este începută de iubitorul de avuţie, Filoktimon: Spune-mi tu care te lauzi cu 
lipsa de avuţie şi, în acelaşi timp, cutreieri toate oraşele şi ţările pentru ca să aduni milostenia 
pe care o ceri conducătorilor şi prinţilor, ce e mai bine: ca având strictul necesar, să trăieşti 
mereu în mănăstire în cântări, rugăciuni şi tăcere sau, de dragul avuţiei pentru necesităţile 
stricte, să pribegeşti întotdeauna în afara mănăstirii, cutreierând toate oraşele şi ţările şi, 
primind milostenie, să te bucuri şi să-i mulţumeşti cu toate laudele celui ce ţi-a dat iar dacă nu 
o primeşti să plângi, să te superi şi să-1 osândeşti pe cel care nu te-a miluit şi să îl mustri ca pe 
un nemilostiv? 

Neiubitorul de avuţie, Aktimon: Nu te grăbi, dragul meu, să vorbeşti de rău binele 

lipsei de avuţie care alcătuieşte porunca evanghelică şi a Părinţilor deoarece tu nicidecum nu 
poţi să dovedeşti, prin nici o scriere insuflată de Dumnezeu, că mulţimea avuţiilor a fost 
folositoare pentru cei ce s-au afierosit vieţii călugăreşti ci, dimpotrivă, pretutindeni găseşti că 
acest lucru este interzis de dumnezeieştii Părinţi prin scrierile lor deoarece, acesta este pentru 
călugări cauza a nenumărate rele; dacă fără părtinire şi fără iubire de sine vrei să înţelegi 
scrierile insuflate de Dumnezeu. Câştigul mult ne îndepărtează de jurământul călugăresc, ne 
face călcătorii făgăduinţelor noastre şi, vorbind cu cuvintele Apostolului, făuritorii din nou a 
ceea ce am distrus mai înainte. 

Filoktimon. Tu nu poţi nicicum să demonstrezi acest lucru, căci Domnul vorbeşte clar 
în evanghelie: „Şi tot cel ce a lăsat case, sau fraţi, sau surori, sau tată, sau mamă, sau femeie, 
sau feciori, sau holde pentru numele Meu, însutit va lua şi viaţă veşnică va moşteni" (Mt. 19, 
29; comp. Luca 18, 29-30). Auzi. Spune că va primi însutit în veacul acesta? 

Aktimon. Şi eu mărturisesc că aşa a spus Mântuitorul şi mă plec în faţa acestei 
făgăduinţe dumnezeieşti. Insă acest lucru nu trebuie înţeles aşa cum ţi se pare ţie că îl auzi de 
la însuşi Mântuitorul Care spune clar şi acest lucru: „Nimeni punându-şi mâna sa pe plug şi 
căutând înapoi, nu este îndreptat întru împărăţia lui Dumnezeu" (Luca 9, 62). Ce spui despre 
aceasta? E posibil ca El să se contrazică cu Sine însuşi? Să se dea în lături şi să se ducă de la 
noi a asemenea hulă! Ci, dorind să ne convingă să trăim întotdeauna cu trezvie în săvârşirea 
poruncilor Lui mântuitoare, El ne încurajează cu pilde. De asemenea, Stăpânul numeşte mână 
pe fiecare dintre noi ca unii ce avem propria stăpânire de sine, voinţă liberă şi năzuinţă. 
Numeşte plug sfintele Sale porunci deoarece prin ele se curăţă ogorul inimii noastre şi se 
distrug cele ce cresc în el sau pe el; se curăţă de îndelungatul nostru obicei rău, de mărăcinişul 
minţii adică de gândurile viclene şi de dorinţele trupeşti, în locul lor sădindu-se seminţele cele 
mântuitoare ale evlaviei adică: credinţa tare şi neclintită, dragostea curată şi nefăţarnică şi 
nădejdea neruşinoasă din care răsare iubirea dumnezeiască ce arde nesăţios şi urăşte din toată 
puterea orice câştig pământesc şi orice poftă ca fiind cele care îndepărtează sufletul de iubirea 
dumnezeiască şi de îndrăzneala (către Dumnezeu). împreună cu acestea, răsare şi adevărul 
desăvârşit căruia îi place ca mai bine să fie jignit şi să îndure lipsurile şi orice nenorocire de 
dragul desfătărilor din cer cu bunurile veşnice nădăjduite. Prin întoarcerea înapoi, El vrea să 
arate întoarcerea la obiceiurile şi faptele lumeşti care sunt grijile şi vorbele cele aducătoare de 
multe boli, bogăţia şi orice fel de câştig de care sunt nedespărţite nedreptatea şi cămătăria, 
dorinţa permanentă şi iubirea nesătulă pentru aur şi argint şi înmulţirea fără sfârşit a 
câştigurilor prin care, ca şi prin nişte mărăcini, se înăbuşă sămânţa evlaviei şi nu aduce rod 
Stăpânului său iar din această cauză, va arde ca pleava în focul veşnic, după cum arată 
cugetarea dumnezeiască: „iar plevele le va arde cu focul nestins" (Mt. 3, 12). De aceea, un 
asemenea om nu poate fî primit în împărăţia cerească unde locuiesc numai adevărul şi 
cuvioşia. Câştigul mult, dacă vrei să vezi acest lucru împreună cu mine după voia lui 
Dumnezeu şi după adevăr, este întotdeauna însoţit de cămătărie şi nedreptate şi, în mare parte, 
găseşti în el lipsă de omenie. 

Filoktimon. Niciodată nu voi spune acest lucru şi nu voi fî de acord cu tine, de vreme 
ce aud că Avraam şi drepţii lui urmaşi, care au întrebuinţat cu dreptate bogăţia şi câştigul, au 
bineplăcut lui Dumnezeu. Bogăţia nu este un rău pentru cei care se folosesc bine de ea, după 
cum au spus Părinţii insuflaţi de Dumnezeu. 

Aktimon. Slavă lui Dumnezeu şi Stăpânului tuturor că, şi fără să vrei, tu ai dovedit 
cuvintele mele ca fiind adevărate, aducându-i pe acei drepţi spre întărirea cuvintelor tale şi 
astfel, ceea ce s-ar fî cuvenit să-ţi dovedesc prin cuvinte multe, ai demonstrat tu însuţi în 
cuvinte puţine şi, crezând că prin ele mă dobori, tu te-ai detronat pe tine însuţi cu ele. 

Filoktimon. De ce vorbeşti aşa? Oare nu e scris că Avraam şi Isaac şi Iacov, de 
asemenea şi Iov, David şi Samuel, care s-au folosit bine, drept şi cuvios de bogăţia şi averile 
lor, au plăcut prin aceasta Atotţiitorului? 

Aktimon. Şi eu afirm, ca orice iubitor binecredincios al adevărului, că aşa este scris 
despre aceşti bărbaţi fericiţi şi că ei au plăcut în asemenea mod lui Dumnezeu. Unii dintre ei 

însă, o bunule, au fost înainte de legea şi de poruncile scrise. Alţii, pe de altă parte, au fost 
după lege şi porunci şi s-au condus în mod drept, aşa cum a poruncit legea lui Dumnezeu, fără 
nedreptate şi cămătărie. Ei dădeau fiecărui sărac şi nevoiaş cu generozitate pâinea lor şi cu 
argintul lor umpleau fără zgârcenie neajunsurile celor care îndurau lipsuri în cele necesare 
vieţii. Mai pe scurt spus, ajutau tuturor necăjiţilor şi asupriţilor şi aveau grijă de văduve şi de 
orfani, potrivit cu Scriptura insuflată de Dumnezeu care, după cum auzim în multe locuri, II 
invocă uneori pe Cel de Sus pentru cei necăjiţi, spunând: „Pe văduvă şi pe sărac au omorât şi 
pe nemernic au ucis" (Ps. 93, 6) iar uneori, cere răzbunare imediată pentru ei şi ajutor de la 
Cel de Sus şi le spune: „pe orfani şi pe văduvă va primi şi calea păcătoşilor o va pierde" (Ps. 
145, 9). Şi, iarăşi, spune în alt loc: „Judecaţi sărmanului şi săracului; pe cel smerit şi pe cel 
sărac îndreptaţi" (Ps. 81, 3). De asemenea şi fericitul Iov spune despre sine că a fost tată 
orfanilor şi purtătorul de grijă al văduvelor şi că niciodată nu 1-a lăsat pe sărac să plece de la el 
cu mâinile goale. Prin toate acestea, se dovedeşte clar ce grijă au avut acei drepţi pentru săraci 
şi necăjiţi. Ei şi-au luat femei şi au născut copii, au avut case şi robi slujitori, potrivit cu legea 
dată, şi nu li s-a interzis defel prin poruncile legii vechi să-şi petreacă viaţa conform cu 
trebuinţele firii omeneşti şi să aibă în stăpânire averi şi robi. De aceea ei, ca unii care 
îndeplineau poruncile lui Dumnezeu, au plăcut Celui de Sus. Noi, călugării, cum ne rânduim 
viaţa, sau mai bine zis, cum ne încercăm să egalăm viaţa noastră cu virtuţile acelor drepţi? 
Unde scrie despre ei că, împotriva poruncilor legii, au dat argintul lor pe datorie cu dobândă 
sau au cerut de la săraci dobândă pe dobândă iar de la cei care nu au fost în stare să plătească 
ceea ce au luat pe datorie din cauza creşterii dobânzilor pe mai mulţi ani, ei au luat ultima 
avere sărăcăcioasă ce le-a mai rămas, aşa cum îndrăznim noi să facem astăzi cu sătenii săraci, 
împovărându-i cu dobânzi mari şi ruinându-i dacă nu pot să restituie ceea ce au luat? Şi facem 
acest lucru cu aceia care trudesc neîncetat şi se chinuie în satele noastre pentru toate nevoile 
noastre din interiorul şi din afara mănăstirii. Unde scrie că acei drepţi au tolerat o asemenea 
lipsă de omenie? Nicăieri nu vei găsi. Şi sunt cu atât mai mult demni de uimire deoarece au 
fost împlinitori exacţi ai poruncilor evanghelice care pe atunci încă nu erau date. Noi însă, 
numindu-ne urmaşii Evangheliei şi pornind să atingem desăvârşirea în vieţuirea cu Dumnezeu 
pentru care lucru renunţăm de bunăvoie la toate plăcerile acestei lumi deşarte atunci când 
făgăduim lui Dumnezeu înaintea aleşilor Săi îngeri să petrecem restul timpului vieţii noastre 
potrivit cu sfintele Lui porunci, cu toată smerita înţelepciune, în sărăcie şi blândeţe după 
modelul lui Hristos. Apoi însă, uitând făgăduinţele noastre şi părăsindu-le ca pe un nimic, ne 
străduim din nou să dobândim fără sfârşit, ca şi în viaţa noastră lumească de dinainte, diferite 
avuţii şi turme de vite şi ne adunăm pe pământ, prin intermediul oricărei nedreptăţi, cămătării 
şi dobânzi nelegiuite, o mulţime de aur şi argint, cu toate că poruncile evanghelice interzic 
aspru asemenea măriri urâte de Dumnezeu. Prin toate acestea, noi ne închidem iarăşi în griji 
nenumărate şi în vorbe lumeşti, în procese şi certuri, la fel ca cei devotaţi vieţii lumeşti. Şi 
oare ce este vrednic de plâns mai mult decât orice, dacă nu faptul că, îndrăznind să ne purtăm 
aşa împotriva poruncilor dumnezeieşti şi a făgăduinţelor noastre, noi nu numai că nu 
conştientizăm ticăloşia noastră dar ne şi lăudăm de parcă am fi dobândit o virtute! Ar trebui ca 
noi, dimpotrivă, să ne pocăim înaintea înfricoşătorului Judecător şi să ne lepădăm de 
păcătoşenia noastră iar răul adunat să-1 schimbăm în bine pentru ca să ne învrednicim şi noi să 
auzim ca şi acela care mai înainte a fost cămătar nemilostiv iar apoi a devenit platnic zelos şi 
iubitor de oameni: „Astăzi s-a făcut mântuire casei acesteia" (Luca 19, 9) şi să nu fim osândiţi 
împreună cu acel bogat nemilostiv care îi ura pe săraci şi care s-a rugat pentru o picătură de 
apă când ardea în flăcările iadului nestins şi nu a primit-o de la dreptul Avraam care i-a 
acoperit pe toţi oamenii cu iubirea lui de străini. 

Filoktimon. Tu înţelegi în mod grosolan dumnezeiasca Scriptură, de aceea o şi 
tâlcuieşti în chip grosolan. „Că Fiul Omului n-a venit să piardă sufletele oamenilor ci să 
mântuiască" (Luca 9, 56) „şi să-Şi dea sufletul Său răscumpărare pentru mulţi" (Mt. 20, 28) 
aşa cum ne-a vestit nouă Domnul prin gura Lui sfântă. 

Aktimon. Aşa este: eu gândesc şi tâlcuiesc grosolan dumnezeiasca Scriptură. însă 

spune -ne tu care gândeşti corect: de ce sunt îndepărtate din cămara tainică cele cinci fecioare 
neînţelepte iar cele înţelepte intră în ea împreună cu Mirele Cel nemuritor? De asemenea, 
spune dacă poţi: pentru ce este alungat de îngeri, legat fiind, vai, de mâini şi de picioare, în 
întunericul cel mai din afară, din rândul părtaşilor dumnezeieşti la cununia Celui Iubit, cel 
care nu a câştigat veşmânt vrednic de ei? Invaţă-ne: din ce cauză sunt lipsiţi de ospăţul 
dumnezeiesc aceia care au fost chemaţi la nuntă şi au refuzat toţi şi nu s-au dus? Spune, cui i 
se va zice cu mânie: „Atunci va zice şi celor de-a stânga lui: duceţi-vă de la mine, 
blestemaţilor, în focul cel veşnic, care este gătit diavolului şi îngerilor lui." (Mt. 25, 41) şi 
celelalte din acea sentinţă amarnică? Explică: cine sunt acei peşti putreziţi care, nefiind buni 
de nimic, sunt aruncaţi afară? Oare nu auzi că numai a patra parte din sămânţa sădită aduce 
rod: 100 sau 60 sau 30? Dar mai îngrozitor decât toate este faptul că şi unii care au făcut aici 
minuni şi au alungat draci în numele Domnului, vor fi atunci aruncaţi cu mânie şi vor fi 
numiţi făcători ai fărădelegilor. Oare nu înţelegi din toate acestea că „nu oricine Ii spune: 
Doamne, Doamne, va intra în împărăţia cerurilor", ci numai acela care cu dreaptă credinţă în 
El, face voia Tatălui Său. Căci credinţa fără fapte bune e moartă, spune dumnezeiescul Iacov, 
fratele lui Dumnezeu, la fel cum şi ele fără credinţă sunt moarte. Cine face voia Tatălui Său 
dacă nu numai acela care II iubeşte pe Fiul Lui Cel Unul Născut? Cine II iubeşte cu adevărat 
pe Fiul Lui? Ascultă cum El însuşi spune clar despre aceasta aşa: „Cel ce are poruncile Mele 
şi le păzeşte pe ele, acela este care Mă iubeşte pe Mine; cel ce nu Mă iubeşte cuvintele Mele 
nu le păzeşte" (Ioan 14, 21;24). Şi iarăşi spune: „Voi prietenii Mei sunteţi de veţi face câte Eu 
poruncesc vouă" (Ioan 15, 14). Este clar că cine încalcă sfintele Lui porunci, acela nu Ii este 
prieten, ci duşman şi „mincinos", după cum spune dumnezeiescul Ioan: „Cel ce zice: L-am 
cunoscut şi poruncile Lui nu le păzeşte, mincinos este, şi întru acesta adevărul nu este." (I 
Ioan 2, 4). Noi însă încălcând fără de ruşine sfânta Lui poruncă despre iubirea de săraci care 
este capul tuturor poruncilor Lui dumnezeieşti şi uniunea desăvârşirii, aşa cum spune Sfântul 
Apostol Pavel, asuprim fără omenie pe fraţii cei săraci ai lui Hristos, istovindu-i permanent 
prin cererea dobânzilor copleşitoare şi, prin orice muncă în interiorul şi în afara mănăstirii, le 
facem viaţa amară şi nu le arătăm nici un fel de milă. Purtându-ne aşa, cum credem că Ii 
facem pe plac lui Dumnezeu? Dimpotrivă, oare cum vom scăpa de înfricoşătoarea judecată 
când nici pentru Marele Post, nici pentru privegheri şi nici pentru cântările lungi ci pentru 
iubirea de oameni şi pentru mila faţă de săraci, vom sta înaintea Lui încununaţi? Căci spune: 
ceea ce aţi făcut unuia dintre fraţii Mei mai mici, Mie Mi-aţi făcut. De asemenea, cei ce vor fi 
osândiţi, nu vor fi ponegriţi pentru că nu au ţinut posturile mari şi privegherile sau pentru că 
nu L-au slăvit prin cântări lungi ci pentru că nu au arătat niciodată iubire de oameni săracilor 
pe care El nu se ruşinează să-i numească fraţii Lui. Şi aceasta aşa va fi şi aşa este scris şi să o 
schimbe nimeni nu poate şi nici nu îndrăzneşte. Tu te amăgeşti cu asemenea gânduri, biruit 
fiind, după cum ştiu toţi, de iubirea de argint şi de iubirea de sine. Tu consideri ca fiind o 
mare iubire de oameni să dai pe datorie cu dobândă argintul tău ţăranilor săraci. In felul 
acesta, tu zici că îi mângâi în sărăcia lor. într-adevăr, frate, şi eu afirm că argintul împrumutat 
de ei de la tine ar fi pentru ei o mare mângâiere dacă, după poruncile lui Dumnezeu, tu le-ai 
da fără dobândă iar de la cel care nu poate să-ţi plătească din cauza sărăciei crunte, tu nu ai 
cere nici dobândă şi nici chiar datoria ci, te-ai mulţumi cu acea răsplată care ţi-e făgăduită 
pentru aceasta de bogatul Dătător de răsplată în veacul viitor şi, de asemenea, dacă ai socoti 
ca răsplată acele munci neîntrerupte ale omului sărac pe care el le face iarna şi vara, lucrând 
pentru tine. Iar acum, tu storci de la el cu forţa şi iei puţinul lui câştig şi pe el însuşi - o, ce 
lipsă de omenie! - ori îl izgoneşti împreună cu femeia şi cu copiii departe din satele tale cu 
mâinile goale ori îl înrobeşti pe vecie, aşa cum a făcut în trecut Faraonul, fiilor lui Israel. Ce 
poate fi mai înjositor şi mai inuman decât aceasta, fratele meu? Ar fi mai bine dacă tu nu i-ai 
da nimic pe datorie de la început şi nu să-1 distrugi cu atâta lipsă de omenie pentru îndatorare. 
Sau nu ştii, dragul meu, că este poruncit de Mântuitorul să dai săracilor împrumut nu pentru 
măriri ticăloase ci de dragul milostivirii şi al iubirii de oameni şi ca să îi ajuţi în lipsă iar nu 
să-1 ruinezi până la sfârşit şi că cei care nu împrumută cu asemenea bunăvoinţă, aceia 

„cărbuni încinşi" îşi adună pe capul lor? Dumnezeiasca Scriptură spune că blestemat este 
acela care dă cu camătă argintul său împrumut fratelui său. Ştii singur unde vor fi aruncaţi 
atunci blestemaţii de dreapta judecată chiar dacă eu aş vrea să tac cu privire la acel calvar 
îngrozitor. Cum să nu ne temem de acea ameninţare nemincinoasă care zice: „Pentru necazul 
săracilor şi suspinul mişeilor, acum Mă voi scula, zice Domnul" (Ps. II, 5). Şi iarăşi spune în 
alt loc: „Se cunoaşte Domnul când face judecată!" Şi din nou: „răbdarea săracilor nu va pieri 
până în sfârşit" (Ps. 9,18). Câţi săraci şi nevoiaşi, văduve şi orfani, sunt asupriţi astăzi prin 
diferite mijloace şi necăjiţi de noi? Aceştia suspină înaintea noastră şi din adâncul sufletului 
varsă lacrimi amare înaintea Tatălui orfanilor, Judecătorului văduvelor şi Ocrotitorului 
săracilor! Iar noi nu ne aplecăm deloc către necazurile şi lacrimile lor deşi auzim în fiecare zi 
că „judecată fără de milă este celuia ce nu face milă" (Iac. 2, 13). într-adevăr noi ne-am 
asemănat „ca unei aspide surde, şi-şi astupă urechile sale" (Ps. 57, 4) şi, aşa cum spune Isaia 
despre vechiul popor nesupus al lui Israel, „s-a îngroşat inima poporului acestuia şi cu 
urechile sale greu a auzit" (Isaia 6, 10). 

Filoktimon. Oare nu am spus eu mai devreme că tu explici grosolan dumnezeiasca 
Scriptură şi nu ai dreaptă judecată? Spune-mi: în Vechiul Testament nu le erau date prin lege 
preoţilor şi leviţilor oraşe şi destule sate pentru întreţinere şi nu li se poruncise să ia a zecea 
parte din toate alimentele propuse pentru negoţ, aşa cum şi Mântuitorul a explicat în 
Evanghelie, mustrându-i pe cărturari şi farisei nu pentru că ei dădeau zeciuială din „izmă şi 
mărar şi chimen" (Mt. 23, 23) ci pentru că, părăsind cele mai importante porunci ale legii; 
judecata, mila şi credinţa, şi-au arătat sârguinţa în poruncile foarte mici şi neînsemnate ale 
legii? De aceea Mântuitorul a şi adăugat: „acestea să le faceţi". Care sunt „acestea"? Sunt 
judecata şi mila şi credinţa şi „acelea să nu le lăsaţi". Care „acelea"? Adică să dea zeciuială 
din toate alimentele propuse pentru negoţ. Aşadar, dacă acelora le-au fost date prin lege şi 
oraşe şi sate pentru întreţinere şi li s-a poruncit să dea zeciuială din toate alimentele, cu atât 
mai mult noi, care nu suntem sub lege ci ne aflăm sub har, trebuie să avem venit şi să luăm 
zeciuielile stabilite de părinţii dinaintea noastră. Tu deci, în zadar spui prostii. 

Aktimon. Iată că tu prin cuvintele tale, cu care nădăjduiai să înfrunţi cel spuse de mine 
cu dreptate, iarăşi ai dat în vileag, împotriva dorinţei tale, vicleşugul tău şi s-a întâmplat cu 
tine ca şi cu Goliat, căruia cu sabia lui i s-a retezat capul. Dacă tu te-ai îngriji să înţelegi 
corect semnificaţia celor spuse: „Că de nu va prisosi dreptatea voastră mai mult decât a 
cărturarilor şi a fariseilor, nu veţi intra întru împărăţia cerurilor" (Mt. 5, 20); de asemenea şi 
cuvintele fericitului Apostol Pavel spun: „dar oricare este întru Hristos, făptură nouă este; cele 
vechi au trecut; iată toate s-au făcut nouă" (II Cor. 5, 17) şi iarăşi spun: „Iar acestea zic, 
fraţilor, carne şi sânge împărăţia lui Dumnezeu să moştenească nu pot; nici stricăciunea pe 
nestricăciune va moşteni (I Cor. 15, 50), tu ai înţelege corect tot ce ţi-am spus. Şi dacă ai 
primi aceste cuvinte în simplitate şi nerăutate, atunci te-ai abţine să pronunţi cele pe care le-ai 
zis şi nicidecum nu te-ai compara cu cărturarii şi fariseii care slujeau legii de formă ci, 
renunţând la ceartă, te-ai strădui să întreci adevărul lor, după porunca evanghelică, pentru ca 
să te învredniceşti să intri în împărăţia cerească împreună cu Pavel Tibeul, Antonie, Pahomie, 
Eftimie, Sava cel Sfinţit şi cu ceilalţi învăţători cuvioşi ai dumnezeieştii vieţuiri călugăreşti 
care cu tot sufletul şi mintea lor, s-au străduit să întreacă adevărul fariseilor, după porunca 
Mântuitorului. In ce constă acel adevăr al fariseilor pe care ni s-a poruncit sever să-1 întrecem, 
ascultă-1 cu atenţie chiar pe fariseul, care s-a lăudat zicând: „Dumnezeule, mulţumescu-Ţi că 
nu sunt ca ceilalţi oameni, răpitori, nedrepţi, preacurvari, sau ca şi acest vameş. Postesc de 
două ori pe săptămână, dau zeciuială din toate câte câştig" (Luca 18, 11-12). Să vedem, cu 
toată dreptatea, dacă se poate compara viaţa noastră călugărească şi traiul nostru, cu adevărul 
acelora, cu toate că într-un asemenea caz, dacă o găsim egală cu acela, împărăţia cerească este 
cu neputinţă de atins pentru noi, potrivit cu dumnezeiasca hotărâre care spune: „nu veţi intra 
în împărăţia cerurilor". Este evident că viaţa noastră şi traiul nostru nu numai că nu egalează 
adevărul lor dar este şi mult mai jos decât el. Acela, nu numai că nu nedreptăţea şi nu răpea 
munca străină, ci şi dădea săracilor a zecea parte din toate averile lui deşi nu avea poruncă 

pentru aceasta dar asculta dumnezeiasca Scriptură care spune: „Risipit-au, dat-au săracilor; 
dreptatea lui rămâne în veacul veacului" (Ps. 111, 8). Noi nu numai că nu dăm săracilor a 
zecea parte din averile noastre - deşi avem poruncă ca nu a zecea parte, ci totul să împărţim la 
săraci dacă dorim să fim desăvârşiţi - ci nu contenim să nedreptăţim şi să răpim bunurile 
ţăranilor amărâţi, prin intermediul dobânzilor urâte de Dumnezeu. Sau tu nu consideri o 
nedreptate cruntă şi o împilare faptul că îţi aduni pe pământ, în ciuda poruncii lui Dumnezeu, 
argint şi aur cu ajutorul cămătăriei şi iei în fiecare zi dobânzi mari de la ţăranii săraci şi 
niciodată să nu ierţi ceea ce le-ai dat cu împrumut deşi, prin intermediul dobânzilor percepute 
de la ei în decursul multor ani ai primit ce era al tău de câteva ori? Acelora nu le-a fost 
interzis prin lege să trăiască cu femei, să educe copii, să aibă venituri şi să agonisească prin 
mijloace cinstite argint şi orice bun necesar. Insă nouă, călugărilor, care am ales traiul după 
evanghelie şi care avem porunca de a merge în urma Mântuitorului, toate acestea ne sunt 
aspru interzise prin porunca dumnezeiască, cu excepţia faptului de a dobândi cele necesare 
nouă prin muncă dreaptă. De aceea, noi trebuie cu tot sufletul şi raţiunea, până la ultima 
noastră suflare, să ne îndepărtăm de acestea dacă într-adevăr, dorim să ajungem la desăvârşire 
după porunca: „Fiţi, dar, voi desăvârşiţi, precum Tatăl vostru Cel din ceruri desăvârşit este" 
(Mt. 5, 48) şi dacă vrem să intrăm împreună cu fecioarele înţelepte după Mirele nemuritor în 
cămara Lui cerească. Aşadar, pentru cei care intră în sfânta obşte călugărească sau se dedică 
vieţii îngereşti şi apostoleşti, este nedrept să fie comparaţi cu cei ce slujeau de formă. Căci 
ceea ce e vechi a fost lăsat în urmă şi a început tot ce e nou. „împărăţia cerurilor se sileşte şi 
silitorii o răpesc pe ea" (Mt. 11, 12) iar nu cei slabi şi călcători ai poruncilor. Prin ce ne 
deosebim noi de mireni dacă suntem iarăşi înconjuraţi de vorbe lumeşti şi de mulţimea 
averilor şi câştigurilor, ca şi în viaţa noastră de dinainte şi pe săracii subjugaţi nouă îi asuprim 
permanent prin toate muncile noastre şi prin cererea dobânzilor copleşitoare? Şi dacă cineva 
dintre ei nu poate să plătească, noi, răpind câştigul lui sărac, vai!, îl alungăm de pe 
proprietatea lui cu mâinile goale. Asemenea fapte viclene sunt specifice cămătarilor care 
trăiesc în lume şi care nu se gândesc deloc la înfricoşătoarea judecată şi la focul nestins care îi 
aşteaptă iar nu călugărilor care şi-au ales traiul evanghelic sărac şi fără câştig. Dumnezeiescul 
Pavel spune că „dacă cineva în Hristos este făptură nouă", adică cel ce se gândeşte să trăiască 
în credinţa lui Hristos cu adevărat, iar nu făţarnic, acela trebuie să se facă făptură nouă, 
îndepărtând de la sine toate faptele omului vechi care sunt: orice fel de desfrâu, nedreptatea, 
cămătăria, confiscarea bunului străin, hoţia, beţia, orice necuviinţă şi neruşinare „pentru care 
vine mânia lui Dumnezeu peste fiii neascultării" cum spune iarăşi acelaşi Pavel (Col. 3, 6). In 
locul acestora, să ne însuşim tot adevărul şi cuviinţa şi sfinţenia, „fără de care nimeni nu va 
vedea pe Domnul" (Evr. 12, 14). Şi spune el din nou: „în ce chip este cel pământesc, aşa şi cei 
pământeşti; şi în ce chip este cel ceresc, aşa şi cei cereşti" (I Cor. 15, 48). în ce constă chipul 
celui pământesc, auzim chiar de la Pavel care explică limpede acest lucru, pe scurt: „Iar 
aceasta zic, fraţilor: carne şi sânge împărăţia lui Dumnezeu să moştenească nu pot; nici 
stricăciunea pe nestricăciune va moşteni" (I Cor. 15, 50). Aici, prin „carne" el scoate în 
evidenţă, pe scurt, orice necurăţie trupească iar prin „sânge" în general, potrivit cu tâlcuirea 
Sfinţilor Părinţi, a numit orice nedreptate şi cămătărie, răpire a bunului străin, hoţie şi 
câştiguri ticăloase. E limpede că cine se întoarce la aceste fapte, acela nu s-a lepădat de omul 
cel vechi şi nu s-a făcut făptură nouă în Hristos căci el mai poartă în sine toate trăsăturile 
omului vechi. Insă noi, cărora ni s-a poruncit să trăim nu după trup ci după duh, trebuie să 
mergem pe urmele Cuvioşilor Părinţi care au strălucit prin post şi, luând asupra noastră crucea 
lui Hristos, să petrecem această viaţă trecătoare în tăcere, fără griji, în tot adevărul, 
desfătându-ne cu sfintele cântări şi cu rugăciunile neîncetate şi curate către Mântuitorul. Iar 
unde sunt grijile lumeşti, cleveteala, înjurăturile şi cuvintele de ocară şi procesele dese din 
cauza satelor şi averilor, de acolo s-au îndepărtat lacrimile, rugăciunea curată, plecăciunea 
până la pământ şi amintirea morţii. Căci gura nemincinoasă a lui Hristos a spus: „nu puteţi să 
slujiţi şi lui Dumnezeu şi lui mamona". Ce este mamona dacă nu bogăţia adunată prin orice 
nedreptate adică prin intermediul dobânzilor, prin însuşirea avutului străin din cauza iubirii de 

sine şi a iubirii de argint jidoveşti, cum explică Sfinţii Părinţi? De dragul acestei mântuitoare 
porunci a Domnului, o mulţime nenumărată de călugări cuvioşi de pe tot pământul, părăsind 
tot ce este minunat în această lume deşartă, au fugit fără întoarcere în pustiul cel mai 
îndepărtat, dorind să ajungă la vieţuirea îngerească. Acea dorinţă şi râvnă dumnezeiască a lor 
trebuie să o imităm şi noi, o, dragul meu, ca să ne îmbogăţim ca şi ei cu darurile cele 
duhovniceşti. Care sunt acestea? Iată-le: smerita înţelepciune a inimii, blândeţea şi nerăutatea, 
raţiunea duhovnicească şi dragostea desăvârşită care este culmea desăvârşirii şi îndeplinirea 
oricărei legi, cum spune dumnezeiescul Apostol. Dacă nu o avem, nu vom dobândi nici un 
folos pentru suflet chiar dacă am vorbi şi limbile îngerilor şi munţii i-am muta din loc şi toate 
tainele proorociei le-am cunoaşte şi chiar dacă ne-am da şi trupurile noastre să fie arse pentru 
dreapta credinţă, cum spune acelaşi Apostol. 

Să căutăm cu trudă, o dragul meu, să ne învrednicim şi noi de un asemenea har şi de 
binecuvântarea darurilor dumnezeieşti pomenite. Ele, o bunule, constituie acea răsplată 
însutită în veacul acesta, pe care Mântuitorul a făgăduit-o celor care renunţă la toate averile şi 
poftele lor de dragul împărăţiei celei veşnice ce îi aşteaptă în veacul viitor. Să nu căutăm din 
nou nici dobândirea averilor, nici îmbogăţirea şi nici prisosirea bogăţiei, aşa cum râvneşti tu. 
Spune-mi ce folos există pentru aceia care s-au lepădat de averile şi câştigurile lor de dragul 
tăcerii şi lipsei de griji pentru ca să se străduiască din nou să dobândească altele, mai mari 
decât primele şi să fie înconjuraţi de griji şi cleveteli mai mari decât cele dinainte? Nu există 
nici un fel de folos sufletesc ci, dimpotrivă, dobândesc sărăcia şi nerodirea sufletului. Căci 
sămânţa care a căzut între spini şi a fost înăbuşită de ei, nu a adus rod Făcătorului ceresc. Ce 
sunt spinii? Ascultă cu atenţie înţelepciunea Dumnezeiască ce spune limpede: „Iar cea 
semănată în spini, aceasta este care aude cuvântul, dar grija veacului acestuia şi înşelăciunea 
bogăţiei îneacă cuvântul şi neroditor se face." (Mt. 13, 22). Aşadar, este foarte nefolositor şi 
foarte dăunător pentru călugări să-şi adune din nou averi şi bogăţie, după cum am demonstrat 
de multe ori. Nimic altceva decât o nerozie reiese din tâlcuirea ta [a lui Filoktimon - n. n.]. 
Căci dacă cele spuse de Dătătorul nostru de lege despre primirea însutită în acest veac se 
referă la înmulţirea averilor şi câştigurilor atunci, cel ce a părăsit o femeie, va dobândi o 
mulţime de alte femei şi va da naştere la copii şi mai mulţi decât înainte. înţelegi, oare, spre ce 
hulă şi spre ce nerozie duci tâlcuirea ta referitoare la cugetarea citată? Duhovniceşte, dragul 
meu, trebuie să înţelegi şi să tâlcuieşti făgăduinţele şi învăţăturile Sfântului Duh iar nu 
trupeşte şi lumeşte. „Duh este Dumnezeu; şi cei ce se închină Lui, cu duhul şi cu adevărul se 
cade să I se închine" (Ioan 4, 24). Iar cei ce-şi adună bogăţie prin intermediul nedreptăţii şi 
dobânzilor urâte de Dumnezeu şi merg la tribunale din cauza satelor şi pământurilor şi se 
sfădesc cu rivalii lor, asemenea oameni nu se închină în duh şi în adevăr Celui de Sus. „Lauda 
Lui în Biserica cuvioşilor" (Ps. 149, 1) iar nu în adunarea celor care încalcă sfintele porunci 
ale Celui de Sus despre care se spune în alt loc: „ Călcători de lege am socotit pe toţi păcătoşii 
pământului" (Ps. 118, 119). Şi iarăşi spune: „Urât-am adunarea celor ce viclenesc şi cu cei 
necredincioşi nu voi şedea" (Ps. 25, 5). Şi în alt loc: „pe cei ce făceau călcări de lege i-am 
urât" (Ps. 100, 4). Dacă Dumnezeu ne urăşte pentru încălcarea sfintelor Lui porunci, cine e în 
stare să ne izbăvească de mânia Lui dumnezeiască? Şi mai departe spune iarăşi: „Cu cel 
mândru cu ochiul şi cu cel nesăţios la inimă, cu acela n-am mâncat" (Ps. 100, 7). Cine are 
ochiul aşa mândru şi inima nesăţioasă dacă nu asupritorul şi cămătarul? Bine este zis: inima 
nesăţioasă a ochiului preamândru. Căci strângerea de argint şi aur niciodată nu poate fi 
săturată. îngrozitor, într-adevăr, îngrozitor lucru este dorinţa pentru aur şi, după cum spune 
Apostolul, este cauza tuturor relelor. Ea niciodată nu încetează ci, cu cât este satisfăcută mai 
mult, cu atât îl aprinde pe cămătar. Patima iubirii de argint şi a cămătăriei este asemănătoare 
cu focul: cu cât găseşte mai multă materie primă, cu atât arde mai puternic focul. La fel şi 
dorinţa pentru aur arde întotdeauna mai mult şi mai mult în inima nesăţioasă a iubitorului de 
bogăţie. De aceea Sfântul Duh ne previne, prin limba inspirată de Dumnezeu a fericitului 
David, zicând: „Nu nădăjduiţi spre nedreptate şi spre jefuire nu poftiţi, bogăţia de ar curge, nu 
vă lipiţi inima." (Ps. 61, 10). De ce? Pentru că „rădăcina tuturor răutăţilor este iubirea de 

argint" (I Tim. 6, 10). Prin ea, mulţi au ajuns la o lipsă de omenie nemăsurată şi la o asemenea 
cruzime încât nu numai că nu s-au oprit de la răpirea nedreaptă a averilor altora, dar chiar şi 
pe proprietarii averilor i-au lipsit de această viaţă prin cele mai grele chinuri. Unii au renunţat 
şi la credinţă, respingând-o de dragul argintului ca să nu-şi piardă bogăţia din cauza credinţei 
drepte iar alţii, în deznădejde fiind, şi-au pierdut viaţa prin sugrumare. 

De aceea, bunule, în multe rânduri e mai bine şi mai mântuitor să fii sărac şi să 
cutreieri pe urmele lui Hristos oraşele şi ţările. Iar dacă s-ar întâmpla, undeva, să fii supus 
ponegririi şi necinstirii, să înduri cu recunoştinţă, respectând porunca Mântuitorului şi regulile 
vieţii călugăreşti decât să curgă aurul şi argintul şi să fii preocupat cu pământurile şi satele 
împotriva poruncilor Domnului. „Bună este mie legea gurii Tale, mai vârtos decât mii de aur 
şi argint" (Ps. 118, 72). Şi în alt loc: „Mai bun este puţinul celui drept, decât bogăţia multă a 
păcătoşilor" (Ps. 36, 16). Şi iarăşi: „Nedreptatea am urât şi m-am dispreţuit, iar legea Ta am 
iubit" (Ps. 118, 163). In ce altceva constă legea Mântuitorului dacă nu în iubirea desăvârşită, 
din inimă curată, către Cel de Sus şi către aproapele nostru aşa cum auzim în Sfânta 
Evanghelie: „Intr-aceste două porunci, toată legea şi proorocii atârnă" (Mt. 22, 39). Călugărul 
iubitor de câştig şi de argint nu poate să fie iubitor de Dumnezeu şi de săraci aşa cum trebuie 
deoarece încalcă porunca lui Dumnezeu. însuşi dreptul Judecător spune: „Cel ce are poruncile 
Mele şi le păzeşte pe ele, acela este care Mă iubeşte pe Mine. Cel ce nu Mă iubeşte pe Mine, 
cuvintele Mele nu le păzeşte" (Ioan 14, 21; 24). Prin urmare, este lipsit de iubire pentru 
Mântuitorul acela care îşi adună bogăţie prin dobânzi nedrepte, prigonindu-i prin toate 
mijloacele pe ţăranii săraci înrobiţi. Căci spune Sfântul Apostol Pavel, „dragostea nu lucrează 
rău vecinului" (Rom. 13, 10); dimpotrivă, ea întotdeauna dăruieşte şi îi miluieşte pe toţi cei 
care trăiesc în necazuri şi lipsuri, după cum este scris: „Toată ziua miluieşte şi împrumutează 
dreptul, şi sămânţa lui întru blagoslovenie va fi" (Ps. 36, 26). împrumută aşa cum îndeamnă 
porunca iubitoare de oameni a dreptului Legiuitor Care spune: „Şi de daţi împrumut celor de 
la care nădăjduiţi a lua, ce dar este vouă? Că şi păcătoşii dau păcătoşilor împrumut, ca să ia 
întocmai. Ci iubiţi pe vrăjmaşii voştri şi faceţi bine şi daţi împrumut, nimic nădăjduind, şi va 
fi plata voastră multă şi veţi fi fiii Celui Preaînalt; că El este bun spre cei nemulţumitori şi 
spre cei răi. Deci, fiţi milostivi precum şi Tatăl vostru este milostiv" (Luca 6, 34-36). 

Pentru ce, o dragul meu, fără minte încălcăm noi atât de mult porunca iubitoare de 
oameni şi folositoare de suflet a Domnului şi Mântuitorului nostru? Sau oare, nu ne temem de 
cele spuse: „blestemaţi cei ce se abat de la poruncile Tale" (Ps. 118, 21)? Şi în alt loc: „să se 
ruşineze cei ce fac fărădelege în deşert" (Ps. 24, 3). De asemenea: „Defâimat-ai pe toţi cei ce 
se depărtează de la îndreptările Tale, că nedrept este gândul lor" (Ps. 118, 118). Dacă toate 
acestea sunt grăite de Duhul Sfânt şi sunt adevărate, atunci să ne temem, frate, şi să ne 
îndreptăm înaintea dreptului Judecător căci „înfricoşat lucru este a cădea în mâinile 
Dumnezeului celui viu" (Evr. 10, 31). Dacă noi considerăm aceste cuvântări dumnezeieşti 
neadevărate, atunci pentru ce mai facem la tunderea în monahism făgăduinţe Domnului să 
petrecem pe viitor viaţa după sfintele Lui porunci? Căci mai bine este, spune înţelepciunea lui 
Dumnezeu, să nu promiţi şi să împlineşti decât să promiţi şi să nu împlineşti. Şi iarăşi: „Faceţi 
făgăduinţe şi le împliniţi Domnului Dumnezeului vostru" (Ps. 75, 11) [In Septuaginta, textul 
sună astfel: „Rugaţi-vă şi răsplătiţi Domnului Dumnezeului nostru - n. n.]. Dacă facem 
făgăduinţe Domnului, adică împlinim făgăduinţele noastre pe care I le-am făcut la tunderea în 
monahism atunci, într-adevăr, vom fi fericiţi şi ne va fi bine. Dacă II minţim, atunci să ne 
temem, frate, de cele spuse: „Pierde-vei pe toţi cei ce grăiesc minciună" (Ps. 5, 6). 

Filoktimon. Mai încetează, omule, de la această lungă poliloghie a ta. Noi nu vom 
supune osândei pe nimeni din cauza câştigului de averi şi a stăpânirii pământurilor şi a satelor 
deoarece nimeni nu are nimic al său şi nici posibilitatea să ia ceva şi să ducă în alt loc. De 
aceea, noi putem după dreptate să ne numim în prezent neiubitori de avuţie căci nimeni nu 
dobândeşte nimic al său, ci totul e de obşte. 

Aktimon. Ceea ce îmi spui tu este ceva ridicol fiind exact acelaşi lucru ca şi cum ai 
spune că dacă mai mulţi ar trăi în fărădelegi cu o singură desfrânată, fiind daţi în vileag, 

fiecare dintre ei poate să se scuze spunând despre sine: eu aici nu păcătuiesc cu nimic 
deoarece ea este proprietatea noastră comună. Sau: cineva iese la război cu mai mulţi luptători 
şi împreună cu ei pradă multe averi. Apoi, prins fiind de căutătorii războinicilor şi supus 
interogatoriului şi torturilor, ar răspunde: eu nu sunt vinovat cu nimic, totul a rămas la ei iar 
eu nu am luat nimic din averile prădate. Aceasta, bunule, este o scuză goală şi foarte ridicolă, 
în orice caz, înaintea drepţilor judecători, răspunsul tău pare poliloghie, nu al meu. Eu aş vrea 
să-ţi prezint mărturii credincioase şi dovezi de netăgăduit de la mulţi bărbaţi inspiraţi de 
Dumnezeu din vechime, prin care ţi-aş arăta că este nelegiuit şi nu poate fi îndreptăţit prin 
nimic faptul ca monahii să fie din nou înconjuraţi de clevetelile şi grijile lumeşti, să ia dobânzi 
şi să-i asuprească în diferite feluri pe oamenii săraci. Dar, ştiind că toate acestea îţi sunt 
cunoscute, deşi laşi de bunăvoie ca aceasta să treacă pe lângă tine fiind biruit de patima iubirii 
de sine şi a iubirii de argint, renunţ la acest lucru deoarece pentru tine nu are importanţa 
cuvenită. Aduc [ca dovadă - n. n.] o singură cuvântare a Apostolului Pavel şi, prin aceasta, 
închei cuvântul. Acest propovăduitor dumnezeiesc şi luminător al întregii lumi, dorind ca toţi 
aceia de pe întreg pământul, pe care el i-a ajutat prin predica evanghelică să se nască în 
credinţă, să se afle întotdeauna în nevoinţă şi să fie râvnitori înfocaţi ai bunei credinţe, îi 
îndeamnă prin următorul exemplu la nevoinţele cele duhovniceşti. „Nimeni ostaş fiind nu se 
amestecă cu lucruri lumeşti, ca voievodului să fie plăcut." (II Tim. 2, 4). Dacă el nu vrea ca 
cei ce trăiesc cu femei şi copii să se prindă în mrejele grijilor inutile ale vieţii acesteia ci să 
păstreze întotdeauna credinţa cu tot sufletul, cu atât mai mult noi călugării trebuie să ascultăm 
de acest învăţător dumnezeiesc şi cu tot sufletul şi cu râvnă fierbinte să ne ţinem de vieţuirea 
călugărească şi îngerească, trecând prin ea cu dreptate şi cuviinţă, îndepărtându-ne de orice 
nedreptate şi de ticăloasele griji lumeşti şi de orice necuviinţă, ca şi prin noi să se 
preamărească, nu să se hulească!, preasfântul nume al Domnului nostru Iisus Hristos, Căruia I 
se cuvine toată slava şi mărirea împreună cu Părintele Său Cel fără de început şi cu 
Atotsfinţitorul şi Bunul şi de viaţă Făcătorul Său Duh în vecii vecilor. Amin. 



* * * 

Către cititor. Predica despre evlavie nu obligă pe nimeni la ceva pentru care el însuşi 
nu are bunăvoinţă. Insă „oricine va voi să vie după Mine, să se lepede de sine şi să-şi ia crucea 
sa în toate zilele şi să-mi urmeze Mie." (Luca 9, 23). Şi iarăşi: „de voieşti să fii desăvârşit 
mergi, vinde-ţi averile tale şi le dă săracilor şi vei avea comoară în cer, şi vino, urmează Mie." 
(Mt. 19, 21). Şi prin Isaia proorocul: „De veţi vrea şi Mă veţi asculta, bunătăţile pământului 
veţi mânca" (Isaia 1, 19). Din toate acestea şi din multe alte locuri asemănătoare, reiese că 
împărăţia cerească este dată celor binevoitori căci ceea ce se face din obligaţie şi fără voie, nu 
merită răsplată înaintea dreptului Judecător. De aceea şi cuvântul de faţă, ce se referă la viaţa 
fără câştig, îi roagă pe toţi cei care o cinstesc: dacă prin poziţia lor aparţin vieţii fără de câştig 
[călugăreşti - n. n.], să se întărească cu ea în buna voinţă şi în vieţuirea după Dumnezeu, 
îndeplinind cu timp şi fără timp poruncile evanghelice adică să-şi petreacă viaţa în toată 
dreptatea şi cuviinţa, câştigându-şi pâinea în sudoarea frunţii lui, conform cu vechea poruncă 
dumnezeiască. Iar pe cei care prin poziţia lor sunt iubitori de câştiguri, acest cuvânt îi roagă să 
nu se mânie pentru cele spuse în el şi să nu îl duşmănească pe cel ce a scris un asemenea 
cuvânt din dragoste pentru adevăr. Căci în el nu există nimic nepotrivit cu poruncile 
evanghelice şi cu învăţăturile apostolice. Şi de aceea (cel ce a scris cuvântul) îi roagă pe 
cititori: cunoscând puterea cuvintelor care explică adevărul, să se umilească şi, aşa cum 
trebuie, să se mustre pe sine, nu să se îndreptăţească, ci să se mărturisească dreptului 
Judecător şi să descopere fărădelegea acceptată de ei, din cauza slăbiciunii omeneşti, înaintea 
Stăpânului tuturor şi să se roage Lui cu tot sufletul ca să le dăruiască să se schimbe în bine şi 
să dobândească voia neiubitoare de avuţie şi mântuitoare şi rânduiala corespunzătoare a 
gândurilor. Căci nu e atât de condamnabil să păcătuieşti - acest lucru e specific neputinţei 

omeneşti - pe cât este faptul ca, păcătuind, să nu conştientizezi păcatul tău şi să nu îl 
mărturiseşti. Aşadar, primiţi şi voi acest cuvânt cu convingere dreaptă, cu cuvenita 
înţelepciune şi cu blândeţe creştinească. Dacă sunteţi indignaţi şi tulburaţi din cauza 
dezvăluirilor şi a dovezilor lui puternice - evanghelice şi apostolice - referitoare la actuala 
vieţuire călugărească, atunci eu nu spun nimic de la mine ci să spună cu îndrăzneală 
dumnezeiasca Scară [a Sfântului Ioan Scărarul - n. n.]: „cel ce s-a îndepărtat de biciuire, a 
pierdut orice nădejde de mântuire". Să fiţi sănătoşi în Domnul! 



CUVÂNTUL IV 

Despre pocăinţă. Cuvânt foarte folositor pentru aceia care o cinstesc [pe pocăinţă - 
n.n.J cu credinţă şi cu dragoste nefăţarnică, cu grijă şi cu cinstirea cuvenită. 

Iată, suflete al meu, că şi în acest an, prin marea şi îndelunga răbdare şi prin darul cel 
mult al Celui ce ne-a creat, al iubitorului de oameni Dumnezeu şi Stăpânului tuturor, noi am 
ajuns la adăpostul liniştit şi mântuitor al perioadei sfinte şi ziditoare de suflet de patruzeci de 
zile când toţi - şi drepţii şi păcătoşii - cu mare sârguinţă iau asupra lor o nevoinţă sporită. Cei 
drepţi procedează aşa din două motive: în primul rând, ca virtutea dreptăţii şi a smeritei 
înţelepciuni dobândită de ei să devină mai puternică şi mai statornică, iar în al doilea rând, 
spre a se strădui ca la viaţa virtuoasă de dinainte să adauge şi alte virtuţi ca să se 
învrednicească să dobândească marea răsplată şi cununile cele luminoase. Iar cei asemenea 
nouă, păcătoşii şi ticăloşii, iau asupra lor această nevoinţă pentru ca, prin înfrânarea de tot 
felul, prin nevoinţă trupului şi plânsul duhovnicesc, să-L înduplece asupra lor pe Judecătorul 
Cel înfricoşător pe Care L-au mâniat prin toate fărădelegile făcute în decursul întregii lor vieţi 
blestemate şi să se învrednicească să petreacă timpul rămas în vieţuirea cinstită şi plăcută lui 
Dumnezeu şi în împlinirea poruncilor mântuitoare ale Stăpânului. 

Să ne deşteptăm, aşadar, din somnul marii noastre trândăvii şi cu toată râvna să ne 
ostenim ca în timpul rămas al scurtei noastre vieţi să tindem către „răsplătirea chemării celei 
de sus" unde este „cetatea noastră" „de unde şi pe Mântuitorul aşteptăm, pe Domnul nostru 
Iisus Hristos" (Filipeni 3, 14; 20). Vom sta treji împreună cu fecioarele înţelepte, vom lua cu 
noi destul untdelemn - care înseamnă iubirea de oameni plăcută lui Dumnezeu şi mila pentru 
toţi cei care trăiesc în sărăcie şi necazuri - prin care II înduplecăm cel mai mult spre noi pe 
Făcătorul şi Stăpânul tuturor. Fecioarele neînţelepte au nesocotit acestea şi au fost lăsate în 
afara cămării tainice a Mirelui, neprimind nici un folos de la fecioria lor. II vom pomeni, o 
suflete, întotdeauna pe Domnul Care ne porunceşte, zicând: „Şi voi asemenea cu oamenii care 
aşteaptă pe domnul lor când se va întoarce de la nunţi; ca venind şi bătând, îndată să-I 
deschidă lui. Fericite slugile acelea pe care, venind domnul, le va afla veghind" (Luca 12, 36- 
37). Prin această pildă, El ne porunceşte clar, zicând: „precum robii stăpânilor pământeşti 
care, temându-se să fie supuşi bătăii, se străduiesc întotdeauna să facă pe plac domnilor lor şi 
să îndeplinească orice voie a lor, aşa să faceţi şi voi, ucenicii Mei: dobândiţi mântuirea cu 
frică şi cu dragoste, străduindu-vă să împliniţi întotdeauna ceea ce îmi place Mie, aşa cum v- 
am arătat Eu însumi prin poruncile Mele. Să dobândim veşmântul vrednic de cămara tainică a 
Mirelui, adică vieţuirea demnă de laudă care străluceşte prin toată curăţenia şi sfinţenia pentru 
ca, în caz contrar, să nu fim legaţi de mâini şi de picioare şi aruncaţi în afara acelui ospăţ 
tainic adică în întunericul cel mai din afară. Fiind deja chemaţi de însuşi Domnul şi de fericiţii 
Lui ucenici la ospăţul nunţii tainice, nu vom respinge fără minte această chemare fericită 
invocând pretextul ţarinei, al perechii de boi sau al căsătoriei vremelnice cu femeia - aceste 
lucruri neînsemnate şi pieritoare, la care se întorc cei ce „au în gând cele pământeşti", nu cele 
cereşti, „Al cărora dumnezeu este pântecele şi a căror slavă este întru ruşinea lor" spun 
cuvintele Apostolului (Filipeni 3, 19). Aşadar, o suflete, noi vom gândi mai sus, vom căuta 

„cele de sus unde este Hristos, şezând de-a dreapta lui Dumnezeu" (Col. 3, 1). Să ne supunem 
Mântuitorului Care zice: „De slujeşte cineva Mie, Mie să-Mi urmeze" (Ioan 12, 26). Iar 
despre ceea ce presupune această urmare, auzim la însuşi Domnul Care spune: „Oricine 
voieşte să vină după Mine, să se lepede de sine şi să-şi ia crucea sa şi să-Mi urmeze Mie" (Mt. 
16, 24). Cine respectă toate aceste trei legi? Acela care renunţă dintr-o dată la toate averile 
sale şi după aceea nu le mai doreşte ci, din tot sufletul, le leapădă chiar până la moarte ca pe 
unele ce sunt o piedică în năzuinţa lui spre cer şi care îl lipsesc de acele bunuri pregătite 
pentru cei drepţi. Cine respinge astfel mărăcinii acestei vieţi deşarte şi mincinoase, acela se 
leapădă pe deplin de sine adică de toate dorinţele trupului său şi de patimile josnice ale 
sufletului, le urăşte cu tot sufletul şi le îndepărtează de la el. De aceea un asemenea om merge 
pe drumul cel drept în urma Mântuitorului său, luându-şi crucea, ceea ce înseamnă omorârea 
voită a patimilor şi a poftelor. Iar cel care după lepădarea de sine dobândeşte iarăşi ţarine şi 
câştiguri şi prin aceasta se prinde din nou în mrejele clevetirilor şi a grijilor lumeşti, la acela 
patimile trupeşti şi sufleteşti care fuseseră potolite un timp, încep să apară din nou, învăluie 
sufletul lui blestemat, îl luptă şi îl rănesc prin toate mijloacele. E clar că unui asemenea om i 
s-a întâmplat ceea ce e spus prin pilda înţeleaptă: „Câinele s-a întors la borâtura sa şi porcul 
scăldat la mocirla tinei" (II Petru 2, 22). Un astfel de om, stă departe de viaţa fericită a 
drepţilor - aşa cum a arătat Domnul nostru prin parabolă, zicând: „Nimeni punându-şi mâna sa 
pe plug şi căutând înapoi, este îndreptat întru împărăţia lui Dumnezeu." (Luca 9, 62). Aici, 
prin „mână" Stăpânul numeşte voinţa proprie şi liberă a fiecăruia dintre noi. De asemenea, 
prin „plug" numeşte sfintele şi mântuitoarele Lui porunci prin care ducem o viaţă întocmai ca 
a îngerilor potrivit cu evanghelia iar prin întoarcerea înapoi ce altceva vrea El să numească 
dacă nu întoarcerea la obiceiurile dinainte şi la deşertăciunea vieţii lumeşti? Oare nu este 
întoarcerea înapoi grija permanentă pentru dobândirea mai multor ţarini şi avuţii şi diferitelor 
cirezi de vite şi pentru înmulţirea de câteva ori a argintului şi a aurului, de care monahul s-a 
lepădat de bunăvoie la tunderea lui în monahism, făgăduind Stăpânului, Care locuieşte în cele 
de sus, să fie liber de toate acestea pe viitor ca apostolii şi să îndeplinească poruncile 
Domnului, trăind în sărăcie şi tăcere, cu smerită înţelepciune, în curăţia şi sfinţenia trupului şi 
a sufletului? 

„Iată acum este vreme bine primită, iată acum este ziua mântuirii" (II Cor. 6, 2). „Să 
lepădăm dar lucrurile întunericului" (Rom. 13, 12) care sunt: desfrâul şi orice necurăţie a 
trupului şi sufletului, beţia, lăcomia pântecelui, râsetele necuviincioase şi nebune, vorbele 
murdare, vorbirea fără minte, cleveteala, minciuna, invidia, gelozia, firea linguşitoare, 
îngâmfarea, mândria diavolească, iubirea de argint care constituie rădăcina tuturor relelor şi 
este numită de Sfântul Apostol Pavel slujire la idoli (I Tim. 6, 10). Să urâm pe deplin toate 
acestea şi să le îndepărtăm de la noi mai repede atât timp cât ne rabdă înfricoşătorul Judecător 
pentru iubirea de oameni, dându-ne timp pentru pocăinţă. „Să întâmpinăm faţa Lui întru 
mărturisire şi în psalmi să-I strigăm Lui" (Ps. 94, 2). Prin „faţa Lui" să înţelegi, suflete, mânia 
Lui cea dreaptă care este peste noi, cum este spus şi în alt loc: „Iar faţa Domnului asupra celor 
ce fac rele". De ce? - „ca să piardă de pe pământ pomenirea lor" (Ps. 33, 15). Să ne vieţuim 
potrivit cu poruncile Domnului adică să ne căim înaintea Lui prin împlinirea sfintelor Lui 
porunci „ca nu cândva să se mânie Domnul" pe noi şi să pierim „din calea cea dreaptă" (Ps. 2, 
10), care este împreună-vieţuirea cerească cu cei mântuiţi. Ziua Domnului, suflete, e neştiută 
şi precum „farul" care atacă „în noapte" şi predă morţii pe acela pe care îl găseşte dormind, 
aşa şi pentru noi vine moartea fără veste şi ne răpeşte din această viaţă jalnică şi trecătoare. Să 
aruncăm de la noi orice slăbiciune şi lene. Să nu ne îndreptăţim în păcate, arătând neputinţa 
trupească, sosirea prietenilor, diversele sărbători şi invitaţiile rudelor şi vecinilor. Toate 
acestea sunt îndreptăţiri deşarte şi nefolositoare şi nici una dintre ele nu poate să ne 
izbăvească din mâinile Judecătorului nepărtinitor. Căci de toate acestea noi ne-am lepădat o 
dată pentru totdeauna înaintea aleşilor îngeri ai lui Dumnezeu, făgăduind Stăpânului că vom 
petrece timpul rămas al vieţii noastre urmând Sfintei Evanghelii adică în orice umilinţă, în 
sărăcie, în adevăr şi sfinţenie, după regulile povăţuitorilor de Dumnezeu învăţaţi ai vieţii 

călugăreşti. Astăzi, încălcând aceste reguli şi ducând o viaţă necuviincioasă, ce altceva ne 
aşteaptă, suflete blestemat, în afară de pieire deoarece am minţit înaintea lui Dumnezeu în 
făgăduinţele pe care I le-am făcut? Sau crezi că degeaba spune Scriptura inspirată de 
Dumnezeu: „Urât-ai pe toţi cei ce lucrează fărădelege. Pierde-vei pe toţi cei ce grăiesc 
minciună. Pe bărbatul sângiuirilor şi vicleanul, urăşte Domnul" (Ps. 5, 5-6) şi de asemenea: 
„Ploua-va peste cei păcătoşi laţuri, foc şi iarbă pucioasă şi duh de vifor partea paharului lor" 
(Ps. 10, 6)? Sau tu consideri că vieţuirea ta este plăcută lui Dumnezeu şi evlavioasă şi de 
aceea trăieşti în lene? Vai, vai, sufletul meu blestemat! Cel mai greu şi mai important păcat al 
nostru şi cauza osândirii noastre constă în faptul că noi nu ne dăm seama că II supărăm 
puternic pe înfricoşătorul Judecător prin fiecare neascultare şi încălcare a poruncilor Lui 
mântuitoare. O asemenea judecată a noastră constituie semnul nesimţirii şi a nebuniei 
definitive dacă nu lepădăm imediat această nesimţire. 

Să căutăm cu sârguinţă şi sinceritate pocăinţa, căci nici un folos în lucrarea mântuirii 
nu ne aduce acest veşmânt exterior ci, dimpotrivă, ne slujeşte pentru o mare osândă deoarece 
ducem o viaţă nepotrivită cu el şi pe deplin necorespunzătoare. Iar acest lucru reiese atât din 
faptele noastre nelegiuite cât şi din multele povăţuiri ale Apostolilor şi Părinţilor. De 
asemenea, mărturisesc despre aceasta şi poruncile dumnezeieşti ale Judecătorului şi 
Stăpânului tuturor spuse de El sub forma fericirilor. Să pătrundem în ele. „Fericiţi cei săraci 
cu duhul, că acelora este împărăţia cerurilor" (Mt. 5, 3). El îi numeşte săraci cu duhul pe aceia 
care întotdeauna şi în toate vorbesc cu smerenie despre sine în gândurile lor şi se osândesc pe 
sine, asemănându-se fericitului prooroc care spune: „Iar eu sunt vierme şi nu om, ocara 
oamenilor şi defăimarea norodului" (Ps. 21, 6). Şi în alt loc: „Doamne, nu s-a înălţat inima 
mea, nici s-au înălţat ochii mei, nici am umblat întru cele mari, nici întru cele mai minunate 
decât mine" (Ps. 130, 1). Dar noi, suflete blestemat, cum vorbim despre noi înşine şi cum 
gândim în inima noastră? Oare nu ne îndreptăţim permanent în lăuntrul nostru şi ne 
considerăm făcătorii oricărei dreptăţi şi cuviinţe, socotindu-ne foarte înţelepţi, plini de toată 
raţiunea şi înţelepciunea şi de aceea ne învrednicim de ridicarea într-o anumită funcţie 
puternică pentru ca să îi îndrumăm şi pe ceilalţi spre mântuire? Având acest scop, noi ne 
străduim prin toate mijloacele să ajungem la un anumit grad bisericesc pentru care nu numai 
că devenim în mod făţarnic adepţii vieţii evlavioase şi prietenii celor ce sunt la putere, 
făcându-le pe plac în tot felul şi linguşindu-i, dar adesea le dăm şi cadouri şi le promitem şi 
altele dacă duc la îndeplinire ceea ce căutăm şi dorim noi. Toate acestea, suflete, sunt dovada 
clară a îngâmfării şi vicleniei care se ridică din inima cea mândră. Cum vom fi numiţi de 
Judecătorul tuturor ca fiind vrednici de această fericire promisă doar acelora care urăsc toate 
acestea? Dacă noi nu suntem vrednici de această fericire dumnezeiască atunci suntem 
blestemaţi şi osândiţi, dacă nu iubim pocăinţa cu tot sufletul, îndepărtând mai întâi rezultatul 
acestei pofte iubitoare de slavă a noastră. Cu atât mai mult este necesar pentru noi acest lucru 
deoarece şi cuvântul proorocului se roagă puternic lui Dumnezeu împotriva celor care, 
datorită dorinţei de slavă vremelnică, îndrăznesc să atingă prin fărădelegi un anumit rang. Dar 
să îndreptăm atenţia cuvenită şi spre celelalte fericiri şi să vedem dacă viaţa noastră e potrivită 
cu ele. „Fericiţi cei ce plâng, că aceia se vor mângâia" (Mt. 5, 4). Iată rodul dat de Dumnezeu 
cuvioasei şi smeritei înţelepciuni: plânsul duhovnicesc care se naşte din marea înduioşare şi 
dumnezeiasca dragoste în inima pătrunsă de smerita înţelepciune. Cine într-adevăr gândeşte 
smerit despre sine în inima sa, acela întotdeauna plânge pentru el, se numeşte osândit şi 
nevrednic de cer şi de pământ, pomenind mereu păcatele lui. Noi însă, suflete, fiind obsedaţi 
puternic de egoism din cauza îngâmfării noastre atunci când ajungem la un anumit grad, cum 
putem să plângem sau să ne osândim când suntem permanent înconjuraţi de slava de la 
oameni şi de orice laudă şi linguşire, petrecând viaţa în lucruri necuviincioase şi diferite 
ticăloşii împreună cu cei ce locuiesc cu noi şi împodobindu-ne cu veşminte foarte scumpe din 
mătase, aur şi argint? Fiind înconjuraţi din belşug cu toate acestea, noi ne îndepărtăm de acea 
mângâiere duhovnicească pe care o au cei ce plâng pentru sine şi primim, după cugetarea 
dumnezeiască, binele nostru în viaţa noastră. La ce se referă următoarea fericire, care spune: 

„Fericiţi cei blânzi, că aceia vor moşteni pământul" (Mt. 5, 5)? Oare nu am căzut noi cu totul, 
suflete blestemat, de la această fericire, supărându-ne ca fiarele sălbatice pe cei care au greşit 
cu ceva împotriva noastră şi ridicându-ne asupra lor cu mânie mare, silindu-ne prin toate 
mijloacele să răzbunăm jignirea pricinuită de ei? Blând este şi se socoteşte, suflete, acela care 
cu smerită înţelepciune, fără tulburare, rabdă cu tărie şi necazurile şi ponegririle şi înjosirile şi 
jefuirea averilor, de asemenea şi loviturile şi rănile, imitându-L pe Domnul şi Mântuitorul său. 
Iar cine gândeşte împotriva acestui lucru şi ridică mâna să îl bată pe cel care 1-a bătut pe el şi 
încurajează limba la jigniri şi ponegriri şi este gata să intre în proces cu rivalul său, un 
asemenea om nu a intrat deloc pe pragul vieţii evanghelice şi apostolice şi în zadar se 
înfrumuseţează cu veşmântul monahal exterior atât timp cât este atras tot de omul vechi cu 
toate patimile lui. Căderea noastră de la următoarele două fericiri, dintre care una îi fericeşte 
pe cei înfometaţi şi însetaţi de dreptate iar cealaltă pe cei milostivi, cum să o exprim? Mai 
bine zis: ce plâns şi ce bocete sunt potrivite pentru ea? Nu e vrednic de plâns şi de lacrimi 
ceea ce noi, împotriva oricărei dreptăţi şi oricărei reguli monahale, îndrăznim să facem fraţilor 
noştri, săracilor, necăjiţilor, văduvelor şi orfanilor? Nu numai că îi asuprim văzând cum mor 
de foame şi frig şi din cauza cumplitei sărăcii în cele necesare vieţii dar nici măcar nu îi 
apărăm împotriva celor puternici şi nelegiuiţi care îi necăjesc şi nici nu îi ocrotim când aceştia 
le iau averile. Printre altele, noi avem o poruncă severă, care spune din partea Judecătorului 
drept şi înfricoşător: „Dumnezeu a stat întru adunarea dumnezeilor şi în mijloc pe dumnezei 
va judeca. Până când judecaţi nedreptate şi feţele păcătoşilor le luaţi înainte? Judecaţi 
sărmanului şi săracului; pe cel smerit şi cel sărac îndreptaţi. Scoateţi pe cel sărac şi pe cel 
mişel, din mâna păcătosului, izbăviţi-1 pe dânsul." (Ps. 81, 1-4). Şi de ce spun eu că noi nu îi 
apărăm şi nu îi ocrotim atunci când sunt necăjiţi deşi deseori suntem în stare să-i izbăvim de 
cei care le pricinuiesc necazuri? Noi înşişi, suflete blestemat, îndrăznim de multe ori să fim 
mai răi decât mirenii. Sau nu socoteşti cumplită lipsă de omenie şi nedreptate din partea 
noastră atunci când noi, lepădându-ne înaintea lui Dumnezeu şi a sfinţilor Lui îngeri de 
mâncarea prea multă şi de confortul trupesc uităm apoi făgăduinţele noastre, dobândim iarăşi 
avuţii şi turme de animale, ne hrănim din belşug cu toate bucatele gustoase şi ne desfătăm cu 
tot confortul pe seama muncii asudate a ţăranilor supuşi nouă? Iar aceşti sărmani, se află în 
munci neîntrerupte şi sunt istoviţi de satisfacerea trebuinţelor noastre lumeşti, care sunt 
mulţumite din belşug, iar ei înşişi trăiesc în lipsuri şi sărăcie, fără să aibă nici măcar pâine de 
secară curată şi pe aceea o fac deseori fără sare din cauza cumplitei sărăcii. Nu numai că noi 
rămânem nesimţitori şi nemiloşi faţă de soarta lor atât de amară şi nu îi învrednicim de nici o 
mângâiere deşi avem porunca de a-i îngriji cu milă pe cei ce îndură sărăcia şi lipsa celor 
necesare vieţii, dar mai şi mărim fără omenie pentru ei această sărăcie a lor prin cererile 
anuale de dobânzi copleşitoare pentru argintul pe care îl iau de la noi cu împrumut şi niciodată 
nu le iertăm această plată anuală chiar dacă am obţine de la ei de zece ori ceea ce le-am dat pe 
datorie. Şi nu numai că îi asuprim prin acest mijloc, dar, dacă cineva, din cauza sărăciei 
crunte, nu ar putea să aducă dobânzile pe anul care începe, atunci cerem de la el - o ce lipsă de 
omenie! - alte dobânzi. Dacă nu le pot aduce, luăm de la ei tot ce au şi îi alungăm din satul lor 
cu mâinile goale deşi ar trebui să avem milă în special de asemenea oameni şi, împlinind 
porunca dumnezeiască, să îi înzestrăm cu toate cele necesare traiului ca pe fraţii noştri. In 
plus, dacă cineva dintre ei nu ar mai putea îndura greutatea muncilor la care noi îi supunem 
permanent şi ar vrea să se mute în alt loc, atunci noi nu îi dăm voie dacă nu aduce 
răscumpărarea stabilită pentru cele cu care s-a întreţinut atâţia ani în satul nostru, uitând cu 
totul nenumăratele munci, sudoarea şi suferinţele pe care el le-a îndurat slujind trebuinţelor 
noastre atât cât a locuit în satul nostru. 

Fiind atât de nemilostivi faţă de fraţii noştri săraci, suflete blestemat, şi nearătându-le 
nici un fel de milă şi iubire de oameni ci, dimpotrivă, chinuindu-i şi istovindu-i prin orice 
mijloc, cum de nu ne temem de Judecătorul cel înfricoşător şi Domnul Care ne spune: 
„duceţi-vă de la Mine blestemaţilor în focul cel veşnic, care este gătit diavolului şi îngerilor 
lui. Că am flămânzit şi nu Mi-aţi dat să mănânc, am însetat şi nu Mi-aţi dai să beau. Străin am 

fost şi nu M-aţi primit, gol şi nu M-aţi îmbrăcat, bolnav şi în temniţă şi nu m-aţi cercetat pe 
Mine" (Mt. 25, 41-43). La acestea adaugă: „întrucât n-aţi făcut unuia dintr-aceşti prea mici, 
nici Mie n-aţi făcut" (Mt. 25, 45). înfricoşătoare este această sentinţă, suflete blestemat al 
meu, şi îngrozitoare în special pentru noi, călugării blestemaţi care ne-am lepădat de orice 
nedreptate şi fărădelege şi cămătărie lumească şi l-am făcut lui Dumnezeu făgăduinţa de a 
iubi pe viitor toată dreptatea şi milostivirea, dragostea nefăţarnică şi iubirea de oameni pentru 
fiecare om în general şi în special pentru cei care se află în necazuri. Uitând făgăduinţele 
noastre, ne purtăm cu lipsă de omenie faţă de ţăranii supuşi nouă pe care Domnul îi numeşte 
fraţii Lui şi despre care vorbeşte clar prin gura fericitului David aşa: „Pentru necazul săracilor 
şi suspinul mişeilor, acum Mă voi scula, zice Domnul; pune-Mă-voi întru mântuire îndrăzni- 
voi întru ei." (Ps. 11, 5). Prin aceste cuvinte, El spune clar: deşi pentru puţină vreme, Eu aş 
tăcea pentru săracii necăjiţi şi asupriţi prin toate mijloacele, însă nu voi tăcea totdeauna căci 
Mă voi scula în apărarea lor şi Mă voi răzbuna pe cei care i-au asuprit. De asemenea, El arată 
în alt loc prin acelaşi prooroc, zicând: „pe sărac şi pe văduvă va primi şi calea păcătoşilor o va 
pierde" (Ps. 145, 9). Şi în alt loc: „Cunoscut-am că va face Domnul judecată săracilor şi 
izbândă lipsiţilor." (Ps. 139, 12). Dacă toate acestea sunt aşa, o suflete, iar altfel nu pot fi, 
atunci de ce suntem atât de nesimţitori faţă de ele? Cum de nu ne înspăimântă pilda spusă de 
Domnul despre bogatul nemilostiv care îi ura pe săraci şi despre săracul Lazăr şi, de 
asemenea, pilda despre alungarea fecioarelor din cămara dumnezeiască? Şi mai mult, cum nu 
ne convinge acel iubitor de bogăţie pe care însuşi Dumnezeu şi Stăpânul 1-a defăimat, zicând: 
„Nebune! întru această noapte sufletul tău vor să-1 ceară de la tine; dar cele ce ai gătit, cui vor 
fi?" (Luca 12, 20). Sau nu ştii, suflete, cugetarea preaînţeleaptă şi nemincinoasă a proorocului 
şi împăratului David: „împreună cel nebun şi cel nepriceput vor pieri şi vor lăsa străinilor 
bogăţia sa şi mormânturile lor, casele lor în veac." (Ps. 48, 10-11). într-adevăr, „nepriceput" 
este şi se numeşte acela care nu gândeşte „cele de sus, unde se află Hristos şezând de-a 
dreapta lui Dumnezeu", aşa cum spune dumnezeiescul Apostol care ne porunceşte, zicând: 
„Cele de sus gândiţi iar nu cele pământeşti. Că aţi murit şi viaţa voastră este ascunsă cu 
Hristos întru Dumnezeu" (Col. 3, 2-3). El îl numeşte „nebun" pe cel care cugetă fără evlavie 
şi dreptate la puterea dumnezeieştilor porunci şi de aceea rătăcesc pe la răspântiile plăcerilor 
trecătoare şi ale deşertăciunilor acestei vieţi, desfătându-se şi veselindu-se cu acestea precum 
viermele cu noroiul în care se naşte şi se târăşte şi în care moare atunci când el se usucă. 

Să ne deşteptăm într-un sfârşit, suflete, şi să scoatem din ochii noştri sufleteşti puroiul 
care s-a strâns în ei din cauza nesupunerii şi a nebuniei noastre. Să înţelegem că tot ceea ne 
priveşte pe noi trebuie săvârşit după dumnezeieştile porunci. Să ne străduim aşadar să ne 
îndreptăm. Să cheltuim bine, potrivit cu voia lui Dumnezeu, cele rele adunate de noi 
împotriva poruncii dumnezeieşti. Să ne lepădăm din nou şi să iubim cea de-a doua lepădare - 
căci în prima am minţit - şi să ascultăm acel glas dumnezeiesc ce cântă: „Risipit-a, dat-a 
săracilor; dreptatea lui rămâne în veacul veacului" (Ps. 111, 8). Dacă dreptatea celui ce 
împarte săracilor bogăţia sa, este cu el pe veci, atunci şi nedreptatea celui nemilostiv va fi cu 
el în vecii nesfârşiţi în flăcările focului nestins, asemenea nemilostivului aceluia căruia cu 
dreptate i s-a spus: „Fiule, adu-ţi aminte că ai luat cele bune ale tale în viaţa ta" (Luca 16, 25). 
Să-1 imităm, suflete pe acel înţelept găzduitor al Mântuitorului care a spus: „Iată, jumătate din 
avuţia mea, Doamne, o dau săracilor şi de am năpăstuit pe cineva cu ceva, întorc împătrit" 
(Luca 19, 8). Să imităm, suflete, pocăinţa lui cea bună şi voinţa demnă de laudă, ca să ne 
învrednicim şi noi să auzim acel glas dumnezeiesc: „astăzi mântuire s-a făcut casei acesteia". 
Până când vom rămâne surzi la învăţătura dumnezeiască care ne porunceşte, zicând: „Nu 
nădăjduiţi spre nedreptate şi spre jefuire nu poftiţi; bogăţia de ar curge nu vă lipiţi inima." (Ps. 
61, 10)? Să ne temem, suflete, să ne temem de ameninţările dumnezeiescului învăţător care 
spune: „Veniţi acum, bogaţilor, plângeţi şi vă tânguiţi de necazurile ce vor să fie asupra 
voastră. Bogăţia voastră a putrezit şi hainele voastre le-au mâncat moliile. Aurul vostru şi 
argintul au ruginit şi rugina lor va fi mărturie asupra voastră, şi va mânca trupurile voastre ca 
focul. Aţi strâns comoară la zilele cele de apoi." (Iac. 5, 1-3). 

Această ameninţare dreaptă se referă mai ales la noi, suflete blestemat, care adunăm o 
mulţime de bogăţii iar săracilor nu vrem să le dăm ajutor deşi ne roagă cu lacrimi. Noi însă, 
trecând pe lângă ei, nu dorim nici măcar să ne uităm la dânşii. De aceea, nici noi nu vom fi 
miluiţi de dreptul Judecător pentru că noi înşine nu îl miluim pe aproapele nostru care moare 
de foame şi frig: „Căci judecată fără de milă este celuia ce nu face milă" (Iac. 2, 13). Şi nu ne 
va fi dat să gustăm acele bunătăţi care sunt pregătite pentru cei drepţi, deoarece flămânzim şi 
însetăm de nedreptate, nu de dreptate. Să nu trăim, suflete, într-o asemenea gândire întunecată 
şi în împietrire, ci să ne temeni de Cel Care spune: „Dar vai vouă bogaţilor, că vă luaţi pe 
pământ mângâierea voastră. Vai vouă celor ce sunteţi sătui acum, că veţi flămânzi" (Luca 6, 
24-25). Să părăsim toată acea necredinţă cu privire la poruncile Domnului şi Mântuitorului 
nostru Iisus Hristos, din cauza căreia suferă inima noastră. Să ne temem de pedeapsa 
Domnului, „ca nu cumva să se mânie Domnul şi să pierim din calea cea dreaptă, când se va 
aprinde degrab mânia Lui" asupra călcătorilor sfintelor Lui porunci care, potrivit cu marea lor 
nesimţire, cred ca nişte fără de minte că, prin pocăinţa din ultimul ceas, neadevărată în esenţă, 
II înduplecă asupra lor pe nemitarnicul Judecător în toate cele prin care în decursul întregii 
vieţi L-au mâniat conştient şi de bunăvoie. E bună, suflete, pocăinţa făcută în ultimul ceas cu 
lacrimi, cu zdrobirea inimii şi cu înapoierea celor furate, însă o asemenea pocăinţă este bună 
pentru cei care au trăit în fărădelegi, necunoscând viitoarea judecată a lui Dumnezeu şi 
chinurile care îi aşteaptă. Celor care au conştientizat toate acestea şi au înţeles pe deplin 
dumnezeiasca Scriptură, celor care au încălcat de bunăvoie poruncile lui Dumnezeu şi au 
crezut că îl înduplecă pe înfricoşătorul Judecător în ultimul ceas, nu ştiu dacă li se va da acest 
bine. Căci o mare parte a acestor oameni sunt răpiţi pe neaşteptate din viaţa aceasta, fiind 
loviţi înainte de moarte de pierderea graiului şi a cunoştinţei şi oferă o privelişte jalnică celor 
care se uită la ei, deoarece stau culcaţi fără grai şi nemişcaţi şi sunt chinuiţi în mod nevăzut 
multe zile. Alţii au fost luaţi pe neaşteptate fără să aibă la dispoziţie nici cel mai scurt timp 
care le-ar fî fost dat pentru pocăinţă. Cunoscând acest lucru şi fiind încredinţat de el, 
psalmistul inspirat de Dumnezeu ne porunceşte, zicând: „înţelegeţi dar acestea cei ce uitaţi pe 
Dumnezeu, ca nu cumva să răpească şi nu va fi cel ce izbăveşte" (Ps. 49, 23). Cine sunt, o 
suflete, aceia care II uită pe Dumnezeu? Oare nu sunt aceia care încalcă în mod conştient 
poruncile Lui mântuitoare, fiind cunoscători buni ai Sfintei Scripturi? întăreşte acest cuvânt al 
nostru acel psalmist dumnezeiesc, care spune clar aşa: „Iar mila Domnului din veac în veac 
spre cei ce se tem de Dânsul. Şi dreptatea Lui spre fiii fiilor, spre cei ce păzesc aşezământul 
de lege al Lui" (Ps. 102, 17-18). Din acestea, reiese limpede că eu trebuie să săvârşesc 
poruncile Lui care sunt pomenite ceea ce înseamnă că trebuie să le îndeplinesc cu fapta - 
aceştia sunt cei ce se tem de Dumnezeu. Cei care încalcă poruncile Lui, sunt numiţi, după 
dreptate, cei ce L-au uitat pe Dumnezeu. Din această cauză şi El îi uită pe ei precum însuşi 
spune prin proorocul Său Osea către călcătorii poruncilor Lui, nerecunoscătorii iudei: „ai 
lepădat ştiinţa şi Eu te voi lepăda pe tine ca să nu preoţeşti Mie. Şi pentru că ai uitat legea 
Domnului tău, şi Eu voi uita pe fiii tăi". Şi pentru că „după mulţimea lor... au păcătuit Mie", 
Eu schimb „mărirea lor întru necinste" (Osea 4, 6-7). Cumplit, suflete, se rătăcesc aceia care 
păcătuiesc conştient şi nădăjduiesc să dobândească mântuirea cu ajutorul pocăinţei 
neadevărate şi nerecunoscute de la sfârşit. Dumnezeiescul apostol spune: „Dumnezeu nu se 
batjocoreşte" (Gal. 6, 7). De aceea, să părăsim această înşelăciune dăunătoare sufletului şi să 
facem pocăinţă înaintea lui Dumnezeu atât cât ne mai îngăduie pentru aceasta bunătatea şi 
dumnezeiasca iubire de oameni a Celui de Sus. Căci este spus: „La vreme potrivită te-am 
ascultat şi în ziua mântuirii te-am ajutat", iar dumnezeiescul apostol spune: „iată acum este 
vreme bine primită, iată acum ziua mântuirii" (II Cor. 6, 2). „Să lepădăm dar lucrurile 
întunericului şi să ne îmbrăcăm în arma luminii. Ca ziua, cu bun chip să umblăm" (Rom. 13, 
12-13). Dar despre aceasta s-a spus destul. Să vedem, dacă doriţi, şi celelalte fericiri: ne 
petrecem noi, oare, viaţa potrivit cu ele? 

„Fericiţi cei curaţi cu inima, că aceia vor vedea pe Dumnezeu" (Mt. 5, 8). Aici, în 
acest cuvânt, mă roade, o suflete, o mare nedumerire. Cum aş putea după vrednicie să 

69 



Sfântul Maxim Grecul 

preamăresc darul nespus şi preabogat pe care mi 1-a dat Stăpânul iubitor de oameni? In 
fericirile aduse mai sus potrivit cu însuşirea şi pe măsura îndreptării fiecăruia sunt promise, 
celor vrednici, cinstiri. Aici, Domnul făgăduieşte însăşi căpetenia dorinţelor dumnezeieşti care 
constă în faptul de a vedea faţă către faţă, în mod tainic, fiinţa dumnezeiască nepătimitoare şi 
fericită. Cuprins de această dorinţă, fericitul psalmist spune: „în ce chip doreşte cerbul spre 
izvoarele apelor, aşa doreşte sufletul meu spre Tine, Dumnezeule. însetat-a sufletul meu spre 
Dumnezeul cel tare, cel viu; când voi veni şi mă voi arăta feţei lui Dumnezeu" (Ps. 41, 1-2), 
„sătura-mă-voi când mi se va arăta slava Ta" (Ps. 16, 15). Prin „a se sătura", proorocul 
numeşte aici desfătarea tainică, desăvârşită, nespusă şi nesăţioasă cu frumuseţea şi iubirea lui 
Dumnezeu de care sunt învredniciţi cei care şi-au curăţat pe deplin inima lor: nu numai de 
orice „necurăţie a trupului şi a sufletului" ci şi de orice boală sufletească, prin care înţeleg: 
furia, mânia, invidia şi mărirea satanică, asuprirea şi osândirea aproapelui şi de orice faptă rea 
în general, de viclenie, de linguşiri şi păreri viclene. Cu toate acestea, suflete blestemat, s-a 
molipsit inima noastră şi este atacată permanent de aceste boli prin diferite mijloace, 
rămânând în nesimţire. Ca să ne convingem că aceasta este, într-adevăr, aşa, să privim, 
suflete, foarte atent, dacă poţi, gândurile viclene care se târăsc în cămara tainică a inimii 
noastre şi, prin orice mijloc, să găseşti orice fărădelege care zace acolo precum şi îngâmfarea 
fariseică urâtă de Dumnezeu, din cauza căreia tu te îndreptăţeşti în toate şi te socoteşti, într-un 
fel, mai înaintat şi mai bun decât oricine se trudeşte în dobândirea virtuţilor şi fiecare om îl 
consideri mai rău decât tine chiar dacă el ar duce în mod evident o viaţă cuvioasă. Dacă se 
întâmplă ca aproapele tău să greşească în ceva din cauza neputinţei trupului, tu îl osândeşti ca 
un fariseu ce eşti, îl cerţi şi nu conteneşti să-1 mustri în diferite feluri înaintea tuturor 
oamenilor. Dacă îl vezi trăind virtuos şi bucurându-se de laudele tuturor, imediat inima ta este 
rănită de invidie ca de o săgeată şi te cuprinde mâhnirea din cauza vieţii virtuoase a fratelui 
tău deoarece el pare a fi mai bun decât tine înaintea lui Dumnezeu şi înaintea oamenilor. Fiind 
obsedat şi biruit de invidia fulgerătoare, tu începi să îl urăşti şi te străduieşti prin orice mijloc 
să devii povăţuitorul lui şi să-1 atragi de la năzuinţa lui spre bine. Cât sunt de ticăloase 
patimile noastre trupeşti ascunse? Ele, într-adevăr, sunt îngrozitoare, prea murdare şi multe la 
chip. Căci nu numai privirea fulgerătoare aruncată asupra femeii sau asupra unui chip frumos 
ne tulbură, ci chiar şi glasul ei pe care noi îl auzim, sau hainele ei care sunt atinse de mâinile 
noastre, ne pângăresc imediat inima. Dar ce vorbesc eu de privire, glas şi haine? Deseori, un 
singur gând fin şi amintirea desfrânată a lor ne provoacă brusc patima, aprinde inima cu 
flacăra păcătoasă şi, în acelaşi timp, trupul începe să se înfurie şi să se chinuie. Fiind în atât de 
multe feluri pângăriţi cu ruşine la trup şi minte, cum ne vom arăta vrednici de un asemenea 
har, făgăduit prin această fericire? Nu se poate, suflete, nu se poate nicidecum să îl dobândim 
dacă nu omoram „mădularele noastre cele de pe pământ" (Col. 3, 5), după cuvântul 
dumnezeiescului apostol care spune: „Pacea să urmaţi cu toţii şi sfinţenia, fără de care nimeni 
nu va vedea pe Domnul." (Evr. 12, 14). Cum să moară mădularele noastre când noi ne hrănim 
permanent, din belşug, cu cele mai gustoase bucate, suntem întotdeauna înconjuraţi de aur şi 
argint, de slavă şi cinste de la oameni? Cum să moară când suntem cufundaţi în nenumăratele 
vorbe şi griji lumeşti şi suntem mereu întunecaţi de gânduri din cauza mâniei şi supărării, a 
geloziei şi invidiei? Ne-am rătăcit, suflete, ne-am rătăcit de la vieţuirea dreaptă şi statornică a 
călugărilor cuvioşi, şi mergem fără minte către „răsplătirea chemării celei de sus" (Filipeni 3, 
14); nu aşa cum a mers Pavel şi râvnitorii de după el pentru acele bunătăţi, care se găsesc în 
ceruri. Ei au părăsit dintr-o dată lumea, părinţii, rudele, prietenii, câştigurile, averile, slava, 
cinstea, hrana bogată şi orice confort trupesc şi au fugit fără întoarcere în cele mai îndepărtate 
pustiuri, luându-şi crucea lor, ceea ce înseamnă omorârea de bunăvoie a patimilor şi poftelor 
trupeşti şi sufleteşti, păzind cu putere porunca mântuitoare a Domnului lor. Care spune: 
„Oricine voieşte să vină după Mine, să se lepede de sine şi să-şi ia crucea sa şi să-Mi urmeze 
Mie" (Mt. 16, 24). Şi în alt loc: „Deci aşa, fiecare dintre voi care nu se leapădă de toate 
avuţiile sale nu poate fi ucenic al Meu" (Luca 14, 33). 

Aşadar, când ne vom lepăda şi noi, suflete, nu numai de toate averile noastre ci şi de 

dorinţele şi de patimile cele trupeşti şi când vom urî din tot sufletul orice slavă şi cinste 
omenească şi vom iubi cu adevărat slava şi viaţa viitoare, de asemenea toată sărăcia şi 
necinstea, înfrânarea şi tăcerea, când vom petrece viaţa în smerită înţelepciune, evlavie şi 
obiceiuri cinstite şi când, îndeplinind toate acestea, vom spune în inima noastră împreună cu 
acel fericit prooroc împărat: „Iar eu sunt vierme şi nu om, ocara oamenilor şi defăimarea 
norodului" (Ps. 21, 7) şi când vom îndura toate necazurile şi strâmtorările, răpirea averilor 
noastre, rănile şi prigonirile, întemniţarea şi moartea pentru păcatele noastre şi de dragul 
dreptei credinţe în Dumnezeu, atunci şi nădejdea mântuirii, suflete, va fi tare pentru noi, 
potrivit cu hotărârea dumnezeiască, ce spune: „Fericiţi veţi fi când vă vor ocărî pe voi şi vă 
vor goni şi vor zice tot cuvântul rău împotriva voastră, minţind pentru Mine. Bucuraţi-vă şi vă 
veseliţi, că plata voastră multă este în ceruri" (Mt. 5,11-12). Dar cât timp ne ţinem, suflete, de 
obiceiurile noastre lumeşti de dinainte şi până când nu ne mai atrage omul nostru vechi cu 
patimile lui, până atunci zic împreună cu David „în deşert este vouă a mâneca. Sculaţi-vă 
după ce aţi şezut cei ce mâncaţi pâinea durerii, când va da iubiţilor Săi somn." (Ps. 126, 2). 
într-adevăr, pâinea durerii şi nu pâinea vieţii mănâncă aceia care, împotriva poruncii 
evanghelice, în decursul întregii lor vieţi asupresc prin orice nedreptate şi cămătărie munca 
asudată a săracilor şi nu vor să părăsească această fărădelege şi nu se străduiesc să înţeleagă 
drept şi cum se cuvine porunca lui Dumnezeu care spune: „Că milă voiesc şi nu jertfă, şi 
cunoştinţa lui Dumnezeu mai mult decât arderile de tot" (Osea 6, 6). „Fericit cel care caută la 
sărac şi la sărman". De ce spune aşa? Pentru că „în ziua cea rea va izbăvi pe el Domnul" (Ps. 
40, 1). Iar cine îl asupreşte şi îl strâmtorează pe sărac prin cererile dobânzilor anuale, acela e 
lipsit şi este nepărtaş la o astfel de fericire şi la izbăvirea din „ziua cea rea" căci nedrepţii şi 
cămătarii nu moştenesc împărăţia lui Dumnezeu. „Nimeni să nu vă înşele pe voi cu cuvinte 
deşarte, căci pentru acestea vine mânia lui Dumnezeu peste fiii neascultării" (Ef. 5, 6). Dacă 
datorită încălcării poruncilor pomenite mai sus, „vine mânia lui Dumnezeu peste fiii 
neascultării", atunci este evident că, datorită celor opuse acestora - adică datorită dreptăţii, 
înţelepciunii, iubirii de săraci şi împreună-pătimirii cu toţi cei care trăiesc în necazuri - „vine" 
de la Dumnezeu tot harul şi binecuvântarea „peste fiii" ascultării, după cum este zis: „Ochii 
Domnului spre cei drepţi şi urechile Lui spre rugăciunea lor. Iar faţa Domnului asupra celor 
ce fac rele ca să piardă de pe pământ pomenirea lor" (Ps. 33, 14-15). 

Iată, suflete al meu, că din multele şi diferitele cugetări insuflate de Preasfântul Duh, 
noi am cunoscut iubirea de oameni a bunului nostru Stăpân şi bunătatea faţă de cei ce se tem 
de El prin cuvânt şi faptă. De asemenea, ştim şi „mânia" Lui de neîndurat care „se descoperă 
din cer peste toată păgânătatea şi nedreptatea oamenilor" (Rom. 1, 18) care încalcă 
mântuitoarele Lui porunci şi trăiesc cu nevrednicie faţă de vieţuirea evanghelică şi 
apostolească şi mai ales peste noi înşine care încălcăm conştient voia Domnului nostru. Să nu 
rămânem în nepăsarea şi nesimţirea noastră în care am petrecut vremea trecută a vieţii noastre 
celei blestemate ci să ne deşteptam imediat din somnul cel adânc al nesimţirii şi să ne temem 
cu tot sufletul de înfricoşătoarea zi a judecăţii. Dar, mai înainte de ea, să ne temem de ceasul 
morţii care vine pe neaşteptate căci nu ştim ziua nici ceasul când va veni Domnul nostru. Să 
fim întotdeauna pregătiţi şi să ne aplecăm cu grijă asupra împlinirii sfintelor Lui porunci, 
împodobindu-ne cu toate faptele bune şi plăcute lui Dumnezeu ale sfinţeniei şi dreptăţii şi 
milostivirii faţă de toţi cei care se află în necazuri şi sărăcie spre a ne învrednici şi noi de 
şederea de-a dreapta Judecătorului nemitarnic şi să auzim împreună cu toţi drepţii acea 
sentinţă fericită: „Veniţi, binecuvântaţii Părintelui Meu, moşteniţi împărăţia care este gătită 
vouă de la întemeierea lumii" (Mt. 25, 34). Dacă cu adevărat şi din tot sufletul, credem în 
Hristos Mântuitorul şi dorim să ajungem în împărăţia Lui cea fără de sfârşit, atunci să 
dovedim şi cu fapta, nu numai cu cuvintele şi cu aceste veşminte exterioare, credinţa noastră 
în sfintele Lui porunci. „Căci credinţa fără fapte moartă este" şi cu totul nefolositoare. 

Către cititorii acestui cuvânt 



Voi, cei care vă alinaţi cu învăţătura şi legea evanghelică şi apostolească, primiţi cu 
veselie duhovnicească puterea acestui cuvânt şi binevoiţi să îl treceţi şi în faptă, încercaţi să îl 
primiţi cu dragoste şi fiţi atenţi la el fără îndoială. Căci acest cuvânt despre pocăinţă ascunde 
în el un mare folos. Celui care a scris acest cuvânt dăruiţi-i, vă rog, rugăciunile voastre cele 
bineprimite ca să mă învrednicesc şi eu, împreună cu voi, să împlinesc învăţătura cuprinsă în 
el. Vă rog stăruitor ca nimeni dintre voi să nu mă socotească pe mine împlinitor desăvârşit al 
celor spuse în el căci eu sunt, cu adevărat, acel „pom" neroditor, „la rădăcina" căruia „stă 
securea" tainică cu care el „se taie şi se aruncă în foc" (Mt. 3, 10). Eu sunt acel drum şi acel 
loc pietros şi spinii unde cade sămânţa aruncată de Semănătorul ceresc şi moare fără să îi 
aducă rod. Eu sunt paiele arse de focul nestins. De aceea vă rog: rugaţi-vă pentru mine, 
păcătosul, ca şi eu să mă învrednicesc, împreună cu sfinţiile voastre, să mă arăt grâu curat, 
adunat în jitniţele veşnice ale Creatorului şi Stăpânului tuturor, ale Domnului şi Mântuitorului 
nostru Iisus Hristos. Lui I se cuvine slava în veci. Amin 



CUVÂNTUL V 

Despre pocăinţă 

Să nu petrecem în lene şi nepăsare, suflete, vremea vieţii noastre şi să nu fim fără 
minte ca pruncii nepricepuţi, socotind că este de ajuns pentru mântuire să trăim în acest loc cu 
neputinţă de atins pentru femei şi mireni, ca să nu fim înşelaţi. Căci şi în vechime pentru cei 
care, cu ajutorul Celui de Sus şi sub îndrumarea lui Moise, au fugit din Egipt şi de la Faraon, 
nu a fost de ajuns ca ei să petreacă patruzeci de ani într-un loc nepopulat, adică în pustiu, 
deoarece nu au păstrat credinţa dreaptă în Dumnezeu Care i-a izbăvit de necazuri nenumărate. 
Nu prin schimbarea locului se poate, suflete, să facem pe plac Stăpânului tuturor şi nu prin 
schimbarea hainelor în veşminte urâte. Una dintre acestea - sălăşluirea în pustiu - este 
săvârşită de dragul tăcerii desăvârşite iar cealaltă de dragul smereniei desăvârşite. Dacă cineva 
şi în una şi în cealaltă este prins iarăşi în mrejele vorbelor şi grijilor lumeşti, acela nu se 
deosebeşte prin nimic de câinele care se întoarce la borâtura lui, după cuvântul marelui 
Apostol. Ca expresie a plânsului şi a zdrobirii slujeşte, suflete, acest veşmânt negru exterior 
care ne îndeamnă pe noi, cei ce l-am ales, să ne numim întotdeauna morţi de bunăvoie pentru 
viaţa aceasta iar omorârea aceasta constă în faptul de a urî mereu, din tot sufletul, orice patimă 
trupească şi clevetire lumească şi a trăi cuviincios şi fără câştig, dobândind cele de trebuinţă 
prin munca noastră şi socotind sărăcia o mare bogăţie. Dacă ne prindem iarăşi fără minte în 
mrejele câştigurilor, slavei, beţiei, râsetelor cu care, de obicei, se uneşte orice fărădelege, 
atunci nu există nici o îndoială că vom fi predaţi chinului îndoit deoarece L-am minţit în mod 
conştient şi de bunăvoie pe Hristos în făgăduinţele făcute de noi. Ce poate fi mai rău decât 
acest lucru? Mai bine este, spune înţelepciunea dumnezeiască, să nu făgăduieşti şi să 
împlineşti decât să făgăduieşti şi să încâlci făgăduinţa. Şi dumnezeiescul psalmist cântă: 
„Pierde-vei pe toţi cei ce grăiesc minciună" (Ps. 5, 6). Nu prin schimbarea locului şi a 
hainelor, suflete, se face pe plac lui Hristos Dumnezeu, aşa cum am spus mai sus, ci prin 
curăţenia vieţii şi dobândirea tuturor virtuţilor întemeiate puternic pe credinţa neîntinată. Şi 
aşa cum tu ai fugit, cu ajutorul harului lui Dumnezeu, de plasa Egiptului tainic care înseamnă 
această lume, tot aşa să te străduieşti din toate puterile, apărat de credinţă şi frica de 
Dumnezeu, să fugi de diavolul care o stăpâneşte şi care se năpusteşte asupra ta întotdeauna cu 
putere şi cu turbare. Şi să nu conteneşti să fugi de el până când nu îl vei vedea înecat de Cel 
de Sus în prăpastia cu flăcări dimpreună cu toţi luptătorii lui puternici iar tu să fii acoperit în 

acelaşi timp de norul Sfântului Duh care răcoreşte arsura provocată ţie de vrăjmaşii cei fără de 
trup care au lovit prin dorinţele cele înfocate ale ticăloaselor patimi. Şi nu prin stâlpul de foc 
ci prin vederea luminii neapuse să fii povăţuit către pământul făgăduinţei - nu către acela pe 
care 1-a împărţit israelitenilor Isus al lui Navi ci către acela pe care 1-a promis Cel născut din 
Preasfânta Fecioară, Hristos Iisus Dumnezeul nostru, Care a intrat primul acolo, biruind 
moartea. 

Trezeşte-te pentru totdeauna, suflete, căci Faraonul cel tainic care aleargă mereu după 
tine, nu conteneşte să stârnească răul împotriva ta. Nu aştepta, o suflete iubit, încetarea 
urletelor pe care le stârneşte împotriva ta căci el, fiind din fire invidios şi neruşinat, nu se 
abţine de la mânie, năzuind întotdeauna să te bage cu forţa în focul chinurilor. De asemenea, 
să nu crezi când dă înapoi căci atunci se străduieşte cel mai mult şi cu foarte mare viclenie să 
te prindă. Prin această metodă el, ticălosul, se străduieşte să te supună, hotărât fiind să-ţi 
slăbească trezvia ta puternică şi neîntreruptă ca astfel, găsindu-te lăsat pe tânjeală, să te 
rănească pe neaşteptate cu una din multele lui săgeţi stricătoare de suflet sau să-ţi pună 
piedică, prin mândrie, când mergi pe drumul dobândirii marilor virtuţi. Ca unul ce are o minte 
foarte pricepută în născocirea răului, el ştie ce folos dobândim noi când trăim în trezvie şi 
[când - n. n.], din cauza necazurilor aduse de el, suntem întăriţi de harul dumnezeiesc de sus. 
Căci dacă ne deşteptăm, atunci necazurile aduse de el sunt pentru noi pricină de mare răsplată, 
precum lupta cu duşmanii puternici este pentru luptătorul priceput prilej pentru primirea 
laudelor mari. Căci dacă, prin ajutorul Mântuitorului tău, fugi de mâinile Faraonului 
răufăcător şi usuci adâncul patimilor înfocate şi nu îl uzi, precum ne învaţă în taină cuvântul 
insuflat de Dumnezeu, ceea ce înseamnă să săvârşeşti trecerea la sărăcie şi lipsă, şi de 
asemenea conştientizezi întotdeauna în gândire şi nu în cuvinte sărăcia şi nevrednicia, te vei 
veseli pe culmea muntelui Sinai în pustie, ceea ce înseamnă că vei ajunge la sălaşul sfânt al 
despătimirii minunate şi demne de laudă de care se veseleşte mai ales Sfântul Duh. 

Veghează, blestematule, ca să nu fii şi tu supus furiei, asemenea oamenilor 
nerecunoscători şi să nu fii predat beţiei şi dansului, să nu îţi cinsteşti pântecele ca pe lucrul 
cel mai drag şi mai sfânt şi să îl răsplăteşti cu închinăciuni ca aceia care s-au închinat viţelului 
şi să nu pierzi bunurile viitoare aşa cum au pierdut aceia pământul făgăduinţei şi să nu fii 
predat chinurilor fără de sfârşit în care vei suferi mai rău decât toţi cei ce au fost până la Lege 
necredincioşi. Dacă, într-adevăr, îl iubeşti pe Hristos împăratul tău, Care a cunoscut de dragul 
tău moartea pe cruce, atunci străduieşte-te din toate puterile să sădeşti în sufletul tău iubirea 
Lui cea dumnezeiască. Nu se poate să ajungi la aceasta decât numai dacă urăşti pe deplin toate 
poftele tale. Şi iarăşi: nu e posibil să le urăşti pe acestea dacă nu sădeşti în inima ta frica de 
Dumnezeu. Frica de Dumnezeu, pe de altă parte, nu poţi să o dobândeşti dacă nu alungi de la 
tine orice îndoială şi dorinţa de a te arăta înţelept şi dacă nu mergi, ca un prunc blând, după 
Domnul tău, supunându-te poruncitor Lui. Aşa cum dragostea este împlinirea a toată legea tot 
aşa şi credinţa este temelia tuturor virtuţilor, în general. Căci din credinţă se naşte frica iar din 
aceasta îndeplinirea poruncilor prin care mintea se umple de iubire dumnezeiască, 
învrednicindu-te de aceasta, să gândeşti smerit, socotindu-te cenuşă, ca să trăieşti întotdeauna 
în desfătarea dorinţelor dumnezeieşti. 



CUVÂNTUL VI 

Despre lăcomia pântece lui care este pentru călugări pricina nenumăratelor rele. 

O, pântece neruşinat, care nu te saturi niciodată, datorită ţie noi, călugării neînţelepţi, 
ne facem jucăriile diavolilor potrivnici lui Dumnezeu! Tu eşti cauza lucrurilor necurate, a 
somnului nemăsurat şi a tuturor morţilor sufleteşti. De la tine vine încălcarea poruncilor 
evanghelice, grija nesfârşită pentru avuţii şi diferitele certuri. Prin toate acestea, pomenirea 

morţii, iubirea dumnezeiască şi frica de Dumnezeu, pier fără urmă din sufletele călugărilor. 
Rugăciunea curată, lacrimile şi înduioşarea s-au pierdut iar lucrarea tainică a minţii a încetat, 
în locul acestora au intrat: mândria, obiceiul rău şi linguşirea, minciuna, invidia şi diversele 
dorinţe de slavă deşartă precum şi izvorul tuturor relelor - iubirea de argint şi perceperea 
dobânzilor urâte de Dumnezeu. Toate acestea sunt urmate de cămătăria îngrozitoare şi lipsită 
de omenie care atrage mânia lui Dumnezeu ce vine de sus. O, lăcomie a pântecelui! Din cauza 
căreia noi, călugării neînţelepţi, cădem chiar în fundul pântecelui distrugător al iadului! Fericit 
este acela care te-a supus raţiunii sale şi a iubit cu tot sufletul sărăcia şi traiul fără câştig. Un 
asemenea om, într-adevăr, s-a cunoscut singur pe sine şi astfel numai el este liber. Noi însă 
care ne supunem ţie, suntem robii tăi cei răi şi datorită patimilor născute de tine ne asemănăm 
cu vitele necuvântătoare, deşi suntem creaţi de la început de mâna sfântă a lui Dumnezeu 
după chipul Lui dumnezeiesc. 



CUVÂNTUL VII 

Despre înşelăciunea viselor din timpul somnului. 

O, tu pierzătorul cel mai rău şi duşmanul sufletelor omeneşti care născoceşti orice 
fărădelege, degeaba mă tulburi neîncetat cu visele din timpul nopţii: ba cu cele pline de 
tristeţe, ba cu cele pline de bucurie! Sau crezi că prin ele ademeneşti sufletul meu şi îl 
determini să fie atent la ele, de parcă ar fi drepte? Piei, ticălosule, piei de la mine împreună cu 
vicleşugurile tale! Hristos este Mântuitorul meu. El este pentru mine lumina şi veselia, lauda 
şi slava şi ajutorul nebiruit şi zidul cel mai tare împotriva ta. Niciodată nu mă vei face - şi 
spun aceasta nădăjduind în Hristos! - să iau în seamă fandoselile tale de parcă ar fî adevărate. 
Chiar de la început te-am aflat că tu eşti zavistnicul vieţii mele, povăţuitorul pocit şi şarpele 
urzitor de rele şi tot ceea ce e al tău nu e nimic altceva decât o înşelăciune care îndepărtează 
de Dumnezeu şi conduce în iad chiar dacă uneori tu ai arăta ceva drept. Căci doar nu pentru 
folosul sufletului apari tu şi uneori arăţi în vis ceva drept. Aşa cum pescarul aruncă undiţa nu 
fără gânduri ascunse, cu momeală, aşa şi tu te străduieşti prin acestea să atragi sufletul către 
marea vrajă şi să-1 supui cârmuirii tale celei distrugătoare ca astfel să-1 înalţi în mândrie şi să-1 
bagi cu forţa în prăpastia trufiei cea iubită de tine. Sau, arătându-i pe ucigătorii de Hristos că 
se află în lumină împreună cu Moise iar pe Hristos împreună cu ucenicii Lui în întunericul 
adânc, vrei să îl convingi să se unească cu ucigătorii lui Hristos aşa cum ai convins printr-o 
astfel de vedenie un oarecare călugăr să renunţe la dreapta credinţă şi să primească necredinţa 
jidovească cea urâtă de Dumnezeu. De aceea, fericit este acela care a urât toate intenţiile tale - 
nu numai pe cele care erau în mod evident rele ci şi pe cele care păreau bune. Căci în tine, 
ticălosule, se află sămânţa oricărei fărădelegi care, fiind rodită de tine, păstrează întotdeauna 
însuşirea ta. Toată grija ta şi cea mai bună lucrare a ta constă în faptul de a înşela prin orice 
mijloc sufletele omeneşti: ba prin intermediul stelelor, ba prin diferitele vrăji, prin zborul 
păsărilor, observarea norilor, vrăjitoria cu orz, faină, boabe, mişcarea ochilor sau ghicitul în 
palmă. Prin toate acestea, ticălosule, tu linguşeşti cu intenţie rea şi îi închizi pe cei nebuni în 
flăcările chinurilor celor de sub pământ. Insă nu poţi deloc să întinezi gândurile acelora care 
slujesc cu credinţă tare şi neîntinată lui Hristos, împăratului tuturor şi Dumnezeu. Căci ei stau 
cu putere pe piatra tare a sfintelor Lui porunci şi a iubirii Lui dumnezeieşti prin care se 
nimicesc toate ademenirile tale. Piei împreună cu toate înşelăciunile tale diavoleşti şi 
distrugătoare de suflet! Prin aceste ademeniri ale tale îi pângăreşti pe ceilalţi cei care nu ştiu şi 
nu sunt încredinţaţi de răutatea ta: pe ateii caldei, pe semeţii italieni şi nemţi care se supun în 
toate plăsmuirilor tale. Nu mă amăgi cu referirea la Daniil şi Iosif care, datorită virtuţii lor 
desăvârşite, au primit de sus înţelepciunea pentru tâlcuirea viselor, avute de stăpânitori, după 
voia cea dumnezeiască. Eu nu sunt vrednic nici de umbra acestor bărbaţi sfinţi din cauza 

păcatelor mele nenumărate şi grele. Ei au fost asemenea îngerilor fără de trup. Eu însă, numai 
prin înfăţişarea mea exterioară şi gândire mă deosebesc de vitele cele necuvântătoare dar mă 
asemăn în toate celelalte cu ele prin patimile pe care le am. 



CUVÂNTUL VIII 

învăţături de folos pentru conducătorii adevăraţilor credincioşi. 

Bărbăţiei trupeşti îi este specific să nimicească trupurile, să distrugă zidurile puternice 
ale oraşelor şi să se înarmeze împotriva duşmanului văzut. Bărbăţia sufletului pe care trebuie 
să o aibă ţarul iubitor de Dumnezeu, trebuie să se facă cunoscută prin stăpânirea patimilor 
trupeşti urâte de Dumnezeu care se ridică în el, având ca frâu puternic frica de Dumnezeu şi 
râvna dumnezeiască. Mărturiseşte despre aceasta cuvântul lui Dumnezeu care spune: „prin 
frica de Dumnezeu te fereşti de rele" [acest citat nu există sub această formă în Septuaginta. 
De aceea îl păstrăm aşa - n. n.] (Pilde 16. 6). Ce rău poate fi mai mare decât patimile trupeşti 
care se ridică în suflet şi îl fac neplăcut înaintea lui Dumnezeu şi a Creatorului lui? 
Străduieşte-te, o preacucernice împărate, să-1 păstrezi curat pentru împăratul cel nemuritor ca 
să se învrednicească şi el, împreună cu fecioarele înţelepte, având candela aprinsă, să intre în 
cămara cerească a Mirelui. 

Să socoteşti, preacucernice împărate, că ţar şi monarh absolut este acela care se 
îngrijeşte nu numai să rânduiască bine viaţa supuşilor săi prin legi drepte şi bune ci şi să 
biruiască întotdeauna patimile nespuse şi poftele sufletului său: furia, mânia şi nelegiuitele 
dorinţe trupeşti. Iar cine este biruit de aceste patimi nespuse, acela nu este chipul însufleţit al 
Stăpânului ceresc ci numai asemănarea omenească a fiinţei tainice. 

Adevărata raţiune dumnezeiască nu numai că îl împodobeşte pe omul lăuntric cu 
înţelepciune, blândeţe şi toată dreptatea ci îi rânduieşte bine şi părţile exterioare ale trupului, 
cum sunt: ochii, urechile, limba şi mâinile. Această raţiune nu poate să îi dea voie să se 
desfete cu ochii în chip desfrânat cu vreo frumuseţe străină, să fie atras către ascultarea 
cântecelor necuviincioase şi a glumelor dăunătoare sufletului ale bufonilor şi pângăritorilor, 
să ia în seamă clevetelile oamenilor invidioşi sau cu propria limbă să supere, să vorbească de 
rău şi să defăimeze. De asemenea, nu îi dă voie ca, cu mâinile să pricinuiască necazuri celor 
nevinovaţi sau să răpească averea altuia. Modul în care putem să dobândim acest har 
mântuitor, ni-1 arată proorocul inspirat de Dumnezeu şi împăratul David, sub forma întrebării 
şi a răspunsului: „Intru ce-şi va îndrepta tânărul calea sa?" Aceasta este o întrebare la care 
Sfântul Duh răspunde: „Când va păzi cuvintele Tale" (Ps. 118, 9), ceea ce înseamnă împlinirea 
poruncilor Celui ce împărăteşte în ceruri. De aceea el se roagă şi în alt loc, zicând: „Bunătate 
şi învăţătură şi cunoştinţă mă învaţă, că poruncile Tale am crezut." (Ps. 118, 66). Să le 
respectăm şi noi cu tot sufletul şi, fără îndoială, vom dobândi tot harul şi binecuvântarea 
duhovnicească. 

„Dreptatea înalţă neamul" spune preaînţeleptul Solomon (Pilde 14, 34); „răutatea va 
răsturna scaunele puternicilor" (înţel. 5, 24). Şi tatăl lui a spus: „Drept eşti, Doamne, şi drepte 
sunt judecăţile Tale. Poruncit-ai dreptatea a fi mărturiile Tale şi adevărul foarte" (Ps. 118, 
137-138). Şi în alt loc: „Ochii Domnului spre cei drepţi şi urechile Lui spre rugăciunea lor. Iar 
faţa Domnului asupra celor ce fac rele, ca să piardă de pe pământ pomenirea lor" (Ps. 33, 14- 
15). In nimic să nu nădăjduiască cel ce împărăteşte pe pământ cu bună credinţă decât în 
dreptate căci, aşa făcând, va fi ajutat în chip nevăzut la cârmuirea acestei împărăţii pământeşti 
de însuşi împăratul dreptăţii, Iisus Hristos, Care este Dumnezeul tuturor. Străduieşte-te să 
dobândeşti această virtute, preacucernice împărate, ca să poţi şi tu cu îndrăzneală să spui: „Iar 
eu întru dreptate mă voi arăta feţei Tale, sătura-mă-voi când mi se va arăta slava Ta" (Ps. 16, 
15). De asemenea, rugându-te Stăpânului tuturor să te ajute şi să te izbăvească de 

împrejurările triste, ai putea să spui fără ruşine: „Făcut-am judecată şi dreptate; nu mă da pe 
mine celor ce-mi fac strâmbătate" (Ps. 118, 121). 

„Adusu-mi-am aminte de Dumnezeu şi m-am veselit" (Ps. 76, 3), spune acest drept 
prooroc-împărat. Cu adevărat, vrednică de uimire şi de toată lauda este virtutea acestui drept 
şi iubitor de Dumnezeu care, deşi a fost înconjurat de nenumăratele frumuseţi şi minunăţii ale 
acestui veac, totuşi nu s-a veselit deloc cu acestea, potrivit cu propriile lui cuvinte, ci numai 
cu pomenirea lui Dumnezeu. Şi pe drept. Căci pomenirea acestor frumuseţi lumeşti de mult 
preţ şi robirea de ele cu tot sufletul, ne lipsesc de desfătarea bunătăţilor veşnice şi ne 
îndepărtează de ele. Pomenirea continuă a Creatorului tuturor, a preabunului Dumnezeu, care 
constă în împlinirea poruncilor Lui mântuitoare, ne face pe noi moştenitorii vieţii veşnice şi ai 
împărăţiei fără de sfârşit. 

E înţelept să privim şi să înţelegem corect puterea cuvintelor spuse în Dumnezeiasca 
Scriptură: „Păstori mulţi au stricat via Mea, spurcat-au partea Mea" (Ier. 12, 10). Această 
cugetare dumnezeiască este demnă de o mare grijă şi de toată păzirea pentru împăraţii şi 
episcopii care doresc să cârmuiască pe pământ în chip bine plăcut lui Dumnezeu. Dacă 
oamenii supuşi lor care poartă numele lui Hristos, alcătuiesc „via" şi „partea" Domnului, dacă 
păstorii acestei sfinte moşteniri a Stăpânului de Sus sunt împăraţii şi episcopii şi ceilalţi 
dregători, atunci să bage de seamă cu atenţie cum îi cârmuiesc şi cum îi conduc. O fac oare 
după legea şi după poruncile date de Stăpânul de Sus? Căci ei „priveghează pentru sufletele" 
lor şi trebuie să dea răspuns pentru ei Celui de Sus, aşa cum spune dumnezeiescul apostol 
(Evr. 13, 17). 

„Că nu este împărăţia lui Dumnezeu mâncare şi băutură, ci dreptate şi pace şi bucurie 
în Duhul Sfânt. Că cel ce întru acestea slujeşte lui Hristos, bine plăcut este lui Dumnezeu şi 
ales la oameni" (Rom. 14, 17-18). Ce să spunem împotriva acestui lucru noi, smeriţii, care ne 
punem toată nădejdea mântuirii noastre în vremea sfintelor posturi numai în abţinerea de la 
carne, peşte şi unt şi nu contenim să nenorocim şi să pierdem averile supuşilor săraci, să-i 
purtăm prin tribunale, să lucrăm cu duşmănie împotriva lor şi să le facem rău în diferite 
chipuri? Este bună şi foarte folositoare pentru omorârea patimilor trupeşti înfrânarea de la 
mâncărurile care îngraşă, de asemenea şi rugăciunea este necesară pentru luminarea puterilor 
sufleteşti însă, la acestea trebuie să adăugăm şi înfrânarea de la patimile cele sufleteşti ca să 
nu se refere şi la noi acea cugetare dumnezeiască: „Cei ce păzesc cele deşarte şi mincinoase 
şi-au părăsit mila lor" (Iona 2, 9). Despre aceasta, spune şi apostolul: „Iar mâncarea, nu ne va 
pune pe noi înaintea lui Dumnezeu" (I Cor. 8, 8). 

Ca sfetnic minunat şi bine intenţionat pentru împărăţia ta, să nu îl socoteşti pe acela 
care, împotriva dreptăţii, te încurajează la lupte şi războaie, ci pe acela care te sfătuieşte să 
iubeşti întotdeauna pacea şi liniştea cu toate popoarele vecine care înconjoară statul tău păzit 
de Dumnezeu. Dacă primul dintre ei ar duce statul tău sub mânia şi supărarea lui Dumnezeu, 
după cum este spus: „Risipeşte neamurile cele ce voiesc războaie" (Ps. 67, 32) şi în alt loc: 
„pe bărbatul sângiuirilor şi vicleanul îl urăşte Domnul" (Ps. 5, 6) cel de-al doilea, te face 
împreună cu cel mai blând împărat, cu David, împlinitor iscusit al poruncii dumnezeieşti, care 
spune: „De este cu putinţă, în cât este despre voi, cu toţi oamenii având pace" trăiţi (Rom. 12, 
18). Şi în alt loc: „Cu cei ce urau pacea, eram făcător de pace." (Ps. 119, 7). 

Preoţia şi împărăţia sunt două bunuri minunate date neamului omenesc de harul 
dumnezeiesc de sus: prima, ridicând întotdeauna preacuvioasele mâini în rugăciune curată, se 
roagă Stăpânului tuturor pentru păcatele noastre, II înduplecă şi II împacă cu noi. împăratul 
însă, prin judecăţile înţelepte, prin diferitele rânduieli şi prin poruncile ba autoritare, ba 
părinteşti, purtând de grijă supuşilor, conduce întotdeauna statul împărătesc spre ce este mai 
bine. Aşadar, constituie un mare bine aceste amândouă daruri când sunt de acord între ele în 
mod cucernic şi se străduiesc să fie bine supuse Celui de Sus, respectând cu fermitate 
poruncile şi învăţăturile Lui mântuitoare şi, potrivit cu ele, în mod părintesc dar şi autoritar, 
rânduiesc situaţia supuşilor. Dumnezeiescul psalmist spune: „Moise şi Aaron, între preoţii Lui 
şi Samuel întru cei ce cheamă numele Lui. Chemat-au pe Domnul şi El i-a auzit pe ei". Pentru 

care motiv? „Căci păzeau mărturiile Lui şi poruncile Lui care le-au dat lor" (Ps. 98, 6-8). 

Nimic din frumuseţile pământeşti, o preacucernice împărate, să nu preferi în locul 
iubirii de Dumnezeu, împăratul şi Creatorul împărăţiei tale, ca să te preamărească şi El în 
veacul acesta şi în cel viitor. Numai frumuseţea sufletească singură este adevărata frumuseţe 
întrucât ea este împodobită cu virtuţile dumnezeieşti, adică cu dreptatea şi smerita 
înţelepciune, raţiunea şi bărbăţia, blândeţea şi milostivirea, bunătatea şi iubirea de oameni, 
însuşiri prin care se preamăreşte şi Fiul lui Dumnezeu cel Unul Născut prin cuvintele: 
„împodobit cu frumuseţea mai mult decât fiii oamenilor". In ce constă frumuseţea Lui reiese 
din cele spuse de mult de către psalmist: „vărsatu-s-a dar în buzele tale" (Ps. 44, 3). Ce 
altceva poate fi acest dar dacă nu acela care este preamărit în alt loc în Sfânta Scriptură unde 
se vorbeşte despre înţelepciunea Ipostatică a lui Dumnezeu: „din gura ei iese dreptatea; legea 
şi mila pe limbă le poartă" (Pilde 3, 16). Pentru acest motiv şi psalmistul David spune mai 
departe: „încordează şi bine sporeşte şi împărăteşte, pentru adevărul şi blândeţea şi dreptatea" 
(Ps. 44, 5-6). Iată frumuseţea tainică a sufletului! Iată bunătatea nemăsurată a Fiului lui 
Dumnezeu, Celui Unuia Născut, datorită căreia El se preamăreşte prin cuvintele: „împodobit 
cu frumuseţea mai mult decât fiii oamenilor" eşti! Această frumuseţe trupească, vizibilă, nu 
numai că este falsă şi trecătoare, dar lucrează cu putere împotriva frumuseţii tainice a 
sufletului căci dorinţa necurată pentru această frumuseţe, întunecă bunătatea înţeleaptă a 
sufletului şi o face neplăcută înaintea Creatorului ei. Străduieşte-te, preacucernice împărate, 
să dobândeşti bunătatea înţeleaptă a sufletului care, la ieşirea acestuia, îl însoţeşte, îi este 
devotată şi îi face fii ai lui Dumnezeu pe cei ce au câştigat-o. 

După cum nu există pe tăria cerului nici o stea mai luminoasă decât soarele, căci el 
singur cu razele sale luminează tot pământul, tot astfel şi sufletul minunat al împăratului 
binecredincios, împodobit cu dreptatea, blândeţea, milostivirea şi desfătându-se cu acestea, 
luminează tot ce îi este supus şi îl înconjoară, înfrumuseţează şi, prin viaţa lui exemplară, 
încurajează spre reuşita în faptele bune asemenea soarelui care, prin căldura lui, încălzind 
pământul şi toate grădinile care se află pe el, împreună-lucrează cu ele la rodire. Dar iată că a 
apărut un nor mic şi s-a aşezat în faţa acestui soare luminos: tot pământul a pierdut lumina lui. 
Aşa este şi cu sufletul împăratului binecredincios: dacă va fi cuprins de norul patimilor 
nespuse: de furia şi mânia nemăsurată, de beţie şi netrebnicie, atunci şi el, vai!, se întunecă şi 
se transformă puternic în ce e mai rău şi îi asupreşte pe toţi supuşii lui prin diferite insulte. 
Atunci, totul atrage furtuna puternică a răzmeriţei şi a răscoalelor dese şi totul se clatină. De 
aceea împăratul să nădăjduiască întotdeauna în marea trezvie a minţii ca să poată să 
cârmuiască în mod plăcut lui Dumnezeu împărăţia încredinţată lui. Să nu dormim cu sufletul, 
ci să stăm treji şi să veghem cu mintea. 

Mintea omenească, deşi se spune că e creată după chipul şi asemănarea lui Dumnezeu, 
în ceea ce priveşte deprinderea nu se deosebeşte cu nimic de ceară şi hârtie. Aşa cum pe 
acestea scrie cuvinte cine vrea, aşa şi mintea omenească: în ce deprinderi şi obiceiuri o înveţi - 
bune sau rele - în acelea trăieşte până la sfârşit cu plăcere. Dacă cineva doreşte sincer să o 
împodobească cu deprinderi şi obiceiuri plăcute lui Dumnezeu, acela să asculte cu atenţie 
psalmul dumnezeiesc 100 şi să-1 repete des şi să îndeplinească cu fapta ceea ce e scris în el de 
Duhul Sfânt 10 şi atunci va ajunge la desăvârşirea virtuţii. 

Aşa cum firii omeneşti nu îi este caracteristic să zboare prin văzduh, tot aşa şi 
împăratului înţelept nu îi este folositor şi îi este cu totul necuviincios să dorească averile şi 



10 Psalmul 100: „Mila şi judecata voi cânta Ţie, Doamne. Cânta-voi şi voi înţelege în cale fără prihană, când vei 
veni către mine? Umblat-am întru nerăutatea inimii mele, în mijlocul casei mele. N-am pus înaintea ochilor mei 
lucru fărădelege; pe cei ce făceau călcări de lege i-am urât. Nu s-a lipit de mine inima îndărătnică; pe cel ce se 
abate de la mine, pe cel rău nu l-am cunoscut. Pe cel ce clevetea întru ascuns pe vecinul său, pe acela l-am 
izgonit. Cu cel mândru cu ochiul şi cu cel nesăţios la inimă, cu acesta n-am mâncat. Ochii mei peste credincioşii 
pământului, ca să şadă ei împreună cu mine. Cel ce umbla în cale fără prihană, acela îmi slujea. Nu va locui în 
mijlocul casei mele cel ce face mândrie; cel ce grăieşte nedreptăţi, nu s-a îndreptat înaintea ochilor mei. în 
dimineţi am ucis pe toţi păcătoşii pământului, ca să pierzi din cetatea Domnului pe toţi cei ce lucrează 
fărădelegea." 

veniturile altora căci o asemenea dorinţă II ridică în apărarea celor asupriţi pe însuşi 
Judecătorul cel drept şi înfricoşător. Nu minte cugetarea dumnezeiască care spune: 
„Cunoscut-am că va face Domnul judecată săracilor şi izbândă lipsiţilor" (Ps. 139, 13). Şi în 
alt loc: „Pentru necazul săracilor şi suspinul mişeilor, acum Mă voi scula, zice Domnul; pune- 
mă-voi întru mântuire, îndrăzni-voi întru el" (Ps. 11, 5). Aşadar, fiecare împărat cucernic, să 
îndepărteze de la el o asemenea dorinţă urâtă de Dumnezeu. Căci „înfricoşat lucru este a 
cădea în mâinile Dumnezeului celui viu" (Evr. 10, 31). Şi iarăşi: „Nici furii, nici lacomii, nici 
beţivii, nici, ocărâtorii, nici răpitorii, împărăţia lui Dumnezeu nu o vor moşteni" (I Cor. 6, 10). 
Dumnezeiescul psalmist, mărturisindu-se Celui ce călăuzeşte inimile omeneşti, a spus: „nu s-a 
lipit de mine inima îndărătnică" (desfrânată). Această cugetare dumnezeiască nu este prea 
dificilă, ci este mare, foarte folositoare pentru suflet şi necesară şi ascunde în ea un înţeles, 
pentru cei ce o iau în seamă cu înţelepciune. Căci nu puţină strădanie îi trebuie împăratului 
cucernic pentru ca să-şi păstreze nu numai conştiinţa sa până la sfârşit în dreptate şi 
neprihănirea gândurilor iubitoare de Dumnezeu ci şi să alunge imediat de la sine pe cei ce îi 
propun şi îl sfătuiesc la ceva pervertit, fără să le dea voie să aducă vorbele lor în mintea curată 
a împăratului. Căci „strică pe obiceiurile bune vorbele cele rele" spune dumnezeiescul apostol 
(I Cor. 15, 33). Aşa cum împreună-vieţuirea şi împreună-vorbirea cu oamenii buni şi drepţi 
luminează din belşug şi povăţuieşte mintea noastră, tot aşa şi împreună-vieţuirea şi împreună- 
vorbirea cu oamenii răi, de obicei, o întunecă şi în cele din urmă o perverteşte. 

înainte de orice rod apare o floare, floarea fiind precedată de umezeala pământului 
bun. Tot aşa şi orice faptă bună a împăratului este precedată de bunăstarea sufletului liber şi 
care stă mai sus de orice înrobire şi zgârcenie. însuşirea împăratului cu adevărat cucernic 
constă în a-i mulţumi şi a-i răsplăti în chip minunat pe cei care se află la putere, ajutându-i şi 
pe toţi ceilalţi slujitori ai lui; lui îi sunt dăruite acest dar şi lucrare. Căci în acest fel, cei ce 
stăpânesc pe pământ se aseamănă Celui ce împărăteşte în cele de sus Care „soarele Său îl 
răsare peste cei răi şi peste cei buni şi plouă peste cei drepţi şi peste cei nedrepţi" (Mt. 5, 45) 
ca, prin binefacerea Lui cea iubitoare de oameni să-i atragă pe toţi către cunoaşterea negreşită 
a lui Dumnezeu. 

„Toiagul puterii va trimite Ţie Domnul din Sion şi vei birui în mijlocul vrăjmaşilor 
Tăi" (Ps. 109, 3) spune dumnezeiescul prooroc şi împărat David către Cel născut din seminţia 
lui după trup, Iisus Hristos, Fiul Celui de Sus, Unul Născut. El numeşte toiagul puterii Crucea 
cinstită şi de viaţă făcătoare deoarece ea a biruit îndrăzneala şi toată viclenia dracilor, furia 
nestăvilită a iudeilor luptători cu Dumnezeu şi pe cei mai necinstiţi prigonitori ai ei: grecii şi 
romanii, arătându-i până la sfârşit nimiciţi şi spulberaţi, ca cenuşa. De acest Toiag puternic şi 
nebiruit să te ţii cu tot sufletul şi tu, preacucernice împărate, şi cu el să zdrobeşti capetele 
văzute şi nevăzute ale vrăjmaşilor tăi, precum a făcut Moise cândva şi apoi, după câteva 
secole, Constantin cel Mare. Să te asemeni întotdeauna cu ei prin credinţa dreaptă în 
Dumnezeu, prin curăţie, dreptate, milostivire, blândeţe şi păzirea cu sârguinţă a 
mântuitoarelor porunci ale Stăpânului de Sus ca să te învredniceşti şi tu împreună cu ceilalţi 
să dobândeşti împărăţia Lui fără de sfârşit. 

„Gura dreptului va deprinde înţelepciune" spune dumnezeiescul psalmist „şi limba lui 
va grăi judecată" (Ps. 36, 30). Aşa cum piatra de ascuţit arată că şi aurul şi argintul vor fi 
încercate pe ea tot aşa şi gura omului, imediat ce se deschide şi limba e pusă în mişcare, 
dezvăluie clar gândurile inimii lui. Să sădim în ea începutul înţelepciunii care este frica de 
Dumnezeu. „începerea înţelepciunii este frica Domnului" (Pilde 1, 7), de aceea şi 
înţelepciunea este bunul tuturor celor care o au adică a celor care împlinesc nu numai cu 
cuvintele ci şi cu fapta poruncile Celui de Sus. Căci unde este frica de Domnul, spune 
Grigorie Teologul, acolo este şi împlinirea poruncilor lui Dumnezeu iar unde este împlinirea 
poruncilor, acolo este şi curăţirea minţii iar unde este curăţirea minţii, acolo sunt raţiunea şi 
înţelepciunea şi ivirea Sfântului Duh şi luminarea. 

„Cu cuvântul Domnului cerurile s-au întărit şi cu duhul gurii Lui toată puterea lor" 
(Ps. 32, 6). Această cugetare dumnezeiască ne înfăţişează în modul cel mai clar taina Sfintei şi 

Atotputernicei Treimi. Prin „Domnul" se înţelege aici însuşi Dumnezeu Tatăl Cel fără de 
început şi Atotţiitor; prin „Cuvânt" - Fiul şi Cuvântul Lui născut din El mai înainte de toţi 
vecii, Cel fără de început şi Atotţiitor; prin „Duhul" - însuşi Sfântul Duh Dumnezeiesc. Acest 
lucru arată că toată lumea văzută şi nevăzută a fost creată prin bunăvoinţa lui Dumnezeu Tatăl 
Cel fără de început şi prin Cuvântul Lui fără de început, precum este spus: „Toate printr-însul 
s-au făcut şi fără de Dânsul nimic nu s-a făcut ce s-a făcut" (Ioan 1, 3). Aceasta poate fi 
înţeleasă şi într-un mod alegoric. Prin „ceruri" se pot înţelege gândurile înalte ale împăraţilor 
ortodocşi, prin „puterea" lor - desăvârşirea credinţei care s-a întărit în ei. Prin Cuvântul 
Domnului, adică prin sfintele porunci ale Mântuitorului, ei se întăresc şi se desăvârşesc în 
toată evlavia. Prin cuviinţă şi duhul gurii Lui puterea minţii lor se păstrează în toată sfinţenia 
şi curăţenia. De aceea, trebuie ca ei să păzească cu tărie şi cu mare înfrânare poruncile 
dumnezeieşti dacă, într-adevăr, vor ca împărăţia lor pământească şi vremelnică să fie întărită 
de împărăţia şi Stăpânirea cea tainică de sus. Căci de acolo este trimisă „toată darea cea bună 
şi tot darul cel desăvârşit" (Iac. 1, 17). 

Dacă înfricoşătoarea taină a întrupării lui Dumnezeu întrece orice înţelegere şi orice 
cuvânt omenesc tot aşa şi grijile zilnice ale minţii împăratului pentru bunăstarea supuşilor, 
întrec orice măsură şi orice cuvânt. Aşa cum vânturile şi furtunile nu încetează niciodată să 
agite suprafaţa mării tot aşa şi gândul împăratului evlavios, pătruns de iubirea pentru supuşi, 
niciodată nu se poate linişti din cauza frământărilor şi nedumeririlor care vin din partea 
popoarelor vecine. Nu se întristează atât inima mamei pentru copiii care îndură lipsa celor 
necesare vieţii, cât se îngrijeşte sufletul împăratului cucernic pentru bunăstarea şi pacea 
supuşilor săi iubiţi. Numai atunci, într-adevăr, se bucură acest suflet iubitor de Dumnezeu: 
când îi vede pe supuşii lui credincioşi ducându-şi viaţa în linişte şi pace. Cu adevărat, fericiţi 
şi preafericiţi sunt aceşti împăraţi şi ei sunt prietenii necurmaţi ai lui Dumnezeu şi robii Lui 
credincioşi, deoarece se străduiesc întotdeauna să se asemene cu împăratul de Sus prin toată 
dreptatea, iubirea de oameni şi blândeţea în relaţia cu supuşii. 

Lumină din Lumină, lumina Tatălui - Hristos, Care este peste toate Dumnezeu şi 
Domn, Care prin nenumărate cugetări clare, prin pilde şi minuni şi prin însăşi moartea Sa, ne- 
a arătat nespusa Sa iubire de oameni nouă, nerecunoscătorilor, şi bunătatea ne-a făcut-o vădită 
prin mulţimea celorlalte porunci iubitoare de oameni ale Sale, se aseamănă pe Sine cu 
păstorul oilor care, lăsându-le pe cele nouăzeci şi nouă de oi nerătăcite, a pornit să caute oaia 
rătăcită de la păstorirea Lui cea sfântă, dând astfel felul şi regula păstoririi plăcute lui 
Dumnezeu pentru toţi cei care urmează să fie, după El, reprezentanţii păstoririi Lui universale: 
episcopii şi împăraţii ortodocşi, pentru ca ei să se îngrijească la fel de toate oraşele şi 
popoarele care se află sub conducerea lor, manifestându-şi puterea cu dragoste părintească 
pentru ca toţi, întotdeauna, să se ţină în iubire şi în adevăr, ducându-şi viaţa după sfintele 
porunci ale Stăpânului tuturor. 

S-a rătăcit, într-adevăr, de la păstorirea cea sfântă a lui Hristos, acela care se bucură de 
nedreptate şi de răpirea averilor străine. Iar cine se întoarce de pe drumul vicleniei sale către 
viaţa în Dumnezeu şi către adevăr, acela este păstor adevărat al oilor cuvântătoare ale lui 
Hristos. Unui asemenea om, Portarul îi deschide poarta palatului ceresc şi tainic, intră pe ea 
cu bucurie şi iese cu toată încrederea „şi păşune va afla", după cum spune glasul dumnezeiesc 
al lui Hristos (Ioan 10, 9) şi va auzi: „Zis-a lui domnul său: bine, slugă bună şi credincioasă, 
peste puţine ai fost credincios, peste multe te voiu pune; intră întru bucuria domnului tău" 
(Mt. 25, 21). 

Se bucură păstorul şi se veseleşte când vede că oile sale se hrănesc până se satură cu 
iarbă bogată şi beau apă curată. Tot aşa şi împăratul evlavios şi drept se veseleşte atunci când 
vede că oraşele sale se desfată cu belşugul tainic al bunei credinţe şi beau apa păcii şi 
armoniei. Insă păstorul oilor necuvântătoare, văzând că animalele lui se îngraşă, se bucură 
pentru că poate să le vândă la un preţ mai mare şi astfel să dobândească un câştig bănesc mai 
mare dar cine cârmuieşte oile cuvântătoare ale Mântuitorului, acela se veseleşte cu credinţă 
pentru că el, fără îndoială, va dobândi pentru aceasta cununile cele mai luminoase şi va primi 

cea mai bogată răsplată de la Păstorul Conducător, Hristos. Calitatea împăratului cucernic şi a 
păstorului adevărat constă în faptul de a nu aduna pentru sine pe pământ avuţii lucrând pentru 
aceasta nedreptatea şi luând averile străine ci, în faptul de a ascunde în ceruri prin toată 
dreptatea şi frica de Dumnezeu, prin credinţă şi iubire, comoara nesfârşită a cuviinţei, a 
milostivirii, a blândeţii şi a bunătăţii faţă de supuşi. 

Fiind un împărat strălucit şi slăvit, să te întăreşti cu putere ca să nu fii vreodată biruit 
de patima iubirii de argint, proprie iudeilor slugarnici, cea urâtă de Dumnezeu, pe care 
Apostolul Pavel o numeşte slujire la idoli, iar pe iubitorul de argint - slujitor idolesc (Col. 3, 
5). Să-ţi aminteşti întotdeauna povaţa proorocului şi împăratului care spune: „Nu nădăjduiţi 
spre nedreptate şi spre jefuire nu poftiţi; bogăţia de ar curge nu vă lipiţi inima" (Ps. 61, 10). Să 
nu preferi în locul acestui prooroc un povăţuitor pământesc cu înţelepciune deşartă, căci 
neascultarea de Dumnezeu şi de învăţătura Sfinţilor Lui Apostoli şi Prooroci ne aşază sub 
răspunderea acelei cugetări nemincinoase care spune: „împreună şi cel nepriceput şi cel nebun 
vor pieri şi vor lăsa străinilor bogăţia lor. Mormânturile lor, casele lor în veac" (Ps. 48, 10- 
11). 

„Minţi-va lucrul măslinului şi câmpii nu vor face mâncare" (Avac. 3, 17), spune 
cuvântătorul de Dumnezeu, Avacum, luminat fiind de dumnezeiescul Duh. Măslinul, datorită 
bunei lui rodiri, înseamnă în sens alegoric Biserica cea sfântă, sobornicească şi apostolească a 
Domnului şi Dumnezeului şi Mântuitorului nostru Iisus Hristos deoarece ea abundă 
întotdeauna în mila şi binefacerile lui Dumnezeu. Rodirea acestui măslin înseamnă milostenia, 
de asemenea şi episcopii puşi spre cârmuirea şi rânduirea credinţei creştine neprihănite şi 
pentru îndrumarea şi îngrijirea faţă de toţi săracii şi nevoiaşii, orfanii şi văduvele, aşa cum 
poruncesc regulile dumnezeieşti preasfinţiilor episcopi de pretutindeni. Spune cineva că 
această cugetare proorocească nu mai este valabilă? Nicidecum! Chiar dacă ea a fost spusă 
mai ales pentru arhiereii poporului iudeu ce se aflau în Vechiul Testament - şi care urmau să 
se ridice împotriva Creatorului tuturor şi a Mântuitorului tuturor oamenilor şi să încalce legea 
Celui de Sus şi sfintele Lui porunci totuşi a fost spusă şi pentru reprezentanţii Sfintei Biserici 
a lui Dumnezeu din zilele noastre şi fiecare poate cu dreptate să o primească. Astăzi, lucrătorii 
acestui măslin tainic şi sfânt nu mai împlinesc roadele lui iubite de Dumnezeu, aşa cum 
poruncesc pravilele dumnezeieşti. Căci tot ce a fost dat Sfintei Biserici de către împăraţii şi 
prinţii iubitori de Hristos, toate averile şi veniturile desemnate pentru întreţinerea săracilor şi 
orfanilor, ei le-au îndreptat spre abuzurile lor şi spre bunăstarea vieţii lor. Şi astfel, trăiesc ei 
înşişi în tot belşugul şi plăcerea, hrănindu-se din destul şi îmbogăţindu-şi copios părinţii şi 
rudele iar pe fraţii lui Hristos, pe săracii, care îndură goliciunea şi mor de foame, îi asupresc, 
într-adevăr, înşelătoare este rodirea măslinului tainic. Aceasta înseamnă că rodul milosteniei 
către cei săraci şi sărmani a slăbit şi a murit. Această asuprire a săracilor care îi chinuie, cine 
altcineva este în stare să o îndepărteze în afară de Dumnezeu? Dar şi cei ce împărătesc pe 
pământ în chip ortodox trebuie şi se cuvine ca împăraţii cucernici să îndrepte asemenea 
neajunsuri ale preoţilor - ca să nu zic: păcate - imitând râvna împăraţilor ortodocşi din 
vechime: Constantin cel Mare, Teodosie cel Mare şi Iustinian cel Mare. Nimic altceva nu 
poate să întărească atât sceptrul împărătesc precum grija pentru cei săraci şi mila faţă de ei de 
dragul lui Dumnezeu. 

„Cât este de bun Dumnezeul lui Israel celor drepţi la inimă" (Ps. 72, 1). Acest fericit 
prooroc şi împărat, văzând îndelunga răbdare a preabunului Dumnezeu şi a Creatorului tuturor 
pe care o are cu oamenii care trăiesc în nedreptate şi în toate fărădelegile - oameni pe care El 
nu numai că îi rabdă îndelung dar le şi dă să se desfete din belşug cu pace, sănătate, bogăţie şi 
orice plăcere şi lungime de zile - aduce următoarea învăţătură, zicând: „Pentru aceasta i-a 
cuprins pe ei mândria lor până în sfârşit, îmbrăcatu-s-au cu nedreptatea şi păgânătatea lor" 
(Ps. 72, 6). Toate acestea i-au stăpânit pe ei deoarece ei „întru ostenelile oamenilor nu sunt şi 
cu oamenii nu vor lua bătăi" (Ps. 72, 5), ceea ce înseamnă că, prin necinstea lor nemăsurată şi 
prin slavă deşartă, sunt nerecunoscători faţă de Creatorul tuturor şi Dătătorul de hrană 
deoarece ei îl supără în diferite moduri, zicând: „Cum au cunoscut Dumnezeu? Şi de este 

80 



Viaţa şi cuvinte de folos 

cunoştinţă întru Cel înalt?" (Ps. 72, 11). De aceea, nici nu se învrednicesc de pedeapsa cea 
mântuitoare a lui Dumnezeu precum este scris în dumnezeiasca Scriptură: „Că pe carele 
iubeşte Domnul, îl ceartă şi bate pe tot fiul pe care primeşte" (Pilde 3, 12). Acelaşi prooroc 
dumnezeiesc (David) spune: „Fericit este omul pe care îl vei certa, Doamne, şi din legea Ta" 
adică prin sfintele Sale porunci „îl vei învăţa pe el" (Ps. 93, 12), adică îl vei îndrepta către 
cunoştinţa greutăţii păcatelor lui pentru ca el, cunoscându-le şi suspinând pentru ele cu durere 
în inimă, să poată dobândi mântuirea şi ajutorul Tău. De aceea e foarte bine şi mântuitor să te 
afli „în osteneli omeneşti" adică să înduri, împreună cu toţi drepţii, necazuri în viaţa aceasta şi 
să fii biciuit cu ei adică, să fii pedepsit părinteşte de Domnul. Să nu ne mâhnim din cauza 
necazurilor trimise asupra noastră de dreapta judecată a lui Dumnezeu şi să nu fim 
nerecunoscători faţă de Cel Care ne-a creat, de parcă El ne-ar asupri, atunci când răbdăm 
jigniri din partea celor rău credincioşi ci, dimpotrivă, cunoscând, aşa cum se cuvine 
creştinilor, fărădelegile noastre prin care păcătuim întotdeauna înaintea Dumnezeului nostru, 
să ne căim mereu cu lacrimi şi să ne mărturisim Lui, lepădându-ne de tot păcatul „şi El va 
nimici pe cei ce ne necăjesc pe noi". Aceasta este puterea cu care biruie Domnul, despre care 
proorocul învaţă zicând: „Intru Dumnezeu vom face putere şi El va urgisi pe cei ce ne 
necăjesc pe noi! (Ps. 59, 13). Să nu ne înşelăm crezând că printr-o singură rugăciune lungă 
putem obţine ajutor de Sus, trăind în acelaşi timp în păcatele noastre, căci este scris: „Cereţi şi 
nu luaţi, pentru că rău cereţi" (Iac. 4. 3). Şi în alt loc: „Departe este de la păcătoşi mântuirea, 
că îndreptările Tale n-au căutat" (Ps. 118, 155). 

Fiecare suflet este o putere tainică, raţională şi nemuritoare care însufleţeşte şi 
conduce acest veşmânt stricăcios al lui în toată vremea ce i-a lăsat-o Cel ce 1-a creat pentru a 
locui în el. Când, după porunca Creatorului, se îndepărtează de el, atunci această locuinţă 
trecătoare rămâne fără viaţă, fără simţire şi mişcare şi, în decursul câtorva zile, începe să 
miroasă urât, să se înnegrească şi, vai, devine hrana viermilor iar sufletul se duce în acea 
locuinţă pe care şi-a pregătit-o - ori prin fapte bune ori prin fapte rele, ceea ce înseamnă: ori în 
loc luminos, plin de toată veselia şi de dumnezeiasca mireasmă, de unde „va fugi durerea şi 
întristarea şi suspinarea" (Isaia 35, 10) - loc care în Evanghelia după Luca este numit sânul lui 
Avraam, ori în chinurile amare fără de sfârşit care sunt: focul nestins, întunericul cel mai din 
afară, scrâşnirea dinţilor şi plânsul neîncetat din cauza suferinţelor de neîndurat. Acest lucru 
reiese atât din multele scrieri inspirate de Dumnezeu cât mai ales din pilda despre săracul 
Lazăr şi despre bogatul nemilostiv care, pentru lipsa lui de omenie faţă de săracul Lazăr, a 
fost osândit în focul gheenei şi, arzând în el, nu s-a învrednicit să primească o picătură de apă 
rece de la patriarhul Avraam care, [în timpul vieţii - n. n.] îi proteja pe toţi oamenii prin 
iubirea lui de străini. Aşadar, dacă cineva vrea sincer să se izbăvească de o asemenea osândă 
în chinul cel veşnic care 1-a lovit pe acel bogat nebun pentru dispreţul lui faţă de săraci şi 
doreşte să dobândească aceeaşi linişte şi mângâiere ca fericitul sărac pomenit, acela să urască 
din tot sufletul acea învrăjbire faţă de săraci pe care a avut-o bogatul nemilostiv şi nu numai 
să înceteze să asuprească, să ia ce este al altuia şi să-şi adune mari comori pe pământ, 
împotriva poruncii Mântuitorului, dar să şi miluiască cu mână darnică săracii, să aibă grijă de 
orfani şi de văduve şi să îi apere de cei care îi asupresc şi îi jefuiesc şi să nu îi dispreţuiască pe 
cei înfometaţi, însetaţi şi goi. Căci nu există alt mijloc pentru noi ca să dobândim atunci 
şederea de-a dreapta Judecătorului nemitarnic şi să auzim acel glas fericit, care spune: 
„Veniţi, binecuvântaţii Părintelui Meu, moşteniţi împărăţia care este gătită vouă de la 
întemeierea lumii" (Mt. 25, 34). Cu cât se bucură cineva de putere şi bogăţie - chiar de e 
împărat, episcop, prinţ - cu atât trebuie să îi bucure şi pe ceilalţi prin milostenie şi binefaceri 
faţă de cei ce se află în sărăcie şi în lipsa celor necesare vieţii ca să se învrednicească şi el, 
împreună cu drepţii, să audă glasul preabunului Stăpân, care ne vorbeşte: „întrucât aţi făcut 
unuia dintr-aceşti fraţi ai Mei, prea mici, Mie Mi-aţi făcut" (Mt. 25, 40). De aceea fericit este 
într-adevăr, şi preafericit „cel ce se uită spre săracul şi mişelul" căci „în ziua cea rea va izbăvi 
pe el Domnul" (Ps. 40, 1). 

Cu cele trei patimi de căpetenie, aşa cum spun Sfinţii Părinţi, se luptă puternic şi 

neîncetat, în general orice suflet înzestrat cu raţiune dar, mai ales cel care deţine sceptrul 
împărătesc şi cârmuirea. Aceste patimi sunt: iubirea de plăceri, iubirea de slavă şi iubirea de 
argint. Roadele lor sunt foarte rele şi dăunătoare căci ele, asemenea fiarelor setoase de sânge, 
devorează sufletele omeneşti şi le predau focului veşnic atunci când, prin moarte, ele se 
despart de trupurile lor. Roadele iubirii de plăceri sunt: lăcomia pântecelui, desfătarea 
gâtlejului cu diferite mâncăruri şi intrarea sub jugul dorinţelor pântecelui asemenea vitelor. 
Din iubirea de slavă iese aceasta: omul nu face nimic spre slava sau de dragul slavei lui 
Dumnezeu ci se străduieşte să facă pe placul oamenilor ca să primească mereu de la ei slavă şi 
laudă - şi dacă dobândeşte lucrul dorit, atunci se poartă faţă de ei cu blândeţe şi face bine 
tuturor cu mărinimie. Dacă însă află cumva că este batjocorit, atunci, renunţând la blândeţe, se 
predă mâniei nestăvilite şi se străduieşte să se răzbune mai aspru decât orice fiară pe acela 
care nu îl laudă. Rădăcina tuturor relelor - iubirea de argint - are ca rod al ei dorinţa nesăţioasă 
de bogăţie, năzuinţa nemăsurată de a aduna prin toate mijloacele aur şi argint şi de a-şi 
îngrămădi prin intermediul hoţiei, nedreptăţii şi cămătăriei comori însemnate. De aici: 
clevetelile şi jignirile fără măsură. Un asemenea om îşi pune toată nădejdea în comoara lui şi 
nu în Dumnezeu şi niciodată nu îşi aduce aminte de acea zi înfricoşătoare a sosirii cu slavă a 
Judecătorului nemitarnic care îi osândeşte la focul veşnic pe cei ce se bucură de camătă, 
nedreptate şi jefuirea averilor străine, aşa cum scrie în epistola sa sobornicească Iacov, fratele 
Domnului, primul episcop din Ierusalim, zicând: „Veniţi acum, bogaţilor, plângeţi şi vă 
tânguiţi de necazurile ce vor să fie asupra voastră. Bogăţia voastră a putrezit şi hainele voastre 
le-au mâncat moliile. Aurul vostru şi argintul au ruginit şi rugina lor va fi mărturie asupra 
voastră, şi va mânca trupurile voastre ca focul. Aţi strâns comoară la zilele cele de apoi." (Iac. 
5, 1-3). 

Dacă cineva a călcat şi a biruit cele trei patimi pomenite, acela într-adevăr este robul 
plăcut şi închinătorul credincios al Preasfintei şi Atotputernicei Treimi, al Tatălui şi al Fiului 
şi al Sfântului Duh. El este împărat şi monarh şi peste sine însuşi şi peste toţi supuşii lui. Iar 
cine este ţinut şi condus de aceste patimi, acela să audă clar cugetarea Stăpânului tuturor: „Tot 
cel ce face păcatul, rob este păcatului. Robul nu rămâne în casă în veac" (Ioan 8, 34-35). Ce 
poate fi mai ruşinos, ca să nu spun mai blestemat, decât acela care gândeşte să stăpânească 
oraşe mari şi popoare nenumărate dar el însuşi se află în puterea şi sub conducerea patimilor 
nebune şi se numeşte cu buzele - robul Mântuitorului. Cercetaţi ca să înţelegeţi limpede cele 
spuse. 

In rândul multor fapte drepte şi minunate, cu care se împodobeşte şi prin care este 
iubit şi lăudat de toţi sufletul împăratului cucernic, găsesc că cea mai folositoare şi necesară 
faptă pentru autoritatea împăraţilor evlavioşi este iubirea de străini. Aceasta înseamnă că 
trebuie să se poarte cu iubire de oameni, cu blândeţe şi cu respect faţă de oaspeţii străini - 
chiar dacă sunt negustori sau invitaţii lor - şi să se îngrijească cu atenţie de şederea lor 
confortabilă pe toată perioada în care se află la ei ca să nu fie supuşi jignirilor din partea 
localnicilor şi ca să nu fie ţinuţi cu forţa, nici să fie împiedicaţi să se întoarcă în ţara lor. 
Trebuie să li se acorde libertatea de a sta cu plăcere şi de a se întoarce iarăşi în ţara lor, să fie 
lăsaţi să plece cu toata siguranţa, cu pace şi cu cinste. Fiind astfel primiţi, păziţi şi lăsaţi să se 
întoarcă înapoi, ei se vor purta prietenos cu noi după propria înţelepciune şi vor povesti 
tuturor cu laudă şi respect despre virtuţile împăratului, lăudându-le cu voce tare înaintea 
tuturor şi, oriunde s-ar afla, vor vorbi despre dreptatea şi blândeţea împăratului şi despre acea 
siguranţă de care se bucură, în general, toţi străinii, care vin în statul lui de Dumnezeu păzit. 
Şi ce poate fi mai folositor decât aceasta pentru autoritatea împăraţilor evlavioşi? Căci toţi cei 
care aud despre o asemenea înţelepciune, despre blândeţea şi despre grija faţă de străini, îi 
răsplătesc prin rugăciuni fierbinţi şi îi vor preamări cu laude mari şi fiecare se va strădui să 
ajungă acolo ca să se convingă personal de bunătatea lor şi să se desfete de blândeţea lor. Iar 
cei care se poartă altfel cu străinii, rămânând în nepăsare şi pricinuindu-le jigniri şi necinste, 
atrag asupra lor nemulţumirea şi vorbirea de rău atât din partea acestor străini cât şi din partea 
acelora cărora li se întâmplă să povestească despre un asemenea dispreţ şi o astfel de 

nedreptate. Despre aceasta eu nici nu îndrăznesc să vorbesc. Oricine are înţelegere şi judecată 
sănătoasă, nu numai că ştie acest lucru dar nici nu vrea să audă despre el. Aşadar, să nu fim cu 
înţelepciunea mai prejos decât ţăranii care se ocupă cu prinderea porumbeilor şi care, pentru a 
prinde un stol de porumbei, ung cu puţin mir parfumat gâtul unei porumbiţe domestice şi îi 
dau drumul să zboare în voie spre stolul de porumbei sălbatici şi când ea li se alătură lor şi ei 
se desfată cu mireasma mirului parfumat cu care este uns gâtul ei, atunci îi duce pe toţi de 
bunăvoie la casa stăpânului ei. Această înţelepciune a vânătorilor să o imite şi împăraţii 
cucernici şi, cu bucurie şi respect, să le dea voie să plece străinilor care au venit la ei, dacă vor 
să dobândească laudă şi să se bucure de prietenia cu toate popoarele de pretutindeni. în felul 
acesta şi oraşele care se află sub autoritatea lor se vor înfrumuseţa şi se vor îmbogăţi cu 
oameni iscusiţi în toată înţelepciunea, în arta oratoriei şi în meşteşugurile obişnuite. Căci 
fiecărui om îi este specific să tindă să meargă acolo unde aude că arta literaturii lui sau 
meşteşugurile obişnuite sunt respectate cel mai mult. 

Filosoful Menandru a spus: „Trei virtuţi fac mai mult decât toate ca împărăţia 
pământească dreptmăritoare să fie slăvită şi îndelungată: „dreptatea", adică judecata 
nepărtinitoare care nu priveşte la faţa celui ce este judecat şi nu ia mită, a doua - 
„înţelepciunea", ceea ce înseamnă curăţenia vieţii şi potolirea pornirilor fireşti prin înfrânarea 
plăcută lui Dumnezeu iar a treia - „blândeţea" faţă de supuşi îmbinată cu frica de împărat spre 
îndreptarea lor, nu spre dauna lor." împăratul care îşi petrece viaţa lucrând cu aceste trei 
virtuţi este, într-adevăr, un împărat ortodox şi chipul însufleţit al împăratului Ceresc însuşi. 



CUVÂNTUL IX 

Despre voia cea neînţeleasă a lui Dumnezeu şi despre bunătatea şi iubirea Lui de 
oameni. Tot aici şi împotriva cămătarilor. 

Fericitul şi minunatul Prooroc, împăratul cel mai virtuos şi mai plăcut lui Dumnezeu, 
slăvitul David - despre care însuşi Dumnezeu a spus: „Şi schimbându-1 pre el, le-au ridicat lor 
pre David să le fie împărat; pentru care au şi zis, mărturisindu-1: aflat-am pre David al lui 
Iesse, bărbat după inima mea, care va face toate voile mele." (Fapte 13, 22) - un bărbat atât de 
minunat, fiind uimit de iubirea de oameni cea nespusă şi neînţeleasă a Stăpânului tuturor, 
vorbeşte către El cu mare mirare: „Că voiu vedea cerurile, lucrul degetelor tale, luna şi stelele, 
care tu le-ai întemeiat." (Ps. 8, 4), „Doamne! Ce este omul? Că te-ai făcut cunoscut lui, sau 
fiul omului? Că-1 socoteşti pre el?" (Ps. 143, 4). Foarte înţelept şi minunat aseamănă el cu 
deşertăciunea sfârşitul zilelor vieţii noastre trecătoare. Căci, precum atunci când soarele apune 
sau este acoperit de un nor mic, dispare imediat umbra oricărui lucru tot aşa se stinge şi viaţa 
noastră imediat ce iese din trup sufletul care 1-a însufleţit. Totuşi, fără să ţină cont de 
nimicnicia şi răutatea noastră, Creatorul nostru, preabunul Dumnezeu, nu încetează să ne 
poarte de grijă, ci continuă să ne facă bine prin orice mijloc. Noi însă, nerecunoscătorii, cum 
preţuim iubirea de oameni atât de mare a Creatorului nostru şi bunătatea Lui faţă de noi? Sau 
cum putem să-I mulţumim cu vrednicie pentru grija Lui faţă de noi şi pentru binefacerile Lui 
neîncetate? La început, El ne-a creat după chipul şi asemănarea Sa. Mai înainte de aceasta 
însă noi nu am existat şi nu l-am cerut lucrul acesta însă El Singur, după bunătatea Lui cea 
nespusă, a adus totul de la nefiinţă la fiinţă şi după aceea a binevoit să-1 creeze pe om după 
chipul şi asemănarea Lui şi 1-a pus peste toată creaţia ca pe un prinţ şi domnitor. De dragul 
omului, El a pregătit dinainte o grădină preaminunată care, de obicei, în Dumnezeiasca 
Scriptură este numită rai. A pregătit această grădină pe cel mai bun loc de pe tot pământul 
numit Eden, luminat de o lumină veşnică unde era cel mai curat aer, încărcat cu arome 
minunate. Aici El i-a hotărât şederea ca să trăiască întotdeauna în fericire şi curăţie. Şi ar fi 
trăit întotdeauna în desfătarea acestei fericiri dacă nu ar fi încălcat porunca dumnezeiască ce i- 

a fost dată. Acest lucru reiese din cuvintele proorocului lui Dumnezeu care spune cu tristeţe: 
„Şi omul, în cinste fiind, n-a priceput." (Ps. 48, 12). Iar care a fost cinstea primului om, ne-a 
arătat tot el prin cuvintele: „alăturatu-s-a dobitoacelor celor fără de minte şi s-a asemănat lor" 
(Ps. 48, 12) - nu prin înfăţişarea exterioară şi alte urâţenii asemănătoare animalelor ci prin 
aceea că, fiind de la început creat de Dumnezeu nestricăcios şi nemuritor, el a fost supus 
imediat stricăciunii şi morţii în urma călcării poruncii şi a înţeles unirea cu femeia, de care se 
ruşinează el însuşi. Insă 1-a dispreţuit oare Creatorul lui după ce a căzut din acea treaptă egală 
cu a îngerilor şi din cinste? Nicidecum! El 1-a cercetat imediat ca un iubitor de oameni şi, 
potrivit cu bunătatea şi cu iubirea Lui de oameni, i-a dat o mână de ajutor. L-a izgonit din acel 
locaş preacurat şi dumnezeiesc, ca pe unul ce a căzut în patimi dobitoceşti, căci era nefiresc ca 
un asemenea loc dumnezeiesc şi îngeresc să fie pângărit de astfel de patimi neruşinate şi 
dobitoceşti. De aceea, El l-a îndepărtat de acolo şi l-a lipsit de cinstea îngerească; totuşi nu l-a 
lipsit deloc de grija Lui dumnezeiască şi iubitoare de oameni şi nu l-a lăsat să se distrugă 
definitiv sub influenţa şarpelui rău care l-a înşelat la început. Şi după căderea în păcat 
Dumnezeu l-a cercetat imediat şi, când acesta a fugit şi s-a ascuns, l-a chemat zicând: 
„Adame, unde eşti?" El a întrebat acest lucru nu pentru că nu ştia unde este locul în care se 
ascunsese şi dorea să-1 afle ci, prin această întrebare, i-a amintit de la ce slavă şi cinste 
îngerească a căzut el în blestem şi necinste, fiind în acelaşi timp lipsit de slava şi harul 
dumnezeiesc care până atunci acoperise goliciunea lui şi îl înfrumuseţase în chip minunat. De 
asemenea, i-a amintit despre marea şi neruşinata lui [în sensul cel bun!] îndrăzneală pe care o 
avea înainte faţă de Creatorul său când, fără teamă, cu faţa luminoasă şi cu sufletul vesel, 
stătea înaintea Stăpânului său, desfătându-se în împreună-vorbiri dumnezeieşti cu El. Când ei 
au fost izgoniţi din rai şi au început să li se nască copii şi când primul lor fiu, Cain, l-a omorât 
pe fratele lui, pe dreptul Abel, nici atunci preabunul Dumnezeu nu a încetat să facă bine 
neamului omenesc ci imediat Cel Nevăzut i s-a arătat ucigaşului ticălos şi cu iubirea Lui de 
oameni l-a întrebat despre fratele lui - unde este? - dorind ca acesta, prin mărturisirea 
omorului său, să se cureţe şi atunci Dumnezeu l-ar fi învrednicit de mila şi iubirea Lui de 
oameni. Când acesta a spus mândru şi fără ruşine: „Şi au zis Domnul Dumnezeul către Cain: 
unde este Abel fratele tău? Iar el a zis: nu ştiu; au doară păzitor sunt eu fratelui meu?" (Fac. 4, 
9), nici atunci iubitorul de oameni nu l-a predat morţii imediat, dar nici nu l-a lăsat fără 
pedeapsă. El i-a dat ca pedeapsă slăbirea trupului şi boală neîncetată ca, în decursul întregii 
sale vieţi blestemate să fie întotdeauna rănit în suflet de ghimpii necazurilor permanente şi să 
se căiască mereu pentru fapta lui cea rea iar pentru ceilalţi oameni să fie ca model şi dovadă a 
judecăţii drepte şi înfricoşătoare a lui Dumnezeu şi a faptului că El este răzbunătorul oricărei 
fapte ticăloase şi nimic asemănător nu rămâne fără pedeapsă - aşa cum ne înştiinţează şi 
psalmistul cel inspirat de Dumnezeu, zicând: „Dumnezeul izbândirilor, Domnul, Dumnezeul 
izbândirilor cu îndrăzneală au stătut" (Ps. 93, 1). Să vedem însă ce s-a petrecut după aceea şi 
ce dovezi clare şi minunate despre voia Atotţiitorului Dumnezeu faţă de noi şi despre 
bunătatea Lui ne înfăţişează cele mai îndepărtate evenimente. In măsura în care s-a înmulţit 
neamul nostru, împreună cu el s-a înmulţit şi răul de tot felul din partea noastră. Când Lameh, 
născut nu din seminţia dreptului Set ci din seminţia blestemată a lui Cain, i-a omorât pe cei 
doi fraţi ai dreptului Enoh iar pe femeile lor - Ada şi Sela - le-a luat la el şi când dreptul Enoh 
s-a rugat lui Dumnezeu ca să nu-1 lovească şi pe el o astfel de moarte, atunci Dumnezeu a 
ascultat rugăciunea lui şi, grabnic să-i apere pe „toţi cei ce-L cheamă pe El întru adevăr". 
„Drept este Domnul în toate căile sale, şi cuvios în toate lucrurile sale." (Ps. 144, 18), l-a luat 
viu [la El - n. n.] precum e scris: „şi nu s-a aflat, pentru că l-a mutat pre dânsul Dumnezeu" 
Enoh între rudele sale (Gen. 5, 24/ Şi astfel, prin grija Lui cea iubitoare de oameni, 
Dumnezeu îl păstrează viu până la arătarea potrivnicului Său - a lui antihrist - ca prin el şi prin 
fericitul Ilie să vină atunci şi să se întărească în credinţa şi dragostea Lui credinciosul popor 
creştin şi să îi aducă la credinţa noastră curată şi neîntinată pe aceia din neamul iudeu care, 
înaintea lui Dumnezeu, sunt vrednici de mântuire; de asemenea, prin minunile pe care le va 
lucra atunci Domnul prin aceşti prooroci sfinţi ai săi, să-1 dea în vileag pe acest potrivnic rău 

al lui Dumnezeu şi să arate cât e de mincinos şi linguşitor. Această grijă dumnezeiască şi 
nespusă a Lui pentru noi, nefericiţii, este atât de minunată încât El nu numai în prezent 
rânduieşte totul pentru mântuirea noastră ci şi în viitor pregăteşte căi de mântuire pentru 
credincioşi şi necredincioşi, ca să îi întărească pe cei credincioşi în dreapta credinţă cea iubită 
de ei iar pe cei necredincioşi să-i întoarcă de la necredinţa lor, primită de la înaintaşi, către 
lumina curată a adevăratei credinţe prin minunile pe care le va lucra atunci prin drepţii Săi 
prooroci. 

Să spunem, însă, şi despre celelalte voi ale lui Dumnezeu cu noi de-a lungul timpurilor 
deoarece ele sunt mari, minunate şi întrec orice cuvânt şi înţelegere a minţii omeneşti. Când s- 
a înmulţit neamul omenesc în timpul lui Noe şi oamenii s-au predat fără ruşine tuturor relelor, 
precum spune şi proorocul lui Dumnezeu, Osea: „Ascultaţi cuvântul Domnului fiii lui Israil, 
că va să judece Domnul pe cei ce locuiesc pământul, că nu este adevăr, nici milă, nici 
cunoştinţa lui Dumnezeu pe pământ. Blestem şi minciună şi ucidere şi furtişag şi preacurvie s- 
a revărsat pe pământ, şi sângiuiri cu sângiuiri se amestecă. Pentru aceea va plânge pământul, 
şi se va împuţina cu toţi cei ce locuiesc pe dânsul, cu hiarele ţarinii, cu cele ce se târăsc pe 
pământ, şi cu pasările cerului, şi peştii mării se vor împuţina." (Osea 4, 1-3), văzându-i că fără 
frică îndrăznesc să facă rele şi mai mari decât acestea şi sunt bolnavi de netămăduit, a trimis 
peste ei un potop cumplit. Şi astfel a adus dezastrul definitiv asupra celor care erau 
neîndreptaţi în fărădelegile lor. Dreptului Noe, însă, fiilor lui şi animalelor şi pasărilor, le-a 
rânduit mântuirea păzindu-i în arca tare de lemn şi lăsându-i ca o mică sămânţă, ca să nu piară 
definitiv neamul omenesc. O, ce iubire de oameni neînţeleasă şi nespusă a Stăpânului tuturor! 
A nimicit răutatea acelora şi a curăţat tot pământul de ticăloşiile lor, prin aceasta lăsându-ne 
nouă, urmaşilor lor, dovada mâniei şi dreptei Lui judecăţi ca să o cunoaştem şi noi, să ne 
temem şi să ne ruşinăm şi să trăim drept şi potrivit cu voia Lui. Când, după potop, oamenii s- 
au înmulţit din nou şi, din cauza nesimţirii şi nebuniei lor mari, au căzut de acord să-şi facă un 
turn înalt ca să fie posibil să se ascundă în el în cazul în care s-ar trimite iarăşi de sus un potop 
peste ei, atunci Domnul a distrus şi acest sfat nebun al lor împărţindu-le limbile şi, astfel, 
învăţându-i pe ei, şi prin ei pe toţi cei care au putere pe pământ, să aibă nădejde numai în 
Dumnezeu şi să alerge numai la El în orice nevoie şi în toate necazurile iar nu să nădăjduiască 
în puterea, înţelepciunea şi bogăţia lor ci să spună cu proorocul: „Dă-ne nouă ajutor, din 
necaz, şi deşartă este mântuirea omului" (Ps. 59, 12). Şi iarăşi: „Dumnezeu este scăparea 
noastră şi puterea, ajutor întru necazurile cele ce ne-au aflat pe noi foarte." (Ps. 45, 1); de 
asemenea să-şi amintească întotdeauna cele spuse: „Nu se mântuieşte împăratul prin multă 
putere, şi uriaşul nu se va mântui întru mulţimea vârtutei lui. Mincinos este calul spre 
mântuire, şi întru mulţimea puterii sale nu se va mântui. Iată ochii Domnului spre cei ce se 
tem de Dânsul, şi spre cei ce nădăjduiesc întru mila Lui. Ca să izbăvească de moarte sufletele 
lor şi să-i hrănească pe ei în foamete" (Ps. 32, 16-18). 

însă, aşa cum este scris de proorocul lui Dumnezeu: „cine va spune puterile 
Domnului?" nimeni nu e în stare să exprime acest lucru. Tot aşa nici eu, dând ascultare 
acestei cugetări dumnezeieşti, nu pot să număr nenumăratele minuni mântuitoare ale 
Creatorului nostru Cel iubitor de oameni, pe care le-a făcut El însuşi, prin Sine şi prin sfinţii 
Săi prooroci, cu poporul evreu în Egipt, la Marea Roşie şi în deşert unde i-a hrănit patruzeci 
de ani, răbdând răzvrătirea lor şi arătându-le prin orice mijloc lor, iar prin ei întregii lumi, 
bunătatea Lui nespusă şi marea grijă pe care El o are ca un Tată iubitor de fii pentru mântuirea 
oamenilor şi pentru existenţa făpturilor Lui. Toate acestea, eu le las deoparte şi trec la cea mai 
mare, neînţeleasă şi înfricoşătoare taină: la umanitatea Lui care întrece orice minte şi orice 
cuvânt. Acest lucru nu este pentru oricine ascultă cu bunăvoinţă ci numai pentru acela care 
este pregătit dinainte şi iluminat de sus - aşa cum învaţă în mod tainic cuvântătorul de 
Dumnezeu Pavel, zicând: „Iar dacă evanghelia noastră este încă acoperită, este pentru cei 
pierduţi, în care Dumnezeul veacului acestuia a orbit minţile necredincioşilor, ca să nu le 
lumineze lumina Evangheliei slavei lui Hristos, Care este chipul lui Dumnezeu" „Şi nădejde 
ca aceasta avem prin Hristos către Dumnezeu" (II Cor. 3-4). Căci cine nu este părtaş al 

harului şi al luminii Sfântului Duh de sus, auzind că Dumnezeul Cel nevăzut, fără de trup şi 
atotputernic, S-a întrupat cu trup omenesc, a fost prins de oameni ca un simplu om, legat, 
scuipat, batjocorit, bătut şi, ca unul dintre răufăcători, a fost răstignit pe cruce, a murit şi S-a 
îngropat, acela, vă spun, auzind asemenea ponegriri despre Singurul Dumnezeu nemuritor, 
nepătimitor şi Atotţiitor nu socoteşte, oare, cele povestite nevrednice de Dumnezeu? „Iar 
omul cel sufletesc nu primeşte cele ce sunt ale Duhului lui Dumnezeu; că nebunie sunt lui, şi 
nu le poate înţelege; căci duhovniceşte se judecă." spune dumnezeiescul Pavel (I Cor. 2, 14). 
Şi tot el spune iarăşi: „Că de vreme ce întru înţelepciunea lui Dumnezeu n-a cunoscut lumea 
prin înţelepciune pe Dumnezeu, bine au voit Dumnezeu prin nebunia propovăduirii a mântui 
pe cei ce cred. Pentru că şi Iudeii semn cer, şi Elinii înţelepciune caută; Iar noi propovăduim 
pe Hristos cel răstignit: Iudeilor sminteală iar Elinilor nebunie. Iar celor chemaţi , Iudeilor şi 
Elinilor: pe Hristos, puterea lui Dumnezeu şi înţelepciunea lui Dumnezeu. Că ce este nebun al 
lui Dumnezeu, mai înţelept decât oamenii este; şi ce este slab al lui Dumnezeu, mai tare decât 
oamenii este." (I Cor. 1, 21-25). Acest lucru slujeşte ca o poticneală pentru iudei deoarece ei, 
auzind Sfânta Scriptură care vorbeşte despre Mesia, pe care îl aşteaptă, zicând: „Paşte-vei pe 
dânşii cu toiag de fier; ca vasele olarului vei zdrobi pe dânşii. Şi acum împăraţi înţelegeţi; 
învăţaţi-vă toţi cari judecaţi pământul." (Ps. 2, 7-8) şi înţelegând acestea trupeşte iar nu 
duhovniceşte, aşteaptă ca El să fîe împăratul întregii lumi în sens omenesc şi să le vină în 
ajutor, îndestulându-i cu bogăţie şi slavă, înconjurat fiind de războinici înarmaţi nenumăraţi. 
Văzând însă şi auzind că tot ce se întâmplă este împotriva înţelegerii lor şi a speranţelor 
nutrite de ei, s-au lăsat puternic înşelaţi şi nu au vrut nicidecum să-L numească Mesia pe Cel 
cinstit şi închinat de noi, pe Iisus Hristos, Domnul şi Dumnezeul nostru. Pentru elini pare o 
nebunie credinţa noastră cea neîntinată pe care Pavel le-a propovăduit-o în Areopag (Fapte 
17, 22-32), convingându-i că Cel Răstignit este Dumnezeu adevărat şi că prin acest Răstignit 
Dumnezeu va judeca pământul după dreptate pentru că L-a înviat „din morţi". „Şi stând Pavel 
în mijlocul Areopagului, a zis: bărbaţi Atineni, întru toate vă văz pe voi ca şi cum aţi fî mai 
cucernici. Pentru că, trecând şi privind închinăciunile voastre, am aflat şi un jertfelnic, întru 
care era scris: NECUNOSCUTULUI DUMNEZEU. Pe care dar necunoscându-1 voi îl 
cinstiţi, pe acesta eu îl vestesc vouă. Dumnezeu care au făcut lumea şi toate cele ce sunt într- 
însa, acesta fiind Domnul cerului şi al pământului, nu în biserici făcute de mâini locuieşte; 
Nici de mâini omeneşti se slujeşte, având trebuinţă de ceva, de vreme ce el dă tuturor viaţă şi 
suflare şi toate; şi au făcut dintr-un sânge tot neamul omenesc, să locuiască peste toată faţa 
pământului, aşezând vremile cele mai înainte rânduite şi hotarele locuinţei lor; Ca să caute pe 
Domnul, ca doară l-ar simţi pe el şi l-ar afla, măcar că nu este departe de fiecare din noi; Căci 
întru dânsul viem şi ne mişcăm şi suntem, precum şi oarecari din poeticii voştri au zis: că al 
lui şi neam suntem. Deci de vreme ce neamul lui Dumnezeu suntem, nu suntem datori a socoti 
cum că Dumnezeu este asemenea aurului, sau argintului, sau pietrei care este cioplitură a 
meşteşugului şi a gândului omului. Deci anii neştiinţei acestea trecându-I cu vederea 
Dumnezeu, acum porunceşte tuturor oamenilor pretutindenea să se pocăiască; Pentru că au 
pus ziuă, întru care va să judece lumea întru dreptate şi bărbatul pe care mai înainte l-au 
rânduit; dând credinţă tuturor, înviindu-1 pe dânsul din morţi. Iar auzind de învierea morţilor, 
unii îşi băteau joc, iar alţii au zis: te vom auzi iarăşi pe tine pentru aceasta", însă „auzind 
despre învierea morţilor, unii l-au luat în râs". Şi pe această ocară fără minte a elinilor 
necredincioşi dumnezeiescul Pavel o numeşte nebunie iar nu propovăduirea evanghelică şi 
apostolică prin care vesteşte taina. Căci el spune mai departe: „dar pentru cei chemaţi, şi iudei 
şi elini", adică cei care au fost chemaţi, prin harul dumnezeiesc şi prin sfinţii apostoli, şi au 
crezut cu tot sufletul în Hristos Dumnezeul nostru, pentru aceştia, spune, propovăduim nu 
sminteala şi nici nebunia ci „pe Hristos puterea lui Dumnezeu şi înţelepciunea lui 
Dumnezeu". „Puterea" deoarece prin El şi cu El, Mântuitorul, a fost zdrobită definitiv toată 
puterea dracilor şi închinarea la idoli a dispărut cu desăvârşire de pe faţa pământului, aşa cum 
a prevestit şi cuvântul proorocului, zicând: „Vrăjmaşului i-au lipsit săbiile întru sfârşit, şi 
cetăţi i-ai sfărâmat; pierit-a pomenirea lui cu sunet." (Ps. 9, 6). Şi Domnul le-a spus ucenicilor 

Săi: „Iată, dau vouă stăpânire să călcaţi peste şerpi şi peste scorpii, şi peste toată puterea 
vrăjmaşului şi nimic pe voi nu vă va vătăma." (Luca 10, 19). Iar David a proorocit, zicând: 
„Glasul Domnului cel ce sfărâmă chedrii; şi va zdrobi Domnul chedrii Livanului" (Ps. 28, 5). 
Care altul poate fi glasul Domnului dacă nu propovăduirea evanghelică şi apostolică, săvârşită 
de sfinţii apostoli peste tot sub cer, propovăduire prin care a fost alungat tot întunericul 
idolatriei şi a străluci" lumina adevăratei evlavii şi cunoaşteri dumnezeieşti? Prin „cedrii" 
sfărâmaţi de glasul atât de puternic, ce altceva putem înţelege în afară de diavolii potrivnici 
lui Dumnezeu pe care el îi numeşte alegoric cedrii din cauza îngâmfării lor nemăsurate, 
„înţelepciunea" care este şi prin care se denumeşte Hristos Domnul - cine nu ştie că este 
însăşi înţelepciunea Dătătoare de viaţă a Dumnezeului fără de început şi a Tatălui cu Care şi 
prin Care El a creat totul - cele văzute şi cele nevăzute, „întru care sunt toate vistieriile 
înţelepciunii şi ale cunoştinţei ascunse." (Col. 2, 3). înţelepciunea noastră este Hristos 
deoarece prin El, noi am dobândit cunoştinţa despre Dumnezeu şi învăţăm mereu, prin 
înţelegerea tainelor de negrăit ale Lui, ceea ce înseamnă că ajungem să cunoaştem taina 
Sfintei şi de viaţă Făcătoarei Treimi şi nespusa iubire de oameni şi bunătate a Creatorului 
nostru şi desfătarea bunurilor viitoare, desfătare păstrată pe viitor pentru cei drepţi, şi cea de-a 
doua venire înfricoşătoare a Judecătorului nemitarnic, atunci când răucredincioşii şi păcătoşii 
ca mine vor fi despărţiţi de cei evlavioşi şi drepţi şi osândiţi la chinurile veşnice în care se vor 
chinui în veci. De asemenea, am cunoscut şi celelalte comori nesecate ale învăţăturii teologiei 
tainice în care El ne învaţă prin diferite pilde evanghelice şi preziceri. 

Iată izvorul a câte bunuri mari şi daruri nemuritoare a devenit pentru noi întruparea 
Unuia Născut care întrece orice minte şi orice cuvânt! De aceea, după dreptate 1-a numit 
apostolul Pavel: puterea şi înţelepciunea lui Dumnezeu. Dar noi, blestemaţii şi 
nerecunoscătorii, cum II răsplătim pentru aceste bunătăţi nenumărate dăruite nouă dacă ştim 
că II mâniem şi II necinstim permanent prin toate faptele noastre viclene deşi ar trebui să 
slăvim întotdeauna prin toate mijloacele bunătatea Lui nespusă faţă de noi pentru ca să ne 
preamărească şi El pe noi, aşa cum este spus de Proorocul: pe cei ce Mă preamăresc îi voi 
preamări iar cei ce Mă necinstesc, necinstiţi vor fi. Despre modul în care se preamăreşte Cel 
Preaslăvit ne învaţă El însuşi, zicând: „fiul slăveşte pe tatăl său şi robul nu se teme, oare, de 
stăpânul său? Şi dacă Tatăl sunt Eu, unde este slava Mea? Iar dacă sunt Stăpânul, unde este 
frica de Mine?" In ce mod îl slăveşte fiul pe tatăl său? Este evident că prin a face întotdeauna 
ceea ce este plăcut lui şi a nu încălca niciodată nici cea mai mică poruncă a Lui ci a-1 asculta 
în toate cu bunăvoinţă, supunându-i-se de bunăvoie. Robul, însă, nu face aşa ci, ferindu-se de 
bătăi şi alte pedepse, i se supune fără voie şi îndeplineşte poruncile stăpânului său cu mare 
râvnă. Noi însă, având un Stăpân şi Mântuitor aşa de bun şi generos şi învrednicindu-ne de 
atâtea daruri bogate de la El, de ce suntem aşa de nebuni şi nerecunoscători faţă de El şi nu II 
slăvim precum îl slăveşte fiul pe tatăl şi nu ne temem precum se teme robul de stăpânul său ci 
îl necinstim prin diferite mijloace şi II supărăm puternic, încălcând astfel poruncile Lui cele 
mântuitoare şi trăind ca păgânii care nu II cunosc pe Dumnezeu? 

Să cercetăm cu atenţie şi să înţelegem pe deplin cum ne petrecem viaţa astăzi noi, 
creştinii, şi, cunoscând blestemul nostru şi îndepărtarea de poruncile Domnului şi 
Dumnezeului nostru Iisus Hristos, să ne căim înaintea Lui, făcând pocăinţă sinceră cât mai 
avem timp. Iar faptul că ne-am îndepărtat puternic de poruncile Dumnezeului nostru reiese 
din următorul lucru: Domnul şi Dumnezeul nostru, mustrându-i pe cărturari şi farisei, spune: 
„Vai vouă, cărturarilor şi fariseilor făţarnici! Că daţi zeciuială din izmă, din mărar şi din 
chimen, dar aţi lăsat părţile mai grele ale Legii: judecata, mila şi credinţa; pe acestea trebuia 
să le faceţi şi pe acelea să nu le lăsaţi" (Mt. 23, 23). Cine sunt aceşti cărturari şi farisei? Nu 
suntem, oare, noi, cei care ne aflăm la putere şi la conducere şi nu se referă aceste mustrări şi 
acest „vai" şi la noi care renunţăm la credinţa - nu vorbesc de credinţa în Hristos Dumnezeul 
nostru, să nu fie aceasta! - în poruncile Stăpânului şi la ascultarea faţă de ele? Căci nici 
judecată dreaptă nu facem, nici milă faţă de cei asupriţi şi care au nevoie de ajutor nu arătăm 
ci, pe cel care aduce multe daruri, pe acela îl ascultăm cu ambele urechi, chiar de ar fi el 

asupritor sau asuprit, călcând astfel voia Judecătorului înfricoşător Care ameninţă prin 
proorocul Său, zicând: vai celor ce pentru răsplată îl iartă pe cel necinstit. Să spun, oare, mai 
multe lucruri şi mai rele decât acestea? In zilele de astăzi predomină atât de mult patima 
iubirii de argint şi a cămătăriei iudaice în rândul judecătorilor şi stăpânitorilor trimişi de 
împărat în oraşe, încât dau voie chiar şi slugilor lor să născocească orice învinuire nedreaptă 
împotriva oamenilor înstăriţi şi pentru acest lucru aruncă în timpul nopţilor în casele lor 
diferite obiecte iar uneori, o ce mare răutate!, târăsc trupul unui om mort şi îl lasă între străzi 
ca astfel, sub pretextul răzbunării drepte pentru cel ucis, să aibă ocazia să convoace la 
judecată pentru omor nu numai o singura stradă ci toată partea respectivă a oraşului spre a 
dobândi prin aceasta mult argint sub forma mitei urâte de Dumnezeu şi potrivnice Lui. Cine a 
auzit de la începutul veacului ca cineva dintre păgânii necredincioşi să îndrăznească la un 
astfel de mijloc pentru cămătărie precum este cel născocit astăzi de stăpânitorii noştri? O, 
blândeţe negrăită şi îndelunga Ta răbdare, Hristoase Dumnezeule! Unde este astăzi un alt 
prooroc aşa de înţelept cum a fost dumnezeiescul Isaia care, după vrednicie, a dat în vileag 
nedreptăţile făcute de ei şi urâte de Dumnezeu şi iubirea de argint a jidovilor? O, ce lipsă de 
omenie a lor şi ce nebunie mare! Creştinii ortodocşi care sunt îndestulaţi de bogăţie şi toate 
averile şi cei care au dobândit puterea pentru o vreme - şi pe care, dacă ar fi existat în ei frica 
sinceră de Dumnezeu, ar fi trebuit să o folosească spre a dobândi prin intermediul dreptăţii şi 
milosteniei bogăţie nesecată în cer - fiind cuprinşi de marea turbare a nesătulei iubiri de argint 
asupresc, iau camătă, fură averile şi veniturile văduvelor şi orfanilor, născocind orice vină 
împotriva celor nevinovaţi, fără să se teamă de Dumnezeu - acest răzbunător înfricoşător al 
obidiţilor care îi osândeşte pe cămătari la chinurile nesfârşite - şi fără să se ruşineze de 
oamenii care trăiesc în jurul lor: polonezi şi nemţi. Căci aceştia, deşi aparţin ereziei latine, 
totuşi îi conduc pe supuşii lor cu toată dreptatea şi iubirea de oameni, potrivit cu legile 
stabilite de împăraţii binecredincioşi şi înţelepţi: Constantin cel Mare, Teodosie, Iustinian şi 
Leon cel înţelept, cu toată prudenţa şi înţelepciunea. Unde găseşti la latinii aceia o asemenea 
nedreptate care există astăzi la noi, ortodocşii? Dumnezeu, Creatorul nostru, Judecătorul cel 
drept şi înfricoşător, ne porunceşte cu asprime, zicând: voi cerceta corect şi drept judecata ca 
„să nu vă sfiiţi de la faţa omului". Aceasta înseamnă că dacă şi săracul şi nevoiaşul este 
asupritor, să nu îl cruţi - aşa cum porunceşte şi în alt loc, zicând: „Să nu cunoşti faţa la 
judecată, pe cel mic şi pe cel mare întocmai să-1 judeci; să nu te sfiieşti de faţa omului" dacă 
este vinovat şi pe asupritorul bogatului să nu îl îndreptăţeşti pentru răsplată, „că judecata a lui 
Dumnezeu este, şi lucrul care va fi vouă greu îl veţi aduce la mine, şi-1 voiu auzi eu. Şi am 
poruncit judecătorilor voştri în vremea aceea, zicând: ascultaţi între fraţii voştri, şi judecaţi 
drept între om şi între fratele lui şi între nemernicul lui. Şi purcezând din Horiv, am mers toată 
pustia cea mare şi înfricoşată, care o aţi văzut, calea muntelui Amoreului, după cum au 
poruncit nouă Domnul Dumnezeul nostru, şi am venit până la Kadisul Varni.". „Să nu faceţi 
nedreptate la judecată, şi să nu cauţi în faţa săracului, nici să te sfiieşti de faţa celui puternic, 
cu dreptate să judeci pe vecinul tău." (Deut. 1, 17; 16, 19; Lev. 19, 15). Stăpânitorii şi 
judecătorii noştri au îndepărtat această poruncă dreaptă a lui Dumnezeu din cauza dorinţei de 
câştiguri şi chiar de ar sta tot oraşul înaintea lor şi cu voce tare ar depune mărturie împotriva 
asupritorului, ei nici atunci nu ar lua în seamă acest lucru ci ar porunci asupritorului şi celui 
asuprit să-şi rezolve problema între ei cu armele în duel asistat de mai mulţi oameni. O, ce 
ascultare fără noimă a poruncii dumnezeieşti este aceasta şi ce încălcare a dreptei judecăţi! 
Cât de uşor şi fără minte ne supunem blestemului lui Dumnezeu dacă proorocul lui Dumnezeu 
nu minte când spune: „ Certat-ai pe cei mari: blestemaţi cei ce se abat de la poruncile Tale" 
(Ps. 118, 21). Iată că este dată porunca să se judece procesul cu arma şi fiecare parte îşi 
găseşte oameni pricepuţi în luptă. Asupritorul caută vrăjitori care ar putea să-1 ajute prin 
lucrare satanică. O ce fărădelege se săvârşeşte la noi! Ce răutate se poate compara cu această 
născocire rea a noastră? Chiar şi printre cei mai necredincioşi noi nu am văzut şi nu am auzit 
de un obicei aşa de nebun. La ei orice problemă rea se rezolvă ori prin declaraţiile martorilor 
de încredere ori prin jurământ. O, măriţi domnitori! Nu sunt plăcute lui Dumnezeu aceste 

hotărâri ale voastre căci această judecată urâtă de Dumnezeu e născocită de voi de dragul 
câştigurilor şi al cămătăriei lacome din pricina cărora pierdem fără minte moştenirea cerească 
şi ne numărăm cu slujitorii la idoli precum îl auzim pe apostolul Pavel spunând în epistola 
către Efeseni: „Că aceasta s-o ştiţi, că tot curvarul, sau necuratul, sau lacomul care este 
slujitor idolilor, nu are moştenire întru împărăţia lui Hristos şi Dumnezeu. Nimeni să nu vă 
înşele pe voi cu cuvinte deşerte; că pentru acestea vine mânia lui Dumnezeu peste fiii 
neascultării" (Efes. 5, 5-6). Noi, creştinii şi slujitorii Dumnezeului celui viu şi Judecătorului 
celui înfricoşător, trebuie să judecăm şi să rânduim lucrurile supuşilor noştri în mod creştinesc 
şi drept, aşa cum ne-a poruncit dreptul nostru Judecător, ca să fie preamărit prin noi Numele 
cel sfânt şi adorat al Domnului Dumnezeului nostru iar nu hulit între păgânii necredincioşi. E 
vrednic de lacrimi şi plâns amarnic faptul că porunca şi dreptatea lui Dumnezeu referitoare la 
judecată este îndeplinită corect de cei necredincioşi şi se păstrează cu asprime aşa cum a fost 
rânduită la început de Dumnezeu iar la noi, ortodocşii, toate acestea sunt încălcate şi 
dispreţuite. Mă tem puternic să nu se refere şi la noi cele spuse de proorocul Isaia despre 
Ierusalimul care trăia în fărădelegi şi despre care vorbeşte cu regret: „Cum s-a făcut curvă 
cetatea cea credincioasă Sionul, cea plină de judecată, întru care a adormit dreptatea, şi acum 
sunt ucigaşi. Argintul vostru nu este lămurit; cârciumarii tăi amestecă vinul cu apă. Domnii tăi 
sunt neascultători părtaşi furilor, iubitori de daruri şi umblă după mită, săracilor nu fac 
judecată, şi judecata văduvelor nu o au socotit." (Isaia 1, 21;23). De aceea să ne cunoaştem pe 
noi înşine şi să încetăm să-L mâniem pe Domnul prin încălcarea poruncilor Lui mântuitoare. 
Căci Sfânta Scriptură vorbeşte clar: „blestemaţi sunt cei ce s-au abătut de la poruncile Tale". 
Dacă noi suntem blestemaţi de Dumnezeu pentru încălcarea sfintelor Lui porunci, atunci cine 
ne binecuvântează sau cine poate să ne izbăvească de întunericul cel mai din afară şi de focul 
nestins în care sunt trimişi cei osândiţi, precum ne încredinţează El însuşi spunând cu mânie 
neîndurătoare: „Atunci va zice şi celor dea stânga lui; duceţi-vă de la Mine, blestemaţilor, în 
focul cel veşnic, care este gătit diavolului şi îngerilor lui" (Mt. 25, 41). 

„înfricoşat lucru este", o, fraţilor, „a cădea în mâinile Dumnezeului celui viu" (Evr. 
10, 31). De aceea „să întâmpinăm faţa Lui întru mărturisire, şi în psalmi să-I strigăm Lui" (Ps. 
94, 2). Aceasta înseamnă că, mai înainte să se stârnească mânia Lui, să ne străduim fiecare 
dintre noi să ne lepădăm de toate faptele noastre rele, căci prin „faţă" este numită aici mânia 
dreaptă a lui Dumnezeu - aşa cum este spus şi în alt loc: „Iar faţa Domnului asupra celor ce 
fac rele". De ce? „Ca să piară de pe pământ pomenirea lor" (Ps. 33, 15). Prin prigonirea 
acestei mânii neîndurătoare şi drepte a lui Dumnezeu este umilit şi năpăstuit poporul iudeu 
care, pierzându-şi pământul şi statul, s-a împrăştiat în toate popoarele timp de mulţi ani şi s-a 
împlinit asupra lor jurământul proorocesc care, ca şi cum ar fi din partea Celui Răstignit 
însuşi, a lui Iisus Hristos, Dumnezeul nostru, spune: „Facă-se curtea lor pustie şi în locaşurile 
lor să nu fie locuitor. Intunece-se ochii lor, ca să nu vază şi spinarea lor pururea o gârboveşte; 
Varsă peste dânşii iuţimea Ta şi mânia iuţimei Tale să-i cuprinză pe ei" (Ps. 68, 29;27;28). Să 
ne temem de acest exemplu şi să încetăm să-L mâniem pe Domnul Care este înfricoşător. 
Căci El nu i-a cruţat pe aceia pentru care a săvârşit atâtea minuni înfricoşătoare şi semne în 
Egipt, la Marea Roşie, în deşert, chiar pe pământul făgăduinţei şi în Babilon, preamărindu-i 
permanent şi arătându-i înfricoşători iar pe duşmanii lor umilindu-i. Să ne temem ca El să nu 
se îndepărteze şi de noi aşa cum s-a îndepărtat de ei şi atunci, fiind părăsiţi de El, să fim 
subjugaţi uşor de toţi cei care ne urăsc şi să se împlinească asupra noastră dumnezeiasca 
cugetare care spune: „însă pentru vicleşugurile lor le-ai pus lor rele, doborâtu-i-ai pe ei când 
s-au înălţat. Cum s-au făcut întru pustiire, îndată şi s-au stins, pierit-a fărădelegea lui. Ca visul 
celui ce se deşteaptă, Doamne în cetatea ta chipul lor de nimic îi vei face." (Ps. 72, 18-20). 
întrucât ne-am învrednicit de mare har, în comparaţie cu ei, de harul cel dumnezeiesc prin 
Domnul nostru Iisus Hristos, cu atât mai mult trebuie să avem râvnă pentru mântuirea 
sufletelor noastre, trăind în fapte bune şi în toată dreptatea ca să nu fim mai răi decât ei în 
împlinirea poruncilor Dumnezeului nostru şi să nu putem intra atunci în împărăţia Lui, 
precum El însuşi a spus: „Că zic vouă: că de nu va prisosi dreptatea voastră mai mult decât a 

cărturarilor şi a fariseilor, nu veţi intra întru împărăţia cerurilor" (Mt. 5, 20). 

Vă implor cu toate darurile lui Dumnezeu: fiţi îngăduitori faţă de mine, cel care vă 
vestesc vouă, stăpânilor mei. Deschideţi auzul gândurilor voastre fără sfială, cu râvnă 
dumnezeiască şi cu iubire duhovnicească şi cu atenţie, ca să înţelegeţi dreptatea fariseilor şi a 
cărturarilor referitoare la împlinirea poruncilor lui Moise, de asemenea şi viaţa petrecută de 
noi astăzi în încălcarea poruncilor evanghelice. Comparând una cu cealaltă, găsim că viaţa 
noastră este departe şi mult mai rea decât a acelora. Aceia, precum se lăuda fariseul acela 
semeţ, nu numai că nu asupreau şi nu furau averile altora ci şi din zeciuiala lor dădeau 
săracilor şi îi ajutau. Iar la noi, ce fel de cămătărie şi hoţie nu se face fără ruşine şi fără frică? 
Pretutindeni sunt tâlhari şi ucigători de suflet, hoţi şi jefuitori, asupritori crunţi, încărcându-i 
pe săracii datornici cu dobânzi peste dobânzi şi ducându-i astfel la cumplita sărăcie. Şi atât de 
mult a sporit acest câştig încât i-a dominat chiar şi pe episcopii şi preoţii lui Dumnezeu, pe 
arhimandriţii şi egumenii noştri. Ce încălcare puternică a poruncilor şi voii Stăpânului este 
aceasta! Ce răspuns vom da Judecătorului înfricoşător în ziua încercării celei puternice când şi 
cei care au făcut minuni în numele Lui şi au alungat demoni vor fi îndepărtaţi şi numiţi 
lucrători ai fărădelegii pentru că nu au dobândit împlinirea Legii care acoperă mulţimea 
păcatelor şi care constă în iubirea faţă de săracii, nevoiaşii, văduvele şi orfanii pe care ni s-a 
poruncit să-i ajutăm? Ei nu numai că nu i-au ajutat ci, dimpotrivă, i-au asuprit când aceştia 
mureau aici din cauza frigului, a goliciunii şi a lipsei tuturor celor necesare iar ei înşişi se 
desfătau întotdeauna cu tot confortul şi cu toate plăcerile lumeşti, adunându-şi bogăţie pe 
pământ: aur şi argint, veşminte scumpe şi orice câştig, neţinând cont de porunca Stăpânului 
care spune să nu-şi ascundă comoara pe pământ ci să o ascundă în ceruri pentru ca acolo unde 
se află comoara noastră, să fie şi inima noastră. Ce nădejde putem avea să ne mântuim şi să 
intrăm în împărăţia cerurilor când dreptatea noastră nu numai că nu prisoseşte, aşa cum a spus 
Stăpânul, „mai mult decât a cărturarilor şi a fariseilor" ci este mult mai slabă decât a lor 
deoarece ei dădeau zeciuiala din avutul lor iar noi prădăm fără milă averile datornicilor prin 
cererile anuale de dobânzi copleşitoare? Să nu ne înşelăm, cuvioşi părinţi, şi să nu ne minţim 
cu speranţe deşarte: cămătarii şi prădătorii nu dobândesc împărăţia lui Dumnezeu, precum 
spune Pavel - gura lui Hristos: „Nimeni să nu vă înşele pe voi cu cuvinte deşarte, căci pentru 
acestea vine mânia lui Dumnezeu peste fiii neascultării" (Efes. 5, 6). Dacă peste noi, cei care 
încălcăm poruncile Dumnezeului nostru, vine mânia lui Dumnezeu, atunci ce nădejde de 
mântuire ne rămâne sau ce ajutor va fî în stare să ne scoată din mâinile Judecătorului 
înfricoşător? „înfricoşător lucru este să cădem în mâinile Dumnezeului celui viu". Cine dintre 
cei ce L-au mâniat pe Dumnezeu de la începutul veacului prin toată nedreptatea, cămătăria şi 
desfrânarea, a scăpat întreg din mâna Lui cea puternică? Unde sunt împărăţiile vestite ale 
popoarelor vechi: ale asirienilor, babilonienilor, perşilor, macedonenilor, grecilor sau 
romanilor? Oare nu au fost toate distruse şi s-au stins definitiv din cauza nedreptăţilor lor de 
tot felul, a desfrâului şi a mândriei? Să fim atenţi şi la noi şi să renunţăm la toate faptele 
noastre rele: la nedreptate, cămătărie, mândrie satanică, desfrâu sodomit şi gomorit şi să 
curăţăm [de aceste mari spurcăciuni - n, n.] acest stat ortodox încredinţat nouă de Dumnezeul 
şi Stăpânul tuturor. Să îl curăţăm de toată fărădelegea, de nedreptate, de jidoveasca iubire de 
argint şi de cămătărie, datorită cărora se îndepărtează de noi acoperământul şi puterea 
dumnezeiască ce ne apără şi ne păzesc nevătămaţi de orice nenorocire pricinuită nouă de 
vrăjmaşii noştri văzuţi şi nevăzuţi. Dacă pierdem acest acoperământ dumnezeiesc şi apărarea, 
noi devenim jucăriile şi batjocura puterilor potrivnice nevăzute care ne împing în 
nenumăratele prăpăstii ale răului şi fărădelegii, căzând în toate nenorocirile şi năpastele care 
nu se îndepărtează de noi ci ne vatămă până când ne distrug definitiv. 

De aceea vă implor: să nu fim „ca un cal şi ca un catâr la care nu este pricepere", ca să 
nu ne fie şi nouă, precum nelegiuiţilor din trecut, zdrobite „fălcile cu frâul" adică cu furia şi 
mânia neîndurătoare ci, cu minte trează şi cu toată atenţia, să primim şi să îndrăgim învăţătura 
dată nouă de împăratul David care spune: „Şi acum împăraţi, înţelegeţi! Invăţaţi-vă toţi, care 
judecaţi pământul! Slujiţi Domnului cu frică şi vă bucuraţi de El cu cutremur. Luaţi 

învăţătură, ca nu cumva să se mânie Domnul şi să pieriţi din calea cea dreaptă. Când se va 
aprinde degrab mânia Lui; fericiţi toţi cari nădăjduiesc spre dânsul." (Ps. 2, 10-12) Această 
învăţătură mântuitoare şi iubitoare de oameni păziţi-o întotdeauna în gândurile voastre, o 
preacucernici împăraţi, prinţi şi boieri şi judecători pământeşti şi, cu frică de Dumnezeu şi 
dreptate, rânduiţi viaţa supuşilor îndepărtându-vă de orice mită, ca să puteţi şi voi să vă rugaţi 
dreptului Judecător şi să spuneţi cu îndrăzneală: „Făcut-am judecată şi dreptate; nu mă da pe 
mine celor ce-mi fac strâmbătate" (Ps. 118, 121). Să pătrundem în puterea acestei scurte 
rugăciuni a acestui împărat drept şi minunat: nici o altă virtute nu a înfăţişat el aici pentru 
înduplecarea Judecătorului înfricoşător - nici privegherea de o zi întreagă sau de o noapte 
întreagă, nici rugăciunile dese, nici lacrimile - ci numai faptul că a judecat cu dreptate poporul 
încredinţat lui de Dumnezeu şi 1-a condus fără cămătărie. Să iubim şi noi această dreptate a 
proorocului şi dreptului împărat! Vă implor să o iubim pe ea şi să urâm orice camătă şi iubire 
jidovească de argint care, după învăţătura Sfântului Apostol Pavel, este slujire la idoli. Să-1 
ascultăm pe dumnezeiescul prooroc, care spune: „Nu nădăjduiţi spre nedreptate şi spre jefuire 
nu poftiţi; bogăţia de ar curge nu vă lipiţi inima" (Ps. 61, 10); căci „bogaţii au sărăcit şi au 
flămânzit" (Ps. 33, 10). Unii dintre ei au căzut în diferite nenorociri în timpul acestei vieţi şi 
au pierdut bogăţia lor cea nedreaptă, şi chiar şi viaţa, şi au murit rău. Alţii nu au pierdut numai 
aici această bogăţie trecătoare ci şi după moarte sunt lipsiţi de bunurile nesfârşite şi veşnice. 
Dar „cei ce-L caută pe Domnul, nu se vor lipsi de tot binele" (Ps. 33, 10) nici în veacul acesta 
şi nici în cel viitor, precum este scris: „Dreptul ca finicul va înflori şi ca chedrul cel din Liban 
se va înmulţi. Răsădiţi fiind în casa Domnului, în curţile Dumnezeului nostru vor înflori. încă 
se vor înmulţi întru bătrâneţe unse şi bine petrecând vor fi, ca să vestească: că drept este 
Domnul Dumnezeul nostru şi nu este nedreptate întru Dânsul" (Ps. 91, 12-15). 

Astfel va fi răsplata de la Dumnezeu, Cel care răsplăteşte drept - în viitor - celor ce au 
trăit cu dreptate şi i-au plăcut Lui. Iar despre modul minunat în care sunt binecuvântaţi şi în 
viaţa aceasta să ascultăm cu atenţie şi să ne dorim şi noi să primim o asemenea binecuvântare 
de la Domnul: „Fericit bărbatul care se teme de Domnul; întru poruncile Lui va voi foarte". 
Acesta este cel care iubeşte din tot sufletul poruncile Dumnezeului său care nu sunt altele 
decât numai dreptatea, bunătatea, milostenia şi dragostea nefăţarnică pentru Dumnezeu. 
Pentru un astfel de creştin drept „puternică pe pământ va fi sămânţa lui" - adică în viaţa 
aceasta şi „neamul" acestor creştini drepţi „se va binecuvânta. Măreţie şi bogăţie în casa lui şi 
dreptatea lui rămâne în veacul veacului. Intru pomenire veşnică va fi dreptul; de auzul rău nu 
se va teme" (Ps. 111,1-3; 6). Ce poate fi mai fericit decât această binecuvântare şi mai de dorit 
pentru noi, cei care suntem într-adevăr evlavioşi şi care II iubim pe Domnul nostru Iisus 
Hristos Care spune: „Dacă-Mi slujeşte cineva, să-Mi urmeze, şi unde sunt Eu, acolo va fi şi 
slujitorul Meu" (Ioan 12, 26)? Dreptul care se teme de Domnul, nu se teme să audă glasul care 
grăieşte: „Duceţi-vă de la Mine, blestemaţilor, în focul cel veşnic" (Mt. 25, 41) ci, dimpotrivă, 
aude: „Bine, slugă bună şi credincioasă, peste puţine ai fost credincioasă, peste multe te voi 
pune; intră întru bucuria Domnului tău" (Mt. 25, 21). 

Aşadar, dacă într-adevăr, dorim să dobândim bucuria dumnezeiască şi negrăită a 
Domnului nostru Iisus Hristos, atunci să dobândim veşmântul potrivit acestei bucurii, veşmânt 
ţesut din faptele dreptăţii şi milosteniei, ca să putem şi noi să ne desfătăm cu această bucurie 
dumnezeiască în vecii vecilor. Iar cei care îndrăznesc să intre la această nuntă dumnezeiască 
fără să aibă acest veşmânt înfrumuseţat cu curăţia, aceia nu numai că pierd bucuria cea 
negrăită dar sunt şi legaţi de mâini şi de picioare şi aruncaţi „în întunericul cel mai din afară, 
unde este plânsul şi scrâşnirea dinţilor" şi acolo se chinuiesc pe veci, blestemaţii. De nebunia 
şi osândirea lor să ne izbăvească pe noi Domnul cel iubitor de oameni! Amin. 

CUVÂNTUL X 

Către aceia care trăiesc în păcate cu neputinţă de îndreptat, dar împlinesc în fiecare 
zi canoanele şi rugăciunile rânduite de Sfinţii Părinţi şi prin acestea nădăjduiesc să se 
mântuiască. 

Sfinţii şi Cuvioşii Părinţi au alcătuit multe şi diferite rugăciuni şi toate acestea au un 
singur conţinut şi un singur ţel: ca noi să mărturisim Stăpânului tuturor, păcatele făcute 
înainte, să cerem iertare pentru ele, să ne lepădăm de ele şi, pe viitor, să ne întărim în frica 
Domnului şi să trăim bineplăcut înaintea Lui, conform sfintelor Lui porunci. Iar cei care au 
ajuns la desăvârşire şi la măsura vârstei lui Hristos, aşa cum spune apostolul: „Până ce vom 
ajunge toţi la unirea credinţei şi a cunoştinţei Fiului lui Dumnezeu, întru bărbat desăvârşit, la 
măsura vârstei plinirei lui Hristos" (Efes. 4, 13) - aceia cer să dobândească puterea şi 
luminarea înţelepciunii lui Dumnezeu. Dar să ne fie ştiut nouă, cucernicilor, că atât timp cât 
trăim în păcat, adică în încălcarea poruncilor dumnezeieşti ale lui Hristos - Dumnezeu, chiar 
de am citi în fiecare zi şi în toate ceasurile toate rugăciunile Cuvioşilor Părinţi, troparele, 
condacele şi canoanele de pocăinţă, prin acestea noi nu am atins nimic. Căci însuşi Stăpânul 
Hristos, ca şi cum ne-ar mustra, ne spune: „Şi ce Mă chemaţi: Doamne, Doamne, şi nu faceţi 
cele ce vă zic?" (Luca 6, 46). Aceasta înseamnă: atât timp cât trăiţi în călcarea poruncilor 
Mele, degeaba Mă chemaţi prin rugăciuni multe şi lungi. Numai o singură rugăciune este 
bineprimită şi bineplăcută Lui: rugăciunea cu fapta care constă în a ne lepăda pentru 
totdeauna cu tot sufletul de orice încălcare a sfintelor Lui porunci şi apoi în a ne întări cu frica 
Lui, săvârşind toată dreptatea cu bucurie duhovnicească şi dragoste nefăţarnică. 



CUVÂNTUL XI 

Despre faptul că trebuie să împlinim făgăduinţele noastre cu fapta. 

A face făgăduinţe Domnului de bunăvoie în cazul unei mari nenorociri sau din dorinţa 
de a dobândi ceva foarte folositor, eu cred că acest lucru - care există peste tot în Sfânta 
Scriptură - este o faptă demnă de laudă atunci când făgăduinţa este împlinită. Dacă însă este 
încălcată, adică nu este împlinită propriu-zis, cel ce a făcut făgăduinţa se face vinovat înaintea 
lui Dumnezeu. Căci Sfânta Scriptură spune: „Rugaţi-vă şi răsplătiţi Domnului Dumnezeului 
nostru; toţi cei dimprejurul lui vor aduce daruri" (Ps. 75, 11). Şi fericitul Iona s-a rugat în 
pântecele chitului, zicând: „Iar eu cu glas de laudă şi de mărturisire, voiu jertfi ţie; câte am 
făgăduit voiu da ţie Domnului pentru mântuirea mea." (Iona 2, 10). Şi dumnezeiescul David, 
în psalmul 115, spune: „Rugăciunile mele Domnului voiu da, înaintea a tot norodului lui, în 
curţile casei Domnului, în mijlocul tău Ierusalime." (Ps. 115, 8-9). Şi preaînţeleptul Solomon: 
„Mai bine este a nu făgădui, decât a făgădui şi a nu da." (Eccl. 5, 4). Iar faptul că suntem 
obligaţi să împlinim cu fapta făgăduinţele noastre pe care de bunăvoie le-am făcut lui 
Dumnezeu, ne învaţă patriarhul Iacov care, temându-se de fratele său Esau, I-a făgăduit lui 
Dumnezeu să dea zeciuială din toate averile sale dacă Dumnezeu îl păzeşte de mânia lui Esau 
şi, fiind păzit, a împlinit cu fapta făgăduinţa lui. Şi pe Levi, fiul său, care era al zecelea 11 , el 1- 
a închinat lui Dumnezeu, 1-a sfinţit, 1-a îmbrăcat în veşmântul sfânt şi prin el a adus Domnului 
jertfe în Betel. Din el a ieşit pe urmă neamul preoţesc al poporului evreu. De asemenea şi 



11 Levi a fost de fapt al treilea fiu al lui Iacov. Cuviosul Maxim îl numeşte al zecelea în sensul că el a fost unul 
dintre cei zece fii adulţi ai lui Iacov, deoarece Iosif era în vremea aceea încă mic iar Veniamin nu se născuse 
atunci când a fost adusă în Betel jertfa pomenită. 

Ieftae, judecătorul şi guvernatorul Israelului, pregătindu-se să meargă la cei de alt neam, s-a 
rugat lui Dumnezeu făgăduind: dacă Dumnezeu îl ajută să îi învingă pe străini, el va duce ca 
jertfă acel lucru care îl va întâmpina primul când se va întoarce din război la el acasă. Şi când 
a văzut-o pe fiica lui, unica lui fiică, întâmpinându-şi tatăl cu fast ca pe un învingător atunci, 
deşi împotriva voinţei lui, cu mare tristeţe a jertfit-o 12 . Nu aduce nici un folos să încălcăm 
făgăduinţele făcute de bunăvoie lui Dumnezeu. Acest lucru reiese din cuvintele psalmistului 
care în rugăciune îi spune lui Dumnezeu: „Pierde-vei pe toţi cei ce grăiesc minciună. Pe 
bărbatul sângiuirilor şi vicleanul urăşte Domnul." (Ps. 5, 6). Şi această proorocie s-a împlinit 
cu Anania şi cu soţia lui, Safîra, care au tăinuit din preţul ţarinei şi, când apostolul a spus: „Iar 
Petru a zis: Anania, pentru ce a umplut satana inima ta, să minţi tu Duhului Sfânt şi să ascunzi 
din preţul ţarinei?". Atunci, după aceste cuvinte, el a căzut şi a murit (Fapte 5, 3). într-adevăr, 
„înfricoşător lucru este să cădem în mâinile Dumnezeului celui viu". De asemenea, şi Sfântul 
Pavel ne arată că încălcarea făgăduinţelor este nefolositoare, lucru despre care scrie în prima 
epistolă către Timotei, zicând: „Iar de văduvele cele tinere te fereşte; căci, când se 
înfîerbântează împotriva lui Hristos, vor să se mărite. Având osândă, căci credinţa cea dintâiu 
au lepădat" (I Tim. 5, 11-12) ceea ce înseamnă că au renunţat la făgăduinţa de a trăi în curăţie 
făcută lui Dumnezeu. De asemenea, şi în epistola către Corinteni, judecând despre feciorie, el 
porunceşte, zicând: „Legatu-te-ai cu femeie? Nu căuta dezlegare. Dezlegatu-te-ai de femeie? 
Nu căuta femeie. Iar de te-ai şi însurat, n-ai greşit, şi de s-a măritat fecioara, n-a greşit. Dar 
necaz în trup vor avea unii ca; iar eu vă cruţ pe voi." (I Cor. 7, 27-28) ceea ce înseamnă că vor 
cădea în boli cu voia lui Dumnezeu deoarece nu au trăit în făgăduinţele lor până la sfârşit. 

Aşa învaţă Sfânta Scriptură cu privire la făgăduinţele făcute de noi lui Dumnezeu de 
bunăvoie în cazul unei mari nenorociri sau din dorinţa de a dobândi izbăvirea desăvârşită şi 
curăţenia minunată. După asemenea făgăduinţe noi trebuie să ne purtăm potrivit cu ele, aşa 
cum este zis: „Juratu-m-am şi am pus ca să păzesc judecăţile dreptăţii tale"; de asemenea: 
„Cele de bunăvoie ale gurii mele bine le voieşte Doamne, şi judecăţile Tale mă învaţă" (Ps. 
118, 106; 108). Dacă este într-o zi un praznic împărătesc sau un mare sfânt, căruia îi este pusă 
zi de sărbătoare, în această zi ne este poruncit să facem dezlegare - cu înfrânare - la 
mâncărurile şi băuturile îngăduite de Sfinţii Părinţi, după rânduială, dar să nu ne îmbuibăm şi 
să nu ne îmbătăm precum păgânii care nu îl cunosc pe Dumnezeu, ci trebuie să păzim cu tărie 
porunca ce zice: „Ci luaţi aminte de sine-vă, ca să nu se îngreuieze inimile voastre cu saţiul 
mâncărei şi cu beţia şi cu grijile lumei, şi fără de veste să vie asupra voastră ziua aceea." 
(Luca 21, 34). Nu e vrednic de plâns, oare, faptul că se poartă fără judecată unii care fac 
făgăduinţa să nu mănânce carne în ziua de luni, de dragul mântuirii, dar toate aceste zile le 
petrec în beţii, căutând locurile unde se dau ospeţe şi se îmbată până la refuz şi săvârşesc 
necuviinţe de tot felul iar uneori nu pleacă de acolo fără bătaie? Cred că ar fi mai bine ca 
asemenea oameni să se lase mai degrabă complet de beţii - mai ales în aceste zile. Căci 
întrebuinţarea prea multă a vinului este cauza oricărui rău: din cauza acestuia se iscă bătăile, 
certurile şi uciderile şi orice desfrânare urâtă de Dumnezeu şi toate acestea ne pângăresc. De 
la mâncarea de carne, însă, nu provine nimic asemănător 13 , „De vreme ce toată făptura lui 
Dumnezeu este bună, şi nimic nu este de lepădat, care se ia cu mulţumire; că se sfinţeşte prin 
cuvântul lui Dumnezeu şi prin rugăciune" (I Tim. 4, 4-5). Aşadar, dacă noi în aceste zile, de 
dragul virtuţii creştine iar nu prin făţărnicie iudaică, ne înfrânăm de la carne, atunci să ne 
ferim şi de vin şi de orice ticăloşie, supunându-ne învăţătorului care spune: „Şi nu vă îmbăiaţi 
de vin, întru care este curvia; ci vă umpleţi de Duhul." (Efes. 5, 18). Şi un alt mare învăţător 
spune: „astăzi e băutor de vin, mâine e băutor de apă". Iar cei care se îmbată în fiecare zi fără 
înfrânare, aceia, să audă că „Nici furii, nici lacomii, nici beţivii, nici ocărâtorii, nici răpitorii, 
împărăţia lui Dumnezeu nu o vor moşteni." (I Cor. 6, 10). Oare poate fi ceva mai urât decât a 
vedea un creştin, un călugăr sau un preot care a făcut făgăduinţa vieţii veşnice şi aşteaptă 



12 Potrivit cu explicaţia Sfinţilor Părinţi: hărăzirea la fecioria veşnică. 

13 Aceasta se referă la mireni şi nu la călugări, cărora rânduială niciodată nu le dă voie să întrebuinţeze carne. 

înfricoşătoarea încercare la judecată, că adesea merge beat, roşu tot, se clatină pe picioare şi 
rosteşte cuvinte trufaşe? Ce poate fi mai ruşinos şi mai necinstit decât aceasta pentru credinţa 
noastră creştină curată? într-adevăr: vai, vai! Cum să fim noi atunci lumina lumii şi să-i 
luminăm pe alţii care merg şi trăiesc în întuneric când noi înşine, în nebunia noastră, ne facem 
întuneric şi pricină de sminteală nu numai pentru fraţii noştri de o credinţă ci şi pentru păgânii 
cei necredincioşi. Pentru cei credincioşi astfel de oameni slujesc ca exemplu a toată încălcarea 
şi necuviinţa iar pentru cei necredincioşi sunt pricină de râs şi de jignire căci, deşi ne lăudăm 
cu dreptatea credinţei, nu trăim după poruncile şi rânduielile ei. De aceea, mă tem să nu se 
refere şi la noi cele spuse de apostolul Pavel către iudei: „numele lui Dumnezeu e hulit de voi 
în popor" căci şi noi, asemenea lor, încălcăm sfintele porunci ale Dumnezeului nostru. A Lui 
e slava în veci. Amin. 



CUVÂNTUL XII 

învăţătură către monahi despre petrecerea vieţii călugăreşti şi despre importanţa 
schimei mari. 

Dumnezeiasca Scriptură spune. „Văzut-am pe cei neînţelegători, şi mă topeam". De 
ce? - „că cuvintele Tale nu le-au păzit." (Ps. 118, 158), adică poruncile şi dreptăţile Tale. Şi 
iarăşi acelaşi prooroc, învăţându-ne să râvnim după Dumnezeu şi să vorbim fără sfială despre 
adevăr, strigă limpede către Dumnezeu aşa: „Şi am grăit întru mărturiile Tale, înaintea 
împăraţilor, şi nu m-am ruşinat" (Ps. 1 18, 46). Şi tot el zice din nou: „Topitu-m-a râvnirea Ta, 
că au uitat cuvintele Tale vrăjmaşii mei" (Ps. 118, 139). De aceea, nimeni să nu mă 
osândească pentru faptul că şi eu, dând ascultare acestei învăţături dumnezeieşti, scriu cu 
îndrăzneală şi, potrivit cu râvna cea dumnezeiască, mă încumet să îi dau în vileag pe unii fraţi 
ai mei necuviincioşi care trăiesc şi vorbesc împotriva făgăduinţelor noastre făcute lui 
Dumnezeu. Cu toate că şi eu însumi necinstesc şi păcătuiesc în multe, totuşi consider că este 
obligaţia mea să fac aceasta, de vreme ce mă străduiesc să mă îndrept. Tot aşa şi pe fraţii mei 
îi povăţuiesc către mântuire şi îi învăţ să meargă, potrivit cu făgăduinţa lor, pe calea cea 
îngustă şi strâmtă iar nu pe cea largă şi mare. In ce constă calea strâmtă şi îndurerată care duce 
la viaţa veşnică, ne-a arătat însuşi Stăpânul prin cuvinte scurte, zicând: „Cine vrea să vină 
după Mine, să se lepede de sine", ceea ce înseamnă să renunţe la toate obiceiurile rele şi 
ruşinoase pe care le-a educat în sine şi care sunt: îmbuibarea pântecelui, lăcomia, beţia, 
iubirea de argint, cămătăria, câştigurile ticăloase, viclenia, ipocrizia, invidia, ura, minciuna şi 
cele asemenea lor. De toate aceste obiceiuri vicioase noi trebuie să ne lepădăm cu desăvârşire 
şi să nu ne mai întoarcem la ele dacă dorim sincer să scăpăm de chinurile veşnice la care sunt 
osândiţi cei ce dispreţuiesc şi încalcă poruncile evanghelice şi învăţăturile Părinţilor. Apoi 
este spus: „să-şi ia crucea sa". Aici se arată omorârea deplină a trupului şi a simţurilor prin 
care intră moartea neobservată în suflet astfel: prin intermediul ochilor când privim cu 
desfătare frumuseţea femeii. Atunci intenţionat săvârşim în inimă un lucru ticălos, precum 
spune porunca Stăpânului: „Că tot ceea ce caută la femeie, spre a o pofti pe ea, iată a 
preacurvit cu dânsa întru inima lui" (Mt. 5, 28). Păziţi-vă ca să nu se repete acest păcat, aşa 
cum se roagă şi dumnezeiescul psalmist, zicând: „întoarce ochii mei ca să nu vază 
deşertăciune; în calea ta mă viază." (Ps. 118, 37). Cu auzul păcătuim atunci când ascultăm cu 
plăcere deosebită cântece desfrânate şi poveşti ispititoare şi când ascultăm cu deplină atenţie 
pe cel ce cleveteşte în ascuns pe aproapele nostru şi nu îl alungăm de la noi, după cum ne 
învaţă cuvântul drept al proorocului ce zice: „Pe cel ce clevetea întru ascuns pe vecinul său, 
pe acela l-am gonit" (Ps. 100, 6). Cu limba păcătuim atunci când minţim în mod conştient, 
când cu ură satanică îl defăimăm pe aproapele nostru, când spunem şi făgăduim un lucru iar în 
inimă ascundem altceva, fără să ne temem deloc de cuvântul lui Dumnezeu care ne vădeşte cu 

putere, zicând: „De vedeai furul, alergai cu el, şi cu cel pe curvar partea ta puneai. Gura ta a 
înmulţit răutate şi limba ta a împletit vicleşuguri. Şezând împotriva fratelui tău cleveteai şi 
împotriva fiului maicii tale ai pus sminteală" (Ps. 49, 19-20). In mod asemănător păcătuim şi 
cu celelalte trei simţuri - mirosul, pipăitul şi gustul, omorându-ne astfel sufletul din cauza 
nebuniei şi neatenţiei noastre mari. Prin toate aceste simţuri, ca şi prin nişte uşi, intră în inima 
noastră moartea cea sufletească. Din această cauză, sfinţii slujitori care săvârşesc Tainele 
dumnezeieşti, ne poruncesc în fiecare zi, spunând: „Uşile, uşile, cu înţelepciune să luăm 
aminte", ceea ce înseamnă: sosind la dumnezeiasca Liturghie, să ne păzim în curăţie de 
privirea desfrânată şi ticăloasă, de clevetirea fraţilor, de vorbirea de rău şi de vorbe goale, de 
râsul necuviincios şi de toată minciuna. Când ne vom păstra curaţi de toate aceste vicii, atunci 
într-adevăr, este bine din toate punctele de vedere şi vom sta cu frică de Dumnezeu în timpul 
săvârşirii dumnezeieştii slujbe şi nu vom minţi când vom răspunde preotului la chemarea lui, 
zicându-i: „Mila păcii, jertfa laudei", făgăduind prin aceasta să arătăm milă oricărui nevoiaş 
care cere ajutor şi să avem pace cu toţi, lepădând orice ceartă şi, astfel, să aducem adevărata 
jertfă de laudă, după cum e zis: „Jertfa laudei Mă va slăvi, şi acolo este calea în care voi arăta 
lui mântuirea Mea."; de asemenea: „Jertfeşte lui Dumnezeu jertfă de laudă şi dă Celui 
Preaînalt rugile tale" (Ps. 49, 24; 15). 

Dacă nu dobândim o asemenea stare sufletească şi nu ne împodobim cu asemenea 
daruri duhovniceşti, atunci suntem truditori fără folos şi degeaba împodobim cu ţesături din 
mătase de diferite culori marea schimă. Vrei tu, oare, să fii bineplăcut Stăpânului tuturor? Nu 
împodobi cu ţesături colorate înfăţişarea exterioară care putrezeşte în mormânt căci nu cu 
astfel de podoabe false se înduplecă Judecătorul înfricoşător şi nepărtinitor, ci împodobeşte cu 
sârguinţă înfăţişarea tainică a omului din lăuntru adică cea mai importantă parte a sufletului 
care este mintea. Pe ea împodobeşte-o cu poveţe dese din Scripturile inspirate de Dumnezeu, 
cu rugăciunea trează şi cu privegherile plăcute lui Dumnezeu. Păzeşte-o întotdeauna 
neîmprăştiată, concentrată în lăuntrul ei, amintindu-i mereu înţeleaptă învăţătură care spune: 
„Mai înainte am văzut pe Domnul înaintea mea pururea, că de-a dreapta mea este ca să nu mă 
clătesc." (Ps. 15, 8). Căci mintea care nu e păzită în acest fel, nu se deosebeşte prin nimic de 
calul nestăpânit sau de trestia legănată de toate vânturile. De asemenea, întăreşte-ţi şi inima în 
Domnul prin împlinirea corectă a poruncilor Lui mântuitoare care întreţin şi prin care se 
sădeşte frica curată de Dumnezeu. Când această frică este sădită în tine, atunci sufletul tău se 
umple de credinţă, de bărbăţie duhovnicească şi de iubirea lui Dumnezeu. Datorită luminării 
sufletului prin aceste daruri, „se înalţă cornul tău către Dumnezeul tău" adică puterea 
sufletului tău, lepădând orice teamă, se întrupează în bărbăţia dumnezeiască şi în curajul 
neînfricat şi „se deschide gura ta", adică poţi cu mare îndrăzneală şi cu înţelepciune să 
contrazici şi să te împotriveşti gândurilor necurate, sădite în tine de viclenii diavoli care luptă 
împotriva ta, şi să nu le laşi nicidecum să intre în adâncul inimii tale. Atunci te vei veseli cu 
Dumnezeu Mântuitorul tău adică, prin intermediul bunelor tale nevoinţe duhovniceşti, vei 
primi de la preabunul Atotţiitor veşnica veselie, după cum este spus: „întoarce Doamne robia 
noastră, ca pâraiele în austru. Cei ce seamănă cu lacrimi, cu bucurie vor secera. Mergând 
mergeau şi plângeau, aruncând seminţele lor" (Ps. 125, 5-6) adică, trăind în această viaţă 
scurtă în toate nevoinţele, cu lacrimi duhovniceşti, de dragul mântuirii şi al iubirii de 
Dumnezeu, în timpul sosirii întru slavă a Dumnezeului şi Mântuitorului lor ei primesc cu 
bucurie şi veselie de la dreptul Judecător răsplata cuvenită pentru faptele lor, adică desfătarea 
cu bunătăţile cele negrăite şi veşnice în viaţa fără de sfârşit. 

Aceste nevoinţe să le iubim şi noi, de dragul mântuirii noastre şi al iubirii de 
Dumnezeu, spre a ne împodobi cu aceste virtuţi demne de laudă şi înfăţişarea tainică a omului 
interior iar nu să împopoţonăm cu ţesături colorate de mătase înfăţişarea omului exterior care 
putrezeşte în mormânt. Această împodobire este semnul sufletului neînvăţat cu lucrurile 
dumnezeieşti şi dovada minţii de copil. Să încetăm să mai gândim copilăreşte şi să începem să 
dăm ascultare dumnezeiescului apostol care ne porunceşte, zicând: „Fraţilor, nu fiţi prunci cu 
mintea. Ci cu răutatea fiţi prunci, iar cu mintea fiţi desăvârşiţi" (I Cor. 14, 20). Şi tot el zice: 

„Când eram prunc, ca un prunc grăiam, ca un prunc cugetam, ca un prunc gândeam; iar dacă 
m-am făcut bărbat, am lepădat cele prunceşti." (I Cor. 13, 11). De aceea şi noi, fraţilor, pentru 
că ne-am lepădat de bunăvoie de toată deşertăciunea şi de toată urâţenia vieţii lumeşti şi am 
îndrăgit vieţuirea monahală cea cuvioasă şi desăvârşită care desăvârşeşte omul nostru lăuntric 
şi îl conduce către viaţa cea veşnică, să încercăm cu dragoste să ne asemănăm nu cu acela care 
şi-a construit casa pe nisip, ci cu acela care şi-a întemeiat-o pe piatră. Prin „piatră" să 
înţelegem împlinirea cu cuvântul şi fapta a poruncilor evanghelice cu care se zideşte şi se 
întăreşte casa omului nostru lăuntric iar prin zidirea pe „nisip" să înţelegem acea stare 
sufletească pe care o are cineva care se mulţumeşte numai cu credinţa şi botezul iar de 
poruncile evanghelice nu se îngrijeşte deloc. De aceea se şi năruie uşor o astfel de casă, pentru 
că „credinţa fără fapte" bune „moartă este" precum este scris (Iac. 3, 20). Sunt cunoscute cele 
spuse: „Oare cine este iconomul credincios şi înţelept pe care îl va pune domnul peste slugile 
sale, ca să le dea, la vreme, măsura de grâu" (Luca 12, 42). Să ne fie ştiut, fraţilor, că această 
învăţătură demnă de cinstire a Stăpânului, îi fericeşte pe robii credincioşi şi înţelepţi, 
înţelegând prin aceştia pe aceia care, aflându-se în ranguri şi autorităţi bisericeşti, conduc bine 
şi în mod plăcut lui Dumnezeu turma cea cuvântătoare încredinţată lor. Iar pe cei care o 
conduc rău şi cu nepăsare şi o chinuie fără milă prin toate dările băneşti şi prin munci 
neîncetate, îi numeşte blestemaţi şi aşază partea lor cu necredincioşii, ceea ce înseamnă că îi 
predă chinurilor nesfârşite. In acest fel să judecăm şi noi întotdeauna despre noi înşine ştiind 
că dacă trăim potrivit cu făgăduinţele pe care le-am făcut Judecătorului celui înfricoşător - 
adică să ne împodobim cu toată curăţia, cuviinţa, smerita înţelepciune, iubirea nefăţarnică de 
fraţi şi să ne păstrăm pentru Mirele ceresc curaţi de toată ticăloşia trupului şi a sufletului - 
atunci II vom auzi şi noi pe preabunul Stăpân zicând: bine, robi buni şi credincioşi, peste 
puţine aţi fost puşi robii Mei credincioşi şi Eu peste multe vă voi pune; intraţi în bucuria 
negrăită a Domnului vostru. Dacă schima tainică a omului nostru interior nu va fi împodobită 
cu aceste virtuţi, atunci eu voi tăcea în cele ce urmează. Să vorbească adevărul evanghelic, 
fără să învinuiască, şi să zică: prietene, cum ai intrat aici neavând haină de nuntă? De o 
asemenea sentinţă să ne izbăvească pe noi Domnul nostru Iisus Hristos. Amin. 



CUVÂNTUL XIII 

Scrisoare către cineva care doreşte să se lepede de lume şi să intre în monahism însă 
amână mereu - şi nu o dată a simţit chemare pentru aceasta. Ii cere însă Cuviosului Maxim 
explicaţii la câteva pilde şi cugetări neînţelese. 

Unul dintre oamenii cei înţelepţi a fost Ioan, un bărbat vrednic de laudă care i-a 
întrecut pe mulţi de vârsta lui în înţelegerea pildelor şi cugetărilor grele atât din învăţătura 
noastră cât şi din alte învăţături. Insă, când scânteia focului dumnezeiesc a atins inima lui, 
atunci a lepădat dintr-o dată tot ce înseamnă împodobirea omului exterior şi interior şi, 
urmându-1 pe propovăduitorul lui Dumnezeu, a lăsat totul ca să II dobândească şi el, asemenea 
lui Pavel, pe Hristos. Eliberându-se imediat de toate vorbele cele deşarte şi de toate lucrurile 
lumeşti, el a năzuit cu ardoare către grija nelumească, uitând întotdeauna pe cele din urmă şi 
străduindu-se în cele ce se aflau înainte, dorind să ajungă la cinstea chemării de sus. Pentru 
acestea, el a ales tăcerea desăvârşită şi, adunând toate părerile sale, le închidea în interiorul 
său şi cugeta permanent la frumuseţea cea nevăzută a Celui mai frumos decât toţi fiii 
oamenilor, dând ascultare învăţăturii Apostolului care spune: „Deci dar de v-aţi sculat 
împreună cu Hristos, cele de sus căutaţi, unde este Hristos şezând de-a dreapta lui Dumnezeu. 
Cele de sus gândiţi, iar nu cele pământeşti." (Col. 3, 1-2). Ce aş putea să spun şi despre 
Dionisie Areopagitul? Oare nu a lepădat el toată învăţătura înţelepţilor, filosofilor şi retorilor 
superficiali pe care o studiase mai înainte pentru singura învăţătură adevărată a 

dumnezeiescului propovăduitor şi a mers imediat pe urmele lui, aşa cum mielul neprihănit o 
urmează pe mama lui, renunţând dintr-o dată la înţelepciunea lui Pitagora, a lui Platon şi a lui 
Aristotel şi, lipindu-se cu putere de înţelepciunea pescarilor şi a vameşilor ca fiind singura ce 
poate să-1 înveţe pe părtaşul ei dorinţa cea mai mare care este însăşi înţelepciunea Ipostatică a 
lui Dumnezeu şi puterea şi lumina cea neapusă: Iisus Hristos, Dumnezeul tuturor. Despre 
această dorinţă cineva a spus: „Iar mie a mă lipi de Dumnezeu bine este, a pune întru Domnul 
nădejdea mea, ca să vestesc eu toate laudele tale în porţile feţii Sionului." (Ps. 72, 27). Şi 
iarăşi: „Cât sunt de iubite lăcaşurile Tale, Doamne al puterilor! Doreşte şi se sfârşeşte sufletul 
meu spre curţile Domnului; inima mea şi trupul meu s-au bucurat de Dumnezeul cel viu" (Ps. 
83, 1-2). De ce este aşa? Spune, o dumnezeiescule împărat! Pentru că „pasărea", adică sufletul 
sărac, neputincios şi iubitor de trup, „şi-a aflat eişi casă, şi turtureaua cuib eişi, unde-şi va 
pune puii săi: altarele Tale, Doamne al puterilor, împăratul meu şi Dumnezeul meu." (Ps, 83, 
3-4). Turtureaua înseamnă sufletul cel iubitor de curăţie şi singurătate căci despre turturea se 
spune că ea, după moartea perechii ei, nu se mai uneşte cu altcineva, de asemenea nici 
masculul nu caută pe altcineva după moartea perechii sale ci trăieşte restul timpului în 
singurătate. Altarele Domnului sunt numite aici sfintele Lui biserici care sunt adăposturi 
pentru ambele categorii de oameni. Aceasta înseamnă că ele sunt şi pentru iubitorii de păcat şi 
pentru iubitorii de singurătate: ale unora pentru vindecarea rănilor lor îndelungate prin 
spovedanie, ale celorlalţi pentru întărirea şi menţinerea lor pe viitor în dreptăţile Domnului. 
Căci prin rugăciunile preoţilor şi împărtăşirea cu preacuratul Trup şi Sângele neprihănitului 
Miel al lui Dumnezeu şi unii şi alţii dobândesc iertarea păcatelor şi păzirea lor în cele plăcute 
lui Dumnezeu. 

Acestea sunt pildele şi parabolele pe care le am eu şi care sunt foarte clare şi 
folositoare pentru cei ce sunt atenţi la ele iar pentru aceia care le dispreţuiesc, nu numai că nu 
sunt folositoare dar sunt cu totul de neînţeles. Tu eşti foarte bogat şi te îndestulezi cu toată 
înţelepciunea omenească şi dumnezeiască. Caută această desăvârşire: „De voieşti să fii 
desăvârşit, mergi, vinde-ţi averile tale, şi le dă săracilor, şi vei avea comoară în cer; şi, vino, 
urmează Mie." (Mt. 19, 21). Un alt povăţuitor (în afară de cugetarea adusă) să nu cauţi şi să 
nu primeşti şi vei fi mai presus de toţi filosofii şi recunoscut înaintea Creatorului şi Stăpânului 
tuturor. Să fii sănătos! 



CUVÂNTUL XIV 

Către cei care au de gând să se despartă de femeile lor fără forme legale şi să intre în 
monahism. 

Pentru că tu eşti cu mine prieten în Domnul dar, în parte, îmi ascunzi gândurile tale, 
am socotit că e drept, fratele şi prietenul meu iubit, să lecuiesc printr-o mică scrisoare intenţia 
ta întrucât Hristos Dumnezeul şi Mântuitorul nostru, care vede frăţia noastră în Domnul, a 
binevoit să lumineze şi să povăţuiască mintea mea cea slabă spre slava Lui, pentru folosul şi 
mântuirea ta. Căci de nimic altceva nu se bucură şi nu se preamăreşte El, Preabunul, ca de 
mântuirea celor ce cred în El, de dragul cărora a binevoit cu mare râvnă să primească o 
moarte aşa de amară. Nici un tată iubitor de fii nu se îngrijeşte şi nu se străduieşte atât pentru 
copiii lui cât se îngrijeşte Creatorul nostru, încurajând prin toate mijloacele purtarea noastră 
faţă de El ca, întorcându-ne pe noi de la tot răul, linguşirea şi minciuna, de la toată necurăţia 
trupească şi de la desfrânare, să ne facă fiii lui Dumnezeu şi moştenitorii împărăţiei nesfârşite 
şi ai bunătăţilor negrăite, precum este spus: „cele ce ochiul n-a văzut nici urechea n-a auzit, 
nici la inima omului nu s-au suit, acestea au gătit Dumnezeu celor ce II iubesc pe Dânsul." (I 
Cor. 2, 9), Pe acestea nimeni nu le poate dobândi altfel decât numai prin împlinirea cu râvnă a 
mântuitoarelor porunci ale lui Hristos. Poruncile Lui sunt multe şi diferite însă trebuie să ne 

îngrijim cu deosebire de respectarea a trei dintre ele care sunt judecata, mila şi credinţa. 
Pentru nerespectarea acestora, cărturarii şi fariseii sunt osândiţi de Hristos Mântuitorul care 
spune: „Vai vouă, Cărturarilor şi Fariseilor făţarnici! Că zeciuiţi izmă, şi mărarul şi chimenul, 
şi aţi lăsat cele mai grele ale legii: judecata şi mila şi credinţa; acestea se cădea să le faceţi, şi 
acelea să nu le lăsaţi.", iar ceea ce este mai important în lege aţi lăsat, adică „judecata, mila şi 
credinţa" (Mt. 23, 23). Dacă cineva împlineşte cu sârguinţă aceste trei virtuţi, acela este 
împlinitorul, în general, a toată evanghelia dumnezeiască. Căci cine va crede din tot sufletul în 
cuvintele Mântuitorului, pe care El ni le spune în fiecare zi prin proorocii, apostolii şi 
învăţătorii Lui de pe tot pământul, vestind bunătăţile viitoare adică viaţa veşnică şi împărăţia 
fără de sfârşit de care sunt învredniciţi cei ce au petrecut viaţa aceasta în evlavie şi sfinţenie 
şi, de asemenea, va crede din tot sufletul ceea ce El ne-a spus despre a doua Sa venire 
înfricoşătoare şi despre încercarea pe care o vom avea şi judecata nemitarnică, despre 
chinurile veşnice, în care se chinuie necontenit călcătorii sfintelor Lui porunci, cine crede, 
spun, în toate acestea sincer şi fără îndoială şi le are permanent sădite în adâncul inimii lui, 
acela trebuie să se păzească întotdeauna de tot răul, de nedreptate, cămătărie, necurăţie, 
minciună, linguşire, invidie, iubire de câştig, răpirea averilor străine şi, dimpotrivă, să îi 
miluiască pe toţi, să îi iubească pe toţi, să îi considere pe toţi mai buni decât el, să îi ajute pe 
cei asupriţi iar pentru asupritori să se mâhnească şi, după măsura puterilor sale, să îi îndrepte 
şi cu cuvântul şi cu fapta şi cu rugăciunea către Dumnezeu pentru ei. Spus mai pe scurt, [să 
împlinească - n. n.] tot ce e plăcut lui Dumnezeu „câte sunt adevărate, câte sunt de cinste, câte 
sunt drepte, câte sunt curate, câte sunt iubite, câte sunt de bună laudă; orice faptă bună şi orice 
laudă, acestea să gândiţi", după cuvântul Sfântului Apostol (Filipeni 4, 8). La acestea să se 
gândească şi să cugete şi să le facă, acestea să le caute întotdeauna, cu acestea să trăiască şi să 
se veselească, urând mereu din tot sufletul orice nedreptate şi orice viclenie. Un asemenea om, 
lăudându-se în Domnul, spune împreună cu acel drept: „Nedreptatea am urât şi am scârbit, iar 
legea Ta am iubit" (Ps. 118, 163). Şi tot el spune în alt loc: „Bună este mie legea gurii Tale, 
mai vârtos decât mii de aur şi argint" (Ps. 118, 72). Cine îl ascultă fără făţărnicie pe acest 
drept, acela trăieşte în lumea aceasta ca un străin, amintindu-şi întotdeauna de viaţa veşnică şi 
dorind-o, după cuvântul proorocului: „Cât sunt de iubite locaşurile Tale, Doamne al puterilor! 
Doreşte şi se sfârşeşte sufletul meu spre curţile Domnului. Inima mea şi trupul meu s-au 
bucurat de Dumnezeul cel viu." (Ps. 83, 1-2). Şi în alt loc: „Una am cerut de la Domnul, 
aceasta voiu căuta: ca să locuiesc în casa Domnului în toate zilele vieţii mele, ca să văz 
frumuseţea Domnului şi să cercetez Biserica cea sfântă a Lui" (Ps. 26, 7-8). Cel care a spus 
acestea a fost un împărat vestit ce avea o avere uriaşă de aur şi argint şi era înconjurat de slavă 
şi cinste. Cu toate acestea, nici una din bunătăţile trecătoare nu 1-a încântat atât cât îl ardea în 
inimă dorinţa bunătăţilor pregătite în cer. De aceea, cu mare râvnă spune: „In ce chip doreşte 
cerbul spre izvoarele apelor, aşa doreşte sufletul meu spre Tine, Dumnezeule. însetat-a 
sufletul meu spre Dumnezeul cel tare, cel viu;" (Ps. 41, 1-2). Apoi, ca şi cum s-ar fi întristat 
pentru faptul că, trăind multă vreme în viaţa de aici, este lipsit de vederea slavei lui 
Dumnezeu, spune în continuare: „când voi veni şi mă voi arăta feţei lui Dumnezeu?" (Ps. 41, 
2). Aceşti bărbaţi iubitori de Dumnezeu au fost nişte râvnitori atât de fierbinţi cu toate că au 
trăit cu femei şi au fost înconjuraţi de nenumărate griji lumeşti iar ce este mai uimitor decât 
toate este faptul că ei au trăit înaintea venirii Mântuitorului Hristos şi au fost îndrumaţi numai 
de legea lui Moise care „n-a desăvârşit nimic", după cuvântul dumnezeiescului Pavel „Că 
nimic n-a săvârşit legea, ci aducere este numai la mai bună nădejde; prin care ne apropiem de 
Dumnezeu." (Evr. 7, 19). 

Având asemenea modele adevărate de trăitori iubitori de Dumnezeu, putem şi noi, 
trăind în lume, să facem pe plac Stăpânului ceresc numai dacă dorim sincer să dobândim 
împărăţia veşnică şi viaţa nesfârşită şi să scăpăm de chinurile veşnice. Şi noi putem, asemenea 
bărbaţilor acelora fericiţi, prin intermediul tuturor virtuţilor, să ne înstrăinăm de viciile 
înşirate mai sus şi să le urâm din tot sufletul la fel ca şi toată necinstea, şi să ne menţinem cu 
sârguinţă în faptele şi virtuţile mântuitoare şi plăcute lui Dumnezeu, având mereu în minte 

cuvântul dumnezeiesc, care spune: „Nedreptatea am urât şi am scârbit, iar legea Ta am iubit" 
(Ps. 118, 163). Şi iarăşi: „Mai înainte am văzut pe Domnul înaintea mea pururea, că de-a 
dreapta mea este ca să nu mă clătesc." (Ps. 15, 8). Aşadar, dacă cineva are permanent toate 
acestea în minte şi crede cu tot sufletul în ele, II iubeşte pe Hristos Mântuitorul ca pe un 
Stăpân bun şi iubitor de oameni şi se teme de El ca de un Judecător înfricoşător Care fără milă 
îi predă chinurilor pe călcătorii sfintelor Lui porunci. Acela, datorită faptelor sale potrivite cu 
voia lui Dumnezeu este, într-adevăr, fericit şi în veacul acesta şi în cel viitor; trăind bine şi 
plăcut lui Dumnezeu în această viaţă trecătoare. El va auzi în viitor glasul cel dumnezeiesc 
care vesteşte: „bine, slugă bună şi credincioasă; peste puţine ai fost credincios, peste multe te 
voiu pune; intră întru bucuria Domnului tău" (Mt. 25, 21). Să nu pierdeţi nădejdea mântuirii 
voi cei care trăiţi după lege cu femei şi educaţi copii şi să nu căutaţi să vă despărţiţi de ele 
împotriva poruncii dumnezeiescului Pavel, care spune: „Legatu-te-ai cu femeie? Nu căuta 
dezlegare" (I Cor, 7, 27) căci „cinstită este nunta întru toate şi patul nespurcat; iar pe curvari 
şi pe preacurvari va judeca Dumnezeu." (Evr. 13, 4). Insă dacă voi doriţi cu adevărat 
mântuirea atunci lepădaţi-vă de tot răul, de nedreptate, viclenie, cămătărie, prădarea averilor 
străine, minciună, cleveteală, invidie, iubire de câştig şi lipsă de omenie, iubiţi toată dreptatea, 
iubirea de oameni, bunătatea şi sfinţenia. Aceasta înseamnă să fiţi mulţumiţi de soţiile voastre 
şi să nu doriţi altele căci desfrânaţii şi adulterii care păcătuiesc cu alte femei, sunt osândiţi în 
chinul veşnic împreună cu locuitorii din Sodoma şi Gomora unde viermele nu doarme, focul 
nu se stinge şi este plânsul cel mai îngrozitor şi scrâşnirea dinţilor pe veci. Dacă cineva dintre 
voi, în nesocotinţa lui, nu ascultă această învăţătură şi gândeşte să se dedice vieţii călugăreşti 
şi să se despartă de soţia lui, împotriva poruncii Sfântului Apostol Pavel, să asculte 
următoarele: mai întâi să se încerce în viaţa lumească dacă poate să păzească virtuţile şi 
faptele drepte cu frică de Dumnezeu şi cu sinceritate. Şi dacă, cu ajutorul lui Dumnezeu, 
păzeşte acestea după voia lui Dumnezeu, atunci să nu se despartă de soţie ci, mulţumind lui 
Dumnezeu, să trăiască în împlinirea faptelor bune, rugându-se cu râvnă lui Dumnezeu să îl 
facă plăcut Lui. Un asemenea om să ştie că viaţa călugărească pe care el o doreşte, nu este 
nimic altceva decât numai împlinirea cu sârguinţă a poruncilor mântuitoare ale Evangheliei 
dumnezeieşti a lui Hristos adică: toată dreptatea, mila, milostenia, dragostea nefăţarnică, 
smerenia inimii, blândeţea, înţelepciunea, dispreţuirea bogăţiei pieritoare, a slavei deşarte şi a 
cinstei lumeşti, lepădarea de slavă deşartă şi de cămătărie. Şi dacă în viaţa lumească cineva 
împlineşte aceste virtuţi aşa cum e plăcut înaintea lui Dumnezeu, acela nu e departe de 
vieţuirea şi fericirea călugărească. La fel şi invers: dacă este îmbrăcat în rasa monahală dar 
dispreţuieşte poruncile Mânuitorului şi învăţăturile Părinţilor şi îşi petrece viaţa în nepotrivire 
cu ele şi în necuviinţă, îmbătându-se permanent şi îmbuibându-se fără înfrânare, fiind biruit 
de iubirea de argint, de cămătărie, de iubirea de câştig şi de viclenie, acela numai prin haină se 
deosebeşte de mireanul necuviincios, după cuvântul apostolului: „Tăierea împrejur nimic este; 
şi netăierea împrejur nimic este, ci paza poruncilor lui Dumnezeu" (I Cor. 7, 19). Aşadar, cine 
împlineşte cu sârguinţă, credinţă neîndoielnică şi dorinţă fierbinte poruncile Mântuitorului 
Hristos cu intenţia de a face pe plac lui Dumnezeu iar nu oamenilor, acela va fi numit de El 
călugăr chiar dacă şi-ar sfârşi viaţa aceasta în lume. Căci nu în schimbarea hainelor şi nici în 
înfrânarea de la anumite bucate constă evlavia creştină ci în renunţarea la obiceiurile rele şi 
păgâne şi în înfrânarea de la tot răul şi de la patimile trupeşti şi sufleteşti. Căci „cela ce are 
poruncile Mele şi le păzeşte pe ele", adică le împlineşte cu fapta, „acela este care Mă iubeşte 
pe Mine; şi cela ce mă iubeşte pe mine, iubi-se-va de Tatăl meu, şi eu îl voiu iubi pe el, şi mă 
voiu arăta lui." (Ioan 14, 21), ceea ce înseamnă că este prietenul Meu iubit. Şi iarăşi: „Nu tot 
cel ce îmi zice mie: Doamne! Doamne! va intra în împărăţia cerurilor, ci cela ce face voia 
Tatălui Meu carele este în ceruri" (Mt. 7, 21). In ce constă voia Lui ne-a învăţat apostolul 
Pavel prin câteva cuvinte atunci când zice în epistola către Tesaloniceni: „Căci aceasta este 
voia lui Dumnezeu, sfinţirea voastră; a vă feri voi de toată curvia, a şti fiecare din voi a-şi 
stăpâni vasul său întru sfinţenie şi cinste, nu întru patima de poftă ca şi păgânii, care nu 
cunosc pe Dumnezeu. A nu trece şi a se lacomi în lucru asupra fratelui său; de vreme ce 

răsplătitor este Domnul pentru toate acestea, precum şi mai înainte am zis vouă şi am 
mărturisit." (I Tes. 4, 3-6), ceea ce înseamnă nu numai să nu îşi dorească alte femei şi 
desfrânate ci şi cu soţiile lor să se unească din când în când iar un timp să se înfrâneze de la 
ele „ca să vă îndeletniciţi în post şi în rugăciune şi iarăşi să vă împreunaţi" adică să vă uniţi, 
precum scrie acelaşi apostol către Corinteni, zicând: „ca să nu vă ispitească pe voi satana, 
pentru neînfrânarea voastră." (I Cor. 7, 5). Prin aceasta apostolul înţelege patima trupească şi 
patima păgânească, ceea ce înseamnă oamenii necredincioşi care nu se tem de Dumnezeu şi 
nu îl cunosc, a căror viaţă întreagă, dorinţă, grijă şi faptă constau în desfrânare necontenită, în 
toată necurăţia, nedreptatea şi cămătăria. Voi însă, ca şi creştini, fiind sfinţiţi prin luminarea 
neprihănitei vederi dumnezeieşti şi curăţaţi prin Sfântul Botez, care aşteptaţi judecata 
înfricoşătoare şi nemitarnică, să nu vă asemănaţi lor ci, cu frică de Dumnezeu, petreceţi viaţa 
voastră în curăţie. Acest lucru 1-a exprimat el prin cuvintele: „ca să ştie fiecare dintre voi să-şi 
stăpânească vasul său", adică soţia, „în sfinţenie şi cinste" ceea ce înseamnă să trăiască cu 
înfrânare, stăpânindu-şi patima, punându-i frâu iar nu să se supună ei şi să fie mereu condus 
de ea, ca animalele cele necuvântătoare. Atunci, într-adevăr, se va numi cu dreptate „nuntă 
cinstită întru toate şi patul nespurcat", când cineva este potolit şi se foloseşte de acestea cu 
înfrânare, punându-şi frâu şi pentru unire şi pentru înfrânare, păzindu-se un timp curaţi pentru 
Creatorul preaînţelept care ne-a unit cu El şi pentru preabunul Dumnezeu şi Stăpânul tuturor, 
Iisus Hristos. A Lui este slava şi cinstea împreună cu Tatăl Său şi cu Sfântul Duh în vecii 
vecilor. Amin. 



CUVÂNTUL XV 

Ca şi cum ar fi din partea Preasfintei Născătoare de Dumnezeu către cămătari, 
desfrânaţi şi făcătorii tuturor relelor care prin canoane şi diferite cântări nădăjduiesc să Ii 
fie bineplăcuţi Ei. 

O, creaţie a preaînţeleptului Dumnezeu, care îmi cânţi adesea „bucură-Te", îmi vei fi 
plăcută atunci când voi vedea că împlineşti cu fapta poruncile Celui Născut de Mine. [Când 
voi vedea - n. n.] că te-ai lepădat de tot răul în general: de desfrâu şi minciună, de mândrie, de 
linguşire şi de răpirea nedreaptă a avutului străin. Iar atât timp cât trăieşti în aceste fapte şi te 
desfeţi cu ele, atât timp cât, datorită dobânzilor îndoite bei cu bucurie sângele celor ce trăiesc 
în sărăcie şi storci măduva lor prin nenumărate munci copleşitoare, pentru Mine tu nu te 
deosebeşti cu nimic de un străin ucigător de Hristos, chiar dacă te lauzi cu Botezul. Eu nu te 
recunosc deloc chiar de Mi-ai cânta canoane şi stihiri nenumărate cu glas plăcut. Domnul 
spune: „Că milă voiesc, şi nu jertfă, şi cunoştinţa lui Dumnezeu mai mult decât arderile de 
tot" (Osea 6, 6). Tu, precum porcul, te predai cu lăcomie oricărei fapte ruşinoase şi, ca lupul 
prădător, răpind avutul altuia şi asuprind văduvele sărace, fiind îndestulat în toate şi preaplin 
de fărădelegi, ca un tătar care îi urăşte pe creştini, ocupându-te cu jocuri şi îmbătându-te, 
dansând mereu şi desfâtându-te cu cântece desfrânate şi ticăloase, alungând definitiv din 
suflet frica de Dumnezeu, crezi oare, că îmi eşti bineplăcut prin mulţimea canoanelor şi 
stihirilor pe care le cânţi cu voce puternică? Oare nu îl auzi pe propovăduitorul care spune clar 
că cei care fac aşa moştenesc nu împărăţia lui Dumnezeu ci mai repede acele chinuri amare şi 
veşnice de sub pământ? Să nu te înşeli! însă dacă doreşti să te izbăveşti de chinuri şi să 
moşteneşti împărăţia lui Dumnezeu împreună cu toţi drepţii, atunci renunţă cu hotărâre la 
toate fărădelegile şi faptele tale rele şi iubeşte cu tot sufletul virtuţile opuse lor, sădeşte în 
gândul tău frica de Dumnezeu, iubirea şi dorinţa bunurilor cereşti. Căci altfel, nu este posibil 
nici să te izbăveşti de chinuri, nici să faci pe plac Judecătorului înfricoşător. Dacă nu asculţi 
de aceste sfaturi ale Mele, o nebunule, ci vei continua să te ţii de obiceiul tău nelegiuit, vei 
cunoaşte nebunia ta atunci când vei fi legat cu lanţuri de mâini şi de picioare ca cel ce nu are 

haină potrivită pentru nunta duhovnicească şi vei fi aruncat în chinurile focului nesfârşit din 
cele mai de jos ale pământului, când vei fi aruncat împreună cu peştii de cei nefolositori ca 
unul care nu a crescut în apele curate ale bunei credinţe ci în mlaştina murdară a păcatelor şi 
s-a săturat cu desfrâul, socotind că pentru sine viaţa este desfătarea cu patimile, când vei auzi 
acea sentinţă: „Amin grăiesc vouă, nu vă cunosc pe voi", pieriţi de la Mine făcători ai 
fărădelegii, când ţi se va închide cămara tainică pentru că nu ai avut untdelemn în vasul tău ci, 
fiind biruit de iubirea de argint, nu ai încetat niciodată să-i asupreşti pe toţi şi să-i urăşti pe 
săraci. Atunci, o nesăbuitule, vei cunoaşte fără îndoială şi degeaba vei plânge când vei 
înţelege pe deplin că sunt adevărate acele făgăduinţe ale Celui Născut de Mine prin care El a 
vestit mai dinainte chinurile şi bunătăţile veşnice şi că celor care au ascultat întotdeauna de 
cuvântul Lui le este pregătită veselia, iar celor care nu au ascultat, focul ce nu se stinge 
niciodată. 

Aşadar, dacă doreşti sincer să dobândeşti de la Mine ajutor şi să placi lui Dumnezeu, 
împăratului tuturor, atunci străduieşte-te cu înţelepciune şi dărnicie faţă de săraci [şi aşa - n. 
n.] să îmi cânţi întotdeauna: „bucură-Te". 



CUVÂNTUL XVI 

Cu privire la făgăduinţa postului. 

Este bine şi foarte plăcut lui Dumnezeu şi mântuitor pentru noi dacă sfârşim cu 
bunăvoinţă făgăduinţele pe care le-am făcut lui Dumnezeu. In acest caz noi împlinim chiar cu 
fapta cele spuse de proorocul Iona: „Iar eu cu glas de laudă şi de mărturisire, voi jertfi ţie; câte 
am făgăduit voi da ţie Domnului pentru mântuirea mea!" (Iona 2, 10). Dacă ajungem la 
capătul puterilor din cauza bătrâneţii sau din cauza bolilor dese şi nu putem să petrecem fără 
hrană o zi întreagă miercurea sau vinerea, atunci să aşteptăm ora serii şi să ţinem post cu 
hrană simplă şi uşoară şi aceea nu până la îmbuibare ci numai pentru a uşura puţin neputinţa 
trupească. Aşa ne învaţă şi marele apostol Pavel, care scrie către Timotei, zicând: „De acum 
nu mai bea apă, ci puţin vin primeşte pentru stomacul tău şi pentru cele dese slăbiciunile tale." 
(I Tim. 5, 23). Să ştii şi faptul că postul ne este legiuit pentru omorârea patimilor trupeşti care 
murdăresc omul cel lăuntric, precum spune proorocul: „Iar eu, când mă supărau aceia, m-am 
îmbrăcat cu sac şi am smerit cu post sufletul meu, şi rugăciunea mea în sânul meu se va 
întoarce." (Ps. 34, 12). Când trupul este istovit de bătrâneţe sau de boli, atunci trebuie să îl 
întărim cu hrană uşoară ca să fie în stare să slujească sufletului în pornirile lui duhovniceşti, 
participând la rugăciune prin plecăciuni, statul în picioare şi îndeplinirea slujirilor necesare. 
Acestea trebuie să le împlinim cu sârguinţă ca să postim şi duhovniceşte. Infrânându-ne de la 
toate patimile sufleteşti care sunt: invidia, gelozia, iubirea de avuţie, viclenia, şiretenia, 
minciuna, făţărnicia, jidoveasca iubire de argint şi cămătăria cea urâtă de Dumnezeu şi de la 
pricina tuturor relelor - mândria. Deplina înfrânare de la aceste patimi dăunătoare sufletului 
este postul adevărat şi bineplăcut lui Dumnezeu iar înfrânarea singură la mâncare nu numai că 
nu ne aduce foloase dar slujeşte şi ca motiv pentru o mai mare osândire, asemănându-ne 
diavolilor, precum se spune în stihiră: „De la mâncăruri înfrânându-te, suflete al meu, şi de 
patimi necurăţindu-te, te bucuri numai de nemâncare. Căci greşeala ta nu va fi spre îndreptare 
pentru că, mincinosule, vei fi urât de Dumnezeu şi te vei asemăna cu demonul cel rău, sortit 
iadului" 14 . De făţărnicia lor să ne izbăvească pe noi Domnul. 



14 Stihiră la stihoavna din Miercurea din Săptămâna Brânzei - la utrenie. Triodul din perioada de post. 

CUVÂNTUL XVII 

îndemn la pocăinţă 

Focul şi viermele care mestecă neîncetat şi plânsul necontenit şi întunericul şi bezna şi 
scrâşnirea puternică a dinţilor ne aşteaptă, suflete, după plecarea de aici, în cele mai de jos ale 
pământului şi în prăpăstiile întunecate ale pământului dacă trăim în fărădelegi. Să ne temem, 
aşadar, să plângem, să ne lepădăm de faptele noastre rele, să facem fapte de pocăinţă 
adevărată atât cât mai este timp. Căci veacul acesta este timpul făptuirii iar cel viitor al 
răsplătirii, precum spune Pavel, înţelepciunea cea adevărată şi gura lui Hristos. Să-1 asculţi pe 
el şi să te cureţi mereu prin lacrimi fierbinţi. Să nu aştepţi după moarte purgatoriul. Aceasta 
este părerea cea nebună a răucredincioşilor, născocită de ei pentru mângâierea lor, în aparenţa 
conştiinţei faptelor lor rele. 



CUVÂNTUL XVIII 

Scrisoare către un prieten care a stat în închisoare şi care l-a întrebat cum să se 
izbăvească de ispita satanică, de nălucirile ticăloase avute în vis, de senzaţiile şi de gândurile 
desfrânate şi de laşitate. 

Am fost surprins de rugămintea ta că, fiind cuprins de un asemenea necaz, cu râvnă 
îmi ceri tratament sufletesc pentru ispitele pricinuite ţie din invidie drăcească. Eu, fiind lipsit 
de orice virtute şi incapabil să dau un astfel de tratament, cum aş putea să te ajut, mai ales că 
eu însumi am nevoie de un astfel de tratament? Totuşi, după credinţa ta, întrucât Dumnezeu 
luminează mintea mea cea neînţeleaptă, îţi amintesc că ştii şi tu însuţi [cum să procedezi n. 
n.]. Pornirile asemănătoare animalelor şi pângărirea din timpul nopţii care urmează după ele, 
provin ori din căldura obişnuită prea mare, ori din îmbuibarea fără măsură cu mâncăruri 
gustoase, ori din satisfacerea deasă dinainte a acestei patimi şi deprinderea faţă de ea. Se mai 
întâmplă şi din mândrie, atunci când îl osândim pe aproapele nostru, de asemenea şi din 
acţiunea permanentă împotriva noastră a viclenilor diavoli care aprind în inimile noastre 
patima animalică. Primele două cauze ale acestei ticăloşii urâte de Dumnezeu se sting şi se 
distrug complet prin înfrânarea de la prisosul mâncării şi a somnului, precum ne învaţă cel ce 
spune: „Iar eu, când mă supărau aceia", adică diavolii şi gândurile desfrânate, „m-am 
îmbrăcat cu sac şi am smerit cu post sufletul meu" (Ps. 34, 12). Prin „sac" să înţelegi plânsul 
şi căinţa şi lepădarea de confortul trupesc. Acelaşi ne învaţă din nou, zicând: „Am căzut în 
suferinţă când ghimpele tău mă împungea" (Ps. 34, 4). Prin „ghimpe" să înţelegi săgeata 
patimii desfrânării, prin căderea „în suferinţă", epuizarea de bunăvoie, atunci când cineva se 
nevoieşte prin nemâncare îndelungată, priveghere şi diferite nevoinţe duhovniceşti, smerita 
înţelepciune a inimii şi rugăciunea curată, despre care este spus în amănunţime în alt loc: 
„chinuitu-m-am şi m-am gârbovit până în sfârşit", adică m-am epuizat prin post şi „toată 
ziua", adică toată viaţa mea, „mâhnindu-mă umblam", ceea ce înseamnă: pomenind 
întotdeauna păcatul meu, nu am încetat niciodată să jelesc, să mă mâhnesc şi să plâng pentru 
păcătoşenia mea. Şi aceasta de ce? „Că şalele mele s-au umplut de ocări", adică de desfrânări 
„şi nu este vindecare în trupul meu" (Ps. 37, 7). însă despre aceasta s-a spus destul. Iar pentru 
că tu spui: „eu sunt laş", te voi mângâia cu cuvintele aceluiaşi drept care spune: „Iată m-am 
depărtat fugind şi m-am sălăşluit în pustie" (Ps. 54, 7). Iar cum s-a ajutat el atunci când îl 
nelinişteau lipsa de curaj şi viforul, ascultă cu atenţie: „Aşteptat-am pe Dumnezeu, Cel ce mă 
mântuieşte de împuţinarea sufletului şi de vifor" (Ps. 54, 8), de viforul neliniştilor tuturor 

gândurilor aduse de diavoli. Să-1 imiţi şi tu, după puterea ta, pe acest drept, înarmându-te cu 
credinţă şi cu nădejde fără de ruşine [în sensul cel bun - n. n.] în iubirea de oameni a 
Mântuitorului şi vei dobândi ajutor de la El căci „Drept este Domnul întru toate căile sale, şi 
cuvios întru toate lucrurile sale. Aproape este Domnul de toţi cei ce-L cheamă pe El, de toţi 
cei ce-L cheamă pe El întru adevăr. Voia celor ce se tem de El o va face şi rugăciunea lor o va 
auzi şi-i va mântui pe dânşii" (Ps. 144, 18-19). Iar pentru că spui: „nu pot să sap" şi altele, iată 
ce îţi spun: nu înceta să sapi numai pe pământul pe care creşte iarbă iar din inima şi conştiinţa 
ta dezrădăcinează intenţiile rele lumeşti şi deprinderile şi gândurile necuviincioase care zac 
acolo din pricina obiceiului rău şi îndelungat. De asemenea, nu te ruşina să ceri Mântuitorului 
iertarea păcatelor tale de dinainte, ca să te îndrepţi pe viitor şi să duci o viaţă bună şi plăcută 
lui Dumnezeu. Mântuitorul îi iubeşte pe aceşti rugători şi cicălitori, căci El însuşi a spus: 
„Cereţi şi se va da vouă; căutaţi şi veţi afla; bateţi şi se va deschide vouă" (Mt. 7, 7). 
Bunăstarea pentru un călugăr, constă în a merge întotdeauna cu tot sufletul şi cu toată dorinţa 
inimii, pe calea poruncilor Mântuitorului şi a hotărârilor Sfinţilor Părinţi. 



CUVÂNTUL XIX 

împotriva celor care se predau de jar ă minte păcatelor sodomiei ticăloase şi urâte de 
Dumnezeu, păcate care îi duc la pieire şi la chinul cel veşnic. 

„începutul înţelepciunii este frica de Domnul; şi înţelegerea bună este tuturor celor ce 
o fac pe dânsa; lauda lui rămâne în veacul veacului." (Ps. 110, 10), spune dumnezeiescul 
psalmist. Cum este acela care se conduce cu frica Domnului, ne învaţă acelaşi psalmist în alt 
psalm, zicând: „Fericit bărbatul care se teme de Domnul; întru poruncile Lui va voi foarte" 
(Ps. 111, 1), ceea ce înseamnă că le iubeşte [pe porunci - n. n.] şi îşi va conduce viaţa cu râvnă 
după ele şi se va deprinde permanent cu ele, precum spune acelaşi psalmist: „Cât am iubit 
legea Ta, Doamne, toată ziua gândirea mea este"; şi iarăşi: „Cât sunt de dulci gâtlejului meu, 
cuvintele Tale, mai mult decât mierea gurii mele!" (Ps. 118, 97;103) Dacă raţiunea e bună 
pentru toţi cei ce au frică de Domnul, adică pentru cei ce împlinesc cu fapta sfintele Lui 
porunci, atunci pentru cei ce le încalcă nu există raţiune bună ci nebunie cumplită şi pieire 
veşnică, precum spune acelaşi prooroc: „Departe este de la păcătoşi mântuirea, că îndreptările 
Tale n-au căutat" (Ps. 118, 155); de asemenea: „Defâimat-ai pe toţi cei ce se depărtează de la 
îndreptările Tale, că nedrept este gândul lor" (Ps. 118, 118). Dacă cei ce se îndepărtează de la 
îndreptările lui Dumnezeu sunt defăimaţi de El, atunci este evident că vor merge în chinul 
veşnic. Care alţii sunt defăimaţi mai mult şi vor fi îndepărtaţi de Dumnezeu, dacă nu aceia 
care în marea lor nebunie cred că cei ce fac fărădelegi nu vor fi osândiţi la fel ca sodomiţii rău 
credincioşi din vechime pe care judecata lui Dumnezeu i-a distrus împreună cu oraşele lor 
prin foc, dându-i exemplu pentru aceia care mai târziu vor dori să necinstească asemenea lor, 
precum spune dumnezeiescul apostol Petru în a doua sa epistolă? De aceea, creştinii care au 
astfel de exemplu înfricoşător al mâniei lui Dumnezeu, ar trebui să socotească umilitoare 
această ticăloşie urâtă de Dumnezeu care II mâniează pe Cel de Sus mai mult decât toate 
celelalte fărădelegi şi îi arde cu foc şi îi predă anatemei pe aceia care fac o astfel de ticăloşie şi 
nu o consideră încălcare - cu toate că această ticăloşie urâtă de Dumnezeu stârneşte mânia 
neîndurătoare a lui Dumnezeu asupra ortodocşilor deoarece sunt blestemaţi de Dumnezeu, 
Care spune: „Şi cu bărbat să nu dormi ca cu femeie; că spurcăciune este" (Lev. 18, 22). Pe 
aceia care nu se leapădă de ticăloşia lor urâtă de Dumnezeu, să nu îi învrednicească de nici o 
binecuvântare creştină ci să se înstrăineze de ei, după porunca apostolului care spune: „să nu 
vă amestecaţi dacă vreunul, numindu-se frate, va fi curvar, sau lacom, sau slujitor idolilor, sau 
ocărâtor, sau beţiv, sau răpitor. Cu unul ca acesta nici să nu mâncaţi." (I Cor. 5, 11). Dacă 
această ticăloşie nu ar fi foarte urâtă de Dumnezeu, atunci El nu ar fi ars cu mânie 

neîndurătoare oraşele Sodoma şi Gomora şi nu ar fi transformat pământul lor într-un lac cu 
miros greu pentru a arăta şi a da în vileag ticăloşia lor infamă. Cât de scârbos şi neruşinat este 
păcatul sodomiei a arătat şi dumnezeiescul apostol Pavel în Epistola către Romani, zicând: 
„Pentru aceea i-au şi dat Dumnezeu pe ei întru poftele inimilor lor în necurăţie, ca să se 
spurce trupurile lor întru sineşi. Carii au mutat adevărul lui Dumnezeu întru minciună, şi au 
cinstit şi au slujit făpturi în locul făcătorului, care este binecuvântat în veci. Amin. Pentru 
aceea l-au dat pe ei Dumnezeu întru patimi de ocară; că şi muierile lor şi-au schimbat 
rânduiala cea firească întru ceea ce este împotriva firi; aşijderea şi bărbaţii, lăsând cea după 
fire rânduiala a părţi femeieşti, s-au aprins întru pofta lor unul spre altul; bărbaţi cu bărbaţi 
ruşinea lucrând-o, şi răsplătirea ce li se cădea a rătăciri lor, întru sineşi lucrând-o." (Rom. 1, 24 
- 27). Şi dacă în viaţa aceasta Dumnezeu i-a predat patimii de ocară şi necurăţiei, atunci e 
limpede că şi pe viitor El îi va închide în chinurile veşnice şi în suferinţele neîndurătoare 
împreună cu complicii lor din vechime - sodomiţii. O, ce blestemăţie, ce depravare 
nemăsurată şi nebună! Luaţi seama, blestemaţilor, cărei desfătări ticăloase v-aţi predat! 
Lepădaţi-vă mai repede de ea atât cât vă mai dă timp pentru pocăinţă bunătatea nespusă a lui 
Dumnezeu! Trăind de bunăvoie în necinste, oare nu vă gândiţi că săpaţi groapa de gunoi şi 
luaţi stricăciunea urât mirositoare care iese de acolo şi vă hrăniţi cu ea şi o înghiţiţi? O, ce 
nesimţire nemăsurată şi ce blestemăţie! O, în ce chinuri neîndurătoare veţi fi aruncaţi! Făcând 
unul cu altul o asemenea fărădelege scârboasă care nu există nici la animalele necuvântătoare, 
voi aţi devenit mai josnici decât necuvântătoarele. Luaţi seama, blestemaţilor, luaţi seama că 
voi aţi fost creaţi după chipul şi asemănarea lui Dumnezeu pentru a lucra fapte bune, ca 
Dumnezeu Care v-a creat să fie preamărit de voi şi, de asemenea, voi să fiţi preamăriţi de El 
prin intermediul darurilor duhovniceşti primite de la El. Voi însă, fiind orbiţi şi ademeniţi de 
patima voastră trupească urâtă de Dumnezeu, nu numai că pierdeţi această demnitate şi 
frumuseţe a chipului lui Dumnezeu cu care aţi fost onoraţi, ci deveniţi mai nebuni şi mai 
josnici decât animalele necuvântătoare, îndrăznind să faceţi fără ruşine înaintea ochilor 
preacuraţi ai Creatorului vostru ticăloşia urâtă de Dumnezeu care nu există nici la animalele 
necuvântătoare. Mi se pare că cei care îndrăznesc să facă fără ruşine o asemenea ticăloşie 
urâtă de Dumnezeu vor fi predaţi chinurilor mult mai grele decât cele ale sodomiţilor din 
vechime căci aceia, fiind înainte de Lege şi înainte să fi fost dată porunca ce interzicea această 
ticăloşie odioasă, au făcut cele de necinste înaintea lui Dumnezeu din neştiinţă. Iar cei care 
astăzi, asemenea lor, săvârşesc această faptă scârboasă, aceia păcătuiesc nu din neştiinţă, ci 
din cauza nesimţirii şi nebuniei lor mari, în deplină cunoştinţă a ceea ce urmează să fie la 
înfricoşătoarea judecată a lui Dumnezeu. De aceea, ei vor fi predaţi chinurilor mai grele, 
potrivit cu cuvântul evanghelic ameninţător care spune: „sluga, văzând voinţa stăpânului său 
şi nefăcând-o, va fi bătută mult", adică va fi chinuită puternic pe veci, pe când „cea care nu o 
vede, făcând ceva demn de pedeapsă, va fi bătută puţin", adică va fi încercată mai uşor de 
chinurile veşnice. De aceea este vrednic de laude şi de pomenire împăratul Iustinian cel Mare 
din vechime care, fiind însufleţit de o mare râvnă pentru Dumnezeu, a fost supus diferitelor 
chinuri din partea celor care făceau această ticăloşie în timpul domniei sale. Nu mai puţin 
decât el vrednic de laudă este şi un anumit al vestitului oraş Veneţia (dogele Veneţiei) care, de 
asemenea, din râvnă dumnezeiască a trecut prin foc mulţi asemenea oameni şi alături de ei şi 
pe fiul său care a fost defăimat de un tânăr siluit de el şi el nu 1-a cruţat deloc ci, aşa cum 
transmite povestirea, 1-a spânzurat, folosind pentru aceasta un lanţ de aur. Există părerea că 
dovada obţinută din partea opusă este socotită mai de încredere. De aceea, nici eu nu voi tăcea 
cu privire la ce am auzit de la agarenii care îi urau pe creştini. Deşi la ei această ticăloşie era 
foarte frecventă totuşi, cei care erau mai înţelepţi, au afirmat că cei ce săvârşesc această 
ticăloşie nu vor vedea faţa lui Dumnezeu ceea ce înseamnă că vor fi osândiţi la pieire fără 
vreo judecată şi fără cercetare. Ascultaţi şi ruşinaţi-vă, nebunilor care consideraţi că această 
ticăloşie urâtă de Dumnezeu este nevinovată. Şi dacă nici o scriere inspirată de Dumnezeu, 
care ameninţă cu chinul veşnic, nu poate să vă îndrepte atunci, deşi e scurt acest răspuns 
pentru agarenii care îi urau pe creştini, convingeţi-vă şi lepădaţi-vă de acest desfrâu urât de 

Dumnezeu. „Luaţi învăţătură, ca nu cumva să se mânie Domnul şi să pieriţi din calea cea 
dreaptă, când se va aprinde degrab mânia Lui!" (Ps. 2, 12). „înfricoşător lucru este să cădem 
în mâinile Dumnezeului Celui viu". Şi cum să nu fie înfricoşător când nu se poate să te 
ascunzi nicăieri de El, după cuvântul dreptului David: „Unde mă voi duce de la Duhul Tău şi 
de la faţa Ta unde voi fugi? De mă voi sui în cer, Tu acolo eşti. De mă voi pogorî în iad, de 
faţă eşti. De voi lua aripile mele de dimineaţă şi de mă voi sălăşlui la marginile mării şi acolo 
mâna Ta mă va povăţui şi mă va ţine dreapta Ta" (Ps. 138, 7-10). „Şi să nu vă temeţi de cei ce 
ucid trupul, iar sufletul nu pot să-1 ucidă; ci să vă temeţi mai vârtos de acela ce poate să piarză 
şi sufletul şi trupul în gheenă" (Mt. 10, 28). Când auziţi gheenă, să nu socotiţi că aceasta este 
focul cel curăţitor (purgatoriul), aşa cum afirmă latinii care îl urmează pe ereticul Origen, ci să 
ştiţi că aceasta este focul nestins care îi chinuie pe cei rău credincioşi şi pe păcătoşii nepocăiţi 
în vecii vecilor, pe măsura viciilor lor. Căci Domnul nu a spus: cel ce poate şi sufletul şi 
trupul să le cureţe în gheenă, ci „să le piardă", adică să le chinuie fără sfârşit şi să le predea 
morţii veşnice. Dacă vă place să fiţi predaţi la o astfel de moarte şi la cele mai grele chinuri pe 
veci atunci menţineţi-vă în această desfătare scârboasă a voastră şi zăceţi în ea cu plăcere, ca 
porcul care se tăvăleşte în tina murdară. Dacă doriţi sincer, ca nişte creştini evlavioşi, să 
dobândiţi desfătarea bunurilor veşnice, pregătite pentru sfinţi, atunci străduiţi-vă să vă 
lepădaţi mai repede de această desfătare ticăloasă a voastră şi să o urâţi. Cine afirmă că ea este 
nevinovată, pe acela să-1 predaţi anatemei veşnice, ca pe un potrivnic al Evangheliei 
Mântuitorului Hristos şi ca pe un călcător al învăţăturii Lui. Curăţaţi-vă prin pocăinţă sinceră, 
lacrimi fierbinţi, milostenie după puteri şi rugăciune curată neîmprăştiată, ca să vă învredniciţi 
şi voi să intraţi împreună cu fecioarele înţelepte, care au candelele aprinse, în cămara tainică a 
Mirelui nemuritor Care spune: „Veniţi către Mine toţi cei osteniţi şi însărcinaţi" în 
deşertăciunile acestei vieţi „şi împovăraţi" cu diferite păcate „şi Eu vă voiu odihni pe voi" 
(Mt. 11, 28). Eu am spus deja în repetate rânduri şi nu voi înceta să spun: urâţi din tot sufletul 
această necinste a voastră, ca să nu fiţi fiii blestemului şi chinului veşnic. Voi sunteţi creştini 
şi vă numiţi aşa pentru că aţi dobândit acest nume minunat de la Hristos, Dumnezeul 
preacurat şi atotsfânt. Trăiţi deci demn de Hristos în toată sfinţenia şi nevinovăţia, 
mulţumindu-vă cu unirea firească cu femeia dată vouă de bunul Creator. Nu vă asemănaţi cu 
ismaelitenii rău credincioşi care au ieşit din sclava Agar şi care nu au parte de moştenirea 
cerească împreună cu Isaac, fiul Sarrei. Să nu pierdeţi fără minte această moştenire dată de 
Dumnezeu a bunurilor veşnice negrăite, din cauza desfătării ticăloase, scârboase şi urâte de 
Dumnezeu, prin acest blestem al ticăloşiei voastre. Nu fiţi „ca un cal şi ca un catâr la care nu 
este pricepere" ca să nu fie „cu frâiele", adică cu mânia şi furia lui Dumnezeu „sfărâmate 
fălcile voastre", ceea ce înseamnă că din pricina neascultării sufletelor voastre, voi aţi fi lipsiţi 
de libertate, ca unii care nu vor să se apropie de bunăvoie de El prin pocăinţă deplină şi 
sinceră - căci numai prin ea se curăţă păcătoşenia sufletului în viaţa aceasta iar nu prin focul 
curăţitor viitor. Căci viaţa aceasta este vremea făptuirii, adică vremea pentru săvârşirea 
faptelor bune, iar veacul viitor este vremea răsplăţii şi nu a curăţirii. Dumnezeiescul apostol 
ne porunceşte să nu ne lăsăm ademeniţi de speranţele deşarte şi vorbele înşelătoare ale 
oamenilor eretici. De aceea, să ne ţinem cu putere de învăţătura evanghelică şi apostolică şi de 
tradiţia Sfinţilor Părinţi şi astfel să ne învrednicim să dobândim desfătarea bunurilor veşnice, 
prin mila şi iubirea de oameni a Domnului Dumnezeu şi Mântuitorului nostru Iisus Hristos 
Căruia I se cuvine slava, cinstea şi închinăciunea în vecii vecilor. Amin. 

CUVÂNTUL XX 

Despre mărturisirea pe care ar trebui să o facă episcopul din Tver înaintea 
Creatorului tuturor, după ce au fost mistuite de foc catedrala şi toată curtea ei cu tot avutul şi 
însuşi oraşul Tver - unde a ars o mulţime de alte biserici şi case ale locuitorilor pedepsiţi de 
mânia lui Dumnezeu pe 22 iunie în anul 1537. Şi despre răspunsul care i-ar veni de la 
Domnul, la care trebuie să ia seama cu frică şi credinţă nefăţarnică. 

Iartă-mă şi fii milostiv, Stăpâne, faţă de mine care îndrăznesc să spun înaintea măreţiei 
Tale cuvinte de jale şi sminteală din cauza întristării mari provocată de relele care mă 
hărţuiesc. Eu niciodată nu am fost cuprins de nepăsare - Tu îmi eşti martor, Stăpâne - pentru 
cântările Tale dumnezeieşti şi pentru bună rânduiala slujirii Tale, săvârşind întotdeauna 
sărbătorile Tale duhovniceşti cu cântare bineglăsuită, cu o mulţime de preoţi slujitori, cu 
dangătul clopotelor răsunătoare, cu mireasma diferitelor arome parfumate. Cinstitele Tale 
icoane şi ale Preacuratei Maicii Tale sunt împodobite minunat de mine cu aur şi argint şi 
pietre preţioase. Insă prin ceea ce am crezut să fiu bineplăcut Ţie, împărate, se pare că eu mai 
mult Te-am mâniat - de aceea am şi simţit mânia Ta cea dreaptă. Fiind drept şi bun din fire, 
nespus de darnic şi iubitor de oameni, Tu sub nici un chip nu ai distruge dintr-o dată, prin 
focul mistuitor, toată frumuseţea şi toată bunătatea aceasta dacă noi înşine nu am mânia 
bunătatea Ta cea mare prin călcarea poruncilor Tale. De aceea noi, robii Tăi, te implorăm: 
spune-ne prin ce am păcătuit ca, prin pocăinţă vrednică, potrivită păcatelor noastre, să putem 
să Te înduplecăm pe Tine, Judecătorul nostru drept şi înfricoşător? 

La aceasta, Domnul şi Creatorul tuturor, a răspuns cu voce blândă aşa: pentru ce voi, 
oamenii, defăimaţi în zadar şi fără recunoştinţă dreapta Mea judecată? Deşi ar trebui să vă 
căiţi înaintea Mea pentru păcatele pe care le faceţi întotdeauna fără ruşine, voi mâniaţi mai 
mult bunătatea Mea, arătându-Mi cântările voastre bineglăsuite şi dangătul clopotelor, 
împodobirea multpreţioasă a icoanelor şi mireasma diferitelor arome care, dacă le aduceţi din 
câştiguri cinstite şi din munca voastră dreaptă cu bunăvoinţă, ca Abel de demult, atunci ele 
îmi sunt plăcute şi Eu am grijă de ele şi vă răsplătesc prin darurile Mele duhovniceşti căci Eu 
sunt răsplătitor drept şi nu las fără răsplată nici chiar o cană de apă rece. Dar dacă voi, 
oamenii, îmi aduceţi acestea din dobânzile nedrepte şi urâte de Dumnezeu şi din câştigurile 
obţinute prin răpirea avutului străin, atunci nu numai că îmi este urât acest lucru, unit cu 
lacrimile orfanilor şi plânsul văduvelor şi cu sângele săracilor, dar şi stârneşte mânia Mea 
împotriva voastră, a celor care îmi aduceţi acestea ca jignire pentru dreptatea Mea şi iubirea 
Mea de oameni şi Mă obligă ori să le distrug prin focul puternic ori să le dau barbarilor spre 
jefuire, ca fiind îngăduit de Mine, după mânia Mea cea dreaptă, pentru alte popoare mai bune 
decât voi care, asemenea vouă, au făcut fărădelegi cu beţia, mândria, cămătăria şi desfrâul. 
Pieirea neaşteptată a minunatei şi puternicei împărăţii greceşti care a fost atinsă de mânia Mea 
cea dreaptă cu câţiva ani înainte, să vă facă să renunţaţi să Mă mai mâniaţi dacă nu vreţi să fiţi 
supuşi aceluiaşi lucru. Amintiţi-vă ce cântare bineplăcută, cu ce dangăt răsunător al clopotelor 
şi cu ce miresme parfumate Mi se făcea acolo din belşug în fiecare zi; câte cântări de toată 
noaptea se făceau în zilele sărbătorilor şi praznicelor împărăteşti; ce biserici înalte şi minunate 
Mi s-au înălţat acolo şi câte moaşte ale mucenicilor şi apostolilor se păstrau în ele - adevărate 
izvoare pline de vindecare; ce comori de cea mai înaltă înţelepciune se păstrau acolo. Şi toate 
acestea nu le-au adus nici un folos deoarece „pe văduvă şi pe sărac au omorât şi pe nemernic 
au ucis.", precum este scris (Ps. 93, 6). Părăsind nădejdea în binefacerile Mele, ei au pus totul 
pe seama stelelor: şi sănătatea lor şi bunăstarea şi belşugul roadelor pământeşti şi biruinţele 
asupra duşmanilor. Fiind biruiţi de iubirea de aur, au urât orice lege a dreptei judecăţi, 
îndreptăţindu-se pentru mita de la orice asupritor. De asemenea, în rangurile preoţeşti nu îi 
ridicau pe aceia care erau vrednici de aceasta, ci pe cel care aducea milă foarte mare, pe acela 

106 



Viaţa şi cuvinte de folos 

îl puneau învăţător peste oamenii Mei. 

Temeţi-vă de acest exemplu, încetaţi să săvârşiţi fărădelegi şi străduiţi-vă ca, prin 
pocăinţă adevărată, să potoliţi mânia Mea cea dreaptă, căci Eu sunt „Dumnezeu, Care nu 
voiesc fărădelegea; Nici vor petrece călcătorii de lege în preajma ochilor tăi;" (Ps. 5, 5) şi îi 
urăsc din suflet pe toţi cei ce o săvârşesc şi alung de pe pământ pomenirea lor „urât-ai pe toţi 
cei ce lucrează fărădelege". Pe cei drepţi îi iubesc şi îi răsplătesc în veacul acesta şi în cel 
viitor îi preamăresc. Prin ce slujire puteţi voi să îmi faceţi pe plac? Văzându-Mă înfăţişat în 
icoană, voi împodobiţi chipul Meu cu cunună de aur iar pe Mine însumi, Care trăiesc printre 
voi, Mă lăsaţi să mor de foame şi de frig deşi voi înşişi vă hrăniţi întotdeauna cu bucate 
gustoase şi vă îmbătaţi şi vă împodobiţi cu diferite veşminte. Inzestraţi-Mă cu ceea ce doresc 
Eu! Nu îţi cer cunună de aur căci podoaba Mea de aur şi cununa făcută Mie sunt acestea: să îi 
cercetezi pe săraci, orfani şi văduve şi să îi îndestulezi cu hrană. Lipsa lor în cele necesare 
constituie pentru Mine o jignire din partea voastră şi o necinste foarte mare chiar dacă voi aţi 
răsuna cu nenumărate glasuri şi cântări minunate în bisericile Mele căci Eu nu voiesc jertfă, ci 
milă. Ce bucurie îmi poate aduce cântarea voastră dulce glăsuită atunci când se uneşte cu 
bocetele şi suspinele săracilor Mei care strigă către Mine din cauza foamei celei mari? Eu sunt 
Judecătorul văduvelor şi Părintele orfanilor şi mă numesc apărătorul săracilor celor 
nenorociţi. Imitaţi-Mă şi cu cuvântul şi cu fapta şi aveţi grijă de ei, aşa cum am Eu, şi nu îi 
dispreţuiţi văzându-i că îndură sărăcia cruntă din cauza foamei şi frigului ci, ca şi fraţilor 
voştri, daţi-le cele de trebuinţă cu mână darnică. Şi atunci Eu, cu faţă blândă şi ochi milostiv, 
voi privi la voi şi vă voi apăra în viaţa aceasta şi vă voi preamări în cea viitoare. 

Iar pentru că vă lăudaţi cu faptul că Mă cinstiţi solemn cu miresme diferite şi răsunetul 
clopotelor, ascultaţi cu atenţie şi cu râvnă această învăţătură mântuitoare a Mea şi păziţi-o cu 
tărie în inimile voastre. Nu nădăjduind în clopote răsunătoare şi cântări şi arome preţioase, o 
oamenilor, am coborât Eu pe pământ, m-am întrupat şi am îndurat chinuri grele, supărări şi 
îngropare de trei zile. „Că a Mea este lumea şi plinirea ei" (Ps. 49, 13), după cugetarea 
dumnezeiască. Eu umplu cerul şi pământul cu toate bunătăţile şi cu toate miresmele, deschid 
mâna Mea şi de bunăvoinţă satur pe toţi cei vii (Ps. 144, 16), aşa cum este scris, cântări şi 
laude minunate răsună neîncetat în jurul tronului Meu de la mulţimea nenumărată de cântăreţi 
fără de trup. Insă, dorind cu putere mântuirea voastră, faţă de care nu se află nimic mai de 
cinste pentru Mine din tot ce există, Eu am îndurat cu dragoste toate acele chinuri ca să vă 
izbăvesc de robia diavolească şi de tot răul şi, cu ajutorul credinţei curate şi neprihănite, a 
vieţii demne de laudă şi a obiceiurilor îngereşti, să vă aduc la Singurul Dumnezeu adevărat, 
atotînţelept şi veşnic. Pentru aceasta, Eu am poruncit să se scrie în cărţi poruncile Mele 
mântuitoare, învăţăturile şi pedepsele, ca voi să ştiţi cum trebuie să faceţi voia Mea. Voi 
împodobiţi cartea Mea pe dinăuntru şi pe din afară cu aur şi argint din belşug iar puterea 
poruncilor Mele scrise în ea nu o primiţi şi nici nu vreţi să le împliniţi ci, dimpotrivă, prin 
faptele voastre dovediţi că toate acestea le socotiţi false şi deşarte. Deşi Eu poruncesc să 
mergeţi pe calea cea strâmtă şi dureroasă care îi duce la viaţă pe cei ce trăiesc în înfrânare şi 
rugăciune, în răbdarea necazurilor şi năpastelor, voi alegeţi calea cea largă pe care merg şi 
popoarele păgâne: în fiecare zi vă hrăniţi din belşug cu bucate gustoase şi petreceţi timpul în 
râsete şi beţii, în diferite jocuri şi aplauze, fără a crede că ceva din acestea va fi supus 
cercetării la înfricoşătoarea Mea judecată şi alungaţi cu desăvârşire pomenirea ei din sufletele 
voastre. De asemenea: Eu îi fericesc pe cei ce plâng pentru ei iar celor care se îmbuibă şi 
trăiesc în desfrâu le vestesc dinainte dezastrul. Voi însă vă mângâiaţi întotdeauna cu jocul în 
hore, timpane şi tamburine şi cu refrenele ticăloase ale oamenilor desfrânaţi, asemenea 
păgânilor. Vrednic de mare plâns este faptul că voi, îndrăznind să faceţi asemenea fapte 
dăunătoare sufletului şi urâte de Dumnezeu, trăiţi mereu fără pocăinţă, nădăjduind să vă 
îndreptăţiţi înaintea Mea printr-o căinţă rece chiar la ultima voastră suflare. Voi primi şi 
această ofrandă a voastră dacă: ea va fi pecetluită cu porunca Mea adică, dacă înapoiaţi celui 
asuprit ceea ce i-aţi luat fără milă, ca tâlharii, dacă curăţaţi sufletul vostru prin lacrimi fierbinţi 
cu suspin din adâncul inimii prin spovedania cu inimă curată a faptelor voastre ticăloase şi 

prin milostenii către săraci, dacă, lepădând beţia şi toate faptele ticăloase, iubiţi viaţa 
neprihănită. Pocăinţa lipsită de aceste fapte bune nu este pocăinţă ci profanare venită de la 
diavolii care se silesc prin această plasă dăunătoare sufletului să vă coboare împreună cu ei în 
cele mai de jos ale pământului. Şi iarăşi: aveţi poruncă de la Mine să nu ascundeţi în pământ 
comori de aur şi argint. De asemenea, v-am poruncit prin proorocul Meu: „bogăţia de ar curge 
nu vă lipiţi inima de ea" şi „nu nădăjduiţi spre nedreptate" şi de răpirea avutului străin nu vă 
bucuraţi - „şi spre jefuire nu poftiţi" (Ps. 61, 10), să aveţi mereu toată dragostea şi raţiunea 
îndreptate sus, către cer. Voi îi jefuiţi pe săraci, pe orfani şi pe văduve fără milă (de parcă Eu 
nu am nici o grijă faţă de ei), îi asupriţi şi îi omorâţi prin diferitele mijloace ale cămătăriei 
urâte de Dumnezeu. Eu, prin gura proorocului ameninţ cu asprime, zicând: „Pentru necazul 
săracilor şi suspinul mişeilor, acum Mă voiu scula, zice Domnul, pune-mă-voi întru mântuire, 
îndrăzni-voi întru el." (Ps. 1 1, 5) ca să îi răzbun, voi însă, rămâneţi surzi la toate ameninţările 
şi poruncile Mele - precum vipera surdă - îi asupriţi şi îi jefuiţi fără măsură, fără să vă ruşinaţi 
şi să vă temeţi de Mine şi nu numai că nu le daţi din bogăţia voastră văzând că suferă puternic 
de foame, frig şi toate nenorocirile, ci îi lipsiţi, fără nici un fel de lege şi pe deplin, chiar şi de 
acea parte care este destinată lor de biserica Mea şi care este primită de la prinţii 
binecredincioşi pentru hrănirea sărmanilor, săracilor, orfanilor şi văduvelor. Voi însă folosiţi 
acea parte pentru diferitele voastre plăceri, pentru împodobirea voastră cu veşminte, pentru 
petreceri luxoase şi cadouri bogate dăruite dregătorilor vestiţi. Cu mare asprime v-am poruncit 
să nu chemaţi la ospăţ nici vecinii bogaţi, nici rudele voastre, nici prietenii, ci chemaţi pe cei 
orbi, neputincioşi, şchiopi, săraci şi, în general, pe toţi sărmanii (Luca 14, 12-13). Voi însă, aţi 
încălcat şi această poruncă a Mea şi faceţi întotdeauna ospeţe luxoase împreună cu cei bogaţi 
şi le dăruiţi cu mare generozitate cadouri din averile săracilor şi orfanilor iar pe Mine, Care 
slăbesc de foame şi de frig stând la porţile voastre şi plângând cu amar din cauza sărăciei, Mă 
împroşcaţi de la început cu ocări grele şi Mă goniţi, aruncându-Mi o bucată de pâine 
mucegăită. Voi înşivă, prin intermediul câştigurilor şi dobânzilor ticăloase şi nelegiuite, vă 
îngrămădiţi argint peste argint şi aur peste aur, punându-vă nădejdea în acestea mai mult decât 
în Dumnezeu şi lăudându-vă cu ele în loc să vă acuzaţi prin ele. Dacă voi aţi asculta cu 
supunere cuvintele Mele, aţi nădăjdui în binefacerile Mele şi aţi iubi cu tot sufletul bunătăţile 
Mele veşnice. Atunci nu v-aţi asupri fără milă unul pe altul din cauza dorinţei de a aduna 
bogăţie mare ci, nici pe cele adunate nu le-aţi păstra cu putere în locuri tainice şi în adâncurile 
pământului ci, precum propovăduitorul Meu dumnezeiesc şi preaînţelept Pavel, aţi socoti 
toate acestea gunoaie ca să dobândiţi mereu adevărata bogăţie care există şi viaţa cea veşnică. 
Acum însă voi, asemenea păgânilor care nu Mă cunosc pe Mine, Dumnezeu, v-aţi lipit cu tot 
sufletul de strângerea bogăţiei, v-aţi predat beţiei, nedreptăţii, desfrâului, ca unii care nu cred 
deloc că vor fi judecaţi pentru acestea de Mine, înfricoşătorul Judecător. Şi iarăşi: Eu îi 
fericesc pe făcătorii de pace şi îi numesc fiii lui Dumnezeu. Voi însă vă invidiaţi unul pe altul, 
sunteţi geloşi unul pe altul şi, ca fiarele sălbatice, vă ridicaţi unul împotriva altuia cu mânie şi 
vrajbă necontenită. Aşa fac şi cei care se numesc preoţii Mei, învăţătorii noului Meu Israel 
care ar trebui prin viaţa lor exemplară să fie lumina iar prin învăţătura lor să fie sarea şi ar 
trebui să fie model de viaţă neprihănită atât pentru cei credincioşi cât şi pentru cei 
necredincioşi. Astăzi voi - o, ce ruşine nespusă! - aţi devenit învăţătorii a toată necinstea, 
piatră de încercare şi de sminteală pentru credincioşi şi necredincioşi căci vă îmbuibaţi la fel 
ca oamenii simpli şi inculţi şi vă îmbătaţi fără nici o înfrânare şi, cu mare furie, vă jigniţi unul 
pe altul atunci când, din cauza beţiei, se iscă certuri între voi care vă şi duc la mânia cea 
puternică. Şi acest lucru se petrece la voi în zilele praznicelor Mele dumnezeieşti când ar 
trebui cel mai mult să fiţi treji, să trăiţi cu bunăcuviinţă şi, prin exemplul vieţii voastre, să îi 
atrageţi pe ceilalţi pe calea mântuirii. Voi aţi făcut praznicele rânduite prin porunca Mea spre 
slava şi cinstea Mea, iar vouă spre sfinţirea şi îndreptarea bunei vieţuiri - prilej de beţie şi 
dezmăţ, necinstind cu mare necuviinţă aceste zile. Oare aşa îmi răsplătiţi pentru grija Mea 
bună faţă de voi, pentru moartea Mea şi îngroparea de trei zile, pe care Eu le-am îndurat de 
dragul mântuirii voastre? Oare aşa vă străduiţi să Mă preamăriţi şi să Mă cinstiţi cu vrednicie 

pe Mine Care vă preamăresc pe voi cu slava Mea dumnezeiască? într-adevăr, voi sunteţi 
veşnic nerecunoscători Mie şi foarte potrivnici, fără să râvniţi la slava Mea dumnezeiască. Voi 
sunteţi în toate slăviţi şi cinstiţi şi v-aţi îmbogăţit din belşug cu toate bunurile. Credinţa Mea şi 
slava dumnezeiască le îndreptaţi spre marele râs al păgânilor care văd că obiceiurile voastre şi 
viaţa voastră sunt conduse nu după poruncile Mele ci, dimpotrivă, sunt asemenea cu 
obiceiurile şi fărădelegile lor şi sunt pline de toate viciile: beţie, mândrie, cămătărie, desfrâu, 
datorită cărora, aşa cum e scris, „vine mânia Mea" peste voi şi nu conteneşte să vină până ce 
nu distrugeţi tot răul definitiv din voi. Dacă vă place să primiţi mereu bătăi şi lovituri de la 
Mine, dreptul Judecător, atunci continuaţi să trăiţi în fărădelegile voastre obişnuite. Dacă însă 
vă supuneţi bătăii şi simţiţi durerea, atunci veţi înceta să mai faceţi fărădelegi. Căci iubindu- 
vă, ca un părinte pe copiii săi, vă pedepsesc puţin ca să dobândiţi bucuria veşnică. Aţi auzit 
doar că „pe carele iubeşte Domnul, îl ceartă şi bate pe tot fiul pe care primeşte." (Pilde 3, 12). 
Iar Eu nu în pilde, ci pe faţă vă implor: „De nu vă veţi întoarce şi să vă faceţi ca pruncii, nu 
veţi intra în împărăţia cerurilor" (Mt. 18, 3). Voi aţi nesocotit şi această ameninţare puternică 
şi vă străduiţi să vă întreceţi unul pe altul în patimi, cu cinstea şi slava trecătoare, de asemenea 
cu împodobirea veşmintelor şi mulţimea slugilor şi, dorind cu tot sufletul toate acestea, vă 
străduiţi mereu să ajungeţi pe trepte mari - şi aceasta nu pentru ca să Mă preamăriţi mai mult 
pe Mine prin viaţa voastră demnă de laudă şi cu slavă şi ca să îi îndreptaţi pe oameni spre 
împlinirea poruncilor Mele, ci ca să vă îngrămădiţi mai multe comori şi să primiţi slavă mai 
mare de la oameni. Şi toate acestea vi le îngăduiţi, neţinând seama de faptul că auziţi cuvântul 
Meu despre bogatul care mânca fără înfrânare şi se îmbrăca în porfiră şi vison şi care, pentru 
lipsa lui de omenie, arde în foc şi nu se învredniceşte nici măcar de o picătură de apă, iar 
despre săracul Lazăr auziţi că el, pentru răbdarea bărbătească, cu recunoştinţă, pentru sărăcia 
cruntă şi boala cea groaznică este primit în sânul lui Avraam! Câţi nu sunt şi acum asemenea 
oameni care, la fel ca şi acest sărac, îndură foamea şi frigul şi diferite boli şi, asupriţi de voi, 
locuiesc pe străzi. Iar voi, asemenea celui care îi ura pe săraci, vă înfrumuseţaţi şi vă hrăniţi 
cu tot felul de bucate pe socoteala averilor săracilor şi orfanilor, fără să vă cutremuraţi şi să 
luaţi seama la ameninţarea Mea: tăierea în două şi osândirea în focul cel nestins a robului 
viclean care îi bate pe săraci şi pe orfani, lăsându-i să îndure sărăcia în cele de trebuinţă vieţii! 
Ce răspuns puteţi să daţi împotriva tuturor acestora când veţi sta goi şi cutremuraţi înaintea 
Mea, când Eu vă voi judeca şi vă voi cerceta puternic în tot ce aţi păcătuit? Sau nădăjduiţi să 
vă îndreptăţiţi cu credinţa în Mine sau cu Sfântul Botez sau cu aceste rase negre pe care le 
puneţi pe voi în ultimul ceas? Amintiţi-vă ce au scris ucenicii Mei şi străduiţi-vă să vă 
lepădaţi de tot răul: „Că judecata fără de milă este celuia ce nu face milă" (Iac. 2, 13); şi „Nu 
tot cel ce îmi zice Mie: Doamne, Doamne, va intra întru împărăţia cerurilor" împreună 
cu fecioarele înţelepte, ci numai acela, care „face voia Tatălui Meu, Carele este în ceruri." 
(Mt. 7, 21) adică, cine respectă poruncile Mele. De aceea, pentru credinţa voastră şi veşmântul 
negru, străduiţi-vă să dobândiţi şi fapte plăcute lui Dumnezeu. Cine nu are fapte bune şi 
mântuitoare, pe acela credinţa şi rasa neagră nu îl pot ajuta căci Judecătorul nu se uită la 
hainele ce putrezesc ci la virtuţile care împodobesc sufletul. Să vă cutremuraţi de tăierea 
smochinului neroditor care nu a adus nici un folos atunci când a fost sădit în vie, nedând 
stăpânului său, roadele virtuţilor; „Şi zicea pilda aceasta: oarecine avea un smochin în via lui 
sădit şi a venit căutând roadă întru el şi nu a aflat" (Luca 13, 6). Să vă temeţi, de asemenea, de 
exemplul celui alungat din cămara nunţii duhovniceşti pentru că nu a dobândit veşmântul 
potrivit acestei nunţi. Prin veşmântul vrednic de nunta dumnezeiască să înţelegeţi harul 
Botezului mântuitor pe care voi, prin lenea şi nebunia voastră şi prin neascultarea cuvintelor 
Mele către voi, îl murdăriţi şi, prin toate patimile ticăloase ale trupului, îl faceţi urât şi 
nefolositor. Să vă temeţi de judecata Mea cea înfricoşătoare care nu îi îndreptăţeşte nici pe cei 
ce au făcut minuni şi nici pe fecioare - dacă nu şi-au adunat untdelemn în vasele lor, adică nu 
au avut grijă de săracii care sufereau de foame, frig şi toată sărăcia. Căci credinţa dreaptă şi 
faptele bune, fiind lipsite una de cealaltă, separat nu aduc nici un folos. 

Iată, aţi auzit în puţine cuvinte motivele mâniei Mele celei drepte asupra voastră. 

Străduiţi-vă să vă lepădaţi de ele dacă doriţi sincer să trăiţi pe viitor fără daună şi să vă 
învredniciţi mereu de apărarea Mea. Dacă însă, în marea voastră nebunie şi nesupunere, vă 
întoarceţi de la această învăţătură mântuitoare a Mea plină de binefaceri şi veţi trăi cu 
nesimţire în viciile, păcatele şi desfrâul vostru, atunci şi Eu voi întoarce faţa Mea de la voi - 
precum am întors-o de la celelalte popoare ale Mele care, asemenea vouă, m-au mâniat prin 
beţie, desfrâu şi toate nedreptăţile - şi voi lua de la voi dreapta Mea care vă apăra de toate 
nenorocirile. Şi atunci veţi şti cu adevărat care rele şi dezastre se întâmplă din pricina mâniei 
Mele. Pe cât sunt Eu de darnic şi de iubitor de oameni din fire, pe atât sunt şi Judecător 
înfricoşător care nu se uită la faţă şi nici la haină, ci la îndreptarea sinceră a sufletului şi la ura 
cu care el îşi urăşte păcatele. Eu sunt Dumnezeu care nu ucid ci mântuiesc şi îmi pare rău 
pentru păcatele celor ce vin la Mine şi înainte de sfârşitul lor arată roade vrednice de pocăinţă. 
Iar pe cei care în marea lor neruşinare încalcă de bunăvoie cinstitele Mele porunci, nădăjduind 
ca prin ultima lor mărturisire a păcatelor să se izbăvească de osânda Mea, pe aceia şi în viaţa 
aceasta nu contenesc să îi pedepsesc, până când distrug definitiv răutatea lor, şi în veacul 
viitor voi face acest lucru dacă nu se leapădă de gândurile urâte de Dumnezeu şi de obiceiul 
lor rău. Am spus o dată pentru totdeauna că „sluga aceea care a ştiut voia domnului său, şi nu 
a gătit, nici a făcut după voia lui, se va bate mult. Şi cea care n-a ştiut, dar a făcut lucruri 
vrednice de bătaie, se va bate puţin. Şi tot căruia I s-a dat mult, mult se va cere de la el; şi 
căruia I s-a încredinţat mult, mai mult vor cere de la el." (Luca 12, 47-48). Voi însă care ştiţi 
voia Mea şi fără ruşine păcătuiţi făcând fărădelegi, cum nădăjduiţi să fugiţi de cercetarea Mea 
prin care şi „dreptul abia se mântuieşte", precum e scris (1 Petru 4, 18)? înţelegeţi şi îngroziţi- 
vă, o nepricepuţilor, şi hotărâţi-vă să vă lepădaţi de înşelăciunea voastră! Căci dacă cel ce 
trăieşte drept şi cuvios abia se mântuieşte de chinurile veşnice de dedesubt, atunci voi, fiind 
întotdeauna plini de toate ticăloşiile şi fărădelegile urâte, cum nădăjduiţi să dobândiţi 
mântuirea dacă nu aţi făcut roade vrednice de ea? Sau voi nu l-aţi auzit şi nu îl ştiţi pe 
propovăduitorul care strigă: „orice pom care nu face roadă bună se taie" de la rădăcină „şi se 
aruncă în foc" (Luca 3, 9)? Străduiţi-vă, aşadar, să aduceţi roade vrednice de pocăinţă înainte 
de plecarea voastră ca să fiţi precum „finicul" înflorit răsădit în casa Mea şi să vă înmulţiţi 
precum „cedrul cel din Liban" în curţile Mele (Ps. 91, 12-13). 



CUVÂNTUL XXI 

Cuvânt de mulţumire pentru Domnul nostru Iisus Hristos cu prilejul biruinţei 
preamărite asupra hanului din Krîm, adus înaintea Stăpânei noastre Născătoare de 
Dumnezeu prin marele şi binecredinciosul cneaz Ioan Vasilievici, în anul 1541. 

„Cine va grăi puterile Domnului, auzite va face toate laudele Lui." (Ps. 105, 2) într- 
adevăr, nimeni nu este în stare să le spună şi să le aducă la cunoştinţă - nu numai din rândul 
celor puternici în cuvânt şi preaînţelepţi care se află pe pământ ci cred că şi dintre puterile 
îngereşti. Căci aşa cum fiinţa şi natura Lui dumnezeiască sunt pe deplin neînţelese şi nespuse 
pentru orice făptură cu raţiune şi simţire, tot aşa şi măreţia faptelor şi rânduielilor Lui din veac 
întrece orice minte şi orice pricepere. Insă, aşa după cum vedem, în Sfânta Scriptură a 
Vechiului Testament şi a Noului Testament, găsim oameni - ca vestitul Moise care avea din 
belşug înţelepciune şi sfinţenie, de asemenea Daniil, Isaia şi Ieremia şi alţi prooroci sfinţi ai 
lui Dumnezeu care au fost după ei - care au strălucit prin toată înţelepciunea şi sfinţenia, care 
nu s-au lenevit şi, atât cât a fost posibil neputinţei omeneşti, au cântat lucrarea Atotţiitorului şi 
au spus despre ea urmaşilor ca să se preamărească întotdeauna prin toţi şi în toate Creatorul 
tuturor. De aceea şi noi, „în cele de la sfârşitul veacului acestuia" - dacă spunem cu cuvintele 
dumnezeiescului apostol, să nu nesocotim, după puterea noastră, preamărirea marelui 
Dumnezeu şi Mântuitorului nostru Iisus Hristos ci, din tot sufletul, să cântăm şi să preamărim 

bunătatea şi iubirea Lui de oameni nemăsurată, pentru noi. Căci El niciodată nu conteneşte să 
aibă grijă de noi, rânduind pentru noi totul spre mai bine. Nu se îngrijeşte părintele de copiii 
săi atât cât se îngrijeşte preabunul nostru Creator de aceia care cred drept în El şi nădăjduiesc 
cu tărie în El. Cei care ne-au născut şi ne-au educat, adesea ne îndepărtează de ei, se întorc de 
la noi şi nu mai vor să ne ştie dacă noi ne purtăm urât sau îi necinstim. Iar Cel ce ne-a creat, 
chiar dacă noi L-am supăra fără număr prin încălcarea poruncilor Lui mântuitoare, chiar de L- 
am respinge pe El însuşi şi binefacerile Lui faţă de noi, totuşi El nici atunci nu ne respinge şi 
nu conteneşte să ne facă bine, ci continuă prin toate mijloacele să încurajeze îndreptarea 
noastră şi îndreptarea purtării noastre faţă de El. Şi acest lucru reiese din nenumăratele Lui 
binefaceri pe care încă de la început ni le-a arătat nouă, celor ce ne-am rătăcit de El datorită 
invidiei drăceşti, fiind înşelaţi de şarpe. El ne-a pus nouă păzitori şi îndrumători pe îngeri, a 
trimis prooroci şi judecători, a făcut diferite semne şi minuni mai presus de fire în văzduh, pe 
pământ şi în mare, toate pentru a sădi în mintea noastră neînţeleaptă, cunoştinţa măreţiei 
Dumnezeirii Sale şi a puterii atotţiitoare, pentru ca să ne preamărească şi să ne izbăvească de 
cei ce ne asupresc (ca pe israeliţi din mâinile faraonului). Cea mai importantă dintre 
binefacerile Lui nenumărate faţă de noi şi darurile Lui nespuse este faptul că El, de dragul 
nostru, s-a dus la moarte, o moarte jalnică şi ruşinoasă, întrupându-se şi făcându-se asemenea 
nouă, neascultătorilor şi apostaţilor, luând trup din Preacurata Fecioara Măria Care este 
acoperământul şi înainte stătătoarea tuturor creştinilor ortodocşi de pretutindeni. Primind 
moartea ca om şi fiind pentru toţi, în general, viaţa şi învierea din morţi, El, timp de patruzeci 
de zile după învierea Lui, a locuit în taină cu ucenicii Săi „învăţându-i despre împărăţia lui 
Dumnezeu" şi încredinţându-i prin diferite mijloace de învierea Lui şi ridicându-Se cu slavă 
la cer în văzul ucenicilor Săi şi „a şezut de-a dreapta slavei, întru cele prea înalte" „Care fiind 
strălucirea slavei, şi chipul ipostasului Lui, şi purtând toate cu cuvântul puterii Sale, prin Sine 
singur făcând curăţirea păcatelor noastre, au şezut de-a dreapta măririi întru cele înalte." (Evr. 
1, 3), „plecându-se Lui îngerii şi stăpâniile şi puterile" (I Petru 3, 22). Nu i-a uitat pe ucenicii 
Lui ci, aşa cum le-a promis când era cu ei, a primit de la Tatăl darul Sfântului Duh şi 1-a 
revărsat din belşug peste ei. Inarmându-i cu acesta şi umplându-i de tot harul, raţiunea şi 
înţelepciunea, El i-a trimis în toată lumea, zicând: „Drept aceea, mergând, învăţaţi toate 
neamurile, botezându-le în numele Tatălui şi al Fiului şi al Sfântului Duh, învăţându-i pe 
dânşii să păzească toate câte v-am poruncit vouă, şi iată Eu cu voi sunt în toate zilele, până la 
sfârşitul veacului. Amin. Mergeţi în toată lumea şi propovăduiţi Evanghelia la toată zidirea." 
(Mt. 28, 19-20; comp. Marcu 16. 15). Dacă El le-a făcut aceste făgăduinţe, oare nu le-a 
împlinit? Le-a împlinit şi, prin ele, ca soarele prin razele sale, luminează tot ce e sub soare şi 
ivindu-se la răsărit, a strălucit prin ele la toate popoarele de pretutindeni lumina neprihănită a 
vederii lui Dumnezeu şi le-a învăţat adevărata înţelepciune, izbăvindu-le de vrăjitoria 
idolească. Şi cu mulţi ani înainte, unul dintre bărbaţii inspiraţi de Dumnezeu a prevestit acest 
lucru, zicând: „In tot pământul a ieşit vestirea lor, şi la marginile lumii cuvintele lor" (Ps. 
18, 4). Aceasta s-a spus despre Apostoli şi despre propovăduirea Evangheliei. Despre Acela 
Care i-a trimis, el ne învaţă mai clar în chip tainic, zicând: „Bucura-se-va ca un uriaş, să 
alerge cale, din marginea cerului ieşirea lui, şi întâmpinarea lui până la marginea cerului; şi nu 
este cine să se ascundă de căldura lui" (Ps. 18, 6-7), adică de harul Sfântului Duh care aprinde 
în sufletele credincioşilor iubirea lui Dumnezeu şi le face asemenea cu Dumnezeu, mereu 
pline de lumină dumnezeiască şi înţelepciune adevărată. 

Pentru toate aceste lucruri, ce recunoştinţă aducem noi nevrednicii, bunătăţii şi iubirii 
Lui nespuse faţă de noi, [ce recunoştinţă avem noi - n. n.] pentru toate faptele Lui minunate pe 
care El ni le-a arătat permanent, şi în special astăzi, izbăvindu-ne în chip minunat din „mâinile 
celor ce ne urăsc", ale ateilor care, ca fiarele sălbatice, s-au repezit asupra noastră, 
intenţionând să ne omoare şi să distrugă moştenirea cea aleasă şi iubită de Dumnezeu prin 
care cu evlavie şi dreaptă mărire se preamăreşte El însuşi, Fiul Unul Născut şi Cuvântul 
Tatălui Celui fără de început, Iisus Hristos, împăratul împăraţilor şi Domnul domnilor, 
împreună cu Tatăl şi Sfântul Duh şi cu Preacurata Stăpâna noastră, Născătoarea de Dumnezeu 

şi Fecioara Măria, Maica Lui neprihănită? Ea stă permanent înaintea Lui şi ne sprijină şi se 
roagă Fiului său Cel Unul născut şi Creatorului tuturor, cerându-I neîncetat să ne ierte în ceea 
ce noi, ca oamenii, mâniem bunătatea şi iubirea Lui de oameni. Fiind înduplecat de Ea prin 
sfintele ei rugăciuni, Fiul Unul Născut le-a dat prin Ea conducătorilor şi domnitorilor 
moştenirii Lui, curaj şi succes, vigoare şi iscusinţă în luptă iar pe căpetenia dracilor şi pe 
fiarele mâncătoare de sânge care sunt împreună cu el i-a zdrobit cu frică şi cu cutremur şi i-a 
făcut să fugă cu mare ruşine, astfel încât nu au putut să stea împotriva primului atac al oştilor 
noastre asupra lor şi el doar că nu a pierit aici împreună cu toţi luptătorii lui când „Domnul a 
zdrobit în luptă cu braţul cel înalt" şi a dat curaj şi bărbăţie şi i-a povăţuit pe luptătorii noştri 
binecredincioşi să-1 prigonească. Acela Care a înecat odată în Marea Roşie toată oastea 
faraonului prigonitor şi chinuitor, Care 1-a izbăvit pe evlaviosul împărat Ezechia de 
ameninţările hulitoare de Dumnezeu şi de asediul puternic al ticălosului Senaherib, împăratul 
Asiriei, omorând într-o noapte prin îngerul său oastea sa de 185000 de luptători iar pe cel 
rămas 1-a pus pe fugă. Cel Care a izbăvit de multe ori oraşul Constantinopol de atacurile şi 
asediul barbarilor puternici, Acela şi astăzi, singurul Atotputernic şi Nebiruit, apărând 
Moscova vestită care împărăteşte peste oraşele ruseşti, 1-a cercetat dintru înălţime şi pe 
împăratul ei binecredincios şi suveranul Rusiei întregi, pe tânărul cneaz, marele Ioan 
Vasilievici, pe care 1-a hărăzit ca fără frică şi cutremur, să conducă oraşul împărat Moscova, 1- 
a făcut curajos şi vrednic de încredere, trimiţându-i bărbaţi buni şi folositori. De asemenea, 
adunându-i în scurt timp pe apărătorii viteji ai statului lui cucernic, ostaşi şi voievozi, din 
toate oraşele, şi înarmându-i cu râvnă şi evlavie, i-a pus împotriva noului han care se 
năpustise asupra noastră cu mânie şi puteri mari şi a nimicit repede toate ameninţările lui şi 
mânia şi pornirile vijelioase ca pe o pânză de păianjen. Şi iată că el, ca un lup care deschide 
gura în zadar, venind cu mare mândrie şi laudă, este alungat cu mare ruşine şi cu mulţi morţi 
şi în ceea ce a nădăjduit să atingă, în aceea s-a înşelat, blestematul, şi a fost obligat să se 
osândească. 

Aşa este iubirea de oameni, aşa este bunătatea faţă de noi, nevrednicii, a marelui 
Dumnezeu şi Mântuitorului nostru Iisus Hristos - nu numai în vremurile de acum, ci chiar de 
la începutul credinţei noastre în El şi a purtării noastre faţă de El, precum spun cronicile! Aşa 
sunt de mari grija pentru noi, ajutorul puternic şi apărarea Stăpânei noastre, Preasfintei 
Născătoare de Dumnezeu şi Pururea Fecioarei Măria în Care după Dumnezeu noi nădăjduim, 
pe Care o lăudăm, prin Care nădăjduim să ne mântuim, de Care ne bucurăm şi ne veselim nu 
mai puţin decât oarecând oraşul evlavios al lui Constantin cel Mare, primul împărat creştin 
vrednic de mărire. Acele minuni care au fost făcute de Ea cândva acolo, le arată astăzi şi nouă 
şi le va arăta şi în viitor dacă şi noi vom împlini cu tot sufletul poruncile mântuitoare ale 
Fiului Ei Cel Unul Născut, Iisus Hristos, Domnul şi Dumnezeul nostru, adică vom păzi 
„credinţa" dreaptă în El transmisă nouă de părinţi şi vom păstra neschimbată până la sfârşit 
iubirea nefăţarnică din toată inima, din tot sufletul, din toată puterea şi din tot cugetul şi vom 
iubi „judecata" ca să nu ne uităm la faţă şi la răsplată şi „mila" faţă de toţi nevoiaşii în general 
şi faţă de cei ce se află în necazuri. Dacă păzim cu frică de Dumnezeu până la sfârşit aceste 
trei porunci, atunci vom fi, într-adevăr, fericiţi şi slăviţi şi pentru toţi cei care sunt împotriva 
noastră şi ne urăsc vom fi puternici, deoarece Dumnezeu ne va apăra cu dreapta Lui cea 
atotputernică. Căci nu minte cel care zice: „Moise şi Aaron, între preoţii Lui şi Samuel între 
cei ce cheamă numele Lui. Chemat-au pe Domnul şi El i-a auzit pe ei, în stâlp de nor grăia 
către ei; căci păzeau mărturiile Lui şi poruncile pe care le-a dat lor. Doamne, Dumnezeul 
nostru, Tu i-ai auzit pe ei; Dumnezeule, tu milostiv te-ai făcut lor, şi izbândind spre toate 
izvodirile lor." (Ps. 98, 6-9). Aceasta înseamnă că împotriva oricăror duşmani din împrejurimi 
nu au mers cu luptă deoarece Tu i-ai ajutat şi le-ai dat biruinţa asupra acelora. Şi în alt loc 
spune ceva asemănător: „De M-ar fi ascultat norodul Meu, Israel ar fi umblat în căile Mele", 
adică în poruncile Mele, „Intru nimic aş fi smerit pe vrăjmaşii lor, şi asupra celor ce-i necăjea 
pe dânşii aş fi pus mâna mea." (Ps. 80, 12-13). Şi în alt loc: „Că nu va lăsa Domnul toiagul 
păcătoşilor peste soarta drepţilor, ca să nu-şi tinză drepţii întru fărădelegi mâinile lor" (Ps. 

124, 3). Insă noi vom fi numiţi atunci, de însuşi Domnul, drepţi, vom fi apăraţi de El şi păziţi 
cu tărie în pace dacă vom respecta în inimile noastre cu frică şi cu dragoste sfintele Lui 
porunci şi dacă le vom împlinim cu fapta, precum e scris: „Pace este multă celor ce iubesc 
legea ta, şi nu este lor sminteală." (Ps. 118, 165). Dacă pentru cei ce iubesc legea, adică pentru 
cei ce împlinesc cu fapta poruncile Stăpânului Hristos, e „pace multă", atunci e limpede că 
pentru cei care nu II iubesc, nu este numai „sminteală", ci şi durere şi strâmtorare şi mânie, 
precum spune dumnezeiescul Pavel: „Pentru ca să descopere mânia lui Dumnezeu din cer 
peste toată păgânătatea şi nedreptatea oamenilor, care ţin adevărul întru nedreptate." (Rom. 1, 
18), aşa cum şi Dumnezeu însuşi şi Tatăl Domnului nostru Iisus Hristos ne ameninţă din 
partea Lui pe noi cei care credem în El şi ne botezăm, spunând clar: „De vor părăsi fiii lui 
(adică noi, cei ce credem în Hristos) legea Mea şi după judecăţile Mele nu vor umbla (adică 
nu vor începe să trăiască după poruncile Mele), de vor spurca dreptăţile Mele şi poruncile 
Mele nu vor păzi, certa-voiu cu toiag fărădelegile lor şi cu bătăi strâmbătăţile lor. Iar mila 
Mea nu o voi depărta de la el" (Ps. 88, 30-33). 

Având asemenea făgăduinţe bune şi ameninţări aspre de la Creatorul şi Stăpânul 
tuturor, să ne împodobim întotdeauna cu fapte bune, adică cu dreapta judecată şi smerita 
înţelepciune, cu iubirea nefăţarnică şi buna înţelegere între noi şi ceilalţi, buna ascultare şi 
supunerea fără împotrivire către binecredinciosul împăratul şi Domnitorul nostru cel păzit de 
Dumnezeu, marele cneaz vrednic de laudă al Rusiei întregi, Ioan Vasilievici. De asemenea, 
[să arătăm supunere - n. n.] şi către cel ce vă susţine din toate părţile şi vă sfinţeşte cu sfintele 
rugăciuni, preasfînţitul Mitropolit al întregii Rusii, Macarie şi către ceilalţi episcopi iubitori de 
Dumnezeu deoarece „aceia", spune apostolul, „veghează" - ceea ce înseamnă că se îngrijesc şi 
se trudesc „pentru sufletele voastre", ca unii care trebuie să dea răspuns Păstorului lor 
conducător Care este Hristos Dumnezeul nostru. Mai presus de acestea, să ne împodobim cu 
binefacerile şi milostivirea către toţi săracii în general şi către cei ce au nevoie de ajutor, căci 
pentru nici o altă faptă bună preabunul nostru Mântuitor nu ne răsplăteşte aşa de repede şi 
milostiv şi nu ne primeşte rugăciunile şi nu ne dă iertare ca pentru binefacerile şi milostivirea 
faţă de cei ce se află, într-adevăr, în sărăcie. Dacă noi ne vom purta aşa, dacă vom trăi aşa şi 
ne vom strădui să slăvim prin asemenea fapte ale noastre numele Lui preasfânt şi închinat, 
atunci şi El ne va preamări pe noi nu numai în ceruri ci şi pe pământ în toată vremea vieţii 
noastre. Căci gura Lui nemincinoasă spune atât de clar: „Şi pentru că ai căutat la tămâia mea 
şi la jertfa mea cu ochiul fără de ruşine, şi ai mărit pe fiii tăi mai mult decât pe mine, ca să vă 
îngrăşaţi din pârga a toată jertfa lui Israel înaintea mea." (1 Regi 2, 30). 

Deoarece prin rugăciunile şi cererile Preasfintei Stăpânei noastre Născătoarei de 
Dumnezeu şi Pururea Fecioarei Măria, noi suntem izbăviţi în chip minunat de atacurile 
sălbatice ale necredincioşilor care ne ameninţă - dar au pierit cu mare ruşine şi necaz din ţara 
noastră, iar noi suntem păziţi nevătămaţi şi apăraţi de dreapta puternică a Celui de Sus - 
trebuie ca şi noi să spunem cu veselie duhovnicească şi cu mare recunoştinţă, împreună cu 
fericitul împărat şi prooroc David: „Binecuvântat este Domnul, Care nu ne-a dat pe noi spre 
vânare dinţilor lor. Sufletul nostru a scăpat ca o pasăre din cursa vânătorilor; cursa s-a 
sfărâmat şi noi ne-am izbăvit. Ajutorul nostru este în numele Domnului, Cel ce a făcut cerul şi 
pământul" (Ps. 123, 8). „Unii se laudă cu căruţele lor, alţii cu caii lor, iar noi ne lăudăm cu 
numele Domnului Dumnezeului nostru. Aceştia s-au împiedicat şi au căzut, iar noi ne-am 
sculat şi ne-am îndreptat. Domnul întru mânia Sa va tulbura pe ei, şi-i va mânca pe ei focul. 
Doamne, mântuieşte pe împăratul" nostru binecredincios (Ps. 19, 8-10), pe robul Tău Ioan, 
marele cneaz vrednic de mărire al Rusiei întregi, pe acest iubit al moştenirii Tale. Şi 
învredniceşte-1 Doamne, să cârmuiască bine şi plăcut înaintea Ta cu sceptrul împărăţiei 
pământeşti până la bătrâneţe adâncă şi cinstită şi să se învrednicească de împărăţia Ta cea 
veşnică dimpreună cu toţi împăraţii cucernici care au bineplăcut Ţie din veac. Pentru ea 
Doamne Dumnezeule, Cel Unul milostiv şi iubitor de oameni, ţine-1 în toată sănătatea şi 
veselia duhovnicească, în pace şi linişte, şi pe toţi cnejii şi boierii, guvernatorii şi conducătorii 
care sunt puşi de el şi toată oastea lui iubitoare de Hristos care Iţi cântă mereu şi Iţi grăiesc: 

„Dreapta Domnului m-a înălţat, dreapta Domnului a făcut putere!" (Ps. 117, 16) „Dreapta Ta, 
Doamne, s-a proslăvit întru tărie. Mâna Ta cea dreaptă, Doamne, pe vrăjmaşi i-a sfărâmat. Cu 
mulţimea slavei Tale ai zdrobit pe cei potrivnici" (Exod 15, 6-7). Fiind preaslăvit prin ei, 
Stăpâne, numele Tău cel sfânt, fă să cunoască toţi potrivnicii că Tu eşti împăratul lor şi Tu 
stăpâneşti toate în cer şi pe pământ, astfel încât ei se laudă cu numele Tău şi pe Tine singur Te 
ştiu Dumnezeu adevărat şi în afară de Tine pe altul nu au cunoscut. De aceea, rugăm 
bunătatea Ta bunule Doamne: fii bun cu moştenirea Ta şi fii milostiv întotdeauna faţă de 
greşelile noastre căci Tu eşti Dumnezeu milostiv şi iubitor de oameni şi Ţie slavă Iţi înălţăm 
împreună şi Tatălui Tău Celui fără de început şi Sfântului şi Bunului şi de viaţă Făcătorului 
Tău Duh, acum şi pururea şi în vecii vecilor. Amin. 



CUVÂNTUL XXII 

Cuvânt de laudă pentru restaurarea şi reînnoirea clădirii bisericii de către episcopul 
Tverului, Acachie, după incendiul care a fost. 

Cu privire la târnosire există o lege veche, foarte bine aşezată, spune Sfântul Grigorie 
Teologul. Şi cum să nu recunoaştem că este bine aşezată când prin ea se ating două mari 
ţeluri: în primul rând, se fac văzute pentru toţi oamenii voia şi grija faţă de noi a Creatorului şi 
Stăpânului tuturor prin care se şi rânduiesc toate spre folosul nostru; în al doilea rând, 
acţiunile şi construcţiile măreţe ale arhiereilor buni şi iubitori de Dumnezeu, ale împăraţilor 
binecredincioşi şi ale tuturor autorităţilor, râvna lor îndreptată către cinstea şi slava lui 
Dumnezeu, străduinţa lor şi grija pentru acestea, se preamăresc şi devin pentru totdeauna de 
neuitat, se transmit din neam în neam, încurajându-i pe urmaşi să imite faptele lor cele bune. 
Aşa stând lucrurile, am considerat şi eu, netrebnicul, că este drept să nu dau uitării [cele de 
mai jos - n. n.] ci, printr-un cuvânt scurt, să fac cunoscut pentru generaţiile viitoare ceea ce a 
avut loc, datorită judecăţilor tainice ale Stăpânului tuturor, în slăvitul oraş Tver, în timpul 
domniei marelui cneaz binecredincios al Rusiei întregi Ioan Vasilievici şi în timpul 
episcopului iubitor de Dumnezeu Acachie care conducea minunat şi cu evlavie eparhia din 
Tver. 

în anul 1537, într-o după amiază, prin judecăţile nespuse ale lui Dumnezeu, nu se ştie 
din ce cauză, s-a aprins pe neaşteptate focul care, datorită vântului vijelios şi ticălos, a distrus 
în scurt timp tot zidul din jurul oraşului, măreaţa catedrală cu toate sfintele icoane şi cu vasele 
sfinţite şi cu toate veşmintele şi cărţile precum şi o mulţime de alte sfinte biserici şi case. Era 
o privelişte îngrozitoare, vrednică de lacrimi mari: focul, grăbit de vântul puternic, a cuprins 
totul într-o clipă şi a ars mulţi oameni care nu au mai putut să fugă de flăcările lui care i-au 
ajuns. O, ce neînţelese sunt judecăţile Tale Hristoase Dumnezeule! Cine este în stare să 
înţeleagă şi să ne înveţe şi pe noi care este pricina supărării Tale atât de mari pe noi, pentru 
păcatele noastre? Cine poate îndeosebi, prin rugăciunea lui, să potolească supărarea Ta cea 
dreaptă şi atât de mare pe noi pentru că mâniem bunătatea şi iubirea Ta nemăsurată faţă de noi 
prin încălcarea poruncilor Tale mântuitoare? „Drept eşti, Doamne, şi drepte sunt judecăţile 
Tale" (Ps, 118, 137), precum glăsuieşte cuvântul Tău dumnezeiesc. Ca să ne înveţi şi să ne 
îndrepţi pe noi, Tu nu cruţi nici chiar sfintele şi slăvitele Tale biserici şi icoanele Tale şi ale 
Preacuratei Maicii Tale şi ale tuturor sfinţilor Tăi ci, pe toate acestea, ori le predai barbarilor 
spre jefuire, ori le nimiceşti definitiv prin foc, arătându-ne astfel nouă, celor nesimţitori, 
mânia Ta cea dreaptă şi neîndurătoare împotriva noastră ca să ne cunoaştem pe noi înşine şi 
păcatele noastre şi, cunoscându-le, să-Ţi aducem pocăinţă potrivită fărădelegilor noastre. 
Doamne, dă-ne nouă să cunoaştem greşelile noastre şi să ne căim înaintea Ta din tot sufletul, 
cu toată smerita înţelepciune, cu săvârşirea faptelor drepte şi a milosteniei pentru săraci! 
Mulţumim Stăpâne din tot sufletul, bunătăţii Tale faţă de noi, datorită căreia nu numai că ne 

învredniceşti de milă şi binefaceri, pedepsindu-ne cu asprime şi părinteşte în acelaşi timp ci, şi 
pe arhiereul Tău credincios şi păstorul şi părintele nostru Acachie, îl umpli întotdeauna de 
bunătate şi înţelepciune duhovnicească spre slava Ta şi spre binefacerea noastră, a celor ce 
credem şi nădăjduim în Tine. Fiind sfinţit şi întărit cu harul Tău, el nu a deznădăjduit din 
cauza nenorocirilor atât de îngrozitoare care l-au lovit ci s-a îngrijit, după puterea lui, de 
înfrumuseţarea şi bunăstarea sfintelor Tale icoane şi a întregului locaş dumnezeiesc al slavei 
Tale celei neapuse (Ps. 25, 8), de vasele şi veşmintele sfinţite necesare pentru săvârşirea 
Tainelor şi de toate lucrurile bisericeşti, atât pentru altar cât şi pentru toată biserica. Cu mare 
râvnă s-a apucat să redea forma de dinainte a sfintei Tale biserici care fusese distrusă de foc, 
imitându-1 în aceasta pe acel drept care a spus: „Cum s-a jurat Domnului şi a făgăduit 
Dumnezeului lui Iacob: nu voi intra în locaşurile casei mele, nu mă voi sui pe patul 
aşternutului meu, nu voi da somn ochilor mei şi genelor mele dormitare şi odihnă tâmplelor 
mele, până ce nu voi afla loc Domnului, locaş Dumnezeului lui Iacob" (Ps. 131, 2-5). Cu o 
astfel de râvnă pentru Dumnezeu s-a apucat şi acesta de lucru şi, cu ajutorul harului Tău, mai 
presus de puterile lui, a înfrumuseţat biserica Ta cu icoane sfinte zugrăvite de pictori iscusiţi, 
cu podoabe dragi pe ele din aur şi argint, astfel încât ea are o înfăţişare minunată şi care 
desfată privirea credincioşilor, înveselind în chip minunat sufletele lor şi chemându-i la 
slavoslovie şi la mulţumire pentru harul şi iubirea Ta nemăsurată faţă de noi deoarece Tu, 
pedepsindu-ne ca un Stăpân şi străduindu-Te să ne întorci de la toate viciile, iarăşi ne faci bine 
ca un părinte iubitor de fii. Chiar dacă prin mânia Ta cea dreaptă Tu ne-ai întristat mult, 
nimicind prin foc frumuseţea cea veche a sfintei Tale biserici, totuşi ne-ai înapoiat-o iarăşi nu 
într-un fel mai urât decât înainte, şi aceasta prin grijile şi eforturile plăcutului Tău credincios 
Acachie, episcopului Tău iubitor de Dumnezeu, păstorului şi părintelui nostru drag pe care, 
după plecarea lui de aici, să-1 numeri cu primii Tăi preoţi aleşi şi să-1 învredniceşti să-Ţi cânte 
împreună cu ei în vecii nesfârşiţi, în biserica sfântă şi preaminunată a slavei Tale celei 
dumnezeieşti (din cer), ca pe unul care a iubit din tot sufletul bunăstarea sfintei biserici a 
slavei Tale ce se află pe pământ şi a reînnoit-o. Iar pe noi, prin sfintele lui rugăciuni, 
învredniceşte-ne să petrecem restul vieţii noastre în a-Ţi face Ţie pe plac prin fapte bune, cu 
smerită înţelepciune, şi să-Ţi cântăm sincer cu toată curăţia şi să Te binecuvântăm pe Tine, 
Tatăl fără de început, Cuvântul fără de început şi Duhul pururea fiitor, acum şi pururea şi în 
vecii vecilor. Amin. 



CUVÂNTUL XXIII 

Glas ca din partea amvonului către preoţii şi diaconii care urcă în el. 

Eu, amvonul, sunt construit şi împodobit în chip meşteşugit şi minunat cu desene în 
diferite culori şi pus în mijlocul bisericii pentru propovăduirea Scripturilor insuflate de 
Dumnezeu către binecredincioşii ortodocşi. Voi, robii lui Dumnezeu, care vă urcaţi pe mine! 
Luaţi seama cum urcaţi: sunt, oare, sufletele voastre împodobite potrivit cu acea predică pe 
care o spuneţi cu voce tare celorlalţi pentru ca, fiind împlinitorii poruncilor lui Dumnezeu, să 
primiţi de la El cununa neveştejită şi să vă numiţi mari în împărăţia Lui? 

CUVÂNTUL XXIV 

Despre inscripţia ce ar trebui să se facă pe amvon. 

In rândul celorlalte podoabe deosebite şi minunate ale acestei biserici dumnezeieşti, pe 
care le-a ales slăvitul episcop al Tverului, Acachie, aparţine şi această construcţie prin care v- 
a întrecut şi pe tine Proorocule ce L-ai văzut pe Dumnezeu şi pe tine Veseliil. 



CUVÂNTUL XXV 

Cu privire la traducerea Psaltirii tălcuite care are următoarea notă în textul slav: 
„ Cu smerenie în Domnul, fac metanie binecredinciosului şi înaltului împărat şi Domnitorului 
celui păzit de Dumnezeu şi Marelui Cneaz, Vasili Ioanovici al Rusiei întregi eu, cel mai mic 
între călugări, Maxim de la Sfântul Munte. 

„Toată darea cea bună şi tot darul desăvârşit de sus este, pogorându-se de la Părintele 
luminilor la care nu este schimbare sau umbră de mutare." (Iac. 1, 17), ne învaţă luminos 
Scriptura insuflată de Dumnezeu. Altfel nici nu poate fi. Chiar şi Platon, primul filosof, fiind 
învăţat de dumnezeiasca Scriptură sau de lumina raţiunii fireşti care a fost sădită de la început 
în fiinţa omenească, atribuie lui Dumnezeu începutul şi cauza oricărui bine, zicând: „într- 
adevăr, bun este Dumnezeu şi de aceea El se numeşte săvârşitorul oricărui bine iar răul nu îl 
pricinuieşte El nicicum". După primul bine adevărat care este însuşi Dumnezeu, urmează 
nenumărate bunuri care se revarsă peste noi de la El şi dintre care două sunt cele mai mari: 
preoţia şi împărăţia, precum afirmă împăratul Iustinian cel Mare care vorbeşte despre acestea 
aşa: „preoţia şi împărăţia sunt cele mai mari daruri ale lui Dumnezeu pentru neamul omenesc, 
date de marea Lui iubire de oameni. Dintre acestea, preoţia slujeşte pentru rânduiala lucrurilor 
dumnezeieşti iar împărăţia rânduieşte treburile omeneşti, având grijă de ele. Prin acestea, şi 
una şi cealaltă, ieşind dintr-unul şi acelaşi început, înfrumuseţează viaţa omenească". Ca 
dovadă pentru adevărul acestor cuvinte dumnezeieşti, slujesc mulţi preoţi şi împăraţi care au 
fost în Vechiul Testament şi dintre ei deosebit de minunaţi au fost: proorocul Moise şi preotul 
Aaron pereche aleasă de Dumnezeu, de asemenea: Isus Navi şi preotul Eleazar; proorocul 
Samuel şi împăratul David precum şi alţi drepţi care au cârmuit în acelaşi timp şi în bună 
înţelegere preoţia şi împărăţia. Astfel de exemple au fost multe şi în Legea Noului Testament, 
precum: papa Silvestru şi împăratul Constantin cel Mare, Grigorie Teologul şi împăratul 
Teodosie cel Mare, Ioan Gură de Aur şi împăratul Arcadie - şi restul persoanelor acelor 
bărbaţi pururea pomeniţi şi fericiţi, arhierei şi împăraţi ai noului Israel. In neamul nostru, ca 
exemplu şi dovadă pentru adevărul cuvintelor spuse mai sus, slujeşte fără îndoială statul tău 
păzit şi încununat de Dumnezeu, cel mai slăvit în evlavie şi virtuţi care, adunând virtuţile 
desăvârşite ale bărbaţilor preaînţelepţi ce au domnit înainte, le arată în sine ca şi într-o oglindă 
curată care răspândeşte pretutindeni strălucirea adevăratei evlavii şi dreptăţi. Fiind împodobit 
cu înţelepciunea unită cu blândeţea cucernică, tu eşti în sărbătorile dumnezeieşti, naţionale şi 
cele de sine stătătoare, reprezentantul şi podoaba cea mai înţeleaptă a acestor festivităţi. In 
sfaturile pentru treburile conducerii statului, cu privire la bunăstarea supuşilor, de asemenea şi 
cele ce privesc organizarea armatei, cine dintre împăraţii de astăzi şi cei ce au fost înainte este 
mai înzestrat decât Vasili Ioanovici, marele şi slăvitul cneaz al Rusiei întregi? Aşadar, am zis 
bine mai sus că puterea ta minunată şi slăvită este întruchiparea cuvintelor lui Iustinian tocmai 
spuse deoarece tu ai tronul arhieresc al lui Varlaam, cel slăvit între arhierei şi preasfinţitul 
Mitropolit al Rusiei întregi, părintele duhovnicesc al statului tău şi întotdeauna rugătorul către 

Dumnezeu. Prin acordul vostru comun privind cârmuirea, străluceşte curat evlavia unită cu 
dreptatea şi legea bună, astfel încât prin voi se împlinesc în mod limpede cele spuse de 
împăratul David: „Adevărul din pământ a răsărit şi dreptatea din cer a privit. Că Domnul va 
da bunătate şi pământul nostru îşi va da rodul său; dreptatea înaintea Lui va merge şi va pune 
pe cale paşii Săi" (Ps. 84, 12-14). Aşadar, bunăstarea împărătească ce vine de la primul şi 
Singurul Bine adevărat, precum s-a spus mai sus, a ajuns până la puterea ta împreună cu alte 
bunuri nenumărate cu care s-a îmbogăţit din belşug raţiunea ta împărătească. Aceasta a 
îndreptat puterea ta acum spre traducerea tâlcuirii psalmilor care au fost mulţi ani închişi în 
depozitul de cărţi, fără să aducă nici un folos oamenilor. Insă împărăţia ta, luminată la minte 
de harul care locuieşte în tine, precum am spus mai sus, şi plină în suflet de râvnă 
dumnezeiască, dă imediat sfat părintelui său în Domnul, preasfinţitului Mitropolit Varlaam al 
Rusiei întregi şi, primind de la el rugăciune şi binecuvântare, se adresează imediat - nu cu 
scrisori goale ci pline de iubire de oameni ca spicele de grâu care aduc rod îmbelşugat - către 
cel mai bătrân - protul - şi către călugării care trăiesc în Sfântul Munte, invitându-1 din cinstita 
mănăstire Vatoped pe un oarecare Sava, unul dintre preoţii respectaţi care se aflau în ea. Iar 
pentru că el din cauza bătrâneţii a refuzat să meargă în slăvitul oraş Moscova, care 
împărăteşte în toată Rusia, în locul lui a fost trimis cel care scrie acestea, Maxim, cel mai mic 
monah, care, ajungând aici şi primind de la puterea ta această carte, cu binecuvântarea 
preasfinţitului Varlaam şi cu ajutorul lui Dumnezeu s-a învrednicit ca în decursul unui an şi 
cinci luni să termine traducerea tâlcuirii din limba greacă în limba rusă. 

Cu această ocazie găsesc necesar să fac o introducere de câteva cuvinte acestei cărţi 
pentru explicarea demnităţii şi semnificaţiei ei şi doresc să spun despre învăţătorii bisericeşti, 
care au alcătuit-o - cine anume au fost ei, câţi au fost, care este ordinea tâlcuirii lor - ca, în 
primul rând, puterea ta păzită de Dumnezeu şi apoi toată mulţimea credincioşilor, să poată şti: 
cu cine discută, cum şi despre ce. Dacă pentru cunoaşterea obiectelor sau faptelor supuse 
simţului vederii nădăjduim să ne fie explicate de oameni pricepuţi şi ascultăm cu plăcere 
povestirile lor despre acestea, cu atât mai mult se cuvine nouă să ne purtăm aşa faţă de 
lucrurile dumnezeieşti, pătrunse de raţiune, şi acest lucru este atât de necesar, întrucât 
lucrurile dumnezeieşti sunt mai presus de cele omeneşti şi cele raţionale sunt mai presus de 
cele sentimentale. Făcând lămurirea aceasta, eu am avut în vedere să urmez exemplul acelora, 
care, terminând o oarecare călătorie neobişnuită şi îndepărtată, de obicei, la întoarcerea acasă, 
povestesc celor ce întreabă despre tot ce au auzit deosebit de minunat. Imitându-i pe aceşti 
călători vestesc şi eu ceea ce am văzut în această călătorie. Şi dacă sunt lung la vorbă, atunci 
nimeni să nu se mire de aceasta căci cine povesteşte despre un singur lucru, acela poate să 
exprime mult şi cu puţine cuvinte. Iar cine vorbeşte despre lucruri multe şi diferite, acela nu 
numai că nu poate să facă aceasta ci, dacă ar proceda aşa, atunci povestirea lui ar fi foarte 
greu de înţeles pentru ascultători deoarece le-ar provoca o pierdere nu mai puţin decât acela 
care ar râvni să explice printr-un singur cuvânt o oarecare comoară împărătească nemăsurată. 
Aşadar, eu voi trece la tâlcuire. 

Această carte sfântă a fost alcătuită de bărbaţi din vechime, înzestraţi cu toată 
înţelepciunea şi cu pricepere adâncă. Ea este în tot cuprinsul ei aşa de plină de înţelepciune 
insuflată de Dumnezeu şi de înţelegerea cea mai înaltă, încât nu numai că întrece puterile 
mele ci, dacă ea ar fi încredinţată pentru traducere altuia, care este mult mai sus decât mine, 
nici el nu ar putea să o desăvârşească fără un efort deosebit şi trudă multă. Spun aceasta nu cu 
privire la marele număr al operelor care se află în ea - nu! Căci nu cantitatea singură face un 
lucru cunoscut potrivit sau nepotrivit ci deseori calitatea alcătuieşte esenţa lucrului. Diamantul 
aparţine categoriei celor mai mici pietre şi în comparaţie cu pietrele mari este precum ţânţarul 
înaintea elefantului dar, cu toate acestea, el este mai puternic decât orice ciocan şi nicovală şi, 
fiind izbit de altă piatră, aceea se sfărâmă şi se împrăştie în praf. Aşa este şi explicaţia 
adâncului înţelepciunii şi a sensului diferiţilor tâlcuitori pe care eu nu o socotesc foarte uşoară 
nici chiar pentru aceia care se laudă cu multă ştiinţă. Cu atât mai puţin pentru mine care sunt 
puţin învăţat. Aceşti bărbaţi sfinţi care s-au cufundat o dată pentru totdeauna în adâncul 

117 



Sfântul Maxim Grecul 

acestei proorocii, au aparţinut categoriei celor mai învăţaţi şi înalţi oameni în înţelepciune şi 
pricepere. Stând mai sus de cele scrise şi cercetând cu sârguinţă, cu ajutorul Sfântului Duh, 
raţiunea tainică ce se ascunde în scrieri, unii dintre ei au explicat sensul alegoric, alţii pe cel 
mai înalt iar câţiva au explicat pur şi simplu sensul literal al scrierii astfel încât, în general, cel 
ce citeşte această carte se poate desfăta şi cu dulceaţa duhovnicească a sensului literal al 
scrierii şi cu explicaţia sensului ei alegoric şi, prin învăţătura ei ziditoare de suflet, se poate 
conduce şi spre obiceiuri mai bune; prin raţiunea înaltă şi strălucitoare se poate înălţa în mod 
delicat spre vederile cereşti şi poate dobândi de acolo luminarea minţii. De aceea, nu greşeşte 
cel care ar numi această carte seif duhovnicesc, plin de daruri diferite sau rai tainic, 
îmbelşugat în grădini veşnice şi flori duhovniceşti. [De ce?] Pentru că în ea noi găsim nu 
numai învăţătură, care varsă din belşug tot ce este folositor de obicei, ci şi raţiune teologică şi 
adâncul fără sfârşit al dogmelor. Găsim nu numai ceea ce au tâlcuit învăţătorii-teologi despre 
înalta şi Fericita Treime, ci şi ceea ce ne învaţă toată creaţia văzută şi nevăzută adusă de Ea 
din nefiinţă la nefiinţă prin iubirea de oameni. De asemenea, găsim învăţătură şi despre 
rânduiala cea de două feluri care îi aşteaptă pe oameni în viitor, urmând să dobândească ori 
nemurirea şi slava veşnică pentru viaţa evlavioasă şi virtuoasă, ori ruşinea şi chinurile 
neîndurătoare din cauza mulţimii faptelor rele. Găsim de asemenea, dacă vom citi cum se 
cuvine această carte, faptul că ea în multe locuri are din belşug explicaţii ale legilor fireşti ale 
naturii şi arată nu numai ordinea diferită şi greu de explicat a naşterii, creşterii şi educaţiei 
noastre, ci şi a făpturilor minunate din cer şi de pe pământ şi care este rânduiala şi armonia lor 
şi cum trăieşte fiecare din aceste făpturi şi cum se poartă ele una faţă de cealaltă. Această 
carte poate să ofere cititorilor ei arma destul de puternică împotriva ereticilor, astfel încât ei 
[cititorii - n. n.] vor fi în stare să scoată din rădăcină pleava lor satanică şi să îi arunce în focul 
veşnic. Şi ce mult trebuie să-ţi vorbesc şi să-ţi copleşesc auzul tău împărătesc! Ea este 
edificatoare pentru teologi şi luminătoare pentru cei ce se ocupă cu ştiinţele naturale. Pentru 
cei ce discută - armă, pentru cei ce tac - pază, pentru cei ce exersează în vederea minţii - 
ajutor, pentru cei mâhniţi - mângâiere, pentru cei bolnavi sufleteşte - vindecare. Şi, ca să spun 
mai pe scurt: în ea găsesc cei ce doresc tot binele adevărat, ea este grădina care are din belşug 
toate roadele şi este vasul plin cu miere duhovnicească şi cu toată dulceaţa, care îi desfată pe 
cei ce gustă din ele. Ea nu a fost alcătuită dintr-o dată în felul acesta, ci a fost pusă mai târziu 
într-o asemenea ordine de un anumit bărbat evlavios şi sârguincios care a adunat la un loc 
tâlcuirile bărbaţilor înţelepţiţi de Dumnezeu care au muncit la ea şi au adăugat, cu foarte mare 
cuviinţă, la proorocie părerile lor. Insă despre carte s-a spus destul şi este timpul să arătăm 
numele bărbaţilor înţelepţiţi de Dumnezeu care au alcătuit-o şi să explicăm trăsăturile 
tâlcuirilor lor. 

Tâlcuitorii cei mai importanţi care s-au ridicat la înalta vedere dumnezeiască, au fost: 
Origen, Didim, Apolinarie şi Asterie, de asemenea şi Eusebiu. Primul dintre ei este Origen 
care, datorită eforturilor sale neîncetate în scriere, citire şi tâlcuire este numit „Diamantul". El, 
pe cât s-a bucurat înainte de mare slavă pentru înţelepciunea lui şi dreptatea dogmelor, pe atât 
a devenit mai târziu urât de oameni pentru renunţarea lui la dogmele adevărate. Dar să nu ne 
tulburăm din această cauză şi să nu socotim tâlcuirile lui dăunătoare pentru sufletele noastre 
căci acestea au fost scrise de el mai înainte de aplecarea lui spre rău, când el se bucura încă 
din belşug de inspiraţiile înalte ale Mângâietorului şi pornea vitejeşte la luptă împreună cu 
noi, ortodocşii, retezând, ca cu o sabie cu două tăişuri, cetele ereticilor, nimicindu-le ca pe o 
pânză de păianjen. De înţelepciunea şi puterea cuvintelor lui într-atât a fost de uimit Grigorie 
cel Mare, Teologul, încât 1-a numit piatră de încercare pentru toţi bărbaţii înţelepţi care au trăit 
în vremea lui, zicând: „Origen este pentru noi toţi - piatră de încercare". De aceea, citind 
împreună cu Vasile cel Mare, toate cărţile lui, a făcut din ele o culegere de dogme scrise de el 
deosebit de frumos şi a alcătuit din ele o carte pe care a numit-o „Filocalie" şi care se 
păstrează şi acum. 

După el urmează Didim şi Eusebiu, bărbaţi mult învăţaţi şi luminaţi şi după Origen 
slăviţi, iubitori ai tâlcuirilor înalte. însă nu pot să vă spun cu încredere de unde este Didim, 

care a fost funcţia lui şi când a păstorit, în afară de faptul că el s-a distins prin ortodoxie şi 
înaltă înţelepciune şi i-a dat în vileag pretutindeni pe ereticii rău credincioşi. Vorba lui era 
scurtă însă se deosebea printr-o asemenea adâncime a înţelepciunii încât trebuia ca 
ascultătorul să fie întotdeauna treaz [cu mintea - n. n.] şi atent la el. Eusebiu se află mai jos 
decât el, atât în toate celelalte cât şi în tâlcuirea înaltă. El a fost episcopul Cezareii Palestinei 
în timpul lui Constantin cel Mare şi pentru prietenia lui deosebită cu mucenicul Pamfil a 
primit denumirea Pamfilov. Despre acest Eusebiu mulţi gândesc diferit: unii spun că el a 
osândit erezia ariană, de care fusese mai înainte molipsit, şi a înfăţişat la Sinodul din Niceea 
expunerea mărturisirii ortodoxe; alţii neagă acest lucru. Chiar dacă a prezentat sau nu o 
asemenea dezicere, totuşi se pare că în tâlcuirile sale el nu a adus nimic dăunător nicăieri ci, 
dimpotrivă, apără pretutindeni adevărul, luptă pentru el şi cele spuse neclar de proorocul 
despre întruparea Domnului şi ceea ce se referă la Dumnezeirea Unului Născut sau la 
omenitatea Lui şi ceea ce se cuvine unirii celor două firi, pe acestea le-a explicat într-un 
anumit mod minunat şi prin cele mai clare expresii aşa cum se cuvine după legătura lui cu 
Mântuitorul şi a înlăturat neclaritatea vorbirii. 

Imediat după ei urmează Apolinarie şi Asterie - bărbaţi plini de toată înţelepciunea şi 
evlavia. Apolinarie a fost episcop în Laodiceea Siriei, contemporan cu Vasile cel Mare şi 
Grigorie Teologul, fiind ajutătorul lor şi apărătorul adevărului Evangheliei, precum reiese din 
istoria arianului Filostorg unde se spune: „Apolinarie păstorea în acea vreme în Laodiceea 
Siriei, Vasile în Cezareea Capadociei şi Grigorie în Nazianz. Aceşti trei bărbaţi luptau atunci 
pentru deofiinţime şi i-au întrecut pe toţi apărătorii ereziei dinaintea mea şi din vremea mea. 
Atanasie în comparaţie cu ei se socoteşte a fi un adolescent." Aşa scrie despre Apolinarie 
arianul Filostorg. Prin urmare, acest Apolinarie nu este eretic, ci ortodox, contemporan cu 
Vasile şi Grigorie şi apărătorul adevărului. Asterie, de asemenea, este cunoscut ca unul dintre 
cei ce au atins în vremea aceea cea mai înaltă înţelepciune. După cuvintele fericitului Fotie, 
Patriarhul Constantinopolului, au fost în acelaşi timp doi Asterie: unul, apărătorul ereziei 
ariene iar celălalt a fost educat în dogmele evlaviei şi a mers de tânăr la marele Iulian 15 . El a 
dus practic o viaţă călugărească în nevoinţe şi mai târziu a fost egumenul unei obşti monahale. 
Acesta susţine pretutindeni în operele sale dogmele ortodoxiei, dovedind fiinţa eternă a 
Cuvântului lui Dumnezeu şi sălăşluirea Lui veşnică cu Tatăl. 

Aşadar, cu privire la tâlcuirea care ne înalţă către raţiunea cea mai înaltă, bărbaţii 
pomeniţi mai sus îi întrec pe toţi ceilalţi, în explicarea sensului alegoric al proorociilor şi cu 
privire la ortodoxie, ce sens al tâlcuirii aduce cel mai mare folos ascultătorilor astfel încât 
această învăţătură să intre în obiceiurile lor? Acest lucru le aparţine mai mult decât tuturor 
celorlalţi lui Vasile cel Mare şi lui Ioan Gură de Aur, a căror slavă privind înţelepciunea şi 
sfinţenia, coerenţa vorbirii lor, tâlcuirile lor preaînţelepte şi minunate, sunt atât de cunoscute 
tuturor încât în cuvântul de faţă nu găsesc că este necesar să vorbesc despre acestea celor ce le 
ştiu deja. Căci tot pământul şi marea şi toate insulele sunt pline de sfinţenia lor şi de 
înţelepciunea dată lor de Dumnezeu şi nu există nimeni care să nu fi auzit aceste trâmbiţe 
glăsuitoare de Dumnezeu. De aceea, eu am hotărât să-i cinstesc prin tăcere pe aceşti bărbaţi 
întocmai ca îngerii. 

Imediat după ei urmează preasfinţiţii Alexandriei, Atanasie cel Mare şi Chirii, de 
asemenea şi Isihie. Dintre ei, Atanasie a iubit cel mai mult blândeţea în cuvânt - pricina 
acestei blândeţi în cuvânt însă, mi se pare că nu trebuie să o atribuim acelui sfeşnic care era 
obişnuit să reverse mai mult decât râul Nil pretutindeni propovăduirea dumnezeieştii Scripturi 
şi să lumineze cu razele învăţăturii minţile credincioşilor. Această sărăcie a lui în cuvânt 
trebuie atribuită cel mai mult culegătorului cărţilor cu tâlcuiri. Dumnezeiescul Chirii explică 
mai pe larg decât Atanasie, înfrumuseţând pretutindeni tâlcuirea sa cu învăţături teologice şi 



15 într-adevăr, pomenirea lui se cinsteşte pe 18 octombrie. El a trăit pe muntele Sinai şi a clădit Biserica pe piatra 
aceea pe care Dumnezeu I s-a arătat proorocului Moise. El s-a rugat pentru moartea apostatului Iulian şi a auzit 
glasul despre împlinirea rugăciunii lui. 

ziditoare de suflet însă nu se întâlneşte în toţi psalmii, ca dumnezeiescul Atanasie. Isihie, 
precum albina, propune cititorilor, pentru toate proorociile, fagurele cu miere dulce din 
belşug, înţelegând şi explicând proorociile în chip moralizator şi alegoric, raportându-le la 
Persoana lui Hristos şi la Biserica Lui. Nu pot să spun cu certitudine de unde era el şi când a 
păstorit, decât numai că este pe deplin ortodox prin înţelepciune şi învăţătură şi aparţine 
cinului monahicesc. A explicat limpede cele spuse tainic despre Mântuitorul nostru. 

De sensul istoric şi literal s-a ocupat Teodoret, bărbat mult învăţat şi virtuos. Dintre 
cei doi Teodor şi Diodor, Teodoret a fost episcopul oraşului Cir care constituie una din 
eparhiile supuse arhiepiscopului Antiohiei. El a fost contemporan cu Marele Chirii - cu care s- 
a aflat în vrajbă o perioadă din pricina excomunicării rău credinciosului Nestorie, pe care 
Sfântul Chirii 1-a dat afară împreună cu cei ce erau cu el la al treilea Sinod Ecumenic, fără să 
aştepte sosirea lui Ioan, arhiepiscopul Antiohiei şi a acestui Teodoret. Din această cauză el, ca 
un om, a fost biruit de mânie şi a scris o ripostă împotriva celor douăsprezece capitole 
alcătuite de fericitul Chirii contra lui Nestorie, spre întărirea credinţei ortodoxe. Insă Teodoret 
nu a rămas în duşmănie faţă de învăţătura apostolică şi faţă de fericitul Chirii căci imediat s-a 
dezmeticit şi s-a împăcat iarăşi cu el şi la Sinod a fost socotit cu ortodocşii. In tâlcuirile lui, el 
a depus mare strădanie şi în explicarea sensului alegoric al Scripturii; de asemenea şi în a 
aduce folos cititorului prin învăţătura moralizatoare cuviincioasă. Vorbirea lui pur grecească 
se deosebea prin claritate şi era plină de harul înţelepciunii. Aşa era Teodoret. Dintre Teodori 
unul a fost episcopul Antiohiei iar celălalt nu pot să spun de unde a fost. Episcopul Antiohiei, 
Teodor, ocupându-se cu sensul literal, a vorbit pretutindeni despre întruparea lui Hristos şi, cu 
privire la această proorocie, consimte şi o dezvăluie clar. Celălalt, nu ştiu din ce cauză, s-a 
ocupat pur şi simplu de sensul literal şi raportează totul la evrei, analizând proorociile 
gramatical; tâlcuirile lui ajung numai până la psalmul 80. După el urmează Diodor care, de 
asemenea, tâlcuieşte psalmii ad litteram, raportând totul la evrei şi nicăieri nu se întâlneşte ca 
el să explice alegoric anumite proorocii şi să le raporteze la Mântuitorul. 

In anumite locuri se întâlnesc şi tâlcuiri scurte ale lui Severian al Antiohiei, bărbat 
evlavios şi dreptmăritor, de asemenea şi ale lui Grigorie Teologul - foarte scurte şi ale 
prietenului său credincios Sfântul Grigorie de Nyssa care se întâlnesc în toată cartea nu mai 
mult de patru sau cinci ori. De asemenea, în carte mai există tâlcuirile unui alt Chirii, pe care 
eu îl consider fostul patriarh al Ierusalimului. Acest lucru este dovedit de faptul că există şi 
alte tâlcuiri minunate ale lui la Apocalipsa Evanghelistului Ioan unde vorbirea lui şi armonia 
ei [a vorbirii - n. n.], în general, sunt mai prejos decât vorbirea lui Chirii al Alexandriei care se 
deosebeşte prin măreţie şi adevăr şi prin faptul că în multe locuri este împodobită cu învăţături 
înalte. 

Tâlcuirile minunate ale dumnezeiescului părinte Ioan Gură de Aur se întâlnesc şi în 
alţi psalmi, oferind o bună mireasmă duhovnicească; cu deosebire sunt tâlcuiţi de el psalmii 
istorici (începând cu psalmul 119 şi până la sfârşitul cărţii), despre care toţi ceilalţi tâlcuitori 
au tăcut. El însă explică sensul lor istoric după esenţă şi după obişnuinţa lui, adăugând 
pretutindeni învăţături folositoare de suflet. Cele spuse de proorocul în sens istoric către evrei 
sau despre evrei, el le înfăţişează foarte înţelept în sens pilduitor, învăţându-1 pretutindeni pe 
ascultător să se folosească de ceea ce s-a întâmplat cu ei cândva (amintindu-le nenorocirile lor 
sau faptele lor bune), sfâtuindu-1 să se îndepărteze de vicii pentru care, după vederea lui 
Dumnezeu, vine pedeapsa iar uneori încurajează prin exemplul lor la virtuţi şi la întrecerea 
lor. Undeva în carte există tâlcuirile scurte, dar evlavioase şi minunate, ale unui alt Ioan, 
Patriarhul Alexandriei. Trebuie să spun şi că în cartea grecească, în tâlcuirile psalmilor istorici 
până la sfârşit, numele lui Ioan Gură de Aur nu este scos în evidenţă şi aceasta pentru că cel 
ce a transcris cartea a lăsat acest tâlcuiri fără semnătura numelui tâlcuitorului. Noi însă, cu 
ajutorul lui Dumnezeu, fiind încredinţaţi de învăţător datorită curgerii vorbirii lui şi a felului 
învăţăturii, de asemenea având mărturie veche despre aceasta, am aşezat numele lui la 
tâlcuirile lui. 

In tâlcuirile psalmilor de mulţumire se pare că, în afară de cei pomeniţi, mai sunt alţi 

patru tâlcuitori: presbiterii Victor şi Nicolae şi un oarecare Eudoxie numit filosof - bărbaţi 
sfinţi şi vrednici de laudă. Nu pot să spun însă de unde au fost şi când. De asemenea, există şi 
câteva expuneri scurte ale Sfântului Maxim Mărturisitorul. Insă despre fericiţii bărbaţi care au 
tâlcuit psalmii prooroceşti şi despre care eu am crezut că este necesar să-i vestesc puterii tale, 
s-a spus de ajuns. Mai spun ceva şi închei vorba. 

Ar trebui ca această carte plină de valori mari, să aibă şi un traducător mai priceput în 
arta cuvântului care ar putea nu numai să redea cu vrednicie cuvântările adânci ale bărbaţilor 
înţelepţiţi de Dumnezeu dar şi să desăvârşească şi să corecteze pe deplin ceea ce s-a denaturat 
din cauza timpului sau a neştiinţei copiştilor şi e omis de ei. Cu toate că noi înşine suntem 
greci la origine şi la dialect şi am învăţat la profesori renumiţi, totuşi ne aflăm undeva jos, la 
poalele muntelui Tabor împreună cu cei nouă ucenici deoarece, din cauza grosolăniei minţii, 
nu suntem în stare să cuprindem vederile Strălucitorului Iisus de care se învrednicesc numai 
cei ce strălucesc prin înălţimea virtuţilor, precum spune cântarea sfântă (Condacul Schimbării 
la Faţă). Spun aceasta pentru că limba greacă, datorită abundenţei sensurilor cuvintelor şi a 
diferitelor mijloace de exprimare născocite de retorii vestiţi din vechime, prezintă destule 
greutăţi la traducere şi pentru înţelegerea lor deplină ne trebuie mult timp şi muncă. Cu toate 
acestea, atât cât ne-a ajutat de sus Dumnezeu prin harul Său şi atât cât am putut noi înşine să 
înţelegem, după puterea noastră, nu am lăsat nimic şi cele spuse bine şi au dobândit explicaţie 
corectă şi uşor de înţeles iar ceea ce a fost denaturat de copişti sau de vremea îndelungată, 
unde am putut, prin asemănarea cu cărţile îndreptate sau cu ajutorul propriei priceperi, ne-am 
străduit din toate puterile, cu ajutorul lui Dumnezeu, să întregim ce s-a omis şi să îndreptăm 
cum se cuvine ceea ce s-a stricat. Iar unde nu am putut să găsim nici un ajutor din cărţi şi nu 
am putut să adăugăm de la noi, acolo a rămas aşa cum a fost înainte. 

Vestesc puterii tale şi despre faptul că, pentru îndreptările făcute de noi spre folos şi 
spre plăcerea lui Dumnezeu, vor să ne mustre ca pe unii care am făcut aceasta din îndrăzneală. 
Pentru a îndepărta o asemenea mustrare nedreaptă, socotesc că e necesar să arătăm două sau 
trei îndreptări, ca prin aceste exemple să poată aceia judeca şi despre celelalte. In prefaţa la 
Psalmul 12, fericitul Atanasie spune: „acest psalm îl cântă proorocul aflându-se în căinţă 
pentru cele în care se găsea" - dar ar trebui scris: pentru păcat. Căci ce poate fi comun între 
pocăinţă şi cele în care te găseşti? Nu doar pentru că te găseşti în ceva anume trebuie să te 
căieşti, ci pentru ceea ce greşeşti înaintea lui Dumnezeu şi a oamenilor. Fericitul David însă, 
datorită greşelii lui foarte mari înaintea lui Urie, s-a umilit şi a compus acest psalm. In 
Psalmul 36, cineva, explicând cuvintele,: „sabia lor să intre în inima lor şi arcele lor să se 
zdrobească" (Ps. 36, 15), spune: „cu David s-a întâmplat acest lucru şi trupeşte". însă ca 
David să fie ucis de sabia lui, pe care au ridicat-o asupra lui David, nu este numai fals dar este 
şi necunoscut şi nepotrivit. Noi ştim din dumnezeiasca Scriptură că nu David ci Saul, care îl 
prigonea neîncetat pe David, a căzut singur în sabia lui, pe care a ridicat-o împotriva lui David 
şi a murit. Multe greşeli asemănătoare se întâlnesc în locuri diferite în toată cartea, locuri pe 
care nu e uşor să le enumerăm acum dar trebuie numai să spunem că multe asemenea locuri 
au dobândit, prin harul lui Hristos, îndreptarea cuvenită. De aceea, trebuie să fie clar pentru 
toţi că nu din îndrăzneală şi nu din cauza mândriei, ci din râvnă pentru ce e mai bun, am 
pornit noi cu toată sârguinţa şi dragostea către adevărul îndreptării, spre slava lui Dumnezeu şi 
spre folosul celor ce citesc cartea - în parte, şi în nădejdea noastră de a dobândi o oarecare 
răsplată de la iubitorul de oameni Dumnezeu şi Stăpânul tuturor Care dă răsplată chiar şi 
pentru o cană de apă rece. Fiind întărit de harul Lui, m-am învrednicit şi eu să duc până la 
sfârşit acest lucru foarte greu, mai presus de orice aşteptare. Şi nu ascund adevărul că acesta 
nu este lucrul meu ci darul lui Dumnezeu şi el aparţine puterii şi harului Lui atotînţelept iar nu 
slăbiciunii şi neputinţei mele. De aceea, îi rog pe cei ce vor citi cu râvnă lucrarea noastră, să 
fie îngăduitori cu neputinţele noastre - dacă a fost ceva uitat sau nebăgat în seamă de noi sau 
neîndreptat din cauza nepriceperii, deoarece uitarea este proprie tuturor. Aşadar, gândindu-se 
la neputinţa omenească, să aducă de la ei o posibilă îndreptare - dacă sunt din rândul celor 
puternici în cunoaşterea limbii greceşti profunde, dacă sunt înarmaţi destul cu ştiinţa 

gramaticii şi cu forţa retoricii şi au dobândit acestea nu de la ei înşişi ci de la profesori 
experimentaţi; şi iarăşi, dacă ştiu sensul diferit al cuvintelor greceşti, ortografia şi alte lucruri 
referitoare la această ştiinţă, de asemenea deosebirea expresiilor variate şi greu de înţeles şi a 
diferitelor cuvinte polisemantice. Căci deseori una şi aceeaşi expresie are sens diferit şi poate 
fi potrivită cu un lucru sau cu altul şi, dacă nu păzim cu atenţie sensul propriu, putem să ne 
abatem de la adevărata înţelegere a scrierii şi să o strâmbăm complet sau să introducem în ea 
anumite greşeli. Şi una şi cealaltă sunt mare păcat. Spun aceasta nu ca să mă laud, ci pentru că 
doresc să-i îndemn la atenţie pe cei care mai târziu vor să aducă vreo îndreptare în lucrarea 
noastră. Insă despre aceasta am spus destul. 

Tu însă, o suflete împărătesc cinstit şi iubit mai ales de Dumnezeu, întocmai cu 
împăraţii de demult, podoabă şi stea pentru cei de astăzi iar pentru cei din viitor obiectul 
povestirilor celor mai plăcute care desfată auzul, împărat evlavios vrednic să se numească 
împărat nu numai de Rusia ci şi de tot ce e sub soare, mare şi minunatule cneaz Vasili 
Ioanovici! Primeşte cu bucurie şi veselie această carte inspirată şi dăruită de Dumnezeu pe 
care ne-a dat-o cândva harul Mângâietorului din iubirea lui de oameni prin fericitul părinte 
David iar mai apoi, prin fericiţii bărbaţi care au strălucit în toată înţelepciunea şi virtutea, a 
scos la lumină înţelesul ce era ascuns în ea prin nenumăratele luminări ale harului şi, ca şi 
cum ar fi dezgropat cu sapa cea tainică acea comoară ascunsă a minţii, a adus-o la lumină. 
Astăzi, pe această carte tradusă de noi, nevrednicii, în limba voastră, acelaşi har o dăruieşte 
puterii tale încununate de Dumnezeu ca un dar folositor sufletului şi mântuitor. Primeşte-o cu 
bunăvoinţă şi desfată-te cu evlavie în Domnul şi înfăţişeaz-o tuturor ortodocşilor ce se află în 
statul tău ca pe o mâncare duhovnicească, pentru ca Dumnezeu Creatorul şi Stăpânul tuturor 
să se preamărească prin mulţi - sau mai bine prin toţi! - şi ţie să ţi se adune din belşug roadele 
rugăciunilor făcute de toţi. Să nu fie ascunsă din nou, ca mai înainte, în cufăr această comoară 
strânsă de Dumnezeu, ci să strălucească tuturor, prin harul Mângâietorului, razele Soarelui 
tainic. Să se desfete cu aceasta toată mulţimea ortodocşilor ca să te preamărească şi generaţiile 
următoare, ca pe binefăcătorul lor şi ca numele tău nemuritor să fie cinstit de gurile lor. Pe cei 
ce s-au trudit împreună cu mine şi au colaborat la această lucrare: pe traducătorii Vlasie şi 
Dimitrie şi pe copiştii Mihail Medovarţev şi pe fratele nostru, călugărul Silvan, slugile tale 
mici, să binevoieşti să-i cunoască împărăţia ta şi să-şi amintească munca lor. Mie însă, şi 
fraţilor ce se află cu mine, binevoieşte ca pentru toată munca noastră să ne dăruieşti 
întoarcerea la Sfântul Munte cerută de noi şi astfel să ne izbăveşti de tristeţea despărţirii 
îndelungate. Trimite-ne înapoi iarăşi în siguranţă la cinstita mănăstire Vatopedu care ne 
doreşte de mult şi aşteaptă întoarcerea noastră ca a unor pe pui hrăniţi de ea, ca să nu pierdem 
nevoinţele de mulţi ani de acolo şi eforturile noastre pe care le-am depus în nădejdea că vom 
sfârşi acolo, în Domnul, viaţa noastră. Dă-ne voie, tu cel mai evlavios şi milostiv împărat, să 
împlinim înaintea lui Dumnezeu făgăduinţele noastre călugăreşti acolo unde le-am rostit 
înaintea lui Hristos şi a înfricoşătorilor Lui îngeri în ziua tunderii noastre în monahism. Nu e 
lipsit de primejdie să minţi oamenii. Cu atât mai mult este pătruns de ruşine nespusă cel care 
II minte conştient pe Dumnezeu „cel înfricoşător şi care ruşinează sufletele împăraţilor". Fii 
grabnic înaintea lui Hristos în lucrarea mântuirii noastre tu care eşti cel mai înfocat apărător al 
Bisericii! De asemenea, aminteşte-ţi şi de sărăcia sfintei mănăstiri Vatopedu, datorită căreia 
noi am fost trimişi şi am îndurat nenumărate nevoinţe şi nenorociri. Să faci aceasta nu pentru 
noi căci nu noi înşine am hotărât să venim aici (să nu fie în noi un asemenea rău diavolesc) ci, 
fiind trimişi de toată obştea noastră şi întăriţi de dragul lui Hristos, am primit această lucrare 
ca să împlinim şi porunca lor şi porunca ta. Aceasta este ideea noastră şi pe ea o păstram. 
Slobozeşte-ne mai repede în pace de dragul binefacerilor iubitorului de oameni Dumnezeu. 
Hristos acolo ne-a chemat pe noi (la slujirea Lui) şi ne-a numit să venim aici un timp, 
dăruindu-ne pe noi puterii tale, Căruia tu să ne şi înapoiezi, lăsându-ne să mergem iarăşi la 
părinţii noştri ca şi Hristos însuşi să fie datornicul tău pentru acest dar al tău şi noi să putem 
povesti ortodocşilor ce se află acolo despre cârmuirea minunată a împărăţiei tale pe care am 
văzut-o. Să afle de la noi creştinii cei sărmani care vieţuiesc acolo că mai au un împărat care 

nu numai că stăpâneşte peste popoare nenumărate şi este îmbelşugat în toate celelalte lucruri 
împărăteşti şi este vrednic de uimire, ci se şi preamăreşte mai mult decât toţi prin dreptate şi 
ortodoxie deosebit de înaltă, astfel încât se aseamănă cu Constantin cel Mare şi Teodosie cel 
Mare, cărora le urmează puterea ta. Dacă ne-ar fi şi nouă dat cândva să ne eliberăm prin tine 
de jugul rău credincioşilor şi să dobândim împărăţia noastră! - căci totul este posibil şi uşor de 
îndeplinit pentru Stăpânul tuturor Care, înălţându-1 odată pe marele între împăraţi Constantin 
asupra galilor, a izbăvit vechea Romă strâmtorată puternic de rău credinciosul Maxenţiu! Aşa 
şi astăzi pe noua Romă, năpădită puternic de agarenii necredincioşi, să binevoiască El să o 
elibereze prin puterea cucernică a împărăţiei tale şi să îl arate pe moştenitorul tronului tău 
părintesc şi prin tine să ne dăruiască nouă, sărmanilor, lumina libertăţii, a milei şi a 
binefacerilor Sale. Lui I se cuvine toata slava, cinstea şi închinăciunea, împreună şi Tatălui 
Său fără de început şi preasfântului şi bunului şi de viaţă făcătorului Său Duh, acum şi pururea 
şi în vecii vecilor. Amin. 



CUVÂNTUL XXVI 

In care sunt înfăţişate pe larg şi cu durere, neorânduiala şi necuviinţa împăraţilor şi 
dregătorilor din vremurile de pe urmă. 

Mergeam eu pe un drum greu şi îndurerat şi am văzut o femeie care stătea în drum cu 
capul aplecat pe mâini şi pe genunchii ei şi plângea nemângâiată cu amar. Era îmbrăcată într- 
o haină neagră, potrivită văduvelor, şi era înconjurată de fiare sălbatice: lei, urşi, lupi şi vulpi. 
Eu, cu toate că m-am îngrozit în timpul acestei întâlniri neaşteptate şi înspăimântătoare, totuşi 
am îndrăznit să mă apropii de femeie şi, salutând-o în mod obişnuit, am întrebat-o cine este, 
cum o cheamă, de ce stă pe acest drum pustiu şi care este pricina plânsului şi tânguielii ei? Ea 
mi-a răspuns cu un oftat greu, zicând: „Degeaba mă împiedici, călătorule. Te rog, treci în 
tăcere pe lângă mine căci necazurile mele nu numai că sunt greu de arătat, dar sunt de 
nevindecat prin puterile omeneşti. Să nu-ţi doreşti să le auzi căci nu vei avea nici un folos din 
aceasta ci, dimpotrivă, vei intra în nenorocire. In rândul multelor mele necazuri de nevindecat 
se află şi faptul că cei ce sunt cârmuiţi de mine astăzi, din cauza cruzimii lor mari, nu primesc 
deloc sfaturi folositoare de la cei ce le vor binele. Prin aceasta, mai mult decât prin celelalte 
patimi crescute în ei, m-au făcut netrebnică şi subiect al profanării iar ei înşişi devin uşor 
stăpânii tuturor celor din jur. De aceea mergi, călătorule, cu bucurie pe drumul tău şi nu 
cerceta în zadar ceea ce mă priveşte pe mine căci nu poţi să-mi dai nici o vindecare şi nici să 
îmi aduci vreun folos". Eu am început mai puternic să stărui şi să o rog să-mi dezvăluie cauza 
nenorocirii ei şi am spus: „Tu care eşti cea mai cinstită! Deşi eu nu pot să îţi aduc nici un 
folos, totuşi tu însăţi, dezvăluind necazul tău, poţi prin aceasta să îţi aduci puţină alinare în 
boala ta apăsătoare. De asemenea şi eu şi aceia care vor auzi de la mine acestea vom dobândi 
un mare folos căci, de obicei, oamenii care aud despre faptele demne de laudă ale altora, se 
pornesc astfel la întrecerea lor. La fel şi când aud de necazurile altora, se înarmează cu băgare 
de seamă ca să nu cadă în aceleaşi nenorociri. De aceea te rog: spune cu îndrăzneală cele 
despre tine, fără să ascunzi nimic". Fiind convinsă de aceste cuvinte, ea a ridicat puţin capul 
şi, uitându-se la mine, a zis: „Eu nu am vrut, o străine, să-ţi dezvălui ceea ce mă priveşte 
pentru că mă tem ca tu, scriind acestea, să nu atragi asupra ta ura din partea celor care s-au 
întors de la învăţăturile Stareţilor şi le pizmuiesc [pe învăţături - n. n.] şi care atrag astfel mai 
mult decât orice altă boală obişnuită, pieirea definitivă a conducătorilor şi celor care stăpânesc 
popoarele. Insă, punându-mi toată nădejdea în iubirea de oameni şi bunătatea Creatorului şi 
Stăpânului tuturor, îţi vestesc toate motivele tristeţii mele. S-ar putea ca unii oameni înţelepţi, 
prin mila lui Dumnezeu, auzind acestea, să se căiască şi să se lepede de nesimţirea şi 
obrăznicia lor atât de mare şi să se îndrepte spre faptele plăcute lui Dumnezeu care pot să le 

aducă slavă şi cinste şi sporirea puterii lor. Ascultă, aşadar, cu atenţie, ceea ce ai vrut să auzi 
de la mine. 

Eu, o străine, sunt una dintre cele mai nobile şi slăvite fiice ale împăratului, 
Creatorului şi Stăpânului tuturor de la Care „toată darea cea bună şi tot darul cel desăvârşit" 
coboară peste aceia dintre fiii oamenilor care II caută prin toate faptele bune şi prin curăţenia 
vieţii pe El Care este Părintele tuturor în cer şi pe pământ. Eu nu am un singur nume ci mă 
numesc în diferite moduri: mă numesc Conducere, Putere, Stăpânire şi Domnie. Numele meu 
adevărat, în care se cuprind toate cele spuse mai sus, este Vasilia (ceea ce înseamnă 
„împărăţie", după traducerea din limba greacă). Această denumire minunată eu am primit-o 
de la Cel de Sus, aşa că cei stăpâniţi de mine trebuie să fie o forţă şi un sprijin pentru supuşii 
lor şi nu o pagubă şi o zăpăceală permanentă. Acesta este înţelesul numelui „Vasilia" în limba 
greacă însă mulţi oameni, neînţelegându-1 şi cârmuind viaţa supuşilor lor în chip nedemn de 
numele meu împărătesc, în loc de împăraţi devin tirani, fapt prin care şi pe mine mă 
necinstesc şi ei intră în mari necazuri şi boli, primind de la Cel de Sus pedeapsă vrednică de 
nebunia lor". 

Auzind aceste cuvinte, eu am căzut la cinstitele picioare ale femeii şi m-am închinat ei 
cu respect adânc şi cu ruşine, rugând-o să mă ierte pentru că mai devreme, din neştiinţă, nu i- 
am oferit cinstea cuvenită împăraţilor şi am mai rugat-o să îmi explice amănunţit motivul 
plânsului şi şederii ei pe drumul cel pustiu, ca să cunosc mai clar ceea ce o priveşte pe ea. 
Atunci ea cu bucurie şi bunăvoinţă mi s-a adresat şi a spus: „Pentru că văd, o străine, că tu - 
râvnind după Dumnezeu şi fiind însufleţit de dragoste nefăţarnică pentru neamul omenesc - 
doreşti să afli despre mine ceea mă priveşte ca, prin cercetarea ta sârguincioasă, ceilalţi să 
dobândească un oarecare folos, atunci ascultă şi fie ca prin tine toţi cei evlavioşi cu adevărat şi 
care doresc să facă voia Celui de Sus, să se învrednicească să dobândească împărăţia Lui cea 
fără de sfârşit. Pe mine, fiica împăratului şi Creatorului tuturor, precum am spus mai sus, se 
străduiesc să mă supună lor toţi iubitori de plăceri şi putere dar sunt foarte puţini aceia care, 
într-adevăr, s-ar sili pentru mine şi m-ar împodobi şi care ar rândui viaţa oamenilor ce trăiesc 
pe pământ în mod vrednic de Tatăl meu şi de numele meu împărătesc. Marea parte a 
supuşilor mei, fiind biruiţi de iubirea de argint şi de cămătărie, îi chinuie pe cei încredinţaţi lor 
prin perceperea banilor şi prin muncile forţate la înălţarea clădirilor preţioase care nu 
contribuie cu nimic la întărirea statului lor, ci slujesc doar pentru propriul lor confort şi 
satisfacerea dorinţelor sufletelor lor desfrânate. Aceştia sunt, într-adevăr, o străine, aceia pe 
care îi mustră cel ce a fost râvnitorul meu adevărat, împăratul David, care spune: „că s-au 
umplut cei întunecaţi ai pământului de casele fărădelegilor" (Ps. 73, 21). Şi i-a numit bine pe 
ei: „ascunzişurile pământului" iar casele lor: „locuinţele fărădelegilor", deoarece sunt 
construite cu ajutorul câştigurilor nedrepte şi sunt întotdeauna pline de toată cămătăria şi 
necuviinţa, îndepărtând din sufletele şi gândurile lor sfatul aceluiaşi râvnitor drept al meu care 
porunceşte celor puternici: „nu nădăjduiţi spre nedreptate şi spre jefuire nu poftiţi, bogăţia de 
ar curge nu vă lipiţi inima de ea", ei se înrobesc patimii iubirii de argint şi cămătăriei şi s-a 
întunecat inima lor neînţeleaptă căci lumina dumnezeiască ce „luminează pe tot omul care 
vine în lume" s-a stins în ei. Cei care iubesc cu adevărat - nu cu făţărnicie - această lumină, nu 
mint înaintea Stăpânului tuturor atunci când, în rugăciunile lor, spun ca şi cum s-ar lăuda: 
„Făclie picioarelor mele este legea Ta şi lumină cărărilor mele" (Ps. 118, 105). Aceia care 
spun sincer acest lucru Stăpânului tuturor când se roagă, nu se abat de la dreptate spre patima 
cămătăriei şi a nedreptăţii nici cu „picioarele" lor, adică cu concepţiile drepte şi evlavioase, 
nici cu „cărările" lor, adică cu gândurile şi intenţiile, care nu se pângăresc cu patimile trupeşti 
ci se luminează prin „lege", adică prin poruncile Celui de Sus, ca printr-o făclie şi împlinesc 
toate virtuţile. Ei iubesc şi păzesc curăţenia şi sfinţenia sufletului şi trupului şi se bucură de 
toată dreptatea, iubirea de oameni, blândeţea, bunătatea supuşilor lor şi, fiind împodobiţi cu 
toate faptele bune, spun cu îndrăzneală: „Făcut-am judecată şi dreptate; nu mă da pe mine 
celor ce-mi fac strâmbătate" (Ps. 118, 121) - adică oamenilor vicleni şi diavolilor. Şi iarăşi: 
„Nedreptatea am urât şi m-am scârbit, iar legea Ta am iubit" (Ps. 118, 163), legea care îmi 

spune: „Fericiţi cei milostivi, că aceia se vor milui; fericiţi cei ce flămânzesc şi însetează de 
dreptate, că aceia se vor sătura". Acesta înseamnă că se satură de Dumnezeu însuşi şi de 
Mântuitorul lor Care, după cuvântul dumnezeiescului apostol, „pentru noi s-a făcut 
înţelepciune de la Dumnezeu şi dreptate şi sfinţire şi izbăvire" (I Cor. 1, 30). Ei II găsesc 
întotdeauna cu dorinţă mare, ca un om chinuit puternic de foame şi sete care doreşte mai 
înainte de toate să îşi sature pântecele său cu pâine şi să îşi potolească setea chinuitoare cu 
apă. Aşa au fost toţi râvnitorii mei din vechime între care primul este acel fericit împărat şi 
preot cucernic al Celui de Sus, pururea pomenitul Melchisedec care 1-a binecuvântat pe 
marele iubitor de străini şi săvârşitor al tuturor virtuţilor pe patriarhul Avraam, întâmpinându-1 
cu pâine şi vin atunci când acesta s-a întors biruitor după înfrângerea lui Kedarlaomer. „Şi a 
ieşit împăratul Sodomei întru întâmpinarea lui, după întoarcerea lui de la tăierea lui 
Hodologomor şi a împăraţilor, cari erau cu el în valea lui Savi: acesta era câmpul împăraţilor. 
Şi Melhisedec împăratul Salimului I-a adus pâine şi vin, şi era el preot lui Dumnezeu celui 
preaînalt." (Fac. 14, 17-18). Acest Melchisedec, asemănător cu dumnezeiescul propovăduitor 
al Fiului lui Dumnezeu (Pavel), neavând - în Sfânta Scriptură - nici începutul zilelor, nici 
sfârşitul vieţii sale, se tâlcuieşte mai întâi împăratul Sedec, ceea ce înseamnă împăratul 
dreptăţii, apoi împăratul Salem, ceea ce înseamnă pace. Pentru ce a aşezat el dreptatea 
înaintea păcii? Ca să arate că acolo unde este dreptate este negreşit şi pace din belşug şi nu 
invers; căci mulţi dintre cei care s-au logodit pe jumătate cu mine au iubit pacea şi le place să 
aibă pace cu puterile păgâne vecine iar pe supuşii lor îi asupresc prin toate birurile nedrepte şi 
cămătărie. Aşa sunt toţi cei care cu dreptate se numesc asupritori, despre care proorocul lui 
Dumnezeu spune: „Păstori mulţi au stricat via mea, spurcat-au partea mea, fâcut-au partea 
mea cea dorită pustie neumblată." (Ier. 12, 10). „Vai" vouă, „păstorilor", că voi vă săturaţi, iar 
oile Mele le-aţi lăsat să moară de foame; „O păstori! Cei ce pierdeţi şi risipiţi oile păşunii 
mele. Iată laptele îl mâncaţi şi cu lână vă îmbrăcaţi, şi ce este gras junghiaţi, şi oile mele nu le 
paşteţi; pe cea slabă nu o aţi întărit şi pe cea bolnavă nu o aţi vindecat şi pe cea zdrobită nu o 
aţi legat şi pe cea rătăcită nu o aţi întors-o şi pe cea pierită nu o aţi căutat şi pe cea tare o aţi 
asuprit cu osteneală." (Ier. 23, 1; Iez. 34, 3-4). Şi prin alt prooroc spune: „Cum s-a făcut curvă 
cetatea cea credincioasă Sionul cea plină de judecată, întru care a adormit dreptatea, şi acum 
sunt ucigaşi. Domnii tăi sunt neascultători părtaşi furiilor, iubitori de daruri şi umblă după 
mită, săracilor nu fac judecată, şi judecata văduvelor nu o au socotit. Pentru aceasta aşa zice 
stăpânul Domnul Savaot, vai! Cei puternici ai lui Israel, că nu va înceta mânia mea asupra 
celor potrivnici, şi judecată din vrăjmaşii mei voiu face." (Isaia 1, 21; 23-24). Cine este în 
stare să îi plângă îndeajuns pe cei care suferă de nesimţire şi II mâniază atât de puternic pe 
Dumnezeu Care i-a învrednicit de o cinste aşa de mare şi de asemenea ranguri? După atâtea 
învăţături şi sfaturi ale apostolilor inspiraţi de Dumnezeu, după ameninţări aşa de aspre, după 
atâtea exemple de dezastre şi ruinări definitive ale împărăţiilor nedrepte, ei nu se cutremură şi 
nu se tem de Domnul Atotţiitorul Care „stă împotriva celor mândri", în „mâna" Căruia este 
„paharul plin cu vin curat", adică paharul furiei şi mâniei neîndurătoare, din care „vor bea toţi 
păcătoşii pământului" (Ps. 74, 9) care, prin cămătărie şi prin toate nedreptăţile, nimicesc 
cinstitul rang împărătesc şi ale căror „picioare sunt grabnice spre vărsare de sânge" din cauza 
mâniei nedrepte de fiară. Stând cu atâta neruşinare împotriva Celui de Sus, cum nu se tem ei 
de cel care spune: „Acestea ai făcut şi am tăcut, ai cugetat fărădelegea, că voi fi asemenea ţie. 
Ai socotit fărădelege, că voi fi ţie asemenea; mustra-te-voiu şi voiu pune înaintea feţei tale 
păcatele tale." (Ps. 49, 22). Aceasta înseamnă că tu ai gândit în sine să te porţi cu nesimţire în 
toate fărădelegile şi nedreptăţile şi, văzându-i pe cei asupriţi, să taci şi să nu ai nici o treabă cu 
aceia care, potrivit cu concepţia ta nedreaptă, îi asupresc pe ceilalţi şi să nu te răzbuni pe ei 
pentru că îi asupresc. Gândeşti tu, oare, că şi Eu, asemenea ţie, trec cu vederea nedreptăţile 
voastre şi ticăloşiile urâte de Dumnezeu şi nu Mă răzbun pe voi pentru cei ce strigă către Mine 
neîncetat şi plâng cu amar din cauza necazurilor lor, pe care le îndură din partea voastră? Nu! 
Nu! Eu sunt dreptul Judecător şi „te voi mustra şi voi pune înaintea feţei tale păcatele tale" 
(Ps. 49, 21). Oare nu Mă auzi când spun: „Pentru necazul săracilor şi suspinul mişeilor, acum 

Mă voi scula, zice Domnul, pune-mă-voi întru mântuire, îndrăzni-voi întru el." (Ps. 11, 5). 
Cum nesocoteşti şi următorul cuvânt al Scripturii care spune: „Pentru ce a mâniat 
necredinciosul pe Dumnezeu?" Apoi, arătând nebunia ta, explică: „Că a zis în inima lui: nu va 
întreba!" (Ps. 9, 33). Nu vă înşelaţi fără să gândiţi. Eu pedepsesc, pedepsesc! Căci Eu sunt 
„Dumnezeul izbândirilor, Domnul, Dumnezeul izbândirilor cu îndrăzneală au stătut." (Ps. 93, 
1). Cum nu vă cutremuraţi fiind învinuiţi de dreptul împărat, care îmi spune despre voi cu 
mânie: „Pe norodul Tău, Doamne, l-au împilat şi moştenirea Ta o au dosădit. Pe văduvă şi pe 
sărac au ucis şi pe nemernic au omorât" (Ps. 93, 5-6)? Nu este aşa oare, şi voi nu vă purtaţi 
mai rău astăzi datorită nemilostivirii voastre? Nu îl auziţi, oare, pe acel drept care Mă 
îndeamnă cu tot sufletul împotriva voastră, zicând: „Le va răsplăti lor Domnul după 
fărădelegea lor şi după răutatea lor îi va pierde pe ei Domnul Dumnezeul nostru" (Ps. 93, 23)? 
De ce nesocotiţi voi porunca lui în care spune: „Şi acum împăraţi, înţelegeţi! Invăţaţi-vă toţi, 
care judecaţi pământul! Slujiţi Domnului cu frică şi vă bucuraţi de El cu cutremur. Luaţi 
învăţătură, ca nu cumva să se mânie Domnul şi să pieriţi din calea cea dreaptă, când se va 
aprinde degrab mânia Lui! Fericiţi toţi cari nădăjduiesc spre dânsul." (Ps. 2, 10-12). 

Când ea a vrut să mai continue, eu am întrerupt-o, spunând: „Toate cele spuse de tine 
sunt pe deplin sfinte şi înfricoşătoare pentru cei care se tem sincer de Dumnezeu şi doresc să 
dobândească împărăţia Lui fără de sfârşit. Insă eu, robul tău, te rog să-mi explici: cum poate 
cel ce lucrează cu frică pentru Cel de Sus să se şi bucure în acelaşi timp de El cu cutremur? 
Căci de unde locuieşte frica adevărată de Dumnezeu se îndepărtează bucuria, precum spune 
cuvântul proorocesc: „Păzit-am şi s-a spăimântat inima mea de glasul rugăciunii buzelor mele, 
şi a intrat cutremur în oasele mele, şi întru mine s-a turburat vârtutea mea; odihni-voi în ziua 
necazului meu, ca să mă sui eu la poporul nemerniciei mele." (Avacum 3, 16). Dacă 
„putreziciunea a cuprins oasele" acestui bărbat dumnezeiesc şi „picioarele au şovăit": atunci 
cum poate el să se bucure? La aceasta ea mi-a răspuns: „Tu nu l-ai auzit, oare, o străine, pe 
dumnezeiescul Evanghelist, care spune: „în iubire nu este frică, ci iubirea desăvârşită alungă 
frica; că frica pedeapsă are. Iar cela ce se teme, nu este deplin întru dragoste." (I Ioan 4, 18) 
ceea ce înseamnă că alungă frica robului, nu pe a fiului. Căci atunci când omul se 
desăvârşeşte în iubirea pentru Creatorul său cu ajutorul împlinirii sârguincioase a tuturor 
poruncilor Lui sfinte, dintre care prima şi cea care cuprinde în ea pe toate celelalte este: „Să 
iubeşti pe Domnul Dumnezeul tău din toată inima ta, din tot sufletul tău, din tot cugetul tău şi 
din toată tăria ta; aceasta este porunca cea dintâi." (Marcu 12, 30), atunci el lucrează pentru 
Creatorul lui, într-adevăr, cu frică, adică cu împlinirea sfintelor Lui porunci, ascultându-L pe 
El în toate, precum fiul pe tatăl său, cu toată bucuria şi bunăvoinţa. Atunci el se bucură cu 
cutremur, ceea ce înseamnă că se umple de bucurie duhovnicească iar nu trupească. Spunând: 
„bucuraţi-vă de El cu cutremur", proorocul se referă anume la bucuria duhovnicească ce se 
naşte din împlinirea sfintelor Lui porunci. Şi acest lucru reiese din cuvintele aceluiaşi prooroc 
Avacum care spune: „Iar eu întru Domnul mă voi bucura, veseli-mă-voi de Dumnezeu 
Mântuitorul meu" (Avacum 3, 18). Spune-ne nouă, dumnezeiescule prooroc, datorită cărei 
pricini? Pentru că „Domnul, Stăpânul meu, este tăria mea; El poartă paşii mei", adică 
dorinţele evlavioase ale sufletului meu, „pe culmile" înţelepciunii în Domnul şi ale minţii 
neprihănite. Acest: „bucuraţi-vă cu cutremur" - poate fi înţeles şi în alt sens. Dumnezeu, 
Care este Creatorul şi Stăpânul tuturor, fiind bunătate desăvârşită şi iubire de oameni şi milă, 
cunoscând neputinţa omenească şi faptul că noi, în mod firesc, nădăjduim uneori într-o 
oarecare bucurie şi veselie lumească cum ar fi: în praznice şi sărbători şi în adunări cu 
bucurie, parcă ne-ar spune: nu vă interzic adunările cu bucurie lumească în zilele rânduite cu 
masă comună. Ieşiţi împreună, bucuraţi-vă şi prăznuiţi dar cu cutremur faţă de Mine, adică în 
limitele poruncilor Mele mântuitoare, după cuvântul propovăduitorului Meu. „De aceea, ori 
de mâncaţi, ori de beţi, ori altceva de faceţi, toate spre slava lui Dumnezeu să le faceţi" (I Cor. 
10, 31). Mâncaţi, vă spune, şi beţi împreună cu bucurie după voia Mea şi aşa cum Eu v-am 
poruncit prin acelaşi propovăduitor al Meu, care spune: „Că noaptea a trecut , iar ziua s-a 
apropiat; să lepădăm dar lucrurile întunericului, şi să ne îmbrăcăm în arma lumini. Ca ziua cu 

bun chip să umblăm, nu în ospeţe şi în beţii, nu întru curvii şi întru fapte de ruşine, nu întru 
pricini şi pizmă. Ci vă îmbrăcaţi întru Domnul nostru Iisus Hristos, şi purtarea de grije a 
trupului să nu o faceţi spre pofte." (Rom. 13, 12-14). Neascultând nimic din aceasta, cei ce se 
află astăzi la putere chefuiesc în chip nelegiuit şi potrivnic lui Dumnezeu în sunetele 
tamburinelor şi timpanelor, cu râsete, vorbe murdare şi întinări, fără să înţeleagă cuvântul 
proorocului lui Dumnezeu care îi dă în vileag, spunând: „Vai! Celor ce se scoală dimineaţa şi 
umblă după băutură beţivă, aşteptând până seara, că vinul îi va arde pe ei. Cei care doresc, la 
ospeţele lor, chitară, harpă, tobă, flaut şi vin, ei nu iau în seamă faptele Domnului şi nu văd 
lucrurile mâinilor Sale" (Isaia 5, 11-12). Ospeţele făcute de ei sunt mai degrabă potrivite 
pentru păgânii necredincioşi care nu îl cunosc nici pe Dumnezeu, nici judecata Lui 
înfricoşătoare şi nici acele chinuri veşnice care îi aşteaptă pe cei ce l-au mâniat pe Cel de Sus 
prin aceste petreceri ale lor urâte de Dumnezeu. Aceste ospeţe nu se deosebesc prin nimic de 
beţiile ticăloase şi ucigătoare ale lui Irod care, dacă nu şi-ar fi pervertit mai înainte mintea lui 
de împărat prin adulterul nelegiuit şi beţia nemăsurată, nu ar fi tăiat capul sfânt al 
dumnezeiescului Inaintemergător şi Botezătorului Ioan şi nu l-ar fi dat ca răsplată tinerei care 
a dansat. La fel şi cu oamenii care au ieşit oarecând din Egipt: dacă nu şi-ar fi pervertit la 
început minţile lor prin asemenea dansuri nelegiuite şi beţie, precum este scris: „a şezut 
poporul de a mâncat şi a băut şi pe urmă s-a sculat şi a jucat", atunci nu l-ar mai fi rugat pe 
primul preot Aaron, zicând: „Scoală şi ne fă dumnezei, care să meargă înaintea noastră, căci 
cu omul acesta, cu Moise, care ne-a scos din ţara Egiptului, nu ştim ce s-a întâmplat" (Exod 
32, 6;1). înţelegeţi, aşadar, la ce necinstiri au fost pricină acele ospeţe şi jocuri nelegiuite. 
Dintr-o dată au uitat tot: şi pe Dumnezeu şi minunile Lui, pe care El le-a făcut în pământul 
Egiptului şi în Marea Roşie, şi hrana dată din cer şi izvoarele care curgeau prin putere 
dumnezeiască din piatră în pustiul fără de apă şi pe însuşi fericitul Moise care i-a scos din 
truda amarnică de mulţi ani din Egipt şi, fiind nerecunoscători faţă de toate acestea, au început 
să ceară dumnezei făcuţi de mână, „dumnezei pe care părinţii lor nu i-au cunoscut". O 
asemenea răsplată şi o astfel de cinste dobândesc, de obicei, aceia care nesocotesc legea şi 
rânduielile Stăpânului şi împăratului tuturor. Asemenea oameni strâng întotdeauna roade din 
cămătărie, beţie şi necurăţie trupească - împăraţii şi prinţii şi toţi râvnitorii iubirii de argint. Ei 
cad în necunoaşterea lui Dumnezeu, în uitarea morţii şi a chinurilor în care urmează să ajungă 
după moarte rău credincioşii şi păcătoşii. La acestea li se adaugă: lipsa de judecată şi nebunia, 
mândria satanică şi trufia minţii şi, în cele din urmă, propria voie şi propria plăcere. Ei nu se 
supun nici învăţăturii preoţeşti folositoare sufletului, nici poveţelor stareţilor pricepuţi, nici 
ameninţărilor aflate în scrierile insuflate de Dumnezeu. La toate acestea sunt surzi şi îşi 
acoperă urechile, precum viperele cele surde, şi se predau numai jocurilor satanice, îmbuibării 
şi beţiei şi se înrobesc patimilor trupeşti. De aceea sunt părăsiţi de Dumnezeu şi se lasă în 
puterea duhurilor viclene şi de atunci înainte îi îndrumă dracii. Acest lucru reiese, o străine, 
din faptul că înşişi dracii vorbesc într-un psalm despre cei părăsiţi de Dumnezeu: „Dumnezeu 
1-a părăsit pe el, goniţi-1 şi-1 prindeţi pe el, că nu este cel ce izbăveşte" (Ps. 70, 12). Iată ce 
atenţie şi ce vioiciune au dracii în distrugerea oamenilor. Nu se îngrozesc atât de chinurile 
veşnice care îi aşteaptă în viitor, cât se veselesc de pieirea oamenilor nefericiţi. 

In asemenea nenorociri se aruncă şi la asemenea chinuri înspăimântătoare sunt supuşi 
aceia care, din cauza nesimţirii şi nebuniei lor mari, se împodobesc în chip fals cu rangul meu 
împărătesc. Iată că tu ai auzit deja, o străine, ceea ce ai dorit să afli despre mine. Mergi acum 
cu bucurie pe drumul tău cu toate că nu există nici un motiv pentru tine să te bucuri după ce ai 
auzit care sunt nenorocirile de care este cuprins pământul". Mâhnindu-mă pentru toate 
acestea, eu i-am cerut ei, zicând: „Nu zăbovi, doamna mea, te rog, mai învaţă-mă puţin: de ce 
stai pe acest drum pustiu înconjurată de aceste fiare înfricoşătoare?" La aceasta ea mi-a spus: 
„Acest drum pustiu înfăţişează acest ultim veac blestemat deoarece este lipsit de împăraţi 
evlavioşi şi părăsit de râvnitorii Tatălui meu ceresc. Acum toţi caută „pe ale sale" iar nu pe 
Dumnezeu - nu să îl preamărească prin fapte bune, binefaceri şi luptă împotriva celor care se 
străduiesc permanent să şteargă de pe faţa pământului adevărata credinţă în Dumnezeu şi 

caută numai să-şi mărească hotarele statului lor şi din această cauză se înarmează cu duşmănie 
unul pe altul, se insultă unul pe altul, bucurându-se de vărsarea sângelui acelora şi a altor 
oameni credincioşi. Prin viclenia lor, îşi fac diferite daune unul împotriva altuia, ca fiarele, iar 
pentru Sfânta Biserică a lui Hristos, supusă diferitelor chinuri şi daune din partea 
ismaelitenilor care îi urăsc pe creştini nu au nici un fel de râvnă. Oare nu e drept să se 
compare cu drumul pustiu acest veac blestemat iar eu însumi cu o femeie văduvă, îmbrăcată 
în veşmânt de văduvă, şi să stau fiind înconjurată de fiare sălbatice, chinuită de ele, aşa cum 
ţi-am explicat întrucâtva şi înainte? Iar ceea ce mai mult decât toate mă aruncă în tristeţe 
veşnică, este faptul că nu mai am asemenea luptători pe care i-am avut înainte şi care m-ar 
apăra din râvnă dumnezeiască şi i-ar îndrepta pe logodnicii mei necuviincioşi. Nu îl mai am 
pe marele Samuel, preotul Dumnezeului Celui de Sus, care a stat cu îndrăzneală împotriva lui 
Saul ce nu mă mai asculta, nici pe Natan care printr-o pildă dumnezeiască 1-a vindecat pe 
împăratul David şi 1-a izbăvit de căderea puternică, nici râvnitori asemenea lui Ilie şi Elisei 
care nu se ruşinau de nelegiuiţii tirani, de împăraţii Samariei, nici pe minunatul Ambrozie, 
arhiereul lui Dumnezeu, care nu s-a temut de măreţia puterii împărăteşti a lui Teodosie cel 
Mare, nici pe Vasile cel Mare care a strălucit prin sfinţenie şi prin toată înţelepciunea şi care 
prin învăţătura lui cea preaînţeleaptă a adus dezastrul peste prigonitorul surorii mele, peste 
Valent, nici pe marele Ioan Gură de Aur care nu a răbdat şi nu a dispreţuit necazurile şi 
lacrimile fierbinţi ale văduvei sărace ci a dat la iveală iubirea de argint şi cămătăria 
împărătesei Eudoxia. Fiind lipsită de asemenea luptători şi râvnitori, nu e drept, oare, să mă 
asemăn cu femeia văduvă şi să stau pe drumul pustiu al acestui veac blestemat? Acestea sunt 
nefericirile mele cele vrednice de multe bocete! Tu, auzind acestea, roagă-te neîncetat 
Stăpânului şi împăratului tuturor ca El, în iubirea Lui de oameni şi bunătatea cea nemăsurată, 
să binevoiască să le arate iubirea de oameni şi bunătatea mea, ca ei să se lepede de tot răul şi 
nedreptatea şi să îmbrăţişeze dreptatea, vieţuirea plăcută lui Dumnezeu şi binefacerile către 
cei supuşi, să dobândească pe pământ împărăţia fără de sfârşit împreună cu cei care au 
cârmuit cu evlavie şi în chip plăcut lui Dumnezeu această împărăţie pământească în Hristos 
Iisus, Domnul nostru, Căruia I se cuvine slava, cinstea şi închinăciunea în vecii vecilor. Amin. 



CUVÂNTUL XXVII 

Scrisoare trimisă către cârmuitorii ortodocşi despre conducere şi despre faptul că 
trebuie să judece în chip plăcut lui Dumnezeu şi cu milă. 

Cerul şi tot ce este sub el, sunt înfrumuseţate şi luminate: ziua de soare iar noaptea de 
lună şi stele. Soarele care se iveşte la răsărit, alungă întunericul nopţii şi ridică toată creaţia 
raţională să II slăvească pe Creatorul şi Stăpânul tuturor şi să împlinească lucrurile necesare 
vieţii. Când ajunge la apus, atunci slobozeşte neamul omenesc de trudă oferindu-i odihna din 
timpul nopţii. împărăţia pământească cea vrednică de laudă şi cucernică o înfrumuseţează şi o 
conduce întotdeauna spre bunăstare, înţelepciunea dăruită de Dumnezeu împăratului 
binecredincios, îmbinată cu toată dreptatea şi blândeţea, grija pentru supuşi şi bunăvoinţa faţă 
de ei. Un asemenea stat îl iubesc şi îl cinstesc toate popoarele vecine care îl înconjoară pentru 
dreptatea lui cea mare şi pentru dreptatea prinţilor şi boierilor dreptmăritori care îl ajută pe 
împărat la cârmuire şi judecă fără răsplată. Cu un asemenea stat, toate popoarele vecine 
doresc să se afle întotdeauna în pace datorită sârguinţei şi trezviei pe care le menţine în el 
sceptrul împărătesc pentru organizarea armatei dar mai ales datorită unităţii şi prieteniei dintre 
boieri şi guvernatori. Iar faţă de acestea nu există nimic mai puternic şi mai înfricoşător pentru 
duşmani. Unde este, din belşug, o asemenea armonie şi se păstrează cu sârguinţă, acolo, de 
obicei, vine de sus şi ajutorul dumnezeiesc care dă biruinţa asupra tuturor duşmanilor. 
Martorul vrednic de încredere al acestui lucru este psalmistul inspirat de Dumnezeu şi 

minunatul împărat care, datorită dreptăţii şi blândeţii lui mari şi a grijii permanente de a fi 
întotdeauna supus lui Dumnezeu, s-a învrednicit să se numească şi să fie părinte dumnezeiesc 
care, cu ajutorul nenumăratelor biruinţe asupra celor de alt neam în lupte puternice, şi-a lărgit 
şi şi-a întărit împărăţia israeliteană. Căci spune în psalmul 98: „Moise şi Aaron, între preoţii 
Lui şi Samuel între cei ce cheamă numele Lui. Chemat-au pe Domnul şi El i-a auzit pe ei, în 
stâlp de nor grăia către ei". Apoi, acest minunat împărat, învăţându-ne şi pricina pentru care 
preabunul Dumnezeu a ascultat rugăciunile lor, spune „căci păzeau mărturiile Lui şi poruncile 
pe care le-a dat lor" (Ps. 98, 6;7;8). în ce altceva constau mărturiile şi poruncile Domnului, 
dacă nu în credinţa dreaptă şi cucernică în El, în dragostea desăvârşită unită cu frica de 
Dumnezeu, în toată dreptatea şi mila faţă de toţi nevoiaşii şi în a judeca fără mită. Mai 
departe, el ne învaţă mai clar care folos ne vine din dragostea şi credinţa în Dumnezeu şi din 
păzirea cu tărie a poruncilor Lui, zicând: „Doamne, Dumnezeul nostru, Tu i-ai auzit pe ei; 
Dumnezeule, Tu milostiv te-ai făcut lor, şi izbândind spre toate izvodirile lor." (Ps. 98, 9). Ce 
poate fi mai clar şi mai folositor decât această învăţătură? Pentru că, spune el, Tu i-ai auzit 
atunci când ei Te-au chemat şi au căutat ajutorul Tău, că ei şi-au dus viaţa după poruncile 
Tale, poporul tău a trăit cu toată dreptatea, Te-a cinstit sincer şi nu a preferat nimic altceva 
dintre lucrurile minunate şi preţioase ale acestei vieţi decât păzirea poruncilor Tale. De aceea, 
spune el, Tu i-ai apărat şi i-ai ajutat în toate faptele lor, Te-ai răzbunat pe vrăjmaşii lor care s- 
au înarmat împotriva lor iar pe ei i-ai preamărit şi i-ai ridicat în slăvi înaintea tuturor 
popoarelor vecine, detronându-i şi distrugându-i pe toţi cei care au dorit să-i asuprească. 

Aşadar, drepte sunt cele spuse de mine mai sus, că nu există nimic mai puternic şi mai 
înfricoşător pentru duşmani decât unitatea dintre boieri, dreptatea lor, prin care ei, pentru 
păzirea cu râvnă a poruncilor Celui ce stăpâneşte toate, se învrednicesc să II aibă pe El 
luptătorul şi apărătorul lor. De aceea spune şi în alt loc acelaşi împărat preaînţelept: „Nu se 
mântuieşte împăratul cu putere multă şi uriaşul nu se va mântui întru mulţimea vârtutei lui. 
Mincinos este calul spre mântuire, şi întru mulţimea puterii lui nu se va mântui." (Ps. 32, 16- 
17), ceea ce înseamnă că nu cu ajutorul mulţimii de ostaşi pedeştri, nici al mulţimii de călăreţi 
aleşi şi de luptători puternici dobândesc împăraţii mântuire, adică biruinţă. De unde 
dobândesc ei ajutor? Să auzim cu atenţie şi să primim cu supunere învăţătura, care spune: 
„Iată ochii Domnului spre cei ce se tem de Dânsul, spre cei ce nădăjduiesc în mila Lui. Ca să 
izbăvească de moarte sufletele lor şi să-i hrănească pe ei în foamete" (Ps. 32, 18); de 
asemenea spune în alt loc: „Celui ce dă dobitoacelor hrană şi puilor corbilor celor ce-1 cheamă 
pe el. Nu întru puterea calului va voi, nici în pulpele bărbatului bine îi va plăcea." (Ps. 146, 
10-11). Această învăţătură dumnezeiască ne-o dă pe scurt şi Apostolul purtător de Dumnezeu 
Pavel, zicând: „Care prin credinţă, au biruit împărăţii, au făcut dreptate, au dobândit 
făgăduinţele, au astupat gurile leilor, au stins puterea focului, au scăpat de ascuţişul săbiei, s- 
au împuternicit, din slăbiciune, s-au făcut tari în război, au întors taberele vrăjmaşilor pe fugă" 
(Evr. 11, 33-34). Aşa au fost Moise şi Aaron care nu au ieşit din Egipt cu ajutorul mulţimii 
nenumărate de ostaşi ci, cu credinţa şi nădejdea puternică în Cel de Sus, l-au înecat în Marea 
Roşie pe tiranul cel înfricoşător ce gonea după ei şi care nu a dobândit nici un ajutor de la 
nenumăraţii călăreţi aleşi ai lui şi de la carele puternice căci nu a avut de sus ajutorul 
dumnezeiesc, pe care 1-a pierdut datorită nesupunerii lui nebune faţă de Dumnezeu. Asemenea 
a fost şi minunatul împărat şi prooroc care s-a întărit nu cu arma luptătorilor puternici ce l-au 
ajutat ci, cu credinţa în Dumnezeu şi cu piatra aruncată din praştie, 1-a doborât pe uriaşul cel 
înfricoşător pentru toată oastea israelită şi chiar cu sabia lui i-a tăiat capul. Cum să înfăţişez 
marea faptă a credinţei şi nădejdii în Dumnezeu a evlaviosului împărat Ezechia care L-a 
înduplecat pe Dumnezeu cu rugăciune şi cu lacrimi fierbinţi şi l-a smerit şi l-a umilit definitiv 
pe mândrul Senaherib, împăratul asirian, nu cu ajutorul armatei puternice şi nenumărate ci cu 
ajutorul îngerului lui Dumnezeu care a nimicit într-o noapte 185000 de luptători ai lui 
Senaherib. Asemenea acestui lucru s-a săvârşit prin judecata înţeleaptă a iudeului Ghedeon 
care numai cu trei sute de oameni, nu foarte viteji, a învins şi a distrus definitiv mulţimea 
nenumărată a armatei madianiţilor, având ajutor de sus pentru nădejdea lui în Dumnezeu şi 

ascultarea sfintelor Lui porunci. Căci, fiind aprins de râvnă pentru Dumnezeu, el a distrus 
idolii lui Baal, a devastat capiştea lui şi a tăiat dumbrava [sacră - n. n.]. Prin asemenea fapte 
minunate şi pururea pomenite îi preamăreşte Cel Preaînalt pe aceia care II slăvesc pe El pe 
pământ cu evlavie, cu toată dreptatea, binefacerile către săraci şi ocrotirea văduvelor şi 
orfanilor. Iar pe cei care încalcă poruncile Lui mântuitoare care săvârşesc fără ruşine orice rău 
şi II necinstesc pe El prin faptele lor rele, îi lasă să cadă în toate necazurile şi nenorocirile ca, 
fiind pedepsiţi astfel, să înveţe evlavia pentru Dumnezeu, fiecare dintre ei să se lepede de 
viciile sale şi să se îndrepte cu toată inima către El şi atunci El îi vindecă. Dacă şi după aceste 
nenorociri şi necazuri îngăduite asupra lor, ei nu vor să se lepede de neascultarea lor şi II vor 
mânia pe Cel de Sus ca mai înainte, atunci, fără milă şi îndurare, El va aduce asupra lor arma 
Lui cea puternică, va întoarce faţa Lui şi va trimite peste ei săgeţile Sale aducătoare de moarte 
(Ps. 7, 13-14), precum este scris: „Va ploua peste păcătoşi laţuri, foc şi iarbă pucioasă; şi duh 
de vifor este partea paharului lor" (Ps. 10, 6). Ninivitenii sunt dovada de netăgăduit a celor 
spuse. Căci aceştia, trăind în toată necinstea înaintea lui Dumnezeu şi săvârşind orice rău şi 
fărădelege, când au auzit ameninţarea dumnezeiască pe care le-a propovăduit-o proorocul lui 
Dumnezeu Iona, zicând: „încă trei zile şi Ninive va fi distrusă", atunci ei s-au lepădat fiecare 
de faptele sale rele şi, prin post de trei zile, rugăciuni şi multe lacrimi L-au înduplecat pe Cel 
de Sus, au primit de la El milă şi binefaceri şi nu au fost înecaţi. însă când, după câţiva ani, 
fără să-şi mai pună nădejdea în binefacerile nenumărate ale Celui de Sus, s-au predat iarăşi cu 
toţii mai mult decât înainte viciilor lor şi necinstei, atunci nici judecata lui Dumnezeu nu a 
întârziat să vină şi a vărsat peste ei paharul mâniei dumnezeieşti, înecându-i prin revărsarea 
lacului din apropiere iar din altă parte a aprins în pădurea de stejari un foc puternic ce i-a ars 
şi în scurt timp a pustiit definitiv acest oraş slăvit şi foarte populat, împlinindu-se cu ei 
cuvântul dumnezeieştii Scripturi: „însă pentru vicleşugurile lor le-ai pus lor rele, doborâtu-i-ai 
pe ei când s-au înălţat. Cum s-au făcut întru pustiire, îndată-şi s-au stins, pierit-a fărădelegea 
lui." (Ps. 72, 18, 19). „Domnul îi păzeşte pe toţi cei ce-L iubesc pe El şi toţi păcătoşii vor 
pieri". Cine sunt cei ce-L iubesc pe El aceasta ne învaţă însuşi Domnul, zicând în Sfânta 
Evanghelie: „Cel ce are poruncile Mele şi le păzeşte, acela este care Mă iubeşte. Şi cela ce mă 
iubeşte pe Mine, iubi-se-va de Tatăl Meu, şi Eu îl voi iubi pe el, şi mă voi arăta lui. Cel ce nu 
Mă iubeşte nu păzeşte cuvintele Mele; şi cuvântul care auziţi nu este al Meu, ci al Tatălui 
celui ce M-au trimis pe Mine." (Ioan 14, 21; 24). De aceea, cine nu împlineşte cu fapta 
poruncile Mântuitorului, acela stă departe de iubirea dumnezeiască şi, fiind lipsit de ea, 
rămâne străin de ajutorul lui Dumnezeu şi devine pradă uşoară pentru toţi. 

Concluzia tuturor celor spuse este aceasta: nu există nimic mai puternic şi mai tare 
pentru împăraţii pământeşti decât credinţa în Dumnezeu, dragostea şi nădejdea - când ei cred 
nu numai în El ci cred şi în cuvintele Lui, împlinind cu fapta sfintele Lui porunci. Atunci ei îl 
iubesc cu adevărat şi de aceea vor fi şi ei înşişi iubiţi de El şi preamăriţi şi ridicaţi în slăvi 
acum şi în veacul viitor. Cei care cred în El şi îl iubesc, aceia au şi nădejde adevărată şi 
nefăţarnică în El; „nădejdea nu o va ruşina", precum am auzit. Şi proorocul lui Dumnezeu 
spune: „Spre Tine, Doamne, am nădăjduit, să nu fiu ruşinat în veac; întru dreptatea ta 
izbăveşte-mă şi mă scoate." (Ps. 30, 1), „nici să râdă de mine vrăjmaşii mei. Pentru că toţi cei 
ce Te aşteaptă pe Tine nu se vor ruşina" (Ps. 24, 2-3). 

Iată că ţi-am scris pe scurt, bunule Vasili, ramură nobilă a viţei nobile. Ştiu că tu eşti 
mult învăţat şi foarte înţelept şi ai nevoie de puţine cuvinte pentru a înţelege că ea [credinţa - 
n. n.] îl poate duce la desăvârşirea în toată dreptatea pe râvnitorul ei înfocat care eşti tu. Fii 
sănătos în Domnul! 

CUVÂNTUL XXVIII 

Scrisoare către împăratul cel binecredincios şi marele cneaz al întregii Rusii, Ioan 
Vasilievici. 

Binecredinciosului şi iubitorului de Dumnezeu împărat al întregii Rusii, slăvitului 
domnitor şi marelui cneaz Ioan Vasilievici, săracul tău călugăr închinător, Maxim din Sfântul 
Munte, îndrăzneşte să-ţi facă metanie. 

Există multe trăsături prin care cei ce împărătesc cu evlavie pe pământ se aseamănă cu 
Stăpânul Ceresc şi care sunt: blândeţea şi îndelungă răbdarea, grija pentru supuşi, bunăvoinţa 
mare faţă de boierii săi, dar - mai ales - dreptatea şi mila şi să nu îi dispreţuiască pe cei obidiţi 
ci, cu mare iubire faţă de ei şi cu râvnă dumnezeiască, să se ridice să îi răzbune. Acest lucru îi 
face pe cei ce domnesc asemănători lui Dumnezeu şi atunci nu numai că El întăreşte [lucrul 
acesta - n. n.] şi păzeşte în pace şi linişte adâncă statul lor dar îi şi preamăreşte prin biruinţe 
slăvite, pogorând peste ei de sus ajutorul dreptei Atotţiitorului care supune sub picioarele lor 
pe toţi potrivnicii. Dovada acestui lucru este în Vechiul Testament minunatul David - 
împăratul şi proorocul - şi cei ce au fost după el: Iezechia şi Iosia. In Noul Testament 
desăvârşit, Constantin cel Mare, primul împărat creştin, de asemenea Teodosie cel Mare şi 
evlaviosul lui nepot Teodosie numit cel Tânăr (adică cel Mic) şi mulţi alţi împăraţi evlavioşi 
şi drepţi care prin marea lor dreptate, bună înţelepciune şi grijă cu râvnă pentru supuşi au 
bineplăcut Celui ce împărăteşte în cele de sus, au trăit întotdeauna în pace şi linişte adâncă şi 
au dobândit biruinţe mărite asupra barbarilor, fiind acoperiţi şi întăriţi de dreapta atotputernică 
a Celui de Sus. 

Apoi: în viaţa oamenilor există o mulţime de meşteşuguri diferite, arte şi ranguri înalte 
şi fiecare om se îngrijeşte permanent şi se străduieşte din tot sufletul să ajungă la desăvârşire 
în ceea ce doreşte: ori în acel meşteşug, ori în artă, ori în poziţie înaltă şi, ca exemplu, îi are pe 
aceia care mai înainte au ajuns la desăvârşire într-una din cele spuse, dorind ca şi el însuşi să 
se învrednicească să dobândească asemenea laude şi să fie slăvit de toţi pe viitor. Dar tu, cel 
mai evlavios şi vrednic de laudă monarh al Rusiei întregi, căruia însuşi Cel de Sus ţi-a 
încredinţat sceptrul slăvitei împărăţii, pe cine altul poţi să îl ai întotdeauna ca exemplu dacă 
nu pe însuşi Cel ce împărăteşte în ceruri şi sfintele porunci ale Celui Care este singur 
înfricoşător şi atotputernic, Care pune împăraţii şi îi dă jos, Care „Domnul face sărac şi 
îmbogăţeşte, smereşte şi înalţă." (I Regi 2, 7). Dacă îţi pui în El singur toată nădejdea ta şi vei 
orândui împărăţia încredinţată ţie după legile şi poruncile Lui mântuitoare şi vei face 
întotdeauna „judecată şi dreptate în mijlocul pământului", precum este scris, atunci vei fi 
fericit nu numai în viitor ci şi în veacul acesta căci vei fi întotdeauna păzit de El în toată 
siguranţa, pacea, sănătatea, slava, raţiunea duhovnicească şi binecuvântat de toţi. Să nu preferi 
nimic în locul dreptăţii şi judecăţii împăratului Ceresc, Iisus Hristos, Domnului şi 
Dumnezeului tău, căci prin nimic altceva nu poţi să îi faci Lui pe plac şi să atragi milostivirea 
şi binefacerea Lui asupra statului tău păzit de El decât prin dreptatea ta faţă de supuşi şi prin 
dreapta judecată, de asemenea prin binefaceri şi blândeţe faţă de toţi nevoiaşii în general. 
Rugăciunea şi postul sunt, într-adevăr, bune şi foarte mântuitoare căci prin post se sting şi se 
omoară patimile trupeşti şi se curăţă mintea iar rugăciunea îl uneşte cu Dumnezeu pe cel ce se 
roagă, îl oferă Lui cu sufletul şi îl face asemenea lui Dumnezeu. însă dacă prin acestea nu 
ajunge la virtuţile spuse mai sus, atunci acestea nu au înaintea dreptului Judecător nici o 
însemnătate căci este spus prin Sfântul prooroc al lui Dumnezeu Osea, ca şi cum ar fi din 
partea lui Dumnezeu: „Că milă voiesc, iar nu jertfă, şi cunoştinţa lui Dumnezeu mai mult 
decât arderile de tot" (Osea 6, 6). Şi iarăşi: „Nu tot cel ce-mi zice mie: Doamne, Doamne, va 
intra în împărăţia cerurilor, ci cel ce face voia Tatălui Meu Carele este în Ceruri." (Mt. 7, 21). 
Vezi, evlaviosule domnitor, că în mod clar El nu încuviinţează pe acela care gândeşte să îi 

facă pe plac lui Dumnezeu numai prin rugăciune! De ce este aşa? Pentru că El însuşi este din 
fire toată bunătatea, toată dreptatea, toată mila, toată dărnicia către toţi cei ce trăiesc, în 
general, pe pământ; aşa doreşte El să fie şi în cei ce împărătesc pe pământ căci împăratul nu 
este altceva decât chipul viu şi vizibil, adică însufleţit, al împăratului Ceresc însuşi, precum a 
spus şi un oarecare filosof grec unui împărat, zicând: „dobândind cârmuirea împărăţiei fii 
vrednic de aceasta, căci împăratul este chipul însufleţit, adică, viu, al lui Dumnezeu". Nu 
există rugăciune mai plăcută şi ofrandă mai bună înaintea Lui decât păzirea şi împlinirea 
sfintelor Lui porunci, căci El însuşi spune: „Cel ce are poruncile Mele şi le păzeşte pe ele, 
acela este care Mă iubeşte pe Mine; şi cel ce Mă iubeşte pe Mine, iubi-se-va de Tatăl meu şi 
eu îl voi iubi pe el şi Mă voiu arăta lui. Cel ce nu Mă iubeşte pe Mine şi cuvintele Mele nu le 
păzeşte şi cuvântul care auziţi nu este al meu, ci al Tatălui celui ce M-a trimis pe Mine." (Ioan 
14, 21; 24). Şi iarăşi: „Voi sunteţi prietenii Mei, dacă faceţi ceea ce eu vă poruncesc vouă." 
(Ioan 15, 14). 

Străduieşte-te aşadar, o cucernicule împărat, să fii prietenul împăratului şi Stăpânului 
tuturor, Iisus Hristos şi al Dumnezeului tău şi să îl preamăreşti pe pământ în timpul acestei 
domnii pământeşti şi vremelnice prin iubire de oameni şi bunătate şi dreaptă judecată, ca şi El 
să te preamărească pe tine cu slava Lui cea dumnezeiască pe pământ şi în ceruri, precum El 
însuşi a promis prin proorocul, zicând: „căci Eu preamăresc pe cei ce Mă preaslăvesc pe 
Mine, iar cei ce Mă necinstesc vor fi ruşinaţi; pentru că ai căutat la tămâia mea şi la jertfa mea 
cu ochiul fără de ruşine, şi ai mărit pe fiii tăi mai mult decât pe mine, ca să vă îngrăşaţi din 
pârga a toată jertfa lui Israel înaintea mea." (I Regi 2, 30). Iar despre modul în care poţi să îl 
preamăreşti pe El şi să-I faci pe plac în toate, citeşte în scrisoarea fericitului Fotie 16 , patriarhul 
Constantinopolului, pe care el a scris-o împăratului bulgar Mihail. Acolo găseşti înţelepciune 
adâncă şi dacă îl asculţi, dobândeşti un mare folos. Cucernicule domnitor şi împărat! Eu 
trebuie să spun înaintea împărăţiei tale tot adevărul şi anume că împăraţii pe care noi, grecii, i- 
am avut în ultimul timp, nu au fost nimiciţi de către Stăpânul şi Creatorul tuturor şi nu au 
distrus statul lor pentru nimic altceva decât numai pentru mândria lor cea mare şi pentru 
slăvirea lor, pentru iubirea de argint şi cămătărie de care au fost biruiţi şi au răpit în chip 
nedrept averile supuşilor lor, i-au dispreţuit pe cei ce trăiau în sărăcie şi în lipsa celor necesare 
şi au lăsat fără răzbunare asuprirea văduvelor, orfanilor şi săracilor. Pentru toate acestea şi 
cele asemănătoare a venit peste noi, blestemaţii, mânia dreptului Judecător şi acum noi 
rătăcim, fiind lăsaţi în foame şi sete şi goliciune şi ne aflăm sub ocările şi prigoana tuturor. Şi 
acestea le îndurăm pe drept căci este spus undeva în Sfânta Scriptură: „însă pentru 
vicleşugurile lor i-ai pus ei rele, doborâtu-i-ai pe ei când se înălţau. Cum s-au făcut întru 
pustiire îndată şi s-au stins, pierit-a fără de legea lui. Ca visul ce se deşteaptă Doamne în 
cetatea ta chipul lor de nimic l-ai făcut." (Ps. 72, 18-20). Aşa s-a întâmplat cu noi, sărmanii, 
pentru fărădelegile noastre şi ne-a lovit un asemenea sfârşit din partea dreptei judecăţi a lui 
Dumnezeu. Aşadar tu, cucernicule împărat, nu urmări acest lucru ci, aşa cum eşti învăţat de 
însuşi Cel de Sus şi de Legea şi poruncile Lui mântuitoare, aşa să rânduieşti cele necesare şi 
folositoare pentru supuşii tăi, cu toată dreptatea şi bunătatea şi cu înţelepciune împărătească. 
Pe cel ce se află la tine, pe preasfhiţitul Mitropolit şi pe episcopii iubitori de Dumnezeu, 
învredniceşte-i de toată cinstea şi păzeşte-i ca pe împuterniciţii către Dumnezeu şi oameni, 
pentru că se roagă neîncetat pentru împărăţia ta păzită de Dumnezeu şi prin sfintele lor 
rugăciuni îl înduplecă pe Stăpânul ceresc atunci când noi, ca oamenii, mâniem bunătatea Lui 
prin feluritele noastre păcate. Cinsteşte-i şi păzeşte-i şi când te vor sfătui spre folosul statului 
tău păzit de Dumnezeu ascultă-i căci ascultându-i, îl asculţi pe însuşi Mântuitorul şi împăratul 
tău Iisus Hristos, după hotărârea Lui dumnezeiască: „Cel ce vă ascultă pe voi pe Mine Mă 

ascultă, şi cel ce se leapădă de voi se leapădă de Mine; iar cel ce se leapădă de Mine se 
leapădă de Cel ce M-a trimis pe Mine" (Luca 10, 16). Vezi, cucernicule domnitor, unde intră 
cinstirea arătată arhiereilor iubitori de Dumnezeu, de asemenea şi necinstirea! Este 
înfricoşător acest cuvânt, o cucernicule domnitor, şi vrednic de toată păstrarea şi împlinirea 
dacă ascultarea sau neascultarea noastră faţă de arhierei se referă la însuşi Cel de Sus. De 
aceea şi fericitul Pavel ne porunceşte, zicând: „Ascultaţi pe învăţătorii voştri şi vă supuneţi 
lor, fiindcă ei priveghează pentru sufletele voastre, având să dea de ele seamă, ca să facă 
aceasta cu bucurie şi nu suspinând, căci aceasta nu v-ar fi de folos" (Evr. 13, 17). De 
asemenea şi pe prinţii vestiţi şi boierii şi guvernatorii cu faimă şi pe ostaşii cei viteji, 
cinsteşte-i şi păzeşte-i şi răsplăteşte-i cu dărnicie căci, îmbogăţindu-i pe ei, tu îţi aperi şi îţi 
întăreşti puterea din toate părţile. Nu nesocoti necazurile văduvelor, orfanilor şi săracilor care 
suspină şi varsă lacrimi amare înaintea Părintelui orfanilor şi a Judecătorului văduvelor şi a 
Ocrotitorului săracilor, căci un astfel de dispreţ şi nepurtarea de grijă a lor sunt nefolositoare 
pentru puterea ta. Nici o altă greşeală a noastră nu mânie aşa bunătatea nemăsurată a Celui de 
Sus, ridicându-L la răzbunare pentru cei asupriţi, ca suspinul şi lacrimile, precum este scris de 
Sfântul împărat şi prooroc David: „Pentru necazul săracilor şi suspinul mişeilor, acum Mă voi 
scula, zice Domnul pune-mă-voi întru mântuire, îndrăzni-voi întru el." (Ps. 11, 5). Şi în alt 
loc spune tot el: „pe săracul şi pe văduva va primi şi calea păcătoşilor o va pierde" (Ps. 145, 
9), ceea ce înseamnă că pe cei asupriţi îi va apăra şi îi va izbăvi iar pe asupritori îi va nimici, 
căci este scris: „Ochii Domnului spre cei drepţi şi urechile Lui spre rugăciunea lor. Iar faţa 
Domnului spre cei ce fac rele, ca să piară de pe pământ pomenirea lor" (Ps. 33, 14-15), ceea 
ce înseamnă că ceea ce cer de la El cei care fac dreptate pe pământ aceea face El pentru ei, 
după cum este zis: „Aproape este Domnul de toţi cei ce-L cheamă pe El, de toţi cei ce-L 
cheamă pe El întru adevăr", adică de cei ce-L cheamă pe El cu cuvântul şi împlinirea tuturor 
poruncilor Lui sfinte, căci spune: „Drept este Domnul întru toate căile sale şi cuvios întru 
toate căile sale. Aproape este Domnul de toţi cei cel cheamă pe el de toţi cei ce-1 cheamă pe el 
întru adevăr." (Ps. 144, 18; 19). Ce poate fi mai bun decât aceasta? Nu pentru altceva a înălţat 
preabunul Dumnezeu împărăţia lui Cirus, împăratul Persiei, chiar dacă era închinător la idoli, 
decât numai pentru marea lui dreptate, pentru blândeţea şi milostivirea lui faţă de supuşii care 
de aceea l-au numit părintele lor. Şi într-atât 1-a răsplătit Dumnezeu şi a cinstit virtutea lui 
încât a binevoit să-1 numească prietenul Lui, precum auzim în cărţile care povestesc acest 
lucru. De asemenea: pentru nici o altă greşeală nu a nimicit Domnul împărăţia lui Sedechia şi 
Iehonia, împăraţii Ierusalimului, chiar dacă erau în parte binecredincioşi, decât numai pentru 
toate fărădelegile lor, mândria satanică şi cămătăria urâtă de Dumnezeu. Căci este spus: 
„Domnul celor mândri le stă împotrivă, iar celor smeriţi le dă har". Şi iarăşi: „Că drept este 
Domnul şi dreptatea a iubit, îndreptări au văzut faţa Lui" (Ps. 10, 7). 

împărate cucernic! Rog puterea slăvită a bunei tale credinţe: iartă-mă pentru că am 
îndrăznit să spun ceea ce este folositor pentru întărirea statului tău păzit de Dumnezeu şi a 
tuturor ajutoarelor tale slăvite. Eu am socotit datorie pentru mine să fac aceasta: pe de o parte, 
gândindu-mă la acel rob leneş care a ascuns în pământ talantul stăpânului său, iar pe de altă 
parte din cauza multor binefaceri şi a cinstei de care m-a învrednicit în decursul a zece ani 
stăpânul meu şi părintele tău cel pururea pomenit, marele cneaz şi monarhul Rusiei întregi, 
Vasili Ioanovici, care şi în continuare m-ar fi învrednicit de mare cinste dacă, pentru păcatele 
mele, nu m-ar fi defăimat înaintea lui câţiva răuvoitori, cărora să le fie Dumnezeu Judecător... 
Fie ca ceilalţi să aducă împărăţiei tale binecredincioase fiecare ce poate din comorile preţioase 
ale acestei lumi trecătoare. Iar eu, cel sărman, îţi aduc, măreţe împărat, ceea ce am dobândit 
mai bun: cuvântul, presărat cu sarea Scripturii. Tu însă, primindu-1 cu blândeţea ta obişnuită, 
răsplăteşte-mă pe mine, robul tău şi râvnitorul lui Dumnezeu, cu întoarcerea la Sfântul Munte 
şi, de dragul binefacerilor lui Hristos, slobozeşte-mă în pace de aici, ca eu să vestesc şi acolo 
cu tot sufletul şi cu inimă veselă şi să preamăresc slava împărăţiei tale binecredincioase şi, cu 
mintea limpede din inima plină de bucurie, să înalţ rugăciuni către împăratul ceresc, Iisus 
Hristos, Dumnezeul meu pentru întărirea împărăţiei tale. Eu nu folosesc la nimic pe pământul 

Rusiei cel păzit de Dumnezeu. Ceea ce a trebuit să primească de la mine, cel rău şi 
nefolositor, deja a primit. Dar să primesc şi eu de la împărăţia ta binecredincioasă ceea ce 
doresc. Iată că sunt mulţi ani de când eu mă aflu cu necuviinţă aici, despărţit de părinţii şi 
fraţii mei, la care eu din tinereţe m-am trudit şi trupeşte şi sufleteşte în nădejdea de a-mi lăsa 
acolo oasele. Inapoiază-mă, împărate cucernic, cinstitei mănăstiri Vatoped a Preasfintei 
Născătoare de Dumnezeu, să se bucure duhovniceşte cuvioşii călugări care trăiesc acolo, robii 
tăi şi râvnitorii neîntrerupţi ai lui Dumnezeu. Să nu îţi doreşti să îi mâhneşti mai mult. Acolo 
este acum, împărate cucernic, mare sărăcie în toate cele necesare pentru întreţinerea şi 
orânduirea acelei mănăstiri cu mulţi călugări şi eu, blestematul, sunt foarte necesar pentru ei. 
Inapoiază-mă lor, căci ei doresc deja de mulţi ani să mă aibă la ei. Apleacă-te către 
rugăminţile lor umile pentru mine, adresate puterii tale păzite de Dumnezeu, împlineşte 
această cerere dreaptă a lor, bucurându-te astfel de rugăciunile şi cererile lor neîncetate pentru 
tine către Cel de Sus, pe care să le audă şi să le împlinească Dumnezeul şi Stăpânul ce se află 
deasupra tuturor, Iisus Hristos, şi să păzească şi să întărească mulţi ani împărăţia ta cea 
binecredincioasă. Amin, amin, amin. Deşi la început nu am îndrăznit, totuşi am îndrăznit apoi 
să scriu acest lucru. 



CUVÂNTUL XXIX 

Scrisoare către preasfinţitul Macarie, mitropolitul întregii Rusii 

Cerul este înfrumuseţat în timpul zilei de lumina puternică a soarelui iar în timpul 
nopţii de lumina lunii şi strălucirea nenumăratelor stele. Sfânta Biserică apostolică a 
Creatorului şi Stăpânului tuturor, a Domnului şi Dumnezeului nostru Iisus Hristos, este 
înfrumuseţată şi luminată şi condusă întotdeauna spre mai bine de către adunarea alcătuită de 
Dumnezeu a arhiereilor ortodocşi care se află pe tot pământul şi care sunt numiţi destul de 
bine de Păstorul conducător: lumina lumii şi sarea pământului. Mântuitorul a numit lumină - 
viaţa lor curată şi senină iar sare - tăria cuvântului lor de învăţătură cu ajutorul căruia sufletele 
ortodocşilor se menţin puternice şi nevătămate de putreziciunea oricărei erezii, răspândind 
permanent mireasma teologiei dogmelor ortodoxe. Aşa au fost fericiţii patriarhi şi robii 
Cuvântului lui Dumnezeu Celui întrupat, marii apostoli Petru şi Pavel şi ceilalţi apostoli 
dumnezeieşti şi arhiereii purtători de Dumnezeu care au fost după ei şi care au strălucit ca un 
astru pe tot pământul şi care, fiind îmbrăcaţi în Hristos şi inspiraţi de Duhul Sfânt, au salvat de 
multe ori credinţa neprihănită lăsată de apostoli atunci când ea se clătina şi era cuprinsă de 
eretici diferiţi, împotriva cărora s-au întrunit sinoadele ecumenice şi locale la care hulele cele 
urâte de Dumnezeu ale ereticilor, au fost îndepărtate din Biserică cu praştia Duhului Sfânt şi 
aruncate în adâncul uitării. Ca râvnitor al acestor bărbaţi fericiţi, inspiraţi de Dumnezeu, şi al 
arhiereilor întocmai cu apostolii, rog pe Sfinţia ta să nu te gândeşti că spun aceasta din 
linguşire. Te-ai arătat în ultimul nostru neam cel mai cuvios, care cârmuieşti în chip plăcut lui 
Dumnezeu şi întocmai cu apostolii, sfânta mitropolie a Moscovei şi a Rusiei întregi, precum 
aud şi de la mulţi alţi bărbaţi vrednici de crezare, îndeosebi de la însuşi episcopul iubitor de 
Dumnezeu din Tver, stăpânul meu Acachie, care propovăduieşte virtuţile sfinţiei tale, lucru de 
care eu mă bucur foarte mult duhovniceşte, auzind că tu faci din belşug multe bunătăţi 
minunate şi apostolice şi îi mulţumesc din tot sufletul mereu întemeietorului Bisericii 
soborniceşti şi apostoleşti, lui Iisus Hristos Care este Dumnezeu asupra tuturor. Datorită 
sfinţiei tale şi a liniştii şi blândeţii asemenea lui Hristos, El a potolit şi a liniştit împotrivirea 
cea mare şi neorânduiala provocate în Biserica Lui cu puţini ani în urmă de câţiva răuvoitori. 
De aceea nu contenesc să fiu recunoscător bunătăţii Lui celei nemăsurate pentru noi şi să mă 
rog să ne învrednicească să fim păstoriţi mulţi ani de sfinţia ta şi să fim conduşi fără tulburare 
către acel adăpost liniştit şi potolit, unde se aude glasul curat al celor ce prăznuiesc şi 

cuvintele de bucurie şi veselie nespusă ale celor ce cântă lui Hristos: „Binecuvântat eşti 
Dumnezeul nostru, Cel ce i-ai preamărit pe Sfinţii Părinţi!" Doamne Iisuse Hristoase! 
Invredniceşte-ne şi pe noi de acest har, ca să Iţi aducem asemenea slavoslovie, pentru 
rugăciunile arhiereului Tău, stăpânului nostru Macarie. Ţine-1, Doamne, mulţi ani pentru 
împăratul binecredincios şi iubitor de Hristos, robul Tău şi domnitorul nostru, marele cneaz 
Ioan Vasilievici al Rusiei întregi. Păzeşte-i pe amândoi, Stăpâne, mulţi ani şi dăruieşte-le lor 
să păstorească în pace şi cu toată puterea moştenirea Ta binecredincioasă după poruncile Tale 
mântuitoare: unuia dăruieşte-i să înveţe din belşug în chip apostolic şi fără de sfială să-1 
sfătuiască pe împăratul Tău în chip plăcut Ţie şi să ajute la îndreptarea şi întărirea ortodocşilor 
Tăi iar celuilalt dăruieşte-i să asculte şi să primească cu supunere sfaturile şi învăţăturile 
arhiereşti şi să le împlinească cu fapta astfel, ca prin ei amândoi, să se preamărească numele 
Tău cel sfânt înaintea tuturor popoarelor din jur. Fie ca toţi să afle cu încredinţare despre ei că 
pe cât sunt de evlavioşi şi preamăriţi pe atât sunt de drepţi şi milostivi faţă de toţi supuşii lor, 
în general, şi în special faţă de orfanii şi văduvele care au nevoie de milă şi ocrotire şi faţă de 
săracii şi sărmanii asupriţi din partea cămătarilor fără de omenie; de asemenea faţă de străinii 
care vin din alte ţări în rândul cărora mă număr şi eu. 

Preasfînţite stăpâne, care eşti numit fericire dumnezeiască (Macarios în limba greacă 
înseamnă fericit), şi, cu nădejde spun, moştenitorul ei, deoarece toate faptele tale, precum aud, 
sunt săvârşite în chip plăcut lui Dumnezeu şi după voia lui Dumnezeu! Imitându-1 pe acel 
astru pământesc care, datorită invidiei primului preot şi a răutăţii nemăsurate a împărătesei 
celei iubitoare de argint, s-a sfârşit în temniţa cumplită, ridică-te şi tu pentru orice asuprit şi 
îndură-i cu suflet nobil pe aceia care se împotrivesc fără minte râvnei tale pentru Dumnezeu. 
De aceea, alături de multe alte îmbunătăţiri plăcute lui Dumnezeu care te împodobesc, poţi să 
te lauzi înaintea Domnului împreună cu împăratul şi proorocul dumnezeiesc, zicând: „Făcut- 
am judecată şi dreptate; nu mă da pe mine celor ce-mi fac strâmbătate" (Ps. 118, 121). Fericit, 
într-adevăr, şi preafericit eşti tu, preasfînţite stăpâne, dacă vei trăi până la sfârşit în această 
înţelepciune, făcând ceea ce este plăcut înaintea ochilor Stăpânului tuturor şi ai Judecătorului 
nemitarnic de la Care vei auzi: „Bine, slugă bună şi credincioasă, peste puţine ai fost 
credincioasă, peste multe te voi pune; intră întru bucuria domnului tău" (Mt. 25, 21). Cele 
puţine sunt cele de aici, deoarece sunt trecătoare şi supuse stricăciunii, cele multe sunt cele 
cereşti deoarece sunt veşnice. Acestea din urmă sunt ceea ce „ochiul nu a văzut şi urechea nu 
a auzit şi la inima omului nu s-a suit"; toate acestea [să] le dobândeşti împreună cu toţi cei 
care din veac au plăcut lui Dumnezeu: patriarhii evlavioşi, proorocii şi toţi drepţii care au fost 
în Vechiul Testament iar în Noul Testament - apostolii şi evangheliştii şi arhiereii ortodocşi 
care au strălucit mai mult decât soarele şi cu care te asemeni şi tu în râvna ta pentru păzirea 
dogmelor ortodoxe ale credinţei creştine apostolice şi neprihănite şi pentru împlinirea 
poruncilor dumnezeieşti ale Mântuitorului, de dragul cărora, aşa cum aud, sfântul tău suflet 
este supus în fiecare zi jignirilor din partea unora care se împotrivesc învăţăturilor tale sfinte. 
Insă ei vor da răspuns pentru aceasta înaintea Judecătorului înfricoşător deoarece se 
împotrivesc Lui însuşi, Care spune clar despre voi, preasfinţiţii arhierei: „Cel ce vă ascultă pe 
voi pe Mine Mă ascultă, şi cel ce se leapădă de voi se leapădă de Mine; iar cel ce se leapădă 
de Mine se leapădă de Cel ce M-a trimis pe Mine" (Luca 10, 16). Insă tu, fiind plin de harul 
lui Dumnezeu, fii tare mereu în Hristos şi păzeşte cu putere poruncile propovăduitorului 
inspirat de Dumnezeu pe care el le-a lăsat ucenicului său, zicând: „Propovăduieşte cuvântul 
stă-i asupră-i cu vreme şi fără de vreme; mustră, ceartă, îndeamnă, cu toată îndelunga-răbdare 
şi învăţătura" (II Tim. 4, 2). Şi tot el spune din nou: „Tu dar pătimeşte ca un bun viteaz ca al 
lui Hristos Iisus" (II Tim. 2, 3), „Iar tu priveghează întru toate, pătimeşte răul, fă lucru 
evanghelistului, slujba ta fă-o deplin" (II Tim. 4, 5) căci nimeni, spune el, nu se încununează 
dacă nu lucrează după lege (II Tim. 2, 5). Cuvântul lui Dumnezeu spune: „întru Dumnezeu 
vom face putere şi El va urgisi pe cei ce ne necăjesc pe noi" (Ps. 59, 13). „Ce nu este cu 
putinţă la om este cu putinţă la Dumnezeu". Şi iarăşi spune Pavel: „Credincios este cuvântul: 
căci dacă am murit împreună cu Hristos, vom şi învia împreună cu El; de răbdăm împreună 

vom fi împăraţi, de ne vom lepăda de El şi El se va lepăda de noi" (II Tim. 2, 11-12). Este 
bine şi foarte mântuitor să ne supunem prigoanei împreună cu Hristos şi cu Sfinţii Lui ucenici, 
spre slava Mântuitorului Hristos şi pentru Sfânta Lui Biserică, adică pentru mântuirea celor 
credincioşi. In acest caz, noi avem destulă mângâiere în cuvintele Lui: ,,Aduceţi-vă aminte de 
cuvântul care am grăit vouă; nu este sluga mai mare decât Domnul său. Dacă m-au gonit pe 
Mine, şi pe voi vă vor goni; dacă au păzit cuvântul Meu, şi pe al vostru îl vor păzi" (Ioan 15, 
20). 

Insă pentru Domnul, iartă-mă sfinte stăpâne că eu, fiind mădularul stricat al capului 
sfânt, am îndrăznit să păşesc pe drumul slujirii cuvântului la care am fost obligat de dragostea 
pentru buna credinţă, căci Ioan Teologul spune că „iubirea desăvârşită alungă frica". Forţat de 
această iubire, eu am îndrăznit la ceea ce e mai presus de mine. Insă tu, o căpetenie sfântă şi 
fericită, asemănătoare Celui blând şi smerit cu inima, iartă îndrăzneala mea şi primeşte cu 
blândeţe această înştiinţare curajoasă a mea, aşa cum primesc părinţii iubitori de fii gânguritul 
neînţeles al pruncilor lor, şi binevoieşte să îmi dăruieşti mie, robului tău netrebnic, 
împărtăşania cu dumnezeieştile Daruri ale lui Hristos, de care eu am fost lipsit, nu ştiu din ce 
pricină, timp de şaptesprezece ani 17 . 

Pun ca martor înaintea Sfinţiei tale pe însuşi Cunoscătorul inimilor Care va dezvălui la 
a doua Sa venire înfricoşătoare mulţimea faptelor şi gândurilor tăinuite, că eu nu ştiu să fi 
făcut vreo greşeală şi hulă cu privire la credinţa ortodoxă a voastră şi a mea şi nimic 
asemănător nu am scris şi nu am vorbit, aşa cum mă ponegresc unii. Dimpotrivă, preasfinţite 
stăpâne, dacă te străduieşti să afli, atunci vei găsi că eu m-am luptat puternic pentru credinţa 
noastră ortodoxă şi nu numai aici la voi am scris multe articole împotriva celor mai 
importante învăţături mincinoase - adică împotriva iudeilor şi agarenilor şi chiar împotriva 
grecilor şi a acelora care îi atrag pe mulţi dintre ortodocşi prin învăţătura astrologică 
mincinoasă, pe care nu numai că trebuie să nu îi luăm în seamă ci şi să ne îndoim din tot 
sufletul şi să fugim de ei ca şi de cei ce ne molipsesc cu râie şi lepră - dar şi înaintea celor care 
sunt numiţi puternici eu am propovăduit clar şi fără sfială credinţa noastră ortodoxă, fiind 
luminat şi întărit de harul Dumnezeiescului Duh. Ca să spun pe scurt: oriunde aş fi fost trimis 
din sfânta mănăstire Vatopedu, după voia cuvioşilor mei părinţi pentru ajutoare, eu, luminat 
de harul Sfântului Duh, aş fi propovăduit pretutindeni curat credinţa ortodoxă şi aş fi fost lăsat 
cu cinstea cuvenită să plec iarăşi la Sfântul Munte şi nu aş fi fost nicăieri pus în lanţuri şi 
închis în temniţă sau chinuit prin foamete, frig şi fum - aşa cum mi s-a întâmplat aici, după 
judecăţile drepte ale lui Dumnezeu, pentru mulţimea păcatelor mele, într-adevăr, însă 
nicidecum pentru vreo erezie. Nădăjduiesc în mila Domnului meu Iisus Hristos că ţarina 
inimii mele a fost, este şi va fi până la sfârşit curată prin harul Mântuitorului meu faţă de orice 
hulă eretică. Şi dacă eu în ocupaţiile mele cu cărţile am greşit prin ceva anume împotriva 
bunei voastre credinţe sau mint acum sau un lucru gândesc în inimă şi altul vă spun vouă şi vă 
scriu, atunci fie ca dreptul Judecător să trimită peste mine lepră sau acea moarte care 1-a lovit 
pe Arie. Vai mie, blestematului, cu ce jurământ sunt obligat eu, blestematul, să mă leg! Insă 
Dumnezeu este Judecător drept şi puternic şi îndelung răbdător: El va da fiecăruia după 
faptele sale. A lui este slava în veci. Amin. 

Dacă prin această explicaţie scurtă eu pot să vă încredinţez de nevinovăţia mea şi să 
mă arăt înaintea voastră vrednic de milă, atunci şi voi, fiind evlavioşi, spuneţi singuri despre 
mine ceea ce au spus unii judecători înţelepţi şi drepţi chiar dacă au fost rău credincioşi: „Şi 
depărtându-se grăia unul către altul zicând: nimic vrednic de moarte sau de legături face omul 
acesta. Iar Agripa a zis lui Festus: se putea slobozi om acesta, dacă n-ar fi chemat pe 
Chesatul." (Fapte 26, 31-32). Eu chem ca martor al sufletului meu înaintea voastră nu pe 
cezarul muritor şi rău credincios al stăpânirii pământeşti, ci pe însuşi Creatorul şi Stăpânul 
tuturor Iisus Hristos, singurul cunoscător al inimilor, că sunt curat în tot ce au spus împotriva 
mea duşmanii mei, cărora Dumnezeu le este Judecător, şi pentru că eu aşa cum am fost la 



17 în viaţa Cuviosului Maxim, tipărită în anul 1909, este spus greşit că lui i-a dat voie să se apropie de Sfânta 
împărtăşanie mitropolitul Ioasaf, care a fost înaintea lui Macarie. 

136 



Viaţa şi cuvinte de folos 

început sunt şi acum binevoitorul rugător lui Dumnezeu pentru puterea voastră şi aşa voi fi 
până la sfârşit, aici şi pretutindeni, după porunca Mântuitorului, pe care dacă cineva o 
nesocoteşte acela nu dobândeşte mântuirea. Binevoiţi aşadar, binevoiţi, de dragul Domnului, 
să faceţi milă cu mine, sărmanul: îngăduiţi-mi să revăd Sfântul Munte - cel ce se roagă pentru 
tot pământul - înapoiaţi-mă rugătorilor voştri înaintea lui Dumnezeu, cuvioşilor părinţi şi 
fraţilor mei, înduraţi-vă ca nişte creştini de rugăminţile şi lacrimile lor îndreptate către voi 
pentru mine. Nu fiţi neascultătorii patriarhului ecumenic, ce vă roagă pentru mine. El este un 
arhiereu drept şi plăcut lui Dumnezeu şi oricine poate cu îndrăzneală să îl numească 
mărturisitorul lui Iisus Hristos, deoarece el îndură zilnic cu bărbăţie nenumărate necazuri şi 
ponegriri din partea agarenilor păgâni, datorită bunei nădejdi şi de dragul slavei lui Iisus 
Hristos, Dumnezeului nostru. Se cuvine şi este drept ca şi voi, înzestraţi cu credinţă curată, să- 
1 ascultaţi pe acest Sfinţit al lui Dumnezeu, care vă roagă pentru oaia lui ce s-a rătăcit de la 
turma lui cea sfântă, aşa cum şi mulţi alţi puternici ortodocşi îl ascultă, ca să fiţi şi voi în toate 
supuşi acelui învăţător care spune: „Ascultaţi pe învăţătorii voştri şi vă supuneţi lor, fiindcă ei 
priveghează pentru sufletele voastre, ca cei ce vor să dea de ele seamă, ca cu bucurie aceasta 
să facă şi nu suspinând; căci aceasta nu v-ar fi de folos" (Evr. 13, 17). 



CUVÂNTUL XXX 
Scrisoare pentru împăcarea cu fostul mitropolit Daniil, deja excomunicat. 

Noi toţi care ne supunem fără îndoială şi făţărnicie poruncilor mântuitoare ale 
Dumnezeului şi Mântuitorului nostru Iisus Hristos, avem de la El poruncă şi testament ca să 
fie pace între noi, fără de care nu ne este îngăduit să Ii aducem nici un dar, adică nici o jertfă 
sau prinos. Aceasta El ne învaţă clar, zicând: „Deci, dacă îţi vei aduce darul tău la altar şi 
acolo îţi vei aduce aminte că fratele tău are ceva împotriva ta", ceea ce înseamnă că dacă el te- 
a supărat sau tu l-ai supărat cu ceva şi aveţi unul împotriva altuia vreo nemulţumire dreaptă 
sau nedreaptă, „lasă darul tău acolo, înaintea altarului, şi mergi întâi şi împacă-te cu fratele tău 
şi apoi, venind, adu darul tău" (Mt. 5, 23; 24). Aceasta porunceşte Dumnezeu Cuvântul cel 
întrupat, ca Stăpân al tuturor celor ce cred în El. Oare nu acelaşi lucru ne porunceşte şi 
strămoşul Lui, numit în dumnezeiasca scriptură „Părinte dumnezeiesc", spunându-ne clar aşa: 
„Cu cei ce urau pacea, făcător de pace eram" (Ps. 119, 1)1 De asemenea şi tânărul Veniamin 18 
- care a fost cu mulţi ani după el şi a fost în uimire şi din iudeu s-a transformat în 
evanghelistul lui Hristos, făcându-se din prigonitor înfricoşător propovăduitorul slăvit şi 
apostolul înfocat al Aceluia Care 1-a condus până aici - porunceşte cu tărie tuturor 
credincioşilor, zicând: „Pacea să urmaţi cu toţi şi sfinţenia, fără de care nimeni nu va vedea pe 
Domnul" (Evr. 12, 14); şi tot el spune din nou: „De este cu putinţă, încât este despre voi, cu 
toţi oamenii având pace" (Rom. 12, 18). 

Dând ascultare acestei învăţături, şi celor asemenea ei, şi eu, cel mai mic frate al 
vostru, ca un creştin cucernic şi cu originea din părinţi evlavioşi - care de dragul acestei 
evlavii am îndurat de multe ori necazuri, precum vede Ochiul atoatevăzător - am socotit că 
este drept ca prin omul pus să mă păzească, ce are bunăvoinţă pentru mine, să aflu despre 
Sfinţia ta, preasfînţite stăpâne şi părinte Daniile, care este gândul tău despre mine păcătosul, şi 
din răspunsul tău am înţeles că sfântul tău suflet mai este supărat pe mine. Eu socotesc că 
acest lucru este nefolositor şi dăunător pentru sufletul tău dacă nu mă străduiesc printr-o 
scurtă scrisoare să vindec această părere rea a ta despre mine pe care o ai de mulţi ani. 
Numesc această părere „rea" deoarece eu nu am vorbit, nu am scris şi nu am învăţat nici o 



18 Aici se înţelege apostolul Pavel, căruia Sfântul Ioan Gură de Aur îi atribuie cuvântul părintelui dumnezeiesc 
David: „Acolo era Veniamin cel mai tânăr, în uimire" (Ps. 67, 28). 

şiretenie şi nici o hulă despre credinţa noastră ortodoxă, aşa cum ştie numai Cunoscătorul 
inimilor, iar voi m-aţi osândit ca pe un hulitor şi dăunător al Sfintelor Scripturi numai pentru 
nişte greşeli neînsemnate care apar în traducerea făcută de mine. Şi aceste greşeli eu le-am 
explicat atunci Sfântului vostru Sinod, pentru că nu sunt din erezie ci din viclenia cuiva faţă 
de mine - Dumnezeu mi-e martor - sau oarecum întâmplător sau datorită uitării sau vreunui 
necaz mintea mea s-a aflat atunci în tulburare sau poate din cauza copleşirii provocată de prea 
mult vin a fost atunci scris aşa 19 . 

Şi eu nu am explicat atunci pur şi simplu ci m-am aplecat până la pământ de trei ori 
înaintea Sfântului vostru Sinod, cerând iertare pentru greşelile făcute din neştiinţă. Insă 
preasfinţia voastră, nu ştiu din ce pricină, în loc de iertare şi milă, m-aţi pus iarăşi în lanţuri şi 
eu am fost iarăşi întemniţat şi supus diferitelor răutăţi. S-a întâmplat aşa cu mine pentru că 
dreptul Judecător, Care vrea să îl mântuiască pe tot păcătosul, a trimis asupra mea asemenea 
necazuri din pricina păcatelor mele multe şi grele, însă nicidecum pentru vreo erezie sau hulă. 
Ştie Acela, Care vede tot şi Care cunoaşte inima, că eu nu mint înaintea Lui şi înaintea 
voastră, domnii mei, şi că până acum am trăit prin harul şi iubirea de oameni şi bunătatea Lui 
în hotarele dogmelor celor drepte ale credinţei noastre ortodoxe lăsate nouă de Părinţi; dar şi 
până la ultima mea suflare voi sta cu tărie în ele, fiind păzit de harul Lui. Pentru această bună- 
credinţă eu m-am învrednicit nu o dată să lucrez în multe locuri şi nu am fost ruşinat. Cu 
deosebire am lucrat împotriva latinilor care sunt puternici în Sfintele Scripturi şi în ştiinţele 
morale. Despre acestea pot să vă mărturisească, domnii mei, scrierile mele nemincinoase 
împotriva lor, alcătuite nu numai împotriva grecilor, care au fost mai înainte învăţătorii mei 
iar acum nu mai sunt, ci şi împotriva vrăjitoriei necurate, născocite de diavoli a ticălosului 
Mahomed, ereticul ismaelitean. Din aceste scrieri ale mele nu vă este greu, domnii mei, dacă 
binevoiţi să ascultaţi răspunsul meu, să cunoaşteţi adevărul cuvintelor mele, că în mine nu 
există nici un vicleşug şi nici o hulă împotriva credinţei creştin-ortodoxe. Şi care va fi 
nădejdea mea de mântuire după atâtea necazuri ale mele şi veşminte şi nevoinţe călugăreşti 
despre care vă vorbesc în slăbiciunea mea, dacă sufăr în taină de ceva anume şi mă asemăn, 
după cum spune dumnezeiescul glas „Şi tot cela ce aude cuvintele mele acestea şi nu le face 
pe ele, asemăna-se-va bărbatului nebun care şi-a clădit casa pe nisip şi a căzut ploaia şi au 
venit râurile mari şi au suflat vânturile şi au lovit în casa aceea şi, a căzut, şi era căderea ei 
mare" (Mt. 7, 26, 27) sau dacă mă asemăn, cu dreptate, aceluia care la temelia pusă de un 
arhitect înţelept zideşte „lemne de foc, fân şi paie" din cauza cărora şi lucrul meu va fi ars şi 
eu, vai, voi primi chinul cel veşnic, pierzând bucuria credincioşilor drepţi şi făcându-mă „părţi 
vulpilor"? Insă Tu, Stăpâne iubitorule de oameni, rog bunătatea Ta nespusă, nu trimite asupra 
mea ceva asemănător ci, precum ai binevoit să mă păzeşti pe mine, făptura cea 
nerecunoscătoare a preacuratelor Tale mâini până în momentul acesta în hotarele credinţei 
creştin-ortodoxe, aşa să binevoieşti Stăpâne preabun, şi până la sfârşit să mă păzeşti în ea 
neclintit, având în mine „marea taină a evlaviei Tale". Tu ştii, Stăpâne, că eu am iubit acestea 
din tinereţea mea cu tot sufletul şi nu greşesc în dorinţa mea, iar prin marea Ta iubire de 
oameni şi prin harul Tău m-am învrednicit să fiu şi numărat în adunarea plăcută lui Dumnezeu 
a călugărilor. Aceste cuvinte ale mele sunt spuse Creatorului şi Stăpânului tuturor. Iar sfinţiei 
tale îi spun următorul lucru: rog Sfinţenia ta, părinte cinstite: binevoieşte să II asculţi pe Acela 
care porunceşte: „Nimănui rău pentru rău răsplătind; făcând purtare de grije de cele bune 
înaintea tuturor oamenilor" şi iarăşi: „Nu te lăsa biruit de rău, ci biruieşte răul cu binele" 
(Rom. 12, 17; 21). Ştiu şi înţeleg bine că am întristat sufletul tău sfânt de două sau de trei ori, 
fără să te ascult în ceea ce mi-ai poruncit atunci. Am cunoscut acest lucru din cuvintele tale pe 
care tu mi le-ai spus cu mânie la judecată atunci când am fost judecat de tine şi întrebat la 
sinod: „Te-au ajuns, blestematule, păcatele tale, deoarece ai refuzat să traduci pentru mine 
cartea sfântă a fericitului Teodoret". Cu privire la această neascultare explic Sfinţiei tale 
adevărul că pentru nici un alt motiv nu te-am ascultat atunci decât numai pentru că m-am 



19 Trebuie înţeleşi aici colaboratorii la traduceri care şi-au permis acest lucru. 

temut că această traducere poate să fie piedică şi sminteală pentru unii ortodocşi deoarece 
conţine în ea scrisorile lui Arie şi Macedonie şi ale altor eretici pe care ei le-au trimis 
ucenicilor lor, proslăvind în ele concepţia lor cea rău credincioasă şi în acelaşi timp vorbind 
de rău şi respingând dogmele drepte ale credinţei apostolice şi soborniceşti. Iată de ce nu te- 
am ascultat eu atunci, temându-mă de simplitatea unor credincioşi şi de neputinţa lor de a 
înţelege corect fiecare scriere şi ca, prin traducerea mea, să nu fiu eu pricină de sminteală 
pentru ei şi în loc de binecuvântare să nu atrag asupra mea blestemul veşnic, căci este zis: „vai 
lumei de smintele! Că nevoie este să vie smintelile; dar vai omului acela prin care vine 
sminteala" (Mt. 18, 7). Insă tu, ca învăţător al credinţei şi săvârşitor al tainelor Sfântului Duh, 
ca râvnitor al vieţuirii cereşti şi ucenic al blândului Iisus, Care spune: „Luaţi jugul meu peste 
voi şi învăţaţi de la Mine, că sunt blând şi smerit cu inima şi veţi afla odihnă sufletelor 
voastre." (Mt. 11, 29) - nimiceşte supărarea ta de mulţi ani împotriva mea şi arată mie, 
sărmanului, iubirea cea sfântă, ascultând de Judecătorul Care spune apostolului celui mai 
mare: „Grăita Iisus lui: nu-ţi zic ţie: de până de şapte ori, ci: până de şaptezeci de ori câte 
şapte" (Mt. 18, 22). Şi tot El spune iarăşi: „Tot aşa şi Tatăl Meu cel ceresc vă va face vouă, 
dacă nu veţi ierta - fiecare fratelui său - din inimile voastre greşalele lor" (Mt. 18, 35). Este 
înfricoşător acest cuvânt, cinstite părinte şi stăpâne, şi vrednic de toată împlinirea din partea 
noastră. Dacă eu am greşit în ceva înaintea ta prin neascultarea mea, atunci mă căiesc pentru 
acest lucru înaintea ta: iartă-mă, de dragul lui Dumnezeu, ca şi tu însuţi să te învredniceşti de 
iertare şi binecuvântare de la Dumnezeu, căci şi tu, ca un om, eşti vinovat prin ceva anume 
înaintea Lui şi Scriptura spune: „Că cine e curat de întinăciune? Nimeni măcar şi o zi de va fi 
viaţa lui pe pământ, că numărate sunt de tine lunile lui, hotărât-ai vreme şi nu întrece." (Iov. 
14, 4-5). Dacă sfinţia ta continuă să se supere pe mine şi spune: nu pentru vreo neascultare te- 
am oprit de la împărtăşirea cu tainele dumnezeieşti, ci am făcut aceasta din râvnă 
dumnezeiască - pentru răstălmăcirea unui cuvânt bisericesc şi a unei învăţături corecte şi te- 
am excomunicat, ca pe un hulitor al lui Dumnezeu; atunci, la acestea, sfinte stăpâne, eu 
răspund iarăşi: pun ca martor înaintea voastră pentru mine pe însuşi Acela, Care este 
Judecătorul nemitarnic al tuturor, precum am spus şi înainte, că din partea mea nu s-a produs 
nici un vicleşug - nici atunci, nici acum. Este străină de mine o asemenea intenţie dăunătoare! 
Citiţi cu blândeţea asemănătoare lui Hristos răspunsul scris de mine despre credinţa mea 
ortodoxă şi convingeţi-vă pe deplin de adevăr şi părăsiţi supărarea pe care o aveţi de mulţi ani 
pe mine, ticălosul. Dacă nici după ce aflaţi toată dreptatea şi adevărul nu binevoiţi să îmi 
arătaţi iubirea cea sfântă mie, păcătosului şi veţi continua să mă opriţi de la împărtăşirea 
Tainelor dumnezeieşti, atunci eu voi tăcea şi să nu vă învinuiască dumnezeiescul glas, care 
spune: „Cine nu este cu Mine este împotriva Mea şi cine nu adună cu Mine risipeşte" (Mt. 12, 
30). Cine este cel care risipeşte dacă nu acela care fără minte îi îndepărtează de Hristos pe cei 
ce cred în El, aruncându-i în prăpastia de moarte a blestemului pe aceia pentru care „a murit şi 
a înviat Hristos, ca să stăpânească şi peste morţi şi peste vii" (Rom. 14, 9)? Insă dacă cineva, 
în marea sa cruzime, fiind biruit de patima iubirii de sine, îi îndepărtează de Hristos pe cei ce 
cred drept în El şi nădăjduiesc să se mântuiască prin harul Lui ce altceva va auzi de la El 
atunci dacă nu acest lucru: „Atunci chemându-1 pe el Domnul lui i-a zis lui: Slugă vicleană, 
toată datoria aceea ţi-am iertat-o, fiindcă m-ai rugat. Dar ţie nu se cădea, să-ţi fie milă de cel 
împreună slugă cu tine, precum şi eu am avut milă de tine? Şi mâniindu-se stăpânul lui, 1-a dat 
pe mâna chinuitorilor, până ce-i va plăti toată datoria" (Mt. 18, 32-34). Iată, eu am împlinit 
ceea ce ne porunceşte Sfânta Scriptură: m-am smerit înaintea lui Dumnezeu şi înaintea ta - cu 
inimă curată şi cuvinte sincere, aşa cum ştie Singurul Cunoscător al inimilor. Iar tu, stăpânul 
meu, dacă te îndreptăţeşti şi te superi pe mine în zadar, atunci vei vedea tu însuţi când vom sta 
amândoi înaintea înfricoşătorului şi nemitarnicului Judecător şi va da răspuns fiecare pentru 
el. Spun şi următorul lucru: în zadar mă acuzi de erezie şi mă opreşti de la împărtăşirea cu 
sfintele lui Hristos Taine. Celelalte păcate nenumărate ale mele mă lasă fără răspuns. Cu toate 
acestea nu trebuie să deznădăjduiesc ci, cu nădejdea în mila Lui nespusă, trebuie să săvârşesc 
întotdeauna binele ca să fie mila Lui asupra mea şi în veacul acesta şi în cel viitor. Amin. 

CUVÂNTUL XXXI 
Scrisoare către împăratul întregii Rusii, Ioan Vasilievici 

Celui mai evlavios, prealuminat şi păzit de Dumnezeu şi celui vrednic de mărire şi 
marelui monarh al Rusiei întregi şi domnitor al altor popoare, Ioan Vasilievici. Eu, călugărul 
ticălos de la Sfântul Munte şi rugător înaintea lui Dumnezeu pentru împărăţia ta cea puternică, 
am îndrăznit să îţi vestesc acestea cu durere în inimă şi cu lacrimi amare. Căci doar nici pe 
acea femeie cu scurgeri de sânge care a furat în taină vindecarea bolii ei de mulţi ani, nu a 
mustrat-o Stăpânul tuturor, Mântuitorul oamenilor şi Doctorul sufletelor şi al trupurilor ci, 
dimpotrivă, a lăudat-o pentru credinţa ei cea mare. De asemenea şi pe canaaneanca ce L-a 
rugat să o vindece pe fiica ei, nu a îndepărtat-o definitiv ci, pentru smerenia ei cea mare, 
deoarece ea s-a comparat cu câinii şi a ascultat cu mulţumire şi a primit acea ponegrire 
dreaptă, El s-a milostivit de ea, spunând: „o femeie, mare este credinţa ta, fie ţie după cum 
voieşti". La fel şi pe leprosul acela care I s-a închinat şi L-a rugat să îl curăţească, nu l-a lăsat 
fără vindecare ci i-a spus cu milă: „voiesc, curăţeşte-te". Şi eu, blestematul, cunoscând iubirea 
de oameni şi mila acelui Stăpân, îndrăznesc cu nădejdea de a mă lipi de piciorul tău domnesc, 
rugând puterea ta cucernică: binevoieşte să îţi faci milă şi să vindeci boala de mulţi ani a 
sufletului meu blestemat care suferă de lipsa şederii mântuitoare şi în tăcere la Sfântul Munte, 
unde m-am nevoit zece ani şi trupeşte şi sufleteşte cu nădejdea de a-mi lăsa acolo oasele. Eu 
nu mai sunt necesar la nimic în oraşul Moscova cel credincios şi vrednic de mărire. Ceea ce 
au dorit să dobândească prin mine, păcătosul, aceea au dobândit deja şi mă refer la comoara 
nesecată şi mântuitoare a înţelepciunii care constă în culegerea tâlcuirilor la cei o sută 
cincizeci de Psalmi insuflaţi de Dumnezeu. Să binevoiască puterea ta binecredincioasă să 
răsplătească eforturile mele, pe care eu le-am depus la traducere, prin eliberarea mea de 
reţinerea forţată care a durat mulţi ani şi în care mă aflu şi prin voia de a pleca la Sfântul 
Munte. Dreptatea cere, aşa cum se cuvine şi este folositor puterii tale binecredincioase, să faci 
milă cu mine şi să mă slobozeşti cu pace într-acolo, de unde m-a luat prin scrisoarea lui şi prin 
cuvântul de împărat, domnitorul meu pururea pomenit şi părintele tău, marele cneaz Vasili 
Ioanovici al întregii Rusii. Aceasta cere dreptatea deoarece eu, fiind chemat de el, nu am 
nesocotit porunca lui împărătească; am făcut mult efort şi am fost supus multor necazuri pe 
drum până am ajuns aici. Insă acest lucru va fi folositor căci, făcându-ţi milă şi slobozindu-mă 
către acei rugători înaintea lui Dumnezeu pentru tine, părinţii şi fraţii mei, puterea înălţimii 
tale va dobândi roade foarte mari din rugăciunile lor. Fie ca împăratul şi Domnul tuturor să te 
păzească, înălţimea ta, în vecii vecilor în toată pacea şi liniştea şi să te întărească prin biruinţe 
slăvite asupra tuturor vrăjmaşilor. 

Noi avem poruncă de la Stăpânul tuturor: „să nu te arăţi înaintea Mea gol"; tu eşti pus 
în locul Lui de către El împărat şi domnitor pe pământ ca să îi cârmuieşti cu vrednicie pe 
credincioşii Lui ortodocşi, având grijă de ei cu toată dreptatea şi în chip plăcut lui Dumnezeu. 
De aceea şi eu, neînţeleptul şi sărmanul rugător înaintea lui Dumnezeu pentru puterea ta, îi 
aduc ei cu nădejde o mică ofrandă - caietul de cuvinte din care puterea ta cea păzită de 
Dumnezeu poate să se încredinţeze că eu, păcătosul, am fost rugător înaintea lui Dumnezeu şi 
sluga statului rusesc binecredincios, aşa cum am rămas prin harul lui Hristos şi voi rămâne 
până la sfârşitul meu. 

CUVÂNTUL XXXII 

Scrisoare către preotul Silvestru. 

Celui mai cinstit între preoţii Celui de Sus, împodobit cu toate florile virtuţilor şi 
minunat gânditor în cunoaşterea şi înţelegerea Sfintei Scripturi, preotului Silvestru, 
binefăcătorului meu, cunoscutul călugăr i se închină mult până la pământ. 

Consider că este o mare osândă pentru mine să îţi ascund ceea ce mi-a insuflat Duhul 
Sfânt pentru întărirea adevărului credinţei noastre creştin-ortodoxe. Insă, îndrăznesc să fac 
aceasta dând ascultare cuvintelor stihiri care zice: „înţelegând osândirea celui ce a ascuns 
talantul, suflete al meu, nu ascunde cuvintele lui Dumnezeu ci vesteşte minunile Lui", de 
asemenea, auzind cuvintele acelui propovăduitor care a fost ridicat până la al treilea cer: „Tu, 
deci, fiul meu, întăreşte -te în harul care e în Hristos Iisus, şi cele ce ai auzit de la mine, cu 
mulţi martori de faţă, acestea le încredinţează la oameni credincioşi, care vor fi destoinici să 
înveţe şi pe alţii" (II Tim. 2, 1-2). Primeşte de la mine cu dragoste următoarele cuvinte şi dacă 
în timpul citirii lor ele se arată a fi demne de respect înaintea înţelepciunii tale celei mari, 
atunci dă slavă Celui ce m-a luminat. Dacă însă în ele există vreun neajuns, atunci corectează- 
mă, te rog, potrivit cu propria ta înţelepciune. Dacă apostolul Pavel, vas ales, a găsit că este 
necesar să înfăţişeze lui Petru şi lui Iacov Evanghelia pe care el o propovăduia neamurilor, 
dorind să se încredinţeze dacă propovăduieşte corect sau nu, spune: „ca nu cumva să alerg sau 
să fi alergat" (Gal. 2, 2), cu atât mai mult eu, neînvăţatul şi neînţeleptul, sunt obligat să caut o 
asemenea părere din partea ta, care eşti atât de mult învăţat şi te apleci cu milostivire către cei 
ce au nevoie de ajutor, precum aud de la toţi. De aceea şi eu cu bună nădejde îndrăznesc să mă 
îndrept cu o rugăminte către îngăduinţa ta cea bună, ca să binevoieşti să îi aminteşti 
împăratului binecredincios şi monarhului întregii Rusii despre copiii răposatului Nichita 
Borisovici, ca domnitorul să se milostivească de ei, pentru că ei se află în mare lipsă şi 
sărăcie. Ei au o mare datorie precum şi trei surori, pe care nu le pot mărita. Milostiveşte-te, de 
dragul lui Dumnezeu, şi întinde-le o mână de ajutor, după propria ta milă asemănătoare cu cea 
a lui Dumnezeu. Te rog, cinstite părinte, ajut-o pe văduva mult îndurerată şi pe orfanii ei, 
stinge cu rouă bunăvoinţei tale necazul lor şi usucă lacrimile amare care curg neîncetat. Fii 
ocrotitorul văduvelor şi părintele orfanilor, ca acel mucenic drept, şi să nu uităm cele spuse de 
apostol: „Buna credinţă cea curată şi nespurcată înaintea lui Dumnezeu şi Tatăl, aceasta este: 
să cercetăm pe sărmani şi pe văduve întru necazurile lor, şi să ne păzim pe sine nespurcat de 
către lume" (Iacov 1, 27). Domnul Dumnezeul nostru Iisus Hristos, să te ţină întotdeauna în 
bunătatea ta. 



CUVÂNTUL XXXIII 

Scrisoare către Adaşev despre tafii . 

Domnul meu, iubite rob al lui Hristos şi omul lui Dumnezeu Alexie, cuvioase părinte 
şi frate iubit în Hristos Iisus Domnul nostru. Iţi doresc să fii întotdeauna sănătos şi bucuros. 
Să te răsplătească Domnul pentru iubirea ta duhovnicească, pentru că tu mă respecţi pe mine, 
cel sărman, lucru despre care m-am înştiinţat din scrisoarea ta plină de toată dragostea 
asemănătoare lui Hristos şi de adevăr. De asemenea, şi sluga voastră Andrei Semenov a 



1 Podoabe pentru cap, folosite de turci. 

povestit amănunţit despre sârguinţa ta în folosul meu. Şi cu ce recunoştinţă vrednică pot să te 
răsplătesc pentru bunăvoinţa ta faţă de mine? Tu eşti ucenicul adevărat al lui Hristos şi 
urmaşul ascultător al lui Pavel care spune: „ Rogu-vă dar pe voi să fiţi mie următori" (I Cor. 
4, 16). De aceea şi Hristos te face moştenitor al împărăţiei Cereşti împreună cu Pavel. O, 
Doamne Iisuse Hristoase, nu nesocoti bunăvoinţa lui faţă de toţi cei nenorociţi care au nevoie 
de ajutor! Eu însă părinte, potrivit cu scrisoarea ta am pregătit caietul după cum mi-ai arătat şi 
în plus încă alte zece caiete pe care le voi trimite Preasfinţitului nostru mitropolit şi ţie. 
Acestea, după părerea mea, nu sunt lucruri rele, deoarece conţin învăţătură despre îndreptarea 
obiceiurilor. De asemenea, sunt o armă puternică împotriva ereziei latine, a îndârjirii 
răutăcioase a iudeilor şi împotriva vrăjitoriei şi astrologiei greceşti. Cei care le citesc cu 
atenţie, minte trează, cu dragă inimă, cu credinţă şi dragoste, fără mândria minţii, îndoială şi 
vise copilăreşti şi îngâmfarea corintenilor, le găsesc pline din belşug de înţelepciune, raţiune 
duhovnicească şi putere. Aceasta o spun fără să mă refer la voi - să nu îmi fii mie, Doamne, 
cu mânie - căci în ce vă priveşte pe voi ştiu că sunteţi plini de toate virtuţile duhovniceşti, însă 
acest cuvânt al meu se referă la ceilalţi. Te rog, citeşte şi tu scrisoarea mea, pe care am scris-o 
Preasfinţitului şi înţelege din ea, cu încredinţare, toată minciuna şi adevărul despre mine ale 
clevetitorilor mei, cărora singur Dumnezeu le este Judecător şi să nu îi judece Domnul în 
acest păcat. Iar caietul în care sunt 27 de capitole, acela este scris de mine cu judecată foarte 
mare pentru cel mai mare stăpân. Ştii, domnul meu, că şi eu gândesc aşa cum gândeşte 
mitropolitul despre tafii şi, de asemenea, mi se pare umilitor când îi văd pe ortodocşi cu feţele 
bărbierite şi suspin din adâncul inimii deoarece creştinii se aseamănă cu cei ce îi urăsc pe 
creştini - cu turcii - şi nu numai prin tafii ci şi prin cizmele după model turcesc astfel încât, 
după nimic altceva nu poţi să recunoşti că sunt creştini, decât numai după semnul crucii. 
Grecii cei înrudiţi cu mine se află deja de mulţi ani sub stăpânire turcească şi noi trăim printre 
ei dar acest obicei nu există la noi. Mă tem, părinte Alexie că, vai, lor le plac şi turbanele 
turceşti. Ticălos este acest obicei, Alexie, şi pe deplin străin de credincioşii ortodocşi şi 
neplăcut lui Dumnezeu şi otrăvitor. Trebuie să se interzică printr-o rânduială severă cu putere 
apostolească această necuviinţă tuturor, în general dar cu deosebire meşterilor, care fac aceste 
lucruri, trebuie să li se interzică acest meşteşug. Iar dacă cineva nu ascultă, atunci să li se 
poruncească cu asprime preoţilor din parohie să nu îi dea împărtăşania nici lui nici familiei lui 
şi să nu îi dea voie în biserică. Iar armenilor şi celorlalţi străini să li se poruncească cu asprime 
să nu aducă în Rusia o astfel de marfă iar dacă cineva aduce, acela să fie bătut în târg cu biciul 
şi să i se ia ceea ce a adus. Pentru Dumnezeu, nu fiţi nepăsători, ci faceţi ceva, cu ajutorul lui 
Dumnezeu, cu râvnă apostolească şi cu putere. Este spus că „atunci Finees", îndemnat de 
râvna pentru Dumnezeu, „s-a sculat din mijlocul obştii şi, luând în mână lancea sa, a intrat" la 
un oarecare israelit care trăia în desfrâu cu o femeie de alt neam, madianită, şi i-a ucis pe 
amândoi chiar în timpul ticăloşiei lor (Numerii 25, 7). Noi să luăm sabia duhovnicească, cea 
care este cuvântul lui Dumnezeu şi să ne înarmăm cu râvna lui Finees şi a lui Ilie, ca să facem 
şi noi pe plac Domnului. Nu a tăcut Pavel în faţa vrăjitorului Elimas care 1-a îndepărtat de la 
el pe Sergius Paulus ci, oprindu-1 cu puterea apostolească, i-a luat vederea (Fapte 13, 2-11). 
Aşa de sever să îi oprim şi noi atât pe cei care cos aceste veşminte cât şi pe cei ce le poartă, 
oricine ar fi ei. Să nu ne temem de cei ce ucid trupul iar sufletul nu pot să îl distrugă. însă, 
înainte de a-i opri, să ne îndreptăm spre ei cu povăţuirea cuvenită rugându-i cu dragoste şi nu 
cu cuvinte de ocară zise din inimă, căci „şi slugii Domnului nu i se cade să se fălească ci să fie 
blând faţă de toţi, învăţătură, suferitor" (II Tim. 2, 24). După prima şi a doua învăţătură să le 
spunem aşa: «să ştiţi că, dacă nu ascultaţi cuvântul lui Dumnezeu şi pe mine, părintele vostru, 
atunci de acum încolo cine vine la mine în tafie pentru blagoslovenie nu va auzi şi nu va 
vedea de la mine blagoslovenie. Ceea ce nu porunceşte şi nu laudă Sfânta Scriptură a lui 
Dumnezeu, aceea nici eu nu laud. Sau credeţi că degeaba s-a zis în Sfânta Scriptură despre 
israeliţii care au încălcat poruncile lui Dumnezeu: „Şi s-au amestecat între păgâni, şi au 
deprins lucrurile lor şi au slujit celor ciopliţi ai lor şi li s-au făcut lor spre sminteală. Şi au 
jertfit pe fiii săi şi pe fetele sale dracilor."» (Ps. 105, 35-36). însă despre aceasta am spus 

destul. 

Pe mine, pentru Dumnezeu, vă rog stăruitor împreună cu Iisus Hristos, nu mă lăsaţi 
fără împărtăşanie. Eu, domnul meu, nu am cerut şi nu cer judecată, ci milă. Arătaţi-mi milă ca 
şi voi să primiţi de la Mântuitorul acel har. Căci este spus: „că judecata este fără milă pentru 
cel care n-a făcut milă şi se laudă asupra judecăţii" (Iac. 2, 13). Pe lângă aceasta vă rog, 
pentru Dumnezeu, trimiteţi-mi pentru un timp cartea lui Grigorie Teologul - cea grecească, cu 
tâlcuiri. Trimiteţi-mi-o, de dragul lui Dumnezeu. Pe acest Andrei, sluga voastră credincioasă, 
nu îl lăsaţi în sărăcia lui ci faceţi precum v-a aşezat Dumnezeu în inimă. Eu nu am un potcap 
grecesc aşa cum se cuvine. Pentru Dumnezeu trimiteţi-mi unul... Iar eu vouă, domnilor mei, 
mă închin până la pământ. Pe cinstitul diacon Vassian îl sărut pe frunte cu tot sufletul. Darul 
lui l-am primit în întregime. Să îl răsplătească Mântuitorul. 



CUVÂNTUL XXXIV 

Scrisoare către diaconul Grigorie. 

Fratele meu în Domnul, diaconul lui Hristos, Grigorie! Dacă, ştiindu-ţi greşeala, te 
îndrepţi, atunci nu te mira, pentru Hristos, de nebunia mea. Inima mea e bolnavă duhovniceşte 
pentru că tu trăieşti în necinste şi atât de necuviincios - şi aceasta o faci în mod conştient. In 
aceste zile sfinte, părăsind ceea ce e sfânt şi pe Dumnezeu, prăznuieşti potrivit cu pântecele 
care putrezeşte. Unde sunt frica de Dumnezeu şi amintirea morţii şi a acelui chin înfricoşător 
care va fi la judecata lui Hristos? Sau tu l-ai uitat pe cel care spune: „nici beţivii, nici furii, 
nici lacomii, nici ocăritorii, nici răpitorii, împărăţia lui Dumnezeu nu o vor moşteni" (I Cor. 6, 
10). De asemenea porunca lui Dumnezeu care zice: „Ci luaţi aminte de sine-vă, ca să nu se 
îngreuieze inimile voastre cu saţiul mâncării şi cu beţia şi cu grijile lumii, şi fără de veste să 
vie asupra voastră ziua aceea." (Luca 21, 34)? Aşa păzeşti tu, oare, Grigorie, poruncile lui 
Hristos şi rânduielile Părinţilor? Sau nu înţelegi că El ne va judeca aspru după poruncile Lui? 
Dar s-ar putea să spui: oamenii buni m-au obligat şi cum era să nu îi ascult? Grigorie! Oare, 
după părerea ta, Hristos nu este bun, Cel Care, prin Sfânta Scriptură, te cheamă la ospăţul cel 
ceresc? Ce e mai necesar, spune-mi, dacă a mai rămas în tine o picătură de gândire creştină: 
Hristos şi toţi sfinţii Lui şi ospăţul ceresc sau oamenii muritori şi petrecerile satanice? Nu te 
tulbura de acest cuvânt, el nu este al meu ci al Sfântului Ioan Gură de Aur. Dacă tu, fiind 
numit de Hristos sarea pământului, trăieşti într-o asemenea necinste, atunci pământul cu ce se 
va săra? „De nimic nu mai e bună decât să fie aruncată" din împărăţia cerească „şi călcată în 
picioare de oameni" (Mt. 5, 13). Grigorie! Adu-ţi aminte de cele spuse: „Iar sluga aceea care a 
ştiut voia stăpânului şi nu s-a pregătit, nici n-a făcut după voia lui, va fi bătută mult" (Luca 12, 
47). Dacă dai crezare acestui cuvânt, atunci îndreaptă-te înaintea înfricoşătorului Judecător iar 
dacă nu crezi, atunci vei vedea tu însuti. 



CUVÂNTUL XXXV 

Scrisoare de mângâiere către cneazul Dimitrie. Despre răbdarea în necazuri. 

Nu încetează niciodată diavolul, ucigătorul de oameni, cel ce urăşte binele şi este 
începător al răului, din pricina invidiei lui mari, să lupte şi să tulbure prin orice mijloc neamul 
omenesc, dorind să-1 distrugă şi să transforme pieirea oamenilor în veselie şi sărbătoare deşi 
ştie, necuratul, că astfel îşi pregăteşte cel mai puternic şi amar chin. Insă acestea sunt, o nobile 
cneaz Dimitrie, vrăjmăşia şi mânia lui împotriva noastră. Cine 1-a lipsit pe protopărintele 

nostru de viaţa fericită şi îngerească din raiul lui Dumnezeu? Oare nu el, prin intermediul 
şarpelui puternic, a ademenit-o pe străbuna Eva iar prin ea pe primul om zidit şi, astfel, a adus 
în tot neamul nostru ticălos moartea trupească şi împreună cu ea şi pe cea sufletească, ce a 
durat până la întruparea Creatorului şi Mântuitorului nostru Iisus Hristos, prin a Cărui viaţă 
iubitoare de oameni şi moarte mântuitoare s-a nimicit vraja duşmanului şi a căzut puterea 
morţii sufleteşti când Mântuitorul nostru a coborât în adâncurile iadului şi a năruit întunericul 
de acolo, care nu este altceva decât lipsa luminii vieţii în Dumnezeu? Cine a umplut de invidie 
şi de ucidere sufletul blestematului Cain şi cu mâna cea de frate a vărsat sângele acela drept? 
Este evident că acelaşi luptător al lui Dumnezeu - diavolul - 1-a invidiat pe acel drept, 
recunoscând în el, prin jertfa lui bineprimită de Dumnezeu, pe începătorul şi îndrumătorul 
oamenilor care putea să îi înveţe cum să II înduplece asupra lor pe Creator. Cine a condus 
toată lumea dintâi la potop? Oare nu tot el, îndemnându-i pe oameni ca prin desfrâul 
asemănător animalelor şi toate fărădelegile să-L mânieze pe Creatorul lor? Cine a împărţit în 
graiuri diferite singura limbă care a fost până atunci? Oare nu tot el, ticălosul, sfătuindu-i pe 
oameni să îşi construiască cel mai înalt turn, ca în cazul în care Dumnezeu s-ar hotărî să aducă 
a doua oară peste ei potopul, să nu îi poată îneca, nădăjduind, nebunii, ca prin intenţia lor 
omenească să biruiască atotputernicia lui Dumnezeu? Cine 1-a vândut ismaelitenilor pe 
strănepotul credinciosului patriarh Avraam, pe minunatul Iosif, când era copil, cu mâinile 
fraţilor lui? Tot el, ticălosul, a râvnit să-1 omoare pe cel drept, temându-se că prin el se va 
înmulţi seminţia cea dreaptă a credinciosului Avraam şi se va umple tot pământul de 
binecuvântarea lui Avraam, Isaac şi Iacov, adică de cunoaşterea adevărată a lui Dumnezeu, 
potrivit cu făgăduinţa făcută de Dumnezeu fericitului Avraam: „De aceea te voi binecuvânta 
cu binecuvântarea Mea şi voi înmulţi foarte neamul tău, ca să fie ca stelele cerului şi ca 
nisipul de pe ţărmul mării şi va stăpâni neamul tău cetăţile duşmanilor săi; şi se vor 
binecuvânta prin neamul tău toate popoarele pământului, pentru că ai ascultat glasul Meu" 
(Fac. 22, 17-18). Aici Creatorul numeşte binecuvântare cunoaşterea neprihănită a lui 
Dumnezeu şi darul Sfântului Duh, despre care Sfântul Apostol Pavel spune: „Pentru că n-aţi 
primit iarăşi un duh al robiei, spre temere, ci aţi primit duhul înfierii, prin care strigăm: Avva! 
Părinte!" (Rom. 8, 15). Şi cel mai mare Apostol, Petru, spune: „Pocăiţi-vă şi să se boteze 
fiecare dintre voi în numele lui Iisus Hristos, spre iertarea păcatelor voastre, şi veţi primi darul 
Duhului Sfânt. Căci vouă este dată făgăduinţa şi copiilor voştri şi tuturor celor de departe, pe 
oricâţi îi va chema Domnul Dumnezeul nostru. Voi sunteţi fiii proorocilor şi ai legăturii care 
au pus Dumnezeu către părinţii voştri grăind către Avraam; şi întru sămânţa ta se vor 
binecuvânta toate neamurile pământului." (Fapte 2, 38-39; 3, 26). Din aceste cuvinte ale 
Apostolului reiese că Dumnezeu nu făgăduieşte bogăţie şi belşug în averile trecătoare lui 
Avraam şi tuturor popoarelor care vor crede în Hristos, Cel ce a trebuit să se întrupeze în 
vremurile din urmă, ci cunoaşterea neprihănită a lui Dumnezeu şi credinţa şi dreptatea şi 
plinătatea tuturor virtuţilor lui Avraam, prin lucrarea Sfântului Duh. Cine 1-a pus pe acel 
drept, despre care însuşi Cel de Sus a mărturisit că este neîntinat şi cinstitor de Dumnezeu, în 
afara cetăţii dezbrăcat, lipsit de tot avutul, pribeag, fără copii, neştiut, lipsit de slugi şi de orice 
mângâiere, plin cu totul de puroi din cap până în picioare? Oare nu cel ce îl urăşte pe 
Dumnezeu 1-a defăimat pe el înaintea Celui de Sus, zicând: „Oare degeaba se teme Iov de 
Dumnezeu?" Cine 1-a aruncat pe Proorocul lui Dumnezeu, Daniil, în groapă şi 1-a închis cu 
leii iar pe cei trei tineri i-a băgat legaţi în cuptor? Oare nu acelaşi necurat i-a cuprins cu 
invidia inimii pe dregătorii persani din pricina slavei şi cinstei deosebite de care se 
învredniciseră acei sfinţi din partea împăraţilor lor? Cine 1-a silit pe alesul lui Dumnezeu, 
David, în decursul multor ani să pribegească şi să se mute din loc în loc, de la un popor la 
altul? Oare nu acelaşi ticălos, ridicându-1 împotriva lui pe invidiosul Saul, împăratul israelit? 
Cine i-a tăiat capul celui mai mare dintre toţi proorocii - Inaintemergătorului Ioan? Oare nu 
tot el, înfuriind-o împotriva lui pe ticăloasa adulteră Irodiada? Cine L-a pironit pe cruce pe 
însuşi Mântuitorul şi începătorul vieţii noastre şi L-a omorât ca om, iar nu ca Dumnezeu - 
căci firea dumnezeiască este nemuritoare şi nepătimitoare? Oare nu tot diavolul, înarmând cu 

invidie şi mânie sufletele ticăloase ale cărturarilor şi fariseilor potrivnici lui Dumnezeu? Oare 
nu tot el, prin împăraţii necredincioşi ai vechii Rome, înarmaţi cu duşmănie înverşunată 
împotriva credincioşilor lui Hristos, a umplut tot pământul cu sângele mucenicilor? Având un 
asemenea duşman înverşunat, cel mai crud prigonitor şi invidios vânător al sufletelor noastre, 
o nobile cneaz şi domnul meu Dimitrie, să nu ne mirăm de necazurile ce ne lovesc. Este 
imposibil pentru orice om, care trăieşte în această lume, chiar de a ajuns la cea mai mare 
bunăstare, să petreacă această viaţă mult îndurerată fără necazuri. Nu minte cel ce 
mărturiseşte acest lucru, psalmistul 21 , care spune: „Care plăcere lumească nu este părtaşă la 
tristeţe, care slavă este pe pământ neschimbată? Toate sunt umbră trecătoare, toate sunt vis 
fermecat, căci moartea care vine nimiceşte totul". 

De asemenea şi fericitul David spune: „Multe sunt necazurile drepţilor şi din toate 
acelea îi va izbăvi pe ei Domnul" (Ps. 33, 18). Dacă cei drepţi, prin judecăţile lui Dumnezeu, 
rabdă o mulţime de necazuri, atunci eu, cel mult păcătos, cum pot să duc această viaţă fără 
necazuri şi tristeţe? Şi aceasta o înţeleg în cazul în care există grija dreptului Judecător pentru 
mântuirea mea. Insă eu ştiu şi sunt convins cu putere că El se îngrijeşte de mântuirea noastră, 
a tuturor celor ce credem în El şi rânduieşte totul spre folosul sufletelor noastre. Să nu ne 
întristăm fără măsură şi să nu deznădăjduim. Sfânta Scriptură spune: „Fericit este omul pe 
care îl vei certa, Doamne, şi din legea Ta îl vei învăţa pe el, ca să-1 linişteşti pe el în zile rele, 
până ce se va săpa groapă păcătosului" (Ps. 93, 12-13). Şi altă învăţătură: „Fiule nu defăima 
învăţăturile Domnului şi nici slăbi fiind certat de dânsul. Că pe care iubeşte Domnul îl ceartă 
şi bate pe tot fiul care le primeşte" (Pilde 3, 11-12). Şi fericitul Pavel spune: „De veţi suferii 
certarea, ca unor fii vouă se va afla Dumnezeu; căci care este fiul pe care tatăl său nu-1 ceartă? 
Iar dacă sunteţi fără de certare, de care toţi au parte, atunci sunteţi fii nelegitimi şi nu fii 
adevăraţi". Şi puţin mai departe spune: „Toată certarea în vremea cea de faţă se pare că nu 
este de bucurie ci de mâhnire iar mai pe urmă roadă de pace a dreptăţii dă celor lipsiţi prin 
dânsa." (Evr. 12,7-8; 11). 

Nobilul meu domn şi cneaz, Dimitrie! Iartă-mă, pentru Dumnezeu, căci din marea 
iubire duhovnicească pe care o am faţă de toţi, eu am îndrăznit să scriu pe scurt domniei tale 
această puţină mângâiere. Din ceea ce eu însumi am îndurat mulţi ani am putut să îi învăţ şi pe 
alţii să aibă o astfel de răbdare în necazurile neaşteptate care vin asupra lor prin judecăţile 
tainice ale lui Dumnezeu, pentru unele păcate ale noastre. Căci noi toţi, ca oamenii, greşim în 
fiecare zi prin încălcarea poruncilor lui Dumnezeu înaintea dreptului Judecător, Care 
răsplăteşte fiecăruia dintre noi după faptele sale. Să te păzească Domnul întotdeauna sănătos 
la suflet şi la trup şi să te izbăvească de aceste necazuri. Amin. Pentru Dumnezeu, nu te 
întrista, ci „îmbărbătează-te şi să se întărească inima ta şi ai răbdare în Domnul" cu toată 
recunoştinţa, cu credinţă neîndoielnică şi cu nădejde nestrămutată. Fac plecăciune domniei 
tale eu, sărmanul rugător înaintea lui Dumnezeu pentru tine. 



CUVÂNTUL XXXVI 
Scrisoare către unele călugăriţe. 

Eu, Maxim Grecul, călugărul cel mult păcătos, fac plecăciune până la pământ 
cinstitelor călugăriţe. 

De la dragostea voastră, pe care mi-aţi arătat-o în Domnul după bunăvoinţa voastră, eu 
nu am cerut şi nici prin minte nu mi-a trecut niciodată să primesc un asemenea dar pe care 1- 
am primit de la voi mai presus de aşteptări. De aceea, eu socotesc că este drept să răsplătesc 
iubirea voastră cea mare pentru mine cu un caiet în care se vorbeşte despre viaţa călugărească. 



21 Sf. Ioan Damaschin, la slujba înmormântării. 

Voi sunteţi pline de înţelepciune şi raţiune dumnezeiască ca unele care faceţi pe plac 
Dătătorului a toată înţelepciunea şi raţiunea - lui Iisus Hristos, mirelui duhovnicesc al 
sufletelor voastre, Care vă luminează neîncetat cu lumina oricărei înţelepciuni şi raţiuni înalte. 
Primiţi această mică înştiinţare, cu iubirea duhovnicească şi blândeţea voastră obişnuită, chiar 
dacă în ea veţi întâlni undeva şi vorbe nu prea uşoare. Nu vă miraţi de acest lucru şi nu vă 
tulburaţi, căci eu mă tem de Acela Care spune prin Proorocul Său Isaia: „Vai de cei ce zic 
răului bine şi binelui rău care numesc lumina întuneric şi întunericul lumină; celor ce pun 
amarul dulce şi dulcele amar!" (Isaia 5, 20) „înfricoşător lucru este să cădem în mâinile 
Dumnezeului Celui viu" (Evr. 10, 31). Deşi sunt mai păcătos decât toţi păcătoşii totuşi, sunt 
obligat să propovăduiesc tuturor adevărul evanghelic cu tot sufletul, toată inima şi gura. Dacă 
cineva se supără din cauza sincerităţii acestui caiet, acela va vedea el însuşi, căci fiecare îşi 
duce povara sa, după cum e spus în dumnezeiasca Scriptură şi, de asemenea, fiecare culege 
ceea ce a semănat. Să fiţi mereu sănătoase în Domnul şi nu mă uitaţi în sfintele voastre 
rugăciuni! 



TOT CĂTRE ACELEAŞI 

Despre modul în care trebuie să se petreacă viaţa călugărească şi despre faptul că 
împlinirea poruncilor evanghelice este frica adevărată de Dumnezeu. 

Mie, celui sărac în virtuţi şi în cultură, îmi cer cinstitele şi preaînţeleptele fiice ale 
împăratului Ceresc învăţătură despre viaţa plăcută lui Dumnezeu, ca şi cum nu ar fi 
îndestulate cu înţelepciune şi raţiune dumnezeiască - deoarece ele sunt cele mai silitoare 
ucenice ale înţelepciunii Ipostatice, ale Creatorului şi Stăpânului tuturor, Dumnezeu. De unde 
să iau eu, cel sărac în toate acestea, cele de trebuinţă pentru a le pune lor masă folositoare 
sufletului şi hrană nesecată? Trebuie ca acela care porneşte să îi înveţe pe ceilalţi cum să facă 
pe plac lui Dumnezeu, mai înainte de toţi să împlinească el însuşi acest lucru cu fapta, ca viaţa 
lui să fie în toate potrivită cu învăţătura lui despre Dumnezeu, pentru ca cei învăţaţi de el să 
creadă în el şi el însuşi să dobândească răsplată de la Dumnezeu ca unul care a împreună- 
lucrat cu El la mântuirea celor credincioşi. Aşa ne învaţă şi cuvântul tainic al lui Dumnezeu, 
spunând: „Făţarnice, scoate întâi bârna din ochiul tău şi atunci vei vedea să scoţi paiul din 
ochiul fratelui tău" (Mt. 7, 5). De asemenea spune: „Cine face şi învaţă, acela mare se va 
chema în împărăţia cerurilor". însă eu, având în ochii minţii nu numai o singură bârnă ci o 
mulţime nenumărată de bârne, cum voi putea să scot paiul din ochii altora, eu însumi având 
nevoie de doctor? Dar precum făgăduieşte cuvântul lui Dumnezeu, zicând: „deschide-vei gura 
ta şi Eu o voi umple" şi iarăşi: „Domnul dă grai celor ce binevestesc cu putere multă", atunci 
şi eu, dând ascultare acestora şi nădăjduind în ele, îndrăznesc să încep învăţătura cu toate că 
întrece puterile mele şi rangul. Căci este spus „nu veţi grăi voi, ci Duhul Tatălui" Meu Ceresc. 
Chemându-L să mă ajute pe acest Ajutor Dumnezeiesc, încep învăţătura în felul următor. 

„începutul înţelepciunii este frica de Domnul; înţelegere bună este tuturor celor ce o 
fac pe ea; lauda lui rămâne în veacul veacului." (Ps. 110, 10). Prin înţelepciune noi înţelegem 
aici nu bogăţia raţiunii sau a cunoaşterii tuturor scripturilor, dumnezeieşti şi omeneşti, ci 
împlinirea cu fapta a poruncilor dumnezeieşti, aşa cum însuşi Domnul ne învaţă, zicând: „Nu 
oricine îmi zice: Doamne, Doamne, va intra în împărăţia cerurilor, ci cel ce face voia Tatălui 
Meu Celui din ceruri" (Mt. 7, 21), adică cel ce împlineşte cu râvnă mântuitoarele Lui porunci 
prin cuvânt şi prin faptă. Căci cine îi aduce numai rugăciuni lungi şi nu se îngrijeşte să îi 
aducă roadele poruncilor lui Dumnezeu care sunt iubirea, dreptatea şi mila, acela va auzi de la 
El: „de ce îmi spuneţi Doamne, Doamne", iar ceea ce vă poruncesc Eu nu împliniţi. Aceasta 
ne învaţă El şi prin dumnezeiescul Prooroc care spune: „Iar păcătosului", adică celui care nu 
trăieşte după poruncile Lui, „i-a zis Dumnezeu: Pentru ce tu istoriseşti dreptăţile Mele şi iei 

146 



Viaţa şi cuvinte de folos 

legământul Meu în gura ta?" (Ps. 49, 17). Iată că prin aceste cuvinte El îl umileşte şi îl 
îndepărtează pe acela care se împodobeşte numai cu cunoaşterea dumnezeieştii Scripturi şi 
crede că astfel Ii este bineplăcut lui Dumnezeu, făcând ceea ce este împotriva acestui lucru. 

Căci după cuvintele pomenite urmează: „Tu ai urât învăţătura şi ai lepădat cuvintele 
Mele înapoia Ta" (Ps. 49, 18), ceea ce înseamnă că încâlci şi nesocoteşti poruncile Mele 
mântuitoare şi furi cu cei ce fură - deşi Eu îţi poruncesc să nu furi - asupreşti împreună cu cei 
ce asupresc, iei camătă cu cămătarii şi îl osândeşti pe cel nevinovat, primind daruri de la 
asupritor deşi Eu urăsc din suflet toate acestea şi te îndepărtez de la ele prin poruncile Mele 
dumnezeieşti, poruncindu-ţi astfel: „nu nădăjduiţi în nedreptate şi spre jefuire nu poftiţi, 
bogăţia de ar curge, nu vă lipiţi inima de ea", adică nu vă adunaţi cu ajutorul nedreptăţii 
comori mari pe pământ, „unde molia şi rugina le strică şi unde furii le sapă şi le fură". De 
aceea bine şi drept spune cuvântul lui Dumnezeu că „începutul înţelepciunii este frica de 
Domnul", ceea ce înseamnă că începutul mântuirii sufletului este păzirea şi împlinirea 
poruncilor lui Dumnezeu. Acestea se numesc frica de Domnul - aşa cum ne învaţă în chip 
tainic şi prin proorocul, zicând: „Veniţi fiilor, ascultaţi-mă pe mine, frica Domnului vă voi 
învăţa pe voi; cine este omul cel ce voieşte viaţa, care iubeşte să vadă zile bune?" (Ps. 33, 11- 
12). Aceasta este ca şi cum ar spune: dacă cineva are o astfel de dorinţă, să-şi oprească „limba 
de la rău" - adică de la cleveteală, minciună, hulă, defăimare, vorbe murdare şi vorbe deşarte - 
iar „buzele să nu grăiască vicleşug" ci să vorbească numai adevărul şi dreptatea. Un asemenea 
om „să se ferească de rău şi să facă bine" - adică să urască orice necurăţie a trupului şi a 
sufletului, şi să facă bine - ceea ce înseamnă să iubească toată curăţenia şi sfinţenia sufletului 
şi a trupului. Să se ferească de nedreptate şi să iubească adevărul; să se ferească de cruzime şi 
nemilostivire şi să fie milostiv, darnic, iubitor de săraci, milos faţă de toţi cei care se află în 
sărăcie şi în diferite nenorociri; dacă cineva este înfometat, să îl sature, dacă este însetat, să îl 
adape, dacă este gol, să îi acopere oasele lui vrednice de milă şi pe cel ce îngheaţă de frig să 
nu îl dispreţuiască şi să nu îi evite pe aceia care se află în astfel de nenorociri. Căci „toată 
legea şi proorocii", adică toate cele zece porunci ale lui Dumnezeu şi tot ceea ce proorocii vă 
poruncesc prin multe şi diferite sentinţe, toate sunt cuprinse în aceste două porunci: „Să 
iubeşti pe Domnul Dumnezeul tău din toată inima ta, din tot sufletul tău, din tot cugetul tău şi 
din toată tăria ta. Aceasta este cea dintâi poruncă. Iar a doua e aceasta: Să iubeşti pe aproapele 
tău ca pe tine însuţi. Mai mare decât acestea altă poruncă nu este." (Marcu 12, 30-31). Cine 
împlineşte cu fapta aceste două porunci, acela a împlinit toată legea şi toate proorociile iar 
cine le nesocoteşte şi se laudă în zadar, zicând: II iubesc pe Dumnezeu, acela s-a amăgit cu 
mintea, căci buzele nemincinoase ale lui Hristos spun: „Cel ce are poruncile Mele şi le 
păzeşte, acela este care Mă iubeşte; şi cela ce mă iubeşte pe Mine, iubi-se-va de Tatăl Meu, şi 
Eu îl voi iubi pe el, şi Mă voiu arăta lui... Cel ce nu Mă iubeşte nu păzeşte cuvintele Mele. Şi 
cuvântul care auziţi nu este al Meu, ci al Tatălui Celui ce M-au trimis pe Mine." (Ioan 14, 
21;24). De asemenea spune fericitul Ioan Teologul în prima epistolă sobornicească: „Cel ce 
zice: L-am cunoscut, dar poruncite Lui nu le păzeşte, mincinos este şi întru el adevărul nu se 
află" (I Ioan 2, 4). Prin urmare, nici Hristos nu este în el, căci adevărul este Hristos. Şi dacă 
Hristos nu este în noi, atunci vai nouă, căci lucrăm în zadar, nădăjduind să ne mântuim numai 
prin înfrânarea de la mâncare, rugăciuni lungi şi priveghere. „Căci împărăţia lui Dumnezeu nu 
este mâncare şi băutură, ci dreptate şi pace şi bucurie în Duhul Sfânt" după Sfântul Apostol 
Pavel (Rom. 14, 17). Aici el numeşte împărăţia lui Dumnezeu noua lege a Evangheliei care nu 
este altceva decât numai dreptate, iubire desăvârşită şi sfinţenie, de asemenea milă şi dărnicie 
către tot cel ce se află în necazuri şi sărăcie. Apostolul Pavel spune: „Iar cel ce slujeşte lui 
Hristos, în aceasta este plăcut lui Dumnezeu şi ales oamenilor." (Rom. 14, 18). Prin toate 
acestea, noi ne încredinţăm că începutul înţelepciunii, adică al mântuirii sufletului, este frica 
de Dumnezeu care constă în păzirea Sfintelor Lui porunci, aşa cum spune şi dumnezeiescul 
psalmist: „Fericit bărbatul care se teme de Domnul; întru poruncile Lui va voi foarte" (Ps. 
111, 1), ceea ce înseamnă că îi va plăcea să trăiască cu tot sufletul după ele şi prin împlinirea 
neîncetată a lor se va strădui să fie bineplăcut lui Dumnezeu. Iar cui ia în seamă gândurile cele 

dăunătoare sufletului care spun că astăzi oamenii sunt slabi din fire şi trebuie să îngăduim 
neputinţa omenească, aceluia îi spun acelaşi lucru; pot fi îngăduite numai cele în care 
îngăduinţa nu este potrivnică poruncilor lui Dumnezeu şi nu încalcă regulile monahale ale 
Sfinţilor Părinţi care constau în sărăcie, tăcere, viaţă fără griji lumeşti, neiubirea de argint şi 
de camătă, smerită înţelepciune şi blândeţe, în dragoste nefăţarnică, milostivire şi părere de 
rău pentru toţi cei care se află în nenorociri. Orice îngăduinţă unită cu încălcarea acestor 
porunci şi rânduieli este pieirea definitivă a sufletului, nu mântuirea. Ce mântuire poate fi în a 
dobândi iarăşi, împotriva făgăduinţelor făcute de noi, averi şi comori mari pe pământ prin 
încălcarea poruncii evanghelice, nedreptate şi cămătărie, din care se naşte mulţimea 
nenumărată de neorânduieli şi gânduri necuviincioase şi fapte lumeşti, certuri, lupte, din cauza 
cărora noi ne deosebim de mireni numai prin călugărie şi veşmântul cel negru. Insă despre 
aceasta s-a spus destul pentru aceia care iubesc sincer să meargă pe drumul Evangheliei cel 
îngust şi îndurerat, fără îndreptăţirea de sine. Iar pentru cei care nu se supun adevărului 
Evanghelic şi merg pe calea cea largă, am zis destul în alt cuvânt; să ia de acolo îndreptare 
dacă vor. Noi, însă, ne întoarcem la celelalte porunci ziditoare de suflet ale Sfântului Duh. 

Dorind să ne încurajeze către frica de Dumnezeu, adică poruncile Stăpânului, 
Cuvântul lui Dumnezeu ne înfăţişează roadele darurilor duhovniceşti care se nasc de aici şi de 
care s-au învrednicit fericiţii lor lucrători. Aceştia sunt cei care l-au bineplăcut lui Dumnezeu 
din veac: patriarhi, prooroci, apostoli, mucenici şi părinţii noştri purtători de Dumnezeu, 
întemeietorii şi îndrumătorii vieţii monahale. Ascultă care sunt acele daruri de care se 
învrednicesc astfel de oameni: „Puternică va fi pe pământ seminţia Lui; neamul drepţilor se va 
binecuvânta." (Ps. 111, 2). Puternică nu prin aur, argint sau belşugul avuţiilor lumeşti, aşa 
cum gândesc unii în chip nedrept, ci puternică prin credinţă şi dreptate şi iubirea către 
Dumnezeu şi către aproapele, precum a fost acela care spune: „Cine ne va despărţi pe noi de 
iubirea lui Hristos? Necazul, sau strâmtorarea, sau goana, sau foametea, sau golătatea, sau 
nevoia, sau sabia? Căci sunt încredinţat că nici moartea, nici viaţa, nici îngerii, nici 
căpeteniile, nici puterile, nici cele de acum, nici cele ce vor fi, nici înălţimea, nici adâncul şi 
nici o alta făptură nu va putea să ne despartă pe noi de dragostea lui Dumnezeu, cea întru 
Hristos Iisus, Domnul nostru" (Rom. 8, 35; 38-39). Şi în alt loc: „Pentru că în trup umblând, 
nu ne oştim trupeşte. Căci armele luptei noastre nu sunt trupeşti, ci puternice înaintea lui 
Dumnezeu, spre surparea tăriilor. Noi surpăm iscodirile minţii, şi toată înălţarea care se ridică 
împotriva ştiinţei lui Dumnezeu şi tot gândul îl robim, spre ascultarea lui Hristos" (II Cor. 10, 
3-5). Prin sămânţa lor înţelegem cu dreptate predica evanghelică cea care, fiind semănată pe 
tot pământul de mulţimea nenumărată a dreptcredincioşilor, puternici în toată sfinţenia şi 
dreptatea şi cuviinţa, aduce roade Lucrătorului Ceresc: mucenici, călugări cuvioşi şi toţi 
drepţii care, prin tăria credinţei şi căldura iubirii pentru Mântuitorul Hristos, au alungat de 
pretutindeni întunericul idolatriei urâte de Dumnezeu şi au adus lumina evlaviei adevărate 
dată de Dumnezeu. Ei au fost puternici atât în lupta cea duhovnicească cât şi în cea trupească, 
pornind la luptă cu credinţa în Hristos Dumnezeu şi cu dragostea pentru El nu numai 
împotriva începătorilor şi puterilor întunericului veacului acestuia şi împotriva duhurilor 
viclene, ci şi împotriva prigonitorilor rău credincioşi, a grecilor, romanilor şi iudeilor şi au 
smerit şi au doborât la pământ mânia lor pentru Hristos şi mândria lor nemăsurată şi ca praful 
de pe drum le-au spulberat, dacă vorbim ca psalmistul (Ps. 17, 46). Aşadar, bine a spus 
dumnezeiescul David că puternică va fi pe pământ seminţia celui drept, după care a adăugat: 
„slavă şi bogăţie în casa lui", adică în casa celui ce se teme de Domnul şi împlineşte cu fapta 
poruncile Lui. Prin bogăţie şi slavă nu trebuie să înţelegem cele trecătoare şi pământeşti care 
pier repede ci slava care este trimisă de sus cuvioşilor plăcuţi lui Dumnezeu şi bogăţia 
darurilor duhovniceşti cu care au fost înzestraţi Apostolii purtători de Dumnezeu, cuvioşii şi 
drepţii încă din viaţa aceasta. Se înţelege de asemenea şi moştenirea bunurilor celor veşnice 
pe care „ochiul nu le-a văzut şi urechea nu le-a auzit, nici la inima omului nu s-au suit", 
precum este scris (I Cor. 2, 9). Despre această bogăţie vorbeşte undeva Psalmistul către 
Creatorul şi Stăpânul tuturor: „Cercetat-ai pământul", adică fiinţa omenească, „şi l-ai îmbătat 

pe dânsul", adică l-ai umplut de veselie şi bucurie duhovnicească, „bogăţiile lui le-ai înmulţit" 
(Ps. 64, 9), adică ai binevoit să ocroteşti şi să împodobeşti fiinţa omenească prin puteri şi 
semne şi toate darurile duhovniceşti. Ea se afla în sărăcie cumplită, fără să aibă cunoştinţă 
despre Dumnezeu, Creatorul ei şi Atotţiitorul, era bogată în toată vraja diavolească, în 
necinste, în nebunie şi toată răutatea. Refuzând adevărata raţiune şi frică de Dumnezeu şi 
înrobindu-se definitiv dracilor vicleni, ea a fost condusă de ei ca un animal necuvântător şi a 
fost atrasă către prăpastia necredinţei şi a desfrâului animalic. Insă preabunul Dumnezeu, nu a 
dispreţuit până în sfârşit fiinţa omenească ci, milostivindu-se, a venit la ea care suferea de 
necredinţă şi nu a venit la ea pur şi simplu, ci a alinat-o şi a înzestrat-o, împodobindu-o cu 
toate darurile Sfântului Duh, aşa cum am spus mai sus. De aceea „şi dreptatea lui va rămâne 
în veacul veacului", ceea ce înseamnă că faptele lui bune nu vor muri împreună cu sfârşitul 
acestei vieţi vremelnice, precum faptele rele ale oamenilor rău credincioşi şi păcătoşi, ci îi 
urmează pe cei evlavioşi după plecarea lor din această viaţă şi vor fi veşnic cu ei. Cu 
asemenea daruri este împodobit de Dumnezeu tot omul care este cu adevărat al lui Dumnezeu, 
adică tot cel ce se teme de Domnul. „Răsărit-a în întuneric lumină drepţilor". Aşa cum lumina 
soarelui care străluceşte împrăştie întunericul nopţii, aşa şi dreptul prin razele faptelor sale 
bune şi plăcute lui Dumnezeu, îi luminează la minte pe cei ce se află în întunericul 
necunoaşterii lui Dumnezeu dacă ei se numără în rândul celor drepţi şi sunt vrednici de acest 
har, precum a spus Petru, cel mai mare apostol: „Cu adevărat înţeleg că Dumnezeu nu este 
făţarnic. Ci, în orice neam, cel ce se teme de El şi face dreptate este primit de El" (Fapte 10, 
34-35). Aceasta înseamnă că este învrednicit de El de harul şi propovăduirea Evangheliei, de 
raţiunea în Hristos şi de credinţa în El. Şi aceasta aşa este. Dar să ascultăm despre îndreptările 
din trecut ale celui ce se teme de Domnul: „milostiv, îndurat şi drept. Bun este bărbatul care 
se îndură şi împrumută". O astfel de bunăstare dăruieşte frica de Dumnezeu celui care 
împlineşte cu fapta poruncile lui Dumnezeu şi primeşte cu credinţă neîndoielnică cele spuse 
de Domnul: „Fericiţi cei milostivi, că aceia se vor milui"; şi iarăşi: „Fiţi, dar, voi desăvârşiţi, 
precum Tatăl vostru Cel ceresc desăvârşit este" (Mt. 5, 48). într-adevăr, nu există nici o altă 
faptă bună, săvârşită de noi care să fie atât de puternică încât să II aplece către noi pe 
Creatorul tuturor decât iubirea de oameni şi mila faţă de cei săraci şi faţă de cei care se află în 
nenorociri. Acest lucru reiese din multe locuri ale Scripturii, în special din faptul că însuşi 
Dreptul Judecător pentru nici o altă faptă nu îi va lăuda atunci la judecată pe cei ce vor sta de- 
a dreapta Lui şi le va dărui împărăţia cerească, decât numai pentru că ei L-au hrănit când era 
înfometat, L-au adăpat când era însetat, L-au îmbrăcat când era gol, L-au primit când era 
străin. înseamnă că L-au primit cu milă în casa lor şi L-au alinat din toate puterile. Când s-a 
aflat în temniţă, au venit la El şi L-au mângâiat şi L-au cercetat când era bolnav. Pentru toate 
aceste fapte bune, săvârşite faţă de cei ce trăiesc în necazuri, îi va încununa atunci pe cei 
drepţi, Cel Drept şi pe cei milostivi. Cel Milostiv şi Iubitor de oameni, lăsând în tăcere 
celelalte îndreptări ale lor şi nevoinţe duhovniceşti, precum: marele post, rugăciunea, 
privegherile şi însingurarea în pustiurile îndepărtate şi ne locuite. Prin acestea El, cel 
multmilostiv, a dorit să arate că fără mila şi iubirea de oameni către cei ce se află în 
nenorociri, toate acele nevoinţe nu aduc nici un folos şi înaintea Lui nu sunt vrednice de 
pomenire. Căci El însuşi spune: „Că milă voiesc iar nu jertfă, şi cunoaşterea lui Dumnezeu 
mai mult decât arderile de tot". Prin aceasta Mântuitorul spune cam aşa: „Dacă mergi la 
biserică să te rogi Mie şi să aduci o jertfă şi pe drum întâlneşti un sărac ce are nevoie de ajutor 
sau îţi cere milostenie, dă-i săracului ceea ce ai vrut să-i dai preotului Meu la săvârşirea 
Sfintei Slujbe şi nu dispreţui nevoia şi lipsa celui sărac, preferând în locul lui rugăciunea şi 
Sfânta Slujbă aduse Mie. Căci mila arătată lui, este acea jertfa bineprimită şi rugăciune 
bineplăcută din partea ta către Mine dacă Mă asculţi fără îndoială, aşa cum şi Eu L-am 
ascultat fără îndoială pe Tatăl Meu Cel Ceresc şi M-am adus pe Mine însumi ca jertfă şi 
ofrandă pentru Adam cel căzut şi pentru tot neamul omenesc născut din el". încă şi mai clar 
ne-a învăţat pe noi Judecătorul nemitarnic prin pilda despre cele cinci fecioare neînţelepte, 
lăsate în afara cămării dumnezeieşti pentru că nu au luat cu ele în vase destul untdelemn. 

149 



Sfântul Maxim Grecul 

Fecioarele neînţelepte, aşa cum ne învaţă dumnezeieştii Părinţi, sunt sufletele bărbaţilor 
credincioşi şi ale femeilor evlavioase care fac întotdeauna noaptea rugăciuni şi se nevoiesc 
mult cu postul pentru curăţirea lor de toată murdăria trupului şi a sufletului; untdelemnul, prin 
care se înţelege mila faţă de săraci şi de cei ce trăiesc în nenorociri, nu numai că nu s-au 
îngrijit să-1 dobândească ci, dimpotrivă, i-au chinuit pe săraci cerându-le în fiecare zi dobânzi 
copleşitoare. De aceea, pe drept sunt numite aceste suflete ale credincioşilor de către 
Judecătorul înfricoşător - neînţelepte căci biruind patimile care sunt mai presus de firea şi 
puterea omenească şi potolind în ei poftele trupeşti asemănătoare animalelor, au fost biruiţi de 
patima iubirii de argint a iudeilor şi s-au înrobit cămătăriei fără măsură, neîngrijindu-se de 
milă, iubirea de oameni şi bunătatea date lor în chip firesc, ci au transformat firea lor în fiară 
sălbatică, adunând diferite averi prin toate mijloacele nedrepte. 

Cine poate să îi plângă cu vrednicie pe aceşti oameni care nu numai că nu îi miluiesc 
pe săraci, după porunca dumnezeiască a Mântuitorului, ci le şi răpesc avutul care le-a mai 
rămas prin cererile de dobânzi copleşitoare în fiecare an. Dar există şi oameni care într-atât au 
fost biruiţi de patima iubirii de argint şi a cămătăriei, încât născocesc cu rea intenţie diferite 
cleveteli împotriva unor oameni bogaţi care nu i-au jignit cu nimic. Cine poate să descrie 
blestemul unor astfel de oameni? Nici o artă a oratoriei nu este în stare să înfăţişeze acest rău 
care nu se compară cu nimic. Insă, să lăsăm îndreptarea şi vindecarea lor în seama 
Mântuitorului şi Doctorului tuturor, Domnului nostru Iisus Hristos; noi ne întoarcem la cele 
dinainte. „întru pomenire veşnică va fi dreptul; de vorbire de rău nu se va teme" (Ps. 111, 6). 
Prin aceasta psalmistul sau, mai corect focul cel dumnezeiesc ce 1-a înflăcărat al Sfântului 
Duh, ne-a arătat cum sunt răsplătiţi cei drepţi pentru săvârşirea poruncilor Lui cu frică de 
Dumnezeu. Ce înseamnă acest lucru? Acest lucru înseamnă că ei nu vor cădea niciodată în 
uitare ci se vor învrednici să fie pomeniţi în vecii vecilor - adică prin ei se va da întotdeauna 
laudă lui Dumnezeu şi Mântuitorului Hristos. Căci aşa cum pomenirea răucredincioşilor şi a 
păcătoşilor piere cu vuiet, precum spune Scriptura, aşa şi pomenirea drepţilor dăinuie în vecii 
vecilor cu laude înaintea lui Dumnezeu şi ei se desfată neîncetat cu slava dumnezeiască, cu 
vederea şi împreună-vorbirea cu Dumnezeu. „De vorbire de rău nu se va teme". Căci celor ce 
vor sta de-a stânga Judecătorului le va spune acel glas amarnic şi înfricoşător (vorbirea de 
rău): „Duceţi-vă de la Mine, blestemaţilor, în focul cel veşnic, care este gătit diavolului şi 
îngerilor lui" (Mt. 25, 41). Ce poate fi mai înfricoşător şi mai dureros decât această osândă 
veşnică? De această „vorbire de rău" nu se va teme atunci cel drept căci el va auzi acea 
binecuvântare nesfârşită şi adevărată care va fi spusă către cei ce vor sta de-a dreapta Lui: 
„Veniţi, binecuvântaţii Tatălui Meu, moşteniţi împărăţia cea pregătită vouă de la întemeierea 
lumii" (Mt. 25, 34). Această milă le-o arată lor dreptul Judecător şi bogatul Răsplătitor pentru 
iubirea de oameni şi mila lor pe care ei le-au arătat faţă de toţi cei săraci şi faţă de toţi cei ce 
se aflau în nenorociri, precum spune dumnezeiescul Psalmist: „Risipit-a, dat-a săracilor; 
dreptatea lui rămâne în veacul veacului" (Ps. 111, 8). Prin această cugetare scurtă, Sfântul 
Duh ne-a învăţat clar în ce mod se învredniceşte de pomenire veşnică la Dumnezeu cel ce se 
teme de Domnul şi împlineşte cu fapta poruncile Lui şi faptul că nu se va teme de acea 
vorbire de rău. De aceea spune că „întru pomenire veşnică va fi dreptul; de vorbire de rău nu 
se va teme" - pentru că el împlineşte cu fapta porunca Mântuitorului care spune: „Dacă voieşti 
să fii desăvârşit, du-te, vinde averea ta, dă-o săracilor şi vei avea comoară în cer şi vino, 
urmează mie." (Mt. 19, 21). Cine iubeşte pe Domnul şi bunătăţile Lui cele nespuse cu tot 
sufletul şi cu tot cugetul, cu toată inima şi cu toată puterea, acela nu numai că împarte toată 
averea sa ci şi urăşte definitiv toate patimile sale trupeşti şi îşi taie toate voile şi va creşte în 
fiecare zi în virtuţile plăcute lui Dumnezeu, lepădând pe deplin tot ce este lumesc şi care îl 
poate întoarce de la Dumnezeu. Căci nimeni „nu poate să slujească la doi domni - lui 
Dumnezeu şi lui mamona", ceea ce înseamnă că nimeni dintre cei ce lucrează pentru bogăţie 
nedreaptă nu poate să fie plăcut lui Dumnezeu. Iar cine este iarăşi înconjurat de grijile lumeşti 
după ce s-a lepădat de ele o dată pentru totdeauna înaintea lui Dumnezeu şi a îngerilor Lui 
aleşi, acela să îl audă pe Dătătorul legii, Care spune clar: „Nimeni care pune mâna pe plug şi 

se uită îndărăt nu este potrivit pentru împărăţia lui Dumnezeu" (Luca 9, 62). Şi iarăşi spune: 
„oricine aude aceste cuvinte ale Mele şi le îndeplineşte asemăna-se-va bărbatului înţelept care 
a clădit casa lui pe piatră. A căzut ploaia, au venit râurile mari, au suflat vânturile şi au bătut 
în casa aceea, dar ea n-a căzut, fiindcă era întemeiată pe piatră." (Mt. 7, 24-25). Iar cine aude 
şi nu face, adică nu împlineşte cu fapta poruncile Mele, acela se va asemăna „bărbatului 
nechibzuit care şi-a clădit casa pe nisip. Şi a căzut ploaia şi au venit râurile mari şi au suflat 
vânturile şi au izbit în casa aceea, şi a căzut. Şi căderea ei a fost mare" (Mt. 7, 26-27). 

Cred că Dătătorul legii numeşte casă cugetul bun, judecata şi bunăvoinţa care s-au 
arătat în mine atunci când eu am hotărât în mine însumi să părăsesc viaţa lumească cea 
necuviincioasă şi toate deşertăciunile şi să încep vieţuirea călugărească cea liniştită care aduce 
nenumărate bunuri duhovniceşti. Şi dacă împlinesc această hotărâre bună a mea şi o săvârşesc 
după poruncile Domnului şi nu contenesc să mă lipesc de El prin toată dreptatea, tăcerea şi 
lipsa grijilor, lepădându-mă de plăcerea şi desfătarea trupului şi iubesc până la sfârşit sărăcia 
desăvârşită şi vieţuirea călugărească aspră, atunci, într-adevăr, eu mi-am clădit casa, adică 
viaţa monahală, pe piatra care este însuşi Hristos Mântuitorul, Cel ce se numeşte piatră 
duhovnicească şi este tăria şi puterea tuturor celor care II iubesc. El îi păzeşte nevătămaţi de 
atacurile tuturor uneltirilor drăceşti care sunt numite în sens alegoric vânt şi ploaie şi râuri 
puternice. Dacă din pricina slăbiciunii cugetului meu eu, după ce m-am unit cu Hristos şi m- 
am lepădat de deşertăciunile lumeşti, sunt iarăşi înconjurat de ele şi încep să dobândesc din 
nou averi şi comori pe pământ - aur şi argint - şi mă dedic grijilor deşarte de care sunt lipite 
certurile şi procesele iar din acestea se nasc invidia, pomenirea răului, duşmănia şi norii 
nenumăraţi ai gândurilor rele şi dăunătoare sufletului, atunci, într-adevăr, voi fi asemănat de 
dreptul Judecător cu bărbatul nechibzuit care şi-a clădit casa sa pe nisip, adică pe încălcarea şi 
neascultarea poruncilor evanghelice mântuitoare şi voi fi prins uşor de potrivnicul meu şi la 
fiecare atac al gândurilor necurate asupra mea voi fi neputincios în lupta cu ele şi cu totul 
nepriceput. Ajungând în această stare din pricina nesimţirii şi nebuniei mele celei mari, eu nu 
voi găsi pe nimeni mai blestemat decât mine. „Cel ce seamănă cu lacrimi, cu bucurie vor 
secera. Mergând mergeau şi plângeau, aruncând seminţele lor, dar venind vor veni cu bucurie, 
ridicând snopii lor" (Ps. 125, 6). Această cugetare sfântă rostită de Duhul Sfânt nu se referă 
numai la Mucenici şi Martiri, ci şi la călugării cuvioşi care rabdă de bunăvoie orice necaz şi 
strâmtorare şi păşesc cu sârguinţă pe calea ce duce către Dumnezeu şi care, prin multele 
lacrimi şi nevoinţe ale postului, aruncă seminţele lor duhovniceşti, adică faptele cele bune. De 
aceea şi la vremea învierii celei de obşte „venind vor veni cu bucurie, ridicând snopii lor", 
ceea ce înseamnă că vor primi de la dreapta Stăpânului răsplata veşnică pregătită lor: 
desfătarea cu bunătăţile cele veşnice pregătite drepţilor. Aceste bunătăţi sunt: nemurirea, 
împărăţia nesfârşită a lui Dumnezeu, umplerea minţii cu înţelepciunea lui Dumnezeu şi cu 
bucurie nespusă. De care să ne învrednicim şi noi şi să dobândim mila şi binefacerile şi 
iubirea de oameni a Domnului nostru Iisus Hristos, Căruia I se cuvine toată slava, cinstea şi 
închinăciunea, împreună cu Părintele Lui Cel fără de început şi cu Preasfântul şi Bunul şi de 
viaţă Făcătorul Duh, acum şi pururea şi în vecii vecilor. Amin. 

CUVÂNTUL XXXVII 

Scrisoare către cneazul Petru Şuiski 

Domnului meu celui nobil şi înţelept, cneazului Petru Ivanovici Şuiski, eu, călugărul 
Maxim, îi doresc să se bucure în Domnul. 

Să nu se mire nobleţea ta cea mare, vestitule cneaz şi domnul meu iubit, pentru că din 
pricina celor întâmplate cu mine, datorită mulţimii păcatelor mele şi a împrejurărilor triste, eu, 
cel mai nedrept om, îndrăznesc să compar necazul meu cu necazul acelui drept care a suferit 
de la început din partea fraţilor lui, fiind vândut de ei ca un rob netrebnic iar apoi, din cauza 
clevetelii desfrânatei celei răutăcioase, a fost închis în temniţă şi legat. Şi acest lucru s-a 
întâmplat aceluia care era vrednic de hrana cerească şi de locaşurile cereşti mai mult decât 
mulţi alţi drepţi. Eu am îndrăznit să scriu astfel nu pentru că mă socotesc în ceva anume 
asemănător cu acel drept - să nu îmi fie mie o asemenea nebunie - căci eu mă socotesc prin 
răutatea mea cea veche şi prin ticăloşia mea o putreziciune şi nevrednic să mă numesc 
călugăr. Insă, am vrut numai să explic domniei tale că ceea ce se referă la acel martir 
nevinovat a fost rânduit de voia dumnezeiască, desigur, şi că doi dregători au căzut sub mânia 
împăratului lor şi au fost închişi în aceeaşi temniţă iar acest tânăr fericit le-a tâlcuit corect şi 
clar visele avute de ei şi 1-a rugat pe acela, căruia i-a prezis că împăratul îi va înapoia rangul şi 
cinstea lui de mai înainte, să îi pomenească împăratului de întemniţarea lui nedreaptă. Când 
acela a povestit despre el împăratului, Faraonului, atunci acest drept a fost slobozit din lanţuri 
şi temniţă şi s-a învrednicit din partea împăratului de cinstea de a fi primul după el, precum 
spune dumnezeiasca Scriptură: „trimis-a împăratul şi 1-a slobozit, căpetenia poporului şi 1-a 
eliberat pe el. Pusu-l-a pe el domn casei lui şi boier peste toată avuţia lui" (Ps. 104, 20). Exact 
aşa, cred, s-ar putea să fi fost rânduit şi pentru mine, după marea iubire de oameni a lui 
Dumnezeu şi după bunătatea Lui faţă de mine, blestematul, ca domnia ta, în marea ta 
înţelepciune şi smerenie să mă cauţi şi să vii la mine, netrebnicul, şi eu să mă învrednicesc să 
te văd şi să vorbesc cu tine. Nu trebuie să te miri de acest lucru. Dumnezeu, Care dintru 
început a fost darnic şi milostiv şi iubitor de oameni, este întotdeauna darnic şi milostiv şi 
iubitor de oameni chiar dacă la un moment dat îngăduie cuiva să cadă în diferite năpaste, însă 
aşa cum spune Sfânta Scriptură „nu până în sfârşit se va iuţi, nici în veac se va mânia" (Ps. 
102, 9). Şi în alt loc spune: „Vedeţi, vedeţi că Eu sunt şi nu este Dumnezeu afară de Mine; Eu 
voi ucide şi voi face viu, bate-voiu şi Eu voi vindeca, şi nu este cine să scoată din mâinile 
Mele." (Deut. 32, 39). El, Creatorul nostru al tuturor şi Doctorul cel Sfânt al patimilor noastre 
sufleteşti. El singur ştie bine ce este fiecăruia dintre noi folositor. El „Domnul omoară şi face 
viu, pogoară în iad şi ridică. Domnul face sărac şi îmbogăţeşte, smereşte şi înalţă." (I Regi 2, 
6-7). Şi acest lucru se întâmplă nu prin cercul norocului şi prin poziţia planetelor, aşa cum 
spune învăţătura mincinoasă a caldeilor păgâni, a egiptenilor şi a elinilor, ci prin judecăţile 
tainice şi negrăite ale lui Dumnezeu, precum ştie El singur. „Cine a cunoscut gândul 
Domnului, şi cine a fost sfetnicul Lui care să-L înveţe pe El?" (Isaia 40, 13} Acestea sunt 
iubirea Lui de oameni şi bunătatea Lui către mine, în care şi nădăjduiesc. Pe lângă acestea, 
învrednicindu-mă de marea ta bunăvoinţă pe care o ai faţă de mine, cel sărman, şi cunoscând 
înţelepciunea şi blândeţea ta, eu am îndrăznit să-ţi amintesc, domnul meu, în puţine rânduri 
despre nevoile mele. Şi nu cer să fiu slobozit către Sfântul Munte, cel mult dorit şi cinstit de 
toţi credincioşii - căci ştiu că această cerere a mea nu e uşoară pentru voi - însă cer de la 



22 Această scrisoare şi scrisorile care urmează după ea: „Către tânărul Mihail" , „Către fratele Grigorie" şi 
„Domnului şi fratelui Gheorghe" sunt publicate (de Academia Duhovnicească din Kazan) după manuscrisul de 
la Lavra Sfânta Treime a Sfântului Serghie cu numărul 200. In manuscrisele bibliotecii din Soloveţ aceste 
scrisori nu există. 

luminăţiile voastre numai să mă învredniciţi de împărtăşirea cu Sfintele şi de viaţă făcătoarele 
Taine ale lui Hristos, fără de care am trăit şaptesprezece ani. Lipsa lor de mulţi ani a fost 
pricina atacurilor tuturor gândurilor necuviincioase şi a tuturor năvălirilor vrăjmaşilor 
nevăzuţi care îl luptă şi îl pângăresc neîncetat pe omul lăuntric, cel creat de Dumnezeu după 
chipul şi asemănarea Lui. Iar despre pedeapsa puternică a aceluia care vatămă acest om 
lăuntric - despre aceasta ştiţi voi înşivă mai bine decât mine. Dăruiţi-mi acest dar, vă rog cu 
binefacerile Celui singur drept şi înfricoşătorului Judecător Care răsplăteşte fiecăruia după 
faptele lui. Izbăviţi sufletul care moare, ca să se împlinească şi cu voi cuvântul şi 
binecuvântarea Scripturii care spun: „de te vei întoarce şi te vei aşeza, şi înaintea feţei mele 
vei sta, şi vei osebi pe cel ce este cinstit, de cel ce nu este cinstit, ca gura mea vei fi, şi ei se 
vor întoarce către tine, şi nu te vei întoarce către ei." (Ier. 15, 19). Pentru Dumnezeu, 
dobândiţi acest har şi această răsplată şi binecuvântare de la Dumnezeu. Staţi cu dreptate 
înaintea judecăţii Celui ce îi judecă pe toţi, căci „Tatăl nu judecă pe nimeni", spune cuvântul 
lui Dumnezeu, „ci toată judecata a dat-o Fiului" (Ioan 5, 22). Vă mai cer şi un alt dar: daţi-mi 
cărţile greceşti pe care eu le-am adus cu mine de acolo pentru zidirea mea şi pentru alinarea 
duhovnicească a sufletului meu blestemat. Arătaţi-mi şi mie mila creştină aşa cum aţi arătat-o, 
după înţelepciunea voastră, la mulţi alţii. Prin acestea veţi aduce mare slavă fericitului suflet 
al împăratului vostru pururea pomenit şi al domnului şi binefăcătorului meu, marelui cneaz 
Vasili Ioanovici al întregii Rusii. Binevoiţi, ca unii care sunteţi ajutoarele lui cele înţelepte şi 
credincioase în conducerea binecredinciosului stat rusesc, să adăugaţi la slava sufletului său 
fericit acea milă a voastră pe care mi-o arătaţi mie. Cea mai clară dovadă a înţelepciunii şi 
credincioşiei cnejilor şi boierilor este ca ei să se îngrijească să îi aducă domnului lor mare 
slavă cu ajutorul iubirii de oameni şi al diferitelor milostenii făcute de ei aici în numele lui 
pentru toţi cei sărmani şi care suferă în temniţe. Acest cuvânt nu este al meu, ci al tuturor 
Părinţilor insuflaţi de Dumnezeu. Eu am gândit că nu este foarte potrivit să înfăţişez aici 
mărturiile lor care vă sunt cunoscute. Căci voi cunoaşteţi bine şi sunteţi foarte pricepuţi în 
dumnezeiasca Scriptură mai mult decât oricare altul şi de aceea nu aveţi nevoie de pomenirea 
lor peste măsură. Să vă ţină pe voi toţi Domnul Iisus Hristos în sănătate, în toată liniştea şi 
puterea. Amin. 



CUVÂNTUL XXXVIII 

Scrisoare către tânărul Mihail, fiul cneazului Petru Şuiski, despre Hristofor. 

Nobilului tânăr Mihail, sărmanul vostru rugător înaintea lui Dumnezeu, Maxim, de la 
Sfântul Munte, vă face plecăciune până la pământ. Să vă dea Dumnezeu vouă, domnilor, să 
fiţi sănătoşi mulţi ani. Din mila lui Dumnezeu sunt şi eu viu, chiar dacă mă chinui pentru 
păcatele mele precum este spus: „multe răni va avea cel păcătos". Iar pentru că mă întrebi 
despre mucenicul Hristofor, să ştii că în ţările păgâne există un popor care în greceşte se 
numeşte „Chinocefal", ceea ce înseamnă cap de câine. Din acest popor a ieşit acest sfânt 
mucenic care a fost luminat prin voia nepătrunsă a lui Dumnezeu, a cunoscut Taina sfintei 
credinţe, a fost chinuit şi i s-a schimbat numele în Hristofor, ceea ce înseamnă Purtător de 
Hristos sau cel ce este purtat de Hristos; iar numele lui dinainte era Reprev. 

CUVÂNTUL XXXIX 

Scrisoare către fratele Grigorie, despre cugetarea: „Doamne, scăpare Te-ai făcut 



nouă". 



Frate Grigorie! Să te mântuiască Domnul pentru toată bunăvoinţa ta faţă de mine şi 
pentru dragostea ta duhovnicească. Am auzit dintr-o parte că stăpânul nostru, episcopul 
Tverului, s-a supărat pe mine, sărmanul, din cauza expresiei: „Doamne, scăpare Te-ai făcut 
nouă" (Ps. 89, 2) şi spune, învinuindu-mă pe mine în zadar, că Părintele Maxim face pe 
deşteptul prin această traducere a Scripturii, că pentru noi nu există scăpare la Dumnezeu. 
Izbăveşte-mă, Doamne, de o asemenea hulă iar cel care învaţă aşa, să fie anatema în veci. 
Amin. Această expresie: „Te-ai făcut" nu ne îndepărtează de voia lui Dumnezeu, aşa cum 
tâlcuieşte episcopul ci, dimpotrivă, arată cu putere grija lui Dumnezeu pentru noi, spunând 
clar că nu numai acum Tu ne eşti nouă scăpare, Doamne, ci ai fost scăparea noastră de la 
începutul neamului omenesc. Acest lucru ni-1 explică următoarele cuvinte: „din neam în 
neam", ceea ce înseamnă întotdeauna, adică de la început şi până astăzi Tu ai fost scăparea 
noastră şi până la sfârşitul veacului vei fi cu noi şi noi cu Tine, aşa cum spune făgăduinţa cea 
adevărată: „iată, Eu cu voi sunt în toate zilele" până la sfârşitul vieţii voastre. Aşadar, fără 
motiv se supără pe mine bunul nostru stăpân cu privire la expresia pomenită. Fie voia lui 
Dumnezeu cu el. Iar deosebirea dintre aceste expresii este următoarea: când aceste cuvinte se 
referă la persoana întâi adică atunci când, mulţumindu-I Creatorului pentru milostivirea Lui 
faţă de noi, vorbim către El însuşi, trebuie să spunem aşa: „Doamne, scăpare Te-ai făcut nouă 
în neam şi în neam", ceea ce înseamnă: întotdeauna. Iar când ele se zic la persoana a doua se 
referă atunci când, lăudându-ne înaintea altora, povestim binefacerea Lui cea către noi şi 
spunem: „Doamne, scăpare să fii nouă", aşa cum este spus şi în alt loc: „puterea mea şi 
cântarea mea este Domnul şi îmi este mie spre mântuire". Iar expresia „a se face" nu se 
foloseşte în Scriptură în locul expresiei „întotdeauna", aşa cum tâlcuieşte episcopul această 
expresie. Despre acest lucru, ascultaţi-1 cu atenţie pe Evanghelistul care spune: „Toate prin El 
s-au făcut; şi fără El nimic nu s-a făcut din ce s-a făcut". Aşadar cugetaţi: toate au luat fiinţă 
odată şi nu se fac întotdeauna ceruri şi pământuri noi şi celelalte făpturi. Pentru Dumnezeu, nu 
vă supăraţi pe mine fără motiv. Episcopul a avut milă de mine mulţi ani şi m-a liniştit cu mare 
mulţumire. Să aibă milă de mine şi până la sfârşit şi să mă păzească, de dragul lui Dumnezeu, 
ca să îi fie răsplata mare de la Domnul pentru aceasta. 

Să spui, te rog, fără teamă de preasfinţitul, o Grigorie, această încunoştinţare şi 
închinare din partea mea. Eu mă aflu mereu în iubire duhovnicească faţă de Preasfinţia sa şi 
nu pot uita legătura cu el prin rugăciune de mulţi ani. Nu sunt eu într-atât de nebun şi 
nerecunoscător. Aş scrie mai pe larg explicaţia referitoare la expresia pomenită mai sus dar 
mă tem să nu se spună şi despre mine cunoscutul cuvânt proorocesc: „Chiar omul cu care 
eram în pace, în care am nădăjduit, care a mâncat pâinea mea, a mărit asupra mea vicleşug." 
(Ps. 40, 9). 



CUVÂNTUL XL 

Către fratele Gheorghe. 

Domnului şi fratelui meu iubit, Gheorghe. Cunoscutul călugăr îţi doreşte să te bucuri 
în Domnul. Te rog, pentru Dumnezeu, nu te gândi că eu din lene sau din vreo nemulţumire 
sau supărare, nu ţi-am trimis nimic vreme îndelungată. Eu sunt întotdeauna bucuros să 

vorbesc cu tine şi nu numai prin cerneală şi hârtie ci şi faţă către faţă. Insă povara păcatelor 
mele se împotriveşte dorinţei pe care o am şi eu sunt silit să vieţuiesc în tăcere împotriva 
voinţei mele, căci am petrecut o mare parte a timpului în boli şi diferite suferinţe. De aceea te 
rog, dragul meu, să mă ierţi că am tăcut mult timp fără să vreau. Primeşte cu dragoste mica 
mea ofrandă în cuvinte cu pomenirea următoarelor lucruri: sfârşitul primului cuvânt împotriva 
rătăcirii agarenilor şi al doilea cuvânt care este către cei evlavioşi, în care există ceva şi despre 
sfârşitul veacului acestuia. Un caiet este scris de mâna mea iar celelalte şase caiete şi patru 
liste de mâna lui Grigorie. In ele se află capitolele lui Samuel Evreul şi răspunsurile alcătuite 
de mine împotriva lor care sunt pe deplin vrednice de crezare. De asemenea, este şi un caiet 
special, alcătuit şi transcris de mine, foarte folositor. Iţi înapoiez şi ceea ce mi-ai trimis să 
copiez însă eu nu am copiat deoarece nu am putut înţelege de unde începe şi unde se termină. 
Pe lângă aceasta, nu am destulă cerneală şi chinovar. De aceea, copiază tu însuţi pentru tine, 
aşa cum îţi place ţie, iar pe mine nu mă osândi pentru aceasta, te rog. 

Să te păzească Mântuitorul de toate năvălirile vrăjmaşilor văzuţi şi nevăzuţi şi să te 
îndrume să faci întotdeauna „voia Lui cea bună, plăcută şi desăvârşită". Amin. Să-mi scrii 
despre sănătatea şi viaţa ta. 



CUVÂNTUL XLI 

Scrisoare către o călugăriţă în care o învaţă să nu se întristeze pentru cei adormiţi. 

Precum mă aflu eu însumi în tristeţe şi necaz trupesc şi sufletesc, tot aşa aud şi despre 
tine că ai fost supusă unor astfel de necazuri şi te mâhneşti puternic şi ceri tuturor o 
mângâiere. Cum să mă ajut pe mine şi să mă izbăvesc de necaz, aceasta o ştiu şi pot să o fac, 
căci de voinţă depind şi binele şi răul şi am puterea să mă dau şi la dreapta şi la stânga şi 
nimeni nu poate să mă împiedice în hotărârea mea cea bună atât timp cât II am stând de-a 
dreapta mea pe Cel ce mă veghează în gândurile şi faptele mele, pe Iisus Hristos, aşa cum mă 
învaţă dumnezeiescul Prooroc, zicând: „Văzut-am mai înainte pe Domnul înaintea mea 
pururea, că de-a dreapta mea este ca să nu mă clătesc." (Ps. 15, 8). Aşadar, pe mine mă 
mângâi astfel şi mă ajut în necaz. Dar sufletul tău cel sfânt care se află în mare tristeţe, prin ce 
altceva să-1 mângâi şi să-1 izbăvesc de necazul ce îl apasă, decât numai prin cuvintele 
Apostolului Pavel care, mângâindu-ne, porunceşte zicând: „Fraţilor, despre cei ce au adormit, 
nu voim să fiţi în neştiinţă, ca să nu vă întristaţi, ca ceilalţi, care nu au nădejde, pentru că de 
credem că Iisus a murit şi a înviat, tot aşa (credem) că Dumnezeu, pe cei adormiţi întru Iisus, 
îi va aduce împreună cu El" (I Tes. 4, 13-14). Acestea sunt cuvinte apostolice vrednice de 
respect. înţelesul lor este următorul: taina credinţei ortodoxe în legătură cu noi, cei evlavioşi, 
constă, mai ales, în trei dogme importante: prima este întruparea Unicului Fiu al lui 
Dumnezeu Care, fiind Dumnezeu netrupesc, nevăzut şi neatins, a binevoit, după mulţimea 
bunătăţii Sale, să se întrupeze şi să devină om văzut, apropiat şi uşor de atins. A doua constă 
în faptul că devenind om, El a murit ca un om pentru ca, prin moartea Lui, să dăruiască viaţă 
veşnică tuturor acelora care se închină în numele Tatălui şi al Fiului şi al Sfântului Duh, după 
porunca Lui care zice: „dacă are credinţă şi se închină, va fi mântuit", ceea ce înseamnă că va 
trăi veşnic viaţa cea întocmai cu a îngerilor, izbăvindu-se de chinurile veşnice care îi aşteaptă 
pe cei păcătoşi. Apoi adaugă: „dacă nu are credinţă, va fi osândit" împreună cu diavolii cei 
necuraţi. A treia constă în faptul că, întrupându-se şi primind moartea ca un om, El a înviat a 
treia zi din morţi, lepădând stricăciunea morţii. In vederea tuturor acestor lucruri noi, cei care 
credem în Hristos şi ne închinăm în numele Tatălui şi al Fiului şi al Sfântului Duh, nădăjduim 
ca prin această credinţă să ne învrednicim de învierea cea din morţi şi de viaţa veşnică. Dacă 
ne mâhnim puternic şi plângem peste măsură pentru moartea celor apropiaţi, atunci prin 
acestea ne vădim că mărturisim numai cu buzele credinţa în Hristos şi nădejdea în El iar nu cu 

toată inima şi cu tot cugetul, aşa cum spune dumnezeiescul Prooroc: „Cred că voi vedea 
bunătăţile Domnului, în pământul celor vii" (Ps. 26, 19). Care sunt aceste bunătăţi şi cât sunt 
ele de minunate ne învaţă dumnezeiescul Pavel, zicând: „Cele ce ochiul n-a văzut şi urechea 
n-a auzit, şi la inima omului nu s-au suit, pe acestea le-a gătit Dumnezeu celor ce-L iubesc pe 
El" (I Cor. 2, 9). Dacă bunătăţile dumnezeieşti sunt cu totul nespuse şi nepătrunse, atunci în 
ce mod poate fericitul împărat David să dobândească o asemenea credinţă în ele? Prin nimic 
altceva decât numai prin iubirea desăvârşită cu care el L-a iubit din tot sufletul, din toată 
inima şi din tot cugetul şi puterea pe Creatorul tuturor, aşa cum spune el însuşi: „Iubi-Te-voi 
Doamne, vârtutea mea. Domnul este întărirea mea şi scăparea mea şi izbăvitorul meu" (Ps. 
17, 2). Şi iarăşi spune: „Cât de iubite sunt locaşurile Tale, Doamne al puterilor! Doreşte şi se 
sfârşeşte sufletul meu după curţile Domnului. Inima mea şi trupul meu s-au bucurat de 
Dumnezeul cel viu." (Ps. 83, 1-2). Şi tot el, arătând iubirea lui puternică şi dorinţa pentru 
Dumnezeu, explică acestea printr-un exemplu, zicând: „în ce chip doreşte cerbul izvoarele 
apelor, aşa Te doreşte sufletul meu pe Tine, Dumnezeule. însetat-a sufletul meu de 
Dumnezeul cel viu. Când voi veni şi mă voi arăta feţii lui Dumnezeu?" (Ps. 41, 1-2). Apoi, ca 
şi cum s-ar întrista pentru şederea lui îndelungată în această viaţă vremelnică, adaugă: „când 
voi veni şi mă voi arăta feţei lui Dumnezeu? Făcutu-mi-s-au lacrimile mele pâine ziua şi 
noaptea", adică aşa cum doreşte omul înfometat pâine, aşa şi eu plâng cu lacrimi din pricina 
dorinţei neîncetate de a mă învrednici de vederea cea dulce a Dumnezeului meu şi de 
desfătarea frumuseţii Lui dumnezeieşti, precum spune şi în alt loc: „Una am cerut de la 
Domnul, pe aceasta o voi căuta: să locuiesc în casa Domnului în toate zilele vieţii mele, ca să 
văd frumuseţea Domnului şi să cercetez Biserica cea sfântă a Lui" (Ps. 26, 7-8). Cine vorbeşte 
aşa şi se roagă cu o asemenea înflăcărare, acela într-adevăr, a murit cu totul faţă de toată 
frumuseţea trecătoare şi dăunătoare sufletului a acestui veac şi s-a întărit cu tot cugetul său în 
dorinţa celor nepătrunse şi în iubirea pentru desfătarea cu bunătatea dumnezeiască. Şi deşi a 
fost un împărat vestit, înconjurat de toate plăcerile şi de slavă împărătească, totuşi nimic din 
acestea nu a putut să îl smulgă din iubirea dumnezeiască şi din dorinţa pentru bunătăţile cele 
veşnice. De aceea el a şi spus: „Că mai bună este o zi în curţile Tale decât mii" de zile ale 
acestei vieţi scurte şi mult îndurerate; de aceea: „ales-am a fi lepădat în casa lui Dumnezeu, 
mai vârtos decât a locui în locaşurile păcătoşilor" (Ps. 83, 11). Ce alte locaşuri ale păcătoşilor 
înţelege el dacă nu clădirile măreţe şi casele trufaşe ale acelora care au împărăţit după el în 
chip nelegiuit şi potrivnic lui Dumnezeu în Ierusalim şi în Samaria şi în toată Iudeea? Fiind 
plin de dar proorocesc, acest fericit împărat a prevăzut toată acea nefericire în care au trăit 
împăraţii rău credincioşi ce au urmat după el, dintre care mai rău decât toţi a fost cel ce i-a 
întrecut în necurăţie pe toţi cei dinaintea lui şi de după el, Mânase, cel renumit după pocăinţă, 
care timp de cincizeci şi doi de ani a încălcat cu sălbăticie legea lui Dumnezeu şi a pângărit 
locaşul lui Dumnezeu prin jertfele idoleşti. însă despre aceasta am zis destul. 

Noi însă, având în Sfânta Scriptură asemenea sfaturi, mângâieri şi exemple de vieţuire 
plăcută lui Dumnezeu, să scoatem din cugetul nostru toată tristeţea şi laşitatea şi orice altă 
alipire pentru frumuseţile vremelnice şi nefolositoare ale acestei vieţi deşarte, ca pe unele care 
ne îndepărtează de desfătarea cu bunătăţile cele nespuse şi veşnice. Să iubim slava şi cinstea 
şi lauda pregătite în ceruri de Dumnezeu iar nu pe acelea care vin de la oameni după care noi, 
în marea noastră nebunie, alergăm, linguşind cu umilinţă de rob, pe toţi cei ce se află la 
putere, trecând cu vederea nedreptăţile lor deşi, dacă nu am fi strâmtoraţi de ei, noi am putea 
să primim de la Dumnezeu răsplată şi să îi întoarcem şi pe ei de la tot răul şi nedreptatea, 
spunându-le cuvânt de învăţătură despre înfricoşătoarea şi dreapta judecată a nemitarnicului 
Judecător, Iisus Hristos, când se va coborî „din cer mânia lui Dumnezeu peste toată necurăţia 
şi nedreptatea oamenilor". înfricoşător este acest cuvânt, o cuvioasă maică, şi vrednic de toată 
păstrarea pentru toţi oamenii în general iar cu atât mai mult pentru noi, cei credincioşi, care 
am luat asupra noastră urmarea legii desăvârşite a Mântuitorului Hristos, care ne porunceşte: 
„intraţi prin poarta cea strâmtă, că largă e uşa şi largă e calea, ceea ce duce în pierzare, şi 
mulţi sunt cei ce intră printr-însa." (Mt. 7, 13), ceea ce înseamnă vieţuirea cinstită şi plăcută 

lui Dumnezeu, înfrumuseţată de bunăvoie prin lipsa trebuinţelor lumeşti, pe care au iubit-o cu 
tot sufletul şi au trăit-o şi cu cuvântul şi cu fapta nu numai mulţimea nenumărată a bărbaţilor 
cuvioşi şi purtători de Dumnezeu care au trăit în pustiuri îndepărtate, ci şi multe femei 
virtuoase şi cinstite care, dispreţuind toate frumuseţile lumeşti şi avuţia, bogăţia şi slava, pe 
părinţi, rude şi prieteni, patria şi însăşi tinereţea lor, au pornit de bunăvoie cu tot sufletul şi cu 
toată inima pe urma Mirelui lor Cel nemuritor şi preacurat, împărţind toată bogăţia şi toate 
averile la săraci şi orfani, potrivit cu porunca mântuitoare a Mirelui lor Care a spus tânărului 
bogat: „Dacă voieşti să fii desăvârşit", adică să trăieşti în sfinţenie şi slavă cerească, „du-te, 
vinde averea ta, dă-o săracilor şi vei avea comoară în cer; după aceea, vino şi urmează-Mi" 
(Mt. 19, 21). Această poruncă mântuitoare au împlinit-o multe femei virtuoase, precum: 
Singlitichia, Melania, Dionisia, pe care imitându-le, ai ales şi tu acelaşi drum şi să te 
învrednicească Domnul să petreci această viaţă până la sfârşit în toată cuviinţa, în dreptate şi 
milă către cei săraci ca să dobândeşti şi tu în ceruri de la Hristos, Mirele tău, cununa şi slava şi 
harul asemenea lor. Amin. 



CUVÂNTUL XLII 

Rugăciune către Preasfânta Născătoare de Dumnezeu; tot aici şi despre cauzele 
suferinţelor lui Hristos. 

Pe Tine cea care întreci prin curăţia neasemuită cetele dumnezeieşti cele fără de trup, 
te rog, Preaslăvită Stăpână: curăţeşte ticălosul meu suflet de gândurile nelegiuite care se nasc 
în mine din pricina obişnuinţei celei rele în patimile cele trupeşti, pe care o am de mult timp şi 
pe care dracul cel viclean nu încetează să le sădească în cugetul meu, tulburându-1 şi 
pângărindu-1 mereu prin gândurile cele ticăloase şi viclene, fiind invidios pe mântuirea 
sufletului meu. 

De aceea, te rog pe Tine Preacurată: nu mă dispreţui pe mine, cel care mă scald în mod 
jalnic în această tină murdară, ci curăţeşte-mă de acest miros greu cu mirul aromat al 
rugăciunilor Tale şi, cu lumina cea dulce a dragostei dumnezeieşti, alungă tot întunericul 
sufletului meu şi cu lanţul fricii curate leagă pe veci pornirea necuviincioasă a trupului, 
păzindu-1 pe el în curăţie ca eu să mă pot ruga întotdeauna curat Mântuitorului meu Care este 
singur curat din fire şi să Ii cer iertare pentru fărădelegile cu care L-am mâniat, trăind 
asemenea animalelor necuvântătoare, fără să mă tem de Judecata Lui înfricoşătoare, nici de 
focul cel nestins, nici de întunericul cel mai din afară, nici de viermele care mestecă neîncetat, 
nici de scrâşnirea dinţilor. Ci, precum calul furios ce muşcă zăbalele, am luat-o la goană - vai 
mie! - departe de bunul Păstor şi Stăpânul meu Care nu Şi-a cruţat sufletul Său ci 1-a dat 
morţii de ocară, îndurând pentru iubirea Lui de oameni chinuri puternice ca să mă elibereze pe 
mine de patimile cărora am fost supus şi să dobândesc iarăşi slava pe care o omorâsem. O, ce 
dărnicie nemăsurată şi ce iubire de oameni are Stăpânul pentru cel osândit! Intr- adevăr, 
acestea sunt mai presus de orice minte şi cuvânt şi sunt vrednice de toată uimirea celor ale 
căror gânduri sunt pline de frica lui Dumnezeu şi care cred pe deplin că dacă Dumnezeu 
porunceşte să II urmăm, atunci trebuie să închidem gura cu mâna credinţei şi să nu ne 
împotrivim nicidecum, asemenea pruncului neputincios care se supune cu dragoste şi cu frică 
poruncilor mamei, şezând lângă ea. Acela Care a creat şi stăpâneşte totul, Care este Lumină 
din Lumină şi Soare din Soare, Dumnezeu Cuvântul, de o fiinţă cu Cel ce L-a născut, Care 
ţine hotarele vieţii şi morţii, la vederea Căruia pământul se cutremură iar marea cu frică fuge 
de la faţa Lui, a fost osândit pentru cei nedrepţi şi pentru robi, pentru pământul fără de simţire 
care ca o umbră rătăceşte puţin timp şi apoi putrezeşte imediat în mormânt! Să se îngrozească, 
auzind acestea, toată creaţia! El a binevoit să rabde totul cu trupul muritor, pe care l-a luat din 
Tine Preacurată, ca să mă scoată pe mine din starea cea veche şi să mă slobozească de 

157 



Sfântul Maxim Grecul 

lucrarea cea drăcească şi să mă facă iarăşi părtaşul slavei Sale din care eu căzusem în chip 
jalnic datorită marii mele nebunii, aplecând urechea la şarpele cel mai rău - vai! - iar nu la 
Stăpânul. Iar dacă eu nu aş fi făcut acest lucru, atunci nici pe mine nu m-aş fi vătămat şi nici 
pentru Stăpânul tuturor nu aş fi pricinuit nenumărate suferinţe. De aceea mă şi aşteaptă cele 
mai grele chinuri dacă nu fac pocăinţă pe măsura fărădelegilor mele. încălcarea poruncii Lui 
dătătoare de viaţă, datorită căreia eu ca un dumnezeu am dus o viaţă curată în raiul 
dumnezeiesc, a devenit pentru El pricina acestor suferinţe nemăsurate. Fiind bun şi darnic din 
fire - mai bine spus, fiind însăşi dărnicia şi însăşi bunătatea, datorită cărora a binevoit dintru 
început, luând ţărână, să mă facă după chipul Lui, împodobindu-mă cu cinste şi slavă şi viaţă 
nestricăcioasă, ca o avere dumnezeiască - El nu a răbdat să fiu dispreţuit atunci când eu, din 
invidia şarpelui, am căzut din slava cea dumnezeiască. Iar pentru că robul cel căzut a ajuns la 
capătul puterilor şi a devenit batjocura celui viclean, Stăpânul, în bunătatea Lui, a binevoit să 
se facă rob, îndemnat la această vedere negrăită, cunoscută numai Lui ca, primind în chipul 
omenesc toate trăsăturile unui rob în afară de rău, şi primind de bunăvoie moartea, ca un om, 
să îl elibereze astfel pe rob de ceea ce 1-a ţinut, adică de stricăciunile patimilor şi să îl 
împodobească iarăşi cu frumuseţea nestricăciunii lui celei dintâi. Binecuvântaţi-L voi, 
credincioşii, iar voi cei ticăloşi, ori pieriţi ori dobândiţi minte trează şi, părăsind toată răutatea, 
primiţi cu credinţă taina dumnezeiască! Credinţa noastră nu este lucrarea cea rea a minţii 
omeneşti şi nu este vicleşugul dăunător şi urât de Dumnezeu al dracilor, aşa cum au fost 
învăţăturile elinilor de demult, pline de toată ticăloşia şi viclenia. Credinţa noastră este 
descoperirea Tainelor celor dumnezeieşti care ne străluceşte nouă, după bunăvoinţa lui 
Dumnezeu, din cele mai înalte comori şi este avuţia Celui viu, lumina şi viaţa, care dau celor 
ce cred în El nespusa bunătate a lui Dumnezeu, locaşul şi desfătarea cea veşnică şi cerurile 
împreună cu locuitorii lor. De aceea, tainele ei întrec orice înţelegere a învăţaţilor înţelepţi, 
fiind ascunse cu putere din toate părţile şi pecetluite cu peceţile trainice ale deplinei 
necunoaşteri. Căci, aşa cum coborând pe pământ, El a acoperit modul coborârii Sale cu 
întunericul necunoştinţei, aşa înălţându-Se de la pământ la cer, „Şi-a pus întunericul 
ascunderea lui, împrejurul lui cortul lui; întunecoasă apă în norii văzduhului." (Ps. 17, 13). 
Numai prin credinţă poate fi înţeleasă această taină dumnezeiască de aceia care au mintea 
trează. Iar pentru cei care sunt conduşi de obiceiul cel rău şi ticălos şi de lauda deşartă a 
înţelepciunii greceşti şi se înalţă cu îndrăzneala minţii lor, ea este o lovitură năprasnică şi 
mare o întunecare a minţii, aşa cum este pentru ochii bolnavi raza soarelui şi pentru lilieci - 
lumina zilei. Aceştia se aseamănă omului care varsă veninul cel rău al pântecelui. 
Dumnezeiasca taină a credinţei, fiind primită de inimă cu iubire înfocată şi fiind încălzită şi 
crescută în fapte drepte, atrage imediat sănătatea şi lumina dumnezeiască, alungând din suflet 
tot răul. Dacă tu eşti înţelept şi cuminte şi râvneşti după evlavie, atunci nu cere Stăpânului 
explicaţii la cuvinte şi pricini - căci întrece şi mintea şi cuvântul tot ceea vine de la El - ci 
primeşte cu credinţă toate sfaturile Lui şi cinsteşte-le cu tot sufletul, închină-te cu frică, 
socoteşte-te şi numeşte-te întotdeauna înaintea Lui tină şi cenuşă şi pământ secat. Tu eşti, într- 
adevăr, vierme şi tină înmuiată puţin cu apă chiar dacă ai în tine ascunsă mintea, lucrul cel 
dumnezeiesc, ca o perlă în scoică. Vei înţelege negura nebuniei atunci când ea va fi alungată 
din tine prin lumina cea dumnezeiască. Şi lumina Sfântului Duh Mângâietorului, sălăşluindu- 
se în tine, te va lumina tot şi taina cea dumnezeiască va îndulci gâtul tău mai mult decât 
fagurele de miere. Fericit este acela care, primind aceasta cu credinţă neîndoielnică în inima 
lui, se îndepărtează de această viaţă. Un astfel de om, într-adevăr, va trăi ca un dumnezeu în 
vecii vecilor, desfătându-se mereu cu minunata vedere şi împreuna-vorbire dumnezeiască. 

Eu însă, o Doamnă împărăteasă, mă cutremur puternic şi mă tem şi mă chinui 
neîncetat în suflet cu dureri straşnice şi mă îngrozesc cu mintea pentru că până acum nu m-au 
uitat faptele judecăţii drepte a lui Dumnezeu. Doar eu cu mâinile mele L-am bătut în cuie pe 
Creatorul meu, ridicându-L pe Cruce, şi l-am dat oţet amestecat cu fiere, în marea mea lipsă 
de omenie, atunci când El era însetat şi am străpuns cu suliţa coasta Lui dumnezeiască fără să 
îmi fie milă de El - vai! - nici chiar când a murit şi L-am necăjit în tot felul: cu ocări, scuipat, 

insulte şi bătăi. O, ce bunătate nemăsurată a Stăpânului şi ce răutate cumplită a robului! Toată 
creaţia s-a zguduit, suferind cu cel ce suferea ca om iar eu, nerecunoscătorul, nu puteam să mă 
satur de ocările pe care I le spuneam. Căci chiar şi mort fiind şi întins fără de suflare, m-am 
năpustit asupra Lui cu marea mea cruzime. Ar trebui ca eu să îmi cunosc păcatul meu şi să fiu 
închis de viu în adâncurile întunecate ale pământului. Nu a minţit cel preaînţelept când a spus: 
„Când vine necredinciosul întru adâncul răutăţilor, nu bagă seamă; şi îi vine lui necinste şi 
ocară." (Pilde 18, 3) şi continuă să trăiască în fărădelegi. Vai mie! Vai mie! Cum voi scăpa de 
chinurile care mă aşteaptă? Ce adânc pământesc mă va ascunde de faţa lui Dumnezeu? Insă fii 
milostivă faţă de mine, te rog, Stăpână, şi roagă-L pe Stăpânul pentru mine să fie milostiv faţă 
de păcatele mele, făcute de mine în marea mea nebunie şi să îmi dea să fac pocăinţă pe 
măsura păcătoşeniei mele şi astfel să mă slobozesc acum de chinul cel viitor şi să mă izbăvesc 
de gura şarpelui celui puternic ce m-a înghiţit cu totul şi mă ţine cu putere în plasele lui, 
învăluindu-mă, ca şi cu un văl urât, cu mrejele lui rele, din care se nasc nenumărate vlăstare 
care, asemenea viperelor, chinuie sufletul meu. Insă Tu, Stăpână, ai milă de mine cel ce alerg 
către Tine şi izbăveşte-mă de puterea lor ticăloasă. Fiind robul Tău credincios, Stăpână, şi 
nădăjduind în Tine, m-am supus cu bucurie jugului călugăresc, lepădându-mă de toate, ca 
astfel, să mă pot izbăvi de chinurile nesfârşite care mă aşteaptă. Invredniceşte-mă să duc fără 
piedici până la sfârşit jugul cel bun şi lucrarea desăvârşită a ţarinei încredinţată mie de 
Stăpânul, ca să mă învrednicesc să dobândesc din mâinile Stăpânului răsplata pe care o dă 
lucrătorilor de la sfârşit egală cu cea a lucrătorilor de la început şi să aud şi eu atunci glasul ce 
îi cheamă pe cei vrednici să intre în bucuria Stăpânului de care se învrednicesc cei ce şi-au 
ţesut din fapte drepte veşmânt luminos şi II întâmpină pe Mire cu candelele aprinse în miezul 
nopţii. 

Te rog, Preacurată Maică a Celui de Sus, dă-mi mângâiere, nădejde, acoperământ 
dumnezeiesc, lumină, apărare şi mântuire sufletului meu! Invredniceşte-mă să dobândesc 
acestea prin sfintele Tale rugăciuni! Tu, Stăpână, eşti începutul mântuirii mele; Tu să 
binevoieşti să rânduieşti şi sfârşitul cel bun şi să mă faci părtaş al slavei neapuse a iubitului 
Tău Fiu, Celui născut din Tine, Preacurată, pentru ca eu, fiind mântuit de Tine, să mă 
învrednicesc să II preaslăvesc pe Dumnezeu, Cel Unul în fiinţă şi întreit în Persoane, pe Tatăl 
cel fără de început, pe Fiul cel fără de început şi pe atotputernicul Duh, Căruia I se cuvine 
închinarea, slava, cinstea şi puterea în vecii vecilor. Amin. 



CUVÂNTUL XLIII 

Cântare de mulţumire către Preasfânta Treime, rostită în toată săptămâna luminată a 
Paştilor. 

Slavă Ţie, Dumnezeului Preabun şi Părintelui Atotţiitor! Slavă Ţie şi închinare Iţi 
aduce toată creaţia văzută şi raţională, acum şi în vecii vecilor! Cum aş putea eu, cel întinat şi 
împătimit, făptura nerecunoscătoare a preacuratelor Tale mâini, să cânt cu vrednicie şi să 
preamăresc puterea cea nespusă a măreţiei Tale celei dumnezeieşti şi harul nesecat şi iubirea 
Ta de oameni faţă de noi, nerecunoscătorii? Fără să ţii minte faptul că noi ne-am îndepărtat de 
harul Tău şi l-am necinstit puternic prin toată răutatea şi am supărat iubirea Ta de oameni prin 
neascultare şi nesupunere, nu ai încetat să ne miluieşti, să ai grijă de noi şi să ne hrăneşti; nu 
ai încetat să ne întorci de pe drumul rătăcirii noastre pe drumul adevărului Tău prin minunile 
lucrate, prin Lege, Prooroci, porunci mântuitoare, semne din cer, pământ şi mare. Noi, 
blestemaţii, şi în această bunătate a Ta am continuat să rămânem în nesimţire şi Te-am supărat 
în felurite chipuri prin toată necinstea şi fărădelegile nespuse. Insă Tu nici după acestea nu 
Te-ai întors de la noi şi nu ne-ai părăsit, căci bunătatea Ta este nesfârşită şi fiind biruit de ea - 
Tu, Care eşti singur nebiruit şi atotputernic - ai binevoit să II trimiţi pe Fiul Tău Cel fără de 

început şi de o fiinţă cu Tine, pe Domnul nostru Iisus Hristos, pentru a ajuta şi a îndrepta 
neamul nostru cel blestemat şi nerecunoscător. Aceasta este marea dovadă a bunătăţii Tale 
desăvârşite faţă de noi, căci Tu nu L-ai cruţat pe unicul Tău Fiu iubit ci L-ai dat chinurilor de 
ocară şi morţii amare, ca să ne mântuieşti pe noi, nerecunoscătorii. Ce taină mare şi 
înfricoşătoare este aceasta! Ce iubire mare de oameni şi ce bunătate ai Tu faţă de noi, 
necuraţii şi nerecunoscătorii! Oare nu putea Cel Singur Atotputernic să mântuiască neamul 
nostru prin alt chip? într-adevăr, Stăpânul putea să ne vindece şi printr-un singur semn 
dumnezeiesc al Său. Căci ce nu este cu putinţă pentru Tine? Ţie toate Ţi se supun şi îţi 
lucrează ca unui Stăpân şi Creator; însă bunăvoinţa Ta a fost să se facă cunoscute iubirea Ta 
cea nemăsurată pentru noi, blestemaţii, şi adâncul binefacerilor Tale şi faptul că Tu nu numai 
printr-un semn al atotputerniciei Tale dumnezeieşti poţi să faci lucruri mari şi minunate, ci şi 
împlineşti aceasta prin mijloace socotite de noi neînsemnate şi slabe. Ce poate fi mai 
neputincios decât trupul omenesc, chinurile, crucea şi moartea prin care Tu ai ruşinat 
începătoriile şi puterile întunericului şi chiar pe cel ce avea puterea morţii, pe Satana şi dracul 
cel mândru care, prin diferite ticăloşii, ne-a omorât pe noi, cei nebuni, vreme îndelungată? 
Dar astăzi, Tu l-ai supus şi l-ai trimis să fie călcat în picioare de cei ce slujesc cu evlavie 
slavei Tale dumnezeieşti şi acum ei îl calcă în picioare şi îl ocărăsc, izgonindu-1, ca pe o 
pasăre netrebnică, prin semnul nebiruit al Crucii. Prin bunătatea Ta, este legată de semnul 
crucii o astfel de putere dumnezeiască încât ea îi pune pe fugă pe diavoli, alungă bolile şi 
învie morţii, trezindu-i ca din somn. Noi însă, cei neputincioşi şi sărmani, cum să mulţumim 
pentru toate acestea bunătăţii Tale faţă de noi? Tu nu ceri nimic de la noi căci toate ale Tale 
sunt: ceea ce este şi în cer şi pe pământ şi în mări şi în adâncuri. Tu eşti şi Ziditorul şi 
împăratul tuturor acestora. în marea Ta bunătate un singur lucru ceri şi doreşti de la noi: 
mântuirea noastră, îndreptarea adevărată şi pocăinţa, de dragul cărora L-ai dat morţii pe 
singurul şi iubitul Tău Fiu, pe Domnul nostru Iisus Hristos, prin a Cărui moarte făcătoare de 
viaţă noi, cei ce am fost morţi până atunci, am înviat, ne-am izbăvit de adâncurile întunecate 
ale iadului şi am dobândit urcarea la cer. Intrarea în rai, care fusese cândva închis prin 
neascultarea protopărintelui nostru, a devenit iarăşi posibilă pentru noi prin ascultarea celui 
de-al doilea Adam, a Domnului nostru Iisus Hristos, a Cărui înviere dumnezeiască şi 
făcătoare de viaţă noi o şi prăznuim în fiecare an, umplându-ne sufletele de veselie 
dumnezeiască şi nespusă bucurie duhovnicească. De aceea cântăm şi strigăm din adâncul 
inimii: „Binecuvântat eşti Tu, Doamne, Dumnezeul părinţilor noştri, preamărit şi preaînălţat 
în veci şi binecuvântat este numele slavei Tale, preamărit şi preaînălţat în veci, amin". 

Tu ai binevoit să ne cercetezi prin răsăritul de sus, adică prin arătarea soarelui tainic al 
dreptăţii - a Domnului nostru Iisus Hristos. Noi am fost omorâţi de credinţa cea rea, Tu însă 
ne-ai înviat prin lumina bunei Tale credinţe. Noi am fost duşmanii Tăi, fiii diavolului şi, după 
fire, copiii mâniei. Tu ne-ai făcut prietenii, fiii şi copiii Tăi cei iubiţi prin harul Domnului 
nostru Iisus Hristos şi darul Sfântului Tău Duh, curăţindu-ne prin baia cea dumnezeiască. Pe 
noi, cei întunecaţi prin vrăjitoriile minţii falşilor înţelepţi, Tu ne-ai luminat prin razele bunei 
înţelegeri şi prin comorile teologiei adevărate şi ale înţelepciunii; fiind luminaţi din belşug de 
către ele, binecuvântăm pe Tatăl şi pe Fiul şi pe Sfântul Duh, un singur Dumnezeu în trei 
Persoane, fără început, necreat, pururea fiitor, nesfârşit, Creatorul tuturor celor văzute şi 
nevăzute, bun, iubitor de oameni, dătătorul şi pricinuitorul oricărui bine. „înaintea Lui căzând 
cu frică, să strigăm şi să chemăm: Mântuieşte-ne pe noi cu harul Tău, Preasfântă Treime şi 
Doamne, Creatorule al tuturor şi Atotţiitorule! Dăruieşte-ne nouă să îţi slujim cu credinţă în 
viaţa aceasta şi să împlinim mereu ceea ce este plăcut şi drag Ţie, cu toată mulţumirea şi cu 
viaţă curată. Iar în viaţa viitoare, învredniceşte-ne să fim număraţi cu aleşii Tăi acolo unde se 
aude glasul curat al celor ce prăznuiesc, glas de bucurie nespusă. Căci Tu eşti Dumnezeul 
nostru iubitor, credincios şi drept iar noi suntem robii Tăi, prin harul Tău, şi în afară de Tine 
pe altul nu ştim, numele Tău chemăm şi lăudăm pe Tatăl şi pe Fiul şi pe Sfântul Duh, o 
singură Dumnezeire şi împărăţie. Ţie se cuvine toată slava, cinstea şi închinăciunea în vecii 
vecilor. Amin. 

CUVÂNTUL XLIV 

Despre ce cuvinte se cuvenea să fie spuse de Petru atunci când s-a lepădat de Hristos 
şi ,, a plâns cu amar ". 

Vai mie, vai mie! Vai, vai, vai! Cu ce râuri de lacrimi voi curăţa necinstea mea, eu, 
blestematul? Prin ce nevoinţe grele voi şterge fărădelegea mea? într-adevăr, vai mie, căci m- 
am lepădat de trei ori de Hristos Care este viaţa şi lumina tuturor, Creatorul meu, dătătorul de 
viaţă şi Domnul, Care a coborât de sus să mă caute pe mine şi de dragul meu a predat morţii 
sufletul Său. Vai mie! că m-am speriat de servitoarea cea netrebnică şi am uitat toate darurile 
pe care le-am primit de la El. Vai mie! Ce am păţit eu şi ce s-a întâmplat cu mine? O, ce mare 
necredinţă şi nerecunoştinţa Ţi-am arătat eu Ţie Mântuitorule, fiind mai rău decât trădătorul 
Tău! Pentru că am fost învrednicit de Tine de cinste mai mult decât toţi ceilalţi ucenici ai Tăi, 
astfel încât mi-au fost încredinţate cheile împărăţiei cereşti şi am fost numit de Tine, 
Mântuitorul meu, cel mai mare şi conducătorul lor. Cum se cuvine să plâng acum pentru 
mine? Vai mie celui blestemat! Prin ce tânguieli umile II pot îndupleca şi milostivi pe 
Judecătorul cel nepărtinitor? Totuşi, eu ştiu adâncul binefacerilor Tale Stăpâne, şi că Tu ierţi 
imediat toate păcatele celor care fac pocăinţă adevărată cu râvnă. Ştiu că Tu i-ai cruţat şi pe 
desfrânata cea ticăloasă şi pe fiul cel risipitor. Pe aceea pentru că a spălat cu lacrimile ei 
preacuratele Tale picioare şi le-a şters cu părul ei iar pe acesta pentru că a spus: „am greşit 
tată, şi nu mai sunt vrednic să mă numesc fiul tău". Ştiu că şi vameşul cel nedrept a fost 
imediat iertat pentru că a spus numai: „Dumnezeule, milostiv fii mie păcătosului". Şi pe mine 
Stăpâne, care strig la fel ca ei: „pentru că am greşit, milostiv fii mie, Dumnezeule!" primeşte- 
mă şi iartă-mă şi, Te rog, şterge necurăţia inimii mele. Nu o picătură de apă, ci un izvor de 
lacrimi şi suspine amare Iţi aduc umil în rugăciune şi Te rog: nu dispreţui, Doamne, izvorul 
lacrimilor mele şi durerile amare ale inimii mele care mistuie în mine, ca un foc, şi sufletul şi 
oasele şi măduva din ele. Căci Tu pentru cei păcătoşi şi necuraţi ai coborât din cer şi ai primit 
moartea cea cumplită. 



CUVÂNTUL XLV 

Cuvânt de laudă către Cuviosul Ioan, numit „ cel Mare ". 

Iată ce luptă puternică şi ce nevoinţă mai presus de fire care întrece orice minte, 
înţelegere, auz şi cuvânt, însuşi dracul cel rău şi dăunător, această fiară cumplită, purtându-i 
invidie bărbatului care aducea lui Hristos rugăciuni din adâncul sufletului său şi din toată 
inima, s-a îmbrăcat în asemănarea şarpelui şi s-a încolăcit tot în jurul lui de la picioare până la 
cinstitele lui plete cărunte şi până la gura lui cea sfântă. Insă, nici prin acest chip nu a putut să 
ademenească mintea lui cea sfântă şi să îl smulgă din starea de rugăciune sfântă. El a rămas 
fără frică în liniştea cea netulburată, desfâtându-se cu acea lumină de care era legat. O, ce tărie 
a sufletului! O ce raţiune cuprinsă de Dumnezeu! Nu este mincinoasă cugetarea care spune că 
niciodată „răutatea nu biruie înţelepciunea" dată de Dumnezeu prin care tu, Părinte, te-ai 
arătat mai sincer decât ceilalţi. Tu ai dovedit în mod luminat că în trecut, căderea 
protopărintelui nostru în care el a tras toată omenirea, a avut loc din cauza neînţelepciunii lui 
faţă de Creator iar nu din cauza puterii şarpelui viclean. Acest ticălos este ponegrit de cel în 
care arde neîncetat iubirea dumnezeiască şi este treaz cu mintea şi inima şi este [dracul - n. n.] 
ca o vrabie slabă şi stă umilit sub picioarele celor credincioşi. 

CUVÂNTUL XLVI 

Cuvânt de laudă către dumnezeiasca Tomaida, pe care a omorât-o cu sabia socrul 



sau. 



Să o lăudăm pe Tomaida mieluşeaua cea cinstită a lui Iisus şi lauda cea mare a curăţiei 
pentru toate femeile! Aceasta, fiind păzită în frica lui Dumnezeu şi arzând de dorinţa curăţiei, 
a preferat mai bine să fie omorâtă cu sabia decât să se supună pornirii desfrânate a socrului 
său, socotind lucru urât de Dumnezeu să murdărească aşternutul bărbatului ei şi să-şi vatăme 
şi sufletul ei şi pe al socrului ei. Laudele ei întrec laudele Suzanei căci aceea s-a dezgolit şi s-a 
spălat în grădina unde au văzut-o bătrânii (care s-au lăsat ispitiţi) dar aceasta prin nimic 
asemănător nu a fost piedică pentru socrul său, ci în toate s-a arătat nevinovată: şi în cele din 
afară şi în cele din lăuntru a fost toată neîntinată şi credincioasă lui Hristos şi bărbatului ei. Pe 
cât este luna de luminoasă faţă de stele, pe atât este acest soare măreţ, sfânta Tomaida care a 
dobândit mai multă slava decât Suzana şi decât însuşi nevinovatul Iosif. 



CUVÂNTUL XLVII 

Cuvânt de laudă către o muceniţă biruitoare numită Potamia care înseamnă „apă 
curgătoare ". 

Să o mărim pe roaba lui Hristos cea numită râu, care prin frumuseţea cea sufletească şi 
trupească a întrecut multe tinere şi prin nevoinţe muceniceşti a lucrat bărbăteşte pentru 
credinţă şi feciorie, cu sufletul arzând de iubirea dumnezeiască a lui Hristos. Aceasta a îndurat 
dintru început multe necazuri din partea stăpânului său, împotrivindu-se pornirii lui 
desfrânate, datorită căruia apoi a fost predată judecătorului potrivnic lui Dumnezeu să o 
chinuie pentru că II cinstea pe Hristos. Căci iubirea pătimaşă fiind dispreţuită, de obicei se 
transformă în ură. Răbdând pentru Hristos o mulţime de chinuri la judecată, ea a aflat la 
sfârşit că este osândită la cazanul încins, plin cu smoală care clocotea puternic. Dar nici atunci 
ea nu a uitat sfiala ei de fecioară şi, urându-i sănătate împăratului, 1-a înduplecat pe judecător 
să nu poruncească slugilor care o chinuiau să o dezgolească ci să îi dea ei voie să facă acest 
lucru. Din voia lui Dumnezeu judecătorul a consimţit. Atunci ea, cu mare bucurie, ca şi cum 
s-ar fi dus să facă baie, a intrat în cazanul încins şi, cu cât se cufunda în el, treptat, îşi biruia 
duşmanul, cufundându-se până la gâtul ei cel neprihănit. Aşa şi-a sfârşit viaţa muceniţă lui 
Hristos, dobândind cununa şi începutul slavei şi vieţii nesfârşite cu care se desfâtează acum în 
bucurie împreună cu toţi cei născuţi din nou. 



CUVÂNTUL XLVIII 

Cuvânt de laudă către un mucenic minunat din vechime, al cărui nume este 
necunoscut. 

Şi Suzana de demult a dobândit multă slavă şi Iosif cununa vrednică de laudă a 
curăţiei. Insă pe cât întrece soarele cu lumina şi strălucirea lui nemăsurată şi luna şi stelele, pe 
atât a dobândit un sfânt mucenic al lui Hristos, prin dorinţa lui de feciorie, slavă mare şi laudă. 
Acesta, după multe chinuri îndurate de el pentru Hristos în floarea tinereţii şi într-un trup 

minunat, a fost dus în cele din urmă într-o grădină plină cu flori parfumate, unde era pregătit 
un pat minunat pe care l-au aşezat şi i-au legat de el mâinile şi picioarele cu funii subţiri. Apoi 
au trimis la el o tânără care a început fără ruşine să îl stârnească spre ticăloasa împreunare 
trupească, pipăindu-1 fără nici o ruşine. Insă el, arzând în suflet de dorinţa dumnezeiasca a 
fecioriei, şi-a strâns puternic limba cu dinţii, a muşcat-o şi a aruncat-o în faţa desfrânatei 
ticăloase, dobândind astfel trei cununi de biruinţă: s-a izbăvit de împreunarea nelegiuită cu 
desfrânata cea ticăloasă, alungând printr-o durere puternică pofta trupească, a ruşinat-o pe 
desfrânată, stropind-o cu saliva plină de sânge şi 1-a preaslăvit în trupul său pe Hristos, 
împăratul tuturor, de dragul Căruia a lepădat dintr-o dată toate frumuseţile acestei vieţi. O, ce 
ruşine i-ai făcut atunci, mucenice, şarpelui mândru prin biruinţa ta cea slăvită! Cum au cântat 
puterile cereşti ale împăratului Hristos, Care te-a întărit şi împotriva idolilor şi împotriva 
ticăloasei desfrânate şi împotriva tuturor uneltirilor satanice, Care te-a şi încununat cu cununa 
cea cerească şi luminoasă! într-adevăr, eşti fericit prin toate: şi prin nevoinţe şi prin slavă şi 
prin harul pe care l-ai dobândit de sus. 

Pavel Tibeul - vestitul ucenic al pustiei - a povestit acestea întâistătătorului călugărilor 
- Antonie. 



CUVÂNTUL XLIX 

Scris către autorul acestei cărţi pentru mângâierea şi întărirea lui în răbdare atunci 
când a fost închis în temniţă şi s-a aflat în necaz. 

Nu te întrista şi nu te necăji, iubitul meu suflet, pentru că suferi fără vină din partea 
acelora de la care ar trebui să primeşti toate bunătăţile deoarece i-ai hrănit la masa 
duhovnicească, plină de darurile Sfântului Duh, adică de tâlcuirile Sfinţilor Părinţi la Psalmii 
lui David insuflaţi de Dumnezeu, traduse de tine din limba greacă în limba rusă! De 
asemenea, mai sunt şi multe alte cărţi ziditoare de suflet dintre care unele sunt traduse de tine 
iar altele, în care s-au strecurat multe greşeli, sunt îndreptate de tine aşa cum se cuvine. 
Dimpotrivă, mulţumeşte-I Stăpânului tău, laudă-L şi slăveşte-L conştient fiind de faptul că El 
te-a învrednicit în viaţa aceasta ca prin necazuri trecătoare să dai cu prisos toată datoria ta şi 
acei mulţi talanţi, cu care i-ai fost dator. Ia seama şi nu socoti acest timp ca fiind timp de 
tânguială ci, dimpotrivă ca fiind timp de bucurie dumnezeiască pentru ca tu, blestemăţiile, să 
nu suferi pierdere îndoită, chinuindu-te din cauza nerecunoştinţei. Dimpotrivă, veseleşte-te şi 
bucură-te cu înţelepciune, străduindu-te să duci întotdeauna viaţă smerită, cu recunoştinţă, cu 
bună nădejde şi cinste, prin care dobândeşti uşor împărăţia cerească, cu care nu se poate 
compara nimic din ceea ce există. Dacă te vei purta întotdeauna aşa şi te vei strădui să II ţii în 
tine pe Stăpânul tău atunci bucură-te şi veseleşte-te, precum porunceşte Domnul tău, căci 
răsplata ta multă este în ceruri. 



SFÂRŞITUL PRIMULUI VOLUM 

